
PREFAŢĂ 


La începutul acestui nou mileniu, oamenii sunt tot mai mult atraşi 
de duhul lumii, de „pofta trupului, pofta ochilor şi trufia vieţii” (I In. 
2,16). Îi interesează aproape numai ce se întâmplă în lumea politică, 
în lumea modei, în lumea sportului, în lumea show-bizz-ului. Sunt 
atât de ocupați şi aglomeraţi din pricina serviciului, a studiilor sau a 
distracțiilor, încât nu mai au timp să se gândească la scopul vieții, la 
mântuirea sufletului, la unicul necesar despre care vorbeşte lisus Martei 
din Betania. Remediul este să privim la Sfinţii Bisericii, la „norul de 
martori” (Evr. 12,1), care proiectează efluvii de strălucire peste tot ce 
este urât şi mizerabil în lume şi peste tenebrele morţii ce învăluie 
pământul. Sfinţii ne invită la adevăratul umanism evanghelic şi fiecare 
din ei ne spune: „Fiţi următori ai mei, aşa cum şi eu sunt al lui Hristos” 
(I Cor. 11,1). 

Cartea de față, semnată de tânărul licențiat în Teologie Vlad Benea, 
ni se oferă ca un ajutor în această privință. Ea ne ajută pe noi toți să ne 
redresăm duhovniceşte, dar mai ales este folositoare pentru creștinii 
din Occidentul european, bolnav de desacralizarea vieții umane şi de 
violarea normelor morale, fenomene îngrijorătoare care duc la 
distrugerea omului. În paginile acestei voluminoase lucrări, talentatul 
autor se ocupă de Sfinții Apusului, care — după expresia sa — sunt „toți 
acei plăcuți ai lui Dumnezeu, care au trăit în Apusul Europei în perioada 
când acesta se afla în unire cu Biserica Ortodoxă şi mărturisea credința 
cea dreaptă”. Sunt acei stratioţi ai Duhului Sfânt, purtători ai harului şi 
adevărului divin (cf. In. 1,17), care „neamurile cele păgâne le-a născut 
la Hristos”. 

În această carte sunt prezentaţi mai întâi apostolii şi mucenicii, 
apoi mărturisitorii şi cuvioşii şi, în cele din urmă, propovăduitorii şi 
episcopii din Occident, adică din Italia, Franţa, Germania, Anglia, 

Irlanda, Suedia etc. Ei s-au dovedit păstori înţelepţi, evanghelizatori 
luminaţi, asceţi râvnitori, polemişti neînfricaţi şi martiri bravi, care au 
pecetluit cu sângele lor mărturisirea credinţei ortodoxe. Toţi aceştia 
trebuie cunoscuţi şi cinstiți nu numai acolo, ci pretutindeni, fiindcă 
„sunt locuitori ai patriei celei unice a creştinilor, patria cerească”, după 
cum observă autorul. La cinstirea lor ne îndeamnă Sfântul loan 
Maximovici (1966), care a trăit în părțile Apusului. lată ce spunea 
acesta, în aprilie 1953: „Trăind noi împrăștiați în ţări unde în vechime 
s-au ostenit şi s-au proslăvit, prin suferinţele lor sau prin alte nevoințe, 
sfinți bineplăcuţi lui Dumnezeu, cinstiţi din vechime de Biserica 
Ortodoxă a lui Hristos, se cade ca şi noi să-i cinstim cum se cuvine şi 
să alergăm la ajutorul lor”. 

Într-un capitol întreg sunt zugrăviți in extenso, cu claritate şi 
iscusință, Sfinţii care au viețuit în Insulele Britanice în timpul când în 
acele locuri se mărturisea dreapta credință, adică până la jumătatea 
secolului al XI-lea. Iată numele lor: Patrick, Columba, Columban, 
Cuthbert, Guthlac, Bonifatie, Edmund. Toţi s-au distins prin diferite 
osteneli duhovniceşti, virtuţi alese, fapte bune şi jertfire pentru adevărul 
revelat. Toţi au căutat sfințenia şi acum Îl văd pe Dumnezeu (cf. Evr. 
12,14). Vieţile lor edificatoare exercită până astăzi o puternică influență 
asupra moravurilor. Relatările pioase ale acestor haghiografii britanice 
determină, în mare măsură, acţiunea de desăvârşire şi ne fac să înţelegem 
activ că transfigurarea lumii, îndumnezeirea ei, atârnă de fiecare din 
noi. 

În Duminica Tuturor Sfinţilor, aşezată în calendarul Bisericii 
noastre imediat după Duminica Rusaliilor, sunt pomeniți aceşti Sfinți 
şi toți Sfinţii necunoscuţi de oameni, dar cunoscuţi numai de 
Dumnezeu şi încununaţi pentru credincioşia şi ostenelile lor (cf. Apoc. 
2,10). Pe aceşti Sfinţi, care au privit moartea ca pe o trecere la 
superlativul vieţii, trebuie să-i cunoască, în primul rând, creştinii 
apuseni, cu atât mai mult cu cât Sfinţii pomeniţi „mijlocesc înaintea 
tronului lui Dumnezeu în special pentru locurile în care au strălucit”. 
Cetăţeanul Împărăției nu poate uita arena de luptă pentru mântuire, 
solidarizându-se, totodată, cu membrii Bisericii luptătoare. Precum 
afirmă Sfântul Asterie al Amasiei, Sfinţii au multă putere chiar şi după 
moartea lor din lumea aceasta, făcând bine oamenilor. 


PREFAŢĂ 


Prezentul volum se încheie cu un Acatist către toți Sfinţii care au 
strălucit în pământurile Apusului. Este un imn de preamărire şi laudă 
adresat acestora, numindu-i „faruri luminoase”, „părinţi şi ocrotitori 
ai acelor locuri” şi „luminători ai Apusului”. Era păcat ca o carte atât 
de minunată şi revelatoare să fie lipsită de Imnul Acatist, care reprezintă 
o perlă prețioasă a patrimoniului liturgic ortodox. Acatistul acesta se 
aseamănă cu o grădină de flori din care noi ne împărtăşim şi ne desfătăm 
de multicolorul virtuţilor şi de parfumul desăvârşirii acelora care, „prin 
pilda vieţii lor, popoarele cele păgâne le-au ridicat de la slujirea 
idolească şi le-au adus la închinarea Singurului Dumnezeu” (Condacul 
al 3-lea). Prin Acatist le dăm o evlavioasă cinstire acestor Sfinţi apuseni 
de care S-a folosit atât de frumos Dumnezeu. 

Pe aceşti „următori lui Dumnezeu ca nişte copii iubiţi” (Efes. 5,1) 
trebuie să-i imite creştinătatea din Vestul european, astăzi când acolo 
este atâta paloare religioasă şi atâta oboseală în credință. Credincioşii, 
în loc să fie fericiți că-L cunosc pe Dumnezeul Cel adevărat, consideră 
creştinismul mai curând ca pe o greutate sau ca pe o obişnuință. 
Civilizaţia modernă, cu „idolii” şi fascinaţiile ei, este neliniște, 
interogaţie, zbucium şi ipoteză, făcând ca bezna necredinţei să se 
întindă peste viața lumii. Sunt acolo, dar şi în alte părți, atâtea simptome 
de îngrijorare care ne fac să ne temem de viitorul omenirii. Este mare 
nevoie astăzi de „credinţa dată sfinţilor” (Iuda 3), de aprofundarea 
credinței noastre pentru a depăşi întunericul neo-păgânismului 
contemporan. Hristos ne cere să fim „lumina lumii” (Mt. 5, 14-16). 
Este vorba de acea lumină a credinţei, oferită de Dumnezeu ca un dar 
gratuit, care vine să lumineze inima şi să limpezească înţelegerea. 

Privind, aşadar, la lumea noastră dominată de o etică permisivă şi 
de devieri morale, suntem constrânşi să apreciem importanţa şi 
actualitatea gravă a subiectului abordat în prezentul volum. Când 
spunem că cele tratate aici sunt de mare actualitate, ne gândim mai 
ales la Apus, unde Biserica nu-i persecutată, dar este trădată de fiii ei, 
care nu mai trăiesc după Legea Evangheliei. În actualul context de 
secularizare, în care mulţi dintre contemporanii noştri gândesc şi trăiesc 
ca şi cum Dumnezeu n-ar exista, sau sunt atraşi de forme de religiozitate 
iraționale, este necesar ca oamenii lumii din Răsărit şi Apus să reafirme 
că credinţa este o decizie personală care angajează întreaga existență. 

În calitate de creştini, suntem datori să transpunem în viaţă învăţăturile 
lui Hristos, ca să ne putem asemăna cu Sfinţii, care — după expresia 
părintelui clujean Simion Cristea — „privesc cerul cu ochi elaboraţi”. 
Evanghelia trebuie să fie şi pentru noi, ca pentru Sfinţi, marele criteriu 
care să călăuzească alegerile şi orientările vieţii noastre. În acest fel, 
vom deveni, asemenea Sfinţilor britanici, misionari cu fapta şi cuvântul 
şi, oriunde vom trăi şi vom lucra, vom fi semne ale iubirii lui Dumnezeu, 
mărturisitori credibili ai prezenţei iubitoare a lui Hristos. 

La astfel de lucruri putem reflecta citind cartea de față care, scrisă 
într-un stil limpede, curgător şi captivant, ne oferă o delectare 
intelectuală şi duhovnicească. Bogăția informaţiilor, a referinţelor 
haghiografice şi a bibliografiei face ca această lucrare documentată să 
fie nu numai ziditoare de suflet, ci şi erudită. Din cele relatate rezultă 
că tânărului teolog Vlad Benea îi pasă de problemele actuale ale 
creştinismului şi meditează asupra lor. Cine citeşte prezentul volum se 
aprinde, în mod cert, de dorul după unitatea eclezială — deziderat 
evanghelic (cf. In. 17, 21). Pe tărâmul sfinţeniei se pot întâlni creştinii 
din cele patru zări, încât disensiunile omeneşti şi deosebirile doctrinare 
să fie topite de Duhul Sfânt-Sfințitorul, iar noi să devenim, în acest 
nou mileniu, o inimă şi un suflet (cf. Fapte 4, 32), ca prima comunitate 
creştină din Ierusalim. Plin de bucuria lecturii, îl felicit şi îl binecuvintez 
pe autor pentru această carte atât de frumos întocmită. lar pe „atleţii 
lui Hristos”, evocaţi în ea, îi venerez zicând: „Bucuraţi-vă, Sfinţilor 
toţi, care în pământurile Apusului aţi mărturisit dreapta credință!”. 


Mânăstirea Floreşti + Dr. Irineu POP-BISTRIȚEANUL 
1 ianuarie 2006 Episcop-vicar 


„Aşezat-a hotarele limbilor după numărul îngerilor Săi 
şi Biserica Sa o a adunat de la risipiții fii ai lui Adam, 
înmulțind în ea sfinţii Săi, ca stelele pe cer, care au strălucit 

la Răsărit şi la Apus, la Miazănoapte şi la Miazăzi 


Icoană de la sfârşitul secolului al XII-lea, din mănăstirea Sfânta 
Ecaterina de pe muntele Sinai. Pe rândul de sus sunt reprezentaţi trei 
sfinți cinstiți în Patriarhia Ierusalimului: Sfântul Apostol Pavel, Sfântul 
Iacov, fratele Domnului, şi Sfântul Arhidiacon Ștefan, iar pe cel de jos 
trei sfinți cinstiți în Patriarhia Romei: Sfântul Lavrentie Arhidiaconul, 

Sfântul Martin din Tours şi Sfântul Leonard de Noblac. 
Icoana are inscripțiile în limba latină. 


! V, Sf. Ioan Maximovici, Predici şi îndrumări duhovniceşti, Sophia, Bucureşti, 2001, p. 210. 


Cuvânt înainte 


Am hotărât să scriu acest scurt cuvânt înainte numai pentru a-i mulțumi 
Părintelui Andrew Phillips pentru tot sprijinul pe care mi l-a dat în scrierea 
acestei lucrări. Preot ortodox englez, trecut la dreapta credinţă încă de 
tânăr, părintele Andrew s-a ostenit şi se osteneşte neîncetat pentru cinstirea 
şi cunoaşterea sfinților Apusului în rândul credincioşilor ortodocşi. 
Căsătorit, cu şase copii, părintele păstoreşte o mică parohie din estul Angliei, 
din care fac parte şi câţiva credincioşi ortodocşi români. Pe lângă aceasta, 
părintele mai scoate o revistă numită Orthodox England (Anglia Ortodoxă) 
şi întreţine un site web, www.orthodoxengland.btinternet.co.uk, în care 
scrie cu mare dar şi putere mai ales despre viețile sfinților care au trăit în 
apusul Europei în vremea când acolo se mărturisea dreapta credință. 

Astfel, prin această pagină web, el este cel care mi-a dat ideea şi 
gândul de a mă ocupa de sfinții Apusului, de a cerceta mai îndeaproape 
vieţile şi scrierile lor. Însă mai mult decât atât: după ce i-am spus despre 
planul meu de a scrie o lucrare despre sfinții care au strălucit în Apus 
înainte de despărțirea acestuia de Biserica Ortodoxă, părintele m-a 
ajutat neîncetat, cu mare bunătate şi înţelegere, în tot ce a fost nevoie: 
mi-a lămurit nedumeririle şi întrebările care au apărut pe parcurs; mi-a 
dat idei şi mi-a arătat felul în care ar trebui să vorbesc despre anumite 
probleme; mi-a trimis materiale şi cărți cu vieţi de sfinți, hărţi, icoane 
şi alte lucrări ajutătoare; şi îndeobşte vorbind, m-a încurajat oricând 
aveam greutăți. Şi a făcut aceasta de nenumărate ori, mereu cu răbdare 
şi înțelepciune. De aceea, pot spune cu toată sinceritatea că fără el şi 
fără ajutorul lui, această carte nu ar fi existat astăzi. Dumnezeu, Maica 
Domnului şi sfinții Apusului să-i răsplătească toată osteneala. 

Mai vreau încă să spun că, de bună seamă, în această lucrare se 
vor fi strecurat greşeli destule: unele din neputinţă omenească, altele 
din neştiință. ÎI rog însă pe cititor să ierte aceste greşeli şi să le acopere 
cu dragoste şi înțelegere, pomenindu-mă şi pe mine în rugăciunile lui. 


Autorul 

Sfinţii Apusului - o prezentare generală 


1.Universalitatea sfinților (Sfinţii Bisericii din toată lumea) 


Poate că în nimic altceva nu se cunoaşte mai bine adevărata 
Ortodoxie, decât în dragostea față de sfinți. Părintele Mihail 
Pomazanski chiar spunea că aceasta este trăsătura care deosebeşte 
hotărâtor dreapta credinţă de toate celelalte credinţe şi învățături. 
„Comuniunea cu Biserica cerească,” scria el, „este superioritatea 
noastră, dreptul nostru de întâi născut, slava noastră [a ortodocşilor].? 
Astfel, Biserica s-a îngrijit din totdeauna să-şi cinstească sfinții, bine 
ştiind că ei, prin rugăciunile şi mijlocirea lor, ne povăţuiesc şi ne păzesc 
neîncetat paşii spre mântuire. De aceea, încă de la început au fost 
adunate mărturii despre faptele şi cuvintele sfinţilor, alcătuindu-se 
totodată şi viețile lor, pentru a aduce folos şi întărire celor ce încă se 
luptă cu ispitele vieţii acesteia. Părintele Iustin Popovici, marele teolog 
sârb al veacului trecut, spunea despre aceasta: „Sfinţii sunt creştini 
desăvârşiţi fiindcă ei au fost sfinţiți în cea mai înaltă măsură prin 
nevoinţele sfintei credinţe în Domnul Hristos Cel înviat şi pururea 
fiitor, iar moartea nu are nici o putere asupra lor. Viaţa lor este cu totul 
ascunsă în Domnul Hristos, iar pentru acest motiv, viaţa lor este întru 
totul viaţa lui Hristos; gândirea lor este în întregime gândirea lui Hristos, 
iar felul lor de percepere este cel al lui Hristos. [...] De aceea Vieţile 
sfinților nu reprezintă nimic altceva decât viaţa Domnului nostru lisus 
Hristos, repetată în cazul fiecărui sfânt într-o măsură mai mare sau 
mai mică, sub un chip sau altul.” Şi astfel, prin cinstirea pe care noi o 
aducem sfinţilor, noi ÎL cinstim de fapt pe Mântuitorul Hristos, Cel Ce 


2 Pomazanski, Michael, „Teologia liturgică a Părintelui A. Schmemann”, lucrare care se 
găseşte pe Internet, la pagina: http://saraca.Iplan.net/biblioteca/teologia_liturgica_pr_ 
schmemann.htm 

3 Sfântul Iustin Popovici, Credinţa ortodoxă şi viaţa în Hristos, Bunavestire, Galaţi, 2003, p. 45. 

S-a preaslăvit în ei şi ni i-a dat ca pururi ajutători în toate greutățile şi 
neputinţele noastre. 

Şi această cinstire adusă sfinţilor nu este cu nimic îngrădită de 
timp sau de loc. Într-adevăr, toţi sfinţii, fie că au trăit în urmă cu mai 
multe mii de ani, fie că au trăit în vremurile noastre, fie că au trăit la 
miazănoapte, fie la miazăzi, fie că au trăit la apus, fie la răsărit, toți au 
fost însuflețiţi şi povăţuiţi de Acelaşi Duh Sfânt, Duhul Adevărului, 
Care i-a unit pe toți întreolaltă într-un chip desăvârşit şi cu neputinţă 
de înfăţişat în cuvinte. lar acest lucru poate fi uşor simţit de orice 
creştin ortodox care citeşte cu credinţă şi cu dragoste viețile şi cuvintele 
plăcuţilor lui Dumnezeu. 

Cu toate acestea, puţini dintre sfinţii Bisericii sunt cunoscuți şi 
cinstiți. Ceilalți, cei mai mulţi dintre ei, au dus o viață cu totul ascunsă 
de ochii oamenilor, rămânând astfel ştiuţi doar de bunătatea lui 
Dumnezeu. Apoi, dintre acei sfinţi al căror nume îl ştim, puţini au 
vieţi scrise sau slujbe alcătuite. Pe lângă aceasta, cercetând sinaxarele 
şi culegerile de vieţi de sfinţi, putem vedea că doar puţini dintre plăcuţii 
lui Dumnezeu sunt cinstiți pretutindeni. Astfel, sfinți precum Sfântul 
Nicolae, sau Sfântul Gheorghe, sau Sfântul Dimitrie, sunt cunoscuţi şi 
iubiţi de către toţi credincioşii ortodocşi din toată lumea. Mulţi alţii 
însă, cete nenumărate de sfinţi şi cuvioşi, sunt cunoscuţi doar în locurile 
în care s-au proslăvit sau în care odihnesc trupurile lor. De pildă, puţini 
dintre noii mucenici greci, care au pătimit sub jugul turcesc, sunt 
cunoscuți în Rusia sau în alte părți, după cum puțini dintre cuvioşii 
nordului îndepărtat al Rusiei sunt cunoscuți în Grecia. Apoi, tot la fel, 
sfinţii care au strălucit pe pământul țării noastre sunt aproape cu totul 
necunoscuţi, atât în Rusia, cât şi în Grecia. Însă aceasta câtuşi de puţin 
nu înseamnă că acei sfinți cunoscuţi doar în anumite locuri, nu sunt 
sfinți ai Bisericii de pretutindeni. Dimpotrivă, dacă un om al lui 
Dumnezeu este cinstit ca sfânt într-o Biserică locală, oricât de 
neînsemnată ar fi ea, el prin chiar aceasta este socotit sfânt în toate 
Bisericile ortodoxe surori din întreaga lume. Aceasta, pentru că toţi 
sfinţii, cunoscuţi sau necunoscuţi, sunt locuitori ai patriei celei unice a 
creştinilor, patria cea cerească, Împărăţia lui Dumnezeu. 

VIEŢILE SFINȚILOR ORTODOCŞI DIN APUS. SFINŢII INSULELOR BRITANICE 


2.Sfinții Apusului 


Tot astfel stau lucrurile şi cu sfinţii care au strălucit în apusul 
Europei în vremea când acesta era parte a Bisericii celei una şi 
nedespărţite. Deşi mulţimi nenumărate de oameni ai lui Dumnezeu 
s-au proslăvit ca sfinți în Apus în această perioadă, în Răsărit au ajuns 
să fie cunoscuţi şi cinstiţi doar cei mai mari şi mai însemnați dintre ei, 
ale căror nume au fost din totdeauna înscrise în calendarele şi în 
sinaxarele ortodoxe?. De pildă, orice credincios ortodox se închină cu 
dragoste unor mucenici precum Sfântul Sebastian, Sfânta Sofia, Sfânta 
Tatiana, Sfânta Anastasia; sau unor ierarhi precum Sfântul Silvestru, 
Sfântul Irineu, Sfântul Ciprian, Sfântul Ambrozie; sau unor părinți 
cuvioşi precum Sfântul loan Casian, Sfântul Benedict sau Sfântul 
Martin. Pe lângă aceştia, însă, mulți alți sfinți ai Apusului sunt cunoscuţi 
şi cinstiți, după cum arătam pentru sfinții Greciei şi ai Rusiei, doar în 
locurile în care au trăit şi care sunt legate de pomenirea lor. 

Dar rânduiala lui Dumnezeu a făcut ca în vremurile noastre, prin 
plecarea atâtor ortodocşi în părțile din Apus, aceşti sfinți să ajungă la 
cunoştinţa Bisericii, care găsind în ei mijlocitori înaintea tronului lui 
Dumnezeu şi ajutători în toate neputințele, a început să-şi îndemne fii 
să le aducă cinstire şi rugăciuni. De aceea, Sfântul loan Maximovici, 
un mare episcop ortodox al Apusului, spunea: „A trebuit să le atragem 
atenţia locuitorilor de azi ai meleagurilor pe care aceştia [sfinţii 
Apusului] s-au nevoit şi unde odihnesc rămăşiţele sfintelor lor moaşte 
— să le atragem atenţia asupra neprețuitelor comori duhovniceşti [pe 
care le au] şi să chemăm turma drepteredincioasă să-i cinstească. 
Apusul e plin de astfel de mucenici.” 

Cine sunt, aşadar, aceşti sfinți ai Apusului pe care avem datoria 
să-i cinstim? Sunt toți acei plăcuţi ai lui Dumnezeu care au trăit în 
apusul Europei în perioada când acesta se afla în unire cu Biserica 
Ortodoxă şi mărturisea credinţa cea dreaptă. Într-adevăr, vreme de o 
mie de ani, apusul şi răsăritul“ au fost unite în aceeaşi Biserică şi aceeaşi 


1 Deşi, uneori, cu alte zile de prăznuire. 

3 Sfântul Ioan Maximovici, op. cit., p. 213. 

Š i & Aga ia a ed irc cra i 
Folosim cu reţinere denumirile de „apus ” şi „răsărit, deoarece socotim că deosebirea care 

se face astăzi între ele este una relativă şi neîntemeiată. Credinţa creştină avându-și începutul 

mărturisire de credință. Vorbind despre aceasta, părintele Cleopa, 
marele duhovnic român al veacului trecut, spunea: „Sfântul Leon, papa 
Romei, Sfântul Grigorie al Romei, Sfântul Urban, sunt toţi sfinţi, în 
calendar, că nu erau atunci catolici, eram o singură Biserică, până la 
1054 nu existau catolici sau protestanți, toţi eram ortodocşi.” ” Din 
pricina aceasta, părintele Andrew Phillips dădea creştinătăţii apusene 
din primul mileniu creştin numele de „Ortodoxie latină.” Prin aceasta, 
el înțelegea acea parte a Europei care s-a aflat sub ascultarea Patriarhiei 
Ortodoxe a Romei, Patriarhia Apusului, şi care a folosit limba latină 
drept limbă liturgică’. 

Şi deoarece cei mai mulţi dintre sfinții Apusului, dintre sfinţii 
„Ortodoxiei latine”, sunt aproape cu desăvârşire necunoscuţi în rândul 
credincioşilor ortodocşi din Răsărit, şi cu atât mai puţin cinstiți ca sfinți 
ai lui Dumnezeu, ne vom strădui să facem măcar o scurtă prezentare 
istorică a câtorva dintre cei mai însemnați şi mai cunoscuţi dintre ei. 
Vom încerca de asemenea să arătăm că această cinstire a sfinților Apusului 
nu este câtuşi de puţin un lucru nou, ci că, dimpotrivă, ei au fost din 
totdeauna cinstiţi în Biserică, lucrul nou fiind doar acela că noi cunoaştem 
acum mult mai mulţi dintre aceşti sfinţi care s-au proslăvit în Apus. 


a. Apostolii şi mucenicii (50-300 d. Hr.) 


1. După cum se ştie, cei dintâi care au adus credinţa creştină în 
apusul Europei au fost chiar Sfinții Apostoli. Prin propovăduirea lor, 
aceştia au aşezat Bisericii lui Hristos din acele părți o temelie deosebit 
de puternică, temelie pe care, mai târziu, toți ceilalți sfinți şi-au zidit 


şi centrul la Ierusalim, mai potrivit ar fi să se numească „Apus” pământurile care se găsesc la 
apus de oraşul sfânt, aceasta cu atât mai mult cu cât în primele veacuri, mare parte din creştini 
se aflau la răsărit de Ierusalim, în Siria, Arabia, Persia sau India. Tocmai de aceea, am ales să 
scriem în unele locuri aceste denumiri de „apus” şi „răsărit” cu literă iniţială mică. 

7 Ilie, Cleopa, Ne vorbeşte Părintele Cleopa, vol. 14, Mănăstirea Sihăstria, 2004, p. 8 

8 Cf. Phillips, Andrew, An Alternative Constitution for the European Union: The Latin 
Saints of the Orthodox Patriarchate of Rome, pe Internet la pagina: http:// 
www.orthodoxengland.btinternet.co.uk/saintsint.htm. De aceea, în această numire, părintele 
Andrew includea şi partea de apus a Africii de nord, vorbitoare de limbă latină, unde au 
strălucit, până la cucerirea arabă, mulțimi întregi de sfinţi foarte puţin cunoscuţi chiar în Apus. 

lucrarea de încreştinare a întregului Apus. Astfel, cei dintâi pe care îi 
vom pomeni ca părinţi ai Apusului sunt chiar Mai-marii Apostolilor, 
Sfinții Petru şi Pavel” (764 şi 67 d. Hr.), care au întemeiat prima Biserică 
din Apus, în Roma păgână, pecetluindu-şi propovăduirea cu propriul 
lor sânge, în vremea împăratului Nero. Dar nu numai Sfinţii Petru şi 
Pavel şi-au legat numele de aducerea Apusului la credință. Astfel, se 
spune despre Sfântul Apostol Iacov cel Mare (444 d. Hr.), fiul lui 
Zevedeu, că a propovăduit Evanghelia până în Spania. Moaştele lui se 
află astăzi la Santiago!’ de Compostella, cel mai însemnat loc de 
pelerinaj din Apus după Roma. Apoi, despre Sfântul Apostol Simon 
Zelotul se spune că a propovăduit în Britania, alături de el lucrând şi 
Sfântul Aristobul, unul dintre cei 70 de ucenici ai Mântuitorului, care 
a fost şi cel dintâi episcop al Britaniei. 

2. În toate locurile în care au propovăduit, Sfinții Apostoli s-au 
îngrijit să lase ucenici vrednici, care să ducă mai departe munca pe 
care Mântuitorul le-o încredinţase lor. Cu nimic mai prejos decât părinţii 
lor, aceşti adevăraţi bărbaţi apostolici au întărit lucrarea înaintaşilor, 
desăvârşind întemeierea credinţei creştine în Apus. Astfel, mai întâi îl 
avem pe Sfântul Clement (t101 d. Hr.), ucenicul Sfântului Apostol 
Petru, care a fost unul dintre cei dintâi episcopi ai Romei, şi de la care 
ni s-a păstrat o foarte frumoasă scrisoare către Corinteni!!. Apoi, un 
alt părinte a cărui amintire este legată de părțile apusene a fost Sfântul 
Ignatie Teoforul, care a fost hirotonit episcop al Antiohiei de către 
Sfântul Apostol Petru. În anul 107, când deja era foarte bătrân, Sfântul 
Ignatie a fost prins şi dus la Roma, unde a murit ca mucenic al lui 
Hristos, fiind sfâşiat de lei în cadrul serbărilor pe care Împăratul Traian 
le-a organizat cu prilejul cuceririi Daciei'?. Sfântul Iustin Martirul 
şi Filosoful (-100-165 d. Hr.) este de asemenea legat de începuturile 
credinţei creştine în Apus. Născut în apropiere de Sichem, în Samaria, 


°’ Pentru data prăznuirii sfinţilor a se vedea lista de la sfârşit, pp. 50 sq. 

1 Santiago înseamnă în limba spaniolă „Sfântul Iacov”. 

1y, **, Scrierile Părinților Apostolici, col. PSB, vol. 1, Ed. IBMBOR, Bucureşti, 1979, pp. 37-88 
'2 În drumul său de la Antiohia spre Roma, Sfântul Ignatie a trimis mai multe scrisori 
Bisericilor prin dreptul cărora trecea, scrisori nemaipomenit de frumoase, care ni s-au păstrat 
până astăzi. V. ibidem, pp. 145-200 

el a fost botezat în peninsula Asia Mică, poate la Efes, unde şi-a 
desăvârşit învățătura. De aici a plecat în Roma, unde şi-a scris mare 
parte din scrierile sale, iar apoi a fost omorât pentru Hristos prin uneltirile 
păgânilor pe care îi ataca în lucrările lui". Tot un astfel de mare bărbat 
apostolic a fost şi Sfântul Irineu al Lyonului (-130-202 d. Hr.). 
Grec de neam, din Asia Mică, Sfântul Irineu a fost ucenicul Sfântului 
Policarp al Smirnei, care la rândul lui fusese ucenicul Sfântului Apostol 
loan Teologul. De tânăr Sfântul Irineu a ajuns la Lyon, în Galia (Franța 
de astăzi), unde i-a urmat în scaunul episcopal Sfântului Fotin, un alt 
grec, care fusese omorât împreună cu mulți alți creştini în marea 
prigoană de la Lyon din anul 17714. După ce a apărat o viață întreagă 
credinţa creştină de erezii şi de păgâni, ajungând astfel un mare Părinte 
al Bisericii, Sfântul Irineu a pătimit şi el moarte de mucenic în jurul 
anului 202 d. Hr. 

3. După cum lesne putem vedea, toţi aceşti părinţi apostolici şi-au 
desăvârşit lucrarea vărsându-şi sângele pentru Hristos. Într-adevăr, după 
cum vestise Însuşi Mântuitorul, credința creştină a fost încă de la 
începuturile ei aspru prigonită. Vreme de aproape 300 de ani, împărații 
păgâni ai Romei au dus un război neînduplecat împotriva ucenicilor 
lui Hristos, omorând dintre ei mulțimi nenumărate. Foarte mulți dintre 
aceştia au pătimit şi în apusul Europei, mai ales la Roma, capitala 
imperiului". Cei mai însemnați dintre ei au fost cinstiţi din totdeauna 
în întreaga Biserică, atât în apus cât şi în răsărit. Astfel, sfinte precum 
Sfânta Sofia, cu cele trei fiice ale ei (t137 d. Hr.), Sfânta Tatiana!‘ 
(1226 d. Hr.), Sfânta Cecilia (4230 d. Hr.), Sfânta Anastasia (4253 
d. Hr.) sau Sfânta Agnia (7305 d. Hr.), care toate au pătimit în Roma, 
sunt cunoscute şi iubite de către toţi credincioşii ortodocşi. Tot la fel 
sunt şi celelalte sfinte mari care au pătimit în Apus, cum ar fi Sfânta 
Agata din Catania sau Sfânta Lucia din Siracuza (t304 d. Hr.). 


'3 În limba română, ele se găsesc în ***, Apologeţi de limbă greacă, col. PSB, vol. 2, Ed. 
IBMBOR, Bucureşti, 1980, pp. 23-266 

14 Mucenicia lor se găseşte în ***, Actele martirice, col. PSB, vol. 11, Ed. IBMBOR, 
Bucureşti, 1982, pp. 55-80 

15 Se crede că în perioada celor trei sute de ani de prigoane, doar la Roma au fost omorâţi 
pentru Hristos nu mai puţin de 6 milioane de creştini. V. Ilie, Cleopa, op. cit., p. 7 

16 Capul sfintei se păstrează la Craiova. 

Dintre bărbaţii care şi-au vărsat sângele pentru Hristos în această 
perioadă, nu putem să nu-i pomenim pe Sfântul Lavrentie (t258 d. 
Hr.), arhidiaconul din Roma, pe Sfântul Sebastian (t288 d. Hr.), 
născut în Galia şi omorât pentru Hristos tot în Roma, pe Sfântul 
Valentin (4269 d. Hr.), făcător de minuni şi episcop de Terni sau pe 
Sfântul Ianuarie (4304 d. Hr.), episcop de Benevento. Și aceştia, 
asemenea muceniţelor, stau la loc de cinste în calendarele şi sinaxarele 
Bisericii noastre. 

După cum aminteam mai înainte, şi partea de apus a nordului Africii 
a rodit mulțimi întregi de mucenici şi mărturisitori ai credinței. Poate cel 
mai însemnat dintre ei a fost Sfântul Ciprian, episcopul Cartaginei 
(200-258 d. Hr.), unul dintre marii Părinţi ai Bisericii, căruia 1 s-a tăiat 
capul pentru Hristos în timpul împăratului Valerian". Apoi, tot din nordul 
Africii, nu putem să nu pomenim pe două muceniţe foarte iubite în 
Răsărit, anume pe Sfintele Perpetua şi Felicitas, care au pătimit 
împreună cu mulți alți creştini tot în Cartagina, în anul 203 d. Hr.'$ 

Pe lângă aceşti mucenici cunoscuţi în toată lumea, au mai fost în 
Apus şi alți pătimitori pentru Hristos, nu mai puţin însemnați, al căror 
nume este însă mai puţin cunoscut în Răsărit. Astfel, trebuie să-l 
pomenim mai întâi pe Sfântul Mavrichie (t288 d. Hr.), care a murit 
pentru Hristos în pământul Elveţiei de astăzi, la Agaunum, împreună 
cu legiunea pe care o conducea, deoarece ostașii, fiind toți creştini, nu 
au vrut să jertfească idolilor!?. Apoi, în Spania a fost foarte cinstit 
Sfântul Vichentie (t304 d. Hr.), diaconul şi ucenicul Sfântului 
Valerie (1315 d. Hr.), episcop de Saragossa. Sfântul Vichentie a fost 
prins în timpul prigoanei lui Dioclețian şi dus în oraşul Valencia, unde 
a fost răstignit şi ars de viu pentru Hristos. Tot în timpul prigoanei lui 
Dioclețian a pătimit un alt mare mucenic al Apusului, Sfântul Alban 
(7304 d. Hr.), care este socotit întâiul mucenic al Britaniei%. Apoi, în 


17 Mucenicia sfântului se găseşte în ***, Actele martirice, ed. cit., pp. 171-182 

18 V, ***, Actele martirice, ed.cit., pp. 104-131 

19 Legiunea se numea „Tebană,” din pricină că ostașii fuseseră recrutaţi din Egiptul de Sus, şi 
era formată din 6600 de oameni. Sfântul Mavrichie a fost foarte cinstit şi iubit în întregul 
Apus, multe oraşe şi sate din Elveţia, Franţa şi Germania purtându-i astăzi numele. 

% Mucenicia Sfântului Alban este descrisă de Sfântul Beda în The Ecclesiastical History of 
the English Nation, |, 7, Penguin Books, London, 1990, pp. 51-54 

Germania este foarte cunoscută Sfânta Ursula, care a fost omorâtă 
împreună cu mai multe fecioare de către hunii păgâni în oraşul Cologne 
(Köln), cândva în veacul al IV-lea d. Hr. 


b. Mărturisitorii şi cuvioşii (300-550 d. Hr.) 


Această primă perioadă de prigoane şi de pătimiri din viaţa 
Bisericii s-a sfârşit odată cu încoronarea, la York, în Britania, a sfântului 
împărat Constantin cel Mare, cel dintâi împărat roman creştin?!. Acesta 
a fost atât de însuflețit de dragoste pentru credinţa creştină, încât nu 
numai că i-a dat acesteia libertate deplină”, ci a hotărât să aşeze 
imperiului roman o nouă capitală, una care să nu fie pătată, precum 
Roma, de întunericul păgânătăţii. De aceea, el a întemeiat la graniţa 
dintre Europa şi Asia o Nouă Romă, oraşul care mai târziu avea să-i 
poarte numele, Constantinopolul. Odată cu această schimbare în 
cârmuirea imperiului, care încet-încet avea să devină creştin, lucrurile 
s-au schimbat cu desăvârşire şi pentru Biserică, în viaţa ei începând o 
nouă perioadă, cea a mărturisitorilor şi a călugărilor. 

1. Astfel, ferită prin câştigarea libertăţii de încercările venite din 
afară, Biserica a început să fie luptată din lăuntrul ei. Este vorba despre 
ereticii şi păstorii mincinoşi, care în veacul al patrulea şi în cele 
următoare au dus un război neîmpăcat împotriva dreptei credinţe. De 
aceea, atât în răsărit cât şi în apus s-au ridicat bărbaţi luminaţi de 
Dumnezeu, care de multe ori cu preţul vieţii au apărat adevărul de toți 
cei ce-i stăteau împotrivă. Pentru a răspunde celei dintâi mari erezii 
apărute, cea a lui Arie, aceşti bărbaţi sfinți au întrunit primul Sinod 
ecumenic de la Niceea, în anul 325 d. Hr. Acesta şi-a deschis adunările 
avându-l la cârmă pe Sfântul Osie (256-358 d. Hr.), episcopul de 
Cordoba (Spania), care a fost cel dintâi mare apărător al Ortodoxiei în 
Apus. Lui i-au urmat mulţi alţii, printre cei mai însemnați fiind şi Sfântul 
Ilarie de Poitiers (315-368 d. Hr.), care a fost numit „Atanasie al 
Apusului.” Om foarte învăţat şi episcop al oraşului Poitiers, Ilarie a 


” Tradiţia îl leagă pe Sfântul Silvestru, papa Romei, de aducerea Sfântului Constantin la 
credinţa creştină. 
2 După cum se ştie, libertatea a venit în anul 313 d. Hr., prin cunoscutul edict de la Milano. 

fost prigonit pentru credința sa ortodoxă, ajungând chiar să fie scos 
din scaun şi surghiunit în Asia Mică, din pricină că îi luase apărarea 
Sfântului Atanasie cel Mare”. După ce a învăţat bine limba greacă şi 
limba siriană, Sfântul Ilarie s-a întors la Poitiers, ajungând un 
mărturisitor neînfricat al Ortodoxiei şi un cunoscut Părinte al Bisericii. 
Apoi, nu putem să nu-l pomenim pe un alt mare părinte al Apusului, 
cinstit din totdeauna în Răsărit, Sfântul Ambrozie al Milanului 
(339-397 d. Hr.). Născut în familia prefectului Galiei, Sfântul Ambrozie 
a primit de mic o învăţătură foarte temeinică, ajungând să cunoască 
desăvârşit atât limba latină cât şi limba greacă. Prieten bun al Sfântului 
Vasile cel Mare, Ambrozie a fost ales episcop al oraşului Milan, unde 
a apărat cu statornicie dreapta credinţă împotriva tuturor atacurilor 
arienilor. Cuvântările sale atrăgeau mulțimi nenumărate de oameni, 
care veneau din întregul imperiu pentru a se adăpa din înţelepciunea 
lui. Printre aceşti oameni s-a aflat şi un alt cunoscut sfânt al Apusului, 
Fericitul Augustin (354-430 d. Hr.), care se trăgea din Africa de 
Nord. Prin rugăciunile sfintei sale mame, Monica (332-387 d. Hr.), 
Augustin a fost pătruns de cuvintele Sfântului Ambrozie şi a primit 
din mâinile lui botezul creştin. Întorcându-se în ţara sa, a ajuns episcop 
la Hipona, şi a început să lupte cu dârzenie pentru dreapta credință, 
scriind nenumărate cărți în apărarea ei”. Îl vom pomeni tot aici şi pe 
Fericitul Ieronim (341-420 d. Hr.), cel mai însemnat traducător al 
Sfintei Scripturi în limba latină. Născut la Stridon în Dalmația, Ieronim 
şi-a desăvârşit învăţătura la Roma. De aici a făcut mai multe călătorii 
prin întregul imperiu, ajungând până la urmă în Răsărit, în Palestina, 
unde a trăit ca pustnic. După ce a fost hirotonit preot la Roma, sfântul 
s-a retras la o mănăstire din Betleem, unde şi-a petrecut restul vieţii 
traducând şi tâlcuind din Sfânta Scriptură.” 


% Sfântul Atanasie fusese la rândul lui de mai multe ori exilat din Alexandria, unul dintre 
locurile în care a trebuit să pribegească fiind oraşul Trier din Germania de astăzi, unde a fost 
adăpostit şi apărat de Sfântul Maximin de Trier (349 d. Hr.). 

24 Unele dintre scrierile de tinereţe ale Fericitului Augustin cuprind şi anumite greşeli, pe care 
sfântul şi le-a retras la sfârşitul vieţii. Despre adevărata atitudine a Bisericii Ortodoxe faţă de 
Fericitul Augustin, v. Rose, Seraphim, Locul Fericitului Augustin în Biserica Ortodoxă, 
Sophia, Bucureşti, 2002 

25 Traducerea pe care a făcut-o Sfintei Scripturi, numită Vulgata, a ajuns să fie folosită în 
întreaga Biserică din Apus. 

În această perioadă de mari frământări şi neliniști, papii Romei 
au dus o luptă neîmpăcată pentru dreapta credință. Dintre aceştia, 
cel mai însemnat a fost Sfântul Leon cel Mare (t460 d. Hr.), al 
cărui cunoscut „Tomos” a stat la temelia mărturisirii ortodoxe de 
credinţă de la cel de-al patrulea Sinod Ecumenic de la Calcedon (451 
d. Hr.). Învățătura Sfântului Leon despre cele două firi ale 
Mântuitorului, unite într-o singură Persoană, a fost recunoscută de 
Părinţii de la Sinod ca fiind învățătura Bisericii înseşi. Tot Sfântul Leon 
este cunoscut pentru întâlnirea pe care a avut-o la porţile Romei cu 
fiorosul rege hun Attila, întâlnire prin care episcopul a izbutit să scape 
Roma de distrugerea păgânilor. Un alt papă mărturisitor cunoscut în 
Răsărit, care a trăit însă mai târziu, a fost Sfântul Martin I al Romei, 
care a luptat, alături de Sfântul Maxim Mărturisitorul, împotriva ereziei 
monotelite. Pentru mărturisirea sa neînduplecată a credinței ortodoxe, 
Sfântul Martin a fost surghiunit, în anul 653 d. Hr., în insula Naxos, 
iar apoi, un an mai târziu, a fost condamnat la moarte şi dus în Cherson, 
în peninsula Crimeea, unde în scurt timp a murit prin înfometare”. 

2. Cealaltă trăsătură hotărâtoare a celei de-a doua perioade din 
viața Bisericii a fost apariţia vieţii călugăreşti. Într-adevăr, după ce 
Biserica şi-a dobândit libertatea, cei mai aleşi fii ai ei, care înainte, 
aprinşi de râvnă, îşi vărsaseră sângele pentru Hristos, s-au retras acum 
în pustietăţi şi în singurătate. Aceasta au făcut-o pentru a putea să-şi 
răstignească poftele trupului şi pentru a putea pătimi aşa numita 
mucenicie albă, în care nu doar o dată, ci de nenumărate ori, zi de zi, 
întreaga viaţă, ei îşi vărsau în chip nevăzut sângele pentru Hristos, 
prin înfrânare şi nevoinţă. După cum se ştie, leagănul vieţii călugăreşti 
a fost Egiptul, unde au strălucit cei dintâi mari părinți cuvioşi. Viaţa 
întemeiată de aceştia s-a răspândit în scurtă vreme în întreaga lume 
creştină, ajungând foarte repede şi în Apus, unde au strălucit părinți 
întru nimic mai prejos marilor părinți ai Răsăritului. Primul dintre 


% Trebuie spus că foarte mulți dintre papii Romei (nu mai puţin de 72!) au intrat în calendarele 


Bisericii noastre, fiind cinstiți ca sfinți. O listă a lor se găseşte la Phillips, Andrew, The 
Lighted Way: Orthodox Christian Perspectives for The Third Millenium, The English Orthodox 
Trust, Felixstowe, England, 1999, pp. 225-232 

” Despre aceasta v. ***, Sfântul Maxim Mărturisitorul şi tovarășii săi întru martiriu, papa 
Martin, Anastasie Monahul, Anastasie Apocrisiarul, Ed. Deisis, Sibiu, 2004 

aceştia, şi cel mai însemnat dintre ei, a fost, fără doar şi poate, Sfântul 
Martin din Tours (316-397 d. Hr.), socotit astăzi părintele şi ocrotitorul 
Apusului. Născut în Panonia (Ungaria de astăzi), Sfântul Martin a intrat 
de tânăr în armata romană, însă în timp ce se afla în oraşul Amiens 
(Galia) a hotărât să se boteze şi să părăsească lumea”. După ce a 
petrecut mai mulţi ani ca ucenic al Sfântului Ilarie de Poitiers, Martin 
s-a retras în pustie, trăind acolo în aspră nevoinţă şi înfrânare. Fiind 
ales episcop al oraşului Tours, a întemeiat mai multe mănăstiri şi a 
aşezat în ele viață de obşte. Prin înţelepciunea şi prin nenumăratele 
sale minuni, sfântul a strălucit în întreaga Galie, ajungând unul dintre 
cei mai iubiți sfinți din Apus. Un ucenic al lui a fost Sfântul Ninian 
(432 d. Hr.), de neam britan, care este socotit cel dintâi apostol al 
Scoției. Acesta a propovăduit picţilor păgâni şi a întemeiat în nordul 
Britaniei mai multe mănăstiri, dintre care una închinată chiar Sfântului 
Martin. 

Un alt mare începător al vieţii călugăreşti în Apus a fost Sfântul 
Ioan Casian (360-433 d. Hr.). Născut în părțile Dobrogei, în ţara 
noastră, Sfântul Ioan a fost călugărit de tânăr şi a plecat în pustiul 
Egiptului, unde pe atunci străluceau marii Părinţi ai deşertului. Împreună 
cu prietenul său, Gherman, Sfântul loan a adunat cu înţelepciune 
sfaturi de la fiecare părinte, deprinzând toată adâncimea vieţii 
călugăreşti. Apoi, fiind hirotonit diacon la Constantinopol de către 
Sfântul loan Gură de Aur, a plecat în Apus, unde a întemeiat, la Marsilia 
(în sudul Galiei), două mănăstiri, una de bărbaţi şi una de femei. Aici, 
sfântul şi-a scris Convorbirile şi Aşezămintele sale, care au ajuns cărți 
de căpătâi pentru toți călugării din Apus (şi nu numai). Însemnătatea 
cea mare a Sfântului loan Casian stă însă mai ales în faptul că el a 
adus în Apus călugăria părinților egipteni, potrivind-o totodată felului 
de a fi al latinilor. Învățătura sa a avut o înrâurire deosebită asupra 


28 Întâmplarea care l-a întors la credință se aseamănă bine cu o întâmplare din viaţa Sfântului 
Petru Vameşul. Astfel, când Martin se afla în afara oraşului Amiens a văzut un cerşetor 
îngheţat de frig, zăcând la marginea drumului. Rupându-şi haina în două, i-a dat acestuia 
jumătate. În noaptea următoare, Mântuitorul i-a apărut în vis, îmbrăcat în haina ruptă, şi l-a 
îndemnat să se boteze şi să plece din lume. 

> În limba română, aceste lucrări se găsesc în Sfântul Ioan Casian, Scrieri alese, col. PSB, 
vol. 57, Ed. IBMBOR, București, 1990 

(FRANȚA) 


SF. FAUST 


Riez | 
e Moustiers 


MAREA MEDITERANĂ 


Mănăstiri şi sfinţi din Galia sec. V-VI d. Hr. 
Adaptată după ***, St. Herman's Calendar, 2005, p. 2 


creştinătăţii apusene, şi prin el, după cum vom vedea în cele ce urmează, 
viața călugărească s-a răspândit în întregul Apus. Astfel, Sfântul loan 
Casian a avut sub povăţuire şi mănăstirea pe care Sfântul Honorat 
(350-429 d. Hr.), viitorul episcop de Arles, a întemeiat-o pe sălbatica 
insulă Lerins, insulă aflată în apropiere de Marsilia. Prin această 
mănăstire, sudul Galiei avea să ajungă în scurtă vreme Egiptul Apusului, 
deoarece de la Lerins s-au ridicat mulțimi întregi de călugări şi de 
episcopi sfinți, toți crescuţi în duhul nevoinţei şi călugăriei egiptene, 
care apoi s-au răspândit pretutindeni în Apus. Despre viața acestor 
mari părinţi ai „Tebaidei Galiei”, şi despre alţii care le-au urmat, avea 
să scrie în veacul următor Sfântul Grigorie din Tours (540-594 d. 
Hr.), de la care ni s-a păstrat şi o foarte frumoasă istorie a francilor”. 


3 Una dintre cele mai însemnate cărți ale Sfântului Grigorie, Vita Patrum, a fost tradusă şi în 
limba română. Ca introducere, cartea are două studii ale unui mare ostenitor pentru cunoaşterea 

Cu toate acestea, noi vom zăbovi pe scurt doar asupra Sfântului 
Vichentie de Lerins (t445 d. Hr.), un ucenic apropiat al Sfântului 
loan Casian, care a apărat cu putere învățătura ortodoxă despre 
împreună-lucrarea harului dumnezeiesc şi a voinţei libere a omului. 
Sfântul Vichentie este cunoscut mai ales pentru cartea sa numită 
„Commonitorium”, în care el arăta că învățături ale Bisericii sunt doar 
acelea care au fost crezute „pretutindeni, întotdeauna şi de către toţi.” 

În timp ce în părţile de sud ale Galiei începea această mare înflorire 
a vieţii călugăreşti, în Galia de nord a strălucit un alt mare părinte al 
Apusului, Sfântul Gherman de Auxerre (380-448 d. Hr.). Născut 
într-una dintre cele mai bogate familii ale Galiei, sfântul a ajuns, prin 
minune dumnezeiască, episcop al oraşului Auxerre, unde a întemeiat 
şi o cunoscută mănăstire din care cârmuia treburile eparhiei sale. Fiind 
trimis în Britania pentru a stăvili răspândirea ereziei pelagiene, Sfântul 
Gherman a întâlnit într-un sat din apropierea Parisului o mică fetiță, 
care mai târziu avea să ajungă una dintre cele mai iubite sfinte ale 
Apusului. Este vorba de Sfânta Genevieva a Parisului (419-500 
d. Hr), căreia bătrânul episcop i-a dat chiar atunci binecuvântare de a 
duce viață călugărească. Atât de mult a sporit această copilă în sfințenie, 
încât atunci când hunii sălbatici au năvălit asupra Parisului pentru a-l 
pustii, ea a izbutit, prin rugăciunile ei, să îi oprească pe păgâni şi să 
scape oraşul. Mai mult, marele Sfânt Simeon Stâlpnicul, care se nevoia 
în acea vremea în Siria, i-a trimis cuvânt Cuvioasei Genevieva, 
rugând-o să-l pomenească şi pe el în rugăciunile ei*!. Tot în aceeaşi 
călătorie a sa în Britania, Gherman l-a întâlnit pe un altul dintre marii 


sfinților Apusului, Părintele Serafim Rose, care vorbeşte şi despre alți sfinți de la Lerins, cum ar 
fi Sfântul Ilarie de Arles (400-449 d. Hr.), Sfântul Euherie de Lyon (4449 d. Hr.), 
Sfântul Chesarie de Arles (470-543 d. Hr.) şi mulţi alţii. Vorbind despre Galia, Părintele 
Serafim spunea: ,, În veacul al VI-lea exista o singură creştinătate în Răsărit şi în Apus, identică 
în dogmă şi în duh, cu câteva deosebiri de formă, care în această perioadă timpurie erau mici şi 
întâmplătoare. Întreaga Biserică s-a adunat laolaltă în sinoade atât înainte, cât şi după acest veac, 
pentru a hotărî asupra problemelor dogmatice care erau puse în discuţie şi pentru a mărturisi o 
singură credinţă adevărată. [...] Diferenţele locale nu erau mai însemnate decât cele care există 
astăzi între credincioşii ortodocşi din Rusia şi din Grecia.” V. Sfântul Grigorie de Tours, Vita 
Patrum. Viaţa Părinților, Ed. Sophia, Bucureşti, 2004, pp. 69-70. 

31 În limba română a fost tradusă viaţa sfintei, în Hourcade, Janine, Sfânta Cuvioasă Genevieva, 
ocrotitoarea Parisului, Patmos, Cluj-Napoca, 2001 

săi ucenici, Sfântul Patrick al Irlandei (380-467 d. Hr.). Acesta 
pătimise câțiva ani ca rob în Irlanda, iar apoi petrecuse mai mult timp 
prin mănăstirile Galiei, poate chiar în cea din Lerins. După aceasta, 
Patrick a stat câtva timp alături de Sfântul Gherman, primind în cele 
din urmă de la el binecuvântare de a propovădui credința creştină 
irlandezilor păgâni. Apoi, cu râvnă aprinsă, sfântul s-a ostenit neobosit 
pentru a aduce poporul Irlandei la Hristos, botezând mulțimi întregi 
de oameni şi zidind peste tot biserici şi mănăstiri. Atât de mult S-a 
slăvit Dumnezeu prin lucrarea Sfântului Patrick, încât poporul irlandez 
a ajuns unul dintre cele mai râvnitoare popoare ale Apusului, din rândul 
lui ridicându-se mulțimi întregi de sfinți, care mai apoi au încreştinat, 
la rândul lor, multe popoare păgâne? . 

În încheiere, îi vom pomeni pe doi dintre marii sfinți care au trăit 
în Italia în această perioadă. Cel dintâi este Sfântul Alexie, omul 
lui Dumnezeu, care a trăit şi a murit la Roma, asupra căruia nu vom 
mai stărui, deoarece el este cunoscut şi iubit de orice creştin ortodox. 
Cel de-al doilea este Sfântul Benedict din Nursia (480-550 d. 
Hr.), care pe bună dreptate este socotit părintele călugărilor din Apus. 
Născut în ţinutul Umbriei, în apropiere de Roma, Benedict a părăsit 
de tânăr lumea şi s-a aşezat în pustie. Mai târziu, din pricina mulțimii 
celor ce vroiau să-i fie ucenici, s-a mutat pe Muntele Cassino 
(Montecassino), unde a întemeiat o mare mănăstire pentru fiii săi. Aici, 
Benedict a trăit până la sfârşitul vieţii, cunoscut în toată lumea pentru 
nenumăratele sale minuni şi pentru înțelepciunea sa. El este cel care a 
scris, după învățăturile Părinților din Răsărit şi după cele ale Sfântului 
loan Casian, rânduiala călugărească folosită mai apoi pretutindeni în 
Apus”. Din pricina faimei întemeietorului ei, Montecassino a ajuns în 
scurtă vreme un adevărat Munte Athos al Apusului. 


c. Propovăduitorii şi episcopii (550-800 d. Hr.) 


Incă din perioada de înflorire a vieţii călugăreşti, în Apus au 
început să aibă loc schimbări deosebit de însemnate. Într-adevăr, odată 


% Despre sfinții Irlandei, v. mai jos, pp. 65 sq., iar despre viaţa Sfântului Patrick, pp. 99 sq. 
3 V, ***, Rânduielile vieţii monahale, Ed. Sophia, Bucureşti, 2005, pp. 391-438 

cu prăbuşirea Imperiului Roman de Apus, mulțimi nenumărate de triburi 
barbare păgâne au început să năvălească pretutindeni, trecând totul 
prin foc şi sabie. Deşi unele dintre aceste triburi erau încreştinate, cele 
mai multe dintre ele căzuseră în diferite erezii (mai ales arianism), din 
pricina urii lor față de Roma ortodoxă. Aceste năvăliri au culminat cu 
cucerirea Romei înseşi, în anul 410, de către vizigoții arieni conduşi 
de Alaric. Astfel că, la începutul acestei a treia perioade din viaţa 
Bisericii, Apusul se afla în primejdia de a-şi pierde însăşi dreapta 
credință. Văzând aceasta, păstori luminaţi de Dumnezeu şi-au dat 
seama că singura cale ca Biserica să poată face faţă în Apus atacurilor 
păgânilor era aceea ca ea însăşi să-i cucerească pe cuceritori, şi aceasta 
de bună seamă nu prin puterea armelor, ci prin puterea lui Hristos. 
Aşa că în această perioadă Dumnezeu a ridicat în Apus mari 
propovăduitori creştini, care au adus la Biserica lui Hristos mulțime 
de neamuri păgâne şi sălbatice. 

1. lar părintele acestei uriaşe lucrări de încreştinare nu a fost altul 
decât cel mai mare dintre Patriarhii Romei, Sfântul Papă Grigorie 
cel Mare (sau Dialogul, 540-604 d. Hr.), de la care ni s-a păstrat 
Liturghia Darurilor mai înainte sfințite. Trăgându-se dintr-o famile de 
neam mare din Sicilia (insulă locuită aproape în întregime de greci), 
Sfântul Grigorie a îmbrăţişat de tânăr viața călugărească şi a întemeiat 
mai multe mănăstiri în Roma, ajungând apoi aprocrisiarh**al Romei 
la Constantinopol, unde a stat şase ani. Fiind ales papă, Grigorie a 
cârmuit cu mare înţelepciune Patriarhia Apusului, îngrijindu-se 
neîncetat pentru răspândirea cuvântului lui Dumnezeu. Dintre lucrările 
lui, cea mai de seamă a fost trimiterea unui ucenic de-al său, pe nume 
Augustin (ţ604 d. Hr.), pentru a-i încreştina pe englezi, neam 
germanic păgân care ocupase Britania şi trecuse prin ascuțişul sabiei 
pe locuitorii creştini ai ei. Această trimitere a Sfântului Augustin de 
către Sfântul Grigorie” a schimbat cu desăvârşire faţa şi istoria întregului 
Apus, deoarece englezii, după încreştinarea lor, au lucrat neobosit 
pentru a aduce şi celelalte neamuri germanice la credinţa în Hristos. 


3 Adică ambasador. 
35 Mai târziu, amândoi aveau să fie numiţi „Apostolii englezilor.” 

Astfel, după cum mai târziu Sfinții Chiril şi Metodie aveau să 
pornească, cu binecuvântarea Patriarhului Constantinopolului, la 
încreştinarea slavilor păgâni, tot la fel şi Sfântul Augustin a pornit, cu 
binecuvântarea Patriarhului Romei, la încreştinarea germanilor. Deşi 
a murit la puţină vreme după ce a ajuns în Anglia, Augustin a izbutit 
să aducă mulţi englezi la Hristos, botezându-l pe unul dintre regii lor, 
pe nume Ethelbert (560-616 d. Hr.), şi aşezându-şi scaunul episcopal 
la Canterbury, oraş care avea să ajungă mai târziu centrul duhovnicesc 
al întregii Anglii. 

În timpul în care Sfântul Augustin încreştina partea de sud-est a 
Angliei, o altă lucrare pornea spre insulă din partea ei de nord-vest, 
prin călugării de neam irlandez. Însă pentru a înțelege aceasta trebuie 
să ne oprim mai întâi asupra uneia dintre trăsăturile caracteristice ale 
călugăriei irlandeze, anume asupra înstrăinării. Într-adevăr, foarte 
adesea călugării irlandezi nu numai că se lepădau de lume, 
supunându-se la nevoinţe mari, ci şi plecau de bunăvoie din ţara lor, 
făcându-se prin aceasta propovăduitori şi apostoli ai ținuturilor în care 
ajungeau să trăiască. Vom pomeni aici doar pe doi dintre aceşti 
nenumărați apostoli irlandezi, anume pe Sfinţii Columban (543-615 
d. Hr.) şi Gall (550-645 d. Hr.), care au fost şi buni prieteni. Amândoi 
au intrat în una dintre cele mai mari mănăstiri din Irlanda acelor 
vremuri, mănăstirea Bangor, al cărei stareţ era Sfântul Comgall 
(516-601 d. Hr.). Desăvârşindu-se în sfinţenie, cei doi şi-au părăsit 
țara şi au ajuns până la urmă în Franţa de astăzi, unde au întemeiat 
mănăstirea de la Luxeuil, trăind acolo în mare înfrânare şi nevoință 
(călugării irlandezi erau vestiți peste tot pentru asprimea vieţii lor). 
Fiind neînfricat din fire, Sfântul Columban a început să mustre fără 
şovăială pe nelegiuiţii episcopi franci (a trimis o scrisoare foarte aspră 
chiar papei Romei) şi pentru aceasta a fost silit până la urmă să plece 
din ţară. Ajungând în Italia, a întemeiat la Bobbio o nouă mănăstire, 
care avea să devină un mare centru duhovnicesc al întregii părţi de 
nord a Italiei. În acest timp, Sfântul Gall, izgonit şi el de la Luxeuil, 
s-a oprit în Elveţia de astăzi şi, propovăduind în rândul păgânilor de 
acolo, a ajuns să fie cunoscut ca „Apostolul Elveţiei.” 


5 V, viaţa Sfântului Columban mai jos, pp. 165 sq. 

Dar să revenim acum la munca de încreştinare pe care călugării 
irlandezi au dus-o în Anglia. Astfel, cel mai însemnat propovăduitor în 
acele părți a fost Sfântul Columba din Iona (521-597 d. Hr.), care 
după ce a mai zidit mai multe mănăstiri în ţara sa, şi-a părăsit pământul 
de naştere pentru a se aşeza în insula Iona, aflată la mică depărtare de 
coastele Scoției, unde a întemeiat o nouă mănăstire. Acolo el a trăit 
împreună cu ucenicii săi în mare sfințenie până la sfârşitul vieţii, săvârşind 
nenumărate minuni şi mai ales propovăduind popoarelor păgâne care 
locuiau în acele ţinuturi, picţi, scoțieni şi englezi“. Prin mănăstirea din 
Iona, care a ajuns cunoscută în întregul apus, călugării irlandezi au putut 
să încreştineze toată partea de nord a Angliei. Astfel în scurt timp, prin 
împreună-lucrarea irlandezilor celți şi a propovăduitorilor romani, a luat 
naştere viaţa călugărească engleză, care îmbina în chip fericit asprimea 
şi înfrânarea irlandezilor cu ordinea şi rânduiala romanilor. Iar întruparea 
acestei uniri dintre irlandezi şi romani se vede cel mai bine în viaţa celui 
mai mare sfânt englez, Sfântul Cuthbert din Lindisfarne’! (4687 d. 
Hr.). Englez de neam, Sfântul Cuthbert a fost urmaş al Sfântului Aidan 
(651 d. Hr.), călugăr irlandez din mănăstirea Iona care a propovăduit 
credinţa creştină între englezi şi a întemeiat în partea de nord-est a Angliei 
cunoscuta mănăstire Lindisfarne. În această mănăstire, Cuthbert a trăit 
în adâncă smerenie, ducând apoi viață pustnicească pe o insulă retrasă 
din ocean. Pentru multele sale daruri, a fost până la urmă hirotonit episcop 
de Lindisfarne de către un alt mare sfânt al Angliei, Sfântul Teodor 
din Tars (602-690 d. Hr.), Arhiepiscopul de Canterbury. De neam grec 
din Tarsul Ciliciei, Teodor este cel care a izbutit, prin darul lui de a 
împăca, să unească cele două feluri de a fi ale irlandezilor şi romanilor, 
aşezând totodată în Biserica Angliei o rânduială deosebit de trainică, 
prin întemeierea de episcopii noi şi prin ţinerea primelor sinoade 
bisericeşti“? . 


37 V. viaţa Sfântului Columba mai jos, pp. 129 sq. 

38 V, viaţa Sfântului Cuthbert mai jos, pp. 219 sq. 

3 Despre însemnătatea lucrării Sfântului Teodor, v. Phillips, Andrew, Orthodox Christianity 
and the English Tradition, The English Orthodox Trust, Seekings House, Felixstowe, England, 
1995, 1997, pp. 306-317. Nu vom stărui aici foarte mult asupra sfinților irlandezi şi englezi, 
deoarece de ei ne vom ocupa pe larg mai jos, pp. 65 sq. 

lar măsura deplinătății acestei uniri dintre irlandezi şi romani a 
fost dată de călugării propovăduitori englezi, care prin munca lor au 
izbutit să încreştineze mare parte din neamurile germane păgâne. Dintre 
aceştia noi vom aminti doar doi, anume pe Sfântul Clement 
(Willibrord, 658-739 d. Hr.) şi pe Sfântul Bonifatie (675-754 d. 
Hr.). Cel dintâi s-a născut în partea de nord a Angliei, şi, după ce a stat 
câtva timp în Irlanda, a plecat pentru a aduce la Hristos pământurile 
Frisiei (Olanda de astăzi), în care locuia un popor foarte înrudit cu 
englezii. Fiind hirotonit episcop de Utrecht, lucrarea lui a adus foarte 
multă roadă, iar pentru aceasta el este astăzi socotit „apostolul Frisiei”. 
Mai tânăr decât el şi împreună-lucrător cu el a fost Sfântul Bonifatie, 
fiul unui tată englez şi al unei mame celte, care s-a născut în ţinutul 
Devon din Anglia. Auzind de lucrarea Sfântului Clement, Bonifatie a 
venit să-l ajute pe compatriotul său, însă în scurt timp a pătruns mai 
adânc în inima Europei, la neamurile germane care erau în întregime 
scufundate în întunericul păgânătăţii. Având binecuvântarea Sfântului 
Papă Grigorie al III-lea (t741 d. Hr.), de neam sirian, şi a ultimului 
papă grec, Sfântul Zaharia“ (752 d. Hr.), Bonifatie a propovăduit 
cu mare bărbăţie şi râvnă în întreaga Germanie, aducând la credința 
creştină, prin darul lui Dumnezeu, mulţimi nenumărate de păgâni din 
toate neamurile germane. Pe bună dreptate este astăzi socotit 
luminătorul Germaniei şi unul dintre cei mai mari englezi care a trăit 
vreodată“!. Pe lângă aceasta, Sfântul Bonifatie a dus, asemeni Sfântului 
Columban înainte, o muncă neobosită pentru a rândui şi a curăţi 
Biserica francă, ce în vremea lui ajunsese la o decădere greu de 
închipuit. 

2. Dar pentru a înţelege această decădere, este nevoie să ne întoarcem 
în timp pentru a vedea felul în care francii au primit credința creştină. 
Neam germanic păgân, francii au ajuns să stăpânească la sfârşitul veacului 
al V-lea aproape întreaga Galie romană, fiind încreştinaţi prin botezarea 


+ Sfântul Zaharia este cel care a tradus în limba greacă Dialogurile Sfântului Grigorie cel 
Mare (care astăzi se găsesc în mare parte sub formă de istorisiri în Proloagele Bisericii), 
pricină pentru care în Răsărit Sfântul Grigorie a ajuns să fie numit „Dialogul.” 

4 V, maijos viaţa Sfântului Bonifatie, pp. 265 sq. Despre lucrarea lui şi a celorlalți propovăduitori 
englezi, v. Talbot, C. H., The Anglo-Saxon Missionaries in Germany, Sheed & Ward, London 
şi New York, 1954, 1981 

primului lor mare conducător, pe nume Clovis, în anul 496 d. Hr. Acesta 
a primit botezul din mâinile Sfântului Remigiu (437-533 d. Hr.), care a 
fost vreme de 74 de ani Arhiepiscop de Rheims. Deşi numit astăzi 
„apostolul francilor,” Remigiu nu ar fi izbutit să-l aducă la Hristos pe 
regele franc fără rugăciunile şi lacrimile credincioasei soții a lui Clovis, 
Sfânta Clotilda (474-545 d. Hr.). După moartea soţului ei, aceasta s-a 
retras la mormântul Sfântului Martin din Tours şi a petrecut acolo până la 
moarte în post şi înfrânare, rugându-l pe Sfântul Martin să potolească 
nesfârşitele lupte pe care fiii ei le purtau pentru domnie. De altfel şi în 
Apus, la fel ca în Răsărit, femeile au avut o parte deosebit de însemnată în 
încreştinarea popoarelor păgâne. Într-adevăr, prin jertfelnicia, blândețea 
şi credinţa lor vie, ele au putut să înduplece şi să înmoaie inimile soților 
lor războinici şi aprigi, prin pilda lor îndemnându-i pe aceştia să le urmeze 
în credință. O altă astfel de femeie sfântă a fost şi Radegunda (518-587 
d. Hr.), soţia unuia dintre fiii Clotildei şi ai lui Clovis, care după moartea 
soțului ei a întemeiat o mănăstire în apropiere de Poitiers, trăind acolo în 
sfințenie şi înfrânare vreme de 30 de ani. 

Marele necaz al Bisericii france era însă faptul că urmaşii la tron 
erau mereu în război unul cu altul, iar în luptele lor îi atrăgeau după ei 
şi pe cei mai puternici dintre episcopi, care de cele mai multe ori le 
erau rude, şi care astfel ajungeau să facă tot felul de fărădelegi. De 
aceea, sfinţii care s-au ridicat în această perioadă în Franța s-au străduit 
pe de o parte să curme nelegiuirile episcopilor şi ale clericilor 
nevrednici, iar pe de alta să aducă la Hristos atât poporul franc (care 
de multe ori rămăsese creştin doar cu numele), cât şi celelalte popoare 
care încă zăceau în neştiința păgânătăţii. Unul dintre cei mai mari astfel 
de părinţi a fost Sfântul Gherman al Parisului (496-576 d. Hr), 
care pentru milostenia sa cea mare a fost numit „părintele săracilor”?. 
Episcop al Parisului, Sfântul Gherman a izbutit să-l întoarcă pe unul 
dintre fiii lui Clovis, regele Childebert I, la o adevărată viaţă de creştin, 
vindecându-l în chip minunat de o boală cumplită. Ca mulțumire, regele 
i-a dat Sfântului Gherman stăpânire asupra oraşului Paris, zidind 
totodată pentru el o mănăstire închinată Sfântului Vichentie. 


+% In vremea când era stareţ la mănăstire, călugării s-au răsculat împotriva lui din pricină că se 
temeau că sfântul va da la săraci toate averile mănăstirii. 

Cum spuneam, în această perioadă s-au ridicat şi sfinți care au 
dus mai departe munca de încreştinare a neamurilor păgâne. Îi vom 
pomeni aici doar pe câțiva dintre ei. Sfântul Amand (t675 d. Hr.), 
franc din Nantes, a început să propovăduiască după 15 ani de viaţă 
pustnicească în rândul păgânilor din ţinutul Flandrei (Belgia de astăzi), 
izbutind, cu mare greutate şi cu preţul a multor suferințe, să aducă la 
Hristos pe cei ce locuiau acolo. Se pare că a ajuns şi Episcop de 
Maastricht (Olanda), însă în scurt timp a murit într-una dintre mănăstirile 
întemeiate de el la Elnon. Un alt mare părinte franc a fost Sfântul 
Eligiu (588-660 d. Hr.), un foarte iscusit fierar din Limoges, care a 
dobândit prin măiestria sa mare faimă şi mare bogăție. Om nespus de 
milostiv, el îşi folosea toată averea răscumpărându-i pe cei ce trăiau în 
robie. Fiind hirotonit episcop de Noyon, sfântul a început să 
propovăduiască cu râvnă păgânilor din eparhia sa (care trăiau în 
împrejurimile Ghentului şi ale Antwerpului), izbutind să aducă la 
Hristos, prin marea lui bunătate, pe mulţi dintre sălbaticii germani. Tot 
aici trebuie să-l amintim şi pe Sfântul Lambert (t709 d. Hr.), 
episcopul oraşului Maastricht, care a fost omorât pentru că l-a mustrat 
pe rege pentru viaţa lui nelegiuită, cât şi pe urmaşul şi ucenicul lui, 
Sfântul Hubert (727 d. Hr.). Amândoi au fost de mare ajutor Sfântului 
Clement în lucrarea lui de încreştinare a popoarelor păgâne care trăiau 
în pământurile Ţărilor de Jos®. 

Nu putem însă să încheiem această prezentare a sfinților franci 
fără a vorbi şi despre Sfântul Leger de Autun (616-678 d. Hr.). 
Nepot al episcopului de Poitiers, Sfântul Leger a îmbrăţişat de tânăr 
viaţa călugărească, însă pentru multele sale daruri a fost chemat la 
curtea regelui de către Sfânta Batilda (7680 d. Hr.), soția lui Clovis 
al II-lea. Născută în Anglia, Batilda era una dintre acele femei sfinte 
de care pomeneam înainte, care după moartea soțului ei s-a retras 
într-o mănăstire, ducând acolo o viaţă de mare curăţie şi sfinţenie. 
Părăsind lumea, Batilda l-a rugat pe Sfântul Leger să-i crească copiii, 
în viaţă creştinească, şi episcopul s-a supus rugăminţii ei. Ajungând 


8 Despre sfinţii care au strălucit în pământurile Ţărilor de Jos, v. Hamblenne, Jean, Saints et 
saintes de Belgique au premier millenaire, Institut Saint Jean le Theologien, Bruxelles, 2002 

însă la curtea regelui şi văzând decăderea cumplită care domnea acolo, 
Leger a început să mustre cu asprime, fără a căuta la faţa oamenilor, 
toate nelegiuirile care aveau loc. Pentru aceasta, unul dintre cei mai 
cruzi oameni de la curte, pe nume Ebroin, care-l prigonise şi pe Sfântul 
Lambert, l-a prins pe sfântul episcop, l-a închis şi, după ce a poruncit 
să-i fie scoşi ochii şi tăiate buzele şi limba, l-a omorât mişeleşte. 

3. Ne vom îndrepta acum privirile asupra unui alt ţinut al Apusului, 
şi anume asupra Peninsulei Iberice, pe care până acum am lăsat-o 
deoparte. Şi aceasta, la rândul ei, a trebuit să facă față atacurilor sălbatice 
ale triburilor germane, dintre care mai întâi au fost suebii, apoi vandalii, 
iar în cele din urmă, începând cu anul 507 d. Hr., vizigoții. Spre deosebire 
de Galia şi Germania însă, aceste triburi germane nu erau păgâne, ci 
primiseră erezia ariană. De aceea, în această perioadă au strălucit în 
Biserica din Spania“ mulţimi întregi de sfinți, unii, mucenici care au 
murit pentru dreapta credință, iar alții, părinți luminați care au izbutit să 
aducă la Ortodoxie neamurile eretice. Mai întâi vom vorbi despre 
întoarcerea suebilor, neam germanic care se aşezase în Galicia de astăzi 
(în partea de nord-vest a peninsulei), şi care a fost adus la dreapta 
credință prin lucrarea Sfântului Martin din Braga (520-580 d. Hr.). 
Acesta se trăgea din Panonia, dintr-un sat aflat pe malurile Dunării, şi 
de tânăr a plecat în Țara Sfântă, unde a fost tuns călugăr. Până la urmă a 
ajuns în Galicia, unde, după ce a fost hirotonit Arhiepiscop de Braga (în 
Portugalia de astăzi), a început să propovăduiască dreapta credință 
suebilor arieni. A avut mare dragoste pentru viața călugărească şi de 
aceea a întemeiat mai multe mănăstiri, traducând totodată în limba latină 
Patericul. Prin faima sfântului, Braga a ajuns în scurtă vreme centrul 
duhovnicesc al întregii părți de nord-vest a Iberiei. 

De cealaltă parte, începutul întoarcerii vizigoților arieni a fost făcut 
prin botezul Sfântului Hermenegild (1586 d. Hr.), unul dintre fiii regelui 
vizigot Leovigild. După trecerea sa la Ortodoxie, Hermenegild a fost de 
îndată dezmoştenit de tatăl lui şi aruncat în închisoare. Când în noaptea 
de Paşti a aceluiaşi an nu a vrut să se împărtăşească din mâinile unui 
episcop arian, mama lui vitregă a dat poruncă să fie omorât. Cel prin care 


44 În înţelesul de Iberia. Pe atunci, Spania şi Portugalia, ţările din care este alcătuită astăzi 
Peninsula Iberică, nu existau ca atare. 

Hermenegild a primit dreapta credință a fost Sfântul Leandru de Sevilla 
(540-601 d. Hr.), un alt mare părinte al Bisericii Spaniei. Acesta se trăgea, 
asemenea Sfântului Vasile cel Mare, dintr-o familie sfântă, alături de el 
găsindu-se în calendarele Bisericii toți cei trei frați ai săi. Leandru era cel 
mai în vârstă dintre ei, şi pentru darurile lui a fost trimis de tânăr la 
Constantinopol, unde a legat o prietenie strânsă cu Sfântul Grigorie cel 
Mare, care se afla şi el atunci acolo. Întorcându-se în Spania, sfântul a fost 
ales Arhiepiscop de Sevilla şi a început să lucreze neobosit pentru binele 
păstoriților săi, îndreptând cărțile de slujbă, întrunind două sinoade şi 
nevoindu-se să aducă la credință neamul vizigot. În munca sa, Leandru a 
fost ajutat şi de fratele său, Sfântul Fulgentie, episcop de Ecija (633 d. 
Hr.), şi de sora sa, Sfânta Florentina (f636 d. Hr.), care a ajuns stareță 
la peste o mie de călugăriţe. Însă cel mai cunoscut din această familie 
aleasă a fost Sfântul Isidor al Sevillei (560-636 d. Hr.), unul dintre cei 
mai mari sfinți ai Spaniei. Isidor şi-a primit învăţătura de la Sfântul Leandru, 
căruia i-a urmat în scaunul de arhiepiscop la Sevilla, continuând şi întărind 
lucrarea fratelui său mai mare. Astfel, sfântul a stârpit de tot erezia ariană, 
a întrunit mai multe sinoade, dintre care cel mai însemnat la Toledo în 
633, a întemeiat peste tot şcoli şi mănăstiri şi a terminat aşa-numita Liturghie 
mozarabă, care astăzi îi poartă numele. Tot el a scris mulțime nenumărată 
de cărți, între care şi vieţile sfinţilor, iar pentru aceasta este socotit unul 
dintre Părinții Bisericii. 

Ultimul dintre sfinții Spaniei pe care îi vom pomeni aici este Sfântul 
Ildefons de Toledo (600-667 d. Hr.), unul dintre ucenicii Sfântului 
Isidor şi nepot al Sfântului Evghenie de Toledo. Tuns de tânăr călugăr, 
Ildefons a ajuns mai întâi stareț la mănăstirea Agli, iar apoi, după moartea 
unchiului său, episcop în scaunul din Toledo. Având mare dragoste şi 
evlavie pentru Maica Domnului, sfântul a scris o carte în care apăra 
pururea-fecioria Preasfintei Născătoare de Dumnezeu“. 


d. Îndepărtarea şi desprinderea Apusului (800-1050 d. Hr.) 


Toată această muncă uriaşă de încreştinare şi-a avut însă preţul ei. 
Într-adevăr, după cum am văzut, păgânii intrați în Biserică, mai ales cei 


4 Despre sfinţii Peninsulei iberice, v. Phillips, Andrew, The Lighted Way, ed. cit., pp. 257-280 

de neam mare, au rămas de multe ori creştini doar cu numele, păstrându-şi 
neschimbate toate slăbiciunile şi neputinţele lor. În ciuda tuturor strădaniilor 
unor sfinți precum Columban, Bonifatie sau alţii, încet-încet în învăţătura 
Bisericii din acele ţinuturi au început să apară diferite schimbări, care cu 
timpul au dus la îndepărtarea Apusului de Biserica cea una şi nedespărțită. 
Deşi noi nu ne vom opri prea mult asupra acestor schimbări, deoarece nu 
acesta este scopul nostru, va trebui totuşi să vorbim pe scurt şi despre ele, 
pentru a putea înţelege viețile sfinţilor care au trăit în această perioadă în 
Apus. 

Astfel, începutul înstrăinării a fost făcut odată cu înscăunarea 
regelui franco-german Charlemagne (771 d. Hr.), om de o mândrie şi 
de o cruzime cumplită“, care vroia să înfăptuiască în apusul Europei 
un nou Imperiu Roman. Charlemagne nu putea face însă acest lucru 
atâta vreme cât deja exista un Imperiu Roman Creştin, cel vechi, care 
îşi avea capitala în oraşul Sfântului Constantin, Roma cea Nouă, 
Constantinopolul. De aceea, regele franc a căutat mereu să lovească 
în acest Imperiu şi mai ales în dreapta credință mărturisită în el. Pentru 
a face aceasta, Charlemagne a adunat la curtea sa din Aachen oameni 
care îi împărtăşeau ideile, oameni pe care i-a pus în fruntea Bisericii 
din ţinuturile stăpânite de el“. După aceasta, regele a întrunit câteva 
sinoade în care au fost luate mai multe hotărâri împotriva învățăturilor 
Bisericii. Astfel, cel mai însemnat dintre ele a fost sinodul ţinut la 
Frankfurt, în anul 794, unde a fost condamnată cinstirea sfintelor icoane 
şi hotărârile celui de-al şaptelea Sinod Ecumenic de la Niceea. Lucrul 
cel mai trist însă a fost că tot la acest sinod, episcopii adunaţi de 
Charlemagne au schimbat însuşi Crezul Bisericii, adăugând la 
mărturisirea de credinţă a Părinților cunoscutul cuvânt „Filioque”. 


4 Dovadă pentru cruzimea sa stă felul în care i-a „încreştinat” pe saxonii păgâni. Incepând cu 


anul 774, regele a pustiit cu mare sălbăticie ţinuturile saxonilor, trecând prin tăişul sabiei pe 
toţi care nu au vrut să primească botezul creştin (înainte de a pleca la luptă, regele le trimisese 
vorbă, spunându-le că au de ales între botez şi moarte). În cei 30 de ani de lupte aproape întreg 
poporul saxon a pierit. 

Era vorba mai ales de oameni foarte învăţaţi, care căutau să reînvie felul de a gândi al 
vechilor filosofi păgâni romani şi greci. 

48 De fapt, este vorba de două cuvinte. „Filioque” înseamnă în limba latină „şi de la Fiul” şi este 
învăţătura potrivit căreia Duhul Sfânt purcede şi de la Tatăl şi de la Fiul. Această învățătură, deşi poate 
părea de mică însemnătate, a fost pricina cea mai de seamă pentru despărțirea apusului de Biserică. 

Trebuie însă să spunem că toate aceste schimbări“ aveau la temelie 
pricini politice, şi nu duhovniceşti, prin ele Charlemagne căutând să-şi 
îndreptățească gândurile sale de întemeiere a unui nou imperiu roman 
în Apus. 

Tocmai de aceea, aceste gânduri nu erau nici pe departe 
împărtăşite în toată lumea din Apus. Într-adevăr, otrăviţi de ele erau 
doar cei din jurul curții lui Charlemagne, în timp ce mulțimea 
covârşitoare a oamenilor rămăsese pe mai departe credincioasă 
învățăturilor Bisericii”. Din fericire, după moartea conducătorului franc, 
gândurile şi dorinţele lui nu şi-au mai găsit împlinire, iar în anii care 
au urmat s-a izbutit refacerea unității de credință dintre apus şi răsărit. 
Astfel, sinodul din anii 879-880 d. Hr. de la Constantinopol, la care a 
luat parte Sfântul Fotie al Constantinopolului şi trimişii papei loan al 
VIII-lea, a condamnat pe oricine ar fi îndrăznit să schimbe cu ceva 
Crezul Bisericii*!. Apoi, în veacul următor, pacea a fost pe deplin 
restabilită prin căsătoria împăratului german Otto al II-lea, urmaşul lui 
Charlemagne, cu Teofana, o prințesă din Constantinopol. Odată cu ea 
în imperiul german a venit mulțime de preoți şi călugări greci, prin 
care s-au reînnodat legăturile dintre Răsărit şi nord-vestul Europei. 


* Au mai fost şi altele, unele mai mici, altele mai mari, pe care însă nu le mai amintim aici. 
s Schimbările lui Charlemagne nu au fost primite nici la Roma. După ce sinodul de la Aachen din 
anul 809 a hotărât că Filioque este necesar pentru mântuire, oamenii lui Charlemagne au încercat 
să-l silească pe credinciosul papă Leon al III-lea să primească schimbarea Crezului. Papa însă s-a 
împotrivit cu tărie acestui lucru şi a hotărât să bată pe două plăci de argint Crezul ortodox (o placă 
era scrisă în limba latină şi cealaltă în limba greacă), punând apoi aceste plăci pe uşile Bisericii 
Sfântul Petru din Roma. Cu toate acestea, într-o încercare de a-l stăpâni pe conducătorul 
franco-german şi de a-l pune sub ascultare, papa l-a uns pe acesta împărat în anul 800 d. Hr. 

5! Trebuie însă să ne dăm seama că refacerea unităţii de credinţă, chiar şi după sinodul din 879-880 
d. Hr., nu a fost deloc un lucru uşor. Iată, de pildă, ce îi scria papa loan al VIII-lea Sfântului Fotie 
despre aceasta: „Cred că Preasfinția voastră ştie cât de greu este să schimbi de îndată un obicei care 
s-a înrădăcinat de atâția ani (Filioque). De aceea credem că cea mai bună tactică este să nu silim pe 
nimeni să părăsească adăugirea la Crez. Ci mai degrabă trebuie să lucrăm cu înțelepciune şi 
cumpătare, îndemnându-i încetul cu încetul să se lepede de hulă. Astfel, cei ce spun că noi 
împărtăşim această părere, nu au dreptate. Au în schimb dreptate cei ce spun că sunt între noi unii 
care îndrăznesc să rostească Crezul în acest fel. Preasfinţia voastră nu trebuie să vă smintiți de 
aceasta, nici să nu mai aveţi părtăşie cu partea sănătoasă a trupului Bisericii noastre. Mai degrabă, 
trebuie să ne ajutați cu putere, dar şi cu blândeţe şi înțelepciune, în încercarea noastră de a-i întoarce 
pe cei ce s-au depărtat de adevăr.” V. Wade, Andre, Când papii erau ortodocşi, pe Internet la pagina: 
http:/Awww.nistea.com/papir.htm 

Tocmai de aceea, deşi această perioadă a fost îndeobşte una de mare 
decădere, în ea au strălucit mulţi sfinţi cu nimic mai prejos celor de dinainte, 
sfinți despre care vom vorbi în cele ce urmează. Mai întâi, această a patra 
perioadă din viaţa Bisericii din apus a fost încununată cu mulțime de 
mucenici care au pătimit pentru credinţa creştină. Mai întâi ne vom opri 
asupra Iberiei. Aceasta, începând cu anul 711 d. Hr., a ajuns sub stăpânirea 
arabilor musulmani, care în veacul al IX-lea au dezlănţuit o aspră prigoană 
împotriva creştinilor. Cu toate că prigoana a lovit întreaga Spanie şi a 
durat mai bine de două sute de ani, cei mai mulți creştini au murit pentru 
Hristos în jurul oraşului Cordoba, capitala maurilor”, între anii 850 şi 859 
d. Hr. Ştim mai multe despre patimile acestor mucenici de la un preot pe 
nume Evloghie (ţ856 d. Hr.), care trăind în Cordoba a scris despre 
fiecare dintre ei, primind până la urmă şi el cununa muceniciei. Printre cei 
aproape 50 de mucenici care şi-au vărsat sângele în timpul celor 10 ani 
de prigoană s-a aflat şi un grec (sau arab) pe nume Gheorghe, care era 
călugăr la mănăstirea Sfântul Sava de lângă Ierusalim. Născut în Betleem, 
Gheorghe venise în Spania după ajutoare şi a pătimit pentru Hristos 
împreună cu alți patru creştini în anul 852 d. Hr.’ 

În aceeaşi perioadă, însă în celălalt capăt al Europei, alți 
nenumărați mucenici pătimeau pentru credinţa lor în Hristos. 
Într-adevăr, odată cu sfârşitul veacului al VIII-lea, cete sălbatice de 
vikingi“ păgâni, din ce în ce mai numeroase, au început să atace, în 
căutare de bogății şi de robi, Insulele Britanice, folosindu-se de corăbii 
iuți şi uşoare. lar prada cea mai lesne pentru ei erau mănăstirile, care 
erau cu totul lipsite de apărare, fiind de cele mai multe ori aşezate pe 
nişte insule retrase sau pe malul marii. Astfel, vreme de mai multe sute 
de ani, vikingii danezi au jefuit mănăstirile nordului, trecând mulțimi 
întregi de călugări prin ascuţişul sabiei, deoarece aceştia nu vroiau să 
se lepede de credinţa şi de bisericile lor. Poporul englez a încercat să 
se apere cum a putut de sângeroşii lui duşmani şi încununarea acestei 
lupte a fost un sfânt foarte iubit şi cinstit în întreaga Anglie, Sfântul 


s După cum erau numiţi arabii din Spania. 

s3 Pentru mucenicia lor, v. Phillips, Andrew, St. Eulogius and the Blessing of Cordoba, pe 
Internet la pagina: http://www.orthodoxengland.btinternet.co.uk/oecordob.htm 

5% Neam nordic cumplit de crud şi de aprig, vikingii erau împărțiți în trei triburi: danezi, 
suedezi şi norvegieni. Despre răspândirea lor, v. idem, The Lighted Way, ed. cit., pp. 300 sq. 

Edmund Mucenicul (841-869 d. Hr.). Ales rege al Angliei de Răsărit 
la o vârstă foarte tânără, Edmund s-a străduit să-şi apere ţara de atacurile 
covârşitoare ale năvălitorilor păgâni. Când după mai mulți ani de luptă, 
mica lui oştire a ajuns înconjurată de danezi, Edmund s-a predat pentru 
a-şi scăpa ostaşii de la moarte. În timp ce se ruga într-o biserică, păgânii 
l-au prins şi, după ce l-au chinuit cumplit, l-au legat de un copac şi au 
început să tragă cu săgeți în el. Ultimele cuvinte ale mucenicului, socotit 
în vechime ocrotitorul Angliei, au fost: „Iisuse, lisuse!”*5. 

Însă jertfa Sfântului Edmund şi a tuturor celorlalţi mucenici nu a 
rămas fără roadă. Astfel, în mai puțin de 100 de ani, aceiaşi danezi 
care înainte fuseseră prigonitori şi chinuitori, aveau să se întoarcă, cu 
pocăință, prin lucrarea mai multor propovăduitori luminaţi de 
Dumnezeu, la credinţa creştină. Dintre aceşti propovăduitori, cel mai 
însemnat a fost Sfântul Ansgar (801-865 d. Hr.), episcop de Hamburg 
şi Bremen, care a fost numit „Apostolul nordului.” Născut în apropiere 
de Amiens (în Franţa), Ansgar a intrat de tânăr într-o mănăstire din 
Saxonia, de unde a fost luat de regele Harold al Danemarcei pentru a-i 
încreştina pe păgânii danezi. Din Hamburg, oraşul în care se aşezase, 
sfântul a dus o muncă neobosită pentru răspândirea credinței în rândul 
vikingilor, ajungând până în Suedia şi Norvegia. De această din urmă 
țară se leagă numele unui alt mare sfânt, regele Olaf al Norvegiei 
(995-1030 d. Hr.). Deşi la început a fost pirat, Olaf, văzând răbdarea 
şi neînfricarea creştinilor în fața morţii, a hotărât să primească credința 
creştină. Fiind botezat la Rouen, sfântul s-a întors în Norvegia şi a 
urcat pe tron. A avut mare râvnă pentru luminarea poporului său, 
aducând nenumărați propovăduitori din Anglia, zidind peste tot biserici 
şi distrugând capiştile idoleşti. Până la urmă, a primit moarte de mucenic 
din mâna păgânilor care-l urau groaznic. Printre propovăduitorii aduşi 
de Olaf din Anglia a fost şi Sfântul Sigfrid, episcop de Växjö (t1045 
d. Hr.), care l-a botezat pe regele Suediei, împreună cu toată familia 
lui. Printre copiii regelui se afla şi o fetiță pe nume Ingegerde, Irina 


5 V, mai jos viaţa Sfântului Edmund, pp. 295 sq. 

s Despre Sfântul Ansgar, v. viaţa lui, scrisă de Episcopul Rimbert, în Charles H. Robinson, 
Anskar, The Apostle of the North, 801-865, London, SPCK, 1921, pe Internet la: http:// 
www.fordham.edu/halsall/basis/anskar.html 

după botez, care s-a căsătorit cu un prinţ din familia domnitoare a Rusiei, 
Iaroslav de Novgorod, şi care a avut 12 copii, dintre care unul este 
cinstit ca sfânt. După moartea soțului ei, Irina s-a retras într-o mănăstire, 
unde a primit numele de Ana. Ducând o viaţă de mare înfrânare, ea a 
ajuns să fie cunoscută ca Sfânta Ana a Novgorodului (11056 d. 
Hr.). De altfel, trebuie să spunem că între vikingi şi ruşi au fost la început 
nişte legături foarte strânse, dovadă pentru aceasta stând numele primilor 
conducători creştini ai ruşilor, Sfânta Helga (în rusă Olga) şi Sfântul 
Waldemar (în rusă Vladimir), care se trăgeau din familiile domnitoare 
ale vikingilor. Tot astfel, primii mucenici ai Rusiei sunt socotiți a fi Sfinţii 
Teodor Varangul (adică „Vikingul”) şi Ioan, fiul lui (3984 d. Hr.). 
Din păcate, tânăra credință creştină sădită în părțile nordului nu a 
mai avut timp să dea roade adevărate. Aceasta s-a întâmplat din pricina 
tristei rupturi a apusului, asupra căreia nu vom mai stărui aici (oricum 
lucrurile sunt îndeobşte cunoscute). Vom spune totuşi că pricina acestei 
rupturi, care, după cum am văzut, a început odată cu Charlemagne, a 
fost aceea că, deşi țelurile politice ale împăratului german pieriseră odată 
cu el, duhul ideilor lui s-a păstrat pe mai departe, oarecum ascuns, în 
rândul păturii conducătoare franco-germane. Până la urmă, acest duh a 
ajuns să stăpânească în însăşi Biserica din apus, prin urcarea pe scaunul 
Romei a primilor papi germani“, care au adus cu ei toate schimbările şi 
dorințele de putere de la curtea franco-germană. Aceste schimbări au 
dus, în cele din urmă, la trista despărţire din anul 1054. Despre aceasta, 
un părinte român luminat de Duhul Sfânt, Părintele Dionisie Ignat, trăitor 
în Sfântul Munte Athos vreme de 79 de ani, spunea: „Apusul a fost 
împreună cu ortodocşii la toate cele şapte sfinte Soboare Ecumenice, 
care au discutat toate eresurile, şi au făcut Biserica curată-curată. După 
aceea s-au despărţit. Dar de ce? Şi unul e vinovat, şi celălalt e vinovat, 
şi amândoi sunt vinovaţi. Fiindcă n-au avut harul Sfântului Duh între 


37 Aceasta s-a petrecut în jurul anului 1000 d. Hr. 

58 Trebuie însă să ţinem seama de faptul că ruptura a avut loc treptat, şi deci 1054 nu este data 
fixă a despărțirii. Astfel, unele ținuturi din Apus au continuat să mărturisească dreapta credință 
mult după acest an. De pildă, partea de sud a Italiei, numită Calabria, locuită mai ales de greci, 
a rodit sfinți până prin veacul al XIII-lea. Dintre aceştia pomenim pe Sfântul Vartolomeu 
din Rossano (t1065 d. Hr.), Sfântul Luca Gramaticul (sec. XI d. Hr.) sau pe Sfântul 
Ioan Secerătorul (1129 d. Hr.). 

dânşii, ci au avut, conducătorii, şi unii, şi alţii, egoismul, patima aceasta: 
Eu!... Eu!... Eu!... De aceea, s-a depărtat harul Sfântului Duh de la ei, 
[...] şi uite... s-au despărțit. Măcar, cel puţin, ortodocşii au rămas tot 
ortodocşi“. [...] Pe când, dacă erau uniţi, erau o putere titanică 
creştinească, ortodoxă. Nu putea vrăjmaşul să ne întoarcă la cele rele.”% 


3.Sfinţii Apusului astăzi 


„Trăind [noi] împrăștiați în țări unde în vechime s-au ostenit şi s- 
au proslăvit, prin suferinţele lor sau prin alte nevoințe, sfinți bineplăcuţi 
lui Dumnezeu, cinstiți din vechime de Biserica Ortodoxă a lui Hristos, 
se cade ca şi noi să-i cinstim cum se cuvine şi să alergăm la ajutorul 
lor, fără a ne răci, în acelaşi timp, nici faţă de sfinţii cuvioşi ai lui 
Dumnezeu la care alergam şi înainte în rugăciune. *! 

Acestea sunt cuvintele unui sfânt rus al veacului trecut, care a 
fost mai întâi episcop la Shanghai, apoi la Paris, apoi la Bruxelles, iar 
în cele din urmă la San Francisco. Numele sfântului era loan, şi el a 
trimis aceste cuvinte tuturor credincioşilor ortodocşi pe care îi avea în 
păstorire. Dintre aceşti credincioşi, cei mai mulţi erau de neam rus şi 
trăiau în partea de apus a Europei, ajunşi acolo în urma marilor emigrări 
pricinuite de prigoana comunistă a veacului trecut. Pe ei, Sfântul loan 
îi îndemna să aducă cinstire tuturor sfinţilor pe care îi găsiseră în 
pribegia lor, sfinți care trăiseră în vechime în pământurile din apusul 
Europei. lar mărturia Sfântului loan despre acest lucru este una de o 
însemnătate deosebită, deoarece el poate fi cu adevărat socotit drept 
cel din urmă dintre sfinții Apusului şi adevăratul lor urmaş. De aceea, 
ne vom opri puțin asupra vieţii acestui mare sfânt pe care Dumnezeu 
l-a ridicat în părțile Apusului în vremurile noastre.*? 


s Cuvântul „ortodoxie” înseamnă în limba greacă „dreaptă slăvire,” „dreaptă credinţă”. 

% Convorbire purtată cu Părintele Dionisie în data de 6 august 2003, la chilia „Sfântul 
Gheorghe” Colciu, Sfântul Munte Athos. 

6l Sfântul loan Maximovici, op. cit., p. 261 

“ Bineînţeles că în Apus au trăit credincioşi ortodocşi încă dinainte de revoluţia din 1917, şi 
nu doar ruşi, ci şi greci, sârbi, români şi de alte neamuri. Apoi, la fel, în tot cursul veacului 
trecut mulţimi întregi de credincioşi ortodocşi, de toate neamurile, au plecat înspre Apus. 

a. Sfântul Ioan (Maximovici) şi sfinții Apusului 


Născut în anul 1896 în partea de sud a Rusiei, în ţinutul Harkov din 
Ucraina de astăzi, Sfântul loan (care a primit la botez numele de Mihail) 
se trăgea dintr-o familie de neam mare, numită Maximovici, familie care 
era vestită pretutindeni pentru bogăţia, dar şi pentru credința ei®. În anul 
1921, prigoana comunistă l-a silit pe tânărul Mihail să fugă, împreună cu 
familia sa, la Belgrad, unde peste puţini ani a fost tuns călugăr, primind 
numele de Ioan şi fiind hirotonit apoi diacon şi preot. A ajuns profesor la 
Seminarul din Bitolia (în Macedonia), unde l-a cunoscut pe marele sfânt 
sârb Nicolae Velimirovici. Fiind de o înfrânare nemaipomenită (nu dormea 
decât una-două ore pe noapte şi niciodată în pat, mânca o dată pe zi după 
apusul soarelui), Sfântul loan era o lumină pentru toți cei din jur, şi de 
aceea în anul 1934 a fost hirotonit episcop şi trimis să păstorească turma 
de credincioşi din Shanghai (China). Aici s-au făcut vădite toate darurile 
cu care Dumnezeu îl înzestrase pe alesul Său. Având să-şi conducă turma 
în timpul anilor grei ai războiului, sfântul mângâia pe toţi prin iubirea sa 
fără margini. Mai ales, avea mare dragoste pentru copiii părăsiți sau fără 
părinţi, pentru care întemeiase un orfelinat în Shanghai. Colinda mereu 
străzile acelui oraş, adeseori desculț (îşi dăduse papucii vreunui sărac), 
căutând copii amărâți pe care să-i adăpostească. Primise încă de atunci 
darul facerii de minuni, cu care tămăduia pe mulți de bolile lor sufleteşti şi 
trupeşti. Pentru toate aceste virtuţi, Dumnezeu a rânduit ca alesul Său să 
strălucească în întreaga lume, şi astfel Sfântul loan a ajuns mai întâi episcop 
al credincioşilor din apusul Europei, la Paris şi la Bruxelles, iar apoi episcop 
al celor din apusul Americii, la San Francisco. În toată viaţa sa, omul lui 
Dumnezeu a fost însuflețit de o dragoste nețţărmurită faţă de toată lumea, 
încât îi primea în inima sa largă pe toţi câţi îi era dat să întâlnească, fie că 
erau ruşi sau greci, sârbi sau chinezi, francezi sau englezi, americani sau 
de orice alt neam. Pentru el, toţi erau copiii lui Dumnezeu, şi pentru toți 
Mântuitorul Hristos primise moarte pe cruce. 


Singura pricină pentru care noi ne-am oprit aici doar asupra diasporei ruse de după 1917 a 
fost faptul că anume din rândul ei s-a ridicat acest mare plăcut al lui Dumnezeu. 

Unul dintre strămoşii lui Mihail fusese Sfântul Ioan din Tobolsk, cunoscut episcop din 
veacul al XVIII-lea, care propovăduise dreapta credință păgânilor siberieni şi chinezi. 

Dar să vedem acum în ce fel se leagă numele Sfântului Ioan de 
cinstirea sfinților Apusului. Mai întâi trebuie spus că ajungând episcop în 
Apus, omul lui Dumnezeu nu s-a mărginit să se îngrijească doar de ruşii 
săi, ci şi de popoarele printre care se aflau răspândiţi aceştia. Astfel, încă 
din 1938 Sfântul loan spunea sinodului Bisericii Ruse din afara Rusiei 
următoarele: „Pedepsind poporul rus [prin comunism], Dumnezeu îi arată 
în acelaşi timp acestuia calea spre mântuire, făcându-l propovăduitor al 
Ortodoxiei în lumea întreagă. "* De aceea, sfântul a ajutat neobosit, în 
orice fel putea, pe toţi apusenii care se întorceau la dreapta credință. De 
pildă, prin lucrarea şi binecuvântarea lui, Olanda a fost cea dintâi ţară din 
Apus care a avut toate slujbele Bisericii traduse în limba ei națională. 

Şi tot din strădaniile sfântului episcop pentru întărirea credinţei 
ortodoxe în Apus face parte şi cinstirea sfinţilor care au trăit în vechime în 
părțile Apusului. Astfel, omul lui Dumnezeu îi îndemna pe toţi credincioşii 
să alerge la locurile în care odihnesc trupurile acestor sfinți şi să le ceară 
cu credință ajutorul, ca unora care dobândiseră îndrăznire înaintea tronului 
lui Dumnezeu. La acelaşi sinod din 1938, sfântul spunea: „În diferite 
locuri ale vechii Galii — Franța de astăzi — şi în alte ţări ale Europei Apusene, 
s-au păstrat până astăzi sfintele oseminte ale mucenicilor primelor veacuri 
şi ale celor următoare, care au fost mărturisitori ai credinţei ortodoxe. Îi 
chemăm pe părinţii slujitori ai Bisericii să-i pomenească la dumnezeieştile 
slujbe [...] pe cuvioşii lui Dumnezeu, care sunt ocrotitorii locului sau ai 
tării unde se desfăşoară slujba." Apoi, la sinodul din anul 1952 al Bisericii 
Ruse din afara Rusiei, sinod condus de Sfântul loan, s-a luat hotărârea ca 
toți credincioşii ortodocşi să aducă cinstire sfinților care au strălucit în 
părțile Apusului: „Găsind în diaspora noastră propovăduitori şi asceți din 
vechime, ale căror nume nu ne erau cunoscute, ÎL proslăvim pe Domnul, 
minunat întru sfinții Lui, şi îi cinstim pe cei care au bineplăcut Lui, lăudând 
suferințele şi nevoinţele lor ascetice şi rugându-i să ne fie mijlocitori pe 
lângă Dumnezeu." Lucrând neobosit, Sfântul loan s-a străduit să-i facă 


* Sfântul loan Maximovici, op. cit., p. 126 

* Ibidem, p. 261 

% Rose, Seraphim şi Podmoşenski, Gherman, 100 de minuni ale Fericitului loan Maximovici, 
Sophia, Bucureşti, 2003, p. 83. Sinodul din 1952 a luat hotărârea cinstirii sfinţilor Apusului 
în urma raportului înaintat de Sfântul Ioan, în care acesta arăta pe scurt viața şi nevoinţele 
câtorva astfel de sfinți. 

cunoscuţi pretutindeni pe aceşti sfinți din apus şi vieţile lor. El însuşi a 
adunat de oriunde a putut mărturii despre viețile, icoanele şi slujbele lor. 
„Mergea la bisericile în care le erau adăpostite moaştele, săvârşea slujbe 
în cinstea lor şi îi ruga pe preoţii ortodocşi să facă asemenea. Către sfârşitul 
vieţii sale, cunoştinţele lui despre sfinți, atât răsăriteni cât şi apuseni, păreau 
să fie fără sfârşit.” Iar după moartea omului lui Dumnezeu, care a avut 
loc în anul 1966, strădaniile lui au fost duse mai departe de către nenumărați 
săi ucenici. Astfel, unul dintre aceştia, Părintele Serafim Rose, spunea: 
„Arhiepiscopul de fericită pomenire loan Maximovici a dăruit ca testament 
creştinilor ortodocşi din Apus dragostea sa pentru sfinții ținuturilor 
apusene. "68 


b. Nevoia cinstirii sfinților Apusului 


Dar să vedem acum care sunt pricinile pentru care Sfântul loan 
s-a îngrijit atât de mult de cinstirea sfinților Apusului. Mai întâi, vom 
spune că orice credincios ortodox trebuie să-i cinstească pe acei sfinți 
care au trăit în ţara lui, în pământul lui, în locul în care el trăieşte. 
Aceasta, deoarece deşi toţi sfinţii sunt locuitori ai patriei celei cereşti, 
ei au avut şi o patrie pământească, un loc în care Dumnezeu a rânduit 
să trăiască, loc pe care l-au luminat şi l-au iubit şi căruia i-au purtat de 
grijă. Şi pentru aceasta, deşi sfinții sunt rugători pentru lumea întreagă, 
ei se roagă mai ales pentru acele pământuri de care au fost legaţi în 
timpul vieții. Tot la fel stau lucrurile şi cu sfinții Apusului, care mijlocesc 
înaintea tronului lui Dumnezeu îndeosebi pentru locurile în care au 
strălucit. De aceea îi îndemna Sfântul loan cu atâta stăruinţă pe 


6 Christensen, Damascene, Not of this World. The Life and Teaching of Fr. Seraphim Rose, 
Fr. Seraphim Rose Foundation, 1993, p. 299. 

s Sfântul Grigorie de Tours, op. cit., p. 29. Părintele Serafim Rose, el însuşi om luminat de 
Dumnezeu, a fost un adevărat urmaş al Sfântului loan. La îndemnul şi binecuvântarea sfântului 
arhiepiscop, Părintele Serafim a întemeiat, împreună cu un alt părinte, Frăția ortodoxă a Sfântului 
Gherman din Alaska, frăţie care a ostenit foarte mult pentru cunoaşterea şi cinstirea sfinților 
Apusului. Părintele Serafim, care era de neam american, întors la dreapta credință, a vrut chiar să 
scrie o carte despre aceşti sfinți, dar nu a mai apucat să o termine din pricina morții lui timpurii. 
Totuşi, lucrările sale despre sfinţii Apusului au fost adunate într-o singură lucrare după moartea lui 
şi tipărite alături de traducerea cărții Sfântului Grigorie de Tours, Vita Patrum, despre care am 
vorbit şi mai înainte (v. nota 30, pp. 22-23). 

credincioşii ortodocşi trăitori în Apus să alerge la sfinții care se află în 
apropierea lor şi să le ceară ajutorul în rugăciune. 

Aceasta, cu atât mai mult cu cât printre ortodocşi se aflau şi credincioşi 
de neam apusean care se întorseseră, prin rânduiala lui Dumnezeu, la 
dreapta credință. Sfântul loan le purta acestora o grijă deosebită. „Biserica 
lui Hristos,” spunea el într-o cuvântare rostită credincioşilor ortodocşi 
francezi, „nu a fost întemeiată pentru un singur popor, pentru un singur 
pământ, ci pentru întreaga lume. Fiecare om, fiecare popor, fiecare pământ 
este chemat la credinţa în adevăratul Dumnezeu." Dar fiecare popor are 
felul lui de a fi, şi de aceea Sfântul loan se străduia să reîntemeieze dreapta 
credinţă în Apus, potrivit cu trăsăturile şi însuşirile popoarelor la care 
fusese trimis propovăduitor. Şi tocmai de aceea luptă omul lui Dumnezeu 
pentru cinstirea sfinților care au strălucit în Apus, deoarece în ei popoarele 
Apusului puteau să-şi găsească adevăratele lor rădăcini creştine şi 
adevăratul lor fel de a fi. Iată cum îşi continua el cuvântarea către 
credincioşii francezi: „Încă din timpurile apostolice, credinţa ortodoxă a 
lui Hristos a fost propovăduită în Galia, în ceea ce este acum Franţa. 
Bisericii Ortodoxe îi aparținea Sfântul Martin din Tours, şi acelaşi lucru 
este adevărat şi pentru marele Sfânt loan Casian — întemeietorul mănăstirii 
de lângă Marsilia, unde pentru mulți ani a dat pildă de viaţă ascetică —, cât 
şi pentru Sfântul Gherman al Parisului şi pentru Sfânta Genevieva, 
împreună cu mulți-mulţi alții. De aceea, credinţa ortodoxă nu este o credință 
străină poporului francez. Ea este credinţa lui, mărturisită aici în Franța 
din vechime, de către strămoşii lui; este credinţa părinţilor lui.” 

Şi cine alţii sunt părinţii Apusului, dacă nu sfinții lui, sfinţi care 
au mărturisit până la sânge dreapta credinţă, şi care se roagă până azi 


© Sfântul Siluan Atonitul, cunoscutul părinte rus din veacul trecut, spunea în rugăciunea sa: 
„Mă rog Ţie, Milostive Doamne, ca toate popoarele pământului să Te cunoască pe Tine prin 
Duhul Sfânt.” Sfântul Siluan Atonitul, Între iadul deznădejdii şi iadul smereniei, Ed. Deisis, 
Sibiu, 2000, p. 45. Cuvântarea Sfântului loan Maximovici poate fi găsită pe Internet (în limba 
engleză), la pagina http://www.orthodoxengland.btinternet.co.uk/oefranc2.htm 

% De altfel, aceasta este bogăţia cea mare a Bisericii Ortodoxe, şi una dintre însuşirile ei de 
temelie, faptul că în ea sunt unite într-o singură credinţă şi într-un singur Duh mulțime de 
popoare, fiecare păstrându-şi însă felul lui de a fi şi de a trăi credinţa. Iar acest fel de a fi al 
fiecărui popor poate fi văzut cel mai bine în sfinţii lui, sfinţi care sunt cele mai alese şi mai 
curate roade răsărite din el, jertfa cea binemirositoare pe care acel popor o aduce lui Dumnezeu. 
Într-adevăr, în sfinţi toate însuşirile, toate trăsăturile bune ale unui popor ies la iveală şi se 
întăresc, în timp ce toate slăbiciunile şi neputinţele lui sunt biruite. 

pentru pământurile în care s-au preaslăvit? De aceea îi şi iubea Sfântul 
loan cu tărie, deoarece ştia că pentru rugăciunile lor, dreapta credință 
poate să renască în pământurile Apusului. „Este dorinţa noastră sinceră 
şi arzătoare”, spunea el în încheierea cuvântării sale, „să vedem credinţa 
ortodoxă reîntemeiată pe pământul Franţei, într-un chip potrivit 
sufletului francez, să o vedem devenind din nou credința strămoşească 
a poporului ei, după cum a rămas pentru ruşi, greci, sârbi, potrivit cu 
felul de a fi deosebit al fiecăruia dintre aceste popoare... Fie ca Franța 
ortodoxă să renască şi fie ca binecuvântarea lui Dumnezeu să fie asupra 
Sul i 

Astfel, sfinții Apusului au mai întâi o mare însemnătate pentru 
aşezarea unei temelii sănătoase dreptei credinţe în părțile din Apus. 
Însă pe lângă aceasta, credem că cinstirea lor are nu mică însemnătate 
şi pentru credincioşii din Răsărit. Mai întâi, noi ar trebui să-i cinstim 
pe sfinţii Apusului pentru simplul fapt că putem face aceasta. 
Într-adevăr, rânduiala lui Dumnezeu a făcut ca în vremurile noastre, 
prin nenumăratele înlesniri şi descoperiri ale tehnicii, să putem dobândi 
cunoştinţe despre vieţile unor sfinţi care au trăit în cele mai îndepărtate 
locuri şi timpuri, şi chiar să putem răspândi aceste cunoştinţe 
pretutindeni. Tocmai de aceea, este un dar al lui Dumnezeu faptul că 
noi am aflat despre sfinţii Apusului, dar pe care suntem chemaţi nu 
doar să-l folosim, ci şi să-l înmulţim şi să-l dăm mai departe.” 

Dar, credem noi, mai este o pricină pentru care avem datoria să-i 
cinstim pe sfinţii care au strălucit în Apus. După cum vedem, lumea 
de astăzi se conduce aproape în întregime după ideile şi felul de a 
gândi care au apărut în Apus după îndepărtarea şi desprinderea lui de 


7! Tot la fel vorbea şi Părintele Dionisie Ignat, de care am pomenit mai înainte. Fiind întrebat 
despre faptul că unii dintre credincioşii apuseni întorşi la dreapta credinţă îi cinstesc pe sfinții 
care au trăit acolo în vechime, el a spus: „Vezi cum harul Duhului Sfânt îi luminează ca să se 
întoarcă acolo de unde au plecat?” Şi iarăşi, acelaşi lucru îl credea şi Părintele Serafim Rose. 
Iată ce ne spune unul dintre ucenicii lui: „| Părintele Serafim] credea că dacă e ca Ortodoxia 
să-şi înfigă cu adevărat rădăcini adânci în Apus în vremurile noastre, atunci acest lucru va 
putea fi făcut doar dacă ne vom „recâştiga” trecutul pierdut al Apusului ortodox şi dacă îl vom 
integra deplin în trăirea Răsăritului ortodox de după schismă.” V. Christensen, Damascene, 
op. cit., p. 675. 

72 Aceasta cu atât mai mult cu cât înlesnirile şi descoperirile tehnice sunt folosite mai ales pentru a-i 
face cunoscuţi pretutindeni pe „idolii” lumii de astăzi (cântăreţi, actori, sportivi şi alții). 

Biserica Ortodoxă. Acest fel de a gândi şi de a trăi, care stăpâneşte 
astăzi pretutindeni, nu este doar unul fără Hristos, ci este chiar împotriva 
Lui”, şi de aceea el amenință însăşi dreapta credință, păstrată în Răsărit 
cu atâtea jertfe de-a lungul veacurilor. Iar noi credem că leacul împotriva 
acestei amenințări se găseşte tocmai în cinstirea sfinților Apusului. „Este 
convingerea mea,” spunea Părintele Andrew Phillips, „că, căutând 
rădăcinile comune ale Europei, sau izvoarele ei, vom găsi cărări, sau 
căi, de a ieşi din criza de acum a Europei.”” Dacă e adevărat, dacă din 
Apus vine această luptă împotriva învățăturilor Bisericii, atunci cu atât 
mai mult cei care vor să ducă o viaţă creştinească trebuie să se folosească 
de rădăcinile creştine ale Apusului, care sunt aceleaşi cu cele ale 
Răsăritului, pentru a se putea împotrivi valului de necredinţă şi de 
depărtare de la poruncile lui Dumnezeu. Cinstindu-i pe sfinții care au 
strălucit în Apus, noi stăm pe calea de mijloc, calea împărătească a 
Părinților: ne împotrivim lucrurilor rele ale Apusului, dar le primim pe 
cele bune; ne împotrivim necredinței şi păcatului, dar primim sfinţenia 
şi dreptatea; ne împotrivim duhului lumii acesteia, dar primim Duhul lui 
Dumnezeu; ne împotrivim, în sfârşit, idolilor, dar îi primim pe sfinți. 
Căci, în cuvintele aceluiaşi Părinte Andrew, „cine altcineva să-i cinstească 
pe sfinţi, dacă nu noi?” 


c. Cinstirea sfinților Apusului astăzi 


Odată cu strădaniile Sfântului loan, printre credincioşii ortodocşi 
din Apus a apărut, aşa cum am văzut, o mişcare de a-i cunoaşte şi de a-i 


T3 Nu vom mai stărui asupra tuturor acestor lucruri, care sunt şi aşa cunoscute. Este vorba mai 
ales despre viaţa care se mulţumeşte cu împlinirea poftelor trupeşti şi despre toate urmările ei: 
egoism, necredință, desfrânare, deznădejde şi multe altele. Lesne se poate vedea că, pierzându-și 
credința, popoarele se întorc astăzi la întunericul păgânătății din care sfinții le-au ridicat. 

+ Phillips, Andrew, Holy Europe and Anti-Europe, în Orthodox England, vol. 8, nr. 3, 
Felixstowe, Suffolk, 2005, p. 6 Este vorba despre o cuvântare ţinută de Părintele Andrew la 
cuvântare ar trebui citită şi de către conducătorii de acum ai Europei, care în constituţia lor a 
Uniunii Europene vor să treacă în întregime cu vederea aceste temelii creştine pe care s-a zidit 
Europa. De altfel, cinstirea sfinţilor Apusului este cu atât mai însemnată astăzi, când se 
vorbeşte atât de mult de „intrarea” noastră în Europa. Europa sfinţilor, Europa Bisericii lui 
Hristos, aceasta este adevărata Europă. Cea în care se vrea intrarea noastră acum este, după 
cuvintele Părintelui Andrew, o „Anti-Europă.” 

cinsti pe sfinții Apusului. Mişcarea aceasta a trebuit însă să cerceteze 
foarte atent viețile sfinților care au trăit în Apus înainte de desprinderea 
lui, deoarece nu toți care sunt socotiți astăzi printre neortodocşi ca fiind 
sfinți, pot fi cinstiţi ca atare în Biserica Ortodoxă. Astfel, Sfântul loan 
spunea: „A fost nevoie să se stabilească cine anume dintre cei cinstiți 
aici [în Apus] ca stâlpi şi luminători ai credinţei îşi merită cu adevărat 
numele. Această lucrare nu putea fi lăsată pe seama unor cercetători 
individuali, ci constituia o datorie a eparhiei şi aceasta era cea care trebuia 
să o ducă la îndeplinire.” "5 De aceea, la început a fost nevoie de adunarea 
mai multor sinoade, pentru a hotărî în cazul fiecărui sfânt în parte, dacă 
a fost sau nu mărturisitor al dreptei credinţe. Astăzi, îndeobşte, este de 
ajuns simpla binecuvântare a episcopului eparhiei pentru cinstirea unui 
anumit sfânt, deoarece, după cum spunea tot Sfântul loan: „Deciziile 
[...] cu privire la cinstirea sfinţilor din Apus nu sunt nicidecum un act 
de canonizare a lor, ci o hotărâre prin care un anumit nevoitor, care a 
fost cinstit ca sfânt până la desprinderea Apusului, este cinstit ca sfânt 
de Biserica Ortodoxă." Astfel, cu binecuvântarea episcopilor au fost 
zugrăvite icoane cu chipurile sfinţilor, le-au fost scrise slujbe şi acatiste, 
şi chiar au fost sfințite biserici în cinstea lor. O mare binecuvântare a lui 
Dumnezeu a fost dăruirea moaştelor Sfântului Edward Mucenicul 
(t978 d. Hr.) unei mănăstiri ortodoxe din Anglia, unde sunt cinstite 
după cuviință. 

Ne vom strădui să arătăm acum, pe scurt, care sunt criteriile după 
care pot fi recunoscuţi sfinții care au mărturisit dreapta credinţă în 
Apus. Mai întâi, vom spune că anul 1054, deşi de mare însemnătate 
pentru scopul nostru, nu poate fi nicidecum socotit ca data fixă a 
despărțirii Apusului de Biserica Ortodoxă. După cum am văzut, 
despărțirea a avut loc treptat, pe tot cursul veacului al XI-lea, avându-și 
însă seminţele şi începuturile cu mult mai devreme, încă de la sfârşitul 
veacului al VIII-lea, odată cu domnia lui Charlemagne (764-814 d. 
Hr.). De aceea, cei ce pot fi cinstiți fără nici o îndoială ca sfinți ai 


Sfântul Ioan Maximovici, op. cit., p. 212. 

7 Ibidem, p. 212. Adică este vorba despre simpla recunoaştere în celelalte Biserici Ortodoxe 
a cinstirii pe care Patriarhia-soră a Apusului de dinainte de despărţire o aducea unui anumit 
sfânt. 

Apusului sunt mai întâi cei cinstiți ca atare înainte de jumătatea veacului 
al VIII-lea. După această perioadă însă, viețile celor socotiți sfinți 
trebuie atent cercetate, pentru a se vedea dacă nu cumva au fost părtaşi 
ideilor de la curtea împăratului franco-german şi dacă nu au luptat 
fățiş împotriva dreptei credințe, făcându-se răspânditori şi 
propovăduitori ai schimbărilor apărute în timpul lui Charlemagne”. 

„Biserica Ortodoxă îi recunoaşte ca sfinți ai Apusului,” spunea 
Părintele Andrew Phillips, „pe toți cei care au fost cinstiți ca sfinți înainte 
de mijlocul veacului al VIII-lea, fie local în Apusul Europei, fie în întreaga 
lume ortodoxă. După această perioadă, când Charlemagne a venit la 
putere în 764, şi până în 1054, data oficială a despărțirii creştinătăţii 
apusene de Biserica Ortodoxă, trebuie să cercetăm foarte atent vieţile 
celor care sunt numiţi sfinți pentru a vedea dacă nu sunt semne în ele de 
împotrivire la credinţa creştină ortodoxă. Dacă ei au fost împotriva 
creştinătăţii ortodoxe, atunci în mod vădit nu pot fi cinstiţi ca sfinți. ””8 
Îndeobşte vorbind, asupra sfinţilor care au trăit în afara ţinuturile stăpânite 
de Charlemagne (Italia de sud, Iberia, Insulele Britanice, Scandinavia şi 
altele), atârnă puţine îndoieli, deoarece aceste ţinuturi au rămas vreme 
îndelungată credincioase învățăturilor Bisericii. Pe de altă parte însă, 
lucrurile sunt mai puţin limpezi în ceea ce priveşte pământurile care 
s-au aflat sub conducerea împăratului franco-german, adică Germania 
şi Franţa, unde este destul de greu de ştiut cine a primit schimbările şi 
cine a luptat împotriva lor. De aceea, mai ales pentru cinstirea sfinților 
din aceste ţinuturi, trebuie binecuvântarea episcopului locului, după cum 
a fost cea dată de Sfântul Ioan şi de sinodul Bisericii Ruse din afara 
Rusiei în legătură cu cinstirea Sfântului Ansgar, episcopul Hamburgului 
şi încreştinătorul Nordului”. 


1 Ne gândim mai ales la „Filiogque”, dar şi la toate celelalte. 

“ Phillips, Andrew, Ten thousand Western Saints proclaim the Orthodox Faith, lucrare care 
se găseşte pe Internet, la pagina http://www.orthodoxengland.btinternet.co.uk/oe 10000.htm 
PV. mai sus, p. 36. Despre faptul că şi după Charlemagne, sfinţii proslăviţi în Apus nu sunt 
cu nimic mai prejos celor de dinainte, Sfântul loan spune: „Preasfinţitul Ansgar nu a slujit 
scopurilor politice, ci lui Hristos, şi pecetea apostolatului său sunt țările aduse prin el la 
Hristos. Ruptura lor ulterioară [de la dreapta credință] nu-i micşorează lucrarea, după cum 
truda Sfântului Metodie [încreştinătorul slavilor] nu e împuţinată de ruptura, pentru multe 
veacuri, a Moraviei şi a Panoniei.” Sfântul loan Maximovici, op. cit., p. 222 

4.Concluzie 


„Vrând, precum se cuvine, să-i slăveşti pe sfinţii din vechime ai 
Apusului, ai pământurilor care căzuseră de la adevăr, o, iubitorule al 
sfinților Răsăritului şi Apusului, ai reînnoit cinstirea lor în Biserica 
Dreptslăvitoare. Iar astăzi te şi rogi în ceruri împreună cu ei, pentru noi, 
cei ce cântăm pe pământ: Aliluia!”% 

Poate că niciodată nu a fost mai multă nevoie de sfinţenie decât 
în vremurile noastre, când lumea pare că se îndepărtează din ce în ce 
mai mult de adevăratul Dumnezeu. De aceea, cei credincioşi trebuie 
să se înarmeze acum cu ajutor din toate părțile, pentru a putea înfrunta 
ispitele lumii de azi şi pentru a-şi putea păstra neştirbită credinţa. Şi 
poate că tocmai pentru aceasta ne-a descoperit Dumnezeu atâția sfinți 
în vremurile noastre, pentru ca să avem cât mai mulți mijlocitori la 
care să alergăm după ajutor în greutăţile şi nevoile care ne luptă. lar 
printre aceşti mulți mijlocitori, la loc de cinste stau şi sfinții Apusului, 
care se roagă cu lacrimi înaintea lui Dumnezeu pentru mântuirea noastră 
şi a întregii lumi. De aceea, noi am încercat să arătăm cât de mari 
ajutători avem în aceşti sfinţi şi cât de minunate vieţi au dus ei. Și am 
vrut să facem aceasta, anume pentru a-i însufleți pe credincioşi în a le 
cere fără şovăială ajutorul şi în a-i slăvi după cum se cuvinet!. 

Vom încheia aşadar lucrarea noastră cu cuvintele aceluiaşi mare 
om al lui Dumnezeu, cel prin care au fost descoperiţi sfinții din vechime 
ai Apusului, şi cel care este şi ultimul dintre ei, Sfântul Ioan, Făcătorul 
de minuni, care spunea: „În colţuri diferite ale lumii drepții lui Hristos 
au lucrat pentru Singurul Dumnezeu, au umblat într-un singur duh şi 
sunt împreună proslăviţi de El. Valul revoluțiilor şi al reformelor le-a 
distrus moaştele în Apus”, la fel cum, ajungând până în patria noastră 


8 Condacul al VII-lea din Acatistul Sfântului loan, Făcătorul de minuni, scris de Părintele 
Serafim Rose cu treizeci de ani înainte de canonizarea sfântului. 

81 Dacă am izbutit, slavă lui Dumnezeu şi sfinţilor Săi, deoarece lor li se datorează toate 
lucrurile bune. Iar cele rele, din neputința noastră sunt. 

82 Este vorba mai ales despre reforma protestantă şi despre Revoluţia franceză, prin care s-au 
pierdut nenumărate dintre moaştele sfinţilor din Apus. 

[Rusia], s-a atins profanator şi de sfinții ruşi“. Acest val a încercat să 
le nimicească amintirea, la fel cum şi Iulian Apostatul ardea sfintele 
moaşte ale cuvioşilor. Dar ei strălucesc în Biserica cerească, iar 
noi trebuie să le slăvim şi mai mult ostenelile, proslăvindu-L 
astfel pe Dumnezeu, Care prin ei săvârşeşte minuni. 54 


Pentru rugăciunile tuturor sfinţilor care au strălucit în pământurile 
Apusului, Doamne lisuse Hristoase, Fiul lui Dumnezeu, miluieşte-ne 
şi ne mântuieşte pe noi. Amin! 


s Prin prigoana comunistă. 
s Sfântul Ioan Maximovici, op. cit., p. 222 (s.n.). 

Apusul Europei, sec. II-X d. Hr. 

Listă alfabetică cu sfinții pomeniți în acest capitol:55 


AGATA, muceniță, din Catania (Sicilia). Prăznuire: 5 februarie. 
Sinaxar, p. 111 

AGNIA, muceniță, din Roma, 305 d. Hr. Prăznuire: 21 ianuarie. 
Sinaxar, p. 101 

AIDAN (Edan), Episcop de Lindisfarne (Anglia), 651 d. Hr. 
Prăznuire: 31 august. Sinaxar, p. 232 

ALBAN, întâiul mucenic al Britaniei, 304 d. Hr. Prăznuire: 22 
iunie. Sinaxar, p. 192 

ALEXIE „omul lui Dumnezeu”, cuvios, din Roma, sec. V d. Hr. 
Prăznuire: 17 iulie/17 martie. Sinaxar, p. 134 
AMAND, Episcop de Maastricht (Olanda), 675 d. Hr. Prăznuire: 
6 februarie. Sinaxar, p. 112 
AMBROZIE, Episcop al Milanului (Italia), 339-397 d. Hr. 
Prăznuire: 7 decembrie. Sinaxar, p. 72 
ANA, cuvioasă, din Novgorod (Rusia), 1056 d. Hr. Prăznuire: 4 
octombrie. Sinaxar, p. 31 

ANASTASIA Romana, muceniţă, din Roma, 253 d. Hr. Prăznuire: 
28 octombrie/29 octombrie. Sinaxar, p. 46 
ANSGAR (Oscar), Episcop de Hamburg (Germania), Apostolul 
Nordului, 801-865 d. Hr. Prăznuire: 3 februarie 

ARISTOBUL, Apostol din cei 70, Episcop al Britaniei. Prăznuire: 
15 martie. Sinaxar, p. 133 

ATANASIE cel Mare, Patriarh al Alexandriei, 297-373 d. Hr. 
Prăznuire: 18 ianuarie. Sinaxar, p. 99 

AUGUSTIN, Episcop de Hipona (Africa de Nord), 354-430 d. 
Hr. Prăznuire: 15 iunie. Sinaxar, p. 189 

AUGUSTIN, Arhiepiscop de Canterbury, Apostolul englezilor, 
604 d. Hr. Prăznuire: 27 mai. Sinaxar, p. 174 


% Dăm pentru fiecare sfânt numele (cu variante), locul şi anii între care a trăit (dacă se știu), 
data prăznuirii în apus şi în răsărit, cu bară între ele (dacă sunt diferite) şi pagina la care pot fi 
găsiți în Sinaxarul editat de Părintele Ioanichie Bălan, Ed. Episcopiei Romanului, 1998. 
Într-adevăr, acest sinaxar conține, pe lângă sfinții din Răsărit, numele multora dintre cei mai 
însemnați sfinți ai Apusului. 

BATILDA, regină a francilor, 680 d. Hr. Prăznuire: 30 ianuarie. 
Sinaxar, p. 107 

BENEDICT, cuvios, din Nursia (Italia), 480-550 d. Hr. Prăznuire: 
11 iulie/14 martie. Sinaxar, p.132 

BONIFATIE, Arhiepiscop de Mainz, Luminătorul Germaniei, 
675-754 d. Hr. Prăznuire: 5 iunie. Sinaxar, p. 182 

CECILIA, muceniţă, din Roma, 230 d. Hr. Prăznuire: 22 
noiembrie. Sinaxar, p. 62 

CIPRIAN, Episcop al Cartaginei, 200-258 d. Hr. Prăznuire: 16 
septembric/31 august. Sinaxar, p. 19 

CHESARIE, Episcop de Arles (Galia), 470-543 d. Hr. Prăznuire: 
27 august. Sinaxar, p. 231 

CHIRIL şi METODIE, Apostolii slavilor, 869 şi 885 d. Hr. 
Prăznuire: 11 mai. Sinaxar, p. 166 

CLEMENT, Apostol din cei 70, Papă al Romei, 101 d. Hr. 
Prăznuire: 23 noiembrie/4 ianuarie. Sinaxar, p. 64 

CLEMENT (Willibrord), apostolul Frisiei (Olanda), 658-739 d. 
Hr. Prăznuire: 7 noiembrie. Sinaxar, p. 55 

CLOTILDA, regină a francilor, 474-545 d. Hr. Prăznuire: 3 iunie. 
Sinaxar, p. 181 

COLUMBA, cuvios, în Iona (Scoţia), 521-597 d. Hr. Prăznuire: 
9 iunie. Sinaxar, p. 185 

COLUMBAN, cuvios, din Irlanda, 543-615 d. Hr. Prăznuire: 23 
noiembrie. Sinaxar, p. 62 

COMGALL, cuvios, întemeietorul Măn. Bangor (Irlanda), 
516-601 d. Hr. Prăznuire: 10 mai. Sinaxar, p. 166 

CUTHBERT, Episcop de Lindisfarne (Anglia), 687 d. Hr. 
Prăznuire: 20 martie. Sinaxar, p. 135 

EDMUND, mucenic, rege al Angliei, 841-869 d. Hr. Prăznuire: 
20 noiembrie 

EDWARD, mucenic, rege al Angliei, 978 d. Hr. Prăznuire: 18 
martie 

ELIGIU (Eloi, Ely), Episcop de Noyon (Galia), 588-660 d. Hr. 
Prăznuire: 1 decembrie. Sinaxar, p. 69 

ETHELBERT (Albert), rege de Kent (Anglia), 560-616 d. Hr. 
Prăznuire: 25 februarie 

EUHERIE, Episcop de Lyon (Galia), 449 d. Hr. Prăznuire: 16 
noiembrie 

EVLOGHIE, mucenic, preot în Cordoba (Spania), 856 d. Hr. 
Prăznuire: 11 martie. Sinaxar, p. 131 

EVGHENIE, Episcop de Toledo (Spania), 657 d. Hr. Prăznuire: 
13 noiembrie 

FLORENTINA, cuvioasă, din Carthagena (Spania), 636 d. Hr. 
Prăznuire: 20 iunie 

FOTIN, sfințit mucenic, Episcop de Lyon, 177 d. Hr. Prăznuire: 
2 iunie. Sinaxar, p. 179 

FULGENTIE, Episcop de Ecija (Spania), 633 d. Hr. Prăznuire: 16 
ianuarie 

GALL, cuvios, luminătorul Elveției, 550-645 d. Hr. Prăznuire: 
16 octombrie. Sinaxar, p. 38 

GENEVIEVA, cuvioasă, în Paris (Galia), 419-500 d. Hr. Prăznuire: 
3 ianuarie. Sinaxar, p. 89 

GHEORGHE, mucenic, din Palestina, în Cordoba (Spania), 852 
d. Hr. Prăznuire: 27 iulie 

GHERMAN, Episcop al Parisului (Galia), 496-576 d. Hr. 
Prăznuire: 28 mai. Sinaxar, p. 176 

GHERMAN, Episcop de Auxerre (Galia), 380-448 d. Hr. 
Prăznuire: 31 iulie. Sinaxar, p. 213 

GHERMAN, cuvios, apostol al Alaskăi (America), 1755-1836 d. 
Hr. Prăznuire: 15 noiembrie. Sinaxar, p. 59 

GHERMAN, cuvios, prieten al Sfântului Ioan Casian, sec. IV d. 
Hr. Prăznuire: 29 februarie. Sinaxar, p. 129 

GRIGORIE al III-lea, Papă al Romei, 741 d. Hr. Prăznuire: 10 
decembrie 

GRIGORIE cel Mare (Dialogul), Papă al Romei, 540-604 d. Hr. 
Prăznuire: 12 martie. Sinaxar, p. 131 

GRIGORIE, Episcop de Tours (Galia), 540-594 d. Hr. Prăznuire: 
17 noiembrie 

HONORAT, Episcop de Arles, întemeietorul Măn. Lerins, 350-429 
d. Hr. Prăznuire: 16 ianuarie. Sinaxar, p. 98 

HERMENEGILD, mucenic, în Spania, 586 d. Hr. Prăznuire: 13 
aprilie/1 noiembrie. Sinaxar, p. 50 

HUBERT, Episcop de Maastricht (Olanda), 727 d. Hr. Prăznuire: 3 
noiembrie 

IACOV cel Mare, Apostol din cei 12, 44 d. Hr. Prăznuire: 25 
iulie/9 octombrie. Sinaxar, p. 33 

IACOV cel Mic, Apostol din cei 70, ruda Domnului, 63 d. Hr. 
Prăznuire: 23 octombrie. Sinaxar, p. 42 

IANUARIE, Episcop de Benevento (Italia), 304 d. Hr. Prăznuire: 
19 septembrie. Sinaxar, p. 21 

IERONIM, fericit, din Stridon (Italia), 341-420 d. Hr. Prăznuire: 
15 iunie. Sinaxar, p.189 

IGNATIE Teoforul, Patriarh al Antiohiei, 107 d. Hr. Prăznuire: 
20 decembrie. Sinaxar, p. 82 

ILARIE, Episcop de Arles (Galia), 400-449 d. Hr. Prăznuire: 5 
mai. Sinaxar, p. 163 

ILARIE, Episcop de Poitiers (Galia), 315-368 d. Hr. Prăznuire: 
13 ianuarie. Sinaxar, p. 96 

ILDEFONS (Alfonso), Episcop de Toledo (Spania), 600-667 d. 
Hr. Prăznuire: 23 ianuarie 

IOAN CASIAN, cuvios, din Dobrogea (România), 360-433 d. 
Hr. Prăznuire: 29 februarie. Sinaxar, p. 123 

IOAN Făcătorul de minuni (Maximovici), Episcop de Shanghai, 
Paris şi San Francisco, 1896-1966 d. Hr. Prăznuire: 2 iulie. 

IOAN Gură de Aur, Patriarh al Constantinopolului, 344-407 d. 
Hr. Prăznuire: 13 noiembrie. Sinaxar, p. 58 

IOAN Secerătorul, cuvios, din Calabria (Italia), 1129 d. Hr. 
Prăznuire: 23 februarie. Sinaxar, p. 120 

IOAN Teologul, Apostol din cei 12 şi evanghelist, sec. II d. Hr. 
Prăznuire: 26 septembrie. Sinaxar, p. 25 

ISIDOR, Arhiepiscop al Sevillei (Spania), 560-636 d. Hr. 
Prăznuire: 4 aprilie. Sinaxar, p. 144 

IUSTIN Filosoful, mucenic, din Sichem (Palestina), în Roma, 
100-165 d. Hr. Prăznuire: 1 iunie. Sinaxar, p. 178 

LAMBERT, Episcop de Maastricht (Olanda), 709 d. Hr. Prăznuire: 
17 septembrie. Sinaxar, p. 20 

LAVRENTIE Arhidiaconul, mucenic, din Roma, 258 d. Hr. 
Prăznuire: 10 august. Sinaxar, p. 219 

LEANDRU, Arhiepiscop de Sevilla (Spania), 540-601 d. Hr. 
Prăznuire: 27 februarie. Sinaxar, p. 122 

LEGER (Lejer, Leodegar), Episcop de Autun (Galia), 616-678 d. 
Hr. Prăznuire: 2 octombrie. Sinaxar, p. 30 

LEON cel Mare, Papă al Romei, 460 d. Hr. Prăznuire: 10 
noiembrie/18 februarie. Sinaxar, p. 117 

LEONARD, cuvios, pustnic în Noblac (Franța), 559 d. Hr. 
Prăznuire: 6 noiembrie 

LUCA Gramaticul, Episcop de Calabria (Italia), sec. XI d. Hr. 
Prăznuire: 10 decembrie 

LUCIA, muceniță, din Siracuza (Sicilia), 304 d. Hr. Prăznuire: 
13 decembrie. Sinaxar, p. 75 
MARTIN I (Mărturisitorul), Papă al Romei, 655 d. Hr. Prăznuire: 
14 aprilie. Sinaxar, p. 149 
MARTIN, Episcop de Tours (Galia), 316-397 d. Hr. Prăznuire: 
11 noiembrie/12 octombrie. Sinaxar, p. 57 
MARTIN, Arhiepiscop de Braga (Portugalia), 520-580 d. Hr. 
Prăznuire: 20 martie 
MAVRICHIE, mare mucenic, în Agaunum (Elveţia), 288 d. Hr. 
Prăznuire: 22 septembrie 
MAXIM Mărturisitorul, din Constantinopol, 580-662 d. Hr. 
Prăznuire: 21 ianuarie. Sinaxar, p. 100 
MAXIMIN, Episcop de Trier (Germania), 349 d. Hr. Prăznuire: 29 
mai. 
MONICA, dreaptă, din Cartagina (Africa de Nord), 332-387 d. 
Hr. Prăznuire: 4 mai. Sinaxar, p. 162 
NICOLAE Velimirovici, Episcop de Jicea (Serbia), 1880-1956 
d. Hr. Prăznuire: 5 martie. Sinaxar, p. 126 
NINIAN, cuvios, apostol al Scoției, 432 d. Hr. Prăznuire: 26 
august 

OLAF, mucenic, rege al Norvegiei, 995-1030 d. Hr. Prăznuire: 29 


iulie 

OLGA (Helga), cneaghină a Rusiei, 969 d. Hr. Prăznuire: 11 iulie. 
Sinaxar, p. 203 

OSIE, Episcop de Cordoba (Spania), 256-358 d. Hr. Prăznuire: 
27 august. Sinaxar, p. 230 

PATRICK (Patrichie), Episcop şi Apostol al Irlandei, 380-467 d. 
Hr. Prăznuire: 17 martie. Sinaxar, p. 164 

PERPETUA şi FELICITAS, muceniţe, în Africa de Nord, 203 d. 
Hr. Prăznuire: 1 februarie. Sinaxar, p. 109 

PETRU şi PAVEL, mai-marii Apostolilor, în Roma, 64 şi 67 d. 
Hr. Prăznuire: 29 iunie. Sinaxar, p. 196 

PETRU Vameşul, cuvios, din Egipt. Prăznuire: 22 septembrie. 
Sinaxar, p. 22 

POLICARP, sfinţit mucenic, Episcop al Smirnei, 143 d. Hr. 
Prăznuire: 23 februarie. Sinaxar, p. 120 

RADEGUNDA, regină a francilor, 518-587 d. Hr. Prăznuire: 13 
august. Sinaxar, p. 221 

REMIGIU (Remi, Remy), Arhiepiscop de Rheims (Galia), 437- 
533 d. Hr. Prăznuire: 1 octombrie. Sinaxar, p. 29 

SEBASTIAN, mucenic, din Roma, 288 d. Hr. Prăznuire: 18 
decembrie. Sinaxar, p. 75 

SIGFRID, Episcop de Växjö, luminător al Suediei, 1045 d. Hr. 
Prăznuire: 15 februarie 

SILUAN Atonitul, cuvios, în Sfântul Munte Athos, 1866-1938 d. 
Hr. Prăznuire: 24 septembrie. Sinaxar, p. 24 

SILVESTRU, Papă al Romei, 335 d. Hr. Prăznuire: 2 ianuarie. 
Sinaxar, p. 88 

SIMEON Stâlpnicul, cuvios, din Siria, 459 d. Hr. Prăznuire: | 
septembrie. Sinaxar, p. 9 

SIMON Zelotul, Apostol din cei 12, în Britania. Prăznuire: 10 
mai. Sinaxar, p. 165 

SOFIA şi cele trei fiice ale ei, AGAPIS, PISTIS şi ELPIS, muceniţe, 
în Roma, 137 d. Hr. Prăznuire: 30 septembrie/17 septembrie. Sinaxar, 
p. 19 

ŞTEFAN, întâiul mucenic şi arhidiacon, Apostol din cei 7 diaconi. 
Prăznuire: 26 decembrie. Sinaxar, p. 85 

TATIANA, muceniţă, în Roma, 226 d. Hr. Prăznuire: 12 ianuarie. 
Sinaxar, p. 96 

TEODOR, Arhiepiscop de Canterbury, din Tarsul Ciliciei, 602- 
690 d. Hr. Prăznuire: 19 septembrie. Sinaxar, p. 21 

TEODOR Varangul şi IOAN, fiul său, primii mucenici ai Rusiei, 
984 d. Hr. Prăznuire: 12 iulie. Sinaxar, p. 204 

URBAN I, Papă al Romei, 230 d. Hr. Prăznuire: 25 mai 

URSULA, muceniţă, în Germania, sec. IV d. Hr. Prăznuire: 21 
octombrie. Sinaxar, p. 41 

VALENTIN, mucenic, Episcop de Terni (Italia), 269 d. Hr. 
Prăznuire: 14 februarie 

VALERIE, Episcop al Saragossei (Spania), 315 d. Hr. Prăznuire: 
28 ianuarie. Sinaxar, p. 57 

VARTOLOMEU, cuvios, din Rossano (Calabria), 1065 d. Hr. 
Prăznuire: 11 noiembrie 

VASILE cel Mare, Arhiepiscop al Cezareei Capadociei, 329-379 
d. Hr. Prăznuire: 1 ianuarie. Sinaxar, p. 88 

VICHENTIE, cuvios, din Lerins (Galia), 445 d. Hr. Prăznuire: 24 
mai. Sinaxar, p. 174 

VICHENTIE, mucenic, în Saragossa (Spania), 304 d. Hr. 
Prăznuire: 22 ianuarie/11 noiembrie. Sinaxar, p. 57 

VLADIMIR (Waldemar), cneaz, încreştinătorul Rusiei. Prăznuire: 
15 iulie. Sinaxar, p. 205 

ZAHARIA, ultimul Papă grec al Romei, 752 d. Hr. Prăznuire: 15 
martie 

Ca o roadă preafrumoasă a seminței mântuirii Tale, pământul 

Britaniei Îţi aduce Ţie, Doamne, pe toți sfinţii care au strălucit 

din el. Pentru rugăciunile lor şi ale Maicii Tale, Preamilostive, 
păzeşte în pace Biserica şi pământul nostru. 

Introducere 


„Când Biserica din Insulele Britanice va începe să-şi cinstească 
sfinții, atunci ea va creşte.” Acestea sunt cuvintele luminate de 
Dumnezeu ale unui sfânt grec, pe nume Arsenie, care a trăit în urmă 
cu mai bine de două sute de ani pe insula Paros din Marea Egee. 
Astăzi, aceste cuvinte se împlinesc chiar sub ochii noştri. Tocmai de 
aceea, în cele ce urmează ne vom strădui să vorbim despre câțiva 
dintre sfinții care au strălucit în Insulele Britanice, anume pentru ca 
oamenii să le poată aduce cinstirea care li se cuvine. 

Mai întâi însă, vom încerca să lămurim câteva dintre denumirile pe 
care le vom folosi în această lucrare. Astfel, prin „Insulele Britanice” se 
înțelege acel grup de insule aflate în partea de nord-vest a Europei, cele 
mai mari şi mai cunoscute dintre ele fiind Marea Britanie! şi Irlanda. Din 
punct de vedere istoric, aceste insule erau locuite în vechime de mai multe 
neamuri de celți, împărțiți în două ramuri mari: mai întâi, celții din Marea 
Britanie, care se numeau britani, iar apoi, celții din Irlanda, care se numeau 
scoţi sau irlandezi?. Pe lângă aceşti celți, în partea de nord a Marii Britanii 
mai trăia un neam despre care se ştiu foarte puţine lucruri, numiţi picti’. În 
urmă cu aproape două mii de ani, între anii 44 şi 51 d. Hr., împăratul 
roman Claudiu a cucerit o parte din aceste insule, parte care a intrat în 
stăpânirea imperiului roman cu numele de „Britania.” 


1. Biserica Britaniei în perioada romană 


Primind porunca propovăduirii de la Mântuitorul Hristos, Sfinţii 
Apostoli au dus vestea cea bună până în cele mai îndepărtate capete ale 


! Astăzi, insula Marea Britanie este împărțită în: Anglia, la sud şi răsărit, Țara Galilor, la apus 
şi Scoția, la nord. 

2 Celţii, care se numeau pe ei înşişi „gali”, erau răspândiţi în vechime pe un teritoriu foarte 
întins, din peninsula Asia Mică (galatenii cărora Sfântul Apostol Pavel le-a trimis o epistolă), 
trecând prin Galia (Franţa de astăzi), şi ajungând până în Irlanda şi nord-vestul Spaniei (care 
se numeşte până astăzi Galicia). 

3 Au fost numiţi astfel de către romani, din pricină că îşi pictau feţele şi trupul când mergeau la război. 

pământului. Astfel, din mărturiile vechi ştim că ei au ajuns din India 
până în Spania, din Rusia până în Etiopia. Pentru noi, însă, este de 
însemnătate faptul că unii dintre ei au ajuns să propovăduiască cuvântul 
mântuirii şi în pământurile Britaniei. Într-adevăr, Părinţii Bisericii ne 
spun că întemeierea credinţei creştine în acele părți a fost făcută mai 
ales prin lucrarea a doi dintre Apostoli, anume a Sfântului Simon 
Zelotul şi a Sfântului Aristobul. Despre Sfântul Simon, care era unul 
din cei doisprezece Apostoli“, se spune că a propovăduit mai mult timp 
credința creştină în părțile Africii, de unde a ajuns apoi în Britania. 
Botezând acolo pe mulţi dintre locuitori, a primit moarte mucenicească 
fiind răstignit pe cruce. Celălalt Apostol, Sfântul Aristobul, a fost fratele 
Sfântului Apostol Varnava şi unul dintre cei şaptezeci de ucenici ai 
Mântuitorului Hristos. Fiind hirotonit episcop de către Sfântul Apostol 
Pavel şi trimis în Insulele Britanice, Aristobul s-a ostenit neobosit pentru 
încreştinarea acelor pământuri, încununându-şi propovăduirea, asemenea 
Sfântului Simon, prin vărsarea sângelui pentru credinţa creştină’. 

Pe temelia aşezată de aceşti doi Apostoli, dar şi de alţii“, s-a 
desăvârşit mai apoi zidirea Bisericii Britaniei. Ca şi în pământurile 
țării noastre, aceasta s-a făcut încet, mai ales prin negustorii şi ostaşii 
romani, greci, evrei sau sirieni care s-au aşezat în Insulele Britanice. 
Unii dintre aceştia erau creştini, şi prin ei o parte dintre britani au 
ajuns să primească credinţa în Mântuitorul Hristos. Însă despre aceste 
vremuri de început se ştiu foarte puţine lucruri sigure, datorită faptului 
că Biserica era nevoită să se ascundă mereu din pricina cruntelor 
prigoane ale împăraţilor romani. Cu toate acestea, din viețile sfinților 
aflăm că şi în pământurile Britaniei mulţi creştini şi-au dat viaţa pentru 
credința lor. Dintre ei, cel mai cunoscut şi mai cinstit a fost Sfântul 
Alban (7304 d. Hr.), care este socotit cel dintâi mucenic al Insulelor. 
În timpul prigoanei lui Dioclețian”, Alban, care era păgân, a ascuns în 


+ El este mirele de la nunta din Cana, la care Mântuitorul a săvârşit întâia Sa minune, 
preschimbând apa în vin. 

5 Despre ei, v. Phillips, Andrew, The Holy Apostles in Britain, în Orthodox England, vol. 8, 
nr. 4, ed. cit., p. 6 

* Unele mărturii vorbesc despre faptul că înşişi Mai-marii Apostolilor, Sfinţii Petru şi Pavel, 
ar fi propovăduit în Britania. 

7 Unii spun că ar fi vorba de prigoana lui Deciu (250 d. Hr.) sau chiar de cea a lui Septimiu 
Sever (209 d. Hr.) 

casa sa un preot creştin urmărit de oamenii împăratului. Prin mijlocirea 
acestui preot, Alban a primit botezul şi s-a aprins şi el de dorința de a 
muri pentru Hristos. Astfel, când ostaşii au ajuns la casa sa, el s-a 
îmbrăcat cu hainele preotului şi a fost prins în locul lui. După ce a fost 
chinuit în fel şi chip pentru a se lepăda de Hristos, sfântului i s-a tăiat 
capul pe un câmp din apropierea oraşului Verulamium’. Unul dintre 
călăi, văzând statornicia şi bunătatea lui Alban, a crezut şi el în Hristos, 
primind chiar atunci cununa muceniciei. Tot în Britania, în timpul 
aceleiaşi prigoane, mulți alți creştini au pătimit pentru Hristos, printre 
ei fiind cunoscuţi şi Sfinţii Aaron şi Iuliu. 

Toată jertfa şi răbdarea acestor mucenici nu a rămas însă 
nerăsplătită, şi pentru rugăciunile lor Dumnezeu a rânduit ca pe tronul 
imperiului roman să urce cel dintâi împărat creştin, Sfântul Constantin 
cel Mare, care a dat Bisericii libertate deplină. Înainte de a se urca pe 
tron, Sfântul Constantin a fost conducător al Britaniei, fiind încoronat 
împărat roman la York, în anul 306%. Prin strădaniile lui, Biserica din 
întreaga lume a cunoscut o perioadă de mare înflorire şi bunăstare, şi 
acelaşi lucru s-a întâmplat şi cu Biserica din Insulele Britanice. Cu 
toate acestea, din pricină că Britania se afla chiar la marginea imperiului, 
foarte puţine ştiri ni s-au păstrat despre viaţa creştinilor din acele locuri. 
Ştim totuşi că în întreg pământul Britaniei au fost întemeiate mai multe 
episcopii, ierarhii romano-britani fiind pomeniţi la unele dintre 
sinoadele ţinute în veacul al IV-lea. Astfel, către sfârşitul acestui veac, 
Sfântul loan Gură de Aur spunea: „Insulele Britanice, care sunt dincolo 
de mare şi se găsesc în ocean, au primit puterea Cuvântului. S-au 
întemeiat acolo biserici şi au fost ridicate altare. Chiar de vei merge la 
ocean, în Insulele Britanice, vei auzi pretutindeni pe toţi oamenii 


8 Pe locul pătimirii lui a fost zidită mai târziu o mănăstire, în jurul căreia s-a ridicat oraşul St. 
Albans de astăzi. 

°? Unele mărturii spun că mama împăratului Constantin, Sfânta Elena, s-a născut în Britania, 
în oraşul Colchester. 

1 Situaţia este foarte asemănătoare cu cea a Bisericii întemeiate în pământurile ţării noastre, 
care şi ea se afla la marginea imperiului. La fel ca şi în Britania, ştirile despre viaţa creştină din 
Dacia şi Scythia Minor (Dobrogea) ne vin mai ales de la sinoadele la care luau parte episcopi 
daco-romani sau sciți. 

vorbind despre lucruri din Scripturi; cu alt glas, e drept, însă nu cu altă 
credinţă; cu altă limbă, însă cu aceeaşi judecată.”!! 


2. Biserica Britaniei după plecarea romanilor 


Această perioadă de pace şi bunăstare a luat însă sfârşit odată cu 
prăbuşirea Imperiului roman din Apus. Astfel, când la sfârşitul veacului 
al IV-lea Sfântul loan îşi scria cuvintele de mai sus, păgânii picți şi 
irlandezi începeau să atace tot mai des Britania romană, trecând totul 
prin foc şi sabie şi semănând groază în rândul poporului. Până la urmă, 
armatele romane au fost nevoite să părăsească de tot insula, lucru care 
s-a întâmplat în anul 410, în acelaşi an în care Roma cădea sub vizigotul 
Alaric. Astfel, britanii au fost lăsaţi cu totul descoperiți în faţa 
sălbaticilor năvălitori păgâni, şi pentru a se putea apăra au fost nevoiţi 
să cheme în ajutor mai multe neamuri germane. Împărţite în trei ramuri 
mari — angli, saxoni şi juţi —, aceste neamuri germane s-au aşezat mai 
ales în partea de răsărit a Marii Britanii. La început, ei i-au biruit pe 
picți şi pe irlandezi, însă în scurtă vreme s-au întors şi împotriva 
britanilor, ajungând astfel din prieteni — duşmani, şi din ajutători — 
cuceritori. Încet-încet, ei i-au împins tot mai mult pe britani înspre 
apus, întemeindu-şi şi câteva regate, care mai târziu au ajuns să se 
unească într-o singură ţară, numită Anglia, în pământul căreia a luat 
naştere poporul englez. Britanii, strâmtoraţi astfel din toate părţile, au 
fost nevoiţi să scape fugind, şi mulţi dintre ei au ajuns pe coastele de 
apus ale Galiei, în peninsula care atunci se numea Armorica, iar astăzi 
Bretania!?. Cei care au rămas, au izbutit cu mare greutate să oprească 
înaintarea cotropitorilor, rezistând în ţinuturile muntoase din apus, în 
Țara Galilor şi în Cornwall. 

În aceste ținuturi retrase şi ascunse, britanii şi-au păstrat neclintită 
credinţa pe care o primiseră în veacurile de dinainte, arătând prin aceasta 
cât de adânci rădăcini înfipsese Biserica în Britania în timpul stăpânirii 
romane. Totuşi, în această perioadă tulbure şi cumplit de grea, Biserica 
britană a început încet-încet să se schimbe, ajungând dintr-o Biserică cu 


1 Sfântul Ioan Gură de Aur, Orationes, Hristos Dumnezeu, apud. Phillips, Andrew, op. cit., p. 5 
! Peninsula a primit acest nume datorită numărului foarte mare de britani care s-au aşezat în ea. 

trăsături romane, într-una cu trăsături celte. În cele ce urmează, vom vorbi 
despre câțiva dintre nenumărații sfinți care au rodit în această Biserică, 
sfinți prin care, mai apoi, toate celelalte pământuri locuite de celți au primit 
credinţa creştină. Lucrul care uimeşte pe oricine citeşte vieţile acestor 
sfinți este mai ales dragostea mare pe care ei o aveau pentru viaţa 
călugărească şi pustnicească. Într-adevăr, ni s-au păstrat numele a 
nenumărați cuvioşi britani care au strălucit prin nevoinţe şi înfrânări întru 
nimic mai prejos celor ale părinților Răsăritului. Aceasta, deoarece 
întemeierea vieţii călugăreşti în Britania, ca şi mai înainte în Galia şi în 
întregul Apus, a fost adânc legată de viaţa călugărească a Răsăritului. 
Astfel, doi sfinți gali sunt socotiți a fi părinții călugăriei britane, Sfântul 
Gherman de Auxerre (380-448) şi Sfântul Lup din Troyes (384-478). 
Cel dintâi a întemeiat o mănăstire în apropiere de oraşul Auxerre, unde 
era episcop, iar cel de al doilea a deprins viaţa călugărească în cunoscuta 
mănăstire de pe insula Lerins din sudul Galiei, aflată sub povăţuirea 
Sfântului loan Casian”. Fiind prieteni buni, Sfântul Gherman şi Sfântul 
Lup au fost trimişi în Britania pentru a stăvili răspândirea unei erezii care 
apăruse în acele ţinuturi, erezia pelagiană!?. Ajungând în insulă în anul 
429, şi apoi din nou în 447, cei doi au propovăduit neîncetat prin întreg 
pământul Britaniei, săvârşind nenumărate minuni şi întărindu-i pe britani 
în dreapta credință!s. Însă, cum am spus, lucrul de însemnătate pentru noi 
este acela că ei au dus şi au întemeiat în Insulele Britanice viaţa călugărească 
care înflorise în mănăstirile Galiei. Într-adevăr, cei doi sfinți au făcut în 
Britania nenumărați ucenici, care au răspândit apoi viaţa călugărească în 
toate pământurile locuite de celți. Astfel, în cursul veacului al V-lea şi al 
VI-lea în Insulele Britanice a luat naştere o viață călugărească deosebit de 
puternică, care avea ca trăsături de temelie atât asemănarea cu călugăria 
răsăriteană, cât şi o mare unitate între diferitele ținuturi în care a rodit. 
Dintre sfinţii de neam britan, îl vom pomeni mai întâi pe Sfântul 
Dubrichie, care este socotit unul dintre ucenicii Sfântului Gherman 


B Nu vom mai stărui acum asupra strânselor legături pe care Mănăstirea Lerins şi Sfântul 
mai sus, pp. 21 sq. 

14 Pelaghie era de neam romano-britan şi susținea că omul nu are nevoie de harul dumnezeiesc 
pentru a înainta pe calea sfințeniei şi a mântuirii. 

15 Cf. Beda, Cuviosul, The Ecclesiastical History of the English Nation, |, 16-21, ed. cit., pp. 65-71. 

din Auxerre. Fiind hirotonit episcop în Țara Galilor, Dubrichie a zidit 
mai multe mănăstiri, punând astfel o trainică temelie vieții călugăreşti 
din eparhia sa. Până la urmă, s-a retras împreună cu câţiva ucenici pe 
insula Bardsey, unde a trăit ca pustnic până la moarte. Un ucenic al 
Sfântului Dubrichie, care a dus mai departe munca începută de el, a 
fost Sfântul Cadoc, care a trăit cândva pe la începutul veacului al 
VI-lea şi al cărui nume este legat de întemeierea unei mari mănăstiri la 
Llancarvan, unde trăiau nu mai puțin de 1000 de călugări. După ce a 
propovăduit mai mult timp credința creştină pe coastele de nord ale 
Galiei, Cadoc s-a întors în Britania, primind acolo moarte mucenicească 
din mâinile păgânilor englezi. Tot ucenic al Sfântului Gherman din 
Auxerre a fost şi Sfântul Illtyd (t535 d. Hr.), unul dintre cei mai 
iubiţi sfinţi britani. Fiind tuns călugăr, Illtyd a petrecut mai multă vreme 
în pustie, hotărând apoi să întemeieze, cu binecuvântarea Sfântului 
Cadoc, o nouă mănăstire, numită Llantwit, în apropiere de Llancarvan. 
Această mănăstire a ajuns apoi foarte cunoscută, deoarece din ea s-a 
ridicat mulțime întreagă de sfinți călugări, care au împânzit întreaga 
parte de apus a Marii Britanii (şi nu numai) cu nenumărate mănăstiri şi 
schituri!$. Dintre aceşti părinți cuvioşi, îl amintim mai întâi pe Sfântul 
Samson (490-565 d. Hr.), episcop de Dol, care este socotit cel mai 
mare propovăduitor britan din veacul al VI-lea. Intrând de mic în 
mănăstirea din Llantwit şi dobândind darul facerii de minuni, Sfântul 
Samson a hotărât să fugă în Bretania (Galia), pentru a scăpa de faima 
şi cinstirea oamenilor. Ajuns acolo, sfântul a întemeiat mănăstirea din 
Dol, care i-a slujit mai apoi drept scaun episcopal, şi din care Samson 
a încreştinat neamurile păgâne care trăiau în împrejurimi. Un alt trăitor 
în mănăstirea din Llantwit a fost şi Sfântul Gildas Înțeleptul 
(516-570 d. Hr.), de la care ni s-a păstrat o foarte însemnată carte 
despre căderea Britaniei romano-celte şi cucerirea ei de către englezi”. 


16 În limba britană, mănăstirile şi bisericile erau numite „Llan”. Astăzi, nu mai puţin de 500 de 


sate din întreaga Țară a Galilor încep cu această denumire, fiind apoi urmate de numele sfinților 
de care este legat fiecare sat în parte. De pildă, „Llantwit” înseamnă Mănăstirea (sau Biserica) 
Sfântului Illtyd (Ulltwit), iar „Llancarvan” — Mănăstirea (Biserica) cerbilor. 

11 Gildas, De excidio Britanniae, în ***, Six Old English Chronicles, Ed. J.A. Giles, London, 
1848, (trad. Henry G. Bohn), lucrare care se găseşte pe Internet, la pagina: http:// 
www.fordham.edu/halsall/source/gildas.html. 

Însă cel mai cunoscut şi mai iubit dintre părinții care şi-au început 
viața călugărească la Llantwit a fost Sfântul David (t600 d. Hr.), 
care este cinstit astăzi ca ocrotitorul şi apărătorul Ţării Galilor. 
Asemenea celorlalți părinți britani, şi Sfântul David a întemeiat o 
mănăstire a lui, numită Menevia, mănăstire cunoscută pretutindeni 
pentru viața şi rânduiala ei deosebit de aspră’. Pentru darurile cu care 
fusese înzestrat, David a fost ales episcop al întregii Biserici britane, 
primind hirotonia din mâinile Patriarhului Ierusalimului, în timpul unui 
pelerinaj în Țara Sfântă. Muncind neobosit, omul lui Dumnezeu a ajutat 
foarte mult mănăstirile aflate sub povăţuirea sa, astfel că în timpul 
vieții lui călugăria britană a ajuns la o înflorire nemaicunoscută până 
atunci. David a murit la adânci bătrâneţi în mănăstirea sa din Menevia, 
moaştele lui rămânând acolo până în ziua de azi”. 

În Cornwall, celălalt ținut locuit de britani, au strălucit de 
asemenea foarte mulţi sfinţi”, cel mai cunoscut dintre ei fiind Sfântul 
Petroc din Padstow (t564 d. Hr.). Fiu al unui rege britan din Țara 
Galilor, Petroc a petrecut mai multă vreme în Irlanda, unde a primit 
învăţătură, iar de acolo a plecat în Cornwall. După ce a întemeiat o 
mănăstire la Padstow, sfântul s-a retras în pustie, ajungând cunoscut 
ca un mare plăcut al lui Dumnezeu şi făcător de minuni. 

Nu putem să încheiem această prezentare a sfinţilor britani fără a 
vorbi şi despre Sfânta Winifred (t650 d. Hr.), una dintre cele mai 
iubite sfinte ale Ţării Galilor. Hotărând de tânără să intre în viaţa 
călugărească, Winifred s-a pregătit de aceasta prin post şi rugăciune, 
însă pentru marea ei frumuseţe un prinț britan s-a îndrăgostit de ea şi 
a vrut să o ia de soţie. Văzând că sfânta nu vrea să se supună dorințelor 
lui păcătoase, prințul s-a aprins de mânie şi până la urmă i-a tăiat 
tinerei capul. Din locul în care capul a căzut pe pământ a ţâşnit de 
îndată un izvor, care mai târziu s-a dovedit a fi făcător de minuni şi 
care a rămas până astăzi cel mai mare loc de pelerinaj din Țara Galilor”!. 


18 Călugării nu beau niciodată vin sau bere, ci doar apă, şi mâncau doar pâine şi vegetale 
uscate. De asemenea, ei îşi ocupau tot timpul liber fie cu munci foarte aspre, fie cu citit şi 
învățătură. 

19 În jurul mănăstirii s-a înălțat mai târziu oraşul St. Davids, care poartă numele sfântului. 

% Pentru aceasta, Cornwall a ajuns să fie numit „pământul sfinţilor.” 

” Despre sfinţii britani în general, v. Doble, G. H., Lives of the Welsh Saints, Cardiff, 1971 

3. Biserica Scoției şi a Irlandei 


Vom trece acum la încreştinarea celorlalte ţinuturi locuite de celți, 
încreştinare care a avut loc în veacul al V-lea, şi care s-a făcut prin 
împreună-lucrarea Bisericii Britaniei şi a Galiei. Ne vom opri mai întâi 
asupra părţii de nord a Marii Britanii, care se numeşte astăzi Scoţia, şi 
care în vechime era locuită de picţi”?. Printre aceştia, cel dintâi 
propovăduitor a fost Sfântul Ninian (1432 d. Hr.), care era de neam 
britan şi care se desăvârşise în viața călugărească la picioarele marelui 
părinte al Apusului, Sfântul Martin din Tours. Fiind trimis în Scoţia, 
Ninian a întemeiat o mare mănăstire la Whithorn, pe care a închinat-o 
Sfântului Martin, şi din ea şi-a desfăşurat întreaga muncă de încreştinare 
printre picții şi britanii care trăiau în împrejurimi. 

Această mănăstire întemeiată de Sfântul Ninian a avut, după cum 
vom vedea mai încolo, un rol însemnat în întemeierea vieţii călugăreşti 
în Irlanda, insulă care a primit credinţa creştină prin propovăduirea 
unui alt mare părinte britan, Sfântul Patrick al Irlandei (390-461 
d. Hr.). Născut pe coastele de apus ale Britaniei, Patrick a fost prins şi 
dus în robie de către irlandezi, petrecându-şi anii de tinereţe în multe 
greutăţi şi necazuri. Izbutind să fugă de la stăpânul său, sfântul a rătăcit 
multă vreme prin mănăstirile Galiei, ajungând şi la mănăstirea din 
Lerins şi desăvârşindu-se sub povăţuirea Sfântului Gherman din 
Auxerre. În urma unei chemări dumnezeieşti a plecat în Irlanda pentru 
a propovădui credinţa creştină şi, după ce şi-a aşezat scaunul episcopal 
la Armagh, a lucrat neobosit pentru încreştinarea insulei. Munca lui a 
fost din plin binecuvântată de Dumnezeu, astfel că sfântul a izbutit să 
întoarcă la Hristos aproape întreaga insulă. Dintre nenumăraţii ucenici 
pe care i-a lăsat în Irlanda, nu putem să nu-l pomenim pe Sfântul 
Kieran cel Bătrân (1530 d. Hr.), ales episcop de Ossory, care a fost 
numit „cel dintâi născut dintre sfinţii irlandezi,” şi pe Sfântul Declan, 
episcop de Ardmore”. 


2 Odată cu veacul al VI-lea, tot mai mulți irlandezi au început să se aşeze printre picţi, 
întemeind şi un mic regat, numit Dalriada, care încet-încet a ajuns să stăpânească întreaga 
parte de nord a Marii Britanii. Din pricină că irlandezii se numeau în vechime scoţi, această 
parte a Britaniei a ajuns să fie numită mai târziu Scoţia. 

3 V, viaţa sfântului, în ***, Life of Saint Declan of Ardmore, Irish Texts Society, 20, New 

Tot Patrick s-a ostenit să zidească cât mai multe mănăstiri în 
Irlanda, aşezând în ele rânduiala cunoscutelor mănăstiri din pământurile 
Galiei. Anume prin aceste mănăstiri, dar şi prin numărul mare de 
irlandezi care au îmbrăţişat viaţa monahală, a izbutit Patrick să 
înrădăcineze atât de adânc credinţa creştină în sufletul poporului 
irlandez. Într-adevăr, în aceste lăcaşuri sfinte, despre care vom vorbi 
îndată, a luat naştere în veacul al VI-lea o viaţă călugărească deosebit 
de bogată, unică în felul ei, din care s-au ridicat mulțimi nenumărate 
de sfinţi cuvioşi şi episcopi”. Însă înainte de a vorbi despre ei o vom 
pomeni mai întâi pe cea mai iubită şi mai cinstită sfântă a Irlandei, 
Cuvioasa Brigid din Kildare (450-525 d. Hr.), care a primit botezul 
din mâinile Sfântului Patrick. Intrând de tânără în viaţa călugărească, 
Brigid a întemeiat, prin anul 470 d. Hr., cea dintâi mănăstire de maici 
din Irlanda, la Kildare. Oameni din întreaga ţară alergau la această 
mănăstire pentru a lua binecuvântarea cuvioasei, deoarece ajunsese 
cunoscută pretutindeni atât pentru marea ei dragoste față de săraci, 
cât şi pentru nenumăratele minuni pe care le săvârşea. După moartea 
ei, Sfânta Brigid a fost socotită, alături de Sfântul Patrick, drept cea 
de-a doua apărătoare şi ocrotitoare a Irlandei. 

Tot în acele vremuri a strălucit unul dintre cei dintâi mari călugări 
irlandezi, Sfântul Enda din Aran (t530 d. Hr.), care a fost numit pe 
bună dreptate „Patriarhul călugăriei irlandeze."% Ajuns de tânăr în 
Scoţia, Enda a primit acolo mantia călugărească, petrecându-şi anii de 
ucenicie în mănăstirea Sfântului Ninian de la Whithorn. Întors în 
Irlanda, s-a retras ca pustnic pe insula Aran, unde a trăit în mare asprime 
şi nevoinţă. În jurul lui s-a adunat cu timpul mulţime întreagă de 
ucenici, toţi aprinşi de dragoste pentru viaţa pustnicească. De altfel, 
această mare dragoste pentru singurătate a rămas o trăsătură de temelie 
a vieţii călugăreşti din Irlanda, şi nenumărați dintre irlandezi au ajuns 
să trăiască în pustie, supunându-se, asemenea marilor călugări 


Oxford Street, W.C. &c., Londra, 1914, pe Internet la: http://www.fordham.edu/halsall/ 
basis/stdeclan.html 

2 Atât de mulţi au fost sfinţii care s-au ridicat din pământurile Irlandei, încât aceasta a ajuns 
să fie numită „Insula sfinţilor.” 

% V, Nicodim Monahul, Saints of Ireland, în Saint Herman's Calendar 2003, St. Herman of 
Alaska Brotherhood, Platina, California, USA, 2003, p. 26 

EE în formă de FR de albine, din Mănăstirea TEETE Mihail, 
întemeiată de Sfântul Finian din Clonard pe insula Skellig Michael, 
pe coasta de sud-vest a Irlandei. 


Vedere aeriană a Sihăstriei Skellig Michael. Clădirea cea mare din centru 
este paraclisul, iar cele cinci colibe din dreapta sunt chiliile pustnicilor. 
Pământurile terasate din stânga erau folosite de călugări drept grădină. 
Poze luate din ***, St. Herman’s Calendar, 2003 

răsăriteni, la tot felul de nevoințe şi pătimiri cumplit de grele%. Unii 
posteau neîncetat, mâncând doar hrana pe care o dădea pământul şi 
nebând nimic altceva decât apă”. Alţii, asemenea pustnicilor şi 
stâlpnicilor din Palestina, trăiau mereu în sălbăticie, fără a avea vreun 
acoperământ deasupra capului. Mulţi dintre ei îşi alegeau să se 
nevoiască petrecând nopți întregi cufundați până la gât în apele îngheţate 
ale oceanului, rostind neîncetat din psalmii lui David. 

Însă Irlanda nu a strălucit doar prin viaţa pustnicească. 
Dimpotrivă, încă de timpuriu au luat naştere în „insula sfinţilor” şi 
primele mănăstiri cu viaţă de obşte, care au ajuns în cursul veacului al 
VI-lea la o strălucire şi înflorire neatinsă niciunde altundeva în Apus. 
lar întemeietorul vieţii călugăreşti irlandeze este socotit Sfântul Finian 
din Clonard (t549 d. Hr.), care a fost numit şi „Învățătorul sfinţilor 
irlandezi. "% Fiind prieten al Sfântului Enda, Finian a deprins viaţa 
călugărească în marile mănăstiri din Ţara Galilor, alături de Sfântul 
David şi de Sfântul Cadoc.” Întors în ţară, Finian a întemeiat mai multe 
mănăstiri, dintre care cea mai însemnată şi mai cunoscută a fost cea 
din Clonard. Pentru această mănăstire el a scris o rânduială foarte aspră, 
luând pildă atât din rânduiala mănăstirilor britane, cât şi din scrierile 
Sfântului Ioan Casian. În timpul vieţii Sfântului Finian, la Clonard au 
ajuns să trăiască nu mai puțin de 3000 de călugări, care au răspândit 
viața călugărească pretutindeni în Irlanda, zidind sute de mănăstiri şi 
schituri prin care poporul irlandez a fost în întregime adus la Hristos. 

Dintre ucenicii Sfântului Finian, cei mai însemnați au fost 
aşa-numiţii „doisprezece apostoli ai Irlandei,” întemeietorii celor mai 
cunoscute şi mai faimoase mănăstiri irlandeze. Astfel, cel mai învăţat 
dintre ei a fost Sfântul Kieran cel Tânăr (512-545 d. Hr.), care a 


% Asemănarea mare dintre viața călugărească irlandeză şi cea din răsărit se datorează mai ales 
legăturilor strânse dintre Irlanda şi părțile răsăritului. Într-adevăr, mulţi credincioşi irlandezi mergeau 
în pelerinaje la locurile sfinte din Palestina şi Egipt, ajungând ucenici ai marilor părinţi de acolo. 
21 De altfel, postul era la mare cinste pentru întreg poporul irlandez, păstrându-se până astăzi 
zicala „a posti ca un irlandez” (adică aspru). Aceasta o arată şi numele zilelor săptămânii în 
limba irlandeză veche. Astfel, ziua de miercuri se numea „postul mic”, cea de vineri „postul”, 
iar cea de joi, „între-posturi.” 

% Cf. ibidem, op. cit., în loc. cit., p. 89 

% De altfel, între mănăstirile din Irlanda şi cele din Țara Galilor (despre care am vorbit înainte) 
a fost întotdeauna o legătură foarte strânsă, călugăria irlandeză fiind socotită fiică a celei britane. 

primit mantia călugărească pe insula Aran, din mâinile Sfântului Enda. 
Luând binecuvântare de la Sfântul Finian, Kieran a întemeiat o 
mănăstire la Clonmacnois, în care a murit cu pace când de-abia 
împlinise 33 de ani. Această mănăstire a crescut apoi foarte mult, 
ajungând cu timpul cel mai mare centru de învățătură din întreaga 
Irlandă. De altfel, trebuie spus că pe lângă dragostea pentru viaţa 
călugărească, irlandezii aveau mare râvnă şi pentru învățătură. În 
mănăstirile Irlandei, oricine vroia putea să-şi desăvârşească învăţătura 
fără plată, şi de aceea mulțimi întregi de irlandezi îşi petreceau primii 
ani de viață învățând în locaşurile sfinte. Când creşteau în vârstă, 
mulți dintre ei rămâneau în mănăstire ca monahi, iar cei care alegeau 
să se căsătorească, duceau în familiile lor duhul de nevoinţă şi 
înfrânare pe care îl învățaseră în mănăstiri. 

Apoi, un alt apostol şi bun prieten al Sfântului Kieran a fost 
Sfântul Kevin din Glendalough (7618 d. Hr.), despre care se 
spune că a trăit 120 de ani. Urmaş al regilor Irlandei, Kevin s-a retras 
de tânăr în singurătate, fiind povăţuit în viața pustnicească de Sfântul 
Petroc din Cornwall, care se afla pe atunci în Irlanda. De numele lui 
Kevin se leagă întemeierea unei foarte cunoscute mănăstiri irlandeze, 
cea de la Glendalough, în care sfântul a trăit până la moarte. Însă 
lucrul care atrage cel mai mult în viaţa lui Kevin este legătura strânsă 
pe care el o avea cu întreaga făptură, şi mai ales cu animalele 
sălbatice. De altfel, această dragoste pentru toată făptura a fost o altă 
trăsătură însemnată a călugăriei irlandeze, prin care ea se asemăna 
vieții călugăreşti din Răsărit. Într-adevăr, sfinţii irlandezi, asemenea 
tuturor celorlalți sfinți, ajunseseră la starea lui Adam de dinainte de 
cădere, şi de aceea întreaga făptură le slujea cu dragoste şi li se 
supunea ca unor stăpânii. 


3 Tocmai de aceea mănăstirile au avut un rol aşa de însemnat în viaţa Bisericii din Irlanda, încât pe 
bună dreptate s-a spus că istoria Bisericii Irlandei este de fapt istoria mănăstirilor şi a călugărilor ei. 
31 De pildă, la porunca Sfântului Kevin, o vidră aducea în fiecare zi peşte pentru călugării 
mănăstirii. Apoi, când regele Irlandei l-a încredinţat Sfântului Kevin pe fiul său cel nou-născut, 
omul lui Dumnezeu a rugat o căprioară să-l alăpteze pe prunc, deoarece nu aveau vaci în 
mănăstire. Tot despre Sfântul Kevin se spune că în timp ce se afla cu mâinile întinse la rugăciune, 
o mierlă a venit şi s-a aşezat în palma sa. Atât de mult a rămas sfântul nemişcat în rugăciune, încât 
mierla a apucat să clocească un ou. 

Singura biserică care se mai păstrează din vechea Mănăstire 
Glendalough. Numită „Bucătăria Sfântului Kevin”, această biserică 
a fost construită în jurul veacului al X-lea d. Hr. 

Poză luată din ***, St. Herman’s Calendar, 2003 

Cu toate acestea, alta era trăsătura care distingea călugăria irlandeză 
şi o făcea să fie unică în felul ei. Astfel, pentru părinții irlandezi cea mai 
mare nevoinţă era înstrăinarea de bunăvoie pentru Hristos, adică părăsirea 
pentru totdeauna a țării şi a pământului de naştere. Din această pricină, 
mulțimi nenumărate de călugări irlandezi au ajuns să se răspândească 
pretutindeni în partea de apus a Europei (şi nu numai). Unii au trăit în 
singurătate pe insulițele retrase şi necunoscute din apropierea coastelor 
Irlandei, alții au făcut călătorii lungi până la marile insule ale Oceanului 
Atlantic”, iar alţii au ajuns să-şi ducă zilele ca înstrăinaţi pentru Hristos 
în întreaga Europă. Dintre sfinţii care au plecat înspre apus, cel mai 
faimos a fost Sfântul Brendan Marinarul (486-575 d. Hr.), 
întemeietorul mănăstirii Clonfert, despre care se spune că a ajuns în 
călătoriile sale până în America de Nord”. În tinerețe, Sfântul Brendan 
a primit învăţătură în mănăstirea Cuvioasei Ita din Kileedy (7570 d. 
Hr.), o altă foarte iubită sfântă irlandeză, care a rămas cunoscută până 
astăzi pentru dragostea de mamă pe care o avea față de toată lumea. 

Însă adevărata însemnătate a râvnei pe care călugării irlandezi o 
aveau pentru înstrăinare a fost faptul că, datorită ei, mulţimi întregi de 
irlandezi s-au răspândit în pământurile apusului Europei. Peste tot unde 
au ajuns, ei s-au făcut, prin cuvintele, dar mai ales prin viaţa lor, 
propovăduitori şi apostoli a nenumărate popoare păgâne. Într-adevăr, 
la sfârşitul veacului al VI-lea Biserica Irlandei ajunsese îndeajuns de 
puternică şi de înfloritoare pentru a putea să pornească ea însăşi la 
încreştinarea păgânilor. Astfel, cel dintâi şi cel mai însemnat dintre 
aceşti sfinți înstrăinaţi de bunăvoie pentru Hristos a fost Sfântul 
Columba din Iona (521-597 d. Hr.), care, după ce a zidit mai multe 
mănăstiri în Irlanda“, a hotărât să-şi părăsească ţara pentru a 
propovădui cuvântul lui Dumnezeu. Împreună cu câţiva ucenici s-a 
aşezat pe insula Iona, aflată la mică depărtare de coastele de apus ale 
Scoției, şi a întemeiat acolo o mănăstire. În scurtă vreme, în acea 
mănăstire s-a strâns o mulțime întreagă de călugări, care au lucrat 


32 Se ştie că pustnicii şi călugării irlandezi au fost cei dintâi locuitori ai Islandei şi ai Groenlandei. 
3 V, ***, The Voyage of St. Brendan, în ***, The Age of Bede, Penguin Books, London, 
2004, traducere şi introducere J.F. Webb, pp.23 1-268 

3 Cele mai cunoscute dintre ele au fost la Derry, Durrow şi Kells. 

Harta marilor mănăstiri irlandeze. 
Adaptată după ***, St. Herman’s Calendar, 2003, p. 2 


neîncetat, alături de părintele lor, la încreştinarea picților, scoților şi 
englezilor care trăiau în partea de nord a Marii Britanii. Rămânând tot 
restul vieții sale la Iona, Columba a strălucit pretutindeni prin virtuțile 
şi minunile sale nenumărate’. Mănăstirea sa a ajuns, cu timpul, una 
dintre cele mai mari şi mai cunoscute mănăstiri din întreaga Britanie, 
şi despre ea vom vorbi mai târziu, deoarece călugării din Iona au jucat 


5 Columba este socotit astăzi cel de-al treilea ocrotitor al Irlandei, după Sfântul Patrick şi 
Sfânta Brigid. Viaţa lui a fost scrisă de un mare urmaş al său, Sfântul Adamnan (625-704 
d. Hr.), cel de-al nouălea stareţ al lonei. V. Adamnan, Sfântul, Life of Saint Columba, 
Founder of Hy, Llanerch Enterprises, Lampeter, Dyfed, Țara Galilor, 1988, retipărire în 
facsimil după Historians of Scotland, Edmonston and Douglas, 1874 

un rol deosebit de însemnat în încreştinarea poporului englez şi în 
întemeierea vieţii călugăreşti engleze. 

Trebuie să mai spunem că mulţi alţi sfinţi au lucrat în părțile de 
nord ale Britaniei alături de Sfântul Columba. Astfel, mai întâi îl vom 
pomeni pe Sfântul Kenneth din Kilkenny (525-599 d. Hr.), ucenic 
al Sfântului Finian din Clonard, care a petrecut mai mult timp în Țara 
Galilor, primind darul preoţiei din mâinile Sfântului Cadoc din 
Llancarvan. Când Columba a întemeiat mănăstirea din lona, Kenneth 
a plecat pentru a-l ajuta pe bunul său prieten, şi s-a aşezat ca pustnic 
pe o insulă din apropiere de Iona. Înainte de a muri, Kenneth s-a întors 
în Irlanda, unde a întemeiat mănăstirea din Kilkenny, care astăzi îi 
poartă numele. Tot în duhul călugăriei irlandeze a lucrat şi un mare 
sfânt de neam britan, Kentigern Mungo (518-603 d. Hr.), care a 
propovăduit neobosit în partea de sud a Scoției, întorcând mulți păgâni 
la credinţa creştină prin cuvântările şi prin pilda vieţii lui. Prieten al 
Sfântului Columba şi al Sfântului David din Menevia, Kentigern a 
întemeiat o mare mănăstire la Clasgu:* şi a rămas cunoscut până astăzi 
drept unul dintre cei mai însemnați apostoli ai Scoției”. 

Apoi nu putem să nu vorbim despre un alt prieten al lui Columba, 
Sfântul Comgall (t601 d. Hr.), care este socotit pe bună dreptate 
unul dintre marii întemeietori ai vieţii călugăreşti irlandeze. Ucenic al 
Sfântului Finian şi al Sfântului Kieran, Comgall a zidit o foarte 
cunoscută mănăstire pe coastele de răsărit ale Irlandei, numită Bangor, 
şi a aşezat în ea o rânduială care stăruia mai ales asupra ascultării 
desăvârşite faţă de stareț. Pe această temelie a ascultării, se spune că 
Comgall a izbutit să adune la Bangor nu mai puţin de 7000 de ucenici, 
dintre care mulţi au primit cununa sfinţeniei. Însemnătatea mare a 
acestei mănăstiri a fost însă faptul că în ea s-au desăvârşit cei dintâi 


3 „Clasgu” înseamnă în limba britană „draga familie”. Mai târziu, în jurul mănăstirii a apărut 


cunoscutul oraş scoţian Glasgow. 

31V, Jocelyn din Furness, The Life of Saint Kentigern Mungo, traducere de Cynthia Whiddon 
Green, pe Internet la pagina: http://arw.fordham.edu/halsall/basis/Jocelyn-LifeofKentigern.html 
% În limba veche irlandeză, cuvântul pentru stareț (duhovnic) era „anamchara,” care însemna 
„prieten de suflet”. La moartea părintelui său, Sfântul Comgall a spus: „Prietenul meu de 
suflet (duhovnicul) a murit, iar eu nu mai am cap; nici voi nu mai aveți cap, pentru că un om 
care şi-a pierdut prietenul de suflet (duhovnicul) este ca un trup fără cap.” 

mari propovăduitori irlandezi care au lucrat în pământurile Europei, 
dintre care noi îi pomenim pe Sfinții Columban (543-615 d. Hr.) şi 
Gall (550-645 d. Hr.). În jurul anului 580 d. Hr., cei doi au părăsit 
Irlanda pentru a-L propovădui pe Hristos şi au ajuns până la urmă în 
partea de sud a Franței de astăzi. Aici au întemeiat o mare mănăstire, 
la Luxeuil, care a ajuns să fie cunoscută pretutindeni pentru asprimea 
deosebită a rânduielii ei, care fusese scrisă de Sfântul Columban. Acesta, 
om hotărât şi iute din fire, a început să mustre fără şovăială nenumăratele 
nelegiuiri care aveau loc în sânul Bisericii france”, atrăgându-şi prin 
aceasta ura şi nemulţumirea puternicilor episcopi franci. Până la urmă, 
ei au izbutit să-l izgonească pe sfânt din mănăstire, acesta fiind nevoit 
să plece împreună cu toţi ucenicii săi şi să se aşeze în partea de nord a 
Italiei, la Bobbio, unde a întemeiat o altă foarte cunoscută mănăstire. 
Aici, Columban a rămas tot restul vieţii, povăţuind pe cei care veneau 
de peste tot la el pentru a-i cere sfatul şi rugăciunea. Sfântul Gall, care 
fusese şi el izgonit de la Luxeuil, nu i-a urmat Sfântului Columban în 
Italia, ci vrând să trăiască viaţă pustnicească a hotărât să se oprească 
în Munţii Alpi. Mai ales prin sfințenia vieţii sale, Gall a propovăduit 
credinţa creştină popoarelor păgâne care locuiau în acele locuri, fiind 
cinstit până astăzi ca „apostolul Elveţiei.” Tot în aceeaşi perioadă, un 
alt irlandez care a lucrat în părțile Europei a fost Sfântul Fridolin 
Rătăcitorul, despre care însă se ştiu foarte puţine lucruri. Propovăduind 
în rândul alemanilor păgâni, el a întemeiat o mănăstire la Săckingen, 
în Germania, fiind socotit astăzi „apostolul Rinului de sus.” 

Însă lucrarea de încreştinare nu s-a oprit doar la aceşti mari sfinți. 
Dimpotrivă, după ei, în veacurile următoare, mulțimi nenumărate de 
irlandezi au ales să-şi părăsească ţara de dragul lui Hristos, pentru a 
propovădui credinţa creştină pretutindeni în părțile de apus ale Europei. 
Noi îi vom pomeni doar pe cei mai însemnați şi mai cunoscuţi dintre ei. 
Astfel, ne vom opri mai întâi asupra Sfântului Fursey (t648 d. Hr.), 
care a propovăduit în cursul veacului al VII-lea în Franţa de azi. Intrat de 
tânăr în viaţa călugărească, Fursey a dobândit în scurt timp darul facerii 
de minuni, având şi câteva vedenii despre fericirea veşnică a drepţilor şi 


3 Se păstrează şi o scrisoare foarte aspră pe care sfântul a trimis-o Patriarhului Romei însuşi. 
V. mai jos, pp. 206 sq. 

chinurile celor din iad. Aprins de râvnă în urma acestor descoperiri, Fursey 
a hotărât să plece din Irlanda pentru a-L propovădui pe Hristos. Însoţit de 
cei doi frați ai săi a ajuns mai întâi în partea de răsărit a Angliei, iar apoi 
datorită unor greutăți a fost nevoit să plece în Franţa, unde a zidit o mănăstire 
la Lagny, în apropiere de Paris. Aici a trăit în mare sfințenie şi înfrânare, 
trupul său rămânând după moarte neputrezit“. Tot în Franţa a lucrat un 
alt călugăr irlandez, Sfântul Fiacre (t670 d. Hr.), care şi-a părăsit ţara 
fugind de cinstea cu care oamenii îl înconjurau. Ajungând în oraşul Meaux, 
Fiacre a primit de la episcopul locului pământ în ţinutul Breuil, unde şi-a 
zidit o mănăstire în care nu era îngăduită intrarea femeilor“. Aici, el a 
rămas până la moarte, săvârşind nenumărate minuni şi fiind cinstit ca 
sfânt al lui Dumnezeu încă din timpul vieţii. Nu putem să nu vorbim apoi 
şi despre Sfântul Kilian (640-689 d. Hr.), un alt mare înstrăinat pentru 
Hristos, care a dus vestea cea bună păgânilor germani de la răsărit de Rin. 
Fiind hirotonit episcop în Irlanda, Kilian şi-a părăsit ţara şi, împreună cu 
câțiva însoțitori, a străbătut întreaga Galie, ajungând în oraşul Würzburg 
din Thuringia. Aici, el a izbutit să-l aducă la Hristos pe ducele oraşului şi 
pe mulți dintre supuşii lui. La scurt timp însă, omul lui Dumnezeu a fost 
omorât de către soția ducelui, care îl ura pe sfânt pentru că îi mustra fără 
şovăială nelegiuirile. După moarte, Kilian a fost proslăvit ca un mare 
făcător de minuni. 

Tot în legătură cu pământurile Europei vom pomeni numele unei 
alte cunoscute şi iubite sfinte irlandeze, Sfânta Dymphna din Gheel 
(620 d. Hr.). Fiică a unui rege păgân şi a unei mame creştine, Dymphna 
a fost nevoită să fugă din Irlanda când avea doar 14 ani, deoarece când 
mama i-a murit, tatăl ei a înnebunit şi a vrut să o ia de soţie. Fiind 
însoţită de duhovnicul ei, sfânta a ajuns până la Gheel, în Belgia de 
astăzi, unde a fost însă prinsă de tatăl cel păgân. Văzând că tânăra nu 
vrea să se supună dorințelor lui păcătoase, acesta l-a omorât mai întâi 
pe preot, iar apoi a tăiat cu cruzime capul fiicei sale, făcând-o astfel 
muceniţă a lui Hristos”. 


V, Beda, Cuviosul, The Ecclesiastical History of the English Nation, III, 19, ed. cit., pp. 
172-176 

4! De altfel, printre irlandezi era foarte răspândit obiceiul ca femeile să nu intre în mănăstirile 
de călugări. 

# Pentru că a îndurat mânia tatălui ei nebun, Sfânta Dymphna este cinstită ca o mare mijlocitoare 
pentru cei suferinzi de boli psihice. 

Ultimul sfânt irlandez despre care vom vorbi este Sfântul Oengus 
Culdeul® (830 d. Hr.), de la care ni s-a păstrat cea mai veche lucrare 
despre viețile sfinților Irlandei. Intrat de mic în mănăstire, Oengus a fost 
aprins de dragoste pentru viața pustnicească, şi de aceea şi-a zidit o 
chilie în care trăia în singurătate. După obiceiul irlandezilor, el a petrecut 
aici în mare înfrânare, postind neîncetat şi făcând în fiecare zi sute de 
metanii. Nevoința lui cea mai de seamă era rostirea întregii Psaltiri într- 
o zi, cufundat până la gât în apă îngheţată. Când lumea a început să-l 
cinstească ca pe un sfânt, Oengus a fugit din chilia lui şi s-a retras mai 
adânc în pustie. Fiind găsit şi acolo, şi-a părăsit pe ascuns sihăstria şi a 
intrat ca simplu frate în mănăstirea din Tallacht. Vreme de şapte ani a 
trăit în această mănăstire fără a fi cunoscut de cineva, însă, prin rânduiala 
lui Dumnezeu, stareţul şi-a dat seama de sfințenia lui. Oengus a rămas 
la Tallacht până la moarte şi, deoarece avea mare dragoste pentru sfinți, 
a scris cel dintâi sinaxar al sfinților irlandezi, numit Felire, care s-a păstrat 
până astăzi“. 


4. Biserica Angliei 


Vom trece acum la celălalt popor care a trăit în Insulele Britanice, 
anume la poporul englez, şi la sfinţii care s-au ridicat din mijlocul lui. 
După cum am arătat mai înainte, englezii sunt urmaşii celor trei neamuri 
germane păgâne — angli, saxoni şi juți —, care începând cu veacul al 
V-lea s-au aşezat în Marea Britanie, cucerind întreaga ei parte de răsărit 
şi de sud şi întemeind mai multe mici regate“. Venind ca nişte 
cotropitori, englezii au adus distrugere şi pustiire, trecând nenumărați 
britani prin ascuţişul sabiei şi nimicind aproape în întregime viaţa 


% „Culdeu” însemna în limba irlandeză veche „prietenul lui Dumnezeu”, şi era numele dat de 
obicei sihaştrilor. 

+ V, Sfântul Oengus Culdeul, Felire, The Martyrology, pe Internet la: http://www.ucc.ie/celt/ 
online/G200001/ 

“* Englezii au întemeiat şapte regate. Juţii, cei mai puţini la număr, s-au aşezat în colţul de 
sud-est al Marii Britanii, întemeind regatul Kent. Saxonii s-au aşezat în partea de răsărit şi de 
sud, întemeind regatele Essex (saxonii de est), Wessex (saxonii de vest) şi Sussex (saxonii de 
sud). Anglii s-au aşezat în centru şi în nord, întemeind regatele Anglia de Răsărit, Mercia şi 
Northumbria (v. mai jos harta Insulelor, p. 93). Aceste regate, aflate mereu în război între ele, 
au ajuns să se unească de-abia în veacul al IX-lea, prin aceasta luând naştere poporul englez. 

creştină a Insulelor. Poate tocmai din această pricină, nici unul dintre 
britani nu s-a încumetat să propovăduiască în rândul englezilor, şi de 
aceea încreştinarea lor a rămas în seama împreună-lucrării Bisericii 
Romei şi a Irlandei“. Dar să vedem cum s-a făcut aceasta. 


a. Perioada de început 


În jurul anului 587 d. Hr., starețul unei mari mănăstiri romane se 
plimba împreună cu câţiva ucenici de-ai săi prin pieţele Romei. Tocmai 
se întorsese din Constantinopol, unde trăise vreme de şase ani ca 
apocrisiarh al Patriarhiei Apusului în acel oraş. Numele starețului era 
Grigorie, şi se trăgea dintr-o familie de neam mare din Sicilia. În 
plimbarea sa, Grigorie a trecut pe lângă nişte tineri robi puşi spre 
vânzare, care erau de o frumuseţe deosebită: înalți, blonzi şi cu ochi 
albaştri. Întrebând despre neamul lor, i s-a spus că sunt angli. Grigorie, 
luminat de Dumnezeu, a răspuns: „Nu angli, ci îngeri” (în limba latină: 
Non Angli, sed Angeli). Şi acesta a fost începutul încreştinării englezilor. 

Într-adevăr, după ce Grigorie a fost hirotonit episcop al Romei”, 
el a ales 40 de călugări pe care i-a trimis în Britania pentru a-i aduce 
pe englezi la Hristos“. Aceşti călugări îl aveau în frunte pe Sfântul 
Augustin, sicilian din Roma, pe care sfântul patriarh l-a hirotonit 
episcop. La începutul anului 597, Augustin a ajuns, împreună cu 
însoțitorii săi, în regatul Kent, pe coastele de sud-est ale Angliei, şi s-a 
întâlnit cu regele acelui ţinut, pe nume Ethelbert (560-616 d. Hr.), 
care avea o soţie creştină. Regele l-a primit pe sfânt cu multă 
bunăvoință, îngăduindu-i să propovăduiască nestingherit cuvântul 
mântuirii. În vara anului 597, Augustin a izbutit să-l aducă chiar pe 


4 Există o veche zicală în acest sens, care spune: „La încreştinarea englezilor, romanii au 
sădit, irlandezii au udat, iar britanii nu au făcut nimic.” Într-adevăr, Cuviosul Beda, scriind în 
veacul al VIII-lea, spunea că acesta a fost un mare păcat al britanilor, faptul că nu s-au îngrijit 
de încreştinarea poporului englez. 

+7 A ajuns cel mai mare dintre Patriarhii Romei, fiind cunoscut până azi ca Sfântul Grigorie 
cel Mare (sau Dialogul, 540-604 d. Hr.). 

48 Trebuie spus că râvna sfântului nu a fost nicidecum o aprindere trecătoare, deoarece 
înțeleptul patriarh îşi dăduse seama că singura cale prin care Biserica putea face față în apus 
atacurilor păgânilor era aceea ca ea însăşi să se străduiască să-i aducă pe păgâni la Hristos. 


TT 


Vrap BENEA 


Ethelbert la credință, care s-a botezat alături de mulți dintre supuşii 
lui”. După aceasta, sfântul a lucrat neobosit pentru întărirea tinerei 
Biserici engleze, aşezându-şi scaunul episcopal la Canterbury, oraş 
care mai târziu avea să ajungă centrul duhovnicesc al întregii ţări. 
Augustin a vrut să întărească şi legăturile cu episcopii britani, însă nu 
a izbutit să facă aceasta din pricina unor neînţelegeri. Cu toate acestea, 
la moartea sa din anul 604 sfântul lăsa în urmă o Biserică puternică, 
prin lucrarea căreia a fost desăvârşită încreştinarea întregii Anglii. 
Tocmai de aceea, alături de Sfântul Grigorie, Augustin poartă până azi 
numele de „Apostolul englezilor.”5 

Vrednicii ucenici şi urmaşi ai lui Augustin au făcut față tuturor 
greutăților şi încercărilor care s-au abătut asupra lor, ducând mai 
departe lucrarea începută de sfântul apostol. Astfel, în vremurile tulburi 
ale veacului al şaptelea, credința creştină a ajuns să se răspândească 
peste tot în Anglia, prin propovăduirea mai multor oameni sfinţi, 
adevărați apostoli, care au fost ajutaţi şi sprijiniți în lucrarea lor de 
către regii englezi creştini. Apoi, mai trebuie spus că încreştinarea 
Angliei a fost desăvârşită şi întărită de către nenumăraţii călugări cu 
viață sfântă, care au propovăduit prin cuvânt şi faptă în rândul poporului 
englez. De altfel, chiar Augustin şi ucenicii lui erau călugări, şi de 
aceea viaţa călugărească a fost întemeiată printre englezi de foarte 
devreme. Astfel, cea dintâi călugăriță engleză a fost chiar nepoata 
regelui Ethelbert, pe nume Eanswitha (614-640 d. Hr.), care a fugit 
într-o mănăstire din Galia când tatăl ei a vrut să o căsătorească cu un 
prinţ păgân. În anul 630 ea s-a întors în ţară şi a întemeiat prima 
mănăstire de maici din Anglia, la Folkestone, unde i se păstrează până 
astăzi moaştele*!. 

În Anglia de nord credința creştină a ajuns prin fiica regelui 
Ethelbert. Femeie foarte credincioasă, aceasta s-a căsătorit cu Edwin, 


* Ethelbert a luptat foarte mult pentru încreştinarea poporului său, şi de aceea astăzi este 
cinstit ca sfânt. 

5 Timpul avea să arate însemnătatea lucrării celor doi apostoli şi înțelepciunea lui Grigorie în 
hotărârea de a propovădui englezilor. Într-adevăr, prin încreştinarea acestui popor, toate celelalte 
neamuri germane au fost câştigate pentru Hristos. Despre lucrarea Sfântului Augustin, v. Beda, 
Cuviosul, The Ecclesiastical History of the English Nation, 1, 23-11, 3, ed. cit., pp. 72-108 

5! V, Phillips, Andrew, The Lighted Way, ed. cit., pp. 13-14 

regele Northumbriei (t633 d. Hr.), şi a luat cu ea şi un episcop, pe 
Sfântul Paulin din York (4644 d. Hr.). Paulin era călugăr roman şi 
fusese trimis în Britania de către Sfântul Grigorie cel Mare pentru a-l 
ajuta pe Sfântul Augustin. Ajuns în Northumbria, el a lucrat neobosit 
pentru aducerea la Hristos a păgânilor de acolo, izbutind ca în ziua de 
Paşti a anului 627 să-l boteze chiar pe regele Edwin, alături de care 
s-au botezat mulţi dintre supuşi. Cu toate acestea, lucrarea Sfântului 
Paulin s-a sfârşit brusc în anul 633, când Edwin a murit ca mucenic pe 
câmpul de luptă, în timp ce-şi apăra țara de păgânii conduşi de crudul 
şi nemilosul Penda, regele Merciei”. 

În aceeaşi perioadă, în celelalte regate engleze alţi propovăduitori 
lucrau pentru Hristos. Astfel, Sfântul Felix din Dunwich, episcop 
franc din Burgundia, a fost chemat de regele Angliei de Răsărit şi a 
propovăduit fără zăbavă printre păgânii de acolo, zidind o mănăstire 
şi câteva şcoli şi biserici”. Se pare că tot în acel timp în Anglia de 
Răsărit a trăit şi Cuviosul Botulf, un mare sfânt englez, care după ce 
a petrecut câtva timp în mănăstirile Galiei s-a întors în țară şi a întemeiat 
o mănăstire la Iken. A petrecut acolo până la moarte, ajungând vestit 
mai ales pentru bunătatea şi blândeţea lui. Un alt însemnat apostol a 
fost Sfântul Birin (3650 d. Hr.), de neam german, care a lucrat în 
apusul Angliei, în regatul Wessex. Fiind hirotonit episcop la Genova, 
în Italia, Birin a ajuns în Anglia în anul 634 d. Hr. şi şi-a aşezat scaunul 
în oraşul Dorchester. De acolo a propovăduit neobosit în rândul 
saxonilor de apus, izbutind să-l întoarcă la Hristos chiar pe regele lor. 

În propovăduirea sa, Birin a fost ajutat de un mare rege englez, 
Sfântul Oswald Martirul (t642 d. Hr.), care a avut o însemnătate 
deosebită în întemeierea credinței creştine în Anglia. Nepot al Sfântului 
Edwin, Oswald şi-a petrecut anii de tinereţe în mănăstirea din lona (pe 
coasta de vest a Scoției), unde a fost crescut de către călugării irlandezi 
în dragoste pentru Hristos. După ce Edwin a fost răpus pe câmpul de 
luptă, Oswald a plecat cu o mică oştire pentru a recuceri regatul 


* Din păcate, Penda îi avea ca aliaţi şi pe britani, conduşi de regele lor Cadwallon, creştin doar 
cu numele. Despre Sfântul Paulin v. Phillips, Andrew, Orthodox Christianity and the English 
Tradition, ed. cit., pp. 381-384 

53 Cf. ibidem, pp. 385-387. 

unchiului său, şi cu ajutor dumnezeiesc a izbutit să-l învingă pe mult 
mai puternicul rege britan Cadwallon, urcând astfel pe tronul 
Northumbriei. Ajuns rege, Oswald s-a îngrijit mai ales pentru întărirea 
credinţei creştine în pământurile sale, şi de aceea i-a rugat pe părinții 
din Iona să-i trimită un propovăduitor. Aceştia l-au ales pe blândul şi 
smeritul episcop Aidan (t651 d. Hr.), care şi-a zidit o mănăstire pe 
coastele de răsărit ale Angliei, în insula Lindisfarne. Aici, omul lui 
Dumnezeu a trăit, după obiceiul irlandezilor, în mare înfrânare şi 
nevoinţă, propovăduind neîncetat credinţa creştină mai ales prin 
sfințenia vieţii lui. Vorbele sale pline de înţelepciune şi smerenie au 
fost primite de nenumărați dintre englezi şi, pentru rugăciunile lui, 
Oswald a ajuns cel mai puternic dintre regii Angliei. Singur păgânul 
Penda îi stătea împotrivă, şi până la urmă cei doi s-au întâlnit pe câmpul 
de luptă. Din rânduiala lui Dumnezeu, viteazul Oswald a pierit în 
bătălie, fiind cinstit de popor ca mucenic al lui Hristos. După moartea 
domnitorului, Aidan a rămas mai departe la Lindisfarne, ajungând 
cunoscut ca un mare sfânt şi făcător de minuni. Însemnătatea lui a 
fost una deosebită, deoarece prin el viața călugărească irlandeză s-a 
răspândit peste tot în Anglia. Astfel, în încreştinarea poporului englez 
lucrarea propovăduitorilor romani s-a unit cu cea a călugărilor irlandezi, 
din această unire luând naştere Biserica engleză, care îmbina în chip 
minunat ordinea şi rânduiala romanilor cu asprimea şi înfrânarea 
irlandezilor. 

Într-adevăr, mănăstirea din Lindisfarne a ajuns în scurtă vreme 
un mare centru duhovnicesc al întregii Anglii”, în care s-au adunat 
nenumărați călugări sfinţi — atât irlandezi, cât şi englezi —, prin a căror 
lucrare multe dintre ţinuturile Angliei au fost încreştinate. Mai întâi îl 
vom pomeni pe Sfântul Cedd (7664 d. Hr.), englez din Northumbria, 
care s-a desăvârşit în viaţa călugărească sub povăţuirea Sfântului Aidan. 
Trimis să propovăduiască credinţa creştină în ţinutul Merciei, Cedd a 
ajuns de acolo în Essex, regatul saxonilor de răsărit. În anul 655 a fost 
hirotonit episcop al acelui regat, unde a lucrat cu multă râvnă până la 
moarte, rămânând cunoscut până azi ca „apostolul Essexului.” Numele 


s+ V, Beda, Cuviosul, op. cit., III, 3-6, 15-17, 26, pp. 146 sq. 


55 Ea a fost numită mai târziu „Insula sfântă, ' Athosul Angliei. 

lui se leagă şi de sinodul întrunit în anul 664 d. Hr. la mănăstirea din 
Whitby, unde omul lui Dumnezeu a slujit ca traducător între irlandezi 
şi englezi. Scopul acestui sinod a fost de a pune pace şi rânduială în 
tânăra Biserică engleză, care era dezbinată de obiceiurile diferite ale 
irlandezilor şi romanilor.5 Întrunirea sinodului s-a făcut mai ales prin 
străduinţele stareței mănăstirii Whitby, Sfânta Hilda (614-680 d. Hr.), 
una dintre cele mai cinstite sfinte engleze. Nepoată a regelui Edwin, 
Hilda a fost botezată de Sfântul Paulin din York, şi la vârsta de 33 de 
ani a plecat în Galia pentru a primi mantia călugărească. Chemată 
înapoi de Sfântul Aidan, Hilda a întemeiat în Northumbria mănăstirea 
din Whitby, în care s-au desăvârşit mai mulți sfinţi, printre care şi 
cinci episcopi“. Ea a ajuns maica întregii părți de nord a Angliei, regi 
şi episcopi deopotrivă venind la Whitby pentru a-i cere sfatul şi a-i 
asculta învăţăturile. Tot un ucenic al lui Aidan a fost şi Sfântul Chad 
(7673 d. Hr.), fratele lui Cedd, care a petrecut mai mult timp în 
mănăstirile Irlandei. La întoarcerea în Anglia, Chad a fost hirotonit, 
împotriva voinţei sale, episcop de York. Atât de smerit era sfântul, 
încât chiar şi după ce a ajuns episcop, nu vroia să călătorească decât 
pe jos, asemenea Apostolilor, şi niciodată călare. În anul 669, Sfântul 
Teodor din Tars, noul Arhiepiscop de Canterbury, i-a cerut lui Chad să 
se mute în regatul Merciei. Acolo, sfântul a întemeiat o mănăstire la 
Lichfield, unde a rămas întreaga lui viață, propovăduind pretutindeni 
şi întorcând la Hristos mulțimi nenumărate de englezi prin darurile 
cele multe de care îl învrednicise Dumnezeu. Mai ales, sfântul a rămas 


s* Erau mai multe deosebiri, însă cea mai însemnată dintre ele era data diferită de ţinere a 


Paştelui. Sinodul de la Whitby a hotărât că obiceiul ortodox de tinere a Paştelui era cel roman. 
Despre aceasta, v. mai jos, pp. 186-187, şi Hume, Basil, Footprints ofthe Northern Saints, 
Ed. Darton, Longman and Todd Ltd, London, 2003, pp. 37-42 

57 În acea vreme se întâmpla adesea ca mănăstirile să fie duble, adică două mănăstiri alăturate, 
una de maici şi alta de călugări, care aveau, de obicei, acelaşi stareţ. Despre Sfânta Hilda, v. 
ibidem, pp. 45-50 

58 Întâmplarea prin care Chad a ajuns episcop al Merciei scoate încă o dată la iveală marea lui 
smerenie. Astfel, Sfântul Teodor a vrut să-l aşeze pe Sfântul Wilfrid episcop de York în locul 
lui Chad, aflând că hirotonia acestuia nu fusese făcută după canoane. Când i-a spus aceasta, 
Chad a răspuns liniştit: „Dacă socoteşti că nu am fost hirotonit cum se cuvine, de bună voie 
renunţ la treapta episcopală, că nu m-am socotit vreodată vrednic de ea, şi am primit-o, deşi 
nevrednic, doar din ascultare.” Văzând smerenia lui, Sfântul Teodor l-a hirotonit pe Chad din 
nou, după rânduială, şi l-a trimis în Mercia. Cf. Beda, Cuviosul, op. cit., IV, 2, p. 206 

cunoscut în întreaga Anglie ca un mare făcător de minuni, trupul lui 
rămânând după moarte întreg şi neputrezit. 


b. Perioada de aur 


După această uriaşă muncă de încreştinare, în viața Bisericii 
Angliei a urmat o perioadă de mare înflorire şi bunăstare, în care au 
strălucit cei mai mari şi mai cinstiți dintre sfinţii englezi. Mai ales, în 
această perioadă s-a pus o rânduială trainică în viața bisericească 
engleză, micile Biserici întemeiate în fiecare regat unindu-se într-o 
singură Biserică mare şi puternică. lar părintele acestei uniri a fost 
tocmai Sfântul Teodor (602-690 d. Hr.), Arhiepiscopul de Canterbury, 
despre care am pomenit înainte. Călugăr de neam grec din Tarsul 
Ciliciei, Teodor şi-a primit învățătura în Atena, ajungând de acolo 
într-una din mănăstirile Romei. În anul 668, papa Vitalian a hotărât 
să-l hirotonească arhiepiscop de Canterbury, deşi era înaintat în vârstă, 
şi l-a trimis pentru a cârmui tânăra Biserică engleză. În drumul său, 
noul episcop grec a fost însoţit de Sfântul Adrian (t710 d. Hr.), un 
african foarte învăţat care avea să ajungă stareţ al Mănăstirii Sfinţilor 
Petru şi Pavel din Canterbury, şi de Sfântul Benedict Biscop 
(628-690 d. Hr.), englez care primise mantia călugărească în cunoscuta 
mănăstire de pe insula Lerins. Benedict, care se afla pe atunci în 
pelerinaj la Roma, avea să întemeieze în partea de nord a Angliei o 
mare mănăstire, la Wearmouth şi Jarrow, cunoscută pretutindeni pentru 
învățătura călugărilor săi şi mai ales pentru marea bibliotecă întemeiată 
acolo“. 

După ce a ajuns în Anglia, Teodor nu a mai pierdut timpul deloc, 
ci de îndată a pornit într-o călătorie prin întreaga ţară, pentru a vedea 
starea eparhiilor şi a credincioşilor săi. Cu multă înţelepciune şi 
pricepere a început apoi să lucreze pentru rânduirea Bisericii engleze, 
întărind vechile eparhii şi întemeind altele noi. Mai ales, Sfântul Teodor 
a rămas cunoscut prin faptul că a fost cel dintâi care a izbutit să unească 
şi să împace felul de a fi al romanilor cu cel al irlandezilor, dând astfel 


» Cf. Hume, Basil, op. cit., pp. 63-68 

naştere unei Biserici engleze unite şi deosebit de puternice“. În anul 
673 d. Hr., la doar patru ani după sosirea sa în Anglia, Teodor putea 
deja ţine primul sinod al întregii Biserici engleze, hotărând ca de atunci 
înainte un astfel de sinod să fie ținut în fiecare an. Având mare dragoste 
de învățătură, omul lui Dumnezeu s-a îngrijit şi pentru întemeierea de 
şcoli. Dintre acestea, cea mai cunoscută a fost cea din mănăstirea din 
Canterbury, aflată sub conducerea Sfântului Adrian. Dintre cei ce s-au 
desăvârşit aici nu putem să nu-l pomenim pe Sfântul Aldhelm de 
Malmesbury (639-709 d. Hr.), primul englez care a primit numele 
de „învăţat.” Stareţ la mănăstirea din Malmesbury şi apoi episcop de 
Sherborne, în Wessex, Aldhelm a scris mai multe lucrări în limba latină, 
care se păstrează până azi. 

Un alt lucru uimitor în ceea ce priveşte păstorirea Sfântului Teodor 
a fost numărul mare de episcopi pe care i-a hirotonit, şi mai ales faptul 
că mulţi dintre ei au ajuns mari sfinți ai lui Dumnezeu. Îi vom pomeni, 
rând pe rând, pe fiecare. Astfel, după cum am văzut, mai întâi Teodor 
l-a aşezat episcop în scaunul din York, în locul Sfântului Chad, pe 
Sfântul Wilfrid“! (633-709 d. Hr.). Acesta intrase în tinereţe în 
mănăstirea din Lindisfarne, desăvârşindu-se apoi în viaţa călugărească 
în Roma şi în mănăstirile Franţei. Întors în Anglia, el a întemeiat o 
mare mănăstire la Ripon, jucând un rol însemnat la Sinodul din Whitby, 
unde a apărat obiceiurile romane. Fiind un om năvalnic şi iute din 
fire, Wilfrid şi-a atras nemulțumirea multora dintre semenii săi, având 
de pătimit întreaga viață din pricina aceasta. Totuşi, sfântul a avut 
mare râvnă pentru credinţa creştină şi a ajuns să propovăduiască în 
regatul Sussex din Anglia şi în pământurile Frisiei din Olanda de astăzi. 
În lucrarea sa, Wilfrid a primit mult ajutor de la regina de atunci a 
Northumbriei, Sfânta Audrey din Ely (7679 d. Hr.), una dintre cele 
mai iubite sfinte engleze. Fiică a regelui Angliei de Răsărit, Audrey a 
fost căsătorită, împotriva voinţei ei, cu un prinț englez, însă a rămas 
văduvă de tânără şi şi-a păstrat fecioria. După moartea soţului ei, sfânta 


s Cuviosul Beda spunea că „Teodor a fost primul arhiepiscop de care au ascultat toți englezii.” 
Beda, Cuviosul, op. cit., III, 16, p. 168. Cf. şi Phillips, Andrew, op. cit., pp. 306-317 

*! Pentru viaţa Sfântului Wilfrid, v. Eddius Stephanus, The Life of St. Wilfrid, în ***, The Age 
of Bede, Penguin Books, London, 2004, traducere şi introducere J.F. Webb, pp. 105-184 

s-a retras pe insula Ely, unde a petrecut în post şi rugăciune, vrând să 
îmbrățişeze viața monahală. Cu toate acestea, a fost silită din nou să 
se căsătorească, de această dată cu regele Northumbriei, care pe atunci 
avea doar 15 ani. Doisprezece ani au trăit cei doi ca frate şi soră, însă 
când regele nu a mai putut să-şi înfrâneze poftele trupeşti, Audrey a 
fugit din nou la Ely, întemeind acolo o mare mănăstire de maici. Aici, 
ea a petrecut până la moarte în mare înfrânare şi nevoință, primind de 
la Dumnezeu darul înainte-vederii şi al facerii de minuni. Pentru marea 
ei curăţie, trupul sfintei a rămas până astăzi nestricat, ea fiind cinstită 
de toţi englezii ca „maica Angliei de Răsărit.”* 

Apoi, Sfântul Teodor a reîntemeiat eparhia Londrei, hirotonindu-l 
episcop al ei pe Sfântul Erkenwald (7693 d. Hr.), care a fost numit 
„lumina Londrei.” Născut într-o familie de neam mare din răsăritul 
Angliei, Erkenwald a întemeiat două mănăstiri, una pentru bărbaţi şi 
alta pentru femei, ajungând cunoscut pretutindeni pentru multele 
minuni pe care le săvârşea. Ales episcop în 675, omul lui Dumnezeu 
şi-a păstorit cu mare dragoste turma, fiind socotit până astăzi ocrotitorul 
Londrei. Un alt foarte iubit părinte englez hirotonit episcop de Sfântul 
Teodor a fost Sfântul Ioan din Beverly (3721 d. Hr.), care a primit 
învățătură în Canterbury, în şcoala Sfântului Adrian, şi apoi a ajuns 
ucenic al Sfintei Hilda la Whitby. Pentru darul lui de a propovădui, cât 
şi pentru marea sa milostenie, loan a fost ales mai întâi episcop la 
Hexham, în anul 687, iar apoi la York. Având dragoste pentru 
singurătate, sfântul a întemeiat o mănăstire, numită Beverly, într-o vale 
retrasă, unde, deşi era episcop, se retrăgea adesea pentru a se linişti. 
După moartea lui, această mănăstire a ajuns unul dintre cele mai 
însemnate locuri de pelerinaj din întreaga Anglie“. Sfântul Ioan l-a 
hirotonit diacon şi preot pe Cuviosul Beda (673-735 d. Hr.), cel 
care a fost numit „Părintele istoriei engleze”. Intrat de la şapte ani în 
mănăstirea Sfântului Benedict Biscop din Jarrow, Beda şi-a închinat 
întreaga viaţă rugăciunii şi învăţăturii. Astfel, el a rămas până la moarte 
în acea mănăstire, scriind o mulțime de cărți, printre care se află mai 


€ Se mai păstrează azi doar mâna neputrezită a sfintei. Cf. Phillips, Andrew, The Lighted Way, 
ed. cit., pp. 15-23. 
& V. Phillips, Andrew, Orthodox Christianity and the English Tradition, ed. cit., pp. 388-391 

multe vieți ale sfinţilor englezi“, şi mai ales faimoasa sa lucrare, „Istoria 
bisericească a poporului englez”. 

Însă cel mai cunoscut episcop hirotonit de Sfântul Teodor a fost 
Sfântul Cuthbert din Lindisfarne (3687 d. Hr.), făcătorul de minuni 
al Angliei şi cel mai iubit dintre sfinţii englezi. Născut în Northumbria, 
Cuthbert a intrat de tânăr în viaţa călugărească, ajungând mai întâi la 
mănăstirea din Melrose, iar apoi la cea din Lindisfarne. Pentru marea 
sa înfrânare şi smerenie, a fost ales stareţ al acestei mănăstiri şi a început 
să propovăduiască păgânilor din împrejurimi, aducând mulţimi 
nenumărate dintre ei la Hristos. Până la urmă, omul lui Dumnezeu a 
hotărât să se retragă pe o insulă părăsită din apropiere de Lindisfarne 
pentru a trăi viață pustnicească. Cunoscut pretutindeni ca un mare 
făcător de minuni, a fost ales episcop în anul 685, ajungând părintele 
întregii părţi de nord a Angliei. Însemnătatea Sfântului Cuthbert este 
una deosebită, deoarece în el mai ales s-a putut vedea cât de deplin se 
uniseră trăsăturile irlandeze şi cele romane în viaţa sfinților englezi. 
Acest lucru, de altfel, s-a arătat şi în viaţa celorlalți cuvioşi ai Angliei, 
dintre care îl mai pomenim pe Sfântul Guthlac din Crowland 
(673-714 d. Hr.), cel mai mare părinte englez al pustiei. Născut în 
familia domnitoare a Merciei, Guthlac a fost în tinereţe un viteaz ostaş 
în armata regală. La vârsta de 16 ani a părăsit lumea, retrăgându-se ca 
sihastru pe o insulă necunoscută din mlaştinile Merciei. Sfântul a 
petrecut acolo neştiut de nimeni, în mare înfrânare şi sfinţenie, biruind 
cumplitele ispite pe care i le făceau diavolii. După moartea lui, pe 
locul sihăstriei sale a fost ridicată marea mănăstire din Crowland. 

Asemenea irlandezilor, englezii străluceau prin asprimea vieţii şi 
prin nevoinţele lor. Însă pe lângă aceasta, ei au mai luat de la irlandezi şi 
dragostea de înstrăinare, lucru care poate fi văzut în viaţa marilor 
propovăduitori englezi ai veacului al VIII-lea. Îmbinând râvna pentru 
propovăduire a irlandezilor cu ordinea şi rânduiala romană, lucrarea 
acestor sfinţi a dat roade nespus de bogate, ei izbutind în scurtă vreme 
să aducă la Hristos aproape toate neamurile germane păgâne. Astfel, 


& Beda, Cuviosul, Lives of the Abbots of Wearmouth and Jarrow, în ***, The Age of Bede, 
ed. cit., pp. 185-210 

* Beda, Cuviosul, The Ecclesiastical History of the English Nation, Penguin Books, London, 
1955, 1965, 1990. Pe Internet la: http://www.fordham.edu/halsall/basis/bede-book 1.html. 

cum am văzut, cel dintâi propovăduitor englez a fost Sfântul Wilfrid, 
care a lucrat pentru scurt timp în pământurile Frisiei (Olanda), şi care l-a 
avut ca ucenic şi urmaş pe Sfântul Clement (Willibrord) (658-739 
d. Hr.). Acesta se trăgea din Northumbria şi a intrat de tânăr în mănăstirea 
din Ripon, ajungând apoi călugăr în mănăstirile Irlandei. Până la urmă 
a hotărât să plece pentru a propovădui păgânilor frisieni, fiind hirotonit 
episcop de Utrecht în anul 696 d. Hr. După aceasta, vreme de aproape 
50 de ani a lucrat neobosit printre păgâni, aducându-i pe mulți la credință 
şi rămânând cunoscut până azi drept „apostolul Frisiei.” Alături de el a 
lucrat şi Sfântul Bonifatie (675-754 d. Hr.), cel mai mare şi mai 
cunoscut dintre propovăduitorii englezi. Fiu al unui tată englez şi al 
unei mame britane, el şi-a părăsit mănăstirea şi țara în anul 717 şi, după 
scurtă vreme petrecută în Frisia, a ajuns să propovăduiască în rândul 
germanilor de la răsărit de Rin. Având binecuvântarea a trei sfinți papi 
ai Romei, printre care şi Sfântul Zaharia, ultimul papă grec, Bonifatie a 
izbutit să aducă la Hristos, prin darurile mari cu care îl înzestrase 
Dumnezeu, neamuri întregi de păgâni. În munca sa, episcopul a fost 
ajutat mai ales de nenumărații călugări sfinți veniți din mănăstirile Angliei. 
Punându-i stareți în fruntea mănăstirilor pe care le-a zidit pretutindeni 
în Germania şi hirotonindu-i episcopi pentru eparhiile noi, Bonifatie a 
putut să încreştineze prin ei aproape întreaga Germanie. Pe lângă aceasta, 
sfântul s-a străduit din greu să rânduiască şi Biserica francă, ce în acea 
vreme ajunsese la o decădere cumplită. Până la urmă, omul lui Dumnezeu 
şi-a încununat propovăduirea cu moarte de mucenic, trupul lui fiind 
aşezat în mănăstirea sa din Fulda, iar el rămânând cunoscut pe drept 
cuvânt ca „apostolul şi luminătorul Germaniei.” 

Tot în legătură cu lucrarea de propovăduire a englezilor vom pomeni 
aici şi încreştinarea, în veacurile al X-lea şi al XI-lea, a neamurilor 
germane vikinge din pământurile Scandinaviei. Astfel, un însemnat 
propovăduitor în acele părţi a fost Sfântul Sigfrid de Växjö (t1045 
d. Hr.), călugăr englez din Glastonbury, care l-a botezat pe regele Suediei, 
Olaf, împreună cu întreaga lui familie. Una dintre fiicele acestui rege, 
pe nume Irina, a ajuns să se căsătorească cu un prinţ rus din Novgorod, 
şi după moartea soţului ei a intrat în viaţa călugărească cu numele de 
Ana, ajungând cunoscută mai târziu ca Sfânta Ana a Novgorodului. 

c. Perioada de argint 


Lucrarea englezilor printre vikingi este cu atât mai însemnată, cu 
cât aceşti vikingi““au pus capăt, la sfârşitul veacului al VIII-lea, 
perioadei de aur a Bisericii engleze. Într-adevăr, din corăbii iuți şi 
uşoare, ei au început să atace cu sălbăticie coastele Insulelor Britanice, 
în căutare de bogății şi de robi. Ținta lor erau mai ales mănăstirile 
lipsite de apărare, care de cele mai multe ori fuseseră zidite pe insule 
retrase sau pe malul mării. Astfel, rând pe rând toate marile mănăstiri 
ale Angliei, Scoției şi Irlandei au căzut pradă furiei şi lăcomiei 
păgânilor. În 793 era pustiită mănăstirea din Lindisfarne, în 806 cea 
din lona, iar în 824 cea din Bangor. Dintre călugării acestor mănăstiri, 
mulțimi nenumărate au fost trecute prin ascuţişul sabiei, nevoind să-şi 
lepede credinţa şi pătimind astfel moarte mucenicească pentru Hristos”. 
Cu timpul, atacurile vikingilor au început să fie tot mai dese, ele 
preschimbându-se până la urmă într-un adevărat război de cucerire. 
Astfel, în anul 865 d. Hr., o uriaşă oaste daneză cobora pe coastele 
Angliei de Răsărit, unde în acea vreme domnea unul dintre cei mai 
iubiți regi englezi, Sfântul Edmund Mucenicul (841-869 d. Hr.). 
Fiind foarte tânăr, Edmund a încercat cum a putut să facă faţă vikingilor, 
însă aceştia erau mult prea puternici. Până la urmă a fost înconjurat de 
duşmani şi, pentru a-şi scăpa oştenii de moarte, a hotărât să se predea. 
Prins într-o biserică în timp ce se ruga, a fost bătut cu sălbăticie de 
păgâni şi omorât în timp ce chema numele Mântuitorului Hristos. Trupul 
i-a rămas după moarte întreg şi, pentru neînfricarea lui în faţa morții, 
sfântul a fost socotit în vechime ocrotitorul întregii Anglii. 

Acele vremuri de mari greutăţi nu au fost însă lipsite de plăcuţi ai 
lui Dumnezeu, iar dintre ei îl vom pomeni pe Sfântul Swithin din 
Winchester (3862 d. Hr.). Născut în regatul Wessex, în sud-vestul 
Angliei, Swithin a fost hirotonit în anul 852 episcop al oraşului 
Winchester. Se pare că a fost povăţuitorul marelui rege Alfred, cel 
care avea să elibereze mai târziu Anglia de asuprirea vikingilor. În 


& Despre ei, v. mai sus, nota 54, p. 35. 
© Numai la Bangor au fost omorâţi peste 900 de călugări! 

afară de acest lucru însă, şi de marea dragoste pe care Swithin o avea 
pentru săraci, nu se ştie mai nimic despre viața omului lui Dumnezeu. 
Doar că, la moartea sa, el a cerut să fie înmormântat afară din biserică, 
pentru a fi călcat în picioare de trecători. Într-adevăr, atât de smerit a 
fost Swithin, încât sfințenia lui a fost descoperită de-abia la o sută de 
ani după moartea sa, când în locul în care fusese înmormântat au 
început să aibă loc minuni şi vindecări nenumărate®®. 

Ca întotdeauna în istoria Bisericii însă, sângele atâtor mii de 
mucenici nu a rămas fără roadă. Într-adevăr, pentru rugăciunile lor 
Dumnezeu a trimis englezilor regi înţelepţi şi viteji, care au izbutit să 
oprească năvălirile păgânilor şi să unească toate regatele engleze într-o 
singură țară unită şi puternică, care a ajuns la deplină înflorire în timpul 
Sfântului Edgar cel Paşnic (t975 d. Hr.), numit „cel dintâi rege al 
întregii Anglii.” Sub domnia lui, Biserica engleză a cunoscut o nouă 
perioadă de strălucire, în timpul păstoririi Sfântului Dunstan 
(909-988 d. Hr.), cel de-al treilea mare Arhiepiscop de Canterbury, 
după Sfântul Augustin şi Sfântul Teodor. Născut în partea de apus a 
Angliei, Dunstan a ajuns de tânăr stareţ al mănăstirii din Glastonbury, 
fiind apoi chemat sfetnic la curtea regală. Strălucind în jur prin marea 
sa înfrânare şi înțelepciune, sfântul a fost hirotonit mai întâi episcop 
de Worcester, iar apoi, în anul 961, Arhiepiscop de Canterbury. Având 
sprijinul regelui Edgar, care îi era ucenic, el a luptat din greu pentru 
reîntemeierea vieții călugăreşti engleze, care fusese aproape distrusă 
de năvălirile vikinge. Într-adevăr, mare parte din mănăstirile Angliei 
fuseseră pustiite de păgâni, şi de aceea sfântul s-a străduit să le 
redeschidă şi să aducă în ele călugări vrednici. În această lucrare a sa, 
Dunstan a fost ajutat de alţi doi mari episcopi, Sfântul Ethelwold 
de Winchester (912-984 d. Hr.) şi Sfântul Oswald de Worcester 
(t992 d. Hr.). Cel dintâi a intrat de tânăr în mănăstirea din Glastonbury, 
ajungând apoi stareţ la Abingdon şi, în anul 963, episcop de Winchester. 
Om foarte hotărât şi energic din fire, Ethelwold a luptat din greu pentru 
a reface viața călugărească în eparhia sa, zidind mai multe mănăstiri şi 
scriind împreună cu Sfântul Dunstan o cunoscută rânduială 


s Cf. Phillips, Andrew, op. cit., pp. 401-408 

călugărească. Din pricina aceasta, Ethelwold a rămas cunoscut până 
azi drept „părintele călugărilor.” Celălalt episcop, Oswald, era de neam 
danez, născut în Anglia într-o familie creştină. După ce a petrecut mai 
mult timp în mănăstirea Fleury din Franţa, Oswald a fost hirotonit 
episcop de Worcester de către Sfântul Dunstan, iar apoi, în anul 972, 
Arhiepiscop de York. Ca şi ceilalți doi episcopi, el s-a străduit să 
întărească viața călugărească engleză, întemeind mai multe mănăstiri, 
dintre care cea mai cunoscută a fost cea din Ramsey. În această 
mănăstire sfântul a murit la adânci bătrâneţi, în timp ce spăla, după 
obiceiul său, picioarele săracilor. Aceşti trei mari ierarhi englezi au 
izbutit să rectitorească mai mult de 30 de mănăstiri în întreaga Anglie”, 
adunând în ele mulți călugări sfinţi, dintre care o mai pomenim aici 
chiar pe fiica regelui Edgar, Sfânta Edith din Wilton (984 d. Hr.), 
intrată în mănăstire la vârsta de 15 ani. La moartea tatălui şi a fratelui 
ei, mai-marii englezilor au venit să-i ceară sfintei să le fie regină, însă 
cuvioasa nu a primit, spunând că ea este călugăriță. A murit când încă 
nu împlinise 23 de ani, iar trupul i-a rămas după moarte nestricat. 

Lucrarea de reîntemeiere a vieţii călugăreşti a avut însă şi mulți 
duşmani. Cei mai puternici şi mai neînduplecaţi dintre ei au fost nobilii 
englezi, care vroiau să pună mâna pe averile şi pământurile mănăstirilor. 
De aceea, ei s-au împotrivit în fel şi chip strădaniilor Sfântului Dunstan şi 
ale ucenicilor săi, uneltind totodată şi împotriva regelui Edgar, care era un 
mare apărător al călugărilor. Când Edgar a murit şi pe tronul Angliei s-a 
urcat fiul său, Sfântul Edward Martirul (978 d. Hr.), care de-abia 
împlinise 13 ani, nobilii au găsit prilejul potrivit pentru a-şi împlini 
gândurile şi dorinţele lor nelegiuite. Edward, asemenea tatălui său, era 
ucenic al Sfântului Dunstan şi avea mare dragoste pentru viaţa 
călugărească, fiind foarte iubit de popor pentru milostenia lui. De aceea, 
la nici patru ani după încoronarea sa, nobilii, împreună cu mama vitregă 
a lui Edward, l-au omorât mişeleşte pe tânărul rege în timp ce acesta se 
întorcea de la vânătoare. Minunile nenumărate care au urmat morții lui, 
au arătat că Dumnezeu îl primise pe nevinovatul şi curatul domnitor ca pe 
un mucenic al Său. 


© Despre lucrarea lor, v. Phillips, Andrew, op. cit., pp. 363-372. 

Uciderea tâlhărească a unsului lui Dumnezeu nu a rămas însă 
nepedepsită, şi de aceea blestemul s-a abătut asupra pământului 
Angliei. Într-adevăr, după moartea regelui, vikingii au început din nou 
să atace Anglia, de această dată cu şi mai multă sălbăticie, şi Dumnezeu 
nu a mai trimis englezilor, pentru păcatul lor, domnitori care să-i 
izbăvească de furia păgână”. Din pricina aceasta, lucrurile au mers 
din rău în mai rău pentru Biserica şi poporul Angliei”. Mai întâi, mulți 
dintre vrednicii urmaşi ai lui Dunstan au ajuns mucenici. Printre aceştia 
s-a aflat şi Sfântul Alphege (953-1012 d. Hr.), cel de-al treizecilea 
arhiepiscop de Canterbury, care a intrat de tânăr în viaţa călugărească 
şi a petrecut mai mulți ani în pustie. Hirotonit episcop de Winchester 
de către Sfântul Dunstan, Alphege şi-a păstorit cu mare bunătate turma, 
ajungând cunoscut peste tot atât pentru milostenia sa, cât şi pentru 
dragostea ce o purta ţării sale. Astfel, prin sfaturile, îndemnurile şi 
rugăciunile lui, sfântul a fost un mare sprijin pentru poporul englez în 
acele vremuri de restrişte. Într-adevăr, când în anul 1005 Alphege a 
fost ales arhiepiscop de Canterbury, danezii pustiau fără milă ţara şi 
pământurile ei. Până la urmă, în anul 1011 ei au ajuns şi la Canterbury, 
cucerind oraşul sfânt al Angliei şi prinzându-l pe sfântul arhiepiscop 
chiar în timp ce slujea în Biserică. Au cerut pentru el mulți bani drept 
răscumpărare, însă Alphege le-a poruncit credincioşilor săi să nu 
plătească nimic. Pentru aceasta, sfântul a fost omorât cu sălbăticie, 
ajungând cel dintâi Arhiepiscop de Canterbury care a primit cununa 
de mucenic. 

După slăvita lui moarte, Dumnezeu a rânduit ca pe tronul Angliei 
să se urce cei dintâi regi danezi. Pentru rugăciunile Sfântului Alphege şi 
ale celorlalți mucenici, aceşti regi primiseră credința creştină, astfel că, 
deşi străini de neam, ei au fost blânzi şi îndurători cu englezii. Cu toate 
acestea, Biserica Angliei a intrat într-o perioadă de tot mai mare decădere, 
în învățăturile ei pătrunzând, ca pretutindeni în Apus, schimbările care 


7 Iată ce spunea Cronica anglo-saxonă despre uciderea lui Edward: „Nu a fost între 
englezi o faptă mai rea decât aceasta, de când au venit ei pentru întâia dată în Britania.” 
*** The Anglo-Saxon Chronicle, Everyman Press, London, 1912, VI, pe Internet, la 
pagina: http://sunsite.berkeley.edu/OMACL/Anglo/ 

7! V, despre aceasta, Phillips, Andrew, op. cit., pp. 227-236. 

au dus la trista ruptură din 1054 şi la înstrăinarea şi desprinderea Apusului 
de Biserica Ortodoxă”. lar această desprindere a fost desăvârşită în 
Anglia prin cucerirea normandă din anul 1066. În acel an, William I, 
ducele Normandiei, a năvălit în Anglia cu o oştire numeroasă, având 
binecuvântarea papei Alexandru al II-lea şi sprijinul viitorului papă 
german Hildebrand (Grigorie al VII-lea). Deşi creştini cu numele, 
normanzii s-au dovedit a fi mai cruzi şi mai sălbatici decât vikingii, 
omorând fără milă nenumărați dintre englezi şi distrugând aproape în 
întregime viaţa bisericească din Anglia. Mulţi englezi, mai ales cei de 
neam mare, au fost nevoiţi să fugă în Europa, unii ajungând la 
Constantinopol (unde s-au dovedit a fi supuşi credincioşi ai împăratului 
roman”), iar alţii la Kiev, cealaltă mare capitală creştină a acelor 
vremuri”. În locul lor, William a adus în Anglia mulţime de nobili 
normanzi, lacomi şi sângeroşi, care au pustiit ţara cum nu mai fusese 
pustiită înainte. Pe scaunele episcopale, Cuceritorul a aşezat ierarhi 
războinici de neam franc şi german, care îl însoțeau pretutindeni pe 
rege în luptă”. Despre toate acestea, vechea cronică engleză vorbeşte 
în cuvinte mişcătoare: „lar în timpul lui [al lui William], oamenii au 
îndurat cumplită asuprire şi răni de multe feluri. [...] Om nemilos era 
regele. Adâncit în lăcomie şi întru totul stăpânit de zgârcenie. Era atât 
de neîndurător încât nu-i păsa nici măcar că toți îl urăsc. [...] Vai! Ca nu 


72 Aceste schimbări au început să se răspândească în toată Biserica din Apus odată cu urcarea 
pe scaunului Romei a celor dintâi papi germani. Despre aceasta, v. mai sus, pp. 32 sq. 

73 Când în anul 1204 aceiaşi normanzi au cucerit Constantinopolul, în cruciada a IV-a, ostașii 
englezi, urmaşi ai celor veniți în 1066, au apărat cu vitejie oraşul, dându-și viața pentru el. V. 
despre aceasta Phillips, Andrew, Orthodox Christianity and the Old English Church, The 
English Orthodox Trust, 1996, 1998, pp. 29-37 

74 La Kiev a ajuns şi Gytha, fiica regelui Harold, ultimul domnitor englez, învins de normanzi 
la Hastings în anul 1066. Ea s-a căsătorit cu regele Kievului, Vladimir Monomah, iar unul 
dintre fiii lor, pe nume Mstislav (Teodor-Harold la botez) a ajuns să fie cinstit ca sfânt. Un alt 
fiu al lor, Yuri Dolgoruki, a întemeiat mai târziu oraşul Moscova. V. ibidem, pp. 38-42 

75 Un istoric englez, David Douglas, scria despre acest lucru următoarele: „Normandizarea 
episcopatului din Anglia a fost o trăsătură de căpătâi a domniei Cuceritorului. Între 1070 şi 
1087, Biserica din Anglia a fost făcută să se supună ordinii continentale şi ideilor reformatoare 
(schimbărilor) care pătrundeau în Apusul Europei.” apud. Phillips, Andrew, The Lighted 
Way, ed. cit., p. 93. În Irlanda, acest lucru s-a petrecut mai ales în urma cuceririi anglo-normande 
a Irlandei din anii 1169-1170 (înfăptuită cu binecuvântarea şi sprijinul papei Adrian al IV-lea) 
şi a reformelor bisericeşti ale episcopului Malachy de Armagh (t1148 d.Hr.). 

cumva vreun om să se poarte vreodată cu atâta mândrie, şi să se 
socotească la fel ca el mai înălțat decât toți oamenii. [...] Şi a zidit peste 
tot castele, asuprindu-i pe bieţii oameni. Şi lucrurile au mers tot din rău 
în mai rău. 

lar aceasta poate că nu s-ar fi întâmplat, dacă englezii nu şi-ar fi 
atras asupra lor mânia lui Dumnezeu, ucigându-l pe unsul Său, 
nevinovatul rege Edward. Astăzi, însă, prin rânduiala lui Dumnezeu, 
moaştele Sfântului Edward se găsesc într-o mănăstire ortodoxă din 
Anglia, unde sunt cinstite după cuviință de mai mulţi călugări englezi. 
Fie ca pentru rugăciunile lui, Dumnezeu să îndepărteze blestemul de 
pe pământul Angliei şi poporul englez să se întoarcă din nou la credința 
Sfântului Edward şi a celorlalți sfinți englezi! 


Pentru rugăciunile Sfântului Edward, şi ale tuturor sfinţilor care 
au strălucit în pământul Insulelor Britanice, Doamne lisuse Hristoase, 
Fiul lui Dumnezeu, miluieşte-ne şi ne mântuieşte pe noi. Amin! 


7 *** The Anglo-Saxon Chronicle, pe Internet, la pagina: http://sunsite.berkeley.edu/OMACL/ 
Anglo/ 

= WESSEX 
Glastertbury 


Paris 


100 mile 
rea 


Insulele Britanice la începutul sec. al VII-lea d. Hr. 
(Adaptată după ***, The Age of Bede, Penguin Books, London, 2004) 

Listă alfabetică a sfinților Insulelor Britanice pomeniti: 


AARON şi IULIU, mucenici, în Britania, 304 d. Hr. Prăznuire: 1 iulie 

ADAMNAN, cuvios, cel de-al nouălea stareţ al Mănăstirii Iona, 
625-704 d. Hr. Prăznuire: 23 septembrie 

ADRIAN, cuvios, din Africa de Nord, stareţ în Canterbury, 710 
d. Hr. Prăznuire: 9 ianuarie 

AIDAN (Edan), Episcop de Lindisfarne (Anglia), din Irlanda, 
651 d. Hr. Prăznuire: 31 august 

ALBAN, întâiul mucenic al Britaniei, 304 d. Hr. Prăznuire: 22 iunie 

ALDHELM, Episcop de Sherborne, scriitor bisericesc, 639-709 
d. Hr. Prăznuire: 25 mai 

ALPHEGE, sfinţit mucenic, Arhiepiscop de Canterbury, 954-1012 
d. Hr. Prăznuire: 19 aprilie 

ARISTOBUL, Apostol din cei 70, primul episcop al Britaniei. 
Prăznuire: 15 martie 

AUDREY, cuvioasă, regină a Northumbriei, întemeietoarea 
Mănăstirii Ely, 679 d. Hr. Prăznuire: 23 iunie 

AUGUSTIN, Arhiepiscop de Canterbury şi apostol al englezilor, 
604 d. Hr. Prăznuire: 27 mai 

BEDA, cuvios, în Jarrow (Anglia), mare scriitor bisericesc, 
673-735 d. Hr. Prăznuire: 25 mai 

BENEDICT Biscop, cuvios, întemeietorul Mănăstirii Jarrow 
(Anglia), 628-690 d. Hr. Prăznuire: 12 ianuarie 

BIRIN, Episcop de Dorchester, Apostol al Wessexului (Anglia), 
650 d. Hr. Prăznuire: 3 decembrie 

BONIFATIE, Arhiepiscop de Mainz, din Devon, Luminătorul 
Germaniei, 675-754 d. Hr. Prăznuire: 5 iunie 

BOTULEF, cuvios, din Iken (Anglia), sec. VII d. Hr. Prăznuire: 17 
iunie 

BRENDAN Marinarul, cuvios, întemeietorul Mănăstirii Clonfert 
(Irlanda), 486-575 d. Hr. Prăznuire: 16 mai 

BRIGID, cuvioasă, întemeietoarea Mănăstirii Kildare (Irlanda), 
450-525 d. Hr. Prăznuire: 1 februarie 


94 


VIEŢILE SFINȚILOR ORTODOCŞI DIN APUS. SFINŢII INSULELOR BRITANICE 


CADOC, cuvios, întemeietorul Mănăstirii Llancarvan (Țara 
Galilor), sec. VI d. Hr. Prăznuire: 24 ianuarie 

CEDD, Episcop şi Apostol al Essexului (Anglia), 664 d. Hr. 
Prăznuire: 26 octombrie 

CHAD, frate al Sfântului Cedd, Episcop de Lichfield (Anglia), 
673 d. Hr. Prăznuire: 2 martie 

CLEMENT (Willibrord), apostol şi episcop al Frisiei (Olanda), 
658-739 d. Hr. Prăznuire: 7 noiembrie 

COLUMBA, cuvios, întemeietorul Mănăstirii lona, apostol în 
Scoţia, 521-597 d. Hr. Prăznuire: 9 iunie 

COLUMBAN, cuvios, întemeietorul Mănăstirilor Luxeuil şi 
Bobbio, 543-615 d. Hr. Prăznuire: 23 noiembrie 

COMGALL, cuvios, întemeietorul Mănăstirii Bangor (Irlanda), 
516-601 d. Hr. Prăznuire: 10 mai 

CUTHBERT, Episcop de Lindisfarne, „făcătorul de minuni al 
Angliei”, 687 d. Hr. Prăznuire: 20 martie 

DAVID, Episcop de Menevia, ocrotitorul Țării Galilor, 600 d. Hr. 
Prăznuire: 1 martie 

DECLAN, Episcop de Ardmore, sec. V d. Hr. Prăznuire: 24 iulie 

DUBRICHIE, Episcop, întemeietor al vieţii călugăreşti britane, 
sec. V-VI d. Hr. Prăznuire: 14 noiembrie 

DUNSTAN, Arhiepiscop de Canterbury, înnoitor al vieţii 
călugăreşti engleze, 909-988 d. Hr. Prăznuire: 19 mai 

DYMPHNA, muceniţă, din Irlanda, în Gheel (Belgia), 620 d. Hr. 
Prăznuire: 15 mai 

EANSWITHA, cuvioasă, prima călugăriță engleză, în Folkestone, 
614-640 d. Hr. Prăznuire: 12 septembrie 

EDGAR cel Paşnic, rege al Angliei, 975 d. Hr. Prăznuire: 8 iulie 

EDITH, cuvioasă, fiica regelui Edgar, în Wilton, 984 d. Hr. 
Prăznuire: 16 septembrie 

EDMUND, mucenic, rege şi ocrotitor al Angliei, 841-869 d. Hr. 
Prăznuire: 20 noiembrie 

EDWARD, mucenic, rege al Angliei, fiul regelui Edgar, 978 d. 
Hr. Prăznuire: 18 martie 

EDWIN, mucenic, rege al Northumbriei (Anglia), 633 d. Hr. 
Prăznuire: 12 octombrie 

ENDA, cuvios, pustnic în insula Aran (Irlanda), 530 d. Hr. 
Prăznuire: 21 martie 

ERKENWALD, Episcop şi ocrotitor al oraşului Londra, 693 d. 
Hr. Prăznuire: 30 aprilie 

ETHELBERT (Albert), rege de Kent (Anglia), 560-616 d. Hr. 
Prăznuire: 25 februarie 

ETHELWOLD, Episcop de Winchester, ucenic al Sfântului 
Dunstan, 912-984 d. Hr. Prăznuire: 1 august 

FIACRE, cuvios, din Irlanda, întemeietorul Mănăstirii Breuil 
(Franța), 670 d. Hr. Prăznuire: 30 august 

FINIAN, cuvios, întemeietorul Mănăstirii Clonard (Irlanda), 549 
d. Hr. Prăznuire: 12 decembrie 

FELIX, Episcop de Dunwich, Apostol al Angliei de Răsărit, sec. 
VI d. Hr. Prăznuire: 8 martie 

FRIDOLIN Rătăcitorul, cuvios, din Irlanda, Apostol al Rinului 
de Sus, sec. VI d. Hr. Prăznuire: 6 martie 

FURSEY, cuvios, din Irlanda, întemeietorul Mănăstirii Lagny 
(Franța), 648 d. Hr. Prăznuire: 16 ianuarie 

GALL, cuvios, din Irlanda, luminătorul Elveţiei, 550-645 d. Hr. 
Prăznuire: 16 octombrie 

GHERMAN, Episcop de Auxerre (Galia), propovăduitor în 
Britania, 380-448 d. Hr. Prăznuire: 31 iulie 

GILDAS Înțeleptul, scriitor bisericesc, din Țara Galilor, 516-570 
d. Hr. Prăznuire: 29 ianuarie 

GRIGORIE cel Mare (Dialogul), Papă al Romei şi apostol al 
englezilor, 540-604 d. Hr. Prăznuire: 12 martie 

GUTHLAC, cuvios, în Crowland, cel mai mare părinte englez al 
pustiei, 673-714 d. Hr. Prăznuire: 11 aprilie 

HILDA, cuvioasă, întemeietoarea Mănăstirii Whitby (Anglia), 
614-680 d. Hr. Prăznuire: 17 noiembrie 

ILLTYD, cuvios, întemeietorul Mănăstirii Llantwit (Țara Galilor), 
535 d. Hr. Prăznuire: 6 noiembrie 

IOAN, Episcop de Hexham şi York, întemeietorul Mănăstirii 
Beverly (Anglia), 721 d. Hr. Prăznuire: 7 mai 

ITA, cuvioasă, întemeietoarea Mănăstirii Kileedy (Irlanda), 570 
d. Hr. Prăznuire: 15 ianuarie 

KENNETH, cuvios, întemeietorul Mănăstirii Kilkenny (Irlanda), 
525-599 d. Hr. Prăznuire: 11 octombrie 

KENTIGERN Mungo, Episcop de Glasgow, apostol în Scoţia, 
518-603 d. Hr. Prăznuire: 13 ianuarie 

KEVIN, cuvios, întemeietorul Mănăstirii Glendalough (Irlanda), 
618 d. Hr. Prăznuire: 3 iunie 

KIERAN cel Bătrân, Episcop de Ossory (Irlanda), 530 d. Hr. 
Prăznuire: 5 martie 

KIERAN cel Tânăr, cuvios, întemeietorul Mănăstirii Clonmacnois 
(Irlanda), 512-545 d. Hr. Prăznuire: 9 septembrie 

KILIAN, sfințit mucenic, din Irlanda, Episcop de Würzburg 
(Germania), 640-689 d. Hr. Prăznuire: 8 iulie 

LUP, Episcop de Troyes (Galia), propovăduitor în Britania, 384- 
478 d. Hr. Prăznuire: 29 iulie 

NINIAN, cuvios, întemeietorul Mănăstirii Whithorn, apostol al 
Scoției, 432 d. Hr. Prăznuire: 26 august 

OENGUS (Angus) Culdeul, cuvios, primul scriitor de vieţi de 
sfinți din Irlanda, 830 d. Hr. Prăznuire: 11 martie 

OSWALD, mucenic, rege al Northumbriei (Anglia), 604-642 d. 
Hr. Prăznuire: 5 august 

OSWALD, Episcop de Worcester şi de York, ucenic al Sfântului 
Dunstan, 992 d. Hr. Prăznuire: 28 februarie 

PATRICK (Patrichie), Episcop şi Apostol al Irlandei, 380-467 d. 
Hr. Prăznuire: 17 martie 

PAULIN, Episcop de York, Apostol al Northumbriei, 644 d. Hr. 
Prăznuire: 10 octombrie 

PETROC, cuvios, din Padstow (Cornwall), 564 d. Hr. Prăznuire: 
4 iunie 

SAMSON, Episcop de Dol (Bretania), din Țara Galilor, 490-565 
d. Hr. Prăznuire: 28 iulie 

SIGFRID, Episcop de Växjö, din Glastonbury, luminător al 
Suediei, 1045 d. Hr. Prăznuire: 15 februarie 

SIMON Zelotul, Apostol din cei 12, în Britania. Prăznuire: 10 mai 

SWITHIN, Episcop de Winchester, mare făcător de minuni, 862 
d. Hr. Prăznuire: 2 iulie 

TEODOR, Arhiepiscop de Canterbury, din Tarsul Ciliciei, 602- 
690 d. Hr. Prăznuire: 19 septembrie 

WILFRID, Arhiepiscop de York, întemeietorul Mănăstirii Ripon, 
633-709 d. Hr. Prăznuire: 12 octombrie 

WINIFRED, muceniţă, din Țara Galilor, 650 d. Hr. Prăznuire: 3 
noiembrie 

Viaţa Sfântului Patrick, luminătorul Irlandei 


SAH n MRIG 


CHLGHTENGH i OF IRCLAHD 


Troparul Sfântului Patrick, glas III: 


O, Sfinte Părinte Patrick, făcătorule de minuni întocmai cu apostolii 
şi luminător al pământului Irlandei, roagă-L pe milostivul 


Dumnezeu, să dea iertare de păcate sufletelor noastre! 

Introducere 


Sfântul Patrick este, pe bună dreptate, cel mai iubit şi cel mai 
cunoscut dintre sfinții Irlandei, fiind astăzi socotit atât ocrotitorul insulei, 
cât şi apostolul ei. Ne vom strădui să arătăm, în cele ce urmează, viața 
acestui mare ales al lui Dumnezeu, care a izbutit, prin propovăduirea 
lui, să aducă la credinţa creştină întreg poporul irlandez. Acest lucru 
nu a fost deloc unul neînsemnat, deoarece Irlanda avea să ajungă mai 
târziu „Insula sfinţilor”, insulă care a născut din pământurile sale mulţimi 
nenumărate de oameni plăcuţi lui Dumnezeu, dintre care mulți au fost 
apostoli şi luminători a întregi popoare. 

În primul rând trebuie să spunem că, deşi Sfântul Patrick este atât 
de îndrăgit şi de cinstit în întreaga lume, lucrurile care se cunosc despre 
viaţa lui sunt destul de puţine. S-a păstrat până astăzi o „Mărturisire” a 
sfântului, care este de mare însemnătate, deoarece în ea Patrick îşi 
înfăţişează pe scurt întreaga viaţă şi lucrare!. Pricina pentru care omul 
lui Dumnezeu a întocmit o astfel de scriere a fost mai ales aceea de a 
se apăra de multele învinuiri care îi erau aduse, precum şi de a lăsa o 
moştenire scrisă fiilor săi duhovniceşti. Pe lângă frumuseţea 
„Mărturisirii”, în care se poate vedea limpede felul de a fi al sfântului, 
aceasta este şi singura mărturie sigură despre viaţa omului lui 
Dumnezeu. Într-adevăr, celelalte „vieţi” care s-au păstrat sunt de multe 
ori nişte povestiri târzii, în care cu mare greutate adevărul poate fi 
deosebit de închipuire. Pentru aceasta, ne vom folosi adesea, în 
continuare, de această minunată „Mărturisire”, care este una dintre 
puţinele vieţi scrise de un sfânt despre el însuşi. 


Naşterea şi anii de tinereţe ai sfântului 


Se pare că Patrick s-a născut undeva în partea de apus a Marii 
Britanii, într-un sat numit Bannaven Taberniae?, în jurul anului 381 d. 


! V, Patrick, Sfântul, Confession, în Duffy, Joseph, Patrick in his own words, Veritas Publications, 
Dublin, 1975 

? Deşi nu se ştie sigur, se pare că satul se afla pe coastele Scoției, de bună seamă undeva în 
apropierea mării. 

Hr. Se trăgea dintr-o familie de credincioşi slujitori ai altarului. Tatăl 
său, Calpurnius, era diacon, în timp ce bunicul său, Potitus, fusese 
preot. La naştere, părinţii i-au pus sfântului numele Patrick (sau 
Patrichie), care în limba latină înseamnă om de neam mare?. Copilăria 
omului lui Dumnezeu a fost una liniştită şi fericită. Părinţii săi, care 
erau de neam celt, erau dintre cei mai bogaţi din sat. Aceasta, deoarece 
tatăl sfântului avea, pe lângă slujba de diacon, şi pe aceea de a păstra 
ordinea în tinut. 

Însă viaţa fără griji şi fără greutăți l-a făcut pe Patrick să se 
depărteze de învăţătura creştină pe care o primise de la părinții săi, şi 
să înceapă să ducă o viaţă departe de Dumnezeu şi de Biserică. Sfântul 
ne spune cu smerenie că până la vârsta de 16 ani ajunsese să uite cu 
desăvârşire atât de Dumnezeu, cât şi de poruncile Sale. 

Atunci însă, din rânduială dumnezeiască, s-a abătut asupra satului 
în care trăia Patrick o mare nenorocire. În vremurile acelea, împărăţia 
romană ajunsese la mare decădere, astfel că ținuturile de la marginea 
ei erau adesea lipsite de orice apărare. Din această pricină, hoarde 
întregi de păgâni năvăleau în satele şi oraşele romane, jefuindu-le fără 
milă şi trecând totul prin ascuţişul sabiei. Astfel s-a întâmplat şi în 
partea de apus a Britaniei, în jurul anului 400. Câteva corăbii de 
irlandezi sălbatici au atacat ținuturile din preajma mării, pustiind totul 
în cale şi luând cu ei mulțimi nenumărate de robi. Această năpastă a 
lovit şi casa lui Patrick. Toţi slujitorii familiei au fost omorâţi sub privirea 
îngrozită a tânărului, care a fost prins şi dus în Irlanda. 

„Am fost vrednici de această soartă,” povesteşte netulburat sfântul, 
„pentru că ne îndepărtasem de Dumnezeu; nici nu tineam poruncile 
Lui, nici nu-i ascultam pe păstorii noştri, care ne vorbeau despre 
mântuire”'5. Plecarea în robie a fost însă pentru Patrick o încercare grozavă, 
care i-a schimbat hotărâtor întreaga viaţă. Fiind făcut rob aşa de tânăr, 
sfântul nu a mai apucat să-şi desăvârşească învățătura. Din pricina aceasta 
a avut de suferit multe greutăți toată viaţa, deoarece limba latină pe care 
o vorbea era una neşlefuită şi oarecum greoaie. Într-adevăr, duşmanii 


3 Sau: nobil, patrician. 
+ Era un decurion, adică un fel de dregător care făcea parte din sfatul aflat în fruntea ținutului. 
` Ibidem 1, în loc. cit., p. 12 

sfântului s-au folosit mereu de această slăbiciune a sa, pentru a-l batjocori 
şi pentru a-l face să se lepede de lucrarea de propovăduireć. 


Robia în Irlanda 


Dar pe lângă aceasta, anii de robie în Irlanda l-au schimbat cu 
desăvârşire pe alesul lui Dumnezeu. Astfel, odată ajuns acolo, Patrick 
a început să ducă o viață plină de greutăți şi de lipsuri. A fost vândut 
rob unui mare preot păgânesc pe nume Milchu, om nespus de crud şi 
de aspru, care locuia în partea de miazănoapte a Irlandei, în ținutul 
Antrim. Acesta i-a dat în ascultare sfântului să poarte grijă de oile sale, 
şi astfel Patrick a ajuns să petreacă zile şi nopți întregi sub cerul liber, 
cutreierând cu turmele prin munţii Slemish. El, care înainte fusese un 
tânăr bogat şi lipsit de griji, trebuia acum să muncească de dimineața 
până seara numai pentru a putea să trăiască. Însă în această ispită 
amară, Patrick nu a deznădăjduit, ci a început să se roage cu lacrimi 
fierbinți Celui pe Care ÎI părăsise în timpul cât trăise în plăceri şi-n 
desfătare. lată cum povesteşte sfântul despre aceşti ani de grele 
încercări: „Încă din copilărie nu am crezut în Dumnezeul cel viu, ci 
am rămas în moarte şi în necredinţă până când am fost aspru pedepsit. 
Într-adevăr, am fost smerit cumplit de foame şi de goliciune, precum 
şi de faptul că în fiecare zi cât am fost în Irlanda a trebuit să umblu, 
împotriva voinţei mele, până cădeam jos de istovire.”” 

Însă încet-încet, prin aceste greutăți nemaipomenite, Dumnezeu 
a început să lucreze în inima tânărului, întorcându-l la EI şi aprinzându-i 
în suflet dragostea cea dumnezeiască. Pe cât sfântul se chinuia trupeşte 
în bătăi, în ocări şi-n oboseală, pe atât sufletul lui primea har de la 


* Patrick însuşi a amânat îndelung, din pricina aceasta, scrierea „Mărturisirii”. „Mă temeam”, ne 
spune sfântul, „să nu-mi atrag bârfă din partea tuturor, pentru că nu am învăţat precum alții, care 
au primit o temelie trainică în drept şi în teologie. [...] Oricine poate vedea din felul scrisului meu 
cât de puţină pregătire am primit în folosirea cuvintelor. [...] De aceea sunt ruşinat astăzi şi mă 
tem cumplit să-mi dezvălui nepriceperea.” (Ibidem, 10, în loc. cit. p. 15) Dar Patrick şi-a biruit 
această teamă, deoarece, măcar că era aşa de smerit şi de plecat, simţea în adâncul sufletului că 
era datoria lui să vestească tuturor mila pe care Dumnezeu o revărsase asupra sa. „În felul acesta 
Îi mulțumim lui Dumnezeu pentru că ne-a îndreptat şi ne-a luat în seamă: Îi cinstim şi Îi lăudăm 
minunile înaintea fiecărui neam de sub cer.” (Ibidem 3, în loc. cit., p. 13) 

7 Ibidem 27, 28, în loc. cit., p. 24 

Dumnezeu, încât, în scurtă vreme, a ajuns la mare sporire 
duhovnicească. Părăsit şi pătimind în inima munților, sfântul a ajuns 
să-L poarte mereu pe buze pe Cel Ce era singura lui mângâiere şi 
alinare. „Din ce în ce mai mult dragostea mea pentru Dumnezeu şi 
cinstirea mea pentru El creşteau,” ne mărturiseşte Patrick. „Credinţa 
mea s-a întărit şi râvna mea a ajuns atât de mare, încât în timpul unei 
singure zile ziceam câte o sută de rugăciuni şi aproape tot atâtea şi 
noaptea. Stăteam prin păduri şi în munţi, şi chiar şi când era zăpadă 
sau îngheţ sau ploaie, mă trezeam înainte de răsărit pentru a mă ruga. 
lar în aceasta nu m-am simţit niciodată bolnav sau leneş, pentru că, 
după cum îmi dau acum seama, eram plin de înflăcărare."* 

Dobândise, pentru multa sa râvnă şi dragoste, darul rugăciunii 
neîncetate. Aceasta lucra în el cu putere până şi în timpul somnului. 
De multe ori simţea ca şi cum ar fi fost Altcineva rugându-Se fără 
oprire înlăuntrul lui, după cuvântul Scripturii, „cu suspine negrăite””. 
Odată, de pildă, a auzit în vis o voce care l-a umplut de bucurie şi care 
îi şoptea cu blândeţe: „Cel ce Şi-a dat viaţa pentru tine, Acela este Cel 
ce vorbeşte în tine.”!? 

Într-adevăr, rânduiala cea înţeleaptă a lui Dumnezeu îngăduie 
adesea mari greutăți asupra aleşilor Lui, pentru a-i struni pe calea cea 
bună şi pentru a-i aduce la pocăință şi îndreptare. Pentru aceasta şi 
Patrick, ori de câte ori îşi aducea aminte de anii grei ai robiei sale, Îi 
mulțumea lui Dumnezeu pentru grija pe care i-o purtase şi pentru că 
prin suferinţă îl întorsese din căile păcatului. „Dumnezeu”, spune cu 
recunoştinţă sfântul, „a privegheat asupra mea când eu încă nu-L 
cunoscusem, şi când încă nu eram în stare să deosebesc binele de 
rău.”!! Însă Patrick nu socotea nici una dintre binefacerile lui Dumnezeu 
ca fiind rodul vredniciei sale, ci toate le punea pe seama bunătăţii 
nemărginite a Mântuitorului său. lată ce ne mărturiseşte cu mare 
smerenie: „Sunt, astfel, în primul şi în primul rând, un surghiunit fără 
carte şi neînvăţat, care nici nu poate să gândească pentru viitor. Dar 


8 Ibidem 16, în loc. cit., p. 18 
” Rom. 8, 26 

1 Ibidem 24, în loc. cit., p. 23 
1 Ibidem 2, în loc. cit., p. 12 

un lucru ştiu fără îndoială: că înainte să pătimesc eram ca o piatră 
zăcând în noroi. Apoi El, Cel ce este puternic, a venit şi, în mila Lui, 
nu numai că m-a scos afară [din noroi], ci m-a şi ridicat şi m-a aşezat 
în chiar vârful zidului. ”!? 


Scăparea din robie 


După şase ani petrecuți în robie, omul lui Dumnezeu, deşi aşa de 
tânăr, ajunsese întărit în credință şi plin de vârtute. Strălucea tuturor 
celor din jur şi toți îl iubeau pentru marea sa bunătate, dar şi pentru 
nevinovăția sa cea copilărească. Învățase repede limba irlandeză, care 
semăna mult cu limba pe care o vorbea acasă, şi îi cucerea pe toți prin 
cuvintele sale izvorâte din inimă. Într-adevăr, sfântul spunea 
întotdeauna fără ocolişuri tot ce gândea şi era neprefăcut şi sincer.!? 
Fiind aşa de nevinovat la suflet, Dumnezeu l-a învrednicit să aibă mai 
multe vise minunate, care îl întăreau mereu şi-l povăţuiau în greutățile 
sale. 

Astfel, într-una din nopţi, omul lui Dumnezeu a auzit un glas 
care îl îndemna să plece de la stăpânul său, zicând: „Este bine că 
posteşti; în curând o să pleci în ţara ta. [...] lată, corabia îţi este 
pregătită.”!+ Însă portul pe care sfântul l-a văzut în vis se afla la mai 
multe sute de kilometri depărtare, undeva pe coasta de răsărit a Irlandei. 
Deşi Patrick avea doar 22 de ani şi nu cunoştea deloc insula, a ascultat 
fără şovăială de porunca dumnezeiască şi s-a pornit la drum, fugind 
de la omul căruia îi slujise vreme de şase ani. lar Dumnezeu l-a păzit 
în căile sale, astfel că, după mai mult timp, sfântul a izbutit să ajungă 
la locul pe care îl căuta. Acolo, deşi a găsit corabia întocmai după cum 
îi fusese descoperit în vis, Patrick a fost nevoit să mai înfrunte o ispită. 
Corăbierii erau oameni necredincioşi, şi i-au cerut sfântului ca înainte 
de plecare să facă cu ei un legământ păgânesc. Fără să stea pe gânduri, 
omul lui Dumnezeu le-a spus că el este creştin şi că nu poate să 


12 Ibidem 12, în loc. cit., p. 16 

'3 Simplitatea şi sinceritatea, sfântul şi le-a păstrat întreaga viaţă. Ele pot fi lesne văzute şi în 
„Mărturisirea” sa, pe care Patrick a scris-o la adânci bătrâneți. 

4 Ibidem 17, în loc. cit., pp. 18-19 

împlinească cererea lor, şi pentru aceasta a fost izgonit cu cuvinte 
aspre. Mâhnit cumplit, pentru că nu avea pe nimeni să-l ajute, Patrick 
a început să se roage fierbinte lui Dumnezeu. lar Acesta nu l-a lăsat, ci 
în chip minunat a lucrat la inimile păgânilor. Astfel, în timp ce sfântul 
se îndrepta spre oraş, mereu cu mintea la Hristos, unul dintre 
necredincioşi a venit în fugă la el, spunându-i că hotărâseră să-l ia cu 
ei. Slăvind pe Dumnezeu, Patrick s-a întors şi s-a urcat în corabie. 
După o călătorie de trei zile au ajuns la un oraş părăsit de pe coastele 
Galiei, unde s-au hotărât să coboare. 

Deşi nu ştiau unde se află, au pornit la drum nădăjduind că vor 
găsi vreun sat locuit sau vreo aşezare oarecare. Însă vreme de 28 de 
zile au rătăcit prin pământurile neprimitoare, fără a şti încotro merg şi 
fără a găsi pe cineva să-i ajute. Mâncarea li se terminase şi ajunseseră 
atât de slăbiţi încât de-abia mai puteau merge. Cu toate acestea, Patrick 
era mereu luminos la față şi netulburat. Văzându-l astfel, păgânii s-au 
gândit să-i ceară ajutorul, şi astfel conducătorul l-a întrebat cu mâhnire 
în glas: „Tu, creştine, spui că Dumnezeul tău e atotputernic. Atunci de 
ce nu te rogi pentru noi?” Fără umbră de îndoială, sfântul i-a răspuns 
liniştit: „Întoarceţi-vă cu credință şi din toată inima la Domnul 
Dumnezeul meu, căci nimic nu Îi este cu neputință.”!5 Şi de cum a 
început Patrick să se roage, minunea s-a întâmplat. O turmă întreagă 
de porci a apărut în faţa lor din pădure, şi păgânii au putut astfel să-şi 
potolească foamea. Din ziua aceea, au avut mereu hrană din destul, şi 
pentru aceasta au început să-l cinstească pe Patrick, privindu-l cu 
recunoştinţă şi teamă. 


Chemarea la propovăduire 


Despre anii care au urmat, sfântul ne spune foarte puține lucruri. 
Ştim doar că omul lui Dumnezeu a petrecut multă vreme călătorind 
prin mănăstirile Galiei, care în vremea aceea străluceau prin nenumărați 
oameni sfinţi, şi că a ajuns şi la binecunoscuta mănăstire din insula 
Lerins. În această mănăstire, Sfântul loan Casian aşezase rânduiala 


15 Ibidem 19, în loc. cit., pp. 19-20 

călugărească a părinților nevoitori din Egipt, astfel că Patrick a putut 
să se adape din duhul călugăriei adevărate. Pe lângă aceasta, Patrick a 
ajuns şi la mănăstirea din oraşul Auxerre, unde se nevoia Sfântul 
Gherman, episcopul oraşului, om îmbunătăţit şi plin de înţelepciune. 
La picioarele lui, Patrick a stat timp îndelungat, sporind în vârtute şi 
umplându-se de Duh Sfânt. După mai mulţi ani petrecuţi la Auxerre, 
omul lui Dumnezeu a hotărât să se întoarcă la casa sa din Britania, 
pentru a-şi vedea prietenii şi neamurile. A stat aici, în mijlocul rudelor 
sale, mai mulți ani, învățându-i pe toţi şi povățuindu-i pe calea mântuirii. 

Însă Dumnezeu rânduise ca lumina să nu rămână sub obroc, ci 
să strălucească tuturor, şi pentru aceasta a găsit un chip minunat de a-l 
chema pe alesul Său la propovăduire. Astfel, într-o noapte Patrick a 
avut un vis. Se făcea că un om pe nume Victor venise din Irlanda cu 
mulțime nenumărată de scrisori, pe care i le-a dat sfântului să le citească. 
Patrick şi-a aruncat ochii în prima scrisoare şi a văzut scris: „vocea 
irlandezilor”. Apoi, de îndată a început să audă strigăte puternice venind 
dinspre Irlanda, care toate spuneau într-un glas: „Te rugăm, băiete, 
vino şi umblă încă o dată printre noi!" Chemarea aceasta, care poate 
părea neînsemnată, l-a străpuns pe Patrick până în adâncul inimii. 
Totuşi, la început sfântul nu a vrut să-i dea crezare sau să o bage în 
seamă, şi doar după ce de nenumărate ori a auzit în minte glasul cel 
deznădăjduit al irlandezilor, s-a hotărât să pornească la drum. Asemenea 
lui Moise mai înainte, Patrick şovăia să plece la propovăduire, deoarece 
se vedea neînvăţat şi se socotea nevrednic de o astfel de slujire. 

S-a plecat însă cu smerenie voii lui Dumnezeu şi a hotărât să 
meargă la Sfântul Gherman pentru a-i cere sfat în privinţa visului pe 
care-l avusese. Acesta vizitase între timp de mai multe ori Britania, 
unde fusese trimis pentru a opri răspândirea ereziei pelagiene. Într-una 
dintre aceste călătorii ale sale, în anul 429 d. Hr., Gherman îl hirotonise 
episcop pe Sfântul Paladie, trimiţându-l ca păstor al puţinilor creştini 
ce trăiau în Irlanda. Însă Paladie plecase din insulă după mai puţin de 
un an de propovăduire, fiind scârbit de cruzimea şi de sălbăticia 
irlandezilor. Când Patrick a venit la Gherman în anul 430, pentru a-i 
povesti descoperirea care îi fusese făcută, sfântul episcop tocmai se 


16 Ibidem 23, în loc. cit., p. 22 

ruga lui Dumnezeu să-i trimită un înlocuitor pentru Paladie. Astfel că, 
de cum a auzit cuvintele fostului său ucenic, s-a umplut de mare bucurie 
şi chiar în ziua aceea l-a hirotonit pe Patrick diacon. După ce l-a pregătit 
o vreme pentru lucrarea ce-i stătea înainte, Gherman l-a hirotonit preot 
şi apoi episcop, trimițându-l să ducă vestea cea bună poporului în 
care Patrick pătimise atâţia ani. 

De câte ori se gândea la această rânduială nepătrunsă şi tainică a 
lui Dumnezeu, Patrick se umplea de uimire în fața înţelepciunii 
Stăpânului a toate. Într-adevăr, sfântul nu putea înţelege cum 
Dumnezeu îl alesese tocmai pe el, un rob amărât şi neînvăţat, pentru a 
aduce la credinţa creştină un întreg popor păgân. lată cuvintele lui: 
„Minunaţi-vă voi, oameni mari şi mici, care ÎL cinstiţi pe Dumnezeu! 
Luaţi seama la aceasta, preoţi învățați! Cine a fost Cel Care m-a chemat 
pe mine, prost cum sunt, dintre cei ce sunt socotiți înţelepţi, cunoscători 
ai dreptului, puternici în cuvânt şi în toate lucrurile? I-a lăsat la o parte 
pe toţi aceştia pentru mine, un biet surghiunit. Mi-a însuflat frică, 
cinstire şi răbdare, ca să pot sluji cu credincioşie [...] poporului la care 
dragostea lui Hristos m-a adus. Cu adevărat, dragostea lui Hristos m-a 
dat lor, pentru a le sluji cu smerenie şi cu sinceritate întreaga mea viață 
— dacă voi fi socotit vrednic.” 


Plecarea în Irlanda şi începutul propovăduirii 


Şi astfel, în anul 432 d. Hr. Patrick a plecat de la mănăstirea din 
Auxerre împreună cu câţiva însoțitori, îndreptându-se spre Irlanda. 
Mai întâi, a hotărât să se abată pentru o vreme în Britania, pentru a 
cere ajutorul şi sprijinul episcopilor de un neam cu el. Însă când a 
ajuns acasă, sfântul a găsit greutăți şi ispite în loc de ajutor şi 
îmbărbătare. Într-adevăr, văzându-l hirotonit episcop, toți prietenii şi 
cunoscutii săi au început să-l ia în râs, ştiindu-l om neînvăţat şi simplu. 
Ceilalţi episcopi au fost cuprinşi de invidie văzând că Patrick, care 
plecase din Britania mirean, fusese hirotonit aşa de repede. Pentru 
aceasta, cu toţii, de cum au auzit că vroia să propovăduiască irlandezilor 


! Ibidem 13, în loc. cit., p. 16 

păgâni, au început să-şi bată joc de el şi să se străduiască să-l oprească 
de la aceasta. Mai ales, cunoscuţii sfântului nu erau în stare să înțeleagă 
cum putea fi cineva dornic să meargă să trăiască într-un popor aşa de 
sălbatic şi de aprig precum irlandezii, care doar cu câţiva ani înainte 
trecuseră prin foc şi sabie însăşi familia lui Patrick. „Obişnuiau să 
vorbească unii cu alţii despre mine pe ascuns”, ne povesteşte sfântul. 
„«De ce vrea omul acesta să se arunce în primejdie între duşmani de- 
ai noştri, care nu au nici o cunoştinţă de Dumnezeu?»”!8 

Şi pentru că sfântul era atât de smerit, şi mereu se socotea pe sine 
nevrednic şi neputincios, a şovăit multă vreme înainte de a se hotărî 
ce să facă. „Deşi Dumnezeu m-a ales ca să-l fiu ajutor,” ne mărturiseşte 
Patrick, „am fost încet în a primi chemarea Duhului. Domnul a arătat 
bunătate față de mine de mii şi mii de ori, pentru că a văzut că eram 
gata, chiar dacă nu ştiam ce să fac în legătură cu starea în care mă 
aflam; căci mulţi erau cei ce vroiau să-mi împiedice propovăduirea.”! 
Dar cunoscând chemarea ce îi fusese făcută, precum şi binecuvântarea 
primită de la Sfântul Gherman, omul lui Dumnezeu nu a mai amânat 
plecarea. De aceea, văzând că nu se poate aştepta la nici un ajutor din 
partea episcopilor britani, a hotărât să nu mai asculte glasurile lor, ci 
neîndoit să urmeze poruncii dumnezeieşti. 

Cu acestea în gând, sfântul a ajuns din nou în Irlanda, prin anul 
435 d. Hr., după ce părăsise insula mai bine de douăzeci de ani. Despre 
lucrarea sa acolo nu se ştiu multe lucruri sigure. Totuşi, anume pentru 
această propovăduire a sa între irlandezi este sfântul astăzi cunoscut 
şi iubit de întreaga lume. Şi pentru aceea ne vom strădui să arătăm 
cum s-a ostenit omul lui Dumnezeu zi şi noapte, vreme de câteva zeci 
de ani, pentru a scoate poporul irlandez din întunericul păgânătății şi 
pentru a-l face vrednic de împărăția cerurilor. 

Mai ales la început, sfântului i-a fost cumplit de greu. Înconjurat 
de puţini prieteni, în mijlocul unui popor în întregime necredincios şi 
neprietenos, Patrick a avut de îndurat nenumărate încercări. „Am venit 
la păgânii irlandezi,” ne mărturiseşte sfântul, „pentru a propovădui 


' Ibidem 46, în loc. cit., p. 32 
1 Ibidem 46, în loc. cit., p. 32 

Vestea cea Bună şi pentru a îndura ocări de la necredincioşi. Am auzit 
batjocorită chemarea mea şi am răbdat multe prigoane, chiar până la 
lanţuri. "20 

Înainte de a-şi începe lucrarea, omul lui Dumnezeu a hotărât să 
meargă la fostul său stăpân, Milchu, pentru a-i plăti acestuia preţ de 
răscumpărare pentru fuga sa. De aceea, a coborât pe țărm în ţinutul 
Antrim şi de acolo s-a îndreptat spre munţii Slemish, unde păstorise 
vreme de şase ani oile. În drum spre stăpânul său, Patrick a început să 
propovăduiască tuturor câţi îl ascultau, aducând pe mulţi la credință. 
Însă încă de la bun început, sfântul a avut de înfruntat împotrivirea 
preoţilor păgâni, care se numeau druizi. Auzind despre venirea sa şi 
ştiind puterea sfântului, aceştia au încercat în fel şi chip să-i împiedice 
lucrarea, atât prin vrăjile şi descântecele lor, cât şi prin puterea pe care 
o aveau asupra conducătorilor irlandezilor. Astfel, în timp ce Patrick 
înainta spre casa stăpânului său, druizii au stârnit pe unul dintre 
căpeteniile irlandezilor, pe nume Dichu, sfătuindu-l să-l omoare pe 
sfânt. Bărbatul a primit cuvintele lor, şi văzându-l pe sfântul episcop 
apropiindu-se, s-a năpustit asupra lui, scoțând sabia pentru a-l lovi. 
Dar Dumnezeu nu l-a lăsat pe alesul Său, şi când Dichu a ajuns la 
mică apropiere de sfânt, a înţepenit dintr-odată, mâna rămânându-i 
încremenită în aer. Văzându-l, Patrick a început să-l mustre cu blândeţe, 
şi până la urmă bărbatul a fost străpuns la inimă de cuvintele 
episcopului. Astfel, a făgăduit că nu-i va mai face nici un rău acestuia, 
şi atunci de îndată mâna i-a fost dezlegată de puterea nevăzută care o 
ținea în loc. Ca mulțumire pentru această izbăvire, Dichu i-a dăruit 
omului lui Dumnezeu un adăpost mare, în care Patrick a slujit pentru 
prima dată Sfânta Liturghie în Irlanda. Pe locul acestei clădiri mai 
târziu a fost zidită o mănăstire mare, numită Saul, unde sfântul venea 
adesea ca să se liniştească. 

După această slăvită minune, care a întors pe mulți irlandezi la 
credință, sfântul s-a pornit din nou la drum, pentru a ajunge la Milchu, 
stăpânul său. Ajungând însă la casa acestuia, a fost cuprins de groază, 
căci a găsit-o în flăcări. Milchu auzise de puterea sfântului şi de cele 


% Ibidem 37, în loc. cit., p. 28 

întâmplate mai înainte cu Dichu. Văzându-l pe Patrick apropiindu-se, 
a fost orbit de mândrie şi a fugit în casă, închizându-se şi dându-și 
foc. Se spune că a făcut aceasta deoarece nu vroia să fie biruit de către 
fostul său rob. 

Cumplit de mâhnit, sfântul s-a întors la noii săi ucenici pe care-i 
făcuse în Saul. Aici, el a continuat să propovăduiască în ţinutul stăpânit 
de Dichu, care ajunsese un foarte bun creştin. Încet-încet, irlandezii 
au fost atinşi de cuvintele sfântului, care le vorbea simplu, din inimă, 
aducându-le dovezi după înţelegerea şi gândirea lor. De pildă, o poveste 
mai târzie spune că sfântul se folosea în propovăduirea sa de un fel de 
trifoi foarte răspândit în Irlanda, pentru a le lămuri păgânilor taina 
Sfintei Treimi. Precum trifoiul are o singură tulpină, dar trei frunze, 
spunea Patrick, la fel şi Dumnezeu este Unul în ființă, dar întreit în 
Persoane?!. 

Deşi sfântul lucra nenumărate minuni, cel mai mult i-a străpuns 
pe irlandezi dragostea pe care el o arăta tuturor, o dragoste cum aceştia 
nu mai văzuseră încă. Într-adevăr, mai ales prin blândeţea sa cea 
nemărginită i-a cucerit sfântul pe sălbaticii păgâni. Din pricina bunătății 
lui, se spune că în timpul cât a propovăduit în Irlanda, aproape nici un 
creştin nu a fost omorât de către necredincioşi. Aceasta este cu adevărat 
o mare minune, căci trecerea poporului irlandez de la credinţa păgână 
la cea creştină este socotită a fi singura schimbare din istoria Irlandei 
care nu a fost spălată în sânge. 


Biruinţa asupra păgânilor 


Dar Dumnezeu rânduise pentru alesul Său o nouă biruință, mai 
slăvită decât cea dintâi, prin care sfântul avea să aducă o lovitură deplină 
credinței păgâneşti a irlandezilor. Astfel, după ce Patrick a propovăduit 
mai mult timp în ținutul Saul, Dichu l-a înștiințat că Leoghaire, regele 
Irlandei, chemase toate căpeteniile din ţară la o mare adunare, care 
urma să fie ţinută la palatul regelui din Tara”. Auzind despre aceasta, 


21 Până astăzi acest trifoi reprezintă stema Irlandei. De asemenea, Sfântul Patrick este zugrăvit 
în icoane ţinând un astfel de trifoi în mână (v. mai sus, p. 99). 
? Tara era un fel de capitală a întregii insule. 

sfântul s-a hotărât să se folosească de acest prilej pentru a vesti 
Evanghelia, şi de aceea a plecat înspre acel loc. Înainte de a pleca, se 
spune că omul lui Dumnezeu ar fi rostit o rugăciune scrisă de el însuşi, 
numită „Platoşa Sfântului Patrick”, pentru a fi ferit de toată puterea 
vrăjmaşului”. Pe drumul către Tara, sfântul a continuat să le vorbească 
oamenilor, aducând pe mulți la credință. Printre cei botezați s-a aflat şi 
familia unui conducător irlandez numit Secsnen, al cărui fiu, Benen, 
l-a îndrăgit nespus pe omul lui Dumnezeu, şi a hotărât să-i urmeze 
acestuia în propovăduire, ajungând ucenic credincios al sfântului şi 
apoi urmaş al său pe scaunul de episcop. 

Adunarea de la Tara urma să fie ţinută chiar în ziua de Paşti a 
acelui an. Regele dăduse o hotărâre în întreaga ţară, ca toate focurile 
din insulă să fie stinse cu o zi înainte. În dimineaţa zilei de duminică, 
acestea trebuiau să fie aprinse din nou de la focul ce ardea în casa 
regelui. Încă de sâmbătă s-au adunat la Tara toate căpeteniile insulei, 
alături de mulțimi nenumărate de druizi şi oameni de rând. Patrick a 
ajuns către seară şi s-a dus, împreună cu însoțitorii săi, pe un deal aflat 
la mică depărtare de Tara. Fiind Sâmbăta Mare, la miezul nopții a 
început să slujească, alături de ucenicii săi, slujba Învierii. Când a 
împărțit credincioşilor lumina de Paşti, întreaga vale din Tara s-a umplut 
de o lumină strălucitoare şi minunată. Văzând aceasta, regele s-a aprins 
de mânie cumplită şi a întrebat cine era cel ce îndrăznise să aprindă 
focul înaintea lui. Înştiinţaţi prin vrăjile lor de venirea omului lui 
Dumnezeu, druizii i-au răspuns regelui cine era cel ce făcuse 
nelegiuirea, vestindu-i totodată că dacă în seara aceea nu va stinge 
focul ce fusese aprins, acela va mai putea fi stins vreodată. Leoghaire, 
peste măsură de furios, a trimis oameni ca să-i omoare pe cei ce îi 
încălcaseră porunca. Dumnezeu însă i-a păzit nevătămaţi pe slujitorii 
Săi, astfel că ostaşii trimişi s-au întors în scurtă vreme, spunând că o 
putere nevăzută nu îi lăsa să se apropie de adunarea creştinilor. Auzind 
astfel de cuvinte, Leoghaire le-a poruncit druizilor să-şi folosească 
toate vrăjile şi descântecele pentru a-l birui pe Patrick şi pe ucenicii 


3 V, în întregime această rugăciune minunată mai jos, la p. 125. Deşi nu se ştie sigur dacă a fost 
scrisă chiar de Patrick, rugăciunea zugrăveşte cum nu se poate mai bine felul de a simți şi de a 
trăi credinţa al primilor creştini pe care omul lui Dumnezeu i-a botezat în „insula sfinţilor”. 

săi. În fel şi chip s-au străduit preoții păgâneşti să stingă lumina Învierii, 
însă nimic din toată puterea vrăjmaşului nu îi atingea pe creştini. Sfântul 
a continuat liniştit slujba de Paşti, terminând-o de-abia când se 
luminase de ziuă. După aceasta, adunarea creştinilor, avându-l în frunte 
pe Benen, care ducea în mâini o Evanghelie, s-a îndreptat spre Tara, 
unde se afla palatul regelui. Văzându-i venind, druizii au început să-şi 
folosească cu mai multă putere meşteşugirile drăceşti pentru a-i opri. 
Sub privirile înfricoşate ale irlandezilor, au acoperit întreaga vale cu o 
pâclă deasă şi întunecoasă. Creştinii însă înaintau liniştiţi, cântând cu 
putere „Hristos a înviat!”, şi când Patrick a intrat în norul de ceaţă, 
acesta s-a risipit de îndată, dând la iveală razele strălucitoare ale 
soarelui. Atunci, mai-marele druizilor, pe nume Lochru, vrând să-şi 
arate puterea, s-a ridicat în văzduh, asemeni lui Simon Magul mai 
înainte, şi s-a îndreptat spre Patrick. Omul lui Dumnezeu a îngenuncheat 
netulburat la rugăciune, şi de îndată ce a ridicat mâinile spre cer, druidul 
a căzut din zborul său, zdrobindu-se de pietre. 

În cele din urmă Patrick a ajuns nevătămat la palat şi a început să 
propovăduiască întregii curți vestea cea bună a mântuirii. Mulţi dintre 
cei ce erau acolo, auzind cuvintele pline de Duh ale sfântului, au crezut 
în Hristos, văzând şi minunile cele slăvite ce se lucrau prin puterea 
Dumnezeului creştinilor. Printre cei ce au primit botezul a fost chiar 
fratele regelui, pe nume Conall, care apoi i-a fost de mare ajutor lui 
Patrick”. 


Încreştinarea Irlandei 


După această biruinţă, regele Leoghaire i-a îngăduit sfântului să 
propovăduiască nestingherit Evanghelia. Astfel întărit de puterea 
dumnezeiască, Patrick a început să boteze, împreună cu ucenicii săi, 
prin toată ţara. La început puţini, dar apoi din ce în ce mai mulţi 
irlandezi îi ascultau cuvintele. Mulţi dintre cei botezați îl urmau pe 
omul lui Dumnezeu pretutindeni, văzând că acesta avea cuvintele vieţii 
veşnice. „Sunt nespus de îndatorat lui Dumnezeu,” ne povesteşte 


% Dumnezeu l-a binecuvântat pe Conall, din a cărui seminție s-au ridicat mulţi dintre regii 
Irlandei. Printre urmaşii săi s-a numărat şi marele Sfânt Columba (v. viaţa, mai jos, pp. 129 sq.) 

sfântul, „Care mi-a dat atâta har, încât prin mine mulţi oameni au fost 
născuţi din nou în Dumnezeu şi apoi întăriți” în El, cărora şi preoți 
le-au fost hirotoniți pretutindeni. Şi toate acestea pentru un popor nou 
venit la credință, pe care Domnul l-a luat chiar de la capătul pământului, 
după cum făgăduise cu mult timp înainte, prin profeţii Săi.”?6 
Într-adevăr, sfântul lucra fără osteneală, zi şi noapte, străbătând neîncetat 
întreaga Irlandă şi zidind peste tot biserici pentru poporul cel 
dreptcredincios. După ce a propovăduit mai mult timp în împrejurimile 
Tarei, a plecat împreună cu ucenicii săi în ţinutul Connaught, unde fusese 
chemat de căpeteniile irlandezilor. În drumul său, a trecut pe lângă unul 
dintre idolii insulei, un stâlp uriaş de piatră pe care irlandezii îl 
împodobiseră cu aur şi argint, socotindu-l a fi dumnezeu. Când Patrick 
a ajuns acolo tocmai avea loc o slujbă păgânească în jurul idolului. 
Aprins de râvnă, omul lui Dumnezeu a lovit cu toiagul său stâlpul de 
piatră, care s-a sfărâmat cu zgomot mare. Apoi, sfântul le-a propovăduit 
irlandezilor adunaţi acolo, botezând chiar pe conducătorul lor, care a 
primit credința împreună cu cei şase fii ai săi. Pe lângă ei, alți 6000 de 
păgâni au primit cuvântul mântuirii. 

Pentru a nu îngreuia fără rost povestirea, nu o să mai pomenim 
aici toate amănuntele călătoriilor sfântului. Vom spune doar că rânduiala 
lui Dumnezeu a fost ca Patrick să primească foarte puţin ajutor din 
Britania, iar pentru aceasta a început de îndată să hirotonească preoți 
dintre irlandezii cei mai vrednici. Astfel, noua credință a putut să intre 
nemaivăzut de repede în rândul întregului popor. Oriunde mergea, 
sfântul propovăduia cuvântul vieţii veşnice, botezând pe oricine primea 
vestea cea bună. Apoi le zidea fiilor săi câte o bisericuţă şi, după ce 
hirotonea dintre ei un preot, pleca mai departe. Râvna cea mare pe 
care o avea sfântul în propovăduirea sa izvora mai ales din răspunderea 
pe care Patrick simţea că o poartă fiilor săi în Hristos. lată cum 
mărturiseşte sfântul aceasta: „Trebuie să răspândesc neînfricat şi pe 
față numele lui Dumnezeu pretutindeni, pentru a lăsa o moştenire după 
moartea mea multelor mii de frați şi fii ai mei, pe care i-am botezat în 


25 Acest cuvânt traduce latinescul.,confirmatio”, care desemnează Taina Ungerii cu Sfântul 
Mir. 
% Ibidem 38, în loc. cit., p. 28 

Domnul. Nu am fost defel vrednic să primesc atâta har în acest popor, 
după toate încercările şi greutățile, după robie şi după trecerea atâtor 
ani. Într-adevăr, Domnul mi-a dat mult mie, bietului Său rob, mai mult 
decât, tânăr fiind, am nădăjduit sau mi-am închipuit vreodată.”? 

Pe lângă nenumăratele biserici pe care le-a zidit, sfântul a dobândit 
mare sprijin şi de la mănăstirile pe care, ca un adevărat propovăduitor, 
le-a ridicat în întreaga tară. Într-adevăr, se umplea de bucurie inima 
lui Patrick văzând câţi dintre irlandezi îmbrățişează fără şovăială viața 
călugărească. Căci ştia sfântul că prin toate aceste mănăstiri, închinate 
slăvirii lui Dumnezeu, lumina lui Hristos avea să strălucească cu 
nespusă putere în întreaga insulă. Chiar sfântul ne povesteşte despre o 
femeie de neam mare şi foarte frumoasă, care, după ce primise botezul, 
avusese descoperire să se facă călugăriță. Femeii acesteia i-au urmat 
apoi încă multe alte fecioare. „Taţii lor nu le îngăduie, aşa că de multe 
ori pătimesc prigoană şi nedreptate din partea părinţilor; însă cu toate 
acestea numărul lor creşte mereu, încât nici nu se poate socoti câte 
sunt fecioarele dintre cei întorși la credinţă. [...] Iar dintre toate acestea, 
cel mai mult suferă femeile ce trăiesc în robie. Ele au de îndurat teamă 
şi ameninţări în toată vremea. Însă Domnul dă har multora dintre 
roabele Sale şi, deşi nu le este îngăduit, acestea continuă să-L urmeze 
cu bărbăţie.”%. 

Se păstrează o poveste minunată despre două astfel de fecioare. 
Într-una din zile, în timp ce sfântul se afla la propovăduire, s-a oprit să 
se odihnească lângă o fântână care se afla în apropierea palatului 
regelui. Pe când stătea el acolo, a văzut venind două femei tinere şi 
foarte frumoase. Erau chiar fiicele regelui Leoghaire, care se numeau 
Ethne şi Fedelm. Veniseră pentru a se scălda în fântână. Când l-au 
văzut pe sfânt, s-au umplut de teamă şi l-au întrebat cine este şi ce 
face. De îndată, Patrick a început să le vorbească despre Mântuitorul 
Hristos, şi a făcut aceasta cu atâta dar şi putere, încât cele două tinere 
au vrut să primească chiar atunci botezul. Sfântul, plin de bucurie, 
le-a botezat în acea fântână, spunându-le că prin aceasta le făcuse 


7 Ibidem 14-15, în loc. cit., p. 16 
% Ibidem, 42, în loc. cit., pp. 30-31. De bună seamă, în mănăstirile pe care le-a zidit în Irlanda 
sfântul a aşezat rânduiala călugărească pe care o învățase în mănăstirile Galiei. 

mirese ale Regelui cerului Însuşi. Însufleţite, fecioarele i-au cerut să-L 
vadă chiar în ziua aceea pe Mirele lor. „Nu puteţi să vedeţi faţa 
Mântuitorului Hristos,” le-a răspuns Patrick, „decât dacă gustaţi moartea 
şi luaţi Sfânta Jertfă”. Fără a sta pe gânduri, tinerele s-au împărtăşit cu 
Sfântul Trup şi Sânge, iar apoi, liniştite şi cu feţele strălucind de bucurie, 
au adormit cu somnul morții, pentru a se putea întâlni cu Domnul şi 
Dumnezeul lor. 

Într-adevăr, cuvintele sfântului aveau puterea să schimbe în 
câteva clipe cu desăvârşire viața oamenilor. Nu se întâmpla aceasta 
pentru vreo altă pricină, decât pentru aceea că omul lui Dumnezeu îşi 
întemeiase întreaga lucrare pe o viaţă de aspră înfrânare şi sfinţenie. 
Petrecea întotdeauna în post, deşi era mereu pe drumuri, şi priveghea 
adesea. Pentru somn, folosea podeaua tare de piatră, şi niciodată patul. 
După cum am văzut mai înainte, încă din tinereţe rămânea timp 
îndelungat în rugăciune, atât ziua cât şi noaptea. Mai ales, era cu totul 
dezlipit de bogăţiile trecătoare ale aceste lumi. De multe ori era încărcat 
cu daruri prețioase din partea regilor irlandezi, care vroiau să-i 
mulțumească pentru binefacerile sale, însă Patrick nu primea nimic 
din câte i se dădeau. Mai mult, pentru a nu-i îngreuia pe credincioşi, şi 
pentru a nu da păgânilor pricină de sminteală, nu lua niciodată plată 
pentru munca sa de propovăduitor şi de episcop. lată ce mărturiseşte 
însuşi sfântul: „În multele mii de botezuri pe care le-am săvârşit, am 
luat vreodată măcar un bănuţ de la cineva? Spuneţi-mi şi îl voi da 
înapoi. Sau când Domnul a hirotonit prin nevrednicia mea atâţia preoți 
şi le-a dat slujirea duhovnicească, am cerut vreodată de la careva dintre 
ei măcar prețul unei singure perechi de papuci? Vorbiţi, şi o voi 
întoarce."% 

Pe lângă aceasta, în munca sa Patrick a avut de întâmpinat mereu 
mari greutăți din partea păgânilor care încă nu-i primiseră cuvântul. 
Dar fie că suferea de frig sau de foame, fie că n-avea nici măcar un loc 
în care să-şi plece capul, fie că era bătut sau jefuit sau prigonit, sfântul 
le răbda pe toate cu mare bucurie pentru dragostea Domnului său, 
ştiind că anume prin aceste pătimiri urma să nască poporul irlandez la 


% Ibidem 50, în loc. cit., p. 34 

credința creştină, şi că pentru jertfa sa Dumnezeu avea să-i 
binecuvânteze propovăduirea. Acesta, de altfel, era şi dorul său cel 
mare, pentru care se ruga neîncetat lui Dumnezeu, anume ca neamul 
la care fusese trimis să ajungă rob credincios al lui Hristos şi al Bisericii 
Sale. Iar toate celelalte omul lui Dumnezeu nici nu le băga în seamă, 
„căci,” spune el, „zilnic mă aştept să fiu ucis sau prădat sau luat în 
robie în vreun fel sau altul. Dar nu că mă tem de vreunul dintre aceste 
lucruri. Deoarece pentru făgăduinţele Lui, mă las în mâinile 
Atotputernicului Dumnezeu, Care domneşte pretutindeni.” 


Scrisoarea către Coroticus 


Deşi în lucrarea sa sfântul s-a folosit de multe minuni slăvite, 
adevărata lui putere stătea, după cum am spus, mai ales în dragostea 
de care era însufleţit, în neînfricarea cu care putea să se jertfească 
mereu pentru turma sa. Ca un adevărat propovăduitor, Patrick ajunsese 
să fie una cu păstoriţii săi în bucuriile, nevoile şi necazurile lor. Mai 
mult, deşi după neam sfântul era duşman al irlandezilor, el, în toată 
şederea sa în insulă, s-a socotit mereu a fi unul dintre ei. Aceasta se 
poate vedea limpede mai ales dintr-o anume împrejurare din viaţa 
omului lui Dumnezeu, care este înfăţişată în cealaltă scriere care ni s-a 
păstrat de la Patrick. Este vorba despre o scurtă scrisoare pe care sfântul 
a trimis-o unei căpetenii de oşti din Britania, pe nume Coroticus. Acesta, 
deşi creştin, jefuise împreună cu ostaşii săi țărmurile Irlandei, trecând 
prin foc şi sabie pe mulți dintre creştinii botezați de Patrick şi ducând 
pe mulţi dintre ei în robie. Auzind despre cumplita nedreptate făcută 
fiilor săi, şi încă de către un creştin de acelaşi neam cu el, omul lui 
Dumnezeu i-a trimis lui Coroticus o aprigă scrisoare, în care îl mustra 
crunt pe nemilosul bărbat, cerându-i totodată să-i sloboadă pe toți 
irlandezii pe care-i luase robi. Dintre puţinele rânduri ale acestei scrisori, 
iese limpede la iveală cât de năvalnic şi de nestăvilit era sfântul, mai 
ales atunci când era atinsă turma adusă de el la Hristos. Patrick trăia 
din plin toate nenorocirile ce se abăteau asupra fiilor săi, şi pătimea 
pentru fiecare dintre ei ca şi cum ar fi pătimit pentru sine însuşi. lată 


3 Ibidem 55, în loc. cit., p. 35 

de pildă cum îl mustră sfântul pe Coroticus şi pe ostaşii săi: „Cu mâna 
mea am scris şi am alcătuit aceste cuvinte, ca să fie date, duse şi trimise 
ostaşilor lui Coroticus; nu spun: „celor împreună-cetăţeni cu mine”, nici: 
„celor împreună-cetăţeni cu sfinţii romani”, ci: „celor împreună-cetăţeni 
cu dracii”, din pricina faptelor lor rele. Asemenea dușmanilor noștri, ei 
trăiesc în moarte. [...] Înmuiaţi în sânge, se bălăcesc în sângele creştinilor 
nevinovaţi, pe care eu i-am născut pentru Dumnezeu şi i-am întărit’! în 
Hristos!” 

Dar sfântul nu se opreşte aici. Pentru a-i face pe creştinii cei 
nevrednici să se întoarcă la pocăință adevărată, le cere tuturor fraților 
de credință să nu mai aibă nici o legătură cu ei, ba mai mult, nici 
măcar să nu le primească milostenia, până când nu se vor fi întors cu 
lacrimi la Dumnezeu, cerându-l iertare şi slobozind totodată pe creştinii 
pe care-i ţineau în robie. „Care dintre sfinți nu ar tremura să fie voios 
cu astfel de oameni, sau să se bucure la masa lor? Ei şi-au umplut 
casele cu bogății luate de la creştini morţi, ei trăiesc din prădare. Nu 
ştiu, nenorociţii, că ceea ce dau de mâncare prietenilor şi fiilor lor, 
este de fapt otravă aducătoare de moarte.” 

Apoi, după ce a făcut tot ce îi stătea în putere pentru a-l îndupleca 
pe Coroticus, Patrick, asemenea unui tată jelindu-şi copiii, îşi îndreaptă 
glasul către fiii săi morţi: „Îmi voi ridica aşadar vocea în supărare şi 
durere: O, voi, buni şi iubiţi fraţi şi fii, fără număr, pe care v-am născut 
în Hristos, ce pot să fac oare pentru voi? [...] Răutatea celor răi a biruit 
asupra noastră. [...] Poate că ei nu cred că am primit unul şi acelaşi 
botez, sau că avem Unul şi Acelaşi Dumnezeu ca Tată. Pentru ei, este 
o ocară că suntem irlandezi". Nu aveţi voi, după cum este scris, Un 
Dumnezeu? Oare chiar fiecare dintre voi a uitat de aproapele său? De 
aceea mă îndurerez, mă îndurerez pentru voi, iubiții mei. Dar sunt şi 
plin de bucurie. Nu am muncit în zadar, şi călătoria mea în străinătate 
nu a fost deşartă. lar dacă această nelegiuire cumplită şi de negrăit a 


31 V, nota 25, p. 113. 

32 Patrick, Sfântul, Letter to Coroticus, 2, pe Internet la: http://www.irishchristian.com/ 
stpatrick/CoroticusFrame.htm 

3 Ibidem 14 

%* Tată dragoste negrăită, care schimbă faţa lumii! Din iubire pentru fiii săi, sfântul se numeşte 
pe sine irlandez, deşi nu era! 

trebuit să se întâmple, multumesc lui Dumnezeu! Ați părăsit lumea şi 
ați plecat în Rai fiind credincioşi botezați. Vă şi văd: ați început călătoria 
înspre locul în care noapte nu va mai fi, nici tânguire, nici moarte, şi 
veţi sări precum viţeii sloboziţi din legăturile lor, şi îi veţi călca în 
picioare pe cei răi, şi ei vor fi precum cenuşa la picioarele voastre. "35 


Ispita fraților mincinoşi 


După ce Patrick biruise prin dragostea sa împotrivirea păgânilor, 
şi petrecuse mai mulți ani în mijlocul lor, Dumnezeu a îngăduit să 
vină asupra lui cea mai mare ispită a vieții sale. Într-adevăr, vrăjmaşul 
nu a putut suferi să vadă atâta mulţime de popor întoarsă la credinţă, 
şi pentru aceea i-a pregătit sfântului o altă cursă prin care să-l oprească 
de la lucrarea sa. De astă dată însă ispita nu a venit prin necredincioşii 
păgâni, ci prin fraţii cei mincinoşi, adică prin câţiva dintre episcopii 
britani. După plecarea lui Patrick, aceştia au continuat să uneltească 
împotriva sfântului, străduindu-se să găsească un chip de a-i zădărnici 
propovăduirea. Până la urmă au izbutit să afle despre un păcat pe care 
Patrick îl săvârşise în tinereţe, în vremea când încă nu-L cunoscuse pe 
Dumnezeu. Deşi nu ştim despre ce anume era vorba, totuşi sfântul 
povesteşte că acel păcat îl mărturisise unui prieten înainte de a fi 
hirotonit diacon. Prietenul acela, ştiind vrednicia şi sfinţenia lui Patrick, 
l-a îndemnat pe sfânt să primească fără şovăială episcopia. Mai apoi, 
de bună seamă din greşeală, sau poate vrând să arate chipul minunat 
în care Dumnezeu lucrase la inima tânărului, prietenul a povestit 
câtorva persoane despre anii de început ai lui Patrick. Aceasta a fost 
însă de-ajuns pentru duşmanii sfântului. De cum au aflat, s-au adunat 
cu toţii şi s-au dus în Irlanda, aruncându-i omului lui Dumnezeu în 
faţă cele ce ştiau despre el. Îi spuneau că nu este vrednic să fie episcop, 
şi pentru aceea îi cereau să plece de îndată din insulă pentru a face 
pocăință. 

Pentru Patrick, aceasta a fost o lovitură cumplită, de bună seamă 
din pricina smereniei lui celei nespuse, precum şi a faptului că era 


35 Ibidem 17, 18. 

pătruns până în adâncul inimii de nevrednicia sa. Omul lui Dumnezeu 
nu putea înțelege cum despre păcatul lui vorbise tocmai omul care 
mai demult stăruise să primească episcopia. Astfel încercat, a vrut chiar 
atunci să-şi dea jos haina de episcop şi să se lepede pentru totdeauna 
de propovăduirea la care fusese chemat. „Cu adevărat, copleşitoare a 
fost ispita de a cădea în ziua aceea,” ne mărturiseşte sfântul, „şi nu 
doar pentru atunci, ci chiar pentru veșnicie.” 

Dar Dumnezeu nu a îngăduit duşmanilor adevărului să-şi facă 
toate voile şi toate gândurile lor. Văzându-l pe alesul Său strâmtorat 
din toate părțile, şi mâhnit cum nu mai fusese vreodată, Stăpânul a 
toate a rânduit ca în noaptea următoare sfântul să aibă un vis minunat. 
A văzut în vedenie o carte în care se vedea pe sine fiind defăimat, şi în 
acelaşi timp a auzit vocea lui Dumnezeu zicând: „Cu neplăcere am 
văzut chipul alesului Meu, lipsit de bunul său nume." De îndată, 
Patrick s-a trezit plin de bucurie şi de încredere, înțelegând că Însuşi 
Dumnezeu era de partea lui, şi că Cel ce îl chemase la propovăduire 
nu îl părăsise nici atunci. „Am simţit,” povesteşte sfântul, „o mare 
putere înăuntrul meu, iar încrederea mea în mine a fost răzbunată 
înaintea lui Dumnezeu şi a oamenilor.” 

Şi astfel, această ispită care era cât pe ce să-l întoarcă pe sfânt din 
calea sa, a ajuns, prin harul lui Dumnezeu, să fie pricină de mai mare 
întărire. Căci de atunci înainte, Patrick a lucrat cu şi mai multă râvnă şi 
neînfricare, propovăduind cuvântul mântuirii înaintea tuturor 
oamenilor, fără a se mai lăsa tras înapoi de nimic. „Îi mulțumesc 
neobosit lui Dumnezeu, Care m-a ţinut credincios în ziua încercării, 
astfel încât astăzi pot să-l aduc cu încredere jertfă, jertfa cea vie a 
vieţii mele, lui Hristos, Domnul meu, Care m-a întărit în toate 
necazurile mele. Pot deci să spun: Cine sunt eu, Doamne, sau care 
este chemarea mea, încât împreună-lucrezi cu mine cu atâta putere 
dumnezeiască? Astăzi, într-un popor păgân, Te laud şi Te mărturisesc 
în toate locurile, nu doar când lucrurile merg bine, ci şi în timp de 
încercare. Fie că am parte de bine sau de rău, Îi întorc deopotrivă 


36 


Idem, Confession 26 în Duffy, Joseph, op. cit., p. 24 
3 Ibidem 29, în loc. cit., pp. 24-25 
38 Ibidem 30, în loc. cit., p. 25 

mulțumire lui Dumnezeu, Care m-a învățat să mă încred în El fără 
îndoială.” 


Desăvârşirea propovăduirii sfântului 


Fiind astfel întărit şi îmbărbătat, Patrick a început să caute un loc 
în care să-şi aşeze scaunul de episcop. În vremea aceea, omul lui 
Dumnezeu propovăduia în ținutul Ulster. Aici a găsit un loc potrivit 
pentru a ridica o biserică, în apropiere de cetatea Armagh, care era 
cârmuită de unul dintre regii irlandezi care trecuseră la credința creştină. 
Din acest loc, sfântul a început să conducă întreaga muncă de 
încreştinare a Irlandei, trimițând pretutindeni ucenici, întemeind biserici 
şi mănăstiri, botezând oameni în toate locurile. În fiecare ținut a aşezat 
episcopi dintre ucenicii săi cei mai vrednici. Vom aminti doar pe câţiva 
dintre aceştia, care prin viaţa lor au câştigat cununa sfinţeniei. Astfel, 
Sfântul Guasach, fiul fostului stăpân al lui Patrick, a fost hirotonit 
episcop de Granard“. Surorile lui Guasach au întemeiat în apropiere 
de acest oraş o foarte cunoscută mănăstire de maici. Apoi, Patrick l-a 
aşezat pe nepotul său, Sfântul Mel, la cârma creştinilor din Ardagh”, 
în timp ce un alt ucenic apropiat al sfântului, pe nume Kieran, a fost 
numit episcop la Ossory”. 

Prin toate aceste fapte ale sale, Patrick a aşezat în întreaga Biserică 
din Irlanda o rânduială foarte trainică. El însuşi se ostenea mereu, 
sârguindu-se ca propovăduirea sa să aducă cât mai multe roade. 
Într-adevăr, atât de multă jertfă de sine avea sfântul, încât după ce a 
ajuns în insulă a hotărât să rămână acolo până la moarte, fără a o mai 
părăsi vreodată. Deşi rudele şi prietenii săi stăruiau mereu, spunându- 
i să se întoarcă măcar pentru puţin timp în țară, pentru a se întâlni şi a 
vorbi, Patrick nu le-a dat nicidecum ascultare ci, de dragul păstoriţilor 


* Ibidem 34, în loc. cit., p. 26 

4 Sfântul Guasach este prăznuit la 24 ianuarie. 

+! Sfântul Mel era unul din cei patru nepoți ai lui Patrick şi a lucrat neobosit pentru aducerea 
la Hristos a irlandezilor din ţinutul pe care-l avea în păstorire. A murit în anul 488 d. Hr. şi este 
sărbătorit la 6 februarie. 

* Numit „cel dintâi născut dintre sfinţii irlandezi”, Sfântul Kieran a întemeiat o cunoscută 
mănăstire la Saighir. A murit în anul 530 d. Hr., fiind sărbătorit la 5 martie. 

săi, şi-a biruit cu bărbăţie dorul de casă şi de ţară. Era cu desăvârşire 
pătruns de răspunderea pe care o purta pentru binele veşnic al turmei 
sale, ştiind că Însuşi Dumnezeu fusese Cel Care-l chemase şi-l trimisese 
la propovăduire. „Nu este folositor pentru mine să mă gândesc să-i 
părăsesc [pe irlandezi] şi să mă duc în Britania. Cât de mult nu mi-ar 
plăcea să mă duc, ca un om mergând în țara sa şi la rudeniile sale. [...] 
Singur Dumnezeu ştie cât de mult am tânjit după aceasta, însă sunt 
legat de Duhul. El mi-a arătat limpede că dacă ar fi să fac asta, m-ar 
socoti răspunzător, şi mi-e teamă să nu stric munca pe care am 
început-o. De fapt, nu eu am început-o, ci Hristos Domnul, Care mi-a 
spus să vin aici şi să stau cu ei tot restul vieţii mele.”® 
Propovăduind astfel neînfricat până la moarte, şi având harul 
dumnezeiesc lucrând în el, Patrick a izbutit să-şi ducă lucrarea la bun 
sfârşit. Deşi nu întregul popor a primit botezul din mâinile lui, ucenicii 
săi i-au desăvârşit munca, aducând în staulul Bisericii pe toți pe care 
sfântul nu apucase să-i aducă. O poveste veche spune că înainte să 
moară, Patrick a binecuvântat insula, izgonind pentru totdeauna şerpii 
din ea. De bună seamă, măcar în înţeles duhovnicesc, această poveste 
este cât se poate de adevărată, căci prin osteneala sa, omul lui 
Dumnezeu a alungat din Irlanda şerpii cei înţelegători, toate oştile de 
demoni, curăţind ţara de slujirea idolească şi de întunericul păgânătății. 
O altă poveste veche îl leagă pe Patrick de un munte înalt aflat în 
partea de apus a Irlandei, numit astăzi Croagh Patrick. Se spune astfel 
că acest munte era sălaşul unui idol păgânesc înainte de venirea 
sfântului. Într-adevăr, când omul lui Dumnezeu a urcat pentru întâia 
oară acolo, a descoperit că vârful era bântuit de demoni. Cu puterea 
care sălăşluia în el, sfântul i-a alungat pe draci de acolo, făcând din 
vechea capişte idolească un loc în care petrecea adesea în rugăciune 
şi în priveghere. La puţin timp înainte de sfârşitul său, omul lui 
Dumnezeu s-a urcat pe munte pentru a se ruga lui Dumnezeu pentru 
poporul la care fusese trimis. Atunci a avut de îndurat ultima sa mare 
ispită, căci mulțimi nenumărate de diavoli au năvălit asupra sa în chip 
înfricoşător, pentru a-l tulbura din rugăciune şi pentru a-şi lua înapoi 


% Patrick, Sfântul, Confession 43 în Duffy, Joseph, op. cit., p. 31 

fosta lor casă. Însă sfântul, întărit fiind de Duhul Sfânt, nu a luat în 
seamă înşelăciunea vrăjmaşului, ci cu lacrimi s-a rugat lui Dumnezeu 
să fie izbăvit de primejdie. Iar Stăpânul a toate îndată a căutat la 
rugăciunea alesului Său, risipind cu puterea Sa toată oastea drăcească. 
Se spune că după ce sfântul a rămas întreaga noapte în rugăciune 
fierbinte pentru fiii săi, un înger i-a descoperit că Domnul Hristos îi 
dăduse darul de a judeca poporul irlandez la a Doua Sa Venire“. 

Şi într-adevăr, Dumnezeu l-a slăvit nespus pe sfântul Său, pentru 
munca lui cea neobosită, atât în viaţa de aici, cât şi în cea de dincolo. 
Chiar Patrick recunoştea aceasta, spunând smerit: „Văd că până şi în 
lumea aceasta am fost înălțat peste măsură de către Domnul. Dar nu 
am fost nicicum vrednic ca Dumnezeu să mă aleagă pe mine pentru o 
astfel de cinste." Într-adevăr, chiar şi apropiindu-se de sfârşitul vieţii 
sale, şi chiar văzând un popor întreg adus la Hristos prin mâinile lui, 
sfântul nu se socotea pe sine a fi ceva, nici nu se gândea că ar fi ajuns 
prin puterile sale la vreo dreptate cât de mică. Pentru el, toate erau 
roade ale milostivirii celei nespuse a lui Dumnezeu, Care peste putință 
de înţelegere îl chemase pe el, un neînvăţat şi un neînsemnat, la slujirea 
cea mare a apostoliei. La atâta smerenie se coborâse sfântul, încât 
socotea că nu avea alt fel de a-l răsplăti lui Dumnezeu pentru toate 
binefacerile Sale, decât vărsându-şi sângele pentru El: „Ce pot să-l 
spun sau ce pot să-l făgăduiesc Domnului meu,” se întreabă sfântul, 
„de vreme ce orice înzestrare am, vine de la El? Ajunge pentru El să 
privească în inima şi în mintea mea; căci sunt gata, şi într-adevăr doresc 
cu putere, ca El să-mi dea să beau paharul Lui, după cum l-a dat şi 
altora care L-au iubit.” Mai mult, sfântul anume se ruga lui Dumnezeu 
cu lacrimi, cerând să fie învrednicit de cununa muceniciei, deoarece 
simțea în adâncul inimii lui că doar aşa putea fi încredinţat că va câştiga 
mântuirea cea dorită: „Dacă am făcut vreodată ceva vrednic pentru 
Dumnezeul meu, pe Care-L iubesc, ÎL rog fierbinte să-mi dea harul de 
a-mi vărsa sângele de dragul Lui, alături de ceilalți surghiuniţi şi robi. 


+ Până astăzi, muntele pe care s-a nevoit Patrick este socotit a fi unul dintre cele mai sfinte şi 
mai binecuvântate locuri ale Irlandei. 

45 Ibidem 55, în loc. cit., p. 35 

1 Ibidem 57, în loc. cit., p. 36 

Chiar şi dacă nu-mi va fi îngăduit un mormânt, chiar şi dacă trupul 
meu va fi rupt în bucăţi şi risipit de câini şi de animale sălbatice, chiar 
şi dacă păsările cerului vor mânca din el cu lăcomie, totuşi, atunci aş 
fi pe deplin încredinţat că îmi voi fi mântuit atât trupul cât şi sufletul." 

Cu toate că Dumnezeu nu i-a rânduit alesului Său să-şi verse 
sângele în chip văzut pentru El, Patrick a fost încununat cu o viață 
petrecută în mucenicie neîncetată. Într-adevăr, el s-a jertfit pe sine nu 
o singură dată, ci în fiecare zi din viața sa, punându-și fără şovăială 
sufletul pentru poporul la care fusese trimis şi pătimind în fiecare clipă 
durerile naşterii pentru el. lată cum ne înfăţişează el însuşi aceasta: 
„Oare am venit în Irlanda fără Dumnezeu, sau după rânduiala trupului? 
Cine m-a silit? Sunt legat de Duhul să nu văd pe nici una dintre rudele 
mele. Oare din puterea mea am milă sfântă pentru poporul care odată 
m-a luat rob şi i-a ucis pe slujitorii şi pe slujitoarele casei tatălui meu? 
Am fost născut slobod după trup, [...] însă mi-am vândut dregătoria 
pentru binele altora, şi nu îmi este ruşine, nici nu-mi pare rău. Astfel, 
sunt slujitor al lui Hristos la un neam străin, pentru slava cea negrăită 
a vieţii veşnice care este în Hristos lisus Domnul nostru."% 


Adormirea sfântului 


După toate aceste fapte slăvite, a venit şi vremea morţii omului 
lui Dumnezeu. Despre sfârşitul lui, ştim însă puţine lucruri. Se pare că 
a trecut în veşnicie în jurul anului 480 d. Hr., la adânci bătrâneţi”, 
înconjurat fiind de ucenicii şi de fiii săi. Se povesteşte că înainte de a 
muri, sfântului i s-a descoperit în vedenie tot viitorul insulei sale iubite. 
Astfel, Patrick a văzut o lumină strălucitoare umplând întreaga țară, 
care apoi, cu trecerea veacurilor, a început încet-încet să se stingă, 
până ce a ajuns să fie o slabă pâlpâire ascunsă în văile cele mai ascunse 
şi mai retrase. Văzând aceasta, sfântul a început să se roage cu lacrimi 
ca lucrarea sa să nu fie zădărnicită până la sfârşitul lumii. În timp ce se 


4 Ibidem 59, în loc. cit., p. 36 

48 Patrick, Sfântul, Letter to Coroticus 10. Şi lucrarea lui Patrick a fost cu adevărat spre slava 
vieţii veşnice, căci prin mijlocirea lui, poporul irlandez a ajuns unul dintre cele mai credincioase 
popoare ale apusului Europei, din rândul căruia s-au născut apoi sute şi mii de sfinți. 

* Avea aproape 100 de ani. 

ruga astfel, a văzut lumina aprinzându-se din nou cu putere, şi un 
înger l-a mângâiat spunându-i că lumina adevărului va străluci din 
nou în Irlanda. Apoi, Patrick s-a împărtăşit pentru ultima dată cu Sfintele 
Taine, şi după aceasta a adormit bucuros somnul morții. Era ziua de 
17 martie. Bunii săi ucenici, care se strânseseră toți în jurul lui, l-au 
înmormântat şi l-au plâns cu mare jale, ştiind însă că dobândiseră în 
cer un mijlocitor nemincinos, care avea să-i ocrotească cu îndrăzneală 
până la sfârşitul veacurilor. Se pare că Patrick a fost înmormântat la 
Saul, însă nici un lucru sigur nu se mai ştie despre moaştele lui. 


Pentru rugăciunile Sfântului Sfințitului Părintelui nostru Patrick, 


luminătorul Irlandei, Doamne Iisuse Hristoase, Fiul lui Dumnezeu, 
miluieşte-ne şi ne mântuieşte pe noi. Amin! 

PLATOŞA SFÂNTULUI PATRICK 


Mă leg astăzi 

Cu vârtutea cea tare a chemării Treimi: 
Cred în Treimea în Unime, 

Făcătorul a toate. 


Mă leg astăzi 

Cu vârtutea Întrupării lui Hristos şi a Botezului Său, 
Cu vârtutea Răstignirii Sale şi a Îngropării, 

Cu vârtutea Învierii Sale şi a Înălţării, 

Cu vârtutea Venirii Sale în Ziua Judecăţii. 


Mă leg astăzi 

Cu vârtutea dragostei serafimilor, 
În ascultarea îngerilor, 

În nădejdea învierii spre răsplată, 
În rugăciunile Patriarhilor, 

În prorociile Profeţilor, 

În propovăduirea Apostolilor, 

În credința Mărturisitorilor, 

În nevinovăția sfintelor fecioare, 
În faptele oamenilor drepți. 


Mă leg astăzi 

Cu puterea Cerului, 

Cu lumina soarelui, 

Cu strălucirea lunii, 

Cu frumusețea focului, 
Cu scânteierea fulgerului, 
Cu iuțimea vântului, 

Cu adâncimea mării, 

Cu trăinicia pământului, 
Cu tăria pietrelor. 

Mă leg astăzi 

Pentru ca Puterea lui Dumnezeu să mă povățuiască, 
Tăria lui Dumnezeu să mă sprijinească, 
Înţelepciunea lui Dumnezeu să mă înveţe, 
Ochiul lui Dumnezeu să vegheze asupra mea, 
Urechea lui Dumnezeu să mă audă, 

Cuvântul lui Dumnezeu să-mi dea grai, 

Mâna lui Dumnezeu să mă povățuiască, 
Calea lui Dumnezeu să rămână în fața mea, 
Scutul lui Dumnezeu să mă acopere, 

Oastea lui Dumnezeu să mă apere, 


Împotriva curselor diavolilor, 

Împotriva ispitei patimilor, 

Împotriva pofielor firii, 

Împotriva tuturor celor ce gândesc să mă vatăme, 
Fie ei aproape sau departe, 

Fie ei mulți sau puțini. 


Chem astăzi toate aceste vârtuţi 

Împotriva oricărei puteri vrăjmaşe şi fără de milă 
Care ar putea să atace trupul şi sufletul meu, 
Împotriva descântecelor proorocilor mincinoşi, 
Împotriva legilor negre ale păgânătății, 

Împotriva legilor mincinoase ale ereziei, 

Împotriva înşelăciunilor idolatriei, 

Împotriva vrăjilor femeilor, făurarilor sau druizilor, 
Împotriva oricărei ştiinţe care leagă sufletul omului. 


Hristoase, apără-mă astăzi 

De toată otrava, de foc, 

De înec, de rană de moarte, 

Ca să pot primi răsplată bogată. 

Hristos cu mine, Hristos în fața mea, 

Hristos în spatele meu, Hristos înlăuntrul meu, 
Hristos dedesubtul meu, Hristos deasupra mea, 
Hristos la dreapta mea, Hristos la stânga mea, 

Hristos în cetate, Hristos în căruţă, Hristos în corabie, 
Hristos în inima tuturor celor care se gândesc la mine, 
Hristos în gura tuturor celor ce vorbesc cu mine, 
Hristos în fiecare ochi care mă vede, 

Hristos în fiecare ureche care mă aude. 


Mă leg astăzi, 

Cu vârtutea cea tare a chemării Treimil: 
Cred în Treimea în Unime, 

Făcătorul a toate. 

Troparul Sfântului Columba, glas V: 


Prin viaţa ta cea de-Dumnezeu-însuflată, ai întrupat trimiterea 
şi împrăștierea Bisericii, preaslăvite Părinte Columba, că prin pocăința 
şi înstrăinarea ta cea de bunăvoie, Hristos Dumnezeul nostru 
te-a ridicat pe tine stâlp al adevăratei credințe, apostol al păgânilor 
şi arătător al căii celei spre mântuire. De aceea, o, sfinte, nu înceta 
să mijloceşti pentru noi, ca să se mântuiască sufletele noastre. 

Introducere 


Alături de Sfântul Patrick şi de Sfânta Brigid!, cel de-al treilea 
mare ocrotitor ceresc al Irlandei este Sfântul Columba din Iona, poate 
cel mai cunoscut şi mai cinstit propovăduitor irlandez. Viața sfântului, 
scrisă la aproape o sută de ani după moartea lui, de către un urmaş 
de-al său, Sfântul Adamnan din Iona, a fost una dintre cele mai iubite 
vieți de sfinți din Apus?. De aceea, în cele ce urmează ne vom strădui 
să arătăm care au fost faptele care l-au făcut pe Sfântul Columba atât 
de cunoscut şi de îndrăgit în întreaga lume. 


Naşterea şi anii de tinereţe ai sfântului 


1. Cuviosul Columba s-a născut în anul 521 d. Hr., în ziua de 7 
decembrie, în satul Gartan din ţinutul Donegal, aflat în partea de 
miazănoapte a Irlandei. Încă din pântecele maicii sale, Columba a fost 
ales de mila lui Dumnezeu ca să fie un slujitor înflăcărat al Bisericii şi 
al neamului în care se născuse. Astfel, în timp ce îl purta în pântece, 
mama lui a văzut în vis un înger al lui Dumnezeu, aducând pe pământ 
o mantie minunată şi nespus de frumoasă. După ce a lăsat puţină vreme 
mantia în mâinile mamei, îngerul i-a luat-o, spunând că mantia e prea 
de cinste pentru ca ea să o poată ţine vreme îndelungată. Văzând-o 
mâhnită, îngerul a mângâiat-o şi i-a spus: „Femeie, nu fii îndurerată, 
căci bărbatului cu care ai fost unită prin legătura cununiei îi vei naşte 
un fiu, care va avea o fire aşa de minunată, încât va fi socotit în mijlocul 
poporului său ca unul dintre proorocii lui Dumnezeu, şi el este mai 
înainte ales de Dumnezeu ca să fie conducătorul a nenumărate suflete 


spre împărăţia cerurilor.” 


! Despre Sfânta Brigid, v. mai sus, p. 66. 

? V, Sfântul Adamnan, Life of Saint Columba, Founder of Hy, Llanerch Enterprises, Lampeter, 
Țara Galilor, 1988, retipărire în facsimil după Historians of Scotland, Edmonston and Douglas, 
1874. Sfântul Adamnan a fost cel de-al nouălea stareţ al lonei şi a trăit între anii 625-704 d. 
Hr. Este prăznuit la 23 septembrie. 

3 Ibidem III, 2, p.112 

Tatăl sfântului, care se numea Fedlimid, făcea parte din clanul Ui 
Neill, fiind strănepot al cunoscutului rege irlandez Niall, în timp ce 
mama sa, Eithne, era urmaşă a unui rege din Leinster. Astfel, familia 
lui făcea parte din familiile domnitoare ale Irlandei şi ale Dalriadei“ 
britanice. Sfântul a primit la botez numele de Colum, care înseamnă 
porumbel, însă datorită faptului că atunci când era mic petrecea foarte 
mult timp în biserică, oamenii i-au spus Colum-cille, adică „Porumbelul 
Bisericii”. Astfel este numit sfântul până azi în Irlanda şi în Scoţia, 
însă în restul lumii el este cunoscut după numele său latin, Columba. 

2. Era obiceiul între irlandezi ca, după botez, copiii familiilor 
înstărite să fie încredinţaţi anumitor oameni înţelepţi, pentru a primi 
învățătură. Columba a fost dat în grija unui preot îmbunătățit, pe nume 
Cruitnecan, care i-a aprins sfântului dragostea de biserică şi de viața 
călugărească. De aceea, de îndată ce Columba a ajuns la vârsta potrivită 
a intrat în mănăstirea din Moville, al cărei stareţ era sfântul episcop 
Finian5. Acesta, cunoscând cu duhul curăţia şi nevinovăția lui Columba, 
a hotărât să-l hirotonească diacon. Sfântul nu avea mai mult de douăzeci 
de ani, însă încă de pe atunci era locuit de Duhul lui Dumnezeu. Astfel, 
într-o zi de sărbătoare s-a întâmplat să lipsească vinul pentru Sfânta 
Liturghie, iar cuviosul, auzindu-i pe preoți plângându-se despre aceasta 
în altar, s-a dus în grabă la fântâna din afara mănăstirii şi, luând un vas 
cu apă, l-a binecuvântat cu credință neîndoielnică. În clipa aceea, 
Dumnezeu a lucrat prima minune prin mâinile sfântului Său, 
preschimbând apa în vin curat, cu care preoţii au slujit Sfânta Liturghie, 
mulțumind lui Dumnezeu şi minunându-se de credinţa lui Columba. 

3. După ce a stat mai mulţi ani în mănăstirea din Moville, sfântul 
a coborât în oraşul Leinster, unde a vrut să-şi desăvârşească învăţătura, 
şi astfel a ajuns ucenic la un oarecare bard pe nume Gemman. Acesta 


+ Despre Dalriada, v. mai sus, nota 22, p. 65. 

5 Născut într-una din familiile domnitoare ale Irlandei, Sfântul Finian (493-579 d. Hr.) s-a 
călugărit în Scoţia, în mănăstirea întemeiată de Sfântul Ninian la Whithorn. Întors în Irlanda, 
a întemeiat mănăstirea de la Moville, unde a petrecut până la moarte. Este sărbătorit la 10 
septembrie. 

* Barzii erau un fel de poeţi care cântau în versuri faptele de vitejie ale domnitorilor şi ostaşilor 
irlandezi. 

l-a învățat tainele cântecului irlandez, încât Columba însuşi a devenit 
un bard vestit şi mare apărător al barzilor din Irlanda. Până astăzi se 
păstrează mai multe cânturi foarte frumoase, despre care se spune că 
au fost scrise chiar de către sfânt. În timpul în care a trăit sub ascultarea 
lui Gemman, Columba a sporit în virtute, fiind împodobit de Dumnezeu 
chiar şi cu darul proorociei. Astfel, într-o zi oarecare, când bătrânul 
bard se afla pe câmp, a văzut dintr-odată o tânără urmărită de un bărbat 
crud şi fără milă. Fata se îndrepta spre el, căutând apărare de mânia 
urmăritorului. Columba era şi el în apropiere şi, văzând primejdia, a 
sărit în ajutorul tinerei. Cei doi au ascuns-o cum au putut mai bine pe 
fată sub mantiile lor, însă bărbatul s-a apropiat şi, fără să spună nici un 
cuvânt, şi-a înfipt sulița în biata copilă, lăsând-o moartă sub ochii 
îngroziți ai celor doi. Apoi s-a întors şi a plecat netulburat. Cuprins de 
o mare durere, bătrânul l-a întrebat pe Columba plângând: „Câtă vreme 
va lăsa Dumnezeu nepedepsită această îngrozitoare nelegiuire?” Iar 
Columba, cu glas hotărât, a răspuns: „În chiar clipa în care sufletul 
acestei fete pe care a omorât-o va urca la cer, sufletul ucigaşului va 
merge în iad.” Şi nici n-a apucat să rostească aceste cuvinte, că bărbatul 
cel nemilos a căzut mort în faţa lor. În scurtă vreme, ştirea despre 
această răzbunare cumplită a străbătut întreaga Irlandă, făcându-l 
cunoscut peste tot pe omul lui Dumnezeu. 

4. După ce a deprins de la bătrânul Gemman iscusinţa de a cânta 
în versuri istoria Irlandei, sfântul a plecat la o altă mănăstire, cea de la 
Clonard, unde era stareţ Sfântul Finian:. În această mănăstire străluceau 
în acea vreme nenumărați oameni sfinți, dintre care cei mai aleşi erau 
Sfântul Comgall, Sfântul Kieran şi Sfântul Kenneth?. La Clonard, 
Columba a primit darul preoţiei, însă în scurtă vreme a plecat la 
mănăstirea Sfântului Mobhi din Glasnevin, unde a fost tuns călugăr. 
Rânduiala dumnezeiască a făcut ca tânărul preot să nu poată rămâne 
mult timp nici în această mănăstire, din pricina izbucnirii unei molimi 
cumplite. 


7 Sfântul Adamnan, op. cit., II, 26, p. 87 

8 Acest sfânt nu trebuie confundat cu Sfântul Finian din Moville. Despre el, v. mai sus, p. 68. 
° Aceştia fac parte din aşa-numiţii „doisprezece apostoli ai Irlandei,” între care e socotit şi Sfântul 
Columba. Li s-a spus astfel deoarece ei au răspândit viața călugărească pretutindeni în Irlanda, 
întemeind cele mai mari şi mai cunoscute mănăstiri irlandeze. Despre ei, v. mai sus, pp. 68 sq. 

5. Plecarea sfântului a fost însă spre slava lui Dumnezeu, deoarece 
acesta, având râvnă aprinsă pentru viaţa călugărească, a început să 
ridice nenumărate mănăstiri şi biserici prin toată țara, şi mai ales în 
Donegal, ţinutul său de baştină. Prima dintre mănăstiri, zidită când 
sfântul avea de-abia 25 de ani, a fost cea de la Derry. După ea au 
urmat multe altele!0, cea mai însemnată dintre ele fiind cea de la 
Durrow, construită în jurul anului 555 d. Hr. Toate aceste mănăstiri se 
supuneau povățuirii Sfântului Columba şi urmau rânduiala pe care 
omul lui Dumnezeu o aşezase în ele. Această rânduială, păstrată până 
astăzi, arată cumpătarea şi dreapta socoteală a sfântului, care stăruia 
mai puţin asupra nevoințelor mari, şi mai mult asupra ascultării de 
stareţ şi de duhovnic. 

Se păstrează mai multe povestiri despre minunile pe care Columba 
le-a lucrat în această primă parte a vieții sale. Astfel, la mănăstirea din 
Derry se afla un măr sălbatic, care în fiecare toamnă era încărcat de 
fructe foarte amare. Auzindu-i pe locuitorii acelor ţinuturi plângându- 
se de lucrul acesta, sfântul a binecuvântat mărul, ale cărui fructe s-au 
preschimbat îndată în mere dulci şi bune de mâncat. 

Altădată, aflându-se în mănăstirea sa din Durrow, Columba a 
hotărât să facă o vizită mănăstirii Clonmacnois!!. Auzind fraţii despre 
aşa un oaspete de seamă, căci sfântul era cunoscut şi cinstit în întreaga 
Irlandă, l-au întâmpinat cu toții la poartă, ca pe un adevărat înger al lui 
Dumnezeu. După ce au luat binecuvântare, l-au condus pe sfânt în 
mănăstire. În vreme ce se îndreptau spre biserică, un băiat murdar şi 
sărac, care lucra acolo, s-a apropiat nebăgat în seamă, vrând măcar 
să-l atingă pe sfânt. Când a dat să facă aceasta însă, cuviosul s-a întors 
pe neaşteptate şi l-a prins de mână pe băiat. Deşi fraţii îl rugau pe sfânt 
să-i dea drumul copilului, deoarece era murdar, Columba l-a adus în 
față şi i-a poruncit să-şi deschidă gura şi să scoată limba. Îngrozit, 
băiatul a făcut ceea ce i se ceruse. Sub privirile uimite ale tuturor, 
sfântul a binecuvântat cu blândeţe limba copilului, rostind următoarele 


10 Nu mai puţin de 300 de biserici şi mănăstiri din Irlanda sunt socotite a fi fost ctitorite de el. 
1! Mănăstirea din Clonmacnois fusese întemeiată de un bun prieten al lui Columba, Sfântul 
Kieran cel Tânăr. Despre el, v. mai sus, pp. 68-69. 

cuvinte: „Deşi acest copil vă pare vrednic de dispreţ şi fără valoare, 
totuşi nimeni să nu-l defaime pentru aceasta. Căci din acest ceas, nu 
numai că nu vă va mai supăra, ci chiar vă va aduce toată mulțumirea; 
din zi în zi va înainta în buna-purtare şi în virtuțile sufleteşti, şi mare 
va fi sporirea sa în această obşte a voastră; de asemenea, limba lui va 
primi de la Dumnezeu darul învăţăturii şi al vorbirii desăvârşite.”? Şi 
într-adevăr, în scurtă vreme, copilul, pe nume Ernan, a ajuns un 
propovăduitor vestit şi cinstit în toată Irlanda. 


Plecarea în insula Iona şi viaţa sa acolo 


1. Sfântul Columba era urmaş al unui neam întreg de bărbați 
viteji şi războinici, astfel că în vinele lui curgea sânge de luptător, şi el 
a fost nevoit mereu să lupte împotriva firii sale iuți şi războinice. De-abia 
la bătrânețe, şi cu preţul a multe osteneli, a izbutit el să-şi biruie deplin 
moştenirea părintească. Se păstrează astfel nenumărate povestiri din 
viaţa sfântului, care ni-l arată drept un om hotărât, chiar aspru de multe 
ori, care nu îngăduia sub nici un chip jumătăţile de măsură. În aceasta, 
cuviosul întrupa trăsăturile neamului irlandez, care de-a lungul 
vremurilor a fost unul dintre cele mai viteze şi mai dârze popoare ale 
apusului Europei. 

Se pare că anume din pricina acestei porniri năvalnice a firii sale 
a fost nevoit Columba să-şi părăsească țara. Într-adevăr, după ce vreme 
de 15 ani s-a ostenit neobosit să ridice viața călugărească din Irlanda, 
a venit clipa în care Dumnezeu i-a rânduit robului său credincios, pe 
căi nebănuite, strămutarea pe alte meleaguri. Primii scriitori ai vieţii 
sale nu ne arată lămurit pricina pentru care sfântul a hotărât, dintr-odată, 
să plece din Irlanda, însă se păstrează câteva povestiri mai târzii despre 
acest lucru. Astfel, cea mai aproape de adevăr pare să fie cea după 
care sfântul a fost, fără să vrea, pricina unei lupte între irlandezi!?. 
Anume, lupta se zice că s-ar fi purtat pentru o carte nemaipomenit de 
frumoasă, o Psaltire a Proorocului David, copiată de Columba fără 


2 Ibidem I, 3, p. 43 
'3 Istoria irlandezilor, popor iute din fire, este de altfel plină de lupte şi războaie între fraţi, cele 
mai multe din ele purtate pentru pricini cu totul neînsemnate. 

ştirea starețului său!“. Deoarece în luptă au pierit mulţi oameni, sfântul 
a fost cuprins de mare părere de rău şi, pentru a nu mai da în viitor 
pricină la o astfel de vărsare de sânge, a hotărât să plece din ţara sa. Îşi 
luase singur canon să aducă la credinţa în Hristos tot atâţia păgâni câți 
bărbați muriseră în luptă. Prin aceasta s-a arătat din nou rânduiala şi 
purtarea de grijă cea minunată a lui Dumnezeu, Care îngăduie adesea 
aleşilor Săi să cadă în diferite ispite şi necazuri, anume pentru a le da 
pricini de smerenie şi de pocăință. Dar minunea cea mare este că de 
multe ori Dumnezeu lucrează chiar prin greşelile oamenilor, 
preschimbându-le în lucruri de folos. Astfel, şi Columba a dobândit, 
prin căderea sa, râvnă aprinsă de a propovădui Evanghelia, ajungând 
prin aceasta unul dintre cei mai mari apostoli irlandezi. 

Sfântul Adamnan ne spune că după luptă a fost întrunit un sobor 
pentru a-l pedepsi pe omul lui Dumnezeu. Columba a venit la adunare 
singur, cu capul plecat şi cu ochii plini de lacrimi. Văzându-l intrând, 
Sfântul Brendan din Birr!5, care lua parte la sinod, s-a ridicat repede şi 
s-a aruncat la picioarele lui Columba, sărutându-i mâna. Când ceilalți 
episcopi au început să se împotrivească, Brendan le-a răspuns cu glas 
neşovăielnic: „Dacă aţi fi văzut ceea ce Domnul a socotit potrivit să-mi 
arate mie astăzi despre acest ales al Lui, pe care voi îl necinstiţi, nu 
l-aţi mai fi afurisit niciodată pe cel pe care Dumnezeu Însuşi nu l-a 
afurisit. "!*La întrebările lor, Brendan a mărturisit că, în timp ce 
Columba se apropia, a văzut un stâlp de foc strălucind deasupra lui şi 
mulțimi nenumărate de îngeri zburând în jur. Auzind aceasta, cu toţii 
s-au înfricoşat şi au hotărât să nu-i mai dea sfântului nici o pedeapsă. 

2. Deşi sinodul îl iertase, sfântul nu şi-a lepădat hotărârea sa şi, 
însoţit de 12 prieteni buni, a pornit la drum. Era anul 563 d. Hr., şi 


14 Această Psaltire a ajuns după luptă în stăpânirea clanului O'Donnell, care a aşezat-o cu 
mare cinste într-o raclă împodobită minunat. Purtată întotdeauna pe câmpul de luptă, Psaltirea 
a ajuns să fie socotită de mare ajutor în câştigarea bătăliilor, dându-i-se din această pricină 
numele de „Cathach” (adică „Luptătoarea”). 

15 Ucenic al Sfântului Finian din Clonard, Sfântul Brendan din Birr a fost numit „întâi- 
stătătorul profeților irlandezi.” La moartea sa din anul 573, Columba a văzut cerurile 
deschizându-se şi sufletul lui Brendan urcând la cer (v. mai jos, pp. 157-158). Sfântul 
Brendan este sărbătorit la 29 noiembrie. 

16 Sfântul Adamnan, op. cit., HI, 4, p. 113. 

Columba avea 42 de ani. S-a îndreptat spre coastele de apus ale Scoției, 
aşezându-se pe o mică insulă numită Iona, aflată chiar la granița dintre 
Dalriada, regatul întemeiat de irlandezi în Scoţia, şi regatul picților. 
Jona era cea dintâi insulă din care nu se mai putea vedea Irlanda, şi 
sfântul anume a ales-o pe aceasta, pentru a fi ferit de primejdia de a i 
se face dor de țara sa. 

În acele locuri trăiau picți păgâni, şi sfântul a hotărât să meargă 
mai întâi la curtea regelui lor, pe nume Brude, pentru a-i cere voie să 
trăiască în Iona. După ce a străbătut ţara împreună cu însoțitorii săi, 
Columba a ajuns la palatul regelui. Acolo însă a găsit porţile închise, 
căci regele aflase de la preoţii săi de venirea sfântului şi vroia să-şi 
bată joc de el. Fără a se tulbura câtuşi de puţin, cuviosul s-a aşezat în 
genunchi şi a început să se roage în faţa porţilor închise, 
binecuvântându-le apoi cu semnul Sfintei Cruci. De cum a făcut 
aceasta, zăvoarele au zburat din loc şi porţile s-au deschis cu zgomot 
mare. Văzând ce se întâmplă, regele a fugit înaintea sfântului pentru a 
i se închina. După aceea l-a ascultat cu mare atenţie, deoarece Columba 
arătase că tăria lui stătea nu în cuvintele înţelepciunii omeneşti, ci în 
puterea lui Dumnezeu, Care lucra în el prin minuni slăvite. De aceea, 
regele i-a dat cu bucurie sfântului îngăduinţa de a locui în Iona, 
lăsându-l să propovăduiască nestingherit Evanghelia poporului aflat 
sub stăpânirea lui. În scurtă vreme, cuviosul a reuşit să-l câştige şi pe 
rege la credința creştină, acesta botezându-se în jurul anului 565 d. 
Hr., împreună cu mulți dintre supuşii săi. 

3. După aceasta primă întâlnire cu regele pict, Columba s-a întors 
în lona pentru a-şi ridica mănăstirea. Mai întâi a zidit câteva chilii şi o 
biserică, iar apoi s-a retras în afara mănăstirii, unde ducea o viaţă de 
aspră nevoinţă. Se spune că n-avea pat, iar drept pernă folosea o piatră. 
Nenumăraţi oameni veneau la chilia lui pentru sfat şi rugăciune. Apoi, 
omul lui Dumnezeu a aşezat la Iona rânduiala pe care o urmau şi 
celelalte mănăstiri ale sale". Urmând învăţăturii Sfinţilor Părinţi, el a 


17 Această rânduială se găseşte în A. W. Haddan and W. Stubbs, Councils and Ecclesiastical 
Documents Relating to Great Britain and Ireland II, i, Oxford, Oxford University Press, 
1873, pp. 119-121, pe Internet la: http://www.fordham.edu/halsall/source/columba-rule.html. 
Toate citatele noastre sunt luate de acolo. 

hotărât că temelia vieţii de obşte era ascultarea desăvârşită față de 
stareţ: „Oricât de puţin sau de mult ai avea din orice lucru, fie el 
îmbrăcăminte, sau mâncare, sau băutură, totul să fie la porunca şi la 
voința mai-marelui, căci nu se cuvine unui călugăr să aibă vreo deosebire 
de avere faţă de fratele său.” Se stăruia mult pe folosirea cât mai bună a 
timpului, ziua fiind împărţită în trei părți: una pentru rugăciune, alta 
pentru muncă, şi alta pentru citit. Munca, la rândul ei, era împărțită tot 
în trei: o parte pentru nevoile locului, alta pentru nevoile călugărului, 
iar a treia pentru nevoile semenilor, adică pentru milostenie: „Să urmaţi 
milostenia mai înainte de orice,” spune sfântul. În ceea ce priveşte 
nevoința trupească, poruncile lui Columba dau dovadă de o foarte 
înțeleaptă îngăduință, ferindu-i pe călugări atât de căderea în delăsare, 
cât şi de primejdia prea multei înfrânări. El zice: „Să nu luaţi mâncare 
până ce nu vă e foame. Să nu vă culcați înainte de a simți dorinţa (de 
somn). Să nu vorbiţi decât dacă e nevoie.” 

În schimb, sfântul stăruie mereu pe rugăciunea făcută cu simțire, 
şi nu doar de dragul obiceiului: „Măsura rugăciunii tale să fie până ce o 
să-ţi vină lacrimile.” Însă rugăciunea nu poate fi făcută decât pe temelia 
iubirii desăvârşite de vrăjmaşi, şi de aceea, sfântul le porunceşte fiilor 
săi să aibă întotdeauna în minte şi în inimă pace cu toată lumea: „Iertare 
din suflet a tuturor. Rugăciune neîncetată pentru cei ce te necăjesc.” 
Apoi, toate aceste nevoinţe trebuie înfăptuite cu o stare sufletească 
potrivită. Despre aceasta, omul lui Dumnezeu spune: „O minte pregătită 
pentru mucenicie roşie. O minte întărită şi statornică în mucenicie albă."!8 

Putem vedea cu uşurinţă că aceeaşi dreaptă socoteală care a strălucit 
în întreaga tradiție călugărească a Ortodoxiei, străluceşte şi în rânduielile 
cele atât de chibzuite ale lui Columba. Şi aceasta este, de altfel, firesc, 
deoarece Sfântul Duh, Care l-a luminat pe Columba să-şi scrie rânduiala, 
i-a însuflat şi pe marii noştri Părinţi în scrierea aşezămintelor lor. 

De altfel, sfântul, ca un adevărat învăţător, împlinea el însuşi toată 
rânduiala pe care o aşezase. lată ce ne spune Cuviosul Adamnan despre 


18 În scrierile Părinților, „mucenicie roşie” înseamnă moartea pentru Hristos şi pentru credinţă, 
în timp ce „mucenicie albă” înseamnă moartea de fiecare zi faţă de patimi, prin nevoinţe şi 
înfrânare. În tradiția călugărească irlandeză mai exista un al treilea fel de mucenicie, „mucenicia 
» A e e A f 3 . 
verde”, care însemna părăsirea de bunăvoie a pământului de naştere din dragoste pentru Hristos. 


137 


Vrap BENEA 


Paraclisul Sfântului Oran, 
cea mai veche biserică din Iona (sec. IX d. Hr.) 


viața sa în mănăstire: „Nu putea petrece nici măcar o singură oră fără 
învățătură, sau fără rugăciune, sau fără scris, sau fără o oarecare altă 
îndeletnicire sfântă. Astfel că, neîncetat, zi şi noapte, era prins în această 
luptă de post şi priveghere, încât povara oricăreia dintre aceste nevoințe ar 
părea dincolo de puterea de a îndura a omului. Şi totuşi în toate acestea el 
era iubit de toți, căci o sfântă bucurie, mereu strălucind pe fața lui, dezvăluia 
veselia şi bucuria cu care Duhul Sfânt îi umplea lăuntrul sufletului.” 


1 Sfântul Adamnan, op. cit., prefață, p. 35 

4. Cele mai multe istorisiri din viaţa sa sunt din timpul cât a trăit 
în Iona, unde Dumnezeu l-a slăvit pe sfântul Său cu nenumărate daruri 
şi harisme. Se păstrează numeroase povestiri despre minunile şi 
vindecările minunate pe care le-a săvârşit, cât şi despre darul proorociei, 
pe care îl avea cu prisosinţă. În cele ce urmează ne vom strădui să 
amintim cele mai însemnate întâmplări din viaţa sa, arătând în acelaşi 
timp şi lucrarea de propovăduire dusă de sfânt în rândul popoarelor 
ce locuiau pe atunci în Scoţia. 

Astfel, sfântul avea mare dar în a-i ajuta pe cei ce se aflau în 
călătorii pe mare, care deseori se aflau în multe primejdii şi necazuri. 
De pildă, într-una din zile, în timp ce pe insulă bântuia o furtună 
cumplită, Columba a intrat în arhondaric, spunându-le fraților să 
pregătească repede o cameră şi nişte apă de spălat pe picioare. Toţi 
s-au mirat, căci nu puteau să-şi închipuie cine ar fi putut veni la 
mănăstire pe o vreme ca aceea. Însă cuviosul le-a spus că Dumnezeu 
lăsase un loc liniştit în acea furtună, prin care să poată veni un rob 
credincios de-al Lui. Într-adevăr, înainte de lăsarea soarelui, pe insulă 
a ajuns Sfântul Kenneth”, povestindu-le mirat fraţilor cum a călătorit 
pe o mare liniştită, în timp ce vedea, la oarecare depărtare, de jur 
împrejur, o vijelie cumplită. 

Altădată, când şedea în sihăstria sa, au venit la stareţ doi dintre 
cei mai buni ucenici ai săi, Sfântul Baithene?! şi Sfântul Columban”. 
Amândoi veniseră pentru a cere binecuvântare de plecare pe mare, 
însă fiecare vroia să meargă în altă direcţie. Sfântul i-a binecuvântat 
pe amândoi. Apoi i-a spus lui Baithene să se pregătească să plece în 
ziua următoare înspre miazănoapte. Într-adevăr, a doua zi vântul bătea 
dinspre miazăzi, şi Baithene a putut pleca liniştit. Pe la ceasul al treilea, 
când Baithene ajunsese la locul dorit, sfântul l-a chemat şi pe Columban, 
îndemnându-l să fie şi el gata de plecare. Deşi mirat, căci vântul era 
împotrivă, Columban a ascultat de porunca stareţului său. Şi într-adevăr, 
de cum a intrat în corabie vântul şi-a schimbat pe neaşteptate direcția 


% Despre Sfântul Kenneth, v. mai sus, p. 73. 

2! Sfântul Baithene, văr al Sfântului Columba, i-a urmat acestuia pe scaunul de stareţ la Iona. 
A murit în anul 598 d. Hr., şi este sărbătorit la 9 iunie. 

* Nu este vorba aici de Sfântul Columban din Luxeuil, ci de alt Sfânt Columban, despre care 
nu ştim prea multe. 

şi i-a îngăduit să pornească spre Irlanda, astfel că amândoi au putut să 
ajungă cu bine unde vroiau. 

Despre un oarecare bărbat credincios care de mai multe ori plecase 
pe mare pentru a găsi un loc în care să se aşeze, sfântul a profețit: „Nu 
va găsi nici de data aceasta ceea ce caută, şi asta nu pentru altă vină, 
decât pentru aceea că a îngăduit să fie însoțit de un călugăr care pleacă 
de la starețul lui fără să fi cerut binecuvântare. "2 

5. Poate că cel mai mare dar al sfântului era acela al proorociei. 
Columba descoperea oamenilor păcatele lor, sau lucruri care se 
întâmplau la mare depărtare, sau care aveau să se întâmple în viitor, 
ca şi cum pentru el nimic nu era ascuns sau necunoscut. Vom arăta şi 
noi câteva dintre aceste minunate întâmplări care vădesc marea 
îndrăzneală pe care cuviosul o avea înaintea lui Dumnezeu. 

Insula Iona era despărțită de Scoția de o mică strâmtoare numită 
Sound. Într-una din zile s-au auzit nişte strigăte venind de dincolo de 
această strâmtoare. Sfântul i-a trimis îndată pe ucenicii săi pentru a-i 
aduce pe cei ce strigau. Era vorba de doi frați. Îndată ce au ajuns, 
Columba i-a întâmpinat cu mare dragoste, întrebându-i despre scopul 
călătoriei lor. Frații au spus că vroiau să rămână vreme de un an pe 
insulă. Spre uimirea tuturor, cuviosul le-a răspuns noilor veniți: „Nu 
puteți sta cu mine, după cum spuneți, decât dacă mai întâi primiți 
făgăduințele călugărești. ”” Răspunsul a venit fără şovăială: „Deşi până 
în acest ceas nu ne-am gândit niciodată la aşa ceva, totuşi îți vom 
urma sfatul, socotind că vine de la Dumnezeu." 25 Chiar atunci au intrat 
în biserică şi sfântul i-a tuns călugări pe cei doi. De-abia după o 
săptămână s-a putut vedea înțelepciunea faptei celei cu totul neobişnuite 
a sfântului”, căci cei doi fraţi au căzut greu bolnavi, murind la scurtă 
vreme şi slăvind pe Dumnezeu pentru cinstea de a fi primit haina 
călugărească. 

Altădată, cuviosul a trimis pe un frate la un ucenic de-al său, 
Cailtan, care trăia ca sihastru într-una din chiliile din împrejurimi. Prin 


% Ibidem I, 6, p. 44 

Ibidem I, 26, p. 57 

% Ibidem I, 26, p. 57 

% Rânduiala Bisericii prevede ca mantia călugărească să fie primită doar după o perioadă 
destul de lungă de încercare. 

acest frate, Columba i-a poruncit ucenicului să vină cât mai repede în 
mănăstire. Cailtan a venit de îndată, fiind primit cu mare bucurie de 
sfânt. „O, Cailtan, ai făcut bine venind repede aici şi ascultând de 
chemarea mea;” a spus cuviosul, „acum odihneşte-te un pic. Am trimis 
după tine ca să vii pentru pricina aceasta că, iubindu-te ca pe un prieten, 
vroiam să-ţi sfârşeşti zilele cu mine aici, în adevărată ascultare. 2 
Într-adevăr, în aceeaşi săptămână Cailtan a plecat spre veşnicele lăcaşuri. 

6. În timp ce şedea cu un ucenic de-al său în chilie, sfântul l-a 
întrebat pe neaşteptate despre mama lui, vrând să ştie dacă era o femeie 
credincioasă. Deşi Colca, căci acesta era numele ucenicului, stăruia 
că mama sa fusese din totdeauna o femeie bună şi evlavioasă, cuviosul 
i-a poruncit să plece chiar atunci în Irlanda, pentru a o întreba 
îndeaproape despre un păcat mare pe care îl făcuse şi pe care din 
ruşine nu vroia să-l mărturisească. Ucenicul a făcut întocmai şi, după 
ce a stăruit pe lângă mama sa, aceasta şi-a mărturisit cu lacrimi 
fărădelegea. Apoi a primit canonul pe care mai dinainte i-l rânduise 
cuviosul, şi L-a slăvit pe Dumnezeu că, prin sfântul Său, nu o lăsase 
să plece în veşnicie cu un păcat nespovedit. 

7. Într-o noapte sfântul i-a trezit pe toţi ucenicii săi şi, aducându-i 
în biserică, le-a poruncit să se roage pentru un păcat cumplit care 
tocmai se săvârşea în Irlanda. La întrebările fraților, cuviosul le-a spus 
că în scurt timp omul care păcătuise avea să vină în lona. Şi într-adevăr, 
după câteva luni sfântul i-a cerut ucenicului său de chilie, Diormit, să 
fugă în port pentru a nu-i îngădui celui ce săvârşise acel păcat să calce 
pe pământul insulei. Diormit a făcut precum i se poruncise, însă omul 
a strigat din corabie că hotărâse să nu mai mănânce nimic până ce nu 
se va întâlni cu Columba. Auzind, sfântul lui Dumnezeu a coborât la 
mal, unde erau adunaţi mai mulți fraţi care vorbeau despre ce ar trebui 
făcut. Baithene tocmai spunea că Sfânta Scriptură primeşte pocăința 
păcătosului. Columba însă a strigat cu durere: „O, Baithene, acest om 
şi-a omorât, precum Cain, fratele, şi a făcut desfrânare cu mama sa."% 
Văzându-i-se descoperit păcatul, nenorocitul s-a aruncat în genunchi 
cu lacrimi, făgăduind că va îndeplini orice canon îi va da sfântul. 


7 Ibidem I, 25, p. 56-57 
% Ibidem I, 16, p. 52 


141 


Vrap BENEA 


Cea mai veche cruce celtică încă în picioare din Iona, Crucea Sf. Martin (sec. IX 
d. Hr.). Pe partea de apus este zugrăvită, în centru, Maica Domnului cu Pruncul, 
iar mai jos se găsesc Sf. Pro. Daniil în groapa cu lei şi jertfa Patriarhului Avraam. 


Columba i-a spus: „Dacă vei face pocăință printre britani vreme de 12 
ani, cu lacrimi şi plâns, şi nu te vei mai întoarce niciodată în Irlanda, 
poate că Dumnezeu îţi va ierta păcatul.” Însă întorcându-se către fraţi, 
a adăugat cu durere în glas: „Acest om este fiu al pierzării.”% 
Într-adevăr, în scurt timp bărbatul şi-a lepădat pocăinţa şi, întorcându-se 
în Irlanda, a fost ucis în luptă. 


% Ibidem I, 16, p. 52 

8. Sfântul întemeiase pe insulele din jurul lonei mai multe schituri, 
în care trăiau călugării doritori de linişte. Tot aici erau trimişi adesea, 
ca un fel de canon, cei ce vroiau să-şi plângă păcatele“. Se păstrează, 
în legătură cu aceste schituri de pocăință, o istorisire minunată, din 
care se poate vedea cu uşurinţă cu câtă putere lucra în sfântul lui 
Dumnezeu darul proorociei. Odată, cuviosul a mers la arhondaric cu 
nişte treburi, şi a găsit un om sărac aşteptând afară. Întrebând despre 
pricina venirii sale, omul i-a spus că vroia să se pocăiască de păcatele 
sale. Columba, văzând în el un suflet curat, l-a primit şi i-a ascultat 
mărturisirea. A aflat astfel de la bărbat, care se numea Libran, că în 
urmă cu mai mulți ani omorâse un om, iar pentru aceasta fusese închis. 
În timp ce îşi aştepta moartea, o rudă bogată de-a sa îl ajutase şi îl 
scosese din lanţuri. Ca mulţumire pentru acest lucru, omul jurase să-i 
slujească binefăcătorului său până la moarte. Însă în scurtă vreme a 
început să aibă mari mustrări de conştiinţă, şi de aceea a fugit de la 
stăpânul său. Vrând să se pocăiască, venise în insula Iona pentru a se 
spovedi, căci auzise de sfințenia şi înţelepciunea lui Columba. Auzind 
mărturisirea lui sinceră, cât şi dorința de a rămâne în mănăstire, sfântul 
i-a dat canon să petreacă vreme de şapte ani în schitul de pe insula 
Ethica (astăzi Tiree), în pocăință şi rugăciune. Întrebat fiind ce să facă 
în legătură cu jurământul călcat, Columba i-a spus să vină peste şapte 
ani la el în Postul Mare, pentru a se împărtăşi de Paşti, şi atunci îi va 
spune ce trebuie să facă. 

După ce au trecut cei şapte ani şi omul s-a împărtăşit cu Sfintele 
Taine, Columba l-a chemat la el. I-a dat o sabie foarte frumoasă, 
împodobită cu pietre prețioase, şi i-a spus să meargă cu ea înapoi în 
Irlanda. „Însă fostul tău stăpân”, i-a profeţit sfântul, „nu va vrea să 
primească această răscumpărare pentru tine, căci are o soţie evlavioasă, 
care îl va sfătui în chip înțelept să te sloboadă fără nici o plată. Totuşi, 
nu vei putea scăpa de o altă ispită, căci vor veni la tine fraţii tăi, ca să-ţi 
ceară să-l îngrijeşti, după datorie, pe tatăl tău cel bătrân. Să primeşti, 
căci nu vei avea de stat decât o săptămână. Apoi vor vrea să te pună să 
ai grijă şi de mama ta, însă un frate al tău te va ajuta şi va lua el asupră-şi 


3 Despre un astfel de schit de pocăință se vorbeşte şi în Scara Sfântului Ioan Scărarul. V. Ioan 
Scărarul, Sfântul, Scara Raiului, Ed. Amarcord, Timişoara, 2000, pp. 219 sq. 

această sarcină. ”’! Totul s-a întâmplat întocmai. De cum a ajuns în 
Irlanda, Libran s-a dus la stăpânul de la care fugise. A întâlnit acolo pe 
femeia cea credincioasă, care şi-a sfătuit astfel soțul: „Ce nevoie avem 
noi să primim răscumpărarea aceasta trimisă de Sfântul Columba? Nici 
măcar nu suntem vrednici de o asemenea cinste. Sloboade-l fără plată 
pe robul tău cel credincios. Rugăciunile sfântului ne vor folosi mai mult 
decât acest preţ care ne este dat pentru el."? Apoi, după cuvântul lui 
Columba, au venit la Libran frații săi. Aceştia l-au silit să-l îngrijească 
pe tatăl său, care însă a murit înainte de a se încheia o săptămână. Când 
au vrut să i-o dea în grijă şi pe mama lor, un frate mai mic i-a luat 
apărarea, spunând: „Nu ar trebui cu nici un chip să-l ţinem acasă pe 
acest frate al nostru, care, pentru mântuirea sufletului său, a petrecut 
şapte ani în pocăință alături de Sfântul Columba.” 

Astfel rămas slobod, omul s-a îndreptat cu mare bucurie spre un 
port, vrând să se întoarcă la mănăstire. Ajuns la țărm, a găsit o corabie 
care tocmai pleca, însă cei dinăuntru nu au vrut nicicum să-l primească. 
Mâhnit peste măsură, s-a rugat astfel părintelui său, care îl aştepta la 
mare depărtare: „Este oare voia ta, Sfinte Columba, ca aceşti corăbieri, 
care nu mă primesc pe mine, tovarăşul tău, să pornească în călătoria 
lor cu pânzele sus şi cu vânt prielnic?” Ca la o poruncă, vântul şi-a 
schimbat direcția, încât corabia nu mai putea cu nici un chip să se 
depărteze de țărm. Libran, văzând cele întâmplate, a început să fugă 
de-a lungul țărmului după corabie. Cei ce se aflau înăuntru, miraţi 
peste măsură, şi-au dat seama că din pricina lui vântul se făcuse 
potrivnic, şi i-au spus că dacă poate să-i ajute, îl vor lua cu ei. „Sfântul 
Columba, cel la care mă duc eu, şi căruia i-am slujit ultimii şapte ani, 
poate, prin rugăciune, dacă mă luaţi în corabie, să dobândească pentru 
voi de la Domnul vânt prielnic."% Şi într-adevăr, de cum s-a urcat 
bărbatul în corabie vântul s-a oprit, şi cu toţii au putut să plece liniștiți 
spre Britania. 


3! După Sfântul Adamnan, op. cit., II, 40, p. 99-100 
32 Ibidem II, 40, p. 100 
33 Ibidem II, 40, p. 100 
34 Ibidem II, 40, p. 101 
35 Ibidem II, 40, p. 101 

Ajuns la Iona, Libran s-a grăbit să ajungă la starețul său iubit, 
care îl ajutase atâta. Când s-au întâlnit, i-a căzut la picioare, şi înainte 
să apuce să-i spună ceva, Columba i-a povestit cu de-amănuntul tot 
ce i se întâmplase. După alte câteva zile sfântul l-a călugărit şi apoi l-a 
trimis în schitul în care trăise până atunci. Înainte de a pleca, Columba 
i-a mai spus că nu avea să moară la Iona, ci în Irlanda. Libran, auzind 
aceste cuvinte, a izbucnit în plâns şi a căzut în genunchi înaintea 
sfântului. Însă cuviosul l-a liniştit, spunându-i: „Ridică-te şi nu fi trist. 
O să mori într-una din mănăstirile mele, şi moştenirea ta în împărăție 
va fi printre călugării mei aleşi; şi împreună cu ei te vei trezi din somnul 
morţii la învierea vieţii. "% Auzind astfel de cuvinte de mângâiere 
ucenicul cel credincios s-a umplut de bucurie şi, primind 
binecuvântarea sfântului, a plecat împăcat. Într-adevăr, peste mulţi 
ani a fost trimis cu o ascultare în Irlanda, şi ajungând la mănăstirea din 
Derry a murit liniştit, fiind apoi îngropat în cimitirul mănăstirii. 

9. Trebuie spus că acest Libran se învrednicise să primească, prin 
rugăciunea sfântului, şi darul preoţiei. Dacă în ceea ce-l priveşte pe 
ucenicul său cel credincios, Columba lucrase cu iconomie“, de cele 
mai multe ori sfântul dădea dovadă de o mare grijă în împlinirea 
întocmai a poruncilor Bisericii. Astfel, în Irlanda trăia un preot pe nume 
Findchan. Acesta avea un ucenic numit Aid, care fusese un om foarte 
sângeros, şi care îl omorâse chiar pe regele Irlandei. Deşi ştia despre 
nevrednicia ucenicului său, Findchan a stăruit îndelung pe lângă 
episcopul locului ca Aid să fie hirotonit preot. Silit astfel, episcopul a 
primit, însă de teamă i-a cerut lui Findchan să-şi pună şi el mâna pe 
capul lui Aid în timpul hirotonirii. Apoi, cei doi au plecat la Iona, 
pentru a lua binecuvântare de la Columba. Aflând despre chipul în 
care fusese făcută hirotonia, sfântul s-a mâhnit cumplit, şi le-a profeţit 
celor doi cu glas neînduplecat: „Acea mână dreaptă pe care Findchan, 
împotriva legilor lui Dumnezeu şi ale Bisericii, a pus-o pe capul fiului 
pierzării, va fi în curând acoperită de răni, şi, după o mare şi cumplită 
durere, va merge înaintea lui în mormânt. |...] lar Aid, astfel hirotonit 
în chip nelegiuit, se va întoarce ca un câine la vărsătura sas, şi va fi 


% Ibidem II, 40, p. 101 
37 Adică cu îngăduință. 
38 TI Ptr, 2, 22 

din nou un ucigaş sângeros, până când, străpuns în gât de o suliță, va 
cădea în apă dintr-un copac şi se va îneca.” Acestea s-au întâmplat 
întocmai mai târziu, când Findchan a fost rănit la mâna dreaptă, care 
i-a putrezit în dureri cumplite, iar Aid, întors la faptele sale nelegiuite, 
a fost trădat şi omorât mişeleşte după cum profețise sfântul, de unul 
dintre supuşii săi. 

10. Columba nu numai că vedea ceea ce se afla în sufletul 
oamenilor, sau lucruri care aveau să se întâmple în viitor, ci avea şi 
darul de a şti lucruri care se petreceau la mare depărtare. De multe ori 
spunca celor ce se aflau împreună cu el despre bătălii şi lupte ce tocmai 
se purtau în alte ţinuturi. De pildă, odată, când era împreună cu 
ucenicul său Lugbe, a oftat din greu şi apoi a început să lăcrimeze. 
Întrebat fiind despre pricina mâhnirii sale, a răspuns că tocmai atunci, 
în Irlanda, doi oameni de neam mare mureau din pricina rănilor pe 
care şi le făcuseră unul altuia. Când, după o săptămână, un bărbat a 
venit în insulă şi a povestit despre aceasta, Lugbe a început să-l întrebe 
pe cuvios, cu stăruință şi lacrimi, despre chipul în care primeşte aceste 
descoperiri. După multe rugăminţi, văzând hotărârea ucenicului său, 
sfântul a primit să-i arate cele cerute, însă doar dacă acesta avea să 
păstreze taina celor aflate până la moartea omului lui Dumnezeu. 

„Sunt unii,” i-a descoperit apoi Columba, „deşi foarte puţini, 
cărora harul lui Dumnezeu le îngăduie să vadă în chip limpede şi 
lămurit întreaga întindere a lumii, şi să îmbrăţişeze înlăunutrul minţii 
lor, care are o putere în chip minunat mărită, cele mai din afară margini 
ale cerurilor şi ale pământului, ca şi cum toate ar fi luminate de o 
singură rază de soare.“ Cu adevărat, şi sfântul strălucea din plin de 
acest dar, deşi se străduia mereu să ascundă aceasta. 

11. Multe minuni se păstrează din viaţa cuviosului, şi desigur că 
mult mai multe sunt cele care nu se păstrează. Nu vom stărui asupra 
tuturor, pentru a nu lungi prea mult povestirea, dar ne vom strădui să 
arătăm câteva dintre cele mai însemnate. 


* Sfântul Adamnan, op. cit., I, 29, p. 59 

% Ibidem I, 35, p. 65. Aproape în acelaşi fel vorbeşte despre acest dar şi un mare înainte-văzător 
şi făcător de minuni al vremurilor noastre, Părintele Porfirie (Bairaktaris), arătându-le ucenicilor 
săi felul în care putea să vadă lucruri care se petreceau la mare depărtare. V. Bairaktaris, 
Porfirie, Ne vorbeşte Părintele Porfirie, Ed. Bunavestire, Galaţi, 2003, pp. 60-61 ş.a. 

Astfel, sfântul avea mare dragoste de a copia cărțile Bisericii. 
Până la sfârşitul vieții lui s-a ocupat cu această îndeletnicire sfântă, 
care era de mare folos deoarece pe atunci cărțile lipseau cu desăvârşire. 
Mulţi martori adevereau că acele cărți scrise de el, chiar dacă erau 
lăsate vreme îndelungată în apă, nu pătimeau nici o stricăciune, ci se 
păstrau ca şi cum ar fi fost ţinute la loc uscat. Apoi, se povesteşte 
despre faptul că atunci când cânta în biserică, vocea lui răsuna cu 
atâta putere, încât uneori, cu harul lui Dumnezeu, era auzită până la 
mari depărtări. Cu toate acestea, în chip minunat, cei care erau înăuntrul 
bisericii nu simțeau că vocea ar fi supărător de puternică, ci dimpotrivă, 
o auzeau la fel de tare ca şi a celorlalți cântăreți. 

Atât de multă îndrăzneală avea cuviosul înaintea lui Dumnezeu, 
încât orice lucru pe care-l binecuvânta, primea de îndată şi 
binecuvântare cerească. De pildă, un bărbat foarte sărac, care avea 
mulți copii şi ajunsese să cerşească, a venit la sfânt pentru a-i cere 
ajutorul. Cuviosul a rupt o ramură din copacul sub care stătea, a 
binecuvântat-o şi apoi i-a dat-o omului, spunându-i că prin ea va avea 
întotdeauna mâncare de ajuns pentru cei din casa sa. Nespus de 
bucuros, săracul a plecat. În scurt timp a văzut că orice animal sălbatic 
care se atingea de ramura aceea, murea pe loc. Astfel, de atunci încolo, 
câtă vreme a păstrat cu grijă lemnul binecuvântat de Columba, a fost 
întotdeauna îndestulat, atât el cât şi familia sa. 

Altădată, ucenicii sfântului, la porunca starețului lor, au luat nişte 
lemne de pe pământul unui om sărac. Când au adus lemnele la 
mănăstire, i-au spus cuviosului că omul cel sărac fusese foarte mâhnit 
pentru cele întâmplate. Sfântul, cu mare grijă, i-a trimis omului nişte 
orz binecuvântat de el, poruncindu-i să-l sădească chiar atunci, măcar 
că trecuse de mult vremea însămânțării. Bucuros de darul sfântului, 
săracul a semănat cu credinţă orzul şi, deşi era mijlocul lui iunie, la 
începutul lui august a putut să strângă orzul copt. 


Lucrarea în rândul picţilor 


1. După cum am spus mai înainte, pricina cea mai de seamă a 
venirii lui Columba în Scoţia fusese aceea de a aduce la Hristos pe cât 

mai mulți dintre picții păgâni. Şi într-adevăr, sfântul a călătorit neobosit 
prin întreaga Scoție, zidind biserici şi mănăstiri şi străduindu-se pe 
toate căile să propovăduiască oamenilor vestea cea bună a mântuirii. 
Mai ales, Columba le dovedea adevărul credinței creştine prin puterea 
Duhului Sfânt Care sălăşluia în el, şi Care lucra prin el minuni 
nenumărate. Acest lucru era cu atât mai trebuincios, cu cât în munca 
sa cea binecuvântată sfântul a avut de suferit multe ispite şi greutăți 
din partea preoţilor păgâni, care se numeau druizi. Aceştia lucrau cu 
putere drăcească, prin farmece şi vrăji, şi de aceea sfântul a fost nevoit 
să ruşineze cursele lor prin minuni pe măsură, care să arate oamenilor 
că Hristos este Dumnezeu adevărat şi Împărat a toată făptura. 
Astfel, după prima minune săvârşită în faţa regelui Brude, prin 
care a deschis porțile închise ale palatului, Columba a mers de mai 
multe ori la rege ca să-l câştige pentru Hristos. Acest lucru însă nu era 
deloc unul uşor, deoarece tatăl adoptiv al regelui, pe nume Broichnan, 
era chiar mai-marele druizilor picţi. Însă prin darul pe care îl avea de 
la Dumnezeu, sfântul l-a biruit de mai multe ori pe acest preot 
păgânesc. Astfel, odată a văzut la Broichnan o roabă de neam 
irlandez, cu care druidul se purta aspru şi fără milă. Columba i-a 
cerut de mai multe ori să o sloboadă, însă păgânul nu vroia cu nici 
un chip. Văzând încăpățânarea lui, sfântul a plecat către Iona 
spunându-i că, dacă nu va da drumul femeii, va muri în chip 
năpraznic. Apoi şi-a luat rămas bun de la rege şi a plecat împreună 
cu însoțitorii săi. Ajuns la marginea râului Ness, a luat o pietricică 
albă pe care a binecuvântat-o, spunând: „lată această pietricică albă, 
prin care Dumnezeu va lucra vindecarea multor boli în mijlocul 
acestui neam păgân.”*! Apoi, pe când se urca în corabie, au venit 
doi călăreţi rugându-l să vină degrabă pentru a-l vindeca pe 
Broichnan, tatăl regelui, care fusese prins de o slăbiciune cumplită 
şi se afla pe moarte. Auzind aceste cuvinte, Columba a dat pietricica 
la doi dintre ucenicii săi, pe care i-a trimis la rege, poruncindu-le 
să-i spună aşa: „Dacă Broichnan va făgădui mai întâi să dea drumul 
fecioarei, atunci degrabă să cufundaţi această mică piatră în apă, şi 


+! Ibidem II, 34 p. 92 

să bea din ea şi va fi vindecat îndată; dar dacă îşi va călca jurământul 
şi nu va primi să o sloboadă (pe femeie), în aceeaşi clipă va 
muri.” Înspăimântat peste măsură de profeția sfântului, Broichnan 
a lăsat-o pe fată să plece, iar apoi a cufundat pietricica într-un vas cu 
apă. Sub privirile uimite ale tuturor, piatra a plutit în apă fără a se 
scufunda. După aceea, de îndată ce a băut, păgânul a primit 
însănătoşire din slăbiciunea care-l cuprinsese. Regele, văzând 
minunea, a luat piatra şi a pus-o în vistieria sa. Acea piatră a lucrat 
apoi vindecări nenumărate, însă de câte ori o cereau bolnavi care 
erau rânduiți de Dumnezeu să moară, ea nu putea fi găsită nicicum. 

2. La puţin timp după această întâmplare, cuviosul s-a întâlnit 
din nou cu Broichnan, care căuta un chip de a se răzbuna pe omul lui 
Dumnezeu. Aflând că sfântul vrea să plece înapoi în Iona, druidul i-a 
spus că prin vrăjile lui poate să-l împiedice să pornească, aducând 
furtună şi vreme rea. Columba i-a răspuns fără teamă: „Atotputerea 
lui Dumnezeu cârmuieşte toate lucrurile, şi în numele Lui şi sub pronia 
Lui cea călăuzitoare sunt înfăptuite toate mişcările noastre.” Iar apoi, 
fără cea mai mică şovăială, s-a îndreptat însoţit de o mulțime de oameni 
spre malul lacului Ness. Druizii erau nemaipomenit de bucuroşi, căci 
cerul se întunecase ca noaptea şi bătea un vânt năpraznic, încât nici 
nu-şi putea măcar închipui cineva să pornească pe mare pe o vreme 
ca aceea. Însă odată ajuns la mal, Columba şi-a făcut cruce şi a intrat 
în mica lui barcă şi, deşi ucenicii săi se temeau, le-a poruncit să plece 
fără zăbavă spre insulă. Sub privirile înmărmurite ale celor de pe mal, 
barca a pornit cu viteză uimitoare către Iona, şi toți au început să-L 
slăvească cu bucurie pe Dumnezeul creştinilor. 

3. În lung şi în lat străbătea sfântul pământurile locuite de picţi, 
învățând cuvântul lui Dumnezeu, săvârşind peste tot minuni, botezând 
mulţimi de oameni şi zidind biserici şi mănăstiri. În scurtă vreme, faima 
lui ajunsese în cele mai depărtate colţuri ale ţării şi, în orice sat intra, 
toată lumea vroia să-l găzduiască şi să-l îngrijească. Într-adevăr, în 
casa în care intra sfântul, intra şi Dumnezeu, astfel că toți ştiau că dacă 
un sărac se învrednicea să-l primească pe cuvios măcar o noapte, în 


* Ibidem II, 34 p. 93 
8 Ibidem II, 35 p. 94 

scurtă vreme averea lui urma să se înmulțească în chip minunat. De 
altfel, Columba avea mare dragoste pentru cei lipsiți şi de aceea 
întotdeauna dormea la ei şi de multe ori pedepsea pe cei care încercau 
să-i nedreptățească. 

4. Tot din vremea lucrării sale între picți se păstrează următoarea 
întâmplare. Într-una din zile, în timp ce călătorea pe mare împreună cu 
câțiva dintre ucenicii lui, sfântul a căzut dintr-odată în uimire. După ce 
şi-a venit în sine le-a spus ucenicilor săi să pornească spre un ținut mai 
îndepărtat, căci văzuse îngeri coborând din cer pentru a lua sufletul 
unui păgân bătrân, care întreaga sa viață se străduise să facă fapte bune 
şi să-şi ajute semenii. Îngerii aşteptau venirea lui Columba pentru a-l 
boteza pe bătrân, ca apoi să-i poată duce sufletul în Împărăția cerurilor. 
Într-adevăr, ajungând acolo şi găsindu-l pe bătrân, sfântul i-a vorbit 
cuvintele vieţii veşnice; iar acesta a crezut şi a primit botezul din mâna 
lui Columba, murind apoi cu chipul luminat şi cu sufletul plin de bucurie. 

Altădată, aflându-se în pământurile Scoției, nişte ţărani au adus 
un copil la cuvios pentru a-l boteza. Pentru că niciunde în jur nu se 
afla apă, sfântul a îngenuncheat, s-a rugat îndelung, iar apoi a 
binecuvântat o stâncă din apropiere. De îndată, din stâncă a ieşit un 
şuvoi de apă curată, astfel că a putut să-l boteze chiar atunci pe copilaş. 
Apoi, Columba le-a profețit părinţilor că în tinereţe copilul lor va trăi 
în păcate trupeşti, însă apoi va veni la mare pocăință, şi va începe să 
trăiască pentru Hristos, murind moarte creştinească la adânci bătrâneți. 

Tot atunci, într-un sat din apropiere, în care sfântul intrase pentru 
a propovădui, se afla o fântână pe care păgânii o cinsteau ca pe un 
dumnezeu. Pricina pentru aceasta era că oricine bea din apa acelei 
fântâni se îmbolnăvea numaidecât: fie ajungea lepros, fie orbea, fie 
era lovit de alte neputinţe. Auzind despre aceasta şi văzând că oamenii 
nu primeau cuvântul lui datorită fântânii, sfântul s-a dus într-acolo 
pentru a le arăta oamenilor puterea lui Hristos. Văzând aceasta, druizii 
nu mai puteau de bucurie, căci se aşteptau ca şi sfântul să pătimească 
cele pe care le pătimiseră alţii înaintea lui. Însă Columba, ajungând în 
dreptul fântânii, a binecuvântat-o cu semnul crucii, apoi s-a spălat pe 
mâini şi a băut din ea fără nici o teamă. La fel au făcut şi ucenicii lui. 
De atunci încolo, fântâna nu numai că nu mai făcea rău nimănui, ci 
chiar dobândise darul vindecării. 

Altădată sfântul se afla într-un sat de păgâni, rostind cuvintele 
vieţii veşnice, şi mai mulţi dintre cei ce-l ascultau au crezut şi s-au 
botezat cu familiile lor. La puține zile după aceasta, un copil al uneia 
dintre familiile nou-botezate s-a îmbolnăvit pe neaşteptate, ajungând 
pe patul de moarte. Văzându-l, druizii au început să-şi bată joc de 
părinții lui, spunându-le că băiatul li se îmbolnăvise din pricină că ei îi 
mâhniseră pe zei prin botezul lor. Auzind despre aceasta şi arzând de 
dragoste pentru Dumnezeu, sfântul s-a întors în sat şi s-a dus la casa 
ţăranului. Când a ajuns însă acolo a găsit supărare mare, căci copilul 
deja murise. Fără a se tulbura, Columba a intrat în camera mortului şi 
cu lacrimi a început să se roage lui Dumnezeu. Apoi l-a luat pe prunc 
de mână şi i-a poruncit ca, în numele lui lisus Hristos, să vină la viaţă. 
Băiatul, auzind numele cel preasfânt, pe dată s-a trezit. Când părinţii 
şi-au văzut copilul viu, cu bucurie I-au mulţumit lui Dumnezeu pentru 
darurile cele mari cu care îl împodobise pe alesul Său. 

Vom mai arăta doar o singură întâmplare minunată din timpul 
propovăduirii sfântului, în care se poate vedea câtă putere are ascultarea 
atunci când este făcută cu credință nestrămutată. Într-una din călătoriile 
sale, Columba a fost nevoit să treacă cu barca peste lacul Ness (Loch 
Ness), în care sălăşluia un balaur uriaş. Ajungând la malul lacului a văzut 
nişte păgâni care tocmai îngropau un om omorât de acel balaur. Fără a se 
înspăimânta câtuşi de puţin, sfântul i-a poruncit unuia dintre ucenicii săi 
să înoate până pe cealaltă parte a lacului, pentru a aduce barca care se afla 
acolo. Ucenicul, pe nume Lugbe, a intrat fără şovăială în apele lacului, 
însă balaurul, care era ațâţat de moartea ţăranului, de cum l-a simţit s-a 
năpustit asupra lui. Toţi câţi se aflau pe mal priveau cu groază la cele ce se 
petreceau chiar sub ochii lor. Însă când balaurul a ajuns la mică apropiere 
de Lugbe, sfântul şi-a ridicat mâna, a făcut semnul Sfintei Cruci, şi i-a 
poruncit ca, în numele lui lisus Hristos, să se oprească pe dată şi să se 
întoarcă în adâncuri. Lighioana s-a oprit ca şi cum ar fi fost prinsă de o 
mână uriaşă, şi a fugit neputincioasă înapoi. Ucenicul a continuat să înoate 
netulburat, căci încrederea în stareţul său era deplină, şi a adus barca la 
sfânt. Văzând această mare minune, toți, până şi picţii păgâni, au fost 
nevoiţi să-L slăvească pe Dumnezeul cel adevărat. 

Prin astfel de minuni slăvite, dar şi prin cuvintele şi viaţa sa, 
cuviosul a câştigat pe mulţi dintre picți pentru credinţa creştină. Când, 

după moartea regelui Brude“, pe tronul regatului a urcat Gardnait, 
creştin din neamul picților de miazăzi, sfântul a ajuns povățuitor şi 
conducător duhovnicesc al întregii Scoții. Într-adevăr, Iona ajunsese 
un adevărat Sfânt Munte al acelor ținuturi îndepărtate, de unde lumina 
sfințeniei strălucea peste tot. 


Legăturile cu Irlanda 


1. Pe lângă munca pe care a dus-o pentru încreştinarea păgânilor, 
sfântul a purtat mare grijă şi irlandezilor săi, atât celor ce se aflau în 
Scoţia, cât şi celor din Irlanda. Într-adevăr, cuviosul îşi iubea nespus 
țara şi neamul, şi de aceea a păstrat mereu legături trainice cu cei din 
patria sa. De pildă, când se afla odată în insula Iona, împreună cu un 
ucenic de-al său, a văzut un nor întunecat care răsărea în partea de 
miazănoapte. Cu tristeţe mare în glas i-a spus ucenicului: „Vezi norul 
acela care se apropie? Va fi nespus de vătămător atât pentru oameni 
cât şi pentru animale şi, după ce va acoperi cu repeziciune o mare 
parte din Irlanda, va aduce o ploaie otrăvitoare, care va pustii întreaga 
Irlandă; iar cei pe care va cădea, om sau animal, se vor acoperi de răni 
dureroase şi chiar vor muri în chinuri cumplite.“ De aceea să nu mai 
zăbovim. Dacă Dumnezeu ne va ajuta, mâine să pleci înspre locurile 
acelea, cu o bucată de pâine sfințită. Apa în care vei cufunda acea 
bucăţică de pâine se va face apă vindecătoare, iar tu să stropeşti cu ea 
pe oricine este cuprins de neputinţă. Şi toţi, cu harul lui Dumnezeu, se 
vor tămădui îndată." Într-adevăr, ucenicul a plecat chiar a doua zi în 
Irlanda şi a ajuns cu bine în ţinutul de care îi vorbise sfântul. A găsit 
mulțime de oameni aflaţi pe patul de moarte, în dureri grozave, care 
toți se însănătoşeau prin stropirea cu apă sfințită. Auzind lumea despre 
aceasta, veneau mulțimi nenumărate, de la mari depărtări, pentru a 
primi tămăduire, şi toți slăveau pe Dumnezeu pentru sfântul Său, pe 
care li-l trimisese drept ajutor şi mângâiere. 


+ În anul 586 d. Hr. V. Ştefan, Cristian, Misiunea creştină în apus şi răsărit (sec. V-X), Presa 
Universitară Clujeană, Cluj-Napoca, 2002, p. 43 

45 Se pare că era vorba despre un nor toxic apărut în urma unei erupții vulcanice din Islanda. 
46 Sfântul Adamnan, op. cit., II, 4, p. 73 

2. Altădată, pe când se afla la Iona, Columba s-a dus degrabă la 
un alt ucenic de-al său, căruia i-a spus să se pregătească pentru o 
călătorie în Irlanda. „Să mergi la Clocher şi să-i spui că sora sa, fecioara 
Maugina, şi-a rupt foarte rău un picior în timp ce se întorcea de la 
biserică. lar acum plânge amarnic, cerând ajutor de la mine, 
păcătosul."* Ucenicul a făcut întocmai după cum i se poruncise: a 
găsit-o pe fecioară, a stropit-o cu apă binecuvântată de Columba, iar 
aceasta s-a vindecat chiar atunci în chip minunat. 

În acelaşi chip, când sfântul citea odată în chilia sa, s-a ridicat 
repede de pe scaun şi a fugit spre biserică, spunându-i ucenicului său 
că tocmai atunci o femeie din Irlanda se chinuia cumplit în durerile 
naşterii, rugându-se lui Dumnezeu să o izbăvească pentru rugăciunile 
sale. De cum a ajuns în biserică, Columba a căzut în genunchi şi a 
început să se roage cu lacrimi pentru cea care-i cerea ajutorul. Apoi 
s-a ridicat şi, zâmbind, le-a spus fraţilor: „Domnul lisus, născut din 
femeie, a dat ajutor acestei biete femei, şi cu milostivire a uşurat-o din 
durerea ei. Căci a născut nevătămată un copil, şi nu va muri în această 
împrejurare. "4% 

3. Pe lângă grija faţă de cei din neamul său, sfântul s-a îngrijit 
foarte mult şi de mănăstirile sale din Irlanda, deoarece călugării care 
trăiau în ele îi erau toţi fii duhovniceşti şi îl socoteau în continuare 
stareţ. Mereu se ruga pentru ei şi adesea le trimitea, prin ucenicii săi 
din lona, diferite sfaturi şi scrisori, prin care căuta să-i mângâie şi să-i 
povăţuiască. De aceea, fiii săi ştiau întotdeauna că sfântul stă pururi 
rugător pentru ei înaintea lui Dumnezeu, lucru care puteau lesne să-l 
vadă şi din ajutorul minunat pe care adesea li-l dădea Columba. 

Odată, de pildă, în timp ce sfântul scria în chilia sa, a strigat 
dintr-odată cu voce puternică. Cei doi ucenici care erau acolo au sosit 
de îndată, întrebându-l care era pricina neliniştii lui. Cuviosul le-a spus 
că-l strigase pe îngerul care se afla lângă el, deoarece unul dintre 
călugării din Derry tocmai căzuse de la mare înălțime. Sfântul îi ceruse 
îngerului să meargă să-l scape pe frate înainte ca acesta să pățească 
ceva. „Cât de minunată şi aproape de negrăit este iuțimea mişcării 


+ După ibidem II, 5, p. 74 
4 Ibidem II, 41, p. 103 

îngereşti,” le-a lămurit sfântul, „precum iuțimea fulgerului, îmi închipui. 
Căci duhul cel ceresc care tocmai acum a zburat de la noi, în clipa în 
care omul a început să cadă, a ajuns pentru a-l sprijini parcă într-o 
clipire de ochi, înainte ca trupul omului să atingă pământul.” 

Altădată, într-o zi foarte rece de iarnă, sfântul a început să plângă. 
Fiind întrebat ce se întâmplă, cuviosul a răspuns că ucenicul său, 
Laisran, stareţ la Derry, tocmai le poruncea călugărilor, care erau istoviți 
de lucru, să se apuce de zidit o casă de oaspeţi. A început astfel să se 
roage pentru Laisran, şi în timp ce făcea aceasta, ucenicul a simţit 
dintr-odată o durere în inimă, şi o nelinişte şi tulburare cu neputinţă de 
înțeles. A început să se roage şi el cu credinţă, şi în scurt timp a fost 
luminat de Dumnezeu să îi oprească pe călugări din munca lor, 
cerându-le iertare că îi făcuse să lucreze pe o vreme aşa de rea. Când 
sfântul a înţeles că rugăciunile sale fuseseră ascultate, s-a bucurat 
nespus, arătându-le tuturor legătura trainică care se zideşte întotdeauna 
între duhovnic şi ucenicul său. 

4. Am amintit înainte că sfântul a păstrat legături foarte strânse 
cu ţara sa, atât prin ucenici, cât mai ales prin rugăciune. Însă, pe lângă 
acestea, pentru că lumea de acolo îl iubea nespus, Columba şi-a vizitat 
de câteva ori ţara, pentru a-i mângâia pe ucenici şi pentru a lumina 
poporul cel drepteredincios. Oriunde mergea era întâmpinat cu dragoste 
de nenumărați oameni, care toţi se străduiau să ia binecuvântare de la 
el şi să audă un cuvânt de folos. Şi aici strălucea prin darurile cu care 
fusese împodobit de mila dumnezeiască, lucrând nenumărate minuni 
şi vindecări în popor. Nu de puţine ori le descoperea oamenilor păcatele 
şi viaţa lor. 

Odată, în timp ce se întorcea de la o întâlnire cu regele Irlandei, a 
intrat într-un sat. La îndemnul episcopului, oamenii de acolo au strâns 
mulțime de daruri ca recunoştinţă pentru binefacerile pe care cuviosul 
le făcuse tuturor. Astfel că fiecare țăran, după putere, adusese câte 
ceva, şi toți îşi întinseseră darurile pe jos în locul prin care ştiau că 
avea să treacă sfântul. Ajungând acolo şi văzând darurile puse înainte, 
cuviosul a început să privească cu atenţie la fiecare. Pe unul l-a 


* Ibidem III, 16 p. 121 

binecuvântat, zicând: „Mila lui Dumnezeu îl însoţeşte pe omul care a 
dat aceasta, pentru milostenia şi dragostea pe care le are.”™ De altul 
însă nici n-a vrut să se atingă: „De jertfa acestui om înţelept, dar zgârcit, 
nu pot să mă împărtăşesc, până ce nu se va pocăi sincer de păcatul 
lui.”5! La scurtă vreme, un om din mulţime s-a apropiat de el şi i-a 
căzut în genunchi, mărturisindu-şi cu voce tare, în faţa tuturor, păcatul. 
Văzând smerenia lui, sfântul l-a ridicat şi l-a binecuvântat, încât omul 
a simţit chiar atunci că primise izbăvire de patima zgârceniei. 

Într-altă zi, când se afla la o mănăstire, Columba a fost chemat să 
ia parte la Sfânta Liturghie. Părinții au ales drept preot slujitor pe cel 
pe care-l ştiau cel mai curat şi mai bun. Însă când preotul a început să 
slujească, Columba a rostit dintr-odată, cu voce tare: „Cele curate şi 
cele necurate sunt acum deopotrivă amestecate unele cu altele; adică, 
Tainele cele curate ale Sfintei Jertfe sunt aduse de un om necurat, care 
tocmai acum ascunde în cugetul său un păcat cumplit.” Cei din jur, 
auzind aceste cuvinte înfricoşătoare, s-au umplut de groază, în timp 
ce preotul a căzut în genunchi în faţa tuturor şi şi-a mărturisit chiar 
atunci păcatul. 

5. Sfântul Columba a purtat mare grijă şi pentru irlandezii care 
trăiau în Scoţia. De altfel, cuviosului i se cerea întotdeauna sfat în 
toate lucrurile ce ţineau de conducerea țării, deoarece toți oamenii 
erau încredinţaţi că sfaturile pe care le dădea Columba erau însuflate 
de Însuşi Dumnezeu. Când se afla odată în insula Hinba, a văzut în 
vedenie un înger, care ţinea în mână o carte de sticlă în care erau 
scrise numele tuturor domnitorilor Dalriadei*. Îngerul i-a poruncit 
cuviosului să meargă de grabă la Iona pentru a-l unge rege pe Aidan, 
care era ales să fie următorul domnitor. Columba ar fi vrut însă să fie 
uns rege fratele său, şi de aceea şovăia. Atunci îngerul, pentru a-i 
arăta că acele cuvinte sunt porunca lui Dumnezeu, a luat un bici şi l-a 
lovit pe sfânt cu putere: „Să fii încredinţat că sunt trimis la tine de 


5 Ibidem I, 35, p. 69 

5! Ibidem I, 35, p. 69 

52 Ibidem I, 33, p. 62-63 

55 Dalriada era numele regatului întemeiat de irlandezi în Scoţia. Despre el, v. mai sus, nota 22, 
p. 65. 

Dumnezeu cu cartea de sticlă, pentru ca după cuvintele pe care le-ai 
citit, să-l aşezi pe Aidan la domnie; dar dacă nu vei voi să asculți porunca, 
te voi lovi din nou.”** După ce trei nopți la rând i s-a arătat îngerul, 
sfântul a primit porunca ca fiind voia lui Dumnezeu. S-a întors la Iona 
şi, găsindu-l acolo pe Aidan, l-a uns rege. În timpul sfințirii, i-a profețit 
acestuia despre toți urmaşii lui, spunându-i că ei vor rămâne pe tron 
atâta vreme cât nu vor face nici un rău neamului din care se trăgea 
Columba. Într-adevăr, când peste mulți ani strănepoții lui Aidan au jefuit 
pământurile familiei lui Columba, domnia a fost luată din mâinile lor. 

Prin bărbăţia şi hotărârea sa în fața tuturor, sfântul şi-a făcut şi o 
mulțime de duşmani. Dumnezeu însă întotdeauna îi păzeşte pe aleşii 
Săi, şi nu lasă răutatea vrăjmaşului să-i vatăme în vreun fel. De pildă 
odată, când un nelegiuit îl căuta pe Columba vrând să-l omoare, un 
ucenic de-al sfântului s-a îmbrăcat cu haina părintelui său, pentru a-l 
apăra. Ucigaşul, nebănuind nimic, a venit într-o noapte şi, găsindu-l 
pe ucenicul cel credincios astfel îmbrăcat, şi-a înfipt cu putere sulița 
în el. Însă aceasta, în chip minunat, nu a străpuns mantia sfântului, de 
parcă ar fi atins cel mai tare scut. Nelegiuitul a plecat fără să-şi dea 
seama că gândurile sale nu se împliniseră. Peste un an, în timp ce 
sfântul stătea în chilia sa, le-a spus ucenicilor săi că omul care încercase 
în chip mişelesc să-l omoare, tocmai atunci îşi primea pedeapsa de la 
Dumnezeu, fiind ucis pe câmpul de luptă. 

6. Deşi sfântul moştenise de la strămoşii săi o fire iute şi hotărâtă, 
se păstrează destule povestiri care arată gingăşia sufletească a omului 
lui Dumnezeu şi dragostea cea mare pe care el o purta țării sale. Odată, 
de pildă, în vremea când stătea în Iona, a chemat pe unul dintre frați şi 
i-a spus să meargă pe țărmul de apus al insulei, şi să aştepte acolo un 
cocor care o să ajungă cu totul sfârşit de putere. „Îngrijeşte acea pasăre 
cu blândeţe, du-o în vreo casă din vecini, unde să poată fi primită cu 
bunătate şi hrănită vreme de trei zile.” Apoi a adăugat: „Îţi încredințez 
cu atâta grijă această pasăre, deoarece vine din ţara noastră. "5 

7. Într-o altă zi, cuviosul a chemat pe doi dintre ucenicii săi, 
poruncindu-le să meargă într-o insulă din apropiere. Acolo aveau să 


5 Ibidem III, 6, p. 114 
55 Ibidem I, 35, p. 67-68 

găsească un hoţ care stătea ascuns în timpul zilei, şi noaptea ieşea din 
ascunzătoare pentru a fura din focile mănăstirii. Cei doi l-au găsit pe 
hoţ şi l-au adus la Columba pentru a fi pedepsit. Omul a ajuns în faţa 
sfântului speriat de moarte. Însă cuviosul, cu voce liniştită, doar l-a 
mustrat pentru păcatul de a fura, spunându-i că dacă duce lipsă de 
ceva poate oricând să vină să ceară. Şi pentru a nu-l slobozi cu mâna 
goală, i-a dat nişte berbeci din turma mănăstirii. La puţin timp după 
aceasta, sfântul l-a chemat pe Baithene şi l-a trimis la hoţ cu o oaie 
mare şi cu mai mulți saci de grâu. Deşi mirat, ucenicul a ascultat 
porunca cuviosului. De-abia când a ajuns acolo a înţeles fapta starețului 
său, deoarece omul tocmai murise, iar darurile sfântului au putut fi 
folosite la înmormântarea bietului ţăran. 

8. Cu cât cuviosul sporea în vârstă, cu atât primea mai multe 
daruri de la Dumnezeu, astfel că la anii bătrâneții ajunsese un adevărat 
înger în trup, care sălăşluia mai mult cu mintea la lucrurile cereşti, 
decât la cele trecătoare ale lumii acesteia. Dintre descoperirile de care 
s-a învrednicit, doar puţine ne-au rămas cunoscute. De multe ori în 
timp ce se ruga, era înconjurat de o lumină nepământeană. Odată, de 
pildă, casa în care se închisese pentru a se nevoi a fost cuprinsă vreme 
de trei zile de o strălucire fără seamăn. Altădată, în timp ce se ruga pe 
ascuns în biserică, la miezul nopţii, unul dintre fraţi, care se afla acolo 
din întâmplare, a putut să-l vadă înconjurat de o lumină mai puternică 
decât cea a soarelui. Într-o altă zi, în timp ce se afla pe insula Hinba, 
au venit să-l vadă Sfinții Comgall, Kenneth, Brendan şi Cormac. Cei 
cinci au hotărât să slujească, în semn de mulțumire, Sfânta Liturghie. 
După ce aceasta s-a terminat, Brendan le-a mărturisit tuturor că în 
timpul sfințirii Darurilor a văzut o minge de foc deasupra capului lui 
Columba, care apoi s-a ridicat încet către cer. 

De asemenea, din când în când chiar sfântul mărturisea fiilor săi 
despre descoperirile pe care le avea. De pildă, într-o dimineaţă devreme 
l-a chemat în grabă pe Diormit, ucenicul său de chilie, şi i-a spus: 
„Pregăteşte repede (cele necesare) pentru slujirea Sfintei Împărtăşanii, 
căci astăzi e ziua de naştere a Sfântului Brendan”. La uimirea 


s* Ibidem, HI, 12, p. 119. După cum ştim, ziua de naştere a unui sfânt, Biserica o socotește a 
fi ziua morţii lui, deoarece în acea zi sfântul se naşte în cer. 


157 


Vrap BENEA 


ucenicului, sfântul a mărturisit că în noaptea de dinainte văzuse în 
vedenie cerurile deschizându-se şi cete îngereşti coborând pentru a 
întâmpina sufletul cel biruitor al lui Brendan. 

În acelaşi chip, altădată, când stătea împreună cu un fiu 
duhovnicesc, sfântul s-a luminat dintr-o dată la față, mărturisindu-i 
ucenicului că tocmai atunci vedea sufletul unei femei fiind purtat la 
cer de mai mulți îngeri. La un an după această întâmplare, sfântul, 
fiind împreună cu acelaşi ucenic, i-a făcut acestuia o altă descoperire: 
„Văd un lucru minunat: iată, femeia despre care ţi-am vorbit în urmă 
cu un an întâlneşte acum în văzduh sufletul soțului ei şi, alături de 
sfinții îngeri, începe să se lupte pentru el cu puterile cele vrăjmaşe; 
însă va birui, pentru că are ajutor chiar firea cea curată a omului.” 

Sfântul a primit însă şi mare putere asupra duhurilor necurate. 
De pildă, odată, când a ieşit în pădure pentru a se ruga, a fost întâmpinat 
de o mulţime nenumărată de draci, care vroiau să îi atace mănăstirea 
şi să piardă cât mai mulți dintre călugări. Cu darul pe care-l avea, şi 
ajutat de îngerii care îi veniseră în ajutor, sfântul 1-a alungat pe vrăjmaşi 
din insulă. Apoi a venit repede înapoi la mănăstire, unde le-a povestit 
fraților cele întâmplate, descoperindu-le de asemenea că dracii, 
spumegând de mânie, s-au îndreptat înspre schitul din insula Ethica, 
unde era stareț Baithene, pentru a face ispite acolo. După două zile, 
sfântul le-a spus bucuros ucenicilor că Baithene, luminat fiind de 
Dumnezeu, rânduise în tot schitul post şi rugăciune, pentru a se apăra 
de atacurile drăceşti, astfel că doar un singur călugăr pierise. 

9. Într-o toamnă oarecare, la câţiva ani înainte de moartea 
sfântului, frații au ieşit la câmp pentru a strânge roadele pământului. 
În prima seară, în timp ce se întorceau de pe câmp, a simţit fiecare 
ceva cu totul deosebit, însă, din smerenie, nici unul nu a îndrăznit să 
vorbească celorlalți despre asta. Lucrul acesta s-a întâmplat însă mai 
multe zile la rând, de fiecare dată în acelaşi loc şi la aceeaşi oră. Într-una 
din seri, când tocmai treceau pe acolo, Baithene i-a oprit şi le-a spus 
că dacă vreunul dintre ei simte ceva neobişnuit, să grăiască cu voce 
tare. Cel mai bătrân dintre ei a ascultat de porunca lui Baithene şi a 


s După ibidem, II, 11, p. 118 

spus: „Atât în zilele din urmă, cât şi chiar acum, am simţit o mireasmă 
aşa de minunată, de parcă toate florile pământului s-ar fi adunat într-un 
singur loc; am simţit de asemenea o strălucire de căldură înăuntrul 
meu, defel dureroasă, ci chiar nespus de plăcută, şi o anumită bucurie 
neobişnuită şi de negrăit, revărsată în inima mea, care dintr-odată atâta 
mă împrospătează şi mă veseleşte, încât uit de orice fel de durere şi 
oboseală. Chiar şi povara pe care o port în spate, oricât e de grea, este 
într-un chip tainic atât de mult uşurată, încât, din acest loc până la 
mănăstire, mi se pare că nu mai am nimic în spate." Şi toți, însufleţiţi, 
au mărturisit că simt acelaşi lucru. lar apoi, nespus de uimiţi, s-au aşezat 
cu toții în genunchi, rugându-l pe Baithene să le lămurească pricina 
pentru care au parte de această mângâiere neobişnuită. „Ştiţi cu toţii,” 
le-a răspuns Baithene, „grija nespusă pe care ne-o poartă părintele nostru 
Columba, şi cum, veşnic atent la truda noastră, este întotdeauna mâhnit 
când ne întoarcem la mănăstire mai târziu decât de obicei. Şi acum, 
pentru că nu poate veni chiar el să ne întâmpine, duhul lui ne iese înainte 
în timp ce mergem, şi ne aduce aşa de mare alinare." 


Moartea sfântului 


1. lată însă că se apropia şi vremea ca sfântul lui Dumnezeu să se 
odihnească de luptele şi de ostenelile sale, şi să se mute în lăcaşurile 
cele cereşti. Într-una din zile, când se afla în Iona împreună cu doi 
ucenici, fața sa a strălucit dintr-odată de o bucurie fără margini. Însă 
la scurt timp, fiind încă luminat de veselia aceea de negrăit, faţa i s-a 
întunecat şi lacrimi de tristeţe au început să-i curgă din ochi. Uimiţi, 
cei doi frați l-au întrebat despre pricina bucuriei şi apoi a mâhnirii 
sale. Văzându-i că stăruie şi pentru a nu-i întrista, Columba le-a 
mărturisit cele ce-i fuseseră descoperite. Chiar în ziua aceea se 
împlineau treizeci de ani de când sfântul ajunsese în Iona. În toată 


58 Ibidem, I, 29, p. 60. Cât de asemănătoare sunt aceste cuvinte cu cele rostite de către 
Motovilov Sfântului Serafim din Sarov, când cuviosul a descoperit ucenicului său chipul în 
care omul simte în inima sa primirea Duhului Sfânt! V. Morariu, Dosoftei, Sfântul Serafim de 
Sarov, Ed. Episcopiei Romanului, 1999, pp. 262 sq. 

s Sfântul Adamnan, op. cit., I, 29, p. 61 

şederea sa acolo, el Îl rugase cu stăruință pe Dumnezeu ca în al 
treizecilea an să-l dezlege de legătura cu trupul cel pământesc şi să-l 
ducă la Sine. Şi într-adevăr, văzând îngerii trimişi să-i ia sufletul, se 
umpluse de negrăită bucurie. Însă apoi fața i se acoperise de supărare, 
deoarece îngerii se opriseră dintr-odată din drumul lor. „Căci nu le 
este îngăduit să se apropie de mine,” le-a lămurit sfântul, „deoarece 
acel lucru pe care Dumnezeu mi l-a dăruit după ce m-am rugat Lui cu 
toată puterea mea — anume, ca să plec din lume la El în această zi — El 
l-a schimbat într-o clipă, ascultând rugăciunile pe care le fac pentru 
mine atât de multe biserici.“ Cuviosului i se mai dăduse să trăiască 
pe acest pământ încă patru ani. 

Astfel, sfântul şi-a ştiut ziua sfârşitului cu mult înainte de venirea 
ei. După patru ani, într-o zi de mai, deşi era bătrân şi bolnav, a mers 
până la câmpul unde lucrau fraţii. Le-a mărturisit că Dumnezeu îi 
îngăduise să plece cu o lună înainte, însă deoarece nu voise să le 
strice sărbătoarea Paştilor, hotărâse să mai amâne plecarea încă puțin. 
Apoi, cu fața înspre răsărit, a binecuvântat insula, şi de atunci înainte 
şerpii otrăvitori nu au mai putut face rău nimănui. 

Cu o săptămână înainte de a muri, duminica, în timp ce slujea 
Sfânta Liturghie, faţa i s-a luminat din nou de mare bucurie. După 
slujbă le-a mărturisit celorlalți că un înger venise să-l vestească că 
Dumnezeu cerea de la ei o comoară foarte dragă Lui. Nimeni n-a 
înțeles că sfântul vorbea chiar despre sufletul său. 

Apoi, sâmbăta următoare, deşi era aşa de bătrân (avea 76 de ani), 
s-a dus împreună cu Diormit, ucenicul său, ca să binecuvânteze mănăstirea. 
Pentru că pomenea mereu de sfârşitul său, Diormit s-a mâhnit, însă cuviosul 
i-a spus cu glas mângâietor: „Această zi este numită în Sfintele Scripturi 
sâmbătă (sabat), care înseamnă odihnă. Şi astăzi cu adevărat este sâmbătă 
pentru mine, pentru că este ultima zi din această viață trudnică a mea, şi 
întru ea mă voi odihni după oboseala muncilor mele; şi astăzi, la miezul 
nopții, când va începe ziua cea mare a Domnului, mă voi duce, după 
cuvântul Sfintelor Scripturi, pe calea părinţilor noştri. ”*! 


% Ibidem III, 23, p. 127 
SI Ibidem III, 24, p. 129 

În timp ce şedea împreună cu ucenicul său, care plângea cu amar 
pentru cele ce-i fuseseră vestite, a venit la el calul cu care fraţii aduceau 
lapte la mănăstire. Şi, ca şi cum ar fi înţeles ce avea să se întâmple, şi-a 
lipit capul de pieptul cuviosului şi a început să plângă şi el, asemenea 
unui om. Apoi sfântul a binecuvântat din nou mănăstirea, profețind 
despre ea: „Cât de mic şi sărăcăcios este acest loc, totuşi va fi ținut la 
mare şi neobişnuită cinste, nu doar de regii şi de poporul Scoției, ci şi 
de conducătorii neamurilor străine şi sălbatice, şi de supuşii lor; chiar 
şi sfinţii altor biserici îl vor privi cu nu puţină dragoste.”*? 

Apoi s-a întors la chilia sa. Chiar şi în ultima zi a continuat să 
scrie din Sfânta Scriptură. Ultimele cuvinte pe care le-a scris au fost 
cele din Psalmul 33: „lar cei ce-L caută pe Domnul, nu se vor lipsi de 
tot binele." După ce a încheiat astfel, s-a dus la biserică, la vecernie. 
Intrând apoi din nou în chilie, a rostit fraților ultimele sale poveţe: 
„Acestea, o, copiii mei, sunt ultimele cuvinte pe care vi le spun — să 
fiți în pace şi să aveţi dragoste neprefăcută între voi; şi dacă veți urma 
astfel pilda sfinţilor părinți, atunci Dumnezeu, Mângâietorul celor buni, 
vă va fi ajutor, iar eu, rămânând întru El, voi mijloci pentru voi; şi El 
vă va da nu numai îndeajuns pentru a vă îndestula nevoile vieţii 
acesteia, dar vă va şi împodobi cu bunele şi veşnicele răsplăţi care 
sunt gătite celor care Îi împlinesc poruncile.” 

După aceasta, aşteptând ceasul fericit al plecării sale, cuviosul a 
rămas tăcut. Când însă a auzit clopotele bătând miezul nopţii, de îndată 
s-a ridicat şi, înainte ca ceilalţi să-şi dea seama ce face, a fugit în biserică. 
Doar Diormit a reuşit să-l urmeze îndeaproape. Când ucenicul a ajuns 
la uşa bisericii a văzut o lumină minunată, însă aceasta s-a stins de 
îndată ce a intrat. La scurtă vreme au ajuns şi ceilalți frați, cu lumânări, 
şi l-au găsit pe părintele lor întins pe jos în faţa altarului, cu capul 
sprijinit de pieptul lui Diormit. Înainte ca sufletul său să plece pentru 
totdeauna, Diormit i-a ridicat mâna şi sfântul, pentru că nu mai putea 
vorbi, i-a binecuvântat în tăcere pentru ultima dată pe fraţi. Apoi, uşor, 
uşor, sufletul său şi-a luat zborul. Faţa însă a continuat să-i rămână 


© Ibidem III, 24, p. 130 
6 ps. 33, 10 
% Ibidem III, 24, p. 130 

luminoasă, roşie, de parcă nu murise, ci numai dormea. Era noaptea 
de 9 iunie a anului 597. În timpul acesta, mulți dintre ucenicii săi din 
Irlanda, dar şi alți oameni care nu-l cunoşteau pe sfânt, au văzut venind 
dinspre Iona o lumină strălucitoare şi au auzit cântece de o negrăită 
frumuseţe umplând cerul. 

Cu câteva zile înainte de moarte, cuviosul profeţise că la 
înmormântarea sa nu vor lua parte decât călugării mănăstirii. 
Într-adevăr, după ce vreme de trei zile fraţii au cântat fără oprire slujbe 
pentru părintele lor, s-a pornit pe mare o furtună atât de cumplită, 
încât nimeni nu a mai putut ajunge la mănăstire. După slujbă, frații au 
îmbrăcat trupul lui Columba cu un giulgiu curat de pânză, iar apoi 
l-au aşezat cu mare cinste şi plâns în mormânt. 

2. Sfântul a continuat să povăţuiască poporul chiar şi după moartea 
sa. Astfel, în Irlanda trăia un tânăr, pe nume Fintan, care avea să ajungă 
un mare sfânt. Acesta ardea de dorinţa de a merge la Iona pentru a intra 
în obştea condusă de Columba. S-a dus astfel la un preot îmbunătățit din 
Irlanda pentru a-i cere binecuvântare să plece. Tocmai când cei doi 
vorbeau, au venit din Britania nişte ucenici de-ai lui Columba, vestindu- 
le moartea cuviosului. Cei doi au izbucnit în plâns. Aflând însă că urmaş 
al sfântului fusese ales Baithene, Fintan a hotărât să meargă acolo şi să 
intre în obştea condusă de noul stareţ, care urma întru totul în sfinţenie 
părintelui său. Când Fintan a ajuns la Iona şi i-a spus lui Baithene despre 
dorinţa sa, starețul l-a lămurit că nu poate să-l primească în mănăstire, 
deoarece Columba îi profeţise cu mult timp în urmă despre venirea sa: 
„La scurtă vreme după dorita şi mult-aşteptata mea plecare la Domnul,” 
spusese Columba, „va veni un frate pe nume Fintan, care acum îşi păzeşte 
în curăție anii tinereţii şi învaţă Sfintele Scripturi, cerându-ţi să intre în 
această mănăstire a noastră. Însă aceasta nu i-a fost rânduit de înainte-ştiința 
lui Dumnezeu, ca el să fie călugăr al vreunui stareţ, deoarece a fost ales 
de Dumnezeu ca el însuşi să fie stareț al multor călugări şi să conducă 
mulţime nenumărată de suflete în împărăţia cerurilor."* Auzind aceste 


* Sfântul Fintan (Munnu) a întemeiat în Irlanda mănăstirea din Taghmon, strălucind acolo în 
sfinţenie şi mai ales în răbdarea şi mulţumirea cu care a îndurat o cumplită boală de piele. A 
murit după o lungă suferință în anul 635 d. Hr., fiind sărbătorit la 21 octombrie. 

% După Sfântul Adamnan, op. cit., I, 2, p. 41 

cuvinte, Fintan l-a mulțumit cu lacrimi în ochi lui Dumnezeu pentru 
descoperirea de care îl învrednicise prin sfântul Său. 

După ce cuviosul a ajuns în cereştile locaşuri, în faţa tronului lui 
Dumnezeu, el s-a putut ruga, după cum făgăduise, cu mult mai multă 
uşurinţă, atât pentru fiii săi, cât şi pentru toţi cei ce-i cereau ajutorul cu 
credință. Mai ales, Columba era grabnic ajutător pentru întreg poporul 
Scoției, pe care se străduise să-l aducă jertfă curată lui Hristos. De 
aceea, nenumărați oameni au început să vină la Iona pentru a primi 
dezlegare de greutăţile şi neputinţele care îi apăsau. În scurtă vreme, 
mănăstirea a ajuns cel mai mare loc de pelerinaj din întreaga Scoție şi 
o adevărată lumină pentru toate pământurile dimprejur“”. Moaştele 
sfântului, preaslăvite prin minuni nenumărate, au rămas la lona până 
în anul 849, când, din pricina multelor atacuri ale vikingilor, călugării 
au fost nevoiţi să le mute la Dunkeld.* Astăzi, însă, nu se mai ştie 
sigur unde sunt. 


Pentru rugăciunile Sfântului Cuviosului Părintelui nostru 
Columba, Doamne Iisuse Hristoase, Fiul lui Dumnezeu, miluieşte-ne 
şi ne mântuieşte pe noi. Amin! 


© Într-adevăr, nu mai puţin de 20 dintre călugării lonei sunt cinstiţi ca sfinți. Prin ei şi prin mulți 
alții, mănăstirea a jucat un rol deosebit de însemnat în încreştinarea atât a Scoției, cât şi a părții de 
nord a Angliei. 

68 Vom adăuga aici că sub numele Sfântului Columba au rămas şi câteva profeţii în legătură cu 
sfârşitul lumii. Deşi nu se poate şti cu siguranță dacă acestea au fost scrise anume de către 
omul lui Dumnezeu, totuşi, ele rămân de mare însemnătate. Astfel, una dintre prorocii spune 
că Irlanda se va scufunda în mare cu şapte ani înainte de sfârşitul lumii, în timp ce cealaltă 
prevesteşte că la Iona, chiar înainte de sfârşit, viața călugărească va fi reînnoită după un 
îndelung răstimp de pustiire. 

Sfinții Comgall, Gall şi Columban 


Troparul Sfântului Columban, glas VIII: 


Om ceresc şi înger pământesc te-ai arătat lumii întregi, Sfinte Părinte 
Columbane, fără şovăială mustrând toate păcatele şi fărădelegile 
oamenilor. Pentru aceasta ca unul ce te-ai adăpat cu dumnezeiască 
înțelepciune din învăţătura cea curată a părinților pustiei, 
roagă-L pe Hristos Dumnezeu să mântuiască sufletele noastre! 

Introducere 


Dintre nenumăraţii călugări irlandezi care au propovăduit credința 
creştină neamurilor păgâne din pământurile Europei, cel mai însemnat 
şi mai cunoscut a fost de bună seamă Sfântul Columban, întemeietorul 
mănăstirilor din Luxeuil şi Bobbio. Om năvalnic din fire (asemeni 
tuturor irlandezilor) şi de o mare înfrânare, Sfântul Columban a lăsat 
Europei o moştenire deosebit de bogată, mai ales prin multele mănăstiri 
pe care el şi ucenicii săi le-au întemeiat peste tot în Apus. Din această 
pricină, „viaţa” sfântului, scrisă la puţin timp după moartea sa, de un 
călugăr pe nume Iona, s-a bucurat în vechime de mare cinste şi 
preţuire.! Noi ne vom strădui să arătăm, în cele ce urmează, luptele 
spre mântuire prin care Sfântul Columban a ajuns vrednic de Împărăţia 
cerurilor şi de dragostea tuturor. 


Naşterea şi anii de tinereţe ai sfântului 


Columban s-a născut în partea de răsărit a Irlandei, în ţinutul 
Leinster, în jurul anului 543 d. Hr. Aproape nimic nu se ştie despre 
părinții lui. Totuşi, călugărul lona ne spune că mama sfântului, în timp 
ce-l purta în pântece, a avut un vis în care i s-a descoperit că va naşte 
un mare ales al lui Dumnezeu. Astfel, fiind cufundată adânc în somn 
într-una din nopţi, a văzut deodată soarele răsărind din pântecele ei, şi 
strălucind cu lumină puternică peste întreaga lume.? Întrebând oameni 
sfinţi despre aceasta, toţi i-au spus că visul este un semn de la 
Dumnezeu că pruncul ce se va naşte va fi un povăţuitor spre mântuire 
atât pentru ea, cât şi pentru mulți alţii. 

Din această pricină, după naşterea lui Columban mama sa a 
început să-i poarte mare grijă, într-atâta încât priveghea mereu asupra 


! Intrat în mănăstirea din Bobbio la trei ani după moartea Sfântului Columban, Iona şi-a 
adunat mărturiile despre omul lui Dumnezeu chiar de la ucenicii şi cunoscuții cuviosului. 

2 Acest vis este foarte asemănător cu cel avut de mama unui mare cuvios al vremurilor noastre, 
Părintele Arsenie Boca. În timp ce era însărcinată cu părintele Arsenie, mama lui a visat că are 
în pântece soarele şi luna. 

lui şi nu îndrăznea să-l încredinţeze nici măcar rudelor apropiate. lar 
sfântul creştea, cu darul lui Dumnezeu, în fapte bune şi în înţelepciune. 
Încă de mic copil avea mare dragoste de învăţătură şi, cu trecerea 
timpului, a ajuns să cunoască desăvârşit nu doar Sfintele Scripturi, ci 
şi gramatica şi celelalte ştiinţe. Însă vrăjmaşul mântuirii, care nicicând 
nu doarme, nu putea să îndure sporirea binecuvântatului copil, şi de 
aceea „a început să-şi întoarcă armele ucigaşe asupra lui, pentru a-l 
prinde în plasele sale pe acest tânăr pe care-l vedea înaintând aşa de 
repede în har.” 

lar săgeata vrăjmaşului a venit prin ispitele trupeşti. Într-adevăr, 
pentru că sfântul era frumos la chip şi înțelept la minte, şi mereu vesel 
şi deschis față de toți, multe dintre tinerele irlandeze s-au aprins de 
dragoste faţă de el şi căutau să-l câştige de soţ. Însă Columban pornise 
cu alte gânduri în viață, deoarece el încă de mic hotărâse să se închine 
în întregime lui Hristos şi Bisericii Sale. Văzându-se aşadar înconjurat 
de atâtea fecioare frumoase, sfântul a început să şovăie în alegerea sa, 
neştiind pe ce cale să o apuce. „Se temea,” ne spune călugărul Iona, 
„ca nu cumva, prins în capcană de poftele lumii, să fi cheltuit în zadar 
atâta muncă pentru gramatică, retorică, geometrie şi Sfintele Scripturi.” 

Fiind astfel sfâşiat în dorinţele sale, Columban a început să se 
roage fierbinte lui Dumnezeu, cerându-l cu lacrimi să-l lumineze asupra 
căii pe care să o urmeze. lar Stăpânul a toate nu a lăsat neascultată 
rugăciunea lui. Astfel, într-una din zile, în timp ce sfântul se frământa 
neliniştit asupra acestor lucruri, a ajuns la o pustnică cu viaţă sfântă 
care trăia în apropiere de satul lui, în adâncul pădurii. După ce au 
vorbit câtva timp, pustnica a început dintr-o dată să-l mustre pe tânăr 
cu cuvinte însuflate de Dumnezeu: „Eu, pe cât mi-a stat în putere, am 
pornit la lupta cea bună. lată, doisprezece ani au trecut de când sunt 
departe de casă şi am căutat acest loc de pribegie. Cu ajutorul lui 
Hristos, niciodată de atunci nu m-am mai ocupat cu îndeletniciri lumești; 
după ce am pus mâna pe plug, nu m-am mai întors înapoi. Şi dacă nu 


3 Iona din Bobbio, The Life of St. Columban, 7, Ed. Dana C. Munro, History Dept, University 
of Pennsylvania, Philadelphia, University of Pennsylvania Press [1897?-1907?], pe Internet 
la pagina: http://www.fordham.edu/halsall/basis/columban.html 

+ Ibidem, 7 

m-ar fi împiedicat slăbiciunea firii mele femeiești, aş fi trecut marea şi 
mi-aş fi ales drept casă un loc mai bun printre străini. lar tu, arzând de 
focul tinereții, stai liniştit în pământul tău de naştere...; din slăbiciune 
asculți, chiar împotriva voinței tale, de glasul trupului, şi crezi că te poţi 
însoți cu partea femeiască fără păcat. Dar adu-ţi aminte de amăgirile 
Evei, căderea lui Adam; [adu-ţi aminte] cum Samson a fost înşelat de 
Dalila; cum David a fost dus la fărădelege de frumuseţea Batşebei; cum 
înțeleptul Solomon a fost prins în capcană de dragostea unei femei. 
Pleacă, tinere, pleacă! Fugi de stricăciunea în care, după cum ştii, mulți 
au căzut! Leapădă calea care duce la porţile iadului!” 

Până în străfund au săgetat cuvintele femeii inima omului lui 
Dumnezeu. Parcă într-o clipită, tot vălul şi ceața care-i acoperiseră atâta 
vreme ochii au căzut, şi sufletul sfântului s-a umplut de bucurie şi pace. 
Primise încredințare lăuntrică asupra voii lui Dumnezeu, şi de aceea 
orice şovăială îi dispăruse din inimă. Astfel aprins de focul dumnezeiesc, 
Columban nu şi-a mai amânat nici cu o zi plecarea. De cum a ajuns 
acasă, le-a spus prietenilor şi rudelor sale hotărârea pe care o luase, şi a 
început să se pregătească de drum. Mama sfântului, care-l iubea mai 
mult decât orice pe lume, a început să plângă şi să se jeluiască cu glas 
mare, rugându-l cu lacrimi în ochi să nu o părăsească. Însă altă dragoste 
ardea de acum în inima tânărului, dragostea cea nepotolită care îl rupe 
pe om de pământ şi îl urcă la cer, şi de aceea sfântul i-a răspuns neîndoit 
mamei sale: „Oare n-ai auzit că: Cel ce iubeşte pe tată sau pe mamă mai 
mult decât pe Mine, nu este vrednic de Mine?" Atunci femeia, văzând 
că nu poate să-şi înduplece fiul prin lacrimi şi rugăminţi, s-a aruncat 
deznădăjduită la pământ în faţa lui, pentru a-i împiedica plecarea. Însă 
Columban ştia prea bine că nu mai poate rămâne nici o clipă în lumea 
aceasta deşartă şi trecătoare. De aceea, deşi inima îi era frântă de durere 
pentru suferința mamei lui, cu un salt hotărât a sărit peste femeia întinsă 
în faţa uşii, rugând-o să nu se lase cu totul stăpânită de durere, căci „el 
trebuie să meargă oriunde îl va duce calea mântuirii.” Era pentru ultima 
dată când o vedea în viaţa aceasta. 


5 Ibidem, 8 
* Ibidem, 8; Mt. 10, 37 
7 Ibidem, 8 

Astfel plecat de la casa sa, sfântul şi-a îndreptat paşii spre un 
mare învăţat al acelor vremuri, Cuviosul Sinell, bărbat cu viaţă sfântă, 
vestit în toată Irlanda pentru cunoaşterea desăvârşită a Sfintei Scripturi’. 
Petrecând ca ucenic al acestui plăcut al lui Dumnezeu, Columban a 
sporit neîncetat în cunoaşterea cuvântului lui Dumnezeu, încât a ajuns 
să ştie pe de rost atât întreaga Psaltire”, cât şi multe alte locuri din 
Sfânta Scriptură. 


Intrarea în mănăstire 


După ce a adunat de la Sfântul Sinell comorile învăţăturii, omul 
lui Dumnezeu a hotărât să-şi împlinească visul de a se închina lui 
Hristos în viață călugărească. Pentru aceasta a ales mănăstirea din 
Bangor, unde era stareț Sfântul Comgall, om desăvârşit în virtute şi 
puternic în cuvânt. Mănăstirea pe care acesta o întemeiase la Bangor 
ajunsese încă din vremea lui cea mai mare mănăstire a Irlandei, în ea 
nevoindu-se nu mai puţin de 3000 de călugări. Dintre aceştia, mulți 
atinseseră măsura sfinţeniei, şi de aceea mănăstirea era o lumină nu 
doar pentru întreaga Irlandă, ci şi pentru multe pământuri din Apus. 
Sfântul Comgall aşezase în ea o rânduială foarte aspră, care stăruia 
mai ales asupra ascultării desăvârşite de stareț. Într-adevăr, anume prin 
ascultare izbutise el să adune atâţia bărbaţi sfinţi la Bangor, şi se spune 
că la moartea duhovnicului său, sfântul le-a spus ucenicilor: 
„Duhovnicul! meu a murit, iar eu nu mai am cap; nici voi nu mai 
aveţi cap, pentru că un om care şi-a pierdut duhovnicul este ca un trup 
fără cap.” Sub povăţuirea unui astfel de om sfânt, Columban a putut 
să înainteze cu paşi repezi pe calea mântuirii. Aceasta cu atât mai mult 
cu cât omul lui Dumnezeu era râvnitor spre toată fapta cea bună, 
întrecându-i pe mulţi dintre călugări prin nevoinţele şi ascultarea sa. 
Călugărul Iona vorbeşte astfel despre viaţa sfântului la Bangor: „Aici 
Columban s-a dăruit în întregime postului şi rugăciunii, purtării jugului 


8 Cuviosul Sinell, despre care nu se ştiu foarte multe lucruri, este prăznuit la 12 noiembrie. 
°? Ca ucenic al Cuviosului Sinell, Columban a scris chiar o tâlcuire a Psaltirii Proorocului 
David, care însă nu s-a mai păstrat. 

10 În limba irlandeză veche, cuvântul pentru duhovnic era „anamchara”, care înseamnă „prieten 
de suflet” (din limba latină: „anima” (inimă) şi „carus” (prieten, drag)). 

celui uşor al lui Hristos, omorârii poftelor trupului, luării asupra lui a 
crucii lui Hristos şi urmării Lui.” 

După ce Columban a sporit mai mulţi ani sub povăţuirea Sfântului 
Comgall, desăvârşindu-se în dragoste şi în ascultare, a venit vremea 
ca „lumina să fie pusă în sfeşnic şi să lumineze tuturor”!?. Astfel, în 
inima sfântului s-a aprins dorinţa de a-L propovădui pe Hristos 
popoarelor care zăceau încă în întunericul păgânătății. Şi fiind stăpânit 
vreme îndelungată de acest dor, a hotărât să vorbească cu starețul său 
despre aceasta. Însă Comgall nicidecum nu vroia să se lipsească de 
aşa un mare dar de la Dumnezeu, şi de aceea a şovăit vreme îndelungată 
în a-i da sfântului binecuvântare să plece. Văzând însă că ucenicul 
stăruie în hotărârea sa, starețul şi-a dat seama că Însuşi Dumnezeu îl 
însuflețea spre propovăduire, şi de aceea până la urmă s-a lăsat 
înduplecat şi i-a îngăduit să plece. „Prin urmare stareţul l-a chemat pe 
Sfântul Columban la el şi, deşi îndurerat, a pus înainte binele celorlalți 
mai degrabă decât binele său, şi i-a dăruit [sfântului] legătura păcii, 
puterea mângâierii şi însoțitori cunoscuţi pentru evlavia lor." 


Plecarea la propovăduire 


Şi astfel, înarmat cu binecuvântarea părintelui său, Columban a 
început să se pregătească de drum. Cu multă înțelepciune şi-a ales 12 
însoțitori de o râvnă şi un cuget cu el, între care strălucea mai ales 
Sfântul Gall, cel ce avea să fie cinstit mai târziu ca apostolul Elveţiei. 
Apoi, urcându-se într-o mică corabie, cuviosul şi-a părăsit pentru 
totdeauna ţara iubită, luând asupra sa jugul cel greu al pribegiei şi al 
înstrăinării de bunăvoie pentru Hristos. Era anul 590 d. Hr., şi Columban 
avea în jur de 45 de ani. După o călătorie de mai multe zile, călugării 
au ajuns cu bine pe coastele de apus ale Bretaniei, unde trăia un popor 
înrudit cu irlandezii!*. Rămânând puţină vreme în acele locuri, au 


1! Ibidem, 9 

2 Mt. 5, 15 

5 Ibidem, 9 

14 Este vorba de britanii care fugiseră din Marea Britanie datorită cuceririi ei de către englezi. 
Britanii s-au aşezat pe coastele de apus ale Galiei (în Franţa de azi), şi mai ales în peninsula 
Bretania, care şi-a luat numele de la ei. 

hotărât să treacă în pământurile Galiei, unde „în vremurile acelea, fie 
din pricina numeroşilor duşmani din afară, fie datorită nepăsării 
episcopilor, credinţa creştină aproape dispăruse. Doar crezul mai 
rămăsese. Însă harul mântuitor al pocăinţei şi năzuinţa de a dezrădăcina 
poftele trupului nu mai puteau fi găsite decât în puţini dintre oameni. ”!5 
De aceea, de cum au ajuns în Galia, călugării au început să 
propovăduiască peste tot cuvântul mântuirii, întorcând nenumărate 
suflete la credința în Hristos şi la o adevărată viață creştinească. 
Columban strălucea tuturor prin darul învățăturii şi al cuvântului, pe 
care-l avea cu prisosință, şi mai ales prin faptul că împlinea el însuşi 
tot ce propovăduia. 

Cel mai mult însă îi uimea pe oameni viaţa cu totul netrupească 
pe care o duceau călugării, şi dragostea şi pacea desăvârşită care 
sălăşluia între ei. Prin aceasta ei arătau, după cuvântul Mântuitorului, 
că sunt adevăraţi ucenici ai lui Hristos, şi de aceea poporul îi cinstea 
ca pe nişte îngeri în trup. Călugărul Iona vorbeşte în cuvinte minunate 
despre aceasta: „Aşa de mare era smerenia lui şi a ucenicilor lui, încât 
după cum copiii lumii acesteia caută cinste şi putere, ei, dimpotrivă, 
se întreceau unul cu altul în dobândirea smereniei. [...] Atâta credință 
şi dragoste sălăşluia în fiecare dintre ei, încât pentru ei exista o singură 
voinţă şi o singură lepădare de sine. Simplitatea şi cumpătarea, smerenia 
şi blândeţea îi împodobeau pe toţi deopotrivă. Păcatele trândăviei şi al 
vrajbei fuseseră alungate. Mândria şi semeţia erau ispăşite prin pedepse 
aspre. Batjocura şi invidia fuseseră izgonite prin sârguinţă stăruitoare. 
Atât de mare era puterea răbdării, a dragostei şi a blândeții lor, încât 
nimeni nu se putea îndoi că Dumnezeul milei locuia în mijlocul lor. 
Dacă vedeau că vreunul dintre ei se afla în greşeală, se străduiau toți 
împreună, cu acelaşi drept, să-l oprească pe păcătos prin mustrările 
lor. Toate le aveau de obşte. Dacă vreunul spunea despre ceva că este 
al său, era scos din părtăşia cu ceilalți şi pedepsit prin canoane. Nimeni 
nu îndrăznea să întoarcă răul cu rău, sau să scape vreun cuvânt aspru; 
aşa că oamenii trebuie să fi crezut că o viaţă îngerească era trăită de 
oameni muritori.”!6 


'5 Ibidem, 11 
'* Ibidem, 11 

Din pricina aceasta, faima propovăduitorilor irlandezi s-a răspândit 
în scurtă vreme în toate pământurile france. Până la urmă, vestea despre 
ei a ajuns şi la urechile domnitorului acelor locuri, regele Guntram al 
Burgundiei, care l-a chemat pe Columban la curte pentru a vedea dacă 
lucrurile auzite despre el erau adevărate. Ajuns acolo, cuviosul a început 
să-i vorbească regelui cu cuvinte pline de înțelepciune, încât acesta a 
rămas uimit de harul Duhului Sfânt ce sălăşluia în el. De aceea, dându-și 
seama ce comoară avea în faţa ochilor, a început să-l roage stăruitor 
pe sfânt să rămână în pământurile lui. Îi făgăduia că îi va da orice îi va 
cere, numai să nu plece în vreo ţară străină. Când a aflat că sfântul nu 
voia nimic pentru el, regele i-a spus: „Dacă vrei să iei crucea lui Hristos 
asupra ta şi să urmezi Lui, atunci caută liniştea unei sihăstrii. Numai 
fii atent ca, pentru sporirea răsplăţii tale şi pentru binele nostru 
duhovnicesc, să rămâi în regatul nostru şi să nu pleci la popoarele 
vecine.” !” Columban a primit cu bucurie cererea regelui şi şi-a ales un 
loc retras şi singuratic, aflat în inima munţilor Vosgi, în apropierea 
unui vechi castel roman cu numele Annegray. 


Intemeierea mănăstirilor de la Annegray, Luxeuil şi Fontaine 


Primii ani în acest loc au fost pentru tânăra obşte plini de greutăţi 
şi necazuri. Ajunşi la Annegray, călugării s-au aşezat cum au putut 
între zidurile părăsite ale castelului, începând să ducă o viaţă de aspră 
nevoinţă. Ispitele nu au întârziat să apară. La puţine zile după sosirea 
lor, unul dintre fraţi a fost lovit de o febră puternică, ajungând pe patul 
de moarte. Pentru că nu aveau nimic de mâncare, decât numai coji de 
copaci şi rădăcini, călugării au hotărât să facă post şi rugăciune pentru 
ca Dumnezeu să le trimită ajutor pentru fratele bolnav. Vreme de trei 
zile nu au mâncat şi nu au băut nimic. Când deja ajunseseră la capătul 
puterilor, pe neaşteptate la poarta castelului a apărut un om cu o căruță 
încărcată cu pâine şi alte mâncăruri. A mărturisit că simţise în inima sa 
un îndemn puternic „de a ajuta din propria lui avere pe cei ce, de 
dragul lui Hristos, sufereau aşa o mare sărăcie în pustie." 1% Punând jos 


Ibidem, 12 
18 Ibidem, 13 

cele pe care le adusese, țăranul l-a rugat cu lacrimi în ochi pe sfânt să 
se roage pentru soţia lui, care se chinuia amarnic de friguri. Văzându-i 
zdrobirea inimii, Columban nu a putut să nu asculte cererea 
binefăcătorului său, şi de aceea i-a chemat pe fraţi şi împreună au 
făcut toţi rugăciune pentru vindecarea femeii. Când bărbatul s-a întors 
acasă şi-a găsit soţia deplin însănătoşită şi, întrebând, şi-a dat seama 
că minunea se petrecuse în chiar ceasul când Columban se ruga în 
biserică împreună cu ucenicii săi. 

Călugării trăiau în pustie în lipsuri cumplite, supunându-se, după 
obiceiul irlandezilor, la mari nevoinţe şi înfrânări. Se întâmpla adesea 
ca vreme de mai multe zile la rând să nu aibă nimic altceva de mâncare 
decât ceea ce le dădea pustia. „Prin asprimea lor desăvârşită,” spune 
călugărul Iona, „toate poftele trupeşti au fost izgonite, şi prădătorul şi 
hoţul tuturor virtuţilor a fost pus pe fugă.” Odată însă, când trecuseră 
deja nouă zile de când se hrăniseră numai cu coji şi rădăcini, 
Dumnezeu a hotărât să le trimită o mângâiere, descoperind stareţului 
unei mănăstiri din apropiere sărăcia lor. De îndată, stareţul a chemat 
un ucenic de încredere şi l-a trimis la pustnici cu mâncare din belşug. 
Ucenicul însă nu ştia drumul spre Annegray, şi de aceea când s-a făcut 
noapte s-a pierdut prin pădurea deasă şi neumblată. Neştiind ce să 
facă, s-a gândit să se lase în voia cailor, căci Dumnezeu, Care îl 
povăţuise pe stareţ să trimită mâncare călugărilor, putea să descopere 
şi animalelor calea spre locul unde se nevoiau ei. Şi într-adevăr, în 
scurtă vreme ucenicul a ajuns la porţile sihăstriei. Când Columban a 
văzut darurile primite, a căzut cu lacrimi înaintea lui Dumnezeu, 
mulţumindu-l pentru dragostea şi purtarea Lui de grijă cea nemăsurată. 

În scurt timp, vestea despre minunile sfântului s-a răspândit peste 
tot în acele ţinuturi, şi tot mai mulţi oameni au început să vină la 
Annegray, fie pentru a primi sfat şi povaţă de mântuire, fie pentru a 
dobândi uşurare de neputinţele şi grijile ce-i apăsau. Deşi Columban 
îi primea şi-i mângâia pe toţi ca un părinte iubitor, dorul cel mare al 
inimii sale era viaţa în singurătate. De aceea, văzându-se înconjurat 
de atâta lume, a hotărât să-şi caute un loc retras în apropiere de 
mănăstire, unde să se poată nevoi şi ruga în linişte. 


1 Ibidem, 14 


173 


Vrap BENEA 


Odată, în timp ce cutreiera pădurile în căutarea unui astfel de loc, 
se întreba dacă ar fi mai de dorit „să sufere ocări din partea oamenilor, 
sau să fie lăsat pradă furiei fiarelor sălbatice. În timp ce se gândea la 
aceasta, însemnându-şi mereu fruntea cu semnul crucii şi rugându-se, 
a hotărât că este mai bine să sufere cruzimea fiarelor sălbatice, fără 
vreun păcat din partea lor, decât nebunia oamenilor, care astfel şi-ar 
pierde sufletul.”"2 S-a arătat însă că gândul lui nu fusese unul 
întâmplător, căci la scurtă vreme a fost înconjurat de o haită de lupi. 
Cuviosul a rămas nemişcat în mijlocul lor, cerând ajutor şi izbăvire de 
la Dumnezeu. Lupii au început să se apropie încet de el şi au ajuns 
chiar să-i apuce hainele cu dinţii. Însă pentru că sfântul nu dădea nici 
un semn de slăbiciune şi neîncetat se ruga, fiarele i-au dat până la 
urmă drumul şi au plecat. „Și astfel îndepărtând, prin tăria lui, ispita, a 
scăpat de nenorocire. Însă nu ştia sigur dacă fusese o înşelăciune a 
diavolului sau dacă lucrul acela se întâmplase de adevărat. 2! 

Până la urmă, sfântul a găsit o peşteră aflată într-o stâncă 
prăpăstioasă, într-un loc aproape cu neputinţă de ajuns, foarte potrivit 
pentru dorinţele sale. Când însă a intrat înăuntru pentru a o cerceta, a 
dat peste un urs uriaş, care îşi făcuse sălaşul acolo. Netulburat, 
Columban i-a poruncit fiarei să plece, iar aceasta l-a ascultat supusă, 
căci omul lui Dumnezeu dobândise, prin viaţa lui sfântă, putere de 
stăpân asupra animalelor. După ce s-a aşezat în acest chip în peşteră, 
Columban şi-a început viaţa de aspră nevoință, petrecând în post şi 
rugăciune neîncetată, rupt cu desăvârşire de grijile şi tulburările lumeşti. 
„Era atât de slăbit de post, încât de-abia mai părea în viaţă. Nici nu 
mânca altceva decât puţine dintre ierburile pământului sau dintre micile 
mere care cresc în acea pustietate [...]. Băutura lui era apa. Şi cum era 
întotdeauna ocupat cu alte griji, nici pe aceasta nu o avea întotdeauna.”? 
Un băiat pe nume Domoalis mergea din când în când la peşteră pentru 
a-i spune sfântului problemele mănăstirii, iar apoi se întorcea la frați 
cu sfaturile şi poruncile lui. Odată, când băiatul rămăsese mai multe 
zile în peşteră împreună cu omul lui Dumnezeu, a început să se plângă 


% Ibidem, 15 
” Ibidem, 15 
* Ibidem, 16 

că îi era greu să tot coboare după apă pe primejdioasele cărări ale 
muntelui. Văzându-l mâhnit, Columban i-a spus să sape o mică groapă 
în stâncă şi, în timp ce Domoalis făcea aceasta, el a început să se 
roage fierbinte. În scurtă vreme din groapă a țâşnit un izvor cu apă 
rece şi bună de băut, care se păstrează până astăzi. 

Cu timpul, tot mai mulți frați au început să se strângă sub ascultarea 
lui Columban, văzând că omul lui Dumnezeu era un povăţuitor 
nemincinos pe calea mântuirii. Când călugării nou-veniţi nu au mai 
încăput la Annegray, sfântul a fost nevoit să caute un loc potrivit pentru 
a zidi o altă mănăstire. L-a găsit la mică depărtare de Annegray, pe locul 
unei vechi aşezări romane numite Luxeuil. Acolo a întemeiat în anul 
595 d. Hr. o nouă mănăstire, care avea să o depăşească în scurtă vreme 
pe cea din Annegray şi să ajungă cea mai mare mănăstire din Galia. 
Într-adevăr, auzind despre ea, nenumărați tineri au alergat la Columban, 
arzând de dorinţa de a se închina lui Hristos în viaţă călugărească. Din 
această pricină, în curând nici măcar mănăstirea din Luxeuil nu a mai 
fost îndeajuns de încăpătoare pentru ucenicii omului lui Dumnezeu, şi 
sfântul a hotărât să mai zidească o mănăstire în locul numit Fontaines. 
lată ce ne spune despre aceasta călugărul Iona: „După ce a aşezat cetele 
de călugări în aceste locuri, el stătea pe rând la fiecare din cele două 
mănăstiri şi, plin de Duhul Sfânt, a aşezat rânduiala pe care trebuiau să 
o urmeze călugării. Din această rânduială, cititorul şi ascultătorul înțelept 
poate afla măsura şi felul învăţăturii sfântului. "2 


Rânduiala Sfântului Columban 


Într-adevăr, această rânduială pe care cuviosul a aşezat-o în 
mănăstirile sale dă din plin măsura înţelepciunii şi sfințeniei lui. În 
primul rând, sfântul se arăta a fi un adevărat urmaş al tradiţiei 
călugărești irlandeze, rânduiala lui fiind, asemenea celorlalte rânduieli 
irlandeze, şi mai ales asemenea celei de la Bangor, una deosebit de 
aspră. Pentru cea mai mică abatere erau prevăzute pedepse şi canoane 
grele, începând de la cititul de psalmi şi ajungând până la post cu 
pâine şi apă (pe o zi sau mai multe), sau chiar la lovituri de bici şi 


% Ibidem, 17 

bătaie. Însă pe lângă aceasta, în scrierea rânduielii lui, Columban s-a 
folosit mult de învățăturile Sfântului Ioan Casian şi ale marilor Părinți 
ai Răsăritului, şi de aceea în ea se poate lesne simți duhul călugăriei 
adevărate. Mai mult, rânduiala arată şi însemnătatea cea mare pe care 
sfântul o dădea cuvântului lui Dumnezeu. Nu este nici măcar un singur 
sfat sau învățătură pe care Columban să nu le întărească cu locuri sau 
citate din Sfânta Scriptură. 

Rânduiala era împărțită în două. Partea întâi, care era de fapt 
rânduiala în sine, purta numele de Rânduiala călugărilor, şi cuprindea 
învățăturile sfântului despre diferitele virtuţi şi nevoinţe călugărești. 
Partea a doua, numită Rânduiala obștească, cuprindea un fel de listă 
în care erau înfăţişate pedepsele şi canoanele ce trebuiau date 
călugărilor pentru fiecare păcat în parte. Ne vom opri mai pe larg 
asupra acestei rânduieli, deoarece socotim că sfaturile şi învăţăturile 
cuprinse în ea sunt de mare folos sufletesc până în zilele noastre. De 
aceea, vom arăta, rând pe rând, care erau învăţăturile omului lui 
Dumnezeu despre viaţa călugărească. 

1. Întâi de toate, temelia vieţii de mănăstire era ascultarea 
desăvârşită față de stareţ. Celor care nu ascultau li se dădeau pedepse 
aspre, ajungând chiar până la scoaterea din mănăstire. La întrebarea: 
„Dar până unde trebuie să meargă ascultarea?”, sfântul răspunde: 
„Până la moarte, desigur, de vreme ce Hristos L-a ascultat pe Tatăl 
până la moarte pentru noi." Însă ascultarea nu trebuie făcută cârtind 
sau cu nemulțumire, căci atunci ea nu este primită înaintea lui 
Dumnezeu. „De aceea nimic nu trebuie refuzat în ascultarea lor de 
către adevărații ucenici ai lui Hristos, oricât de greu şi de anevoios ar 
fi, ci trebuie împlinit cu râvnă şi cu bucurie, căci dacă ascultarea nu 
este de acest fel, ea nu este plăcută Domnului." 


% Columban, Sfântul, Monks’ Rule, Of obedience (Despre ascultare), Ed. CELT, University 
College, Cork, pe Internet la: http://www.ucc.ie/celt/published/T201052/index.html. Rânduiala 
sfântului, precum şi scrisorile şi cuvântările lui, se găsesc pe această pagină atât în originalul 
latin, cât şi în traducere engleză. Noi am tradus în limba română după textul englez (care este 
foarte greoi) şi, deşi ne-am străduit să fim cât mai exacţi, se poate ca în unele locuri să ne fi 
abătut de la înţelesul pe care l-a dorit sfântul. De aceea, socotim că de mare folos sufletesc ar 
fi dacă s-ar traduce în întregime lucrările sfântului de către un cunoscător al limbii latine. 

3 Ibidem 

Însă ascultarea nu înseamnă doar împlinirea poruncilor starețului, 
ci mai ales supunerea tuturor gândurilor, cuvintelor şi faptelor la 
judecata unui părinte duhovnicesc. Din aceasta ia naştere marea virtute 
călugărească a tăierii voii. În sfaturile lui, Columban urmează întru 
totul învățăturile Sfinților Părinţi. „Partea de căpătâi a rânduielii 
călugărești,” spune el, „este tăierea voii, de vreme ce cu adevărat ni se 
porunceşte în Scriptură: Nu fă nimic fără sfat.% Deci, dacă nimic nu 
trebuie făcut fără sfat, înseamnă că pentru toate trebuie cerut sfat. [...] 
Şi chiar dacă această nevoință pare grea celor nesimţitori, anume ca 
un om să atârne întotdeauna de buzele altuia, totuşi pentru cei 
statorniciţi în frica lui Dumnezeu, acest lucru va fi socotit plăcut şi 
sigur, dacă este păzit în întregime şi nu în parte. Căci nimic nu e mai 
plăcut decât a avea conştiinţa sigură, şi nimic nu e mai sigur decât a fi 
dezlegat de păcate, lucru pe care nimeni nu şi-l poate câştiga prin 
străduinţele sale, de vreme ce el aparţine de drept judecății altora.”?7 

Prin ascultare, arată sfântul, omul capătă linişte desăvârşită sufletului 
său şi încredințarea mântuirii, deoarece cel ce se supune judecății 
mai-marilor nu poartă răspunderea faptelor sale, şi este astfel scutit de 
judecată. „Deci oricine a întrebat întotdeauna, dacă păzeşte ceea ce i s-a 
spus nu va greşi niciodată; căci dacă răspunsul celuilalt este greşit, nu 
va fi nici o greşeală în credința celui care crede şi în truda celui care 
ascultă, nici nu va fi lipsit el de răsplata de a fi întrebat.”2 În schimb, cel 
care „a judecat ceva de capul lui, când ar fi trebuit să întrebe, acela este 
găsit greşit în chiar faptul că a cutezat să judece când ar fi trebuit să fie 
judecat; chiar dacă acel lucru se va dovedi a fi fost drept, lui i se va 
socoti ca greşit, de vreme ce s-a îndepărtat în aceasta de calea cea dreaptă; 
căci omul a cărui datorie este doar de a asculta, acela nu îndrăzneşte să 
judece ceva de capul lui.” 

Cu adevărat, mare este această virtute a ascultării, şi dulci sunt 
roadele ei, însă cu neputinţă de înţeles pentru cei ce cugetă lumeşte. 
Aceasta pentru că în ascultare se ascunde tainic smerenia cea dătătoare 


2 Eccl. 32, 24 

7 Ibidem, Of mortification (Despre tăierea voii) 
% Ibidem 

de mântuire, prin care în inima omului coboară pacea şi liniştea 
Duhului Sfânt. Căci pentru cel ce a dobândit smerenia, pentru acela 
„Chiar şi lucrurile amare sunt dulci, şi lucrurile socotite înainte grele şi 
anevoioase se simt simple şi uşoare, şi chiar tăierea voii, care este de 
neîndurat pentru cei mândri şi împietriți la inimă, se face mângâiere 
pentru cei ce găsesc plăcere doar în ceea ce este blând şi smerit.” 

Tocmai de aceea, rânduiala sfântului stăruie îndelung asupra cât 
mai desei mărturisiri a tuturor gândurilor şi cugetelor, fără de care nu 
poate fi sporire în viaţa duhovnicească. „A fost hotărât de către Sfinții 
Părinţi, dragii mei fraţi, să facem mărturisirea tuturor slăbiciunilor 
noastre, nu doar a celor de moarte, ci şi a celor mici, înainte de masă 
sau înainte de a merge la culcare sau oricând este nevoie, de vreme ce 
mărturisirea şi pocăinţa slobod din moarte.” 

2. Pe această temelie a ascultării şi a tăierii voii sunt zidite apoi 
toate celelalte virtuţi ale vieţii călugăreşti. De aceea, după ce a arătat 
învățătura Părinților despre ascultare, Columban vorbeşte cu mare dar 
despre fiecare virtute în parte. Despre feciorie, cel de-al doilea stâlp al 
vieţii călugăreşti, el spune: „Cu adevărat, fecioria unui călugăr se judecă 
după gândurile lui [...]. Căci ce folos are dacă este feciorelnic în trup, 
dar nu este feciorelnic la minte? Căci Dumnezeu, fiind Duh, sălăşluieşte 
în duhul şi în mintea pe care le-a văzut nepângărite, în care nu este nici 
un gând desfrânat, nici o pată a unui duh necurat, nici o urmă de 
păcat.”* 

3. Tot la fel vorbeşte sfântul şi despre cea de a treia făgăduință 
călugărească, sărăcia, arătând că un călugăr adevărat trebuie nu doar să 
fie lipsit de cele pământeşti, dar nici măcar să nu şi le dorească pe acestea, 
încredinţat fiind că răsplata şi comoara lui se află în cer. „De aceea,” 
spune el, „goliciunea şi dispreţuirea bogățiilor sunt prima desăvârşire a 
călugărilor, însă cea de a doua este curățirea de patimi, iar cea de a treia 
— deplina şi veşnica dragoste de Dumnezeu şi neîncetata iubire a 
lucrurilor dumnezeieşti, care urmează uitării lucrurilor pământeşti.” 


3% Ibidem 

3! Idem, Communal Rule, |, Ed. CELT, University College, Cork, pe Internet la loc. cit. 
* Idem, Monks’ Rule, Of chastity (Despre feciorie), în loc. cit. 

3 Ibidem, Of poverty and overcoming greed (Despre sărăcie şi biruirea lăcomiei) 

4. Cum am spus la început, rânduiala Sfântului Columban era una 
deosebit de aspră, atât în ceea ce priveşte înfrânarea trupească, cât şi în 
ceea ce priveşte pedepsele pentru greşeli. În mănăstire trebuia păstrată 
tăcere desăvârşită, călugărilor fiindu-le îngăduit să vorbească numai 
când era neapărată nevoie. În ceea ce priveşte mâncarea, sfântul dă 
dovadă de multă dreaptă socoteală, sfaturile lui fiind de folos până azi. 
Deşi aşează în mănăstire o măsură de post aspră“, omul lui Dumnezeu 
continuă spunând: „Folosul vieţii (prin mâncare) trebuie să fie cumpătat, 
tot la fel cum munca trebuie să fie cumpătată, căci aceasta este adevărata 
dreaptă socoteală, ca posibilitatea urcuşului duhovnicesc să fie păstrată 
printr-o înfrânare care pedepseşte trupul. Căci dacă înfrânarea depăşeşte 
măsura, atunci ea este o patimă şi nu o virtute; căci virtutea susține şi 
păstrează lucrurile bune. De aceea trebuie să postim zilnic, tot la fel 
cum trebuie să ne hrănim zilnic, şi, în vreme ce trebuie să mâncăm 
zilnic, trebuie să mulțumim trupul în chip sărăcăcios şi cumpătat, căci 
trebuie să mâncăm zilnic, anume pentru că trebuie să înaintăm zilnic, să 
ne rugăm zilnic, să muncim zilnic, să citim zilnic. "3 Se poate lesne vedea 
în rândurile de mai sus înţelepciunea Părinților pustiei, pe care Columban 
îi urma întru totul în duh şi în trăire. 

5. Şi în privința pravilei de rugăciune, rânduiala sfântului se 
dovedeşte a fi destul de grea. În ceea ce priveşte rugăciunea de obşte 
din biserică, în mănăstirile omului lui Dumnezeu se slujeau, pe lângă 
Liturghie, şi Utrenia, Ceasurile şi Vecernia. La slujbe se foloseau mai 
ales citiri din Psaltirea Proorocului David, însă numărul psalmilor se 
schimba după anotimp. Astfel, de pildă, la utrenia din duminici, care 
se slujea noaptea, se citeau 75 de psalmi iarna (când nopţile sunt mai 
lungi), 36 primăvara şi toamna, şi 24 vara. Tot la fel se făcea şi la 
celelalte slujbe, însă cu mai puţini psalmi. Mai mult, sfântul a rânduit 
în mănăstirile sale aşa-numita slujbă neadormită**, adică rugăciunile 
şi slujbele se săvârşeau zi şi noapte, una după alta, neîncetat. Apoi, pe 
lângă rugăciunea de obşte, sfântul vorbeşte şi despre pravila de chilie 


3 Călugării mâncau doar hrană vegetală uscată, întotdeauna după apusul soarelui şi niciodată 
pe săturate. 

% Ibidem, Of food and drink (Despre mâncare şi băutură) 

% În limba latină „laus perennis”, adică „laudă neîncetată.” 

a călugărului, arătând marea însemnătate a rugăciunii de toată vremea. 
Asemenea Părinților Răsăritului, Columban stăruie asupra trezviei 
sufletului, învățând că adevăratul călugăr are întotdeauna mintea la 
Dumnezeu, fie că se roagă, fie că lucrează, fie că citeşte, fie că orice 
altceva face. El chiar vorbeşte despre rugăciunea neîncetată din inimă, 
care este de fapt treapta cea mai înaltă a vieții lăuntrice a călugărului, 
spre care trebuie să tindă orice rugăciune adevărată. „Şi astfel, deşi 
timpul statului în picioare (adică al privegherii) sau al cântatului poate 
să fie diferit, totuşi, desăvârşită este acea rugăciune din inimă şi din 
minte care, cu ajutorul lui Dumnezeu, este neîncetată.” 

6. În sfârşit, Columban mai vorbeşte despre încă o virtute, pe 
care, asemenea Sfântului Antonie, o socotea a fi cea mai de preț a 
vieții călugăreşti, şi o încununare a tuturor celorlalte. Este vorba despre 
dreapta socoteală, fără de care călugărul poate să se nevoiască şi să 
lupte în zadar. „Cât de trebuincioasă este dreapta socoteală pentru 
călugări o arată greşeala multora, şi o dovedeşte căderea unora, care 
începând fără dreaptă socoteală şi petrecându-şi timpul fără o cunoştinţă 
cumpătată, nu au fost în stare să sfârşească o viaţă vrednică de laudă; 
căci după cum greşeala îi stăpâneşte pe cei ce umblă fără cărare, tot la 
fel şi pentru cei ce trăiesc fără dreaptă socoteală, necumpătarea este 
aproape; iar aceasta este întotdeauna opusul virtuţii, care se găseşte la 
mijloc între extreme. "3% 

Sfântul Columban arată că prin dreaptă socoteală, sau 
discernământ, nevoitorul poate să deosebească binele de rău, urmând 
celui dintâi şi fugind de cel din urmă. Fără această virtute, călugărul 
poate cădea fie în dreapta, prin nevoințe peste măsură, fie în stânga, 
lenevindu-se în lupta împotriva patimilor. „Şi această măsură a dreptei 
socoteli, cântărind toate faptele noastre pe cântarul dreptăţii, în nici 
un chip nu ne lasă să ne abatem de la ceea ce este drept, sau să cădem 
în vreo greşeală, dacă întotdeauna urmăm ei ca unei călăuze. Căci în 
vreme ce trebuie să ne ferim mereu de la a ne înclina în vreo parte, 


37 Ibidem, Ofthe choir office (Despre slujirea la strană). Sfântul vrea să spună că nu este atât 
de important cât timp stăm în picioare sau priveghem (căci aceasta depinde de puterile şi 
posibilitățile fiecăruia), ci că important este ca rugăciunea să fie rostită cât mai des, şi, dacă e 
cu putință, neîncetat. 

38 Ibidem, Of discretion (Despre discernământ) 

după spusa: să nu vă abateţi nici la dreapta nici la stânga”, trebuie 
în acelaşi timp să înaintăm mereu prin dreapta socoteală, adică prin 
lumina lui Dumnezeu, zicând şi cântând adesea stihul biruitor al 
Psalmistului: Dumnezeul meu, luminează-mi întunericul, căci în Tine 
mă voi izbăvi de ispită.'* 

Apoi, sfântul arată că adevăratul călugăr trebuie să se roage cu 
stăruință lui Dumnezeu pentru a primi darul dreptei socoteli, prin care 
poate fi ferit de orice cădere: „De aceea trebuie să ne rugăm neîncetat 
lui Dumnezeu să ne dăruiască lumina adevăratei drepte socoteli, care 
să ne lumineze calea înconjurată din toate părțile de întunericul cel 
mai adânc al lumii, ca prin aceasta adevărații Lui închinători să poată 
trece fără greşeală faţă de El acest întuneric." 

7. După ce aşează aceste adevărate comori de înţelepciune ale 
vieţii călugărești, omul lui Dumnezeu îşi încheie rânduiala arătând pe 
scurt şi cuprinzător trăsăturile adevăratului călugăr. Dăm în întregime 
aceste ultime sfaturi, pentru frumuseţea lor. „Călugărul să trăiască într-o 
obşte sub ascultarea unui părinte şi în tovărăşie cu mai mulți; ca de la 
unul să înveţe umilința, şi de la altul răbdarea. Căci unul poate să-l 
înveţe tăcerea, iar altul smerenia. Să nu facă ceea ce vrea, să mănânce 
ceea ce i se dă, să păstreze atât cât a primit, să ducă la bun sfârşit lucrul 
său, să se supună celui de care nu-i place. Să vină ostenit la patul său şi 
să doarmă umblând, şi să fie silit să se trezească înainte ca somnul să i 
se fi sfârşit. Să păstreze tăcerea când suferă răul, să se teamă de 
mai-marele obştii ca de un domn, să-l iubească ca pe un părinte, să 
creadă că tot ce porunceşte acela este sănătos pentru el şi să nu judece 
părerea bătrânului, de vreme ce are datoria de a asculta şi de a împlini 
ceea ce i se cere, după cum spune Moise: Ascultă, Israele şi celelalte.”* 


% Dt. 5, 32 

+ Ps. 17, 28; Ibidem, Of discretion (Despre discernământ) 

+! Ibidem 

* Dt. 6,4; Ibidem, Ofthe monk's perfection (Despre desăvârşirea călugărului). Rânduiala Sfântului 
Columban a fost aprobată de Sinodul de la Macon din anul 627, însă cu timpul, din pricina asprimii 
ei, a fost înlocuită cu cea a Sfântului Benedict. Pe lângă această rânduială, Columban a mai scris şi 
un aşa-numit „Penitenţial”, adică o listă de canoane atât pentru credincioşii mireni, cât şi pentru 
clerici şi călugări, arătând cum trebuie pedepsit fiecare păcat şi fărădelege în parte. Ca şi rânduiala 
sfântului, şi acest Penitenţial este foarte aspru. V. Idem, Penitential, Ed. CELT, University College, 
Cork, pe Internet la: http:/Awww.ucc.ie/celt/published/T201052/index.html 

Viața la Luxeuil 


Urmând minunatei rânduieli aşezate de părintele lor, ucenicii 
sfântului simțeau că trăiesc încă de pe pământ în mijlocul raiului. 
Într-adevăr, prin înțelepciunea omului lui Dumnezeu toate ispitele erau 
biruite, şi între călugări domnea o pace şi o dragoste desăvârşită. Sfântul 
însuşi, deşi era căutat de mulțimi nenumărate de oameni, ducea o viață 
de post şi rugăciune în adâncul pustiei. Se păstrează mai multe istorisiri 
despre faptele sale minunate din această vreme, care arată atât darul 
lui Dumnezeu ce sălăşluia în el, cât şi puterea cea mare pe care o are 
ascultarea de stareţ. Astfel, odată Columban se afla în pustie împreună 
cu prietenul şi ucenicul său, Sfântul Gall. Petrecuseră mai bine de 50 
de zile în înfrânare, şi cuviosul l-a rugat pe Gall să meargă să aducă 
nişte peşte de la un râu aflat în apropiere. Ucenicul s-a dus însă în alt 
loc în care ştia că se găseşte mai mult peşte, fără a-i spune sfântului 
nimic. Ajungând acolo şi coborând mreaja în apă, a văzut uimit cum 
peştii se loveau de mreajă ca de un zid, fără a se prinde în ea. După ce 
s-a trudit zadarnic întreaga zi, Gall s-a întors descumpănit la Columban, 
spunându-i că nu izbutise să prindă nimic. Mustrându-l pentru 
neascultarea lui, sfântul i-a spus să meargă la râul la care-i spusese de 
la bun început. De data aceasta, Gall a ascultat fără împotrivire şi în 
scurtă vreme s-a întors înapoi cu mreaja plină de peşti. 

Altădată, în timp ce sfântul se nevoia în peştera lui, i s-a descoperit 
că o boală lovise mănăstirea din Luxeuil, încât aproape nici un frate nu 
mai rămăsese sănătos. Luminat de Dumnezeu, Columban a găsit un 
chip cu totul minunat de a-i tămădui pe fiii săi, încercându-le totodată şi 
ascultarea. Astfel, venind la mănăstire şi găsindu-i pe bolnavi, s-a 
prefăcut supărat şi le-a poruncit să meargă să adune secerişul de pe 
unul din câmpurile aflate în apropiere. „Atunci, cei ce aveau cugetul 
aprins de focul ascultării au ascultat şi, mergând la locul de secerat, au 
încercat, plini de credință, să secere grâul de pe pământ. Părintele, văzând 
că erau plini de credinţă şi de harul ascultării, le-a spus: Opriţi-vă şi 
odihniţi mădularele voastre slăbite de boală."* Iar când aceştia s-au oprit 
din lucru, au văzut cu mirare şi bucurie că toată boala şi durerea 


8 Iona din Bobbio, op. cit., 20 


182 


VIEŢILE SFINȚILOR ORTODOCŞI DIN APUS. SFINŢII INSULELOR BRITANICE 


dispăruseră din trupurile lor. Cei neascultători, însă, au avut de plătit 
din greu pentru fapta lor, căci boala i-a mai chinuit încă un an de zile. 

Altădată o furtună cumplită a lovit acel ținut în vremea secerişului. 
Ploaia şi vântul nu se opriseră de mai multe zile şi grâul putrezea pe 
câmp. Sfântul se afla la mănăstirea din Fontaines, unde o țarină adusese 
roadă foarte bogată. Neştiind ce să facă, cuviosul a început să se roage, şi 
după câteva zile le-a poruncit fraților să-şi ia secerile şi să meargă pe 
câmp. Deşi nu înțelegeau ce avea părintele lor de gând, ucenicii au făcut 
ascultare. Cerul era întunecat de nori grei, ploua cu găleata şi vântul spulbera 
totul în cale. Ajunşi la locul cu pricina, Columban i-a luat pe patru dintre 
cei mai evlavioşi ucenici ai săi şi, sub privirile uimite ale celorlalți, i-a 
aşezat pe fiecare în câte un colț al ţarinii, îndemnându-i să privegheze în 
rugăciune. Apoi, împreună cu ceilalți frați, s-a apucat de lucru. Iar atunci: 
minune! Furtuna s-a potolit de îndată şi soarele a apărut din spatele norilor, 
iar călugării au putut să adune grâul liniștiți, slăvind pe Dumnezeu pentru 
că-i învrednicise să aibă aşa un părinte sfânt. 

Tot în legătură cu puterea ascultării, mai pomenim o întâmplare 
minunată din viaţa omului lui Dumnezeu. Odată, în timpul mesei, 
chelarul mănăstirii s-a dus în pivniţă pentru a aduce nişte bere pentru 
frați. După ce a destupat butoiul şi a aşezat cana sub el, l-a auzit pe 
părintele lui strigându-l pentru un anumit lucru. „EI, arzând de focul 
ascultării, a uitat să pună la loc dopul şi ducându-l în mână, s-a grăbit 
la binecuvântatul bărbat."*După ce a făcut ceea ce-i poruncise 
stareţul, ucenicul cel credincios s-a întors repede înapoi, crezând că 
berea se vărsase toată. Când a ajuns însă în pivniță, a putut să vadă 
cum îi răsplăteşte Dumnezeu pe cei cu adevărat ascultători, căci deşi 
cana era plină ochi cu bere, nici un strop nu căzuse pe pământ. 

În timpul şederii sale la Luxeuil, sfântul a strălucit din plin cu darul 
facerii de minuni şi al tămăduirii bolilor. De pildă, odată când un frate 
şi-a tăiat cu secera un deget în timp ce lucra, omul lui Dumnezeu i l-a 
pus la loc şi, lipindu-l cu scuipat, l-a vindecat de îndată. Altădată, în 
acelaşi fel, când unui preot de mir i s-a înfipt o aşchie mare în cap, 
cuviosul l-a vindecat tot cu scuipat. Mai târziu, acest preot a fost martorul 
unei alte minuni a cuviosului: trecând odată împreună cu Columban pe 


+ Ibidem, 26 

lângă un hambar de grâu care era aproape gol, preotul a început să-l 
mustre pe sfânt pentru că nu se ocupase să strângă mai multă mâncare 
pentru ucenicii săi. Cuviosul i-a răspuns: „Dacă oamenii slujesc cu 
adevărat Ziditorului lor, nu vor simţi niciodată vreo nevoie, căci după 
cum spune vocea Psalmistului: Nu am văzut pe cel drept părăsit şi nici 
seminţia lui cerşind pâine.”® Şi într-adevăr, când a doua zi dimineaţa 
preotul a trecut pe lângă acel hambar, l-a găsit plin de grâu. 

În vremea aceea, mai-mare al acelui ţinut era un om foarte 
credincios, pe nume Waldelen, care nu putea avea copii. Din această 
pricină s-a dus mâhnit cu soţia sa la omul lui Dumnezeu, cerându-i să 
facă rugăciune pentru ei, spunând că au multă avere şi nu au cui s-o 
lase. Sfântul le-a răspuns: „Dacă făgăduiți să închinați Domnului darul 
Lui şi să-mi daţi mie copilul ca să-l cresc încă de la cristelniță, o să 
chem mila Domnului peste voi ca să aveţi nu doar pe cel pe care-l veţi 
închina Domnului, ci oricâţi veţi mai vrea."* Părinţii au primit 
bucuroşi, şi de cum s-au întors acasă femeia a rămas însărcinată. După 
ce a născut pruncul, căruia i-a pus numele Donat, mama sa l-a dus şi 
l-a lăsat la mănăstire. Cu timpul, copilul a ajuns ucenic credincios al 
lui Columban, iar după moartea sfântului a fost ales episcop de 
Besancon şi a întemeiat o mănăstire în care a aşezat rânduiala omului 
lui Dumnezeu. După Donat, cei doi soți au mai avut alţi trei copii, un 
băiat şi două fete, toţi credincioşi şi sănătoşi. Cel de al doilea fiu a fost 
urmaş tatălui său, întemeind şi el o mănăstire, iar mama copiilor, pe 
nume Flavia, a întemeiat la moartea soţului ei o mănăstire de maici, 
rămânând în ea până la moarte. 

Cum am văzut şi mai înainte, omul lui Dumnezeu primise putere 
de stăpân asupra animalelor. Lucrul acesta poate fi văzut din multe 
întâmplări din viaţa sa. De pildă, aflându-se odată în mănăstirea din 
Luxeuil, şi-a lăsat mănuşile pe o piatră şi a intrat să mănânce. Între 
timp, un corb a venit şi a furat una din mănuşi. Când ucenicii au văzut 
că aceasta lipsea, au început să întrebe în dreapta şi-n stânga cine a 
luat-o. Cuviosul însă le-a spus: „Nu este nimeni care să fi cutezat să se 
atingă de ceva fără binecuvântare, decât numai acea pasăre pe care 
Noe a trimis-o să caute pământ şi care nu s-a mai întors înapoi la 


45 Ibidem, 28; Ps. 36, 25 
+ Ibidem, 22 

arcă.”*“ lar apoi a adăugat că dacă pasărea nu va aduce de îndată 
înapoi lucrul furat, nu va putea să-şi hrănească puii. Şi într-adevăr, în 
scurtă vreme corbul a venit cu mănuşa în cioc şi a lăsat-o în mijlocul 
mănăstirii. Nu şi-a luat însă zborul, ci a aşteptat răbdător să-şi primească 
pedeapsa, până ce sfântul i-a îngăduit să plece. Altădată, când sfântul 
umbla prin pădure rugându-se, a văzut un cerb mort şi un urs stând 
lângă el şi pregătindu-se să-l mănânce. Columban însă i-a poruncit 
ursului să nu strice pielea, deoarece avea nevoie de ea pentru papuci. 
„Atunci fiara, uitându-şi sălbăticia, s-a făcut blândă, şi gudurându-se 
şi plecându-şi capul a părăsit hoitul fără nici un crâcnet.”*8 „Și să nu 
vă miraţi” ne spune călugărul Iona, „că fiarele şi păsările se supuneau 
astfel poruncii omului lui Dumnezeu. Căci am aflat de la [...] ucenicul 
său de chilie că l-a văzut adesea pe Columban rătăcind prin sălbăticie 
postind şi rugându-se, şi chemând păsările şi fiarele sălbatice. Acestea 
veneau de îndată la porunca lui şi el le mângâia cu mâna. Păsările şi 
fiarele se jucau bucuroase, gudurându-se pe lângă el, întocmai cum 
se gudură pisicile pe lângă stăpânele lor. [...] Şi mi-a spus că l-a văzut 
adesea chemând din vârful copacilor pe acel mic animal căruia oamenii 
îi spun de obicei veveriţă şi luându-l în mână şi punându-l pe gât şi 
îngăduindu-i să intre şi să iasă din sânul lui.”® 

Vom mai aminti încă o minune din vremea când sfântul stătea la 
Luxeuil, care arată marea îndrăzneală pe care el o câştigase înaintea 
lui Dumnezeu. Odată unul din fraţi, care se numea tot Columban, s-a 
îmbolnăvit şi se afla pe patul de moarte. În timp ce-şi aştepta bucuros 
plecarea, a văzut un bărbat luminos apropiindu-se de el şi zicând: 
„Nu pot să te las să ieşi din trup, pentru că sunt împiedicat de 
rugăciunile părintelui tău Columban.”® Auzind cuvintele îngerului, 
călugărul s-a mâhnit şi a trimis repede după omul lui Dumnezeu. Acesta 
se afla în biserică, rugându-se cu lacrimi pentru ucenicul său iubit, 
care era unul dintre cei doisprezece însoțitori cu care plecase cu mult 
timp în urmă din Irlanda. Când sfântul a ajuns lângă călugăr şi a aflat 


+ Ibidem, 25 
48 Ibidem, 27 
* Ibidem, 30 
5 Ibidem, 29 

descoperirea de care se învrednicise ucenicul lui, s-a bucurat mult şi a 
chemat un preot să-l împărtăşească. Apoi i-a dat ultima sărutare, şi 
călugărul cel credincios a plecat spre veşnicile lăcaşuri liniştit şi cu 
fața strălucind de bucurie. 


Ispitele episcopilor franci 


Însă vrăjmaşul mântuirii nu putea să îndure viaţa îngerească dusă 
de aceşti bărbaţi sfinți, şi nici atâtea suflete câştigate prin ei pentru 
Hristos şi pentru Biserică. De aceea a început să caute în fel şi chip un 
mijloc potrivit pentru a opri minunata lucrare pe care Columban o 
făcea în ţinuturile france. Aceasta cu atât mai mult cu cât în vremea 
aceea Biserica francă ajunsese la o decădere greu de închipuit. 
Într-adevăr, deşi francii primiseră credința în Hristos cu mai mult timp 
în urmă, mulți dintre ei rămăseseră creştini doar cu numele. Lucrul cel 
mai dureros era însă faptul că o mare parte dintre episcopii şi preoţii 
franci duceau o viaţă cu totul nevrednică de chemarea lor, asuprindu-i 
pe oameni şi fiind în întregime robiţi de bogăţiile acestei lumi, trăind 
în desfrânări sau luptând în războaie. Omul lui Dumnezeu, fiind 
năvalnic din fire şi neînfricat, a început să mustre cu asprime pe păstorii 
nevrednici, îndemnându-i să-şi schimbe viaţa şi să se pocăiască. Prin 
aceasta însă, el şi-a atras ura episcopilor franci, care oricum erau plini 
de invidie pentru cinstea cu care era înconjurat Columban. Şi până la 
urmă au găsit o pricină pentru a-i face omului lui Dumnezeu greutăți 
şi necazuri, anume faptul că sfântul, venind în Galia, păstra în 
mănăstirile lui obiceiurile pe care le deprinsese în Irlanda. 

Într-adevăr, în vremea aceea Biserica Irlandei se deosebea de 
celelalte Biserici din Apus prin unele obiceiuri diferite, care însă nu 
țineau de dogmele şi de învăţătura de credinţă a Bisericii, ci de practica 
şi rânduiala bisericească. Astfel, cea mai mare dezbinare se făcea 
datorită faptului că irlandezii ţineau Paştele la o dată diferită de restul 
Bisericii din Apus. Pricina pentru aceasta era însă una foarte simplă. 
Când Sfântul Patrick adusese pentru întâia dată credinţa creştină în 
Irlanda, el aşezase în insulă tradiţiile răspândite în Galia în vremea lui. 
Mai apoi, aceste tradiții au fost încet-încet îmbunătăţite pe continent, 

însă Biserica Irlandei, aflată la chiar marginea lumii de atunci, nu a 
putut ţine pas cu schimbările. Astfel, data Paştelui ţinută de irlandezi 
era data ținută în întregul Apus în timpul lui Patrick, adică înainte de 
Sinodul I Ecumenic. Când mai apoi Părinţii de la Sinod au hotărât că 
alta era data corectă de ţinere a Paştelui, toată Biserica din Apus s-a 
supus acestei hotărâri. Schimbarea însă nu a mai ajuns şi în Irlanda, şi 
tocmai de aici izvorau toate neînțelegerile. 

Folosindu-se de aceste lucruri, episcopii franci au început să-l 
atace aprig pe omul lui Dumnezeu, cerându-i fie să primească 
obiceiurile Bisericii france, fie să se întoarcă în ţara sa. Văzându-se 
încolțit din toate părțile, Columban a hotărât să trimită o scrisoare 
patriarhului de atunci al Apusului, Sfântul Grigorie cel Mare (sau 
Dialogul). Întrebându-l despre învățătura Bisericii, Columban îi arăta 
papei temeiurile tradiției irlandeze, cerându-i totodată sfat în privința 
slujirii şi împărtăşirii din acelaşi potir cu episcopii nevrednici. Scrisoarea 
cuviosului nu a ajuns însă la sfântul patriarh, şi de aceea răspunsul lui 
Grigorie nu a mai venit niciodată. 

Din această pricină, episcopii franci au hotărât întrunirea unui sinod 
împotriva omului lui Dumnezeu la Chalon, în anul 602 d. Hr. Pentru a 
se apăra, Columban le-a trimis o scrisoare foarte frumoasă, care se 
păstrează până azi, şi despre ea vom vorbi în cele ce urmează. Mai întâi, 
sfântul îi îndeamnă pe episcopi să ţină cât mai des sinoade, îngrijindu-se 
însă ca înainte de a lua orice hotărâri, să păzească poruncile Mântuitorului 
şi să se curăţească de toate patimile, şi mai ales de mândrie. Apoi, cuviosul 
arată că doar acela este păstor adevărat, care împlineşte ceea ce 
propovăduieşte, şi doar pe acela oile îl urmează şi îl ascultă în toate. De 
aceea, învaţă sfântul, adevărata pace în Biserică nu poate veni decât 
atunci când toţi se străduiesc să împlinească poruncile de-viață-făcătoare 
ale Mântuitorului nostru, şi mai cu seamă dragostea şi smerenia. „Căci 
multă vătămare s-a făcut şi se face păcii Bisericii datorită deosebirii şi 
mulţimii obiceiurilor; şi totuşi dacă noi, după cum am spus, ne grăbim 
mai întâi să vindecăm otrava mândriei şi a invidiei şi a slavei deşarte 
prin trăirea adevăratei smerenii, după învăţătura Mântuitorului nostru, 
Care spune spre pilda noastră: Învățaţi de la Mine, că sunt blând şi 
smerit cu inima, şi aşa mai departes!, atunci toți, ajunşi desăvârşiți şi 


5I Mt. 11,29 

fără nici un cusur, cu ura dezrădăcinată, ne vom putea iubi unii pe alții 
din toată inima, ca nişte ucenici ai Domnului nostru Iisus Hristos. ”®? 
Într-adevăr, cât de înțelepte şi de pline de folos sunt aceste cuvinte! Deşi 
fiecare popor, după felul lui de a fi, are obiceiuri diferite, totuşi acestea 
sunt ţinute laolaltă, câtă vreme în oameni sălăşluieşte smerenia şi 
dragostea. Fără acestea două, deosebirile duc la neînţelegeri, la ceartă, 
la ură, şi în cele din urmă chiar la dezbinare. 

Tocmai de aceea, omul lui Dumnezeu punea înainte de orice pacea 
şi liniştea Bisericii, jertfind toate pentru ea, chiar pe sine însuşi şi liniştea 
lui. „Să nu fie, aşadar,” spune el, „ca eu să mă cert cu adunarea voastră, şi 
neînțelegerea noastră între creştini să-i bucure pe duşmanii noştri, vorbesc 
despre evrei, eretici sau neamuri păgâne — să nu fie, într-adevăr, să nu 
fie!"5 De aceea, cu cuvinte smerite şi blânde Columban le cere episcopilor 
ca, dacă nu-i dau dreptate în tradiţia țării lui, să-l lase măcar să trăiască 
netulburat în locul în care Dumnezeu i-l rânduise în acele pământuri străine: 
„Un singur lucru aşadar cer de la Sfinţiile voastre, ca să-mi purtaţi cu pace 
şi dragoste neştiința şi, după cum spun unii, neobrăzarea mea mândră în 
scris, care a fost pricinuită de nevoie şi nu de mândrie, după cum dovedeşte 
chiar nevrednicia mea; şi de vreme ce nu de la mine porneşte această 
deosebire [a datei Paştelui], şi am venit în aceste pământuri ca un pribeag 
de dragul Mântuitorului Hristos, Domnul şi Dumnezeul nostru al tuturor, 
vă rog fierbinte în numele Domnului nostru [...] să-mi fie îngăduit, cu 
pacea şi dragostea voastră, să mă bucur de liniştea acestor păduri şi să 
trăiesc alături de oasele celor şaptesprezece frați ai mei morți, după cum şi 
până acum mi s-a îngăduit să trăiesc doisprezece ani printre voi, pentru 
ca să mă pot ruga după datorie pentru voi, după cum am făcut şi până 
acum. Să ne încapă, vă rog, Galia împreună, pe noi, pe care ne va încăpea 
şi Împărăţia cerurilor, dacă faptele noastre sunt bune; căci o singură 
împărăție avem făgăduită şi o singură nădejde a chemării noastre în 
Hristos, cu Care împreună vom domni, dacă într-adevăr suferim aici cu 
EI, ca la fel să fim şi slăviţi împreună cu El.” 


s Columban, Sfântul, Letters, Scrisoarea a I-a, 4, Ed. CELT, University College, Cork, pe 
Internet se găseşte la pagina: http://www.ucc.ie/celt/published/T201054/index.html 

3 Ibidem, 6 

Cu glas stăruitor şi rugător, Columban le cere episcopilor franci 
îngăduința de a rămâne mai departe în mănăstirea sa, arătându-le că el 
nu venise în pământurile france pentru nici un alt ţel, decât pentru acela 
de a-l sluji cât mai deplin lui Hristos. „Căci acestea sunt legile noastre: 
poruncile Domnului şi ale apostolilor, şi în ele este pusă încrederea noastră; 
acestea sunt armele noastre, scutul şi sabia, acestea sunt apărarea noastră; 
acestea ne-au adus din pământul nostru de naştere; şi tot pe acestea 
căutăm să le păzim, deşi uşuratic; în acestea ne rugăm şi nădăjduim să 
rămânem până la moarte, după cum i-am văzut pe înaintaşii noştri 
făcând. lar voi, sfinţilor părinţi, vedeţi ce faceţi cu săracii voştri ostaşi şi 
cu bătrânii voştri pribegi; căci după cum socotesc, mai de folos este 
pentru voi să mângâiaţi decât să tulburaţi. "55 

Iar în încheiere, omul lui Dumnezeu scrie: „Cât despre celelalte, 
părinţilor, rugați-vă pentru noi, după cum şi noi ne rugăm pentru voi, 
chiar aşa nenorociţi cum suntem, şi nu voim să ne socotim înstrăinați 
de voi; căci toţi suntem împreună-mădulare ale unui singur trup, fie 
franci, fie britani, fie irlandezi, fie de orice neam am fi. "56 


Izgonirea din mănăstire 


Din păcate însă, cuvintele pline de înţelepciune ale lui Columban 
nu au găsit înţelegere în rândul episcopilor franci, care nu şi-au lepădat 
ura şi patimile, ci au continuat să-l prigonească pe propovăduitorul 
irlandez. Cu toate acestea, duşmanii sfântului nu puteau să-i facă prea 
mare rău, deoarece Columban dobândise trecere înaintea regelui, şi era 
cinstit de el ca un plăcut al lui Dumnezeu. Acest lucru s-a schimbat însă 
odată cu moartea credinciosului rege Guntram, apărătorul lui Columban. 
Dar pentru a înțelege mai bine aceste lucruri, va trebui să ne oprim pe 
scurt asupra regatului franc din acele vremuri. Acesta cuprindea mare 
parte din Franţa şi Germania de astăzi, şi era împărțit în trei regate mai 
mici: Neustria, Austrasia şi Burgundia. Neustria se găsea în partea de 
nord-vest a regatului” şi era condusă de regele Clotar al II-lea. Austrasia 


5 Ibidem, 5 
5 Ibidem, 8 
37 Cuprindea nordul Franţei de astăzi. 

Harta regatelor france la începutul veacului al VI-lea d. Hr., 
cuprinzând şi mănăstirile întemeiate de Sfântul Columban şi de ucenicii săi. 


se întindea în partea de nord-est" şi, la venirea omului lui Dumnezeu, îl 
avea ca rege pe Childebert al II-lea. Acesta însă era foarte tânăr, şi de 
aceea treburile regatului erau conduse de mama lui, regina Brunhilda. 
Burgundia se afla în partea de sud-est a regatului“? şi era condusă, după 
cum am văzut, de regele Guntram. Mănăstirile Sfântului Columban se 
găseau în apropiere de graniţa dintre Burgundia şi Austrasia“. 

Când în anul 592 Guntram a murit, regina Brunhilda a dobândit 
stăpânire şi asupra Burgundiei, punându-l pe tron pe fiul ei, Childebert. 


ss Cuprindea estul Franţei de astăzi, vestul Germaniei, Belgia şi Olanda. 
s Cuprindea sud-estul Franţei, nord-vestul Italiei şi Elveţia de astăzi. 
% V. harta 

Acesta a murit însă în anul 595 şi stăpânirea celor două regate a trecut 
în mâna fiilor lui Childebert, Teodebert şi Teoderic. Teodebert a primit 
Austrasia, iar Teoderic Burgundia. Cu toate acestea, în fapt Brunhilda 
conducea cu mână de fier ambele regate. Regele Teoderic, ajuns 
domnitor al Burgundiei, îl cinstea mult pe omul lui Dumnezeu, însă 
nu ducea o viaţă de adevărat creştin, ci trăia în desfrânare. De aceea, 
ori de câte ori mergea la mănăstire, Columban nu şovăia să-l mustre 
pentru păcatele sale, îndemnându-l să se pocăiască şi să se căsătorească 
în chip legiuit. Până la urmă sfaturile cuviosului au dat rod, şi regele a 
făgăduit că se va întoarce din căile sale păcătoase. Însă când bunica 
lui, regina Brunhilda, a auzit acest lucru, s-a aprins de mânie, căci se 
temea că dacă Teoderic îşi va lua o regină, ea îşi va pierde puterea şi 
stăpânirea asupra lui. 

De aceea, Brunhilda căuta un prilej potrivit pentru a-l porni pe 
rege împotriva omului lui Dumnezeu. lar acesta a venit într-una din 
zile, când Columban se afla la curtea regelui cu nişte treburi. Atunci, 
Brunhilda a adus la sfânt pe copiii lui Teoderic şi i-a cerut să-i 
binecuvânteze. Columban însă nu ştia ce înseamnă jumătăţile de măsură 
şi de aceea i-a răspuns: „Să ştii că aceşti băieți nu vor purta nicicând 
sceptrul de rege, căci au fost născuţi în păcat. *! Turbând de mânie, 
femeia i-a vestit regelui cele întâmplate şi, după plecarea lui Columban, 
a început prigoana împotriva sfântului. Mai întâi a poruncit ca ucenicilor 
lui Columban să nu le fie îngăduit să părăsească mănăstirea, şi nimeni 
să nu-i adăpostească în casele lor sau să le dea vreun ajutor. 

Când sfântul a aflat de porunca reginei s-a hotărât să meargă la 
Teoderic pentru a-i mustra slăbiciunea. Ajuns la palat, nu a vrut însă 
să intre înăuntru, ci a rămas la poartă în rugăciune. Când regele a auzit 
aceasta, a trimis slujitori la el cu mâncare şi băutură, căci se temea de 
puterea omului lui Dumnezeu. Văzându-i venind, cuviosul le-a spus 
cu voce hotărâtă: „Cel Preaînalt nu primeşte darurile celor 
netrebnici, şi în chiar clipa aceea toate farfuriile şi paharele s-au 
spart, iar mâncarea şi băutura s-au risipit pe pământ. Aflând ce se 
întâmplase, Teoderic s-a înspăimântat şi a făgăduit sfântului că nu-l 
va mai necăji cu nimic şi îşi va schimba viaţa. 


él Iona din Bobbio, op. cit., 32 
€ Ibidem, 32 

Însă regele nu şi-a ținut mult timp cuvântul, căci Brunhilda a 
început iarăşi să-l întărâte împotriva omului lui Dumnezeu, 
îndemnându-i totodată şi pe ceilalţi de la curte să facă la fel. În scurtă 
vreme, regina a dezlănțuit o nouă prigoană asupra lui Columban şi a 
mănăstirilor sale. Până la urmă, Teoderic însuşi s-a dus la Luxeuil 
pentru a-l scoate pe cuvios din mănăstire. Găsise pricină împotriva lui 
faptul că mănăstirile sfântului aveau rânduiala ca nici un mirean, bărbat 
sau femeie, să nu poată intra înăuntru. „La aceste învinuiri, Columban 
a răspuns, căci era fără frică şi plin de bărbăţie, că nu era în obiceiul 
lui să îngăduie mirenilor să intre în casa slujitorului lui Dumnezeu, ci 
că pregătise un loc potrivit [afară] în care toți cei ce veneau erau primiţi. 
Regele a răspuns: «Dacă vrei să te mai bucuri de darurile şi de 
bunăvoința noastră, în viitor trebuie să li se îngăduie tuturor intrare 
liberă peste tot.» Columban a răspuns: «Dacă îndrăzneşti să încalci 
rânduiala călugărească în orice lucru cât de mic, nu voi mai primi în 
viitor nici un dar sau ajutor de la tine. lar dacă vii aici ca să distrugi 
mănăstirile slujitorului lui Dumnezeu şi să slăbeşti ordinea şi rânduielile 
lor, îţi spun că regatul tău va fi distrus şi toată familia ta împreună cu 
el.»”® Înspăimântat, regele a dat să plece, însă i-a mai spus omului lui 
Dumnezeu: „Vrei să te cinstesc cu cununa muceniciei; să nu crezi că 
sunt aşa de nesăbuit încât să fac o asemenea nelegiuire. Ci voi face un 
lucru mai înțelept şi mai de folos. De vreme ce nu urmezi obiceiurile 
noastre, te voi trimite înapoi în ţara din care ai venit. "** Astfel, după ce 
regele a plecat, unul dintre nobili l-a luat pe Columban şi l-a dus în 
surghiun în oraşul Besançon, poruncindu-i să aştepte acolo până ce 
regele va hotărî ce să facă în privinţa lui. 

În acel oraş se afla o închisoare mare în care îşi aşteptau pedeapsa 
cu moartea mai mulți osândiţi, şi sfântul s-a gândit să meargă să le 
propovăduiască şi lor cuvântul mântuirii. A intrat în închisoare 
neîmpiedicat de nimeni şi a început să le vorbească celor închişi. Cu 
darul lui Dumnezeu, toți au fost atinşi la inimă şi au făgăduit că îşi vor 
schimba viaţa dacă vor fi iertați. Cuprins de milă, sfântul i-a poruncit 
ucenicului care-l însoțea să rupă lanţurile celor legaţi, iar acesta a 
îndeplinit porunca fără nici o greutate. Apoi, sfântul le-a spălat picioarele 

şi i-a trimis pe toţi la biserică pentru a-şi împlini făgăduinţa făcută înaintea 
lui Dumnezeu. Când însă întemniţaţii au ajuns acolo au găsit uşile încuiate, 
şi în scurtă vreme paznicii s-au apropiat în fugă de ei. Încolţiți din toate 
părțile, au început să-l ocărască pe sfânt pentru că le dăduse drumul. 
Însă Columban şi-a ridicat de îndată ochii spre cer şi a început să se 
roage cu suspine. Atunci, ca la o poruncă uşile s-au deschis şi, după ce 
întemnițaţii au intrat speriaţi înăuntru, s-au închis în urma lor cu zgomot 
mare. Oricât s-au chinuit apoi paznicii, nu au mai putut să deschidă 
uşile, şi până la urmă i-au lăsat pe fugari în pace, socotind că Însuşi 
Dumnezeu îi iertase pentru rugăciunile lui Columban. 

După această minune slăvită, oamenii din oraş au început să-l 
privească pe sfânt cu multă teamă, şi nimeni nu mai îndrăznea să se 
atingă de el sau să-i facă vreun rău. Văzând aceasta, Columban s-a 
hotărât să se întoarcă la mănăstire şi, după mai multe zile de mers, a 
ajuns netulburat acolo. 

Când Brunhilda şi Teoderic au auzit aceasta s-au înfuriat încă şi 
mai tare, şi au trimis ostaşi pentru a-l duce pe Columban înapoi. 
Ajungând la mănăstire, oamenii au început să-l caute pe sfânt 
pretutindeni, însă nu au putut să-l găsească nicicum. O putere 
dumnezeiască le întuneca mintea şi ochii şi, deşi sfântul se afla în 
biblioteca mănăstirii citind, ostaşii treceau pe lângă el şi chiar îi atingeau 
hainele fără a-l vedea. Singur căpitanul ostaşilor s-a învrednicit să-l 
vadă, însă nu a spus nimic celorlalți, căci îl iubea pe cuvios şi venise 
doar pentru că-i fusese poruncit. Până la urmă, ostaşii s-au întors înapoi 
şi i-au spus regelui că nu l-au găsit nicăieri. 

Cu inima împietrită, Teoderic nu s-a lăsat abătut din gândurile 
sale nelegiuite şi a trimis mai mulți ostaşi, împreună cu un slujitor 
credincios al lui, pentru a-l căuta pe omul lui Dumnezeu. Când aceştia 
au ajuns la mănăstire, Columban se afla în biserică împreună cu frații. 
Găsindu-l cântând, trimişii i-au spus: „«O, omule al lui Dumnezeu, te 
rugăm din inimă să asculți porunca regelui şi a noastră, şi să te întorci 
în locul din care ai venit.» Dar Columban le-a răspuns: «Nu cred că ar 
fi plăcut Ziditorului meu să mă întorc la casa pe care am părăsit-o din 
pricina dragostei mele pentru Hristos.» Însă ostaşii stăruiau cu 

lacrimi înaintea lui Columban, neştiind ce să facă, căci pe de o parte 
regele îi amenințase că-i va omorî dacă nu-l vor scoate pe cuvios din 
mănăstire, iar pe de alta se temeau să se atingă de sfânt, ştiind puterea 
dumnezeiască ce sălăşluia în el. 

Până la urmă, pentru a nu primejdui viaţa ostaşilor, cuviosul s-a 
plecat cererii lor şi le-a spus că va face tot ce îi vor cere. Apoi s-a 
întors către ucenicii săi, care începuseră să plângă, şi cu voce liniştită 
„l-a mângâiat, spunându-le să-şi pună nădejdea în Domnul şi să aducă 
mare laudă Atotputernicului Dumnezeu.“ Văzând însă că ucenicii 
rămân nemângâiaţi, sfântul le-a îngăduit celor ce vroiau să îndure 
suferințele pribegiei să vină după el. Într-o clipă toți fraţii s-au aşezat 
în spatele stareţului, făgăduindu-i să-l urmeze oriunde va merge. Însă 
o nouă lovitură a căzut peste ei, căci ostaşii le-au spus că porunca 
regelui dădea voie doar irlandezilor şi britanilor să plece, în timp ce 
ceilalți călugări trebuiau să rămână mai departe în mănăstire. Cu inima 
frântă de durere, Columban s-a supus şi în aceasta voinţei lui 
Dumnezeu, „rugându-se Domnului, Mângâietorul tuturor, să-i ia în 
grija Lui pe cei pe care sălbăticia regelui îi rupsese de el." L-a aşezat 
stareţ în locul lui pe unul dintre cei mai vrednici ucenici ai săi, Sfântul 
Attala, şi apoi, stăpânindu-şi cu greu lacrimile, a plecat în urma ostaşilor. 


Pribegia prin Galia 


Şi astfel, în vara anului 610 d. Hr., când sfântul se apropia de cel 
de-al 70-lea an al vieţii, a început lunga călătorie spre oraşul Nantes, 
din apropiere de coastele Bretaniei, de unde trebuia să ia corabia spre 
țara sa. Avea de străbătut toată Galia. Pe drum, mulțime de îndrăciți şi 
neputincioşi veneau la omul lui Dumnezeu, auzind de trecerea lui, 
pentru a primi dezlegare de durerile şi suferințele lor. După câteva zile 
de mers, călugării au ajuns istoviţi la râul Loire, unde-i aştepta o corabie. 
În timp ce se chinuiau să urce în ea, unul dintre paznici s-a mâniat şi, 
luând o vâslă, l-a lovit cu putere pe un ucenic al sfântului. Columban, 
fiind şi aşa mâhnit peste măsură, i-a spus: „De ce, omule crud, adaugi 

la durerea mea? Oare nu este vina nelegiuirii tale de ajuns pentru 
distrugerea ta? De ce eşti nemilos cu cei milostivi? De ce loveşti un 
mădular obosit al lui Hristos? De ce îţi verşi mânia asupra celui blând? 
Să ţii minte că vei fi pedepsit de Dumnezeu în chiar locul acesta în 
care în mânia ta ai lovit un mădular al lui Hristos." Şi într-adevăr, la 
întoarcerea sa, paznicul s-a înecat în chiar locul în care îi profeţise 
sfântul. 

Mai întâi, călugării s-au oprit în oraşul Orleans, aşezându-se în 
nişte corturi pe marginea râului, căci nu le fusese îngăduit să intre în 
nici o biserică. Deoarece nu mai aveau nimic de mâncare, Columban 
a trimis pe doi dintre ucenici în oraş pentru a cumpăra ceva. Însă 
oamenii se fereau de ei, temându-se de mânia regelui, şi nimeni nu 
îndrăznea să le dea sau să le vândă ceva. Pe când călugării se întorceau 
mâhniţi la stareţ, pe drum au întâlnit o femeie de neam sirian, care i-a 
întrebat despre pricina supărării lor. Aflând ce li se întâmplase, femeia 
le-a spus: „Veniţi, domnii mei, la casa slujitoarei voastre şi luaţi orice 
aveţi nevoie. Căci şi eu sunt o străină din îndepărtatul pământ al 
răsăritului.”* Soţul femeii era orb, iar când ucenicii l-au văzut aşa, i- 
au spus că stareţul lor îi poate da vindecare. Plin de credință, bărbatul 
i-a urmat la Sfântul Columban. Aflând despre dragostea şi milostenia 
femeii, cuviosul s-a bucurat mult şi i-a chemat pe fraţi, spunându-le să 
facă rugăciune pentru însănătoşirea omului. După ce au stat mult timp 
în genunchi, Columban s-a ridicat şi, văzând credinţa bărbatului, a 
însemnat cu semnul crucii ochii lui. De îndată omul şi-a recăpătat 
vederea şi a slăvit pe Dumnezeu, Care nu lasă nerăsplătită nici cea 
mai mică facere de bine. 

După aceasta, surghiuniţii şi-au continuat călătoria, ajungând în 
oraşul Tours. Omul lui Dumnezeu i-a rugat cu lacrimi în ochi pe paznici 
să-i îngăduie să se închine la moaştele Sfântului Martin, însă aceştia 
s-au arătat neînduplecaţi, poruncindu-le corăbierilor să vâslească cu 
şi mai multă putere şi să nu se oprească în oraş. „Sfântul Columban, 
văzând aceasta, şi-a ridicat ochii cu tristeţe la cer, îndurerat nespus că 
i se face o asemenea supărare, şi că nu îi este îngăduit să vadă 

mormintele sfinților.” Atunci, ca la o poruncă, corabia s-a oprit, fiind 
parcă ţinută de o putere nevăzută, şi toate străduințele corăbierilor de 
a înainta au rămas zadarnice. Văzând aceasta, ostaşii şi-au dat seama 
că Dumnezeu Însuşi vroia ca alesul Său să rămână în oraş, şi de aceea 
au tras corabia la mal. Cu mare bucurie Columban s-a dus la moaştele 
Sfântului Martin, mulțumindu-i din inimă pentru ajutorul său, şi a rămas 
întreaga noapte în rugăciune la mormântul cuviosului. Dimineaţa, 
episcopul locului l-a chemat pe sfânt la masă. Întâlnindu-se acolo cu 
un slujitor al lui Teoderic, Columban i-a spus să-l vestească pe rege să 
se pocăiască, căci altfel în mai puţin de trei ani el şi întreaga lui familie 
avea să moară. 

Până la urmă călugării au ajuns în oraşul Nantes, ţinta călătoriei 
lor, de unde aveau să ia o corabie înspre Irlanda. La intrarea în oraş i-a 
întâmpinat un cerşetor cerând milostenie. Omul lui Dumnezeu i-a 
poruncit unuia dintre ucenici să-i dea ceva de mâncare, însă fratele a 
spus că nu mai aveau aproape nimic. „Atunci dă-i tot ce ai,” a spus 
sfântul, „şi nu ţine nimic pentru mâine.””! Deşi fraţii erau foarte slăbiţi, 
căci nu mâncaseră nimic de trei zile, ucenicul l-a ascultat fără şovăială 
pe stareţ. Nici nu a apucat bine să facă aceasta, că un bărbat necunoscut 
a ajuns în dreptul lor şi le-a spus că stăpâna lui îl trimisese cu mâncare 
pentru cei ce sufereau de dragul lui Hristos. Văzând aceasta, călugării 
au căzut în genunchi înaintea bunătății lui Dumnezeu, mulțumindu-l 
cu lacrimi pentru purtarea Lui de grijă. 


Scrisoarea către ucenici 


După ce au ajuns la Nantes, paznicii au găsit o corabie care se 
îndrepta spre Irlanda, şi au urcat toate lucrurile sfântului în ea. În timp 
ce-şi aştepta plecarea, omul lui Dumnezeu a apucat să scrie ucenicilor 
care rămăseseră la Luxeuil o ultimă scrisoare, în care se poate vedea 
din nou înțelepciunea sfântului, şi mai ales dragostea nețărmurită pe 
care el o purta fiilor săi. Scriindu-le, Columban vroia să-i întărească în 
cumplita ispită care se ridicase asupra lor, şi de aceea sfaturile lui 

vorbesc mai ales despre păstrarea răbdării în greutăți şi despre păzirea 
dragostei şi a păcii în obşte. Astfel, încă de la început sfântul spune: „De 
vreme ce, după cuvântul Domnului, s-a întâmplat necaz şi prigoană pentru 
cuvânt”, nici un alt sfat nu vi se potriveşte acum, decât că să luaţi seama, 
ca nu cumva să fiți voi acel pământ pietros, care prin sărăcia lui nu poate 
hrăni sămânţa pe care a primit-o. [...] Şi să nu nădăjduiți că doar oamenii 
vă prigonesc; sunt diavoli în cei ce pizmuiesc binele vostru; împotriva lor 
luaţi armura lui Dumnezeu, spre care arată apostolul, şi faceţi o cărare 
spre cer, azvârlind, cum s-ar zice, săgețile rugăciunii înflăcărate. 

Rugăciunea, învaţă sfântul, este singura cale de a ieşi din ispite, 
însă ea este ascultată doar atunci când între frați domneşte dragostea 
şi înțelegerea desăvârşită. De aceea, Columban îşi îndeamnă ucenicii 
să lupte din răsputeri pentru a păstra pacea şi dragostea între ei, căci 
fără unitatea desăvârşită în cuget şi în duh, obştea nu va putea face 
faţă greutăților: „Dacă nu aveţi acelaşi ţel şi aceeaşi lepădare,” spune 
sfântul, „este mai bine să nu trăiţi împreună.” lar mai încolo el adaugă: 
„Luaţi seama ca nu cumva să fie între voi cineva care să nu aibă acelaşi 
țel cu voi, oricine ar fi acela; căci mai mult rău ne-au făcut cei dintre 
noi, care nu erau de un gând cu noi (decât cei din afară). 5 

După aceste cuvinte către frați, Columban îşi îndreaptă atenția spre 
cel pe care-l lăsase stareţ în locul său, Sfântul Attala, căruia îi dă sfaturi 
nepreţuite despre anevoioasa sarcină a călăuzirii sufletelor pe calea 
mântuirii. De altfel, anume aici stă marea comoară a înțelepciunii omului 
lui Dumnezeu. Mai întâi, cuviosul îl povăţuieşte pe Attala să îndepărteze 
din obşte fără şovăială pe oricine va vedea semănând ceartă şi dezbinare. 
„Să nu fie nimeni între voi care să nu fie una cu voi. Căci tu (Attala) 
trebuie să te îngrijeşti îndeosebi pentru pace, pururi neliniştit de a păstra 
unitatea duhului în legătura păcii. Căci ce folos este să ai un singur trup, 
dacă nu ai şi o singură inimă?" "După aceasta, Columban dă şi alte 
sfaturi despre cum trebuie să fie un adevărat ocârmuitor de suflete. Mai 

întâi, el învaţă că un bun păstor foloseşte poveţele şi îndemnurile potrivit 
cu starea sufletească a fiecărui om în parte. „Ai învăţat,” spune cuviosul, 
„că nu toate sfaturile sunt potrivite pentru toţi, de vreme ce firile sunt 
felurite şi felul de a fi al oamenilor se deosebeşte mult de la unul la altul. 
[...] Tot la fel fii şi tu în multe feluri şi mlădios în îndrumarea celor care 
te ascultă cu credinţă şi cu dragoste." Columban îi mai arată ucenicului 
că trebuie să se ferească chiar şi de dragostea peste măsură a fraților, 
care nu este lipsită de primejdie. De aceea, sfântul îl îndeamnă pe Attala 
să îmbine cu mult discernământ grija pentru sufletele ucenicilor cu grija 
pentru sine însuşi, şi să se retragă din când în când la linişte pentru a 
putea să se ocupe şi de mântuirea lui. 

Apoi, sfântul dă ucenicului său iubit o minunată învăţătură despre 
felul în care adevărații creştini trebuie să rabde toate greutățile şi 
necazurile care se abat asupra lor cu îngăduinţa lui Dumnezeu. Mai 
întâi cuviosul îl îndeamnă pe Attala să nu se mire câtuşi de puţin de ceea 
ce li se întâmplase: „Nu este un lucru nou ceea ce ni s-a întâmplat; 
aceasta mai cu seamă am propovăduit zi de zi. [...] Evangheliile sunt 
pline de acest lucru, şi îndeosebi din aceasta sunt alcătuite; căci acesta 
este adevărul Evangheliei, anume că adevărații ucenici ai lui Hristos cel 
Răstignit trebuie să-L urmeze cu crucea. O mare pildă a fost arătată, o 
mare taină a fost descoperită: Fiul lui Dumnezeu S-a urcat de bunăvoie 
pe cruce ca un nelegiuit (căci S-a adus pe Sine pentru că El Însuşi a 
voit-o), lăsându-ne nouă pildă ca să-l urmăm paşii. Binecuvântat este 
aşadar omul care se face părtaş acestei pătimiri şi ruşini.””8 

Într-adevăr, anume în această pătimire şi ruşine se ascund toate 
binecuvântările şi bucuriile raiului, toată taina mântuirii neamului 
omenesc. De aceea, Columban îl îndeamnă pe Attala să primească cu 
răbdare şi îndelungă-răbdare tot ceea ce venise peste ei, având în minte 
că răsplata pe care o va primi va fi veşnică. „De aceea să purtăm cu 
răbdare, de dragul adevărului, toate potrivniciile, ca să fim părtaşi la 
patimile Domnului; căci dacă pătimim împreună cu El, vom şi domni 
împreună cu El. Şi ce altceva mai trebuie adăugat la aceasta în afară 
de stăruințţă? Căci cel ce va răbda până la sfârşit, acela se va mântui. 

Însă răbdarea şi stăruința nu stau nicidecum în puterea omului, ci 
sunt daruri cereşti, şi de aceea omul trebuie să le ceară necontenit de la 
Dumnezeu, făcând aceasta nu cu mândrie şi îngâmfare, ca şi cum ar fi 
cineva pentru că rabdă, ci dimpotrivă, cu smerenie şi umilință. „Căci nu 
sunt vrednici de milă decât aceia care se mărturisesc înaintea Domnului 
a fi netrebnici, şi care se simt nevrednici de mântuire prin ei înşişi, decât 
doar dacă mila Domnului îi va răpi din primejdii. Şi deşi văd în ei fapte 
bune, totuşi, temându-se de judecăţile lui Dumnezeu, şi tânguindu-se 
că au făcut multe nedreptăţi, se încred cu smerenie doar în bunătatea lui 
Dumnezeu."% Sfântul stăruie îndelung înaintea lui Attala, rugându-l ca, 
în vreme ce rabdă ocara, să nu se lase biruit de mândria cea pierzătoare 
de suflet, care îl trânteşte pe om la iad din cele mai înalte trepte ale 
sfințeniei. Omului mândru, Dumnezeu îi grăieşte prin gura lui Columban 
cuvinte neînduplecate: „De vreme ce prin sfințenia ta te-ai ridicat în 
mândrie, acum coboară şi fii numărat în rândul păcătoşilor, căci orice se 
face cu mândrie se socoteşte ca nimic înaintea Mea.'*! 

Însă ca un părinte iubitor, Columban îl îndeamnă pe ucenic să nu 
se tulbure din pricina mulţimii ispitelor, ci să-l mulţumească lui 
Dumnezeu pentru ele, ştiind că acestea sunt anume îngăduite de El pentru 
a pregăti adevăraților creştini o mai bogată răsplată şi cunună. „Dacă 
îndepărtezi duşmanul, îndepărtezi şi lupta; dacă îndepărtezi lupta, 
îndepărtezi şi cununa — însă dacă acestea rămân, acolo unde sunt ele 
trebuie să fie bunătate, priveghere, râvnă, răbdare, credincioşie, 
înțelepciune, statornicie, chibzuinţă, iar dacă nu sunt, va urma distrugerea 
— şi, pentru a încheia, dacă îndepărtezi libertatea, îndepărtezi şi 
vrednicia.”® Şi în toate acestea, nădejdea trebuie să fie mereu numai în 
bunătatea şi milostivirea lui Dumnezeu, şi nicidecum în puterile omului, 
căci acestea sunt cu desăvârşire neputincioase în a birui nenumăratele 
necazuri care se ascund pe calea cea strâmtă a mântuirii. „Vezi 
împotrivirile care ne înconjoară, şi vârtejurile asurzitoare care ne lovesc 
din toate părțile, preaiubite ucenic, ca să nu mai pomenim de cei ce ne 
pândesc dinăuntru şi luptă zilnic împotriva noastră. Astfel că în mijlocul 

atâtor primejdii, deşi a voi şi a alerga este o datorie, totuşi a face nu ne 
stă în putere; căci dacă mila lui Dumnezeu nu dăruieşte voinţa, tăria 
omenească nu este îndeajuns de puternică pentru a atinge, în mijlocul 
atâtor puteri potrivnice, ţinta pe care şi-o doreşte.” 

În întreaga scrisoare sfântul se străduie din greu să-şi înfrâneze 
dragostea şi simțămintele, însă cu toate acestea, în cuvintele lui se simte 
lesne zbuciumul lăuntric care îl lupta din pricina despărțirii de copiii săi 
dragi. Astfel, de pildă, într-un loc scrie: „Am vrut să îţi scriu o scrisoare 
cu lacrimi, dar pentru că îţi ştiu inima, [...] m-am gândit că e mai bine să 
opresc lacrimile, decât să le stârnesc. Astfel că mi-am netezit graiul în 
afară şi durerea am închis-o înăuntru. Vezi, lacrimile curg, dar e mai 
bine să oprim izvorul, căci nu este a ostaşului viteaz să se plângă în 
luptă." Grija sfântului pentru mântuirea ucenicilor săi era nemărginită. 
Chiar şi silit să-şi încheie scrisoarea, el se grăbeşte să le mai dea câteva 
sfaturi şi poveţe. „Acum, în timp ce scriu, un om a venit la mine, 
spunându-mi că vasul care mă va duce fără să vreau în ţara mea e 
pregătit. [...] Să nu mă căutaţi din dragoste, ci doar din nevoie. Fie ca să 
nu sărăciți prin ceea ce s-a întâmplat, şi prin această despărțire să nu 
căutați o libertate care v-ar cobori la robia faţă de patimi. Cel ce iubeşte 
unitatea este al meu; nu este al meu cel ce dezbină."% Apoi, încheindu-și 
scrisoarea, sfântul le dă ucenicilor ultima binecuvântare părintească: 
„lar dacă lucrurile vă plac aşa cum sunt, şi Dumnezeu zideşte cu voi 
acolo, fie ca să vă înmulțiţi cu binecuvântarea Lui până la mii şi mii*®. 
Rugaţi-vă pentru mine, inimile mele, ca să trăiesc în Dumnezeu.” 

ajuns stareţi cunoscuţi, iar alţii episcopi cu viaţă sfântă. Într-adevăr, se vorbeşte despre nu mai 
puţin de 63 de sfinţi răsăriți de la Luxeuil, care au întemeiat mai mult de 100 de mănăstiri în toată 
Galia. Pentru harta acestor mănăstiri v. mai sus, p. 190. 

Apoi, cu lacrimi în ochi, sfântul a trimis scrisoarea şi s-a urcat în 
corabia care avea să-l ducă în ţara sa. Însă gândurile lui Dumnezeu nu 
sunt totuna cu gândurile oamenilor. Astfel, de îndată ce corabia a ieşit 
din port şi s-a îndreptat spre mare, un val uriaş a venit din larg măturând 
totul în cale, şi a adus corabia pe uscat, lăsând-o nevătămată la o 
depărtare destul de mare de țărm. După ce corăbierii au aşteptat trei 
zile ca marea să crească din nou pentru a putea porni la drum, căpitanul 
şi-a dat seama că pricina pentru care nu puteau pleca era Columban. 
De aceea a dat poruncă ca toate lucrurile sfântului să fie aruncate din 
corabie, iar apoi l-a dat jos şi pe el. De îndată ce a făcut aceasta, un 
nou val a venit dinspre mare, luând corabia şi ducând-o în larg. Astfel, 
toţi au înţeles că nu era voia lui Dumnezeu ca sfântul să se întoarcă în 
Irlanda, şi de aceea nimeni nu a mai îndrăznit să-i facă ceva. Slăvind 
pe Dumnezeu pentru chipul minunat în care îi împlinise rugăciunile, 
Columban „s-a întors la casa în care stătuse înainte, şi nimeni nu i s-a 
împotrivit, ba mai mult, toţi îl ajutau pe omul lui Dumnezeu, după cât 
le stătea în putere, cu daruri şi cu mâncare. Şi nici nu ducea lipsă de 
apărare, căci în toate avea ajutorul Ziditorului său, căci Cel ce-l păzeşte 
pe Israel sub umbra aripilor Sale nu doarme niciodată.” 


Drumul spre Italia şi propovăduirea între păgâni 


După ce a rămas câtva timp în Nantes, Columban a hotărât că 
venise vremea să treacă în pământurile Italiei, pentru a propovădui şi 
acolo cuvântul mântuirii. Mai întâi însă s-a îndreptat spre curtea regelui 
Neustriei, Clotar al II-lea, pentru a-i cere ajutorul. Regele, om credincios 
şi darnic, auzise multe despre omul lui Dumnezeu şi de aceea l-a primit 
cu mare cinste şi bucurie, rugându-l să rămână alături de el. Petrecând 
acolo puţină vreme, Columban a văzut nelegiuirile care aveau loc la 
palat, şi fără şovăială a început să-l mustre pe rege. lar acesta nu s-a 
mâniat defel, ci a primit cu smerenie cuvintele cuviosului, vrând să 


8 Această întâmplare seamănă foarte bine cu cea petrecută cu proorocul Iona. De altfel, 
Columban înseamnă în limba latină „porumbel”, iar Iona înseamnă acelaşi lucru în limba 
ebraică. 

% Iona din Bobbio, op. cit., 47 

câştige binecuvântarea şi rugăciunea lui. De aceea „a făgăduit să 
îndrepte toate după porunca lui Columban,”” şi astfel sfântul a început 
să aibă mare dragoste pentru el. În vremea în care Columban se afla 
încă la curte, între Teodebert şi Teoderic s-a iscat o neînțelegere, şi cei 
doi frați au pornit război unul împotriva celuilalt. Amândoi au venit la 
Clotar pentru a-i cere ajutorul şi, înainte de a se hotărî cu cine să meargă 
la luptă, regele s-a dus să ceară sfatul lui Columban. „Acesta, plin de 
darul profeției, i-a răspuns lui Clotar că nu trebuie să se unească cu 
nici unul dintre ei, căci în trei ani va primi el amândouă regatele.” Şi 
regele a ascultat din nou de povaţa omului lui Dumnezeu. 

La puţin timp după aceasta, sfântul l-a rugat pe rege să-i dea 
nişte oameni care să-l ducă nevătămat până la curtea regelui 
Teodebert. Deşi mâhnit, căci vroia să-l aibă mereu lângă el, Clotar a 
împlinit cererea cuviosului, trimiţându-l înspre răsărit cu oameni de 
încredere. Ca şi până atunci, peste tot pe unde trecea, sfântul săvârşea 
minuni nenumărate şi propovăduia cuvântul lui Dumnezeu. În Paris a 
tămăduit un îndrăcit. Când a ajuns în oraşul Meaux, un nobil pe nume 
Hagneric, om foarte credincios, l-a chemat să rămână în casa lui. Având 
mare evlavie față de sfânt, Hagneric a stăruit pe lângă omul lui 
Dumnezeu să-i trimită înapoi pe oamenii lui Clotar, căci vroia să-i dea 
el însoțitori de drum. Pentru dragostea lui, Columban a închinat-o lui 
Hristos pe una dintre fiicele nobilului, Burgundofara, care avea să 
ajungă o mare sfântă”? . Apoi, în alt oraş cuviosul a fost primit de un 
om care avea doi copii mici. Sfântul i-a binecuvântat şi pe aceştia, şi 
mai târziu amândoi au ajuns stareți. „Atât de plin de credință era 
sfântul,” povesteşte călugărul Iona, „încât pe cel pe care-l binecuvânta, 
pe acela ultima zi îl găsea stăruind în fapte bune.”* 

Până la urmă, Columban a ajuns la curtea regelui Teodebert, la 
Metz, unde se aflau mai mulţi ucenici de-ai lui, fugiți de la Luxeuil din 


% Ibidem, 48 

°’! Ibidem, 48 

%2 Viaţa Sfintei Burgundofara (numită de obicei Fara) a fost scrisă tot de călugărul Iona. 
Sfânta a ajuns de tânără călugăriță, întemeind mănăstirea Faremoutiers (adică „Mănăstirea 
Farei”), unde a fost stareță vreme de 37 de ani. A murit în anul 657 d. Hr. şi este sărbătorită la 
3 aprilie şi 7 decembrie. 

% Ibidem, 50 

pricina prigoanei lui Teoderic. Regele Teodebert l-a primit pe sfânt cu 
bucurie şi l-a rugat să rămână în regatul său pentru a propovădui 
credinţa creştină. Într-adevăr, o mare parte a regatului, aflată la răsărit 
de Rin, zăcea încă în întunericul păgânătății. Din această pricină, 
Columban s-a aprins de râvnă pentru Hristos şi a primit cuvintele 
regelui. Împreună cu ucenicii săi, a hotărât să se aşeze într-un vechi 
oraş părăsit, numit Bregenz, pe malul lacului Constanţa”. În acele 
locuri trăiau suevi şi alemani păgâni. Urcând pe râul Rin spre acel loc, 
s-au oprit mai întâi în oraşul Mainz pentru a găsi mâncare. Însoţitorii 
de drum i-au spus sfântului că au prieteni în oraş de la care pot aduce 
mâncare, însă după câteva ore s-au întors cu capetele plecate, fără a fi 
primit nimic. Văzându-i mâhniţi, cuviosul le-a spus: „Lăsaţi-mă să mă 
duc şi eu puţin la Prietenul meu." “Fără ca oamenii să-şi fi dat seama 
ce vrea să spună, Columban s-a dus la biserică şi a început să se roage 
cu lacrimi lui Dumnezeu. Când încă nu-şi sfârşise rugăciunea, în 
biserică a intrat episcopul oraşului. Văzându-l pe sfânt îngenuncheat 
în rugăciune şi socotind că este un pelerin, i-a spus că, dacă are nevoie 
de mâncare, poate să meargă la casa lui şi să ia orice doreşte. Astfel 
ajutat de purtarea de grijă dumnezeiască, Columban s-a întors zâmbind 
la corabie, trimițându-i pe slujitori să aducă mâncare pentru toți. 
Apoi, după mai multe zile de drum au ajuns la Bregenz şi s-au 
aşezat cum au putut în ruinele fostului oraş. Columban a găsit acolo o 
veche biserică romană, închinată Sfintei Aurelia, în care păgânii 
aduseseră trei idoli de alamă cărora le slujeau ca unor dumnezei. Arzând 
de râvnă dumnezeiască, sfântul a scos idolii din biserică şi a resfinţit 
locaşul pângărit. Apoi, după ce a aşezat moaştele sfintei la piciorul 
altarului, a slujit pentru întâia dată după multă vreme Sfânta Liturghie 
în acel loc. Pentru că Sfântul Gall, credinciosul său ucenic, ştia bine 
limba suevilor, Columban i-a dat ascultare să propovăduiască cu timp 
şi fără timp credinţa în adevăratul Dumnezeu. El însuşi străbătea 
întregul ţinut, învăţându-i pe oameni şi întorcându-i la Hristos prin 
cuvintele şi minunile lui. Văzând ţara scufundată în întregime în 
neştiință, Columban a început să ducă un război neînduplecat 


% În Austria de astăzi. 
% Ibidem, 52 

împotriva dumnezeilor mincinoşi, răsturnând peste tot idolii şi arzând 
templele păgâneşti. Odată, de pildă, în timp ce se afla într-unul din 
drumurile sale, a întâlnit o mulțime mare de păgâni ducând un vas 
plin cu bere, pe care aveau de gând să-l aducă jertfă zeului Odin. 
Când a aflat ce vor să facă, sfântul a suflat asupra vasului de fier, care 
s-a sfărâmat în mii de bucăţi sub privirile îngrozite ale păgânilor, berea 
vărsându-se toată pe pământ. Văzând minunea, păgânii au slăvit cu 
uimire pe Dumnezeul lui Columban, primind chiar atunci botezul din 
mâinile lui. Călugărul Iona ne spune: „Mulţi au fost întorși atunci, 
prin propovăduirea sfântului om şi, venind la învățătura şi credinţa în 
Hristos, au fost botezați de el. Pe alţii, care erau deja botezați dar încă 
trăiau în necredință păgânească, el, ca un bun păstor, i-a adus prin 
cuvintele lui la credinţă şi în sânul Bisericii.” 

Propovăduind în rândul păgânilor, sfântul şi ucenicii lui duceau 
mai departe viaţa lor de aspră nevoinţă. lar Dumnezeu era cu ei şi, 
pentru binecuvântarea stareţului, în toate câte făceau erau ajutaţi şi 
ocrotiți de nevăzuta putere cerească. De pildă, odată o foamete a lovit 
ținutul din împrejurimile Bregenzului, şi călugării au rămas vreme de 
mai multe zile fără mâncare. Într-una din dimineți însă, când deja 
ajunseseră la capătul puterilor, au găsit câmpul din apropierea mănăstirii 
acoperit în întregime cu păsări. Mergând să-l întrebe pe stareţ, acesta 
le-a spus să ia păsările ca pe însuşi darul lui Dumnezeu, căci El le 
trimisese, ca şi evreilor mai demult, mâncare din cer. Şi într-adevăr, 
când călugării au ieşit la câmp ca să prindă păsările, au văzut cu mirare 
că acestea stăteau nemişcate şi nu încercau să scape zburând. Când 
însă după trei zile cineva a trimis mănăstirii o căruță cu grâu, ca la o 
poruncă toate păsările şi-au luat zborul, fără a se mai întoarce înapoi. 

În acest timp, Columban petrecea adesea în singurătate, după 
dorinţa tainică a inimii lui, nevoindu-se fără a fi ştiut de lume. Ca şi la 
Luxeuil, hrana lui era nişte mere mici şi sălbatice, care creşteau din 
belşug în acele locuri. Odată l-a trimis pe unul din ucenici să-i aducă 
nişte mere, însă în scurtă vreme acesta s-a întors înapoi îngrozit, 
plângându-se că dăduse peste un urs uriaş în locul din care avea 
obiceiul să culeagă. Auzind aceasta, sfântul i-a dat călugărului toiagul 

său, spunându-i să tragă o linie cu el şi să împartă merii în două, iar 
ursului să-i poruncească să mănânce doar dintr-o parte, iar de cealaltă 
să nu se atingă defel. Încrezându-se în porunca stareţului, ucenicul a 
făcut întocmai, şi a văzut cu uimire că ursul se supunea şi el ascultător 
cuvintelor omului lui Dumnezeu. Astfel că, în vreme ce ursul mânca 
merele dintr-o parte a grădinii, călugărul le aduna liniştit din cealaltă, 
pentru părintele său. 

Însă Dumnezeu nu-i rânduise sfântului să stea vreme îndelungată 
în acele locuri, căci pregătise o ultimă lucrare alesului Său. Iar prilejul 
plecării cuviosului a venit când Teoderic şi Teodebert au început să 
lupte din nou unul cu celălalt. Aflând despre aceasta, Columban s-a 
dus de grabă la Teodebert, spunându-i să intre fără zăbavă într-o 
mănăstire dacă mai vrea să-şi păstreze viața. Auzind cuvintele lui, 
regele a început să râdă, căci încă nu se mai auzise ca vreun rege 
franc să-şi fi lepădat tronul pentru a se călugări. „Dar Columban a 
spus că dacă regele nu vrea să primească de bunăvoie cinstea mantiei 
călugăreşti, în scurtă vreme va fi silit să facă aceasta împotriva voinţei 
sale.” Apoi, în scurtă vreme a început războiul, şi cei doi fraţi s-au 
întâlnit pe câmpul de luptă. În timp ce se purta bătălia, Columban se 
afla în pustie împreună cu un ucenic de-al său, şi dintr-odată a căzut 
într-un somn adânc. Când s-a sculat, l-a chemat repede pe frate, 
descoperindu-i cu lacrimi în ochi că tocmai atunci se vărsa mulțime 
de sânge omenesc. Auzind aceasta, călugărul a spus: „«Părintele meu, 
ajută-l pe Teodebert cu rugăciunile tale, ca să-l înfrângă pe Teoderic, 
duşmanul nostru comun.» Columban a răspuns: «Sfatul tău este 
necugetat şi necredincios, căci Dumnezeu, Care a poruncit să ne rugăm 
pentru duşmanii noştri, nu a binevoit aşa. Dreptul Judecător deja a 
hotărât ce vrea în privinţa lor.» °S 

Într-adevăr, Teodebert a fost înfrânt în luptă şi Brunhilda, bunica 
lui, l-a închis mai întâi într-o mănăstire, iar apoi, după câteva zile, l-a 
ucis fără milă. La puţin timp după aceasta Teoderic a pierit şi el într-o 
răscoală, în timp ce se afla în oraşul Metz. Atunci Brunhilda l-a urcat 


” Ibidem, 57 

pe tron pe Sigebert, fiul lui Teoderic. Când Clotar a auzit despre toate 
acestea, şi a văzut că trecuseră cei trei ani pe care îi profețise sfântul, 
a pornit cu război împotriva lui Sigebert, biruindu-l pe câmpul de luptă. 
După ce a câştigat bătălia, Clotar i-a omorât pe toți fiii lui Teoderic, iar 
străbunicii lor, cumplitei Brunhilda, i-a legat mâinile şi picioarele de 
cozile a patru cai sălbatici, care apoi au sfârtecat-o în bucăţi pe 
nemiloasa femeie. În felul acesta, toate profeţiile sfântului în privința 
celor trei regi s-au împlinit întocmai. 

Însă în vremea în care se întâmplau acestea, cuviosul părăsise 
deja ţara. Într-adevăr, când Teodebert a fost învins în luptă şi mănăstirea 
din Bregenz a trecut în stăpânirea lui Teoderic, sfântul a hotărât că 
este timpul să plece. Şi-a strâns ucenicii şi le-a spus că vroia să treacă 
Alpii pentru a se opri în Italia. Sfântul Gall, bunul său prieten, care-l 
însoţise cu credincioşie în toate călătoriile şi pribegiile lui, era acum 
greu bolnav şi i-a spus sfântului că nu poate să meargă cu el. Cu inima 
ruptă de durere, cei doi prieteni s-au despărțit pentru totdeauna. Aceasta 
a fost însă după rânduiala cea minunată a lui Dumnezeu, căci mai 
apoi Gall s-a însănătoşit şi s-a retras împreună cu câţiva ucenici în 
apropiere de Bregenz, unde a trăit mai bine de treizeci de ani în nevoință 
aspră. Prin cuvintele, dar mai ales prin pilda vieţii lui, sfântul a 
propovăduit păgânilor care trăiau în acele locuri, ajungând astăzi să 
fie cinstit ca apostolul Elveţiei”. 

După despărţirea de prietenul său, Columban a ajuns împreună 
cu ceilalți ucenici la Milan, la curtea regelui Agilulf al Lombardiei. 
Regele era arian, însă cu toate acestea l-a primit pe omul lui Dumnezeu 
cu mare dragoste, ascultându-i cuvintele şi primind sfaturile lui. 
Cuviosul a rămas mai bine de un an în oraş, apărând cu multă râvnă 
dreapta credinţă în faţa arienilor. 


Scrisoarea Sfântului Columban către papa Romei 


În vremea cât a stat la Milan, luptând cu ereticii şi străduindu-se 
să-l aducă pe rege la Biserica lui Hristos, omul lui Dumnezeu a trimis 


” Sfântul a murit în anul 645 d. Hr. şi este sărbătorit la 16 octombrie. Pe locul în care s-a 
nevoit a fost întemeiată o cunoscută mănăstire, în care au fost adăpostite moaştele sfântului. 
Mai târziu, în jurul mănăstirii a apărut oraşul St. Gallen din Elveţia de azi. 

o scrisoare papei de atunci al Romei, Sfântul Bonifatie al IV-lea, 
deoarece auzise unele zvonuri îngrijorătoare în privinţa dreptei credinţe 
a Patriarhului său. Deşi zvonurile nu erau întemeiate!%, căci Bonifatie 
era un episcop cu viaţă sfântă, care „învăţa drept cuvântul adevărului”, 
totuşi scrisoarea lui Columban rămâne de o însemnătate deosebită, 
deoarece în ea, sfântul înfăţişează învăţătura ortodoxă despre scaunul 
episcopal al Romei. Cuvintele omului lui Dumnezeu sunt atât de 
limpezi şi de grăitoare, încât socotim că aproape nu mai este nevoie să 
le însoțim de alte lămuriri. 

Mai întâi însă, trebuie să spunem că în întreaga scrisoare sfântul 
vorbeşte episcopului său cu cuvinte de mare cinstire, după cum se 
cuvenea față de un Patriarh, şi încă cel mai de seamă al Bisericii de 
atunci. Cu toate acestea, încă de la început Columban îi arată papei 
neliniştea care-l cuprinsese auzind din gura unor arieni că el i-ar fi 
sprijinit pe unii eretici, şi chiar ar fi avut părtăşie cu ei. Mânat de această 
nelinişte, sfântul se simţise îndatorat să scrie, deşi cel căruia îi cerea 
socoteală era însuşi Papa Romei. Însemnătatea problemei era însă prea 
mare şi, după cum spune omul lui Dumnezeu, „nu este o neobrăzare 
[să ridici glasul] atunci când este o nevoie vădită pentru folosul Bisericii. 
[...] [Căci] nu din slavă deşartă sau neruşinare îndrăznesc să scriu 
unor oameni atât de înălțați, eu, o făptură de cea mai joasă treaptă; 
căci durerea mai degrabă decât mândria mă împinge [să scriu]. 
Într-adevăr sunt îndurerat, mărturisesc, pentru defăimarea scaunului 
Sfântului Petru.”10! 

Apoi, după ce îi arată papei prețuirea pe care o avea pentru 
episcopul Romei, ca fiind urmaş al Sfinţilor Apostoli Petru şi Pavel şi 
părinte duhovnicesc al irlandezilor, Columban îl îndeamnă cu destulă 
asprime pe Patriarh să lupte pentru păstrarea dreptei credinţe în scaunul 
său: „De aceea, ca să nu te lipseşti de cinstea apostolească, păstrează 
credinţa apostolească, statorniceşte-o prin mărturie, întăreşte-o prin 
scris, apăr-o printr-un sinod, ca nimeni să nu-ți poată sta în chip legiuit 
împotrivă. [...] Priveghează aşadar, te rog, Papo, priveghează, şi iarăşi 


1% Arienii din Milan îl învinuiau pe Bonifatie că, apărând hotărârile Sinodului V Ecumenic, 
apăra de fapt erezia nestoriană. 

10! Columban, Sfântul, Letters, Scrisoarea a V-a, 1, Ed. CELT, University College, Cork, pe 
Internet se găseşte la pagina: http://www.ucc.ie/celt/published/T201054/index.html 

zic: priveghează! [...] Priveghează mai întâi pentru credință, apoi pentru 
faptele bune ale credinței şi pentru îndepărtarea patimilor, de vreme 
ce privegherea ta va fi mântuirea multora, tot la fel cum negrija ta va 
fi distrugerea multora. [...] Căci e un lucru dureros şi vrednic de plâns 
dacă credința sobornicească!% nu este păstrată de scaunul apostolesc 
[al Romei]. Dar, ca să vorbesc până la capăt, ca nu cumva să pară că 
te cinstesc chiar şi pe tine peste măsura ta, este de asemenea un lucru 
dureros că tu nu ai osândit încă de la bun început pe cei ce s-au rupt 
de tine [...], după ce mai întâi să fi dovedit curăţia credinţei tale [...]; 
iar din pricina aceasta, [ereticii] îndrăznesc chiar să defaime cel mai 
de seamă scaun al credinţei ortodoxe.” !% 

Într-adevăr, spune Sfântul Columban, Scaunul Romei este cel 
mai de seamă scaun al Bisericii, însă doar atâta vreme cât în el este 
păstrată fără ştirbire dreapta credință. Fără aceasta, episcopul Romei 
(ca şi oricare alt episcop de altfel) îşi pierde toată cinstea şi puterea. 
Urmând învățăturii Părinților, Columban arată că cel ce mărturiseşte 
adevărul, oricât de neînsemnat ar fi, este mai de seamă decât cel ce a 
căzut în erezie, fie el episcop sau chiar patriarh sau papă. lată cuvintele 
sfântului: „Deja este vina ta dacă ai greşit față de adevărata credință şi 
ţi-ai călcat credința cea dintâi; pe drept cuvânt ți se împotrivesc supușii 
tăi, şi pe drept cuvânt nu au părtăşie cu tine [...]. Căci dacă aceste 
lucruri sunt mai degrabă adevărate decât false, atunci fiii tăi vor fi 
cap, iar tu vei fi coadă, lucru care este o durere chiar şi a-l spune; şi tot 
la fel ei îţi vor fi judecători, ei, care au păstrat întotdeauna credinţa 
ortodoxă, oricine ar fi aceştia, chiar dacă par a-ţi fi supuşi; însă ei sunt 
catolicii!" adevăraţi şi ortodocşi, de vreme ce ei nu au primit şi nu au 
apărat pe nici un eretic sau om îndoielnic, ci au rămas în dragoste 
plină de râvnă față de adevărata credinţă. [...] Şi astfel, după cum 
cinstea ta este mare pe măsura demnităţii scaunului tău, tot la fel este 
nevoie de mai mare grijă, ca nu cumva să-ţi pierzi demnitatea prin 


102 În limba română, cuvântul grec „katholikOs”, care înseamnă „universal”, „a-toată-lumea”, 
9 

este tradus de obicei prin „sobornicesc”. Sobornicitatea (catolicitatea) este una dintre cele 

patru însuşiri ale Bisericii Ortodoxe, după cum mărturisim în Crez: Biserica este „una, sfântă, 

sobornicească şi apostolească.” 

'% Ibidem, 4, 8 

194 V, nota 102 mai sus. 

vreo greşeală oarecare. Căci puterea va fi în mâinile tale doar atâta 
vreme cât învăţăturile tale vor rămâne sănătoase; căci este numit 
purtător al cheilor Împărăției cerurilor, cel care deschide prin adevărata 
cunoştinţă celor vrednici şi închide celor nevrednici; iar dacă va face 
în alt fel, nu va mai putea nici să deschidă, nici să închidă."!% 

Îndemnându-l pe papă să nu se mândrească cu înălțimea 
scaunului său, Columban îi arată că întâietatea şi puterea în Biserică 
sunt date nu de cinstea treptei, ci de păstrarea nestrămutată a dreptei 
credinţe. Cu cuvinte înțelepte, sfântul continuă: „Astfel, de vreme 
ce aceste lucruri sunt adevărate şi primite fără împotrivire de către 
toţi cei ce gândesc adevărat — deşi este ştiut tuturor şi nimănui nu-i 
este necunoscut felul în care Mântuitorul nostru a încredinţat cheile 
Împărăției cerurilor Sfântului Petru, şi poate că din pricina aceasta tu 
ceri în chip mândru pentru tine, înaintea tuturor, o autoritate şi o 
putere mai mare în lucrurile dumnezeieşti; ar trebui însă să ştii că 
puterea ta va fi mai mică în ochii Domnului dacă numai gândeşti 
aceasta în inima ta, de vreme ce singură unitatea credinţei a născut 
în toată lumea unitatea puterii şi a întâietăţii, în aşa fel încât libertate 
ar trebui să fie dată doar adevărului de către toți oamenii de 
pretutindeni, şi tot la fel apropierea greşelii ar trebui să fie respinsă 
deopotrivă de către toţi!W, de vreme ce dreapta mărturisire i-a dat 
întâietate chiar şi purtătorului cheilor [Sfântul Petru], învățătorul 
nostru al tuturor — ar trebui [aşadar] să le fie îngăduit şi supușilor tăi 
să te îndemne, din râvnă pentru credinţă, din dragoste pentru pace şi 
pentru unitatea Bisericii, maica noastră a tuturor. "10% 

Într-adevăr, sfântul dorea mai presus de orice pacea Bisericii, 
căci „a dezbina Trupul lui Hristos şi a despărți mădularele Fiului lui 
Dumnezeu Însuşi, Mântuitorul lumii, şi a-l sfâşia cămașa, care este 


1% Ibidem, 9, 10 (s.n.) 

1% Faptul că toţi au datoria de a apăra dreapta credință, pe orice treaptă s-ar afla, poate fi văzut 
în viaţa tuturor mărturisitorilor Bisericii noastre, şi poate mai cu seamă în cea a Sfântului 
Maxim Mărturisitorul. În vremea lui, împăratul, patriarhul şi cei mai mulţi dintre episcopi şi 
credincioşi căzuseră în erezie, şi el era singurul care li se împotrivea, deşi era simplu călugăr. 
Însă fiindcă adevărul era de partea lui, Sfântul Maxim a ieşit până la urmă biruitor, şi astăzi 
este cinstit ca unul dintre marii sfinți ai Bisericii. 

107 Ibidem, 11 

unitatea — a ta este lucrarea, diavole! Dar fie ca Hristos, pacea noastră, 
Care a făcut din cele două una, să biruie asupra ta.” 08 

Iar în această unitate, Columban îi doreşte Patriarhului ca Biserica 
să-i fie următoare, însă doar atâta vreme cât Patriarhul însuși va fi următor 
Sfântului Petru şi mărturisirii de credință făcute de el. Căci unitatea 
adevărată, spune sfântul, nu vine altfel decât prin mărturisirea de către 
toți creştinii a aceleiaşi drepte credințe: „De ce trebuie să apărați altceva 
decât credinţa cea sobornicească, dacă sunteţi creştini adevăraţi de ambele 
părți? Căci nu pot să înţeleg pentru ce pricină un creştin poate să lupte 
cu un alt creştin în privinţa credinţei, ci orice a fost spus de către creştinul 
ortodox, care-L slăveşte drept pe Domnul!'%, celălalt va răspunde: Amin!, 
pentru că şi el iubeşte şi crede la fel. Aşa că şi voi să vorbiţi şi să înțelegeți 
acelaşi lucru, ca toţi să fiți una, toţi creştinii."!10 

Acestea sunt cuvintele însuflate de Dumnezeu ale sfântului bărbat. 
Cum am zis înainte, zvonurile de la care pornise scrisoarea nu erau 
întemeiate, deoarece papa, Sfântul Bonifatie, era pe deplin ortodox în 
învățătură şi ducea o viaţă de sfințenie. Lucrul acesta nu scade însă cu 
nimic însemnătatea învăţăturii Sfântului Columban, căci, după cum 
se poate lesne vedea, ea este învățătura Bisericii înseşi. 


Întemeierea mănăstirii din Bobbio şi moartea 
omului lui Dumnezeu 


Dar să ne întoarcem acum la viața omului lui Dumnezeu. După 
ce a petrecut mai bine de un an la curtea regelui Agilulf, sfântul a 
hotărât că venise vremea să se retragă în iubita lui pustie. După mai 
multe căutări a găsit în inima Munţilor Apenini o mică biserică, pe 
jumătate ruinată, care se afla într-o vale nespus de frumoasă şi de 
roditoare, numită Bobbio. Sfântul a rămas uimit şi încântat de 
frumuseţea acelor locuri şi, plin de bucurie, i-a chemat pe frați să vadă 
noua casă pe care le-o rânduise Dumnezeu. Deja ştia cu duhul că 
acela avea să fie locul odihnei lui din lunga pribegie pe acest pământ. 


1% Ibidem, 11 
10 Cuvântul „ortodox” înseamnă tocmai acest lucru în limba greacă: „drept-slăvitor.” 
110 Ibidem, 12 

De cum a ajuns acolo, omul lui Dumnezeu a început să lucreze cu 
hărnicia şi cu însuflețirea sa obişnuită, deşi era deja bătrân şi bolnav. 
Însă ca întotdeauna, Dumnezeu era cu el, şi minunile nu au întârziat 
să se arate. Astfel, munţii dimprejurul mănăstirii erau foarte stâncoşi, 
şi adesea fraţii erau nevoiţi să taie lemne în locuri în care animalele de 
povară nu puteau ajunge. Însă având binecuvântarea stareţului, doi-trei 
călugări aduceau la mănăstire copaci uriaşi, care nu ar fi putut fi purtați 
decât de mult mai mulți oameni. Văzând acest ajutor minunat al lui 
Dumnezeu, toți s-au încredințat că binecuvântarea cerească era cu ei 
şi în noua lucrare. După ce sfântul s-a aşezat la Bobbio, regele Clotar, 
care ajunsese domnitor al întregului regat franc, l-a trimis pe starețul 
de la Luxeuil, Sfântul Eustatie, cu rugămintea de a-l chema pe 
Columban la curtea sa, unde ar fi avut parte de toată cinstirea şi tihna. 
Bucuros că regele nu-l uitase, sfântul i-a trimis acestuia o scrisoare în 
care îi spunea cu blândeţe că el este deja bătrân şi nu poate veni. Însă 
îl ruga pe rege ca în numele prieteniei dintre ei, să ajute cât mai mult 
mănăstirea de la Luxeuil şi pe călugări. Şi într-adevăr, regele s-a dovedit 
un mare sprijin al tinerei mănăstiri cârmuite de Sfântul Eustatie. 

lar apoi, după mai puţin de un an de la venirea sa în Bobbio, 
omul lui Dumnezeu a închis pentru totdeauna ochii, şi şi-a dat în mâinile 
Domnului sufletul său curat şi neprihănit. Despre adormirea sfântului, 
călugărul Iona vorbeşte în cuvinte puţine, dar cuprinzătoare: „După un 
singur an în mănăstirea lui din Bobbio, Columban, omul lui Dumnezeu, 
şi-a sfârşit viaţa sa cuvioasă în cea de-a unsprezece zi a calendelor lui 
decembrie (21 noiembrie 615). Dacă cineva vrea să cunoască despre 
lucrarea lui, să o caute în scrierile sfântului. Moaştele lui sunt îngropate 
acolo (la Bobbio), unde şi-au dovedit puterea, cu ajutorul lui Hristos." 


Învățăturile Sfântului Columban 


Într-adevăr, după cum spune călugărul Iona, cine vrea să 
cunoască lucrarea omului lui Dumnezeu, trebuie să o caute în scrierile 


1I Iona din Bobbio, op. cit., 61. O parte din moaştele sfântului se păstrează până astăzi la 
mănăstirea din Bobbio. Ca şi mănăstirea din Luxeuil, aceasta a avut o istorie plină de slavă, 
ajungând un mare centru duhovnicesc şi de învățătură al întregii Italii, vestit pretutindeni mai 
ales pentru biblioteca lui uriaşă. 

lui. De aceea înainte de a încheia istorisirea vieții sfântului, ne vom 
opri puțin şi asupra cuvântărilor care ni s-au păstrat de la el, şi mai 
ales asupra învățăturii cuprinse în ele. Este vorba despre cuvântările 
pe care sfântul le-a rostit fiilor săi duhovnicești în vremea cât s-a aflat 
la Milan şi Bobbio, prin care căuta să-i întărească în viața călugărească. 

Mai ales, omul lui Dumnezeu vroia să-i însuflețească pe ucenici 
spre o cât mai desăvârşită lepădare de sine, şi de aceea el vorbeşte 
îndelung despre deşertăciunea lumii acesteia şi despre faptul că 
adevăratul creştin trebuie să se lepede de ea, pentru a căuta patria cea 
netrecătoare şi veşnică, gătită nouă de Preamilostivul Dumnezeu. 
„Omul înțelept,” spune sfântul, „nu ar trebui să iubească nimic aici, 
de vreme ce nimic nu durează; căci acolo [în rai] lucrurile veşnice 
sunt cu Cel Veşnic, iar aici lucrurile trecătoare cu cei muritori. !!? Iar 
în alt loc el adaugă: „Cea dintâi datorie a noastră este să nu iubim 
nimic aici, ci să ne punem dragostea noastră sus, dorințele noastre 
sus, înțelepciunea noastră sus, şi sus să căutăm casa noastră, căci patria 
noastră este acolo unde este Părintele nostru. Astfel că nu avem locuință 
pe pământ, de vreme ce Părintele nostru este în cer.”!!3 

Însă lepădarea de lume nu înseamnă doar părăsirea ei, deoarece 
lumea sălăşluieşte tainic în sufletul omului. De aceea, adevăratul 
nevoitor trebuie să lupte pentru a scoate lumea din el însuşi, 
dezrădăcinând toate poftele şi patimile ei. „Dispreţuieşte lumea cel 
care se biruie pe sine, cel care moare patimilor sale înainte de a muri 
după fire, şi care moare minţii sale înainte de a muri după trup; căci 
cel ce se cruță pe sine nu poate să urască lumea; căci doar în sine 
însuşi fie iubeşte, fie urăşte lumea. Cel ce este mort poftelor trupeşti 
nu are nimic din ceea ce este al lumii ca să iubească. Să murim cu o 
astfel de moarte, căci în vreme ce la aceasta puţini ajung, cea trupească 
îi ajunge pe toţi. "114 

Viaţa aceasta, arată sfântul, nu este decât o umbră nestatornică şi 
trecătoare, care prin frumuseţile şi plăcerile ei îi înşeală pe cei lipsiți 


112 Columban, Sfântul, Sermons, Cuvântarea III, 2, Ed. CELT, University College, Cork, pe 
Internet la pagina: http://ărww.ucc.ie/celt/published/T201053/index.htm 

183 Ibidem, Cuvântarea VIII, 1 

114 Ibidem, Cuvântarea III, 3 

de înţelepciune. De aceea, călugării nu trebuie să se lase amăgiți de 
desfătările vieţii, ci să le socotească ca pe nişte curse şi capcane 
înşelătoare, care duc la pierzania veşnică. „O, cât de oarbă, cât de 
înşelătoare eşti, viaţă nestatornică! Cine este atât de fără de minte încât 
să se încreadă în tine, care îi amăgeşti pe cei ce te iubesc şi îi înşeli pe 
prietenii care se încred în tine? Căci cei ce te cinstesc sunt amăgiţi, iar 
cei ce se încred în tine sunt înşelaţi; însă cei ce te dispreţuiesc sunt 
îmbogăţiţi, iar cei ce se leapădă de tine, mântuiți.”!!5Iar în alt loc, 
sfântul spune: „Aşa că tu eşti calea spre viaţă şi nu viaţa; căci tu eşti 
într-adevăr o cale, [...] însă nu eşti descoperită tuturor, căci mulți te 
văd, dar puţini înţeleg că eşti o cale. Căci atât de vicleană şi de 
cuceritoare eşti, încât puţinor oameni le este dat să te cunoască ca pe 
o cale. Aşa că trebuie să fii pusă la îndoială şi nu crezută; trecută, şi nu 
locuită [...]; căci pe cale nimeni nu locuieşte, ci călătoreşte, pentru ca 
cei ce călătoresc pe cale să ajungă să trăiască în patria lor.""!* Iar dacă 
viața aceasta nu este decât o cale, atunci „să nu căutăm pe cale ceea 
ce va fi în patria noastră; căci chin şi oboseală sunt hotărâte pentru 
călătorie, iar odihna şi pacea sunt pregătite în patrie.” !!7 

Acesta este un adevăr pentru orice creştin care caută mântuirea, 
însă cu atât mai mult pentru cel ce a luat asupra sa crucea vieţii 
călugăreşti. De aceea, sfântul le arată ucenicilor că este nevoie de 
aspre osteneli pentru a ajunge la patria cea cerească. Dacă oamenii 
care trăiesc lumeşte, spune cuviosul, se chinuie şi se ostenesc atâta 
pentru a deprinde unele meşteşuguri sau ştiinţe omeneşti, sau pentru a 
dobândi bogăţiile lumii acesteia, care toate sunt trecătoare, atunci cu 
cât mai mult nu trebuie să lupte şi să se nevoiască monahul pentru a 
câştiga comorile cereşti, care sunt veşnice şi netrecătoare. Şi pentru ca 
osteneala să nu le fie în zadar, sfântul le arată călugărilor în ce chip să 
se nevoiască, astfel ca înaintarea lor să fie fără poticneală. El stăruie 
mai ales asupra faptului că monahul trebuie să lupte pentru a-şi curăți 
omul lăuntric, şi nu să se îndeletnicească doar cu nevoințele trupeşti. 
„Să nu fim aşadar ca mormintele văruite; să ne preocupăm să ne arătăm 


115 Ibidem, Cuvântarea VI, 2 
16 Ibidem, Cuvântarea V, 1 
17 Ibidem, Cuvântarea V, 2 

strălucitori şi împodobiți pe dinăuntru, şi nu pe din afară; căci adevărata 
călugărie stă nu în sărăcia hainelor, ci în sărăcia inimii. [...] 
Nefolositoare este aşadar călugăria împodobită cu închinăciuni ale 
trupului, la fel de nefolositoare este şi simpla chinuire a trupului, dacă 
nu este însoțită de o rodnică înfrânare a minţii.” 118 

În toate nevoinţele şi înfrânările, călugării trebuie să păstreze în 
vedere faptul că adevăratul ţel al vieţii este dobândirea roadelor Duhului 
Sfânt, şi mai ales a dragostei. Sfântul vorbeşte în cuvinte minunate 
despre aceasta, îndemnându-şi fiii să lupte pentru a câştiga dragostea 
cea mântuitoare de suflet. Însă pentru a putea face aceasta, ei trebuie 
mai întâi să se ferească din toate puterile de nesuferita judecată a 
aproapelui, „căci nimic nu este mai plăcut oamenilor decât să vorbească 
şi să se preocupe de grijile altora, şi să spună peste tot cuvinte deşarte, 
şi să-i judece pe cei ce nu sunt de față.”!! Iar despre dragoste, sfântul 
spune: „Căci ce ne-a poruncit mai cu grijă sau mai deplin legea lui 
Dumnezeu decât dragostea? Şi rareori găseşti pe cineva care să facă 
astfel. Şi ce vom spune pentru a ne îndreptăţi? Putem oare într-adevăr 
să spunem: «Este anevoios, este greu»? Dar dragostea nu este grea; 
dragostea e cea mai plăcută, cea mai sănătoasă, cea mai mântuitoare 
pentru inimă. Căci dacă inima nu a fost moleşită de patimile ei, atunci 
anume dragostea este sănătatea ei, pe lângă faptul că ea este lucrul 
plăcut lui Dumnezeu; căci nimic nu e mai drag lui Dumnezeu decât 
dragostea, şi mai ales dragostea duhovnicească, de vreme ce în aceasta 
se cuprind legea şi toate poruncile Lui, după spusa Apostolului, că cel 
ce îşi iubeşte aproapele a împlinit legea."!% 

Însă nu ajunge la această dragoste decât cel ce şi-a curăţit inima 
de toată răutatea, luptând din greu, cu răbdare şi bărbăţie, atât împotriva 
lui însuşi, cât şi împotriva oştirilor vrăjmaşe ale întunericului. „De 
aceea, curățindu-ne casa omului lăuntric, avem nevoie de răbdare şi 
stăruință şi trudă şi râvnă neobosită, ca să arătăm răbdare în jigniri, 
stăruință în sfinţenie, trudă în lucrare, râvnă în desăvârşire. [...] Şi 
când auzi de luptă, fii sigur că acolo sunt răni şi alergare; şi atâta timp 


18 Ibidem, Cuvântarea II, 2 


119 Ibidem, Cuvântarea XI, 2 
1% Rom. 13, 8; Ibidem, Cuvântarea XI, 3 

cât nimeni nu poate să se bucure de pace din partea celor şapte neamuri 
vrăjmaşe care îl atacă, să stea încins şi să nu înceteze să lupte până ce, 
cu darul lui Dumnezeu şi printr-o luptă bărbătească, va ajunge împărat 
şi cârmuitor al celor şapte neamuri."!?! 

Într-adevăr, în lupta duhovnicească loviturile şi căderile sunt 
nenumărate, iar greutăţile adeseori de nepurtat. Însă adevăratul nevoitor 
nu trebuie să se lase copleşit de ele, nici doborât de povara lor, ci să- 
şi aibă neîncetat nădejdea la bunătatea şi purtarea de grijă a lui 
Dumnezeu. „De aceea, dacă aceste lucruri sunt astfel, să ne pregătim 
mintea |nu pentru bucurie, nu pentru siguranţă, după cum spune 
Înțeleptul, ci] pentru încercări şi ispite, pentru dureri şi chinuri. Hristos 
a fost judecat, rănit, ocărât, a pătimit; şi tu te gândeşti la siguranţă pe 
pământ? Vezi şi înţelege cât de anevoios este ca veacul de acum să fie 
biruit, dacă până şi sfântul nu este altfel slobozit de el, decât prin moartea 
lui Hristos." Însă pentru a-i mângâia pe ucenici, omul lui Dumnezeu 
adaugă: „Dar deşi suntem plini de durerile vai-urilor de acum, deşi 
suntem mâhniți de repetarea păcatelor noastre, totuşi biruinţa asupra 
amândurora este bucurie liberă şi veselie curată. Şi deşi pentru o vreme 
suntem înstrăinați de Domnul, ca să fim încununaţi veşnic ca răsplată 
pentru un scurt răstimp de război, nu ar trebui totuşi să fim peste măsură 
de supăraţi, ştiind că în curând vom merge la EI, şi împreună cu El 
vom locui pururi. Căci pentru aceasta ne-a şi zidit, ca pururi domnind 
împreună cu El, să-L lăudăm în vecii vecilor, şi neîncetat să-l mulţumim. 
De aceea, ştiind aceste lucruri, sub nici un chin, sub nici o încercare 
să nu cădem, de nici o durere să nu fim biruiţi, de nici un război 
obosiţi, să nu fim clătiţi din locul nostru de nici o luptă, şi iarăşi: să nu 
fim abătuţi de nici o dezmierdare, de nici un farmec amăgiţi, [...] ca să 
putem rămâne întru El aici şi în vecii vecilor. "1% 

Şi pentru ca să poată înfăptui acestea, privirea luptătorului trebuie 
să fie neîncetat aţintită spre sfârşitul drumului, al vieții pământeşti. 
Doar acolo poate creştinul să aştepte odihnă şi pace, doar acolo poate 


121 Ibidem, Cuvântarea II, 3. Sfântul vorbeşte aici despre cele şapte patimi care îl luptă pe om, 


după învățătura Sfinților Părinţi. 
12 Ibidem, Cuvântarea IV, 2 
1233 Ibidem, Cuvântarea IV, 3 

să găsească bucurie şi răsplată. „Atunci [...] ca nişte pribegi să oftăm 
pururi şi să tânjim după patria noastră; căci sfârşitul drumului este 
întotdeauna ținta nădejdilor şi a dorințelor călătorilor, şi astfel, de vreme 
ce suntem călători şi pribegi în lume, să cugetăm mereu la sfârşitul 
drumului, al vieţii noastre, căci sfârşitul drumului este casa noastră. 
Dar acolo toți cei ce călătoresc prin veacul acesta găsesc diferite locuri, 
după vrednicia lor; şi călătorii buni au pace în patria lor, însă cei răi 
vor pieri în afară; căci mulți îşi pierd patria pentru că iubesc drumul 
mai mult. Să nu iubim drumul mai degrabă decât patria, ca nu cumva 
să ne pierdem casa veşnică; căci aşa o casă avem, pe care ar trebui să 
o iubim. Aşadar aceasta să rămână în noi, că pe drum astfel trăim ca 
nişte călători, ca nişte pribegi, ca nişte oaspeţi ai lumii, de nici o poftă 
prinşi, dorind nu cu dorințe pământeşti, ci având minţile noastre 
umplute cu lucrurile cereşti şi duhovniceşti, cântând cu har şi cu putere: 
Când mă voi arăta înaintea feţei Dumnezeului Celui viu?'124 

Însă bucuria şi răsplata nu sunt gătite decât celor ce s-au făcut 
vrednici de ele, luptând până la sânge împotriva păcatului şi biruind, 
cu ajutorul lui Hristos, poftele şi patimile pierzătoare de suflet. De 
aceea, sfântul îi îndeamnă pe ucenici să se pregătească cu multă frică 
şi cutremur pentru răspunsul pe care-L vor da înaintea lui Dumnezeu 
la Judecata cea de pe Urmă. Căci „cuvântul [Domnului] este îndeajuns 
de înfricoşător, frații mei, căci nu a spus că după mila Lui [va judeca], 
ci că fiecăruia îi va răsplăti după faptele lui; deoarece aici El este 
milostiv, dar acolo Judecător Drept. [...] [lar] după aceste aşa de 
înfricoşătoare profeţii ale Vechiului şi Noului Legământ [...] să vedem 
prin ce ispăşire vom putea fugi de mânia unui astfel de Judecător. Ar 
trebui să ne aducem aminte de spusa Domnului şi Mântuitorului nostru 
lisus Hristos: Cel ce va vrea să-și scape sufletul îl va pierde; dar cel 
ce-și va pierde sufletul pentru Mine, îl va afla.!% Astfel că trebuie să 
dăm cu bucurie pentru Hristos orice altceva iubim în afară de El. Mai 
întâi, dacă va fi nevoie, însăşi viaţa prin care trupul viază în unire cu 
sufletul trebuie să fie pusă de către cei ce rabdă mucenicie pentru 


124 Ps. 41,2; Ibidem, Cuvântarea VIII, 2 
125 Mt. 16, 25 

Hristos; iar dacă prilejul unei asemenea binecuvântări lipseşte, totuşi 
nu ne va lipsi omorârea voii noastre, astfel ca cel ce viază, să nu mai 
vieze luişi, ci Celui Care pentru el a murit. "1% 

Înainte de a încheia, vom mai spune că pentru omul lui Dumnezeu 
de o însemnătate deosebită în urcuşul duhovnicesc era împărtăşirea 
cu Sfântul Trup şi Sânge al Domnului, prin care Hristos Însuşi 
sălăşluieşte în noi, biruind prin puterea Sa toată răutatea vrăjmaşului. 
De aceea, Sfântul Columban închină o întreagă cuvântare locului 
Sfintei Împărtăşanii în viaţa creștinului. Această cuvântare cuviosul o 
încheie cu o minunată rugăciune, a cărei asemănare cu Imnele Sfântului 
Simeon Noul Teolog este de-a dreptul uimitoare. lată câteva dintre 
cuvintele ei: „Dă-ne pururi, Doamne Iisuse, această apă, ca şi în noi 
să fie un Izvor de viaţă vie care izvorăşte spre viața veşnică. Cer daruri 
mari, într-adevăr, cine nu ştie aceasta? Dar Tu, Împăratul slavei, ştii 
cum să dai din belşug, şi ne-ai făgăduit lucruri mari: nimic nu e mai 
mare decât Tine, şi Tu ni Te-ai dat nouă Însuţi pe Tine; Însuţi pe Tine 
Te-ai dat pentru noi. Deci Te rugăm fierbinte, fă să cunoaştem Lucrul 
pe care-L iubim, căci nu ne rugăm pentru nimic altceva, decât ca Tu 
să ni Te dai nouă; căci Tu eşti toate ale noastre, viaţa noastră, lumina 
noastră, mântuirea noastră, mâncarea noastră, băutura noastră, 
Dumnezeul nostru."!% 

Iar în altă rugăciune, cu care socotim că este cât se poate de 
potrivit să încheiem istorisirea vieții omului lui Dumnezeu, sfântul 
spune: „Doamne, dăruieşte-mi, Te rog în numele lui Iisus Hristos, Fiul 
Tău şi Dumnezeul meu, acea dragoste care nu cunoaşte cădere, ca 
sfeşnicul meu să se aprindă de atingerea Ta şi să nu se stingă vreodată, 
ci să ardă pentru mine şi altora să le dea lumină. Binevoieşte, Hristoase, 
să aprinzi sfeşnicele noastre, o, Preadulcele nostru Mântuitor, ca să 
lumineze mereu în Biserica Ta, şi să primească lumină veşnică de la 
Tine, Lumina cea Veşnică, ca întunericul nostru să fie luminat, şi ca 
întunericul lumii să fie alungat de la noi. Înmulţeşte aşadar în sfeşnicul 
meu lumina Ta, Te rog, lisuse al meu, ca prin lumina lui să mi se 
descopere şi mie locurile sfinte ale sfinţilor, care Te cinstesc pe Tine 


12% JĮ] Cor. 5, 15; Ibidem, Cuvântarea XI, 2 şi X, 2 
127 Ibidem, Cuvântarea XIII, 3 

ca Veşnic Preot al lucrurilor celor veşnice [...], ca neîncetat să Te pot 
vedea, asculta şi dori doar pe Tine, şi iubindu- Te doar pe Tine, sfeşnicul 
meu să ardă şi să lumineze pururi înaintea Ta. Fie al Tău, Te rog, 
Preaiubitorule Mântuitor, a ni Te descoperi nouă, celor ce Te căutăm 
pe Tine, astfel ca, cunoscându-Te pe Tine, să Te iubim doar pe Tine, 
singur pe Tine să Te iubim, singur pe Tine să Te dorim, singur pe Tine 
să Te privim ziua şi noaptea, şi pururi să Te purtăm în gândurile noastre. 
Şi binevoieşte a ne însufleţi atât de mult cu dragostea Ta — căci se 
cuvine Ție a fi iubit şi îndrăgit ca un Dumnezeu al nostru — încât mila 
Ta să stăpânească tot lăuntrul nostru, şi dragostea Ta să ne aibă deplin 
şi iubirea Ta să umple toate simţurile noastre, ca să nu cunoaştem vreo 
altă dragoste decât pe Tine, Cel ce eşti veşnic. Şi fă ca această iubire 
să fie întru noi cu neputinţă de stins de către apele cele multe ale 
văzduhului şi ale pământului şi ale mării, după cuvântul: Și ape mari 
iubirea n-o pot stinge'%, lucru care şi în noi poate fi împlinit măcar în 
parte, prin darul Tău, lisuse Hristoase, Domnul nostru, Căruia este 
slava în vecii vecilor. Amin. "1% 


Pentru rugăciunile Sfântului Părintelui nostru Columban, Doamne 
Iisuse Hristoase, Fiul lui Dumnezeu, miluieşte-ne şi ne mântuieşte pe 
noi. Amin! 


28 Cânt. 8,7 
'% Ibidem, Cuvântarea XII, 3 

Troparul Sfântului Cuthbert, glas V: 


O, făcătorule de minuni al Britaniei, Sfinte Părinte Cuthbert, 
binecuvântatule slujitor al lui Dumnezeu, care ai vorbit cu îngerii 
şi prin propovăduirea ta te-ai făcut uşă de mântuire pentru mulți; 
acum cinstim şi noi pomenirea ta şi îți cântăm cântări de laudă. 

Slavă lui Dumnezeu, Celui ce te-a slăvit pe tine! 


Vrap BENEA 


Introducere 


Sfântul Cuthbert, unul dintre cei mai cinstiți şi mai iubiți sfinți 
englezi, a fost numit în vechime „făcătorul de minuni al Britaniei.” 
Astăzi, credincioşii ortodocşi îl numesc „Sfântul Serafim de Sarov al 
Angliei.”! Viaţa lui Cuthbert, scrisă la puţină vreme după moartea sa, 
de către Cuviosul Beda?, şi socotită una dintre cele mai minunate vieți 
de sfinți din Apus, arată că amândouă numirile sunt la fel de îndreptățite 
şi de adevărate. Aceasta deoarece cei doi sfinţi, deşi au trăit la mai 
mult de o mie de ani unul după altul şi la o depărtare de câteva mii de 
kilometri, au fost amândoi însufleţiţi de acelaşi Duh Sfânt şi de aceeaşi 
credință, şi au dobândit amândoi aceeaşi Împărăţie a cerului, cea gătită 
nouă de bunul Dumnezeu. Pe scurt dar, ne vom strădui să arătăm care 
sunt pricinile evlaviei cu care a fost şi este cinstit Sfântul Cuthbert, 
atât de către englezii drept credincioşi din vechime, cât şi de către 
creştinii ortodocşi de acum. 


Naşterea, copilăria şi anii de tinereţe ai sfântului 


1. Sfântul Cuthbert s-a născut într-o familie engleză bogată şi de 
neam mare, în partea de miazănoapte a Angliei’, în jurul anului 634 d. 
Hr.* Dumnezeu a hotărât să arate de la o vârstă fragedă că-l alesese pe 
Cuthbert ca să fie un luminător şi un mângâietor al poporului englez, 
care tocmai ieşise din apele cele de-viaţă-făcătoare ale botezului. Totuşi, 
copil fiind, nimic nu lăsa să se înțeleagă viaţa aspră şi desăvârşită la 
care avea să fie chemat. Ba dimpotrivă, până la vârsta de opt ani sfântul 
îşi petrecea întreg timpul alături de cei de o vârstă cu el, în jocuri 
lipsite de grijă şi pline de veselie. Se distingea între toți printr-o 


! Phillips, Andrew, op. cit., p. 24 

2 V, ***, Lives of Saints, Penguin Books, 1965, 1970, 1973, traducere şi introducere J.F. 
Webb, pp. 41-104. Despre Cuviosul Beda şi despre viaţa lui, v. mai sus, pp. 84-85. 

3 În apropiere de granița de astăzi dintre Scoţia şi Anglia. 

+ Phillips, Andrew, op. cit., p. 24 

vioiciune şi o istețime deosebită, cu care câştiga fără nici o greutate 
toate jocurile, încât chiar şi când ceilalți cădeau istoviţi, el căuta pe 
cineva cu care să se întreacă. Dar pronia lui Dumnezeu cea nepătrunsă 
de mintea omenească a găsit un chip cu totul minunat de a-l chema pe 
alesul Său. Astfel, când acesta era în vârstă de opt ani şi se juca după 
obiceiul lui pe dealurile dimprejurul casei, unul dintre cei ce se aflau 
împreună cu el, un prunc de trei ani, a început să-l ocărască cu cuvinte 
aspre, mustrându-l pentru faptul că îşi pierde timpul şi puterile în jocuri 
deşarte şi fără folos. Mai întâi, Cuthbert nu a luat în seamă cuvintele 
pruncului şi chiar a început să-şi bată joc de el, încât copilul a început 
să plângă. Când Cuthbert a încercat să-l liniştească, pruncul i-a răspuns 
cu glas prorocesc: 

„De ce, o, preasfinţite preotule şi episcopule Cuthbert, continui 
să faci ceea ce este atât de împotriva firii, cât şi a treptei tale? Cât de 
rău îți stă să te joci cu copii, tu, care ai fost ales de Dumnezeu pentru 
a însufla vârtutea în sufletele celor mai bătrâni decât tine!”$ 

Deşi vorbele pruncului au rămas de neînțeles pentru ceilalți, ele 
au mers drept în inima lui Cuthbert, care şi-a lepădat de atunci fără 
zăbavă jocurile, pus fiind pe gânduri, căci simţea în sufletul lui că 
Duhul Sfânt fusese Cel ce grăise prin gura copilului. Şi să nu mire pe 
nimeni că Dumnezeu a ales un prunc lipsit de minte pentru a-şi arăta 
voia Sa cea preasfântă, căci căile lui Dumnezeu sunt adânc mare şi nu 
îi este dat omului să le judece Acelaşi Duh Sfânt care acum grăise 
prin gura unui prunc, în vremurile de dinainte a ales un măgar, cel al 
lui Valaam, pentru a-i arăta proorocului prostia sa.“ Căci „Dumnezeu 
pre cele de neam prost şi nebăgate în seamă ale lumii au ales, şi pre 
cele ce nu sunt, ca pre cele ce sunt să strice.” 

2. Pentru curăţia lui, de multe ori Cuthbert s-a învrednicit să fie 
slujit şi ajutat de îngeri. Odată, îmbolnăvindu-se la unul din genunchi, 
care i se umflase şi îl durea îngrozitor, încât nici nu mai putea merge, 
a văzut un călăreț apropiindu-se de el. Acesta avea înfăţişarea unui 


3 Cuviosul Beda, Life of St. Cuthbert, în ***, Lives of Saints, Penguin Books, 1965, 1970, 
1973, traducere şi introducere J.F. Webb, p. 74 

* Num. 22, 23-30 

71 Cor 1, 28 

om de neam mare, şi sfântul s-a mâhnit că nu putea să-l primească 
după cuviință. Oaspetele, auzind pricina întristării lui, l-a sfătuit să 
fiarbă nişte făină în lapte şi să-şi spele umflătura. După câteva zile, 
făcând cele ce-i spusese, Cuthbert şi-a revenit în întregime. 

3. Încă tânăr fiind, sfântul s-a învrednicit să săvârşească multe 
minuni, care în scurtă vreme i-au adus cinstirea şi dragostea oamenilor. 
Odată, Dumnezeu a voit să arate celorlalți puterea rugăciunii făcute 
din inimă. Locul unde trăia Cuthbert era în apropierea unei mănăstiri 
numită Jarrow, care se afla la gura râului Tyne. Deoarece în ţinutul 
acela nu se găseau lemne, călugării erau nevoiţi să le aducă pe plute 
din susul râului. Într-o zi, venind după obiceiul lor cu plutele pline de 
lemn şi ajungând în apropierea mănăstirii, se pregăteau să aducă 
încărcătura la mal. Dintr-odată însă s-a pornit o vijelie puternică, ce a 
împrăştiat plutele, ducându-le ca pe nişte cutii de chibrituri înspre mare. 
Văzând cei din mănăstire neaşteptata nenorocire, au sărit în ajutorul 
fraţilor lor, însă în ciuda tuturor strădaniilor nu au izbutit să facă nimic. 
Lepădând orice nădejde în vreun ajutor omenesc, s-au aşezat cu toții 
la rugăciune către Dumnezeu pentru a-i izbăvi pe cei aflați în primejdie. 
Însă Dumnezeu a întârziat să le asculte cererile, poate pentru a arăta 
credința lui Cuthbert. 

Între timp, pe celălalt mal se adunase o mulţime mare de țărani. 
Văzând plutele duse încoace şi-ncolo de mânia valurilor, aceştia au 
început să-i ocărască cu răutate pe călugări, spunând că nenorocirea 
aceea li se întâmplase din pricina vieţii lor îngereşti. Cuthbert, care se 
afla între ei, a început să-i mustre fără şovăială pentru cuvintele lor. 
Însă oamenii, care nu demult lepădaseră credinţele lor păgâne, s-au 
aprins şi mai tare, strigând sfântului că aceasta este pedeapsa zeilor 
pentru faptul că acei călugări luptaseră împotriva credinţei păgâneşti. 
Văzând învârtoşarea inimii lor, omul lui Dumnezeu a fost rănit la inimă, 
şi înțelegând că vorbele nu mai pot să-i schimbe pe necredincioşi, a 
căzut cu lacrimi la pământ, începând să se roage cu căldură pentru 
scăparea celor ce erau în pragul morţii. lar Dumnezeu nu a lăsat 
neauzită rugăciunea lui. În timp ce Cuthbert se ruga, vântul şi-a 
schimbat dintr-odată direcţia, aducând în câteva minute plutele 
nestricate la mal şi lăsându-i pe frați teferi şi nevătămaţi. Țăranii, văzând 

minunea vădită a sfântului, au rămas muţi de uimire şi ruşinaţi în 
necredinţa lor. De atunci, ori de câte ori îl vedeau pe Cuthbert, i se 
plecau adânc, cinstindu-l ca pe un om bineplăcut al lui Dumnezeu. 

4. Odată sfântul se afla plecat cu oile departe de casă, împreună 
cu nişte însoțitori. Era noapte şi, în timp ce aceştia dormeau, el, după 
obiceiul său, priveghea în rugăciune. Dintr-odată a văzut o lumină 
puternică răspândindu-se din cer, şi a auzit nişte voci care cântau o 
melodie nespus de frumoasă. A văzut în această lumină o mulțime de 
îngeri coborând spre pământ, de unde au luat degrabă, în rândurile 
lor, un suflet omenesc, care strălucea la rândul lui ca soarele. Apoi 
s-au întors împreună cu acel drept în slava cea cerească. Atâta bucurie 
a simțit sufletul sfântului atunci, încât a început să-l mulțumească cu 
lacrimi lui Dumnezeu pentru minunea de care-l învrednicise, hotărând 
să lepede toate pentru a putea câştiga şi el acea fericire cerească şi 
pentru a intra în lumina pe care o văzuse strălucind din cer. După ce 
sufletul i s-a mai liniştit, s-a grăbit la prietenii lui, pentru a le aprinde şi 
lor inima de dragoste dumnezeiască. 

„Cât de nenorociţi suntem, că ne lăsăm în voia somnului şi a lenei, 
aşa încât niciodată nu vedem slava celor ce priveghează cu Hristos 
mereu. lată, după aşa o scurtă priveghere, ce minunăţii am văzut. Poarta 
Raiului s-a deschis şi o ceată de îngeri a dus înăuntru sufletul unui om 
sfânt. Câtă vreme noi încă suntem în întunericul cel mai adânc, el are 
bucuria de a privi de-a pururi în palatele Raiului, împreună cu Împăratul 
cerului.”* 

În ziua următoare a aflat că, în timp ce el avea vedenia, Sfântul 
Aidan, episcopul de Lindisfarne, trecuse la cele veşnice.” Auzind 
aceasta, şi-a părăsit oile, cu gândul de a intra în mănăstire. 

5. După ce a ajuns acasă, a hotărât însă ca, înainte de a pleca din 
lume, să-şi încheie toate socotelile cu aceasta. Astfel, într-una din zile, 
când călătorea spre un loc depărtat, a intrat într-un sat şi s-a hotărât să se 
oprească pentru a se odihni un pic, fiind mai îngrijorat de hrana pentru 
calul său, decât de el însuşi. Era ceasul al treilea din zi. A intrat în casa 


8 Cuviosul Beda, op. cit., în loc. cit., p. 77 
’ Despre Sfântul Aidan, v. mai sus, p. 80. 
10 Adică în jurul orei 9. 

unei femei foarte evlavioase, care primindu-l cu dragoste, l-a întrebat 
ce să-i pregătească de mâncare. Însă pentru că era vineri, sfântul nu a 
primit nimic, căci avea rânduiala de a nu mânca până la ceasul al nouălea, 
în cinstea morții celei de pe cruce a Domnului şi Mântuitorului nostru. 
Deşi femeia a stăruit îndelung, spunându-i că nu va mai întâlni alte sate 
în drum, unde să poată găsi ceva de mâncare, Cuthbert a rămas neclintit 
în hotărârea lui. Astfel că, după ce s-a odihnit o vreme, şi-a continuat 
drumul. Făcându-se seară, a văzut că femeia avusese dreptate, căci nu 
dăduse peste nici o locuință omenească în drumul său. Când tocmai se 
gândea unde să înnopteze, a văzut nişte mici colibe păstoreşti, părăsite, 
şi s-a gândit să se adăpostească într-una din ele. Şi-a legat calul de un 
perete al colibei şi a început să se roage. Trecând destul timp, şi-a ridicat 
ochii din Psaltire, căci citea psalmi, şi a văzut calul rupând nişte paie din 
acoperiş, pentru a mânca. Dintr-odată, o legătură înfăşurată în pânză a 
căzut pe podea împreună cu paiele. Deşi ajunase întreaga zi, sfântul nu 
s-a grăbit să vadă ce se afla înăuntru, ci şi-a continuat netulburat 
rugăciunea, după cuvântul Mântuitorului nostru, că „nu numai cu pâine 
va trăi omul, ci cu tot cuvântul care iese din gura lui Dumnezeu”"!. 
De-abia după ce şi-a terminat rânduiala de rugăciune s-a ridicat şi a 
dezvelit legătura, în care a găsit o bucată de pâine caldă încă, care era 
de-ajuns pentru o masă. A rupt-o în două, dând jumătate calului, iar pe 
cealaltă a mâncat-o el, multumind lui Dumnezeu pentru purtarea Sa de 
grijă cea nemăsurată: „O, Doamne, posteam pentru dragostea Ta şi în 
schimb Tu m-ai hrănit atât pe mine, cât şi pe animalul meu. Binecuvântat 
fie numele Tău!”!?. Căci Dumnezeu, Cel ce a zis: „Căutaţi voi întâi 
împărăţia lui Dumnezeu, şi toate acestea [lucrurile trupeşti] se vor adăuga 
vouă”!5, nu şi-a lepădat făgăduinţa. 


Intrarea în mănăstire şi viaţa la Melrose 


6. Până la urmă, vremea a venit ca sfântul lui Dumnezeu să-şi 
împlinească dorinţa cea mai tainică a inimii sale. A hotărât să părăsească 


1 Mt. 4,4 
12 Cuviosul Beda, op. cit., în loc. cit., p. 79 
B Mt. 6, 33 

lumea pentru a se putea închina cu desăvârşire Celui Care-i rănise 
inima prin descoperirile cele cereşti. S-a gândit mult spre ce mănăstire 
să-şi îndrepte paşii, şi până la urmă a ales-o pe cea din Melrose, unde 
strălucea Sfântul Boswell!*. Fiind bogat, Cuthbert a venit la mănăstire 
călare, îmbrăcat cu toate hainele sale mireneşti. Din întâmplare, chiar 
atunci la poarta mănăstirii se afla Boswell, care avea darul proorociei, 
şi care, văzându-l pe Cuthbert, a spus doar atât călugărilor care se 
aflau împreună cu el: „lată robul Domnului.” Aflând dorinţa sfântului 
de a se călugări, Eata, starețul mănăstirii!, a fost îndemnat de Duhul 
Sfânt să-l tundă chiar atunci pe omul lui Dumnezeu, şi astfel Cuthbert 
a ajuns unul dintre frații mănăstirii. „Odată primit, era atent să urmeze 
celorlalți în împlinirea rânduielii călugărești. Îi depăşea pe toţi în râvnă 
pentru ascultarea cea mai desăvârşită. Priveghea, se ruga, lucra şi citea 
mai mult decât oricare altul.[...] Era puternic, astfel că putea să ducă la 
bun sfârşit tot ceea ce îşi punea în gând.” 

7. După ce a trăit câţiva ani în mănăstirea de la Melrose, a fost 
mutat de către Eata în nou-înființata mănăstire din Ripon, împreună 
cu alți câţiva fraţi, pentru a pune acolo temeliile unei mănăstiri cu 
viață de obşte. Aici nu a stat mult timp, căci în curând vremurile s-au 
arătat potrivnice. Totuşi, fiind însărcinat cu ascultarea de arhondar, a 
avut o descoperire dumnezeiască, care l-a întărit în credință şi în 
hotărârea de a-şi mări nevoinţele şi înfrânarea. Intrând într-o dimineață 
în arhondaric, a dat peste un tânăr care părea venit de departe. După 
ce l-a primit cum se cuvine pe noul sosit, spălându-i mâinile şi 
picioarele, sfântul l-a îndemnat să aştepte până ce îi va pregăti masa. 
Când s-a întors însă cu mâncarea, tânărul dispăruse. Cuthbert s-a dus 
până la uşă şi, deşi tocmai ninsese şi zăpada era proaspătă, nu a văzut 
nici o urmă de paşi. Mai mult, pe pragul uşii a găsit trei felii de pâine, 


14 Boswell (sau Boisil) era duhovnic al mănăstirii, şi a ajuns părintele sufletesc al lui Cuthbert. 
A murit în anul 661 d. Hr. şi este sărbătorit la 23 februarie. 

'5 Cuviosul Beda, op. cit., în loc. cit., p. 79 

16 Ucenic al Sfântului Aidan din Lindisfarne, Eata avea să ajungă mai târziu stareţ la mănăstirea 
din Lindisfarne, şi până la urmă episcop de Hexham. A murit în anul 686 d. Hr., în urma unei 
boli, şi este sărbătorit la 26 octombrie. 

17 Cuviosul Beda, op. cit., în loc. cit., p. 80 

neobişnuit de albe şi de moi. Văzând aşa o minune, sfântul a început 
să tremure, dându-și seama că Dumnezeu îl învrednicise să guste puțin 
din bunătățile cele netrecătoare ale Raiului. 

Despre această primă parte a vieții omului lui Dumnezeu, Cuviosul 
Beda spune următoarele lucruri: „Cuthbert era un om foarte plăcut şi 
binevoitor. De obicei, când vroia să le dea fraților pilde de viaţă 
dumnezeiască, se mărginea să le povestească din viețile sfinţilor, însă 
câteodată, cu toată smerenia, pomenea şi de harismele sale. Uneori 
făcea aceasta în chip deschis, iar alteori vorbea la persoana a treia, ca 
şi cum ar fi vorbit despre altcineva.”!* 

8. Întorcându-se după câtva timp la Melrose, a fost lovit de ciumă, 
care pe atunci bântuia în întreaga ţară. Fiind pe patul de moarte, fraţii 
erau foarte tulburaţi, deoarece sfântul era o lumină pentru întreaga 
obşte, şi ei simțeau că nu s-ar putea lipsi de un asemenea ajutor şi 
povăţuitor. Pentru aceea, au hotărât să facă o priveghere de toată 
noaptea pentru sănătatea lui, fără a-i spune însă nimic. Când a doua zi 
unul dintre călugări i-a vestit că se rugaseră pentru el întreaga noapte, 
Cuthbert a răspuns: „Pentru ce dar mai zac aici? De bună seamă că 
Dumnezeu a auzit rugăciunile atâtor oameni buni. la aduceți-mi papucii 
şi toiagul!”!. Şi deşi se simţea foarte slăbit, sfântul s-a ridicat şi s-a 
străduit să meargă cu ajutorul bățului. După câteva zile îşi recăpătase 
toate puterile, însă a continuat să simtă o durere înăuntrul trupului, 
care apoi l-a necăjit întreaga viaţă. 

Văzându-l sănătos, Boswell a profeţit că nu mai avea să fie lovit 
vreodată de ciumă. Acest Sfânt Boswell, care era puternic în cuvânt şi 
în faptă, a primit de la Dumnezeu darul de a-şi cunoaşte sfârşitul. De 
aceea i-a spus lui Cuthbert: „Să nu pierzi prilejul de a învăţa de la 
mine, căci moartea îmi bate la uşă. Până săptămâna viitoare, trupul 
meu şi glasul îşi vor fi pierdut puterile.” Sfătuindu-se unul cu altul, 
au hotărât ca în cele 7 zile care mai rămăseseră, Boswell să-i tâlcuiască 
lui Cuthbert Evanghelia Sfântului Apostol loan. Au petrecut astfel 


18 Ibidem, p. 82 
' Ibidem, p. 82 
% Ibidem p. 83 

întreaga săptămână împreună, timp în care Boswell i-a profețit lui 
Cuthbert tot ce avea să se întâmple cu el. Unul dintre lucrurile pe care 
i le-a spus a fost şi acela că avea să ajungă episcop. De aceea, când 
mai târziu a ajuns sihastru în insula Farne, sfântul spunea: „Şi dacă aş 
trăi într-o colibă mică pe o stâncă din ocean, înconjurat doar de valurile 
învolburate, rupt cu totul de cunoştinţa şi vederea altora, tot nu aş fi 
slobod de grijile acestei lumi trecătoare, şi nici de teama că, în vreun 
chip oarecare, dragostea de arginţi mă va birui."?! 

9. După moartea lui Boswell lucrurile s-au schimbat pentru 
Cuthbert, căci a ajuns stareţ. În mănăstire, el îi învăţa pe fraţi, mai ales 
prin pilda vieţii sale, cum să meargă pe calea cea strâmtă a mântuirii. 
Însă lucrarea sa nu era doar înăuntrul mănăstirii. Mulţi dintre cei din 
lume fie erau încă păgâni, fie, primind botezul, se lepădaseră prin 
faptele lor de credinţa cea adevărată. Văzând aceasta, Cuthbert a început 
să cutreiere satele din împrejurimi, luminând poporul prin cuvintele 
lui de-Dumnezeu-însuflate. Uneori mergea călare, însă de cele mai 
multe ori pe jos, propovăduind calea adevărului celor ce rătăciseră în 
cursele vrăjmaşului. În aceasta, el urma pilda părinţilor care fuseseră 
stareți înaintea lui, care toți luptaseră cu timp şi fără timp pentru a face 
din poporul englez o jertfă curată adusă Dumnezeului Celui adevărat. 
Țăranii, pentru că aveau simplitate şi nerăutatea inimii, sorbeau 
cuvintele omului lui Dumnezeu, simțind că ele aveau puterea de a da 
viață sufletelor lor. Şi nu numai că le ascultau, ci pe cât înțelegeau şi 
puteau, se străduiau să le şi împlinească. „Aşa dar avea în a 
propovădui,” povesteşte Cuviosul Beda despre Cuthbert, „aşa putere 
de convingere aveau învăţăturile lui, şi în aşa chip slăvit strălucea 
înfrânarea lui, încât nimeni nu îndrăznea să-i ascundă nici cele mai 
adânci taine ale inimii lui. Îi mărturiseau deschis fiecare păcat, căci 
într-adevăr se convinseseră că el ar fi ştiut dacă i-ar fi ascuns ceva. 2 

10. Dar, cum spuneam, şi înăuntrul mănăstirii sfântul strălucea în 
sfinţenie, încât faima lui creştea cu fiecare zi. Avea obiceiul să se scoale 
la miezul nopţii, în timp ce toţi ceilalți dormeau, pentru a ieşi afară ca 


2! Ibidem p. 83 
2 Ibidem p. 84 

să se roage, întorcându-se înapoi de-abia dimineața, când începea 
slujba. Într-una din seri, unul dintre călugări l-a văzut strecurându-se 
afară din mănăstire şi l-a urmărit să vadă ce face. Cuthbert a coborât 
pe plajă, a intrat în valuri până la brâu, şi a început să se roage. Astfel 
a rămas, nemișcat, în bătaia valurilor şi în frigul oceanului, întreaga 
noapte, priveghind şi aducând laude lui Dumnezeu. Când s-a crăpat 
de ziuă, a ieşit, a îngenuncheat pe nisip şi a început din nou să se 
roage. Atunci, ca la o poruncă, două vidre au ieşit din mare şi au 
început să-i încălzească şi să-i şteargă picioarele cu blana lor. După ce 
au sfârşit, s-au apropiat de omul lui Dumnezeu ca pentru a lua 
binecuvântare, şi apoi s-au întors în apă. Apoi Cuthbert a plecat repede 
în mănăstire, unde tocmai băteau clopotele pentru începerea slujbei. 
A intrat în biserică şi s-a aşezat în strana sa, ca şi cum nimic nu s-ar fi 
întâmplat. Însă fratele care îl pândise s-a apropiat de el tremurând de 
frică şi cerând cu lacrimi iertare pentru neruşinarea lui. Când Cuthbert 
a înţeles ce se întâmplase, l-a binecuvântat pe ucenic cu îngăduinţă, 
poruncindu-i însă să nu spună nimic despre ceea ce văzuse până la 
moartea sa. 

11. Cu trecerea timpului, omul lui Dumnezeu a sporit în cunoștință 
şi sfințenie, dobândind darul proorociei şi al facerii de minuni. lată 
două dintre minunile sfântului, care arată purtarea de grijă cea 
nemăsurată a lui Dumnezeu pentru toţi cei ce se străduiesc să urmeze 
voii Lui. 

Odată a fost nevoit să plece în pământurile unui trib de picţi, 
împreună cu doi fraţi, chiar după Crăciun. La întoarcere nu şi-au pus 
merinde de drum, deoarece nădăjduiau că vor ajunge repede acasă. 
Însă lucrurile s-au schimbat pe neaşteptate, căci de-abia plecaseră când 
o furtună năprasnică i-a silit să tragă la mal. Au rămas acolo câteva 
zile la rând, înfometați şi în frig. Cuthbert nu a lăsat ca timpul pe care-l 
aveau să treacă în deşert, ci a început să se roage, priveghind noapte 
după noapte şi îndemnându-i pe frați să facă la fel. Se apropia praznicul 
Arătării Domnului nostru lisus Hristos, Boboteaza. Dimineaţa, sfântul 
a venit vesel în fața însoţitorilor săi, spunându-le că Dumnezeu i-a 
descoperit că nu-i va lăsa să postească în acea zi de mare bucurie 
pentru toţi creştinii. I-a dus la mal, şi acolo au găsit trei bucăţi de carne 

de delfin, numai bune pentru a fi gătite. Le-a mai spus că, prin faptul 
că Dumnezeu le-a trimis trei bucăţi de carne, a vrut să le arate că mai 
aveau de răbdat acolo încă trei zile. Toate s-au petrecut după prorocia 
lui, căci în a treia zi marea s-a liniştit şi au putut să se întoarcă nevătămaţi 
acasă. 

12. Într-una din zile sfântul a plecat, după obiceiul său, ca să 
propovăduiască, luând împreună cu el şi pe un băiat. Însă pentru că 
nu luaseră nimic de mâncare, în scurt timp s-au istovit cu totul, fiind 
încă foarte departe de locul unde trebuiau să ajungă. Văzând chipul 
plin de îngrijorare al copilului, Cuthbert l-a îmbărbătat astfel: „Învață 
să ai credinţă şi nădejde nestrămutată în Domnul. Cel ce slujeşte 
Domnului nu va muri niciodată de foame."% Tocmai atunci, un vultur 
zbura deasupra capetelor lor. „Mare este Dumnezeu, ca să ne trimită 
mâncare chiar şi prin pasărea aceea”, a continuat sfântul. Au mai mers 
un pic, şi l-au văzut dintr-odată pe vultur coborând şi aşezându-se pe 
mal. „Fugi repede şi vezi ce ne-a trimis Dumnezeu!”, l-a îndemnat 
Cuthbert pe băiat. În curând, copilul a adus zâmbind un peşte mare. 
„Cum, robului lui Dumnezeu nu i-ai dat partea lui?” l-a mustrat râzând 
sfântul. „Taie repede peştele în două, şi dă jumătate păsării.” După ce 
băiatul a făcut după cum i se poruncise, au intrat în prima casă pe care 
au întâlnit-o în cale, rugându-i pe cei de acolo să fiarbă peştele. Apoi 
au mâncat cu toţii din darul lui Dumnezeu, dând slavă bunătății Lui. 

13. Pentru smerenia sa, Dumnezeu i-a dat cuviosului darul de a 
zădărnici cursele vrăjmaşului, iar aceasta s-a vădit încă de când stătea 
la Melrose. Odată propovăduia într-un sat din apropierea mănăstirii, 
când cu darul pe care îl avea, a simţit că cel rău pune la cale un vicleşug 
pentru a-i împiedica lucrarea. De aceea şi-a întrerupt cuvântul şi a zis: 

„Fraţii mei dragi, ori de câte ori auziți fiind propovăduite tainele 
Împărăției cerurilor, să luaţi seama ca să ascultați cu cea mai mare 
atenţie şi să nu îl lăsați pe diavol ca, prin griji prosteşti, să vă abată de 
la ascultarea lucrurilor care privesc mântuirea voastră veşnică: căci 
are o mie de căi viclene pentru a vă vătăma.' 2% 


% Ibidem, p. 87 
2 Ibidem, p. 88 

Apoi şi-a reluat cuvântul. Însă în timp ce vorbea, răul vrăjmaş a 
aprins un foc mincinos peste o casă din apropiere. Flăcări uriaşe, care 
atingeau cerul, fiind purtate de vânt, păreau că vor să ardă întregul 
sat. Cuthbert, cu mâinile întinse, a reuşit să facă pe câțiva dintre săteni 
să rămână alături de el, însă ceilalţi, cei mai mulţi dintre ei, au fugit 
pentru a arunca apă peste foc. Acesta însă a continuat să ardă 
nestingherit, până ce Cuthbert, prin rugăciunile lui, l-a îndepărtat pe 
tatăl minciunii, care şi-a luat împreună cu el şi focul închipuit. Mulțimea, 
văzând focul stins dintr-odată şi casa nearsă, şi-a venit în sine. Toţi 
țăranii au venit la sfânt cu ochii plecaţi de ruşine, cerându-şi iertare 
pentru nestatornicia şi slăbiciunea lor. 

14. Sfântul însă avea putere nu numai asupra focului nălucă, ci şi 
asupra focului adevărat. lată o întâmplare din care se poate vedea că 
până şi stihiile se supun celor ce la rândul lor s-au supus voii lui 
Dumnezeu. Într-una din zile, aflându-se într-una din obişnuitele sale 
călătorii de propovăduire, a intrat în satul în care locuia dădaca lui, o 
femeie foarte credincioasă, pe care el o iubea nespus şi căreia îi spunea 
mamă. Nici nu a apucat bine să intre, că în celălalt capăt al satului mai 
multe case au luat foc. Suflând vânt puternic, vâlvătaia se apropia 
repede de casa femeii, încât aceasta a căzut deznădăjduită la picioarele 
sfântului, cerându-i cu lacrimi să o ajute. Cuthbert a ieşit, s-a întins pe 
jos de-a curmezişul uşii, şi a început să se roage. Încă înainte de a se 
ridica de la rugăciune, vântul îşi schimbase direcţia, şi casa femeii a 
rămas neatinsă de flăcări. 

15. Sfântul avea un prieten pe nume Hildmer, care era şerif” în 
slujba regelui Ecgfrith. Cuthbert îl iubea pe acesta în chip deosebit, 
pentru credinţa şi milostenia lui şi a întregii sale familii, astfel că ori de 
câte ori trecea prin satul lui Hildmer, nu uita să intre pentru a-şi saluta 
prietenul. S-a întâmplat însă ca, prin îngăduinţa lui Dumnezeu, soția 
lui Hildmer să fie chinuită de un diavol, care o făcea să scoată strigăte 
îngrozitoare şi să dea ca turbată din mâini şi din picioare. Din pricina 
aceasta, femeia s-a istovit în curând cu totul, încât părea că va muri. 
Astfel, Hildmer a fost nevoit să vină în fugă până la Cuthbert pentru 


25 Un fel de prefect. În vechea Anglie era conducător al poliţiei dintr-un anumit ţinut. 

a-i cere ajutorul. Totuşi, i-a fost ruşine să recunoască necazul care 
dăduse peste familia lui şi de aceea nu i-a spus lui Cuthbert decât că 
soția lui este bolnavă pe moarte, cerându-i ca să trimită un preot pentru 
a o împărtăşi. 

În timp ce Cuthbert se gândea pe cine să trimită, a fost dintr-odată 
luminat de Duhul lui Dumnezeu şi şi-a dat seama că boala de care 
suferea femeia nu era una obişnuită. Pentru aceasta, s-a hotărât să se 
ducă el însuşi. Pe drum, Hildmer a început să plângă amarnic, căci se 
gândea că sfântul, văzând ce se întâmplase cu soţia lui, se va gândi că 
până atunci credinţa ei fusese una fățarnică. Înţelegând pricina durerii, 
sfântul l-a mângâiat pe şerif cu vorbe blânde, arătându-i că ştie pentru 
ce fusese chemat. „Ştiu, deşi ţi-e ruşine să recunoşti, că soţia ta este 
chinuită de un demon. Însă mai ştiu şi că, încă înainte de a sosi eu, 
demonul o va fi părăsit şi ea însăşi va veni să ne întâmpine, mai 
sănătoasă ca niciodată. Nu doar cei răi sunt loviți în chipul acesta. 
Dumnezeu, în pronia Sa cea nepătrunsă, îngăduie câteodată ca şi cei 
nevinovaţi ai lumii acesteia să fie vătămaţi de diavol, atât la minte, cât 
şi la trup."%*Şi într-adevăr, lucrurile s-au petrecut după profeția 
sfântului. Când au ajuns, femeia era întreagă la minte. Ea însăşi a 
mărturisit mai apoi că în clipa în care a prins hăţurile calului sfântului, 
a simţit că s-a vindecat în întregime. Duhul cel rău nu a putut îndura 
venirea Duhului Sfânt, Care sălăşluia în inima lui Cuthbert ca într-o 
casă preacurată. 


Viaţa sfântului în mănăstirea din Lindisfarne 
16. După ce Cuthbert a trăit mai mulți ani în mănăstirea de la 


Melrose, Sfântul Eata a hotărât să-l mute pe omul lui Dumnezeu la 
Lindisfarne”, pentru a-i povăţui pe fraţii de acolo pe calea mântuirii. 


% Ibidem, p. 91 

27 Mănăstirea din Lindisfarne fusese zidită pe coasta de nord-est a Angliei în jurul anului 635 
d. Hr., de către Sfântul Aidan, călugăr irlandez din mănăstirea Iona. Despre marea însemnătate 
pe care mănăstirea a avut-o în încreştinarea Angliei şi în răspândirea duhului călugăriei 
irlandeze în rândul poporului englez, v. mai sus, p. 80. Mănăstirea era aşezată pe o aşa-numită 
„insulă de maree”, adică o insulă care este despărțită de uscat doar în timpul fluxului, când 
apele oceanului cresc, însă este unită cu el în timpul refluxului. 

Şi în acel loc, Cuthbert şi-a continuat călătoriile sale prin satele Angliei, 
străduindu-se să înalțe poporul englez spre căutarea vieții celei veşnice. 
În felul acesta, a ajuns cunoscut în întreaga țară pentru minunile şi 
darurile lui cele slăvite. 

Printre altele, Eata îl trimisese pe cuvios la Lindisfarne şi pentru a 
aşeza acolo rânduială şi viaţă de obşte. Însă, cum se întâmplă de obicei 
în astfel de cazuri, frații care se aflau în mănăstire înainte de venirea 
lui au început să-i facă o mulţime de ispite, dorind să-şi păstreze vechiul 
lor fel de viață. Când se adunau cu toţii pentru a vorbi despre 
problemele obştii, acei călugări îl jigneau în fel şi chip, aruncându-i în 
faţă cuvinte urâte şi usturătoare. El însă de fiecare dată îşi păstra pacea, 
iar atunci când era jignit nu făcea altceva decât să se ridice şi să iasă 
tăcut din sală. A doua zi, îi povăţuia pe călugări în acelaşi chip în care 
îi povăţuise cu o zi înainte, de parcă nimic nu s-ar fi întâmplat. Deşi 
era copleşit de durere din pricina răutăţii fraților, întotdeauna izbutea 
să rămână cu faţa zâmbitoare şi veselă, încât toți au început să-şi dea 
seama că doar Duhul Sfânt putea să-i dea puterea de a îndura netulburat 
ocările şi jignirile. Cu timpul, prin dragostea şi bunătatea lui cea 
dumnezeiască, cuviosul a biruit încăpățânarea şi învârtoşarea fraţilor, 
astfel că toţi au început să-l iubească ca pe un părinte şi povăţuitor. 
Foarte rar îi sfătuia prin cuvânt, cel mai adesea propovăduindu-le prin 
pilda vieţii lui celei întru totul îngereşti. 

„Aşa râvnă pentru rugăciune avea,” ne spune Beda, „încât câteodată 
priveghea vreme de trei-patru nopți la rând, fără a se întinde în patul său 
— şi nu avea în afara dormitorului altundeva unde să doarmă. Fie că se 
ruga singur în vreun loc ascuns, fie că îşi spunea psalmii, întotdeauna 
făcea un lucru oarecare de mână, pentru a alunga apăsarea somnului; 
dacă nu, făcea înconjurul insulei, întrebând pe toţi despre cum mergeau 
lucrurile, uşurând astfel prin mers oboseala îndelungilor lui privegheri 
şi a cântatului de psalmi. Îi mustra pe călugări pentru uşurinţa cu care se 
mâniau când vreun frate mai gălăgios îi trezea din somn. «Nimeni nu 
mă supără», spunea sfântul, «dacă mă trezeşte. De fapt, sunt chiar 
bucuros, pentru că prin alungarea moleşelii mele, mă face să-mi îndrept 
mintea spre a face ceva folositor.» "2% 


% Ibidem, p. 93 

Nu putea să termine nici o Liturghie fără a vărsa râuri de lacrimi. 
Pentru că ura cu înverşunare păcatul, mustra aspru pe orice făcător de 
rele, însă pentru că inima lui era aprinsă de dragoste pentru Dumnezeu 
şi pentru oameni, ierta repede pe oricine venea la el cu pocăință 
adevărată. De multe ori, când spovedea şi auzea păcatele oamenilor, 
izbucnea în lacrimi de durere pentru cel care se mărturisea. Atât de 
mult îi iubea pe semenii săi, încât adesea se hotăra să facă el însuşi 
canonul rânduit la spovedanie, pentru a uşura povara oamenilor. Era 
un om simplu şi smerit. Deşi era egumen, întotdeauna se îmbrăca cu 
haine obişnuite, nici prea bogate, dar nici prea murdare sau rupte. 


Retragerea în pustie pe insula Farne 


17. După ce s-a nevoit vreme de mulți ani în mănăstire alături de 
frați, desăvârşindu-se în dragoste şi iertare, Cuthbert s-a hotărât, cu 
binecuvântarea Sfântului Eata şi a celorlalți părinți, să se retragă în 
pustie. Sufletul lui râvnea de multă vreme după o asemenea viață 
îngerească. Însă a voit să facă toate cu dreaptă socoteală, pentru a nu-i 
da vrăjmaşului nici un prilej de bucurie. De aceea, înainte de a se face 
sihastru s-a retras în locul cel mai îndepărtat al mănăstirii, trăind după 
puterea lui în cât mai deplină singurătate. Doar după ce l-a biruit acolo 
pe vrăjmaş prin post aspru şi prin rugăciune, s-a hotărât să se 
îndepărteze deplin de împreună-locuirea cu fraţii. Şi-a ales pentru 
aceasta o insulă retrasă, numită Farne, care se afla la câţiva kilometri 
în largul mării. Insula era cunoscută ca fiind bântuită de draci, pentru 
aceea era nelocuită, şi nimeni nu îndrăznea să rămână acolo. Însă 
ostaşul lui Hristos, înarmându-se cu „coiful mântuirii şi cu sabia 
Duhului”, s-a dus fără nici o teamă, şi cu vitejie l-a făcut pe diavol 
să-şi părăsească fosta casă. După ce a izgonit duhurile necurate, 
devenind singur stăpânitor al insulei, a început să-şi înalțe o locuinţă. 
A făcut un zid în formă de cerc, cu înălțimea mai mare decât cea a 
unui om, căci vroia ca prin aceasta să-şi oprească mintea să cutreiere 
de ici colo, şi să o silească să privească numai înspre cer. Înăuntrul 


» Bf. 6, 17 

zidului a construit o casă de dormit şi un mic paraclis. Pe malul mării 
a făcut şi o casă de oaspeți, pentru frații care urmau să vină să-l vadă. 

18. Locuinţa sfântului era aşezată pe piatră, şi de aceea nu avea 
nici urmă de apă. Pentru aceasta, cuviosul s-a rugat lui Dumnezeu, 
împreună cu fraţii care veniseră să-l ajute, şi apoi a săpat o groapă în 
stâncă. Dimineaţa, când s-au trezit, au văzut apă rece şi bună de băut 
izvorând din fundul gropii. După ce a terminat de zidit locuinţa, sfântul 
s-a închis înăuntru. La început, îi întâmpina în casa de oaspeţi pe cei 
care veneau la el, spălându-le picioarele şi dându-le de mâncare din 
puţinul pe care îl avea. Însă cu timpul, râvna lui pentru desăvârşire a 
sporit, încât s-a zăvorât de tot înăuntru, rareori vorbind cu cei care-l 
vizitau, şi chiar şi atunci, doar prin fereastra deschisă. Astfel s-a învăţat 
să trăiască în rugăciune neîntreruptă. După o vreme, a închis chiar şi 
fereastra, prin care înainte dădea binecuvântări, şi nu o mai deschidea 
decât atunci când era vreo nevoie mare. 

19. La început, îşi lua mâncarea de la cei care veneau să-l vadă, 
însă apoi s-a gândit că este mai bine să trăiască din rodul muncii mâinilor 
lui. A cerut astfel unelte şi nişte grâu, pe care l-a semănat pe insulă. 
S-a făcut toamnă, dar încă nu răsărise nimic. 

„Fie este prost pământul, fie este voia lui Dumnezeu”, le-a spus 
sfântul fraţilor. „Oricum, grâul nu creşte. Aduceţi-mi nişte orz, să vedem 
ce se întâmplă. Dacă însă Dumnezeu hotărăşte să nu înmulțească rodul, 
atunci mai bine mă întorc la mănăstire, decât să trăiesc pe seama muncii 
altora.” 

Era toamna, cu mult după timpul potrivit pentru însămânțare, însă 
în câteva zile orzul a răsărit, aducând chiar roadă bogată. Văzând că 
păsările încep să mănânce din munca sa, sfântul le-a certat zicând: 
„De ce mâncaţi roadele pe care nu voi le-aţi crescut? Poate că aveți 
mai mare nevoie de ele decât mine. Dacă Dumnezeu v-a dat voie, 
atunci faceți după cum v-a îngăduit El; dacă însă nu v-a dat, atunci 
plecați odată şi să nu mai stricați averea altora!”’! Păsările au zburat 
imediat şi nu au mai făcut alte necazuri. 


3 Cf. Cuviosul Beda, op. cit., în loc. cit., p. 96 
31 Ibidem, p. 97 

20. Într-adevăr, celor care slujesc Domnului, recăpătând astfel 
cinstea pe care Adam o avea înainte de cădere, fiarele şi toate animalele 
li se supun ca unor stăpâni. Într-una din zile, de pildă, sfântul lui 
Dumnezeu a văzut nişte corbi rupând paie din acoperişul casei de 
oaspeţi şi ducându-le pentru a-şi construi cuiburi. Supărat, le-a făcut 
semn cu mâna să se îndepărteze, spunându-le să lase averea călugărilor 
în pace. Corbii, ocupați cu ceea ce făceau, nici nu au băgat în seamă 
porunca sfântului. Cuthbert le-a strigat: „În numele lui Iisus Hristos, 
plecaţi de pe insula asta şi să nu mai veniţi înapoi!” Ruşinaţi, corbii au 
plecat îndată. La trei zile, unul dintre ei s-a întors şi, găsindu-l pe 
Cuthbert lucrând în grădină, s-a aşezat în faţa lui, cu aripile deschise 
şi cu capul plecat până la pământ în semn de durere. Străduindu-se în 
fel şi chip să-şi arate căința, îi cerea sfântului iertare. Când Cuthbert 
şi-a dat seama ce vrea să spună pasărea, le-a dat corbilor îngăduința 
să se întoarcă. Ei au venit, aducând însă şi un dar pe măsură: o bucată 
de slănină de porc! Cuthbert o arăta adesea vizitatorilor, îndemnându-i 
să-şi şteargă papucii cu ea: „Câtă grijă nu ar trebui să poarte oamenii 
pentru a dobândi ascultarea şi smerenia, dacă până şi păsările se grăbesc 
să-şi spele greşelile cu rugăciuni, lacrimi şi daruri."* Corbii au rămas 
mulți ani pe insulă, fără a mai face rău nimănui. 

21. Sfântul lui Dumnezeu s-a învrednicit a fi slujit atât de firea 
însuflețită, cât şi de cea neînsuflețită. Odată s-a hotărât să construiască 
un mic şopron deasupra unei crăpături care se deschidea în stâncă, 
deasupra mării. l-a rugat pe frați să-i aducă lemne de mărime potrivită, 
însă aceştia din neatenţie au uitat. După ce i-a mustrat cu blândeţe, i-a 
mângâiat spunându-le că Dumnezeu anume rânduise ca ei să uite, 
pentru a arăta o minune care să-i întărească în nevoinţa lor. Cuthbert 
era încredinţat că Dumnezeu nu-i va uita dorinţa. Și într-adevăr, a 
doua zi au găsit pe țărm, chiar sub crăpătura în care sfântul voia să 
construiască şopronul, un lemn de mărimea potrivită. Astfel, asemenea 
unui rob ascultător, marea îi adusese sfântului cele de care avea nevoie. 

22. Pentru sfințenia lui şi pentru dragostea față de toţi cei ce se 
aflau în nevoi, faima lui Cuthbert a ajuns în toate colțurile ţării. De 


32 Ibidem, p. 98 

aceea, mulțimi nenumărate veneau la el de peste tot, pentru a se spovedi 
şi a cere sfat de mântuire, sau măcar pentru a lua binecuvântare. 
Sfântul, cu darul lui Dumnezeu care se odihnea asupra lui, îi mângâia 
pe toți, uşurându-le durerile şi necazurile şi însuflețindu-i în nădejdea 
către bunătatea cea nebiruită a preamilostivului Dumnezeu. Pentru că 
avea darul discernerii duhurilor, le arăta tuturor cum să se ferească de 
cursele cele meşteşugite ale diavolului şi cum să le biruiască. „De câte 
ori nu au încercat demonii să mă zvârle de pe stâncile acelea, sau de 
câte ori nu au aruncat cu pietre după mine ca şi cum ar fi vrut să mă 
omoare; cu o ispită mai groaznică decât alta, căutau să mă înşele ca să 
fug de pe câmpul de luptă; dar până acum nu au izbutit să mă vatăme 
nici trupeşte şi nici sufletește, şi nici nu au reuşit să mă înfricoşeze.”* 

Adesea îi îndemna pe fraţi să nu socotească viaţa lui în singurătate 
ca fiind ceva nemaipomenit: „De viaţa în obşte ar trebui să vă minunați. 
În ea, toate sunt supuse stareţului: vremea rugăciunii, a postului, a 
privegherilor şi a muncii, toate sunt cârmuite de voia lui.” 

23. Chiar şi rupt de lume, Cuthbert a continuat să facă multe 
vindecări minunate. O stareță de neam mare, care îl iubea foarte mult, 
se îmbolnăvise grav şi paralizase. Cuthbert, aflând prin descoperire 
dumnezeiască de necazul ei, i-a trimis femeii cingătoarea lui. Imediat 
ce stareța s-a încins cu ea, a simţit o putere intrându-i în trupul 
slăbănogit, încât după două zile era deja în stare să meargă de parcă 
nimic nu s-ar fi întâmplat. Cu aceeaşi cingătoare s-a vindecat o altă 
călugăriță din mănăstire, care suferea de dureri îngrozitoare de cap. 

24. Această stareță, pe nume Elfledas, era sora regelui Ecgfrith, şi 
l-a rugat de multe ori pe Cuthbert să vină să se întâlnească cu ea pentru 
a vorbi despre nişte probleme însemnate. Până la urmă, cuviosul a 
primit cererea sfintei femei şi a ieşit din insulă pentru a o vedea. Când 
s-au întâlnit, Elfleda i-a căzut la picioare, rugându-l să-i descopere ce 


3 Ibidem, p. 100 

* Ibidem, p. 100 

5 Fiică a lui Oswy, regele Northumbriei, Elfleda a fost închinată de mică lui Dumnezeu, 
intrând până la urmă alături de Sfânta Hilda în mănăstirea din Whitby. După ce a fost aleasă 
stareță a acestei mănăstiri, Elfleda a ajuns să fie cinstită de toţi pentru viața şi virtuțile ei. A 
murit în anul 714 d. Hr. şi este sărbătorită la 8 februarie. 

avea să se întâmple cu fratele ei, regele, şi cât de mult mai avea el să 
rămână pe tron. După multe rugăminți, Cuthbert i-a răspuns astfel: 

„Mă uimeşte că o femeie duhovnicească asemenea ţie, şi încă având 
o aşa de bună cunoaştere a Scripturilor, poate să creadă că viaţa 
omenească este lungă. Oare nu spune psalmistul că anii omului ca 
pânza unui păianjen, aşa s-au socotit"? Atunci cât de scurtă trebuie 
să fie socotită viaţa unui om, când acesta este în ultimul an de viață şi 
moartea îi bate la uşă. 

Nespus de îndurerată de această profeție, femeia l-a mai întrebat 
pe Cuthbert dacă el va ajunge episcop sau nu. Sfântul i-a spus cu voce 
liniştită: 

„Ştiu că nu sunt vrednic, dar mai ştiu şi că de porunca Stăpânului 
a toate nimeni nu poate să se ascundă, oriunde ar fugi. Dacă, totuşi, o 
să fiu silit să port o povară, cred că nu va fi pentru mult timp. După 
doi ani, poate, voi fi lăsat să mă duc înapoi la obişnuita mea singurătate 
şi pace.” 


Hirotonia ca episcop 


25. La scurt timp după aceasta, a avut loc un sinod condus de 
Sfântul Teodor din Tars, Arhiepiscopul de Canterbury”, şi Cuthbert a 
fost ales, fără a fi de faţă, episcop de Lindisfarne“. Regele însuşi, 
împreună cu mulți alți clerici şi credincioşi, s-a dus la Cuthbert pe 
insulă, rugându-l în genunchi, cu lacrimi, să primească darul episcopiei. 
Până la urmă sfântul a primit, văzând dragostea sinceră pe care i-o 
purtau cu toţii. A fost hirotonit în Duminica de Paşti a anului 685, în 
oraşul York, pe când avea 51 de ani. 

După ce a primit episcopia, şi-a înmulţit nevoinţele şi lupta, căci 
acum purta povara răspunderii pentru nenumărate suflete. Nu băga 


3% Ps. 89, 10 

37 Cuviosul Beda, op. cit., în loc. cit., p. 102 

38 Ibidem, p. 102 

Despre Sfântul Teodor şi despre lucrarea lui, v. mai sus, pp. 82 sq. 

+ De fapt, episcop de Lindisfarne a fost ales Sfântul Eata, iar Cuthbert a fost ales episcop de 
Hexham. Înainte însă de a fi hirotonit, Cuthbert l-a rugat pe Eata să facă schimb de episcopii, 
pentru că nu vroia să părăsească mănăstirea din Lindisfarne. 

defel în seamă strălucirea lumească de care era înconjurat, ci se înfrâna 
în toate, de parcă încă se afla pe insula sa, în singurătate. Făcea tot ce 
putea pentru a fi un păstor desăvârşit, şi pentru aceasta Dumnezeu l-a 
slăvit în ultimii săi ani de viaţă prin minuni nenumărate, încât întreg 
poporul îl iubea ca pe un părinte al lor preacinstit. Dintre aceste minuni, 
ca să nu lungim cuvântul, vom aminti doar câteva, şi chiar şi pe acestea, 
numai în treacăt. 

Sfântul a vindecat cu apă sfințită pe soția bolnavă a unui ostaş. 
Aceasta se afla pe patul de moarte şi, fiind stropită de către un preot 
cu puţină apă binecuvântată de episcop, şi-a revenit în întregime. 
Altădată, sfântul a folosit nişte ulei sfinţit, cu care a uns capul bolnav 
al unei călugăriţe. Şi aceasta şi-a dobândit vindecarea. Chiar şi numai 
o bucăţică de pâine binecuvântată de către Cuthbert a fost de ajuns 
pentru a-l vindeca pe Hildmer, omul din a cărui soţie Cuthbert scosese 
un demon. Dar sfântul a tămăduit şi fără a se folosi de lucruri văzute, 
adică doar prin rugăciune. Aflându-se într-un sat îndepărtat şi sărac, 
i-a fost adus pe o targă un băiat aflat pe patul de moarte. Sfântul l-a 
binecuvântat, iar acesta, care se chinuia de multă vreme cu o boală 
groaznică, s-a vindecat. Odată a izbucnit o molimă cumplită de ciumă, 
încât doar o mică parte dintre credincioşi mai rămăseseră în viaţă. 
Sfântul alerga cu râvnă prin toată eparhia, pentru a aduce mângâiere 
oamenilor nenorociţi şi a le uşura durerea. A ajuns într-un sat, unde a 
văzut o femeie cu faţa arsă de lacrimi, care ţinea un copilaş în brațe. 
Tocmai îşi îngropase celălalt copil, iar acesta pe care îl strângea la 
piept era şi el pe moarte. Cuthbert s-a dus la ei, l-a binecuvântat pe 
copil şi l-a sărutat, liniştind-o pe mamă. „Nu te teme. Nu vei mai pierde 
pe nimeni altcineva din familia ta.”*! Aşa s-a şi întâmplat. În scurtă 
vreme copilul s-a făcut bine. 

26. Când regele Ecgfrith a plecat la luptă împotriva picților, cu 
care s-a purtat nespus de crud şi nemilos, sfântul a ştiut că se apropia 
împlinirea profeţiei sale. Pentru aceea a plecat la Carlisle, unde se afla 
regina. A doua zi, în timp ce vorbea cu nişte credincioşi, a simţit dintr-o 
dată o tulburare puternică, încât a fost nevoit să se sprijinească de 


4! Cf. ibidem, p. 112 

toiag ca să nu cadă. Faţa lui s-a umplut de durere, şi a rostit aproape în 
şoaptă: „Poate că acum se hotărăşte soarta bătăliei.”* Apoi s-a dus 
să-i spună reginei cele ce i se întâmplaseră. 

A doua zi era duminică şi, la sfârşitul cuvântului său, Cuthbert a 
început să vorbească credincioşilor despre cele ce le presimţise. I-a 
îndemnat să privegheze pentru a nu cădea în ispită“, şi le-a arătat că 
trebuie să fie întotdeauna pregătiți pentru orice ar îngădui Dumnezeu. 
Pentru aceasta le-a spus o întâmplare din vremea pe când trăia în pustie: 

„Odată au venit nişte frați la mine pe insulă, în ziua de Crăciun. 
Au început să mă roage să ies afară din casă, pentru a ne bucura 
împreună de praznicul cel mare. Până la urmă am făcut după cum mă 
rugau. Ne-am aşezat la masă şi am început să mâncăm. Deodată, în 
timpul mesei, le-am spus astfel: 

«Fraţilor, să fim cu luare aminte şi să ne păzim, ca să nu fim duşi 
în ispită.» 

Ei însă mi-au răspuns; 

«Dar, părinte, să ne bucurăm astăzi; este Crăciunul, Naşterea 
Domnului nostru Iisus Hristos!» 

«Bine, atunci să ne bucurăm.» 

Ne-am continuat mâncarea, însă după câtva timp iarăşi le-am spus 
aceleaşi lucruri, anume că să fie treji în rugăciune şi în post. Şi ei, la 
rândul lor, mi-au spus că măcar de Crăciun pot să petreacă fără grijă, 
fiind o sărbătoare aşa de mare, şi că sunt atâtea alte zile în care se 
poate face rugăciune şi post. Eu din nou am primit cuvintele lor. Când 
însă şi a treia oară am rostit aceleaşi îndemnuri, fraţii şi-au dat seama 
că nu fără pricină eram neliniștit. Deşi nici eu nu ştiam ce se întâmplă, 
simţeam în inima mea că trebuie să le grăiesc astfel. Într-adevăr, când 
s-au întors la mănăstire, au găsit un frate mort de ciumă. Vreme de un 
an de zile, boala a bântuit în mănăstire, omorând aproape pe toți părinții 
care trăiau în obşte.” 

După sfârşitul acestei cuvântări, oamenii s-au gândit că sfântul le 
profețea că vor fi loviți de o molimă de ciumă. Când însă a doua zi un 


* Ibidem, p. 105 
33 Mt. 26, 41 
+ Cf. Cuviosul Beda, op. cit., în loc. cit., p. 106 

fugar a venit de pe câmpul de luptă, vestind moartea regelui, şi-au dat 
cu toţii seama despre ce ispită vorbea omul lui Dumnezeu. 

27. Cel mai bun prieten al lui Cuthbert a fost Sfântul Herbert, care 
se nevoia ca sihastru pe o insulă din lacul Derwent. Acesta avea obiceiul 
ca în fiecare an să-l viziteze pe Cuthbert pentru a lua sfat de mântuire 
de la el. Auzind despre Cuthbert că este la Carlisle, Herbert a venit 
pentru a-l întâlni din nou. Văzându-se, s-au sărutat cu bucurie şi au 
început să vorbească despre diferite lucruri duhovniceşti. În timp ce 
vorbeau, Cuthbert i-a spus lui Herbert cu voce foarte firească: „Adu-ţi 
aminte, frate Herbert, să mă întrebi acum orice ai nevoie să întrebi. 
Aceasta este ultima dată când ne vedem cu ochi trupeşti, căci ştiu că a 
sosit timpul ca să-mi las deoparte cortul acesta pământesc. Vremea 
plecării mele este aproape."* Auzind acestea, Herbert s-a aruncat 
plângând la picioarele sfântului. „În numele Domnului, nu mă părăsi. 
Adu-ţi aminte de prietenul tău şi cere-i milei dumnezeieşti să îngăduie 
ca, după cum am slujit împreună în această viaţă, la fel să şi plecăm 
împreună pentru a vedea slava cea cerească. Ştii că m-am străduit 
întotdeauna să-ți urmez poruncile, şi ori de câte ori neştiinţa sau 
slăbiciunea omenească m-au făcut să rătăcesc, am făcut canonul pe 
care tu l-ai crezut de cuviinţă.”* 

Cei doi s-au rugat îndelung. În cele din urmă, Cuthbert s-a ridicat 
zâmbind, încredințându-l pe Herbert că rugăciunea lor fusese auzită. 
Într-adevăr lucrurile s-au petrecut după cuvântul sfântului. Cei doi nu 
s-au mai văzut în timpul vieţii, iar Herbert a murit după o boală lungă 
şi chinuitoare, în aceeaşi zi în care şi Cuthbert părăsea lumea aceasta”. 

28. Simţind că sosise timpul să plece înspre cereştile locaşuri, 
Cuthbert a hotărât să-şi lepede slujirea de episcop, ca să se poată pregăti 
mai bine pentru ieşirea din trup. A vrut însă ca înainte de a face aceasta 
să-şi mai vadă o dată eparhia, cu atât mai mult cu cât stareţa Elfleda, 
de care am vorbit înainte, îl rugase să vină să o vadă o ultimă dată. 
Astfel, s-au hotărât să se întâlnească la un metoc al mănăstirii Whitby, 
unde Cuthbert trebuia să sfinţească o biserică. Ajuns acolo, a fost 


45 Ibidem, p. 108 
4 Cf. ibidem, p. 108 
+ Din această pricină, cei doi prieteni sunt sărbătorii în aceeaşi zi (20 martie). 

chemat la masă, însă în timp ce mâncau dintr-odată s-a oprit din vorbit, 
răpit fiind de lucrurile cereşti. Faţa sa şi-a schimbat culoarea, iar mâinile 
i-au slăbit, încât cuțitul pe care-l ţinea a căzut pe podea. Întrebat cu 
stăruință despre pricina pentru care se oprise din mâncat, sfântul a 
recunoscut că văzuse ridicându-se la cer sufletul unui om care se 
învrednicise de slava cea cerească. Aflând că este vorba de cineva din 
mănăstirea sa, stareţa a trimis de îndată un slujitor pentru a vedea cine 
murise. Între timp, stareţa l-a rugat pe sfânt să-i spună numele celui 
mort, însă Cuthbert a proorocit că ea însăşi îi va spune numele a doua 
zi la Liturghie. Slujitorul trimis a ajuns la mănăstire, însă acolo nu 
murise nimeni, aşa că a fost nevoit să se întoarcă. Pe drum, a văzut 
nişte argați de-ai mănăstirii ducând un om la groapă. Era unul dintre 
ciobani, care căzuse din copac şi murise. 

A doua zi, când Elfleda a aflat despre aceasta, nu şi-a dat seama că era 
vorba despre dreptul de care vorbise Cuthbert cu o zi înainte. De aceea s-a 
grăbit la episcop, care slujea Liturghia şi tocmai făcea pomenirile pentru 
morți, şi i-a strigat acestuia din biserică: „Pomeneşte, preasfințite părinte, şi 
pe slujitorul meu Hadwald, care a murit ieri căzând dintr-un copac.” Şi 
astfel, fără a-şi da seama, stareţa a împlinit profeția sfântului, încât toți s-au 
minunat de darul lui Dumnezeu ce sălăşluia în cuviosul bărbat. 


Retragerea din scaunul episcopal şi moartea sfântului 


29. După ce a lepădat povara episcopală, sfântul s-a întors la 
preaiubita-i linişte, pentru a putea scoate spinii grijilor lumeşti care îl 
răniseră vreme de doi ani. Dumnezeu a lucrat prin el o nouă minune 
aici, pentru a arăta tuturor că trebuie avut ascultare chiar şi în cele mai 
neînsemnate porunci. 

Într-una din zile, au venit nişte fraţi ca să-i ceară sfat. După ce a 
vorbit îndeajuns cu ei le-a spus: „Este timpul să mă întorc în chilia 
mea. Şi voi sunteţi gata de plecare, însă înainte de a porni, luați ceva 
să mâncaţi. Luaţi gâsca aceea care atârnă de perete, gătiţi-o şi 
mâncaţi-o, iar apoi plecaţi în numele Domnului."%* 


48 Cf. ibidem, p. 113 
* Ibidem, p. 115 

După ce a intrat, frații au aşternut masa, însă pentru că aveau 
destulă mâncare, s-au hotărât să nu se mai obosească cu gâsca, ci să 
mănânce din cele ce aveau cu ei. Însă după ce au terminat şi au vrut să 
urce în bărci pentru a pleca, o furtună neaşteptată s-a pornit, încât 
de-abia au putut să tragă înapoi la mal. Văzând aceasta, s-au dus să i 
se plângă lui Cuthbert pentru întârziere, dar acesta nu le-a spus decât 
că să aibă răbdare. După ce a trecut o săptămână de furtună neîncetată, 
sfântul s-a dus să vadă ce se întâmplă cu fraţii. Când a văzut gâsca 
încă atârnând de perete, i-a mustrat zâmbind pentru neascultarea lor. 

„ȘI vă mai miraţi că marea nu vă lasă să mergeţi! Hai, repede, 
băgaţi-o în oală, gătiţi-o şi mâncaţi-o, iar apoi marea se va linişti şi 
veţi putea pleca.” 

De data aceasta l-au ascultat fără nici o împotrivire, şi toate s-au 
împlinit întocmai. De îndată ce gâsca a început să fiarbă, marea s-a 
liniştit şi frații au putut să se întoarcă la mănăstire. 

30. Doar două luni i-a îngăduit Dumnezeu sfântului să se bucure 
de pustia cea binecuvântată. De Crăciun a plecat în mănăstire pentru a 
lua parte la dumnezeiasca Liturghie. Apoi a fost condus de o mulțime 
de fraţi la barca cu care vroia să se întoarcă pe insula sa. Întrebându-l 
unul dintre ei, care era mai simplu, când o să-l revadă, Cuthbert le-a 
răspuns liniştit: „Când îmi veţi aduce înapoi trupul mort.””! 

Apoi, cu trei săptămâni înainte de moartea omului lui Dumnezeu, 
Herefrith, egumenul de la Lindisfarne, s-a dus pe insulă. Când l-a 
salutat pe Cuthbert, acesta nu a putut decât să ofteze. Cu o seară înainte 
fusese lovit de boala care avea să-i aducă moartea. Herefrith însă nu a 
băgat de seamă suferința sfântului. Când i-a cerut binecuvântare să 
plece, Cuthbert i-a spus liniştit că ar vrea să fie înmormântat lângă 
paraclisul său, pe insulă, înfăşurat într-un veşmânt pe care şi-l pregătise 
dinainte. Auzind asemenea cuvinte, Herefrith s-a speriat şi l-a rugat 
cu lacrimi pe sfânt să-i îngăduie să trimită nişte fraţi ca să-l îngrijească. 
Cuthbert însă nu a vrut: 

„«Du-te acasă acum, dar să te întorci la timpul potrivit.» Deci nu am 
putut nicicum să-l înduplec,” povesteşte Herefrith, „în ciuda rugăminţilor 


5 Ibidem, p. 115 
5I Ibidem, p. 116 

mele; şi în cele din urmă l-am întrebat când ar trebui să ne întoarcem la el. 
«Când va vrea Dumnezeu,» a răspuns «şi când EI Însuşi vă va arăta.» "2 

Ajungând la Lindisfarne, Herefrith a poruncit fraților să facă 
rugăciune neîncetată pentru sănătatea sfântului. Când au vrut să se 
întoarcă pentru a-l sluji, pe mare s-a pornit o furtună năpraznică, care 
i-a ținut vreme de cinci zile în mănăstire. Aceasta a fost însă după 
rânduiala lui Dumnezeu, pentru a-i da prilej sfântului să se curețe prin 
suferință şi prin lupte grele cu vrăjmaşul diavol, de orice urmă de 
neputinţă şi de slăbiciune omenească. 

Când în cele din urmă au izbutit să se întoarcă pe insula Farne, 
l-au găsit pe Cuthbert în casa de oaspeţi, slăbit în întregime, de-abia 
viu, aşteptând ajutorul lor. Avea o rană deschisă la picior, care trebuia 
îngrijită. Herefrith însuşi l-a slujit: 

„«Domnul meu episcop, văd cât de mult ai suferit de când te-am 
părăsit, şi mă mir de ce nu ai îngăduit nimănui să stea să-ți poarte de 
grijă.» 

«A fost voia lui Dumnezeu să fiu lăsat să sufăr singur pentru o 
vreme, fără ajutor şi fără tovărăşie. De când ai plecat, boala s-a înrăutățit 
mereu, aşa că m-am ridicat şi am venit aici afară pentru ca atunci când 
veţi fi ajuns, să puteţi să mă găsiți fără a vă mai necăji să intrați în 
mănăstire. De când am venit şi m-am aşezat aici, nu m-am mai mişcat 
defel, ci aşa am rămas vreme de cinci zile la rând.» 

«Dar domnul meu, cum ai putut trăi în chipul acesta? Ai petrecut 
fără mâncare în tot acest timp?» A întors aşternutul pe care şedea şi 
mi-a arătat cinci cepe. 

«Aceasta mi-a fost mâncarea în ultimele cinci zile. Ori de câte ori 
gura îmi era uscată sau îmi ardea de prea multă foame sau sete, mă 
împrospătam şi mă răcoream cu astea.» Una dintre cepe era mai puţin 
de jumătate roasă. A adăugat: 

«Niciodată nu m-au ispitit vrăjmaşii cu atâta putere, cum au făcut-o 
în ultimele cinci zile.» 

Apoi Herefrith s-a întors la Lindisfarne, lăsând nişte frați pentru 
a-i sluji sfântului. Unul dintre ei era bolnav de diaree, dar Cuthbert 


* Ibidem, p. 117 
5 Ibidem, p. 118 


243 


Vrap BENEA 


ceruse anume a fi îngrijit de către acesta, pentru că era un călugăr 
blând şi ascultător. Când frații au aflat că sfântul ceruse să fie 
înmormântat pe insulă, s-au hotărât să-l roage să le îngăduie să-i aducă 
trupul la mănăstire. Auzind rugămintea lor, Cuthbert s-a împotrivit. 
„Vreau să rămân aici, unde am luptat lupta mea pentru Domnul. [...] 
Apoi, dacă o să fiu adus la mănăstire, o să vină la mormântul meu 
lume multă, căci deşi nu sunt nimic, faima mea s-a răspândit până 
peste hotare. Pentru aceasta, voi o să vă pierdeţi liniştea." Însă frații 
au stăruit cu lacrimi ca sfântul să le facă bucuria de a-şi lăsa rămăşiţele 
pământeşti la Lindisfarne. Până la urmă, Cuthbert a primit. I-a sfătuit 
însă să-l îngroape în biserică, pentru a mai micşora numărul celor ce 
vor veni să se închine la mormântul său. După aceea, starea sănătăţii 
cuviosului s-a înrăutățit tot mai mult. Dându-şi seama că se apropie de 
sfârşit, a cerut ca fratele care suferea de diaree să-l ducă în chilie. Până 
atunci, nimeni nu mai intrase în sihăstria sa. După câteva ore fratele a 
ieşit, chemându-l pe Herefrith, căruia cuviosul vroia să-i încredinţeze 
ultimele poveţe. Tot atunci, călugărul cel ascultător le-a spus cu bucurie 
celorlalți că, din clipa în care intrase în chilia lui Cuthbert, simțise că 
fusese tămăduit de boala sa. 

31. Ultimele cuvinte ale sfântului, pe care i le-a spus lui Herefrith, 
au fost un îndemn de a păstra cu orice preţ pacea şi dragostea în 
mănăstire, şi de a fugi de cei ce caută să facă zâzanie şi sminteală. 

„Să purtați mereu grijă să îndepliniţi rânduielile de viaţă 
călugărească pe care Dumnezeu, în mila Sa cea cerească, a crezut de 
cuviinţă să le aşeze prin slujirea mea. Ştiu că deşi unii m-au disprețuit 
în această viață, totuşi după moartea mea vor vedea că învățăturile 
mele nu trebuie să fie lepădate aşa de uşor. 5 

„Apoi,” povesteşte Herefrith, „a petrecut ziua liniştit, până seara, 
aşteptând bucuriile lumii care va să vină, şi şi-a continuat în pace 
rugăciunile de-a lungul nopţii. La timpul obişnuit pentru rugăciunea 
de seară, i-am dat Tainele cele care duc în viaţa veşnică. Întărit astfel 
cu Trupul şi Sângele Domnului, pregătindu-se pentru moartea care 


s+ Cf. ibidem, p. 119 
5 Cf. ibidem, p. 120-121 


244 


VIEŢILE SFINȚILOR ORTODOCŞI DIN APUS. SFINŢII INSULELOR BRITANICE 


ştia că avea să vină, şi-a ridicat ochii înspre cer, întinzându-şi mâinile 
în sus şi, cu mintea răpită de laudă către Dumnezeu, şi-a trimis sufletul 
în bucuria Raiului."S*Era noaptea de 20 martie, anul 687 d. Hr. 
Cuthbert nu avea decât 53 de ani. 

32. După mutarea sa, Herefrith a trimis pe un frate să urce pe cel 
mai înalt deal al insulei, cu o lumânare aprinsă, pentru a vesti celor 
din Lindisfarne moartea sfântului. Aceştia se aflau la priveghere. A 
doua zi, au pus preacinstitul trup al sfântului într-o barcă, aducându-l 
la mănăstire. Pe mal a fost întâmpinat de cântăreți şi de mulțimi 
nenumărate de oameni, care veniseră să-şi ia rămas bun de la cel ce le 
purtase de grijă în timpul vieţii sale ca un părinte iubitor. A fost îngropat 
într-un sicriu de piatră, în Biserica Sfântului Apostol Petru. 

33. După moartea sa, minunile şi vindecările sfântului nu numai 
că nu au încetat, ci dimpotrivă, au sporit, pe măsura credinţei oamenilor. 
Pentru că aşa se şi întâmplă cu cei ce în această viaţă au bineplăcut lui 
Dumnezeu. După trecerea lor din această lume stricăcioasă, ei 
dobândesc în faţa Stăpânului a toate mult mai multă îndrăzneală decât 
avuseseră pe pământ, şi pot astfel să le ajute în toate nevoile, tuturor 
celor care le cer ajutorul cu credință nestrămutată. Aceasta se poate 
vedea din viaţa tuturor cuvioşilor şi mucenicilor celor de-Dumnezeu- 
purtători, care au câştigat prin luptele lor, cu ajutorul harului 
dumnezeiesc, Împărăţia cerurilor. 

De pildă, chiar după îngroparea sfântului a venit la Lindisfarne un 
băiat stăpânit de un duh necurat. Acesta îl chinuia înfricoşător, încât 
copilul striga ca o fiară şi muşca orice îi stătea la îndemână. Tatăl lui, 
îndurerat peste măsură, fusese îndemnat să vină la Lindisfarne la 
moaştele mucenicilor care se găseau acolo, pentru a afla vindecare. 
Totuşi, mucenicii, poate pentru a arăta îndrăzneala pe care o câştigase 
Cuthbert înaintea lui Dumnezeu, au întârziat cu izbăvirea. Nimeni nu 
ştia ce să mai facă cu băiat, căci speria pe oricâți îl vedeau sau îl 
auzeau. În cele din urmă, un preot a fost luminat de Dumnezeu şi s-a 
gândit să ia nişte pământ din locul unde fusese aruncată apa cu care 
călugării spălaseră trupul cel neînsufleţit al lui Cuthbert. A amestecat 


s Ibidem, p. 121 

acest pământ în puţină apă şi s-a dus pentru a-i da nenorocitului copil 
să bea. În clipa în care băutura cea de-viață-făcătoare a atins gâtul 
bolnavului, duhul cel rău, scoțând un țipăt îngrozitor, a părăsit trupul 
lui. Apoi, băiatul a adormit adânc, iar a doua zi când s-a trezit era pe 
deplin vindecat. Mai târziu, pământul de pe locul în care fusese aruncată 
apa s-a făcut un adevărat loc de tămăduire pentru toţi cei aflați în 
nevoi. 

34. La 11 ani după adormirea sfântului, fraţii au fost însuflați de 
Dumnezeu să-i dezgroape trupul. Vroiau să aşeze oasele într-o mică 
raclă de lemn, pe care o pregătiseră anume pentru aceasta, şi apoi să 
pună racla spre închinare. Sfântul Edbert, episcopul de Lindisfarne”, 
a dat binecuvântare pentru aceasta, poruncindu-le să facă dezgroparea 
în ziua de 20 martie, data morţii sfântului. Astfel au şi făcut, numai că 
atunci când au deschis sicriul, au aflat nu oasele lui, ci trupul neputrezit. 
Într-adevăr, Dumnezeu îl slăvise pe robul Său cu moaşte nestricăcioase 
şi izvorâtoare de mir. Arăta de parcă era încă în viaţă, şi până şi 
încheieturile mâinilor şi picioarelor îi erau moi. Chiar hainele arătau 
de parcă atunci fuseseră îmbrăcate. Călugării au rămas înmărmuriți şi, 
după o scurtă rugăciune, au alergat la episcop pentru a-i vesti minunea. 
Acesta le-a poruncit să facă o altă raclă pentru sfânt, unde să-i pună 
trupul. Când după două luni Edbert a murit, răpus de o boală cruntă, a 
fost îngropat, după cum profeţise, în mormântul rămas gol al lui 
Cuthbert. 

Cinstirea sfântului în popor a crescut apoi foarte repede. Peste 150 
de biserici i-au fost închinate în Anglia şi în Scoția, încât pe bună dreptate 
Cuthbert a fost socotit cel mai iubit sfânt englez. După moartea lui, 
insula Lindisfarne a fost numită „Insula sfântă” şi a ajuns un adevărat 
Munte Athos al Angliei". Aceasta până în anul 793, când vikingii au 
pustiit mănăstirea, omorându-i pe călugări şi punând capăt pentru 
totdeauna vieţii monahale de aici. Călugării care au scăpat cu viață au 
luat moaştele părintelui lor şi le-au purtat peste tot prin Anglia, căutând 


37 Edbert a fost urmaş al lui Cuthbert pe scaunul de episcop de Lindisfarne. Foarte învăţat în 
Sfintele Scripturi, el avea obiceiul, ca şi Cuthbert, să petreacă fiecare Post Mare retras pe o 
insulă, în post şi rugăciune. A murit în anul 698 şi este sărbătorit la 5 mai. 

58 Phillips, Andrew, op. cit., p.29 

Crucea Sfântului Cuthbert, descoperită pe pieptul sfântului 
la ultima deschidere a raclei moaştelor lui, în anul 1827. Crucea este din aur. 


un loc în care să le adăpostească. Până la urmă au aşezat trupul sfântului 
în catedrala din oraşul Durham, unde acesta odihneşte până azi”. 

Insula sfântă şi insula Farne, locurile în care s-a proslăvit sfântul, 
au devenit în zilele noastre adăpost pentru păsările sălbatice, astfel că 
nimic nu mai dă de bănuit astăzi că în acele locuri Sfântul Cuthbert a 
luptat odată până la sânge împotriva oştirilor întunericului, biruindu-le 
prin puterea crucii celei de-viaţă-făcătoare, sau că acolo el s-a rugat 
cu lacrimi pentru iertarea păcatelor lumii întregi. 


Pentru rugăciunile Sfântului Părintelui nostru Cuthbert, Doamne Iisuse 
Hristoase, Fiul lui Dumnezeu, miluieşte-ne şi ne mântuieşte pe noi. Amin! 


5 În anul 1104, racla sfântului a fost deschisă pentru a-i fi cercetat trupul şi s-a descoperit că acesta 
era încă neputrezit. Apoi, racla a rămas nemişcată până în timpul Reformei, când a fost distrusă de 
protestanți. Vrând să ardă şi trupul lui Cuthbert, aceştia au rămas uimiți văzând cât de neputrezite 
erau moaştele, şi de frică au hotărât să le îngroape în locul în care se aflaseră la început. Trupul 
sfântului a fost cercetat din nou în veacul al XIX-lea când, din rânduiala nepătrunsă a lui Dumnezeu, 
din el nu s-au mai găsit decât sfintele oase. Cf. Farmer, David Hugh, op. cit., p. 145 

Troparul Sfântului Guthlac, glas IV: 


Căile proorocului Ilie şi cărarea cea dreaptă a Înaintemergătorului 
Ioan ai urmat, Părintele nostru Guthlac. Ajuns-ai locuitor în mlaștinile 
din Crowland, şi în singurătate ai adus rod însutit, biruindu-i pe diavoli 
şi vindecând pe cei bolnavi. Mijloceşte dar şi acum înaintea lui Hristos 

Dumnezeu să se mântuiască sufletele noastre. 


Introducere 


Sfântul Guthlac s-a nevoit pustniceşte în mlaştinile din Anglia de 
Răsărit, la sfârşitul veacului al VII-lea şi începutul veacului al VIII-lea. 
După Sfântul Cuthbert, el este cel mai cunoscut dintre sfinţii pustnici 
ai poporului englez, fiind numit pe drept cuvânt „Sfântul Antonie al 
englezilor”. „Viaţa” lui, scrisă de un oarecare Felix, în limba latină, la 
puţină vreme după moartea sfântului, s-a păstrat până în zilele noastre, 
fiind o mărturie neprețuită pentru luptele cele spre mântuire pe care 
le-a purtat cu vitejie omul lui Dumnezeu.! 


Naşterea şi anii de tinereţe ai sfântului 


1. Cuviosul Guthlac s-a născut în anul 673 d. Hr., în timpul domniei 
regelui Merciei?, Ethelred, dintr-o familie de neam mare şi foarte bogată. 


! V, Felix, The life of St. Guthlac, în ***, Anglo-Saxon Prose, Dent, London şi Rowman and 
Littlefield, Totowa, New Jersey, 1975, editare şi traducere în limba engleză de Michael 
Swanton. 

? Regatul Merciei se găsea în partea centrală a Angliei de astăzi, de-a lungul râului Trent, şi era 
locuit de angli. 

Părinții săi se numeau Pendwald şi Tette. După ce au trăit câtăva vreme 
împreună, mama sfântului a luat în pântece, iar când s-a împlinit sorocul 
celor nouă luni şi a venit vremea să nască, Dumnezeu a trimis din cer 
un semn minunat, pentru a face cunoscut tuturor că-l alesese pe pruncul 
care se va naşte spre a-l sluji Lui. Căci într-adevăr, mulţime de oameni 
au văzut o mână pogorându-se din cer şi ţinând o cruce de aur în mână. 
Şi mâna aceea s-a oprit în dreptul uşii casei în care Tette, mama sfântului, 
se chinuia în durerile naşterii. Văzând oamenii acea mână minunată şi 
preaslăvită, au venit în fugă la casa lui Pendwald şi s-au aşezat în 
genunchi în faţa uşii, rugându-se lui Dumnezeu să le descopere ce 
însemna acel semn dumnezeiesc. După ce şi-au terminat rugăciunea, o 
femeie a ieşit din casă spunându-le că tocmai se născuse un prunc de 
parte bărbătească. Iar ei toți au ştiut că acela avea să ajungă mare înaintea 
lui Dumnezeu, şi au răspândit vestea, încât în scurtă vreme se aflase 
despre naşterea lui Guthlac în întreaga țară. 

2. Apoi, după opt zile pruncul a fost botezat, punându-i-se numele 
Guthlac. Când a mai crescut, copilul s-a arătat a fi foarte cuminte, 
ascultând cu dragoste de toți. Petrecea tot timpul retras şi nu se juca 
împreună cu copiii de vârsta lui, nici nu spunea glume sau lucruri 
deşarte. Şi era cu mintea ascuţită, pururi vesel la față, şi curat şi 
nevinovat la suflet. 

Dar Dumnezeu a îngăduit robului Său să treacă prin valea cea 
amară a păcatului, deoarece ştia că pocăinţa lui de apoi avea să fie pe 
măsura rătăcirii sale. Căci trecând vremea, s-a făcut un tânăr puternic. 
Şi auzind despre faptele bărbaţilor viteji din vechime, despre luptele şi 
războaiele acelora, şi-a lepădat purtarea cea cuviincioasă a copilăriei, 
dorind să urmeze celor ce îşi făcuseră un nume pe câmpul de luptă. Era 
în vârstă de numai 15 ani, însă puterea lui era aceea a unui leu. Şi-a 
adunat nişte prieteni, apoi s-a înarmat şi s-a dus pentru a-l ajuta pe regele 
Ethelred în război. Fiind în slujba acestuia, era fără milă față de duşmanii 
săi. Cel ce i-a scris „viața? ne spune aceste cuvinte despre petrecerea lui 
din vremea în care se îndepărtase de Dumnezeu: „Apoi şi-a vărsat mânia 
asupra duşmanilor lui şi le-a ars cetatea şi le-a pustiit satele; şi a făcut un 
măcel mare prin tot ţinutul acela, şi a omorât şi a luat averea oamenilor. 3 


3 Felix, op. cit., p. 42 

Deşi ducea o viaţă aşa de sângeroasă, totuşi amintirea anilor 
copilăriei, în care trăise după voia lui Dumnezeu, nu se ştersese din 
inima lui. După chiar prima sa bătălie, mustrat fiind de conştiinţă, a 
hotărât să întoarcă celor pe care îi jefuise o treime din averea lor. 

3. Vreme de 9 ani a trăit Guthlac în acest fel de viaţă, prins în 
bătălii şi lupte cumplite. Şi s-a rătăcit pe căile lumii acesteia trecătoare. 
Însă Dumnezeu nu-l părăsise pe cel de care fusese părăsit, ci îi purta în 
continuare de grijă ca unuia care fusese ales încă din pântecele maicii 
sale. Căci Preamilostivul nostru Stăpân căuta prilejul potrivit pentru a 
grăi sufletului rănit al tânărului. Iar acest prilej a venit într-o seară, când 
Guthlac tocmai se întorsese istovit dintr-una din multele sale lupte. După 
ce s-a aşezat să se odihnească, o mulțime de gânduri au început să-i 
treacă prin minte. Şi dintr-odată „a fost însuflat cu frica lui Dumnezeu, 
şi inima lui s-a umplut de dragoste duhovnicească. Şi când s-a ridicat, 
s-a gândit la regii cei din vechime, care au părăsit lumea cu o moarte 
nenorocită şi cu o plecare jalnică din viaţa aceasta păcătoasă. Şi a văzut 
marea bogăţie pe care o avuseseră risipindu-se cu iuțeală. Şi a văzut 
propria lui viaţa grăbindu-se şi zorind înspre sfârşit. Şi apoi dintr-odată 
a fost aşa de însuflat de frica cea dumnezeiască, încât i-a făgăduit lui 
Dumnezeu că, dacă îi va îngădui să trăiască până dimineața, va deveni 
slujitorul Său." Iată purtarea de grijă cea nepătrunsă a Preabunului nostru 
Dumnezeu! Că în fel şi chip face pentru a ne aduce pe noi la dragostea 
şi la ascultarea de El. Unora le trimite necazuri şi boli şi greutăți pentru 
a-i face să-şi lepede viaţa lor cea rea. Iar altora, precum fericitului Guthlac, 
le grăieşte în adâncul inimii, descoperindu-le deşertăciunea lumii acesteia 
şi vremelnicia ei. Şi Dumnezeu a ales chipul acesta de a-l întoarce la 
Sine pe cuviosul Guthlac, înainte-ştiind că sfântul, odată hotărând 
lepădarea de lume, nu va mai întoarce privirea înapoi spre cele trecătoare. 


Lepădarea lumii şi viaţa în pustie 
4. Făcându-se ziuă, Guthlac le-a spus însoțitorilor săi să-şi caute 


alt conducător, pentru că el hotărâse să devină slujitor al lui Hristos. 
Nici plânsul prietenilor săi, nici dragostea părintească şi nici bogăţiile 


+ Ibidem, p. 42 

pe care le strânsese nu au putut să-l despartă pe robul lui Dumnezeu 
de dragostea care se aprinsese în inima lui.’ 

În aceeaşi zi, fiind de 24 de ani, s-a dus în mănăstirea Repton, 
cerându-i stareţei să-l primească ca frate.“ La puţin timp după aceea a 
fost tuns călugăr. De atunci a hotărât să nu mai pună în gură vin sau 
altă băutură. Vreme de doi ani, trăind în mănăstire, a învăţat pe de rost 
Psaltirea şi multe cântări şi rugăciuni, şi întregul tipic bisericesc. lar 
fraţii, văzând viaţa lui cea plină de înfrânare, la început l-au urât şi 
l-au disprețuit. Însă în scurt timp dragostea sfântului a biruit răutatea 
lor, şi au început să-l iubească toţi ca pe un mare nevoitor. 

Dar Guthlac nu era mulțumit de această viaţă, căci inima sa era 
aprinsă de un dor neostoit după dragostea lui Dumnezeu. Pentru 
aceasta căuta mereu să trăiască singur şi fără tovărăşie, pentru a putea 
să petreacă mai mult timp cu Cel de care fusese rănită inima Lui. Şi în 
timp ce se chinuia astfel, neştiind cum să-şi potolească setea sufletului, 
a auzit despre pustnicii cei din vechime, care ardeau de dragoste pentru 
singurătate şi linişte. Şi citind vieţile acelora, inima lui s-a umplut de 
harul lui Dumnezeu, care îl îndemna prin dor nepotolit să lepede cu 
desăvârşire petrecerea împreună cu oamenii. 

5. În Anglia de Răsărit se găsea un ţinut aflat la foarte mică înălțime, 
acoperit cu mlaştini uriaşe, care se întindeau la nesfârşit, până către 
malul Mării Nordului. Acest ținut mlăştinos” era plin de ostroave mici, 
smârcuri, uneori acoperite de ape, în care mişunau mii de vietăți 
sălbatice. Toate bălțile erau pline de stuf şi acoperite cu hăţişuri şi ierburi 
înalte, încât oricine s-ar fi putut rătăci foarte lesne în asemenea sălbăticie. 

Auzind fericitul Guthlac de o asemenea singurătate, atât de potrivită 
pentru dorul său, s-a dus într-acolo pentru a găsi o insulă pe care să se 
retragă. Ajungând în acel ţinut, a găsit un om care 1-a vorbit despre o 
insulă cu totul necunoscută şi bună pentru locuit. Şi auzind sfântul despre 
insula aceea pustie, îndată s-a aprins inima lui, încât l-a rugat pe acel 
om să-l ducă acolo. Au luat o barcă cu care au străbătut mlaştinile, 


5 Cf. Rom. 8, 34-35 

*Mănăstirea din Repton era o mănăstire dublă. Despre mănăstirile duble, v. mai sus, nota 57, p. 81. 
7 În engleză: „The fens”. Acest ţinut care în vechime era foarte întins, astăzi a dispărut aproape 
în întregime. 

ajungând până la locul numit Crowland:. Insula era bântuită de diavoli 
şi pentru aceea toată lumea o ocolea. Însă Guthlac, având sufletul viteaz, 
n-a băgat în seamă ispita drăcească, ci s-a coborât din barcă, luându-şi 
rămas bun şi mulțumindu-i celui care-l adusese până acolo. 

Şi ziua în care a ajuns acolo era sărbătoarea Sfântului Apostol 
Vartolomeu. Pe acesta Guthlac îl iubea în chip deosebit şi îl avea la 
mare evlavie, pentru că de multe ori în cursul vieţii sale Apostolul cel 
dumnezeiesc îl ajutase în nevoi şi în necazuri”. 

6. După ce s-a aşezat pe insulă, a început să-şi caute un loc unde 
să stea. A găsit acolo o ridicătură de pământ, care înainte fusese folosită 
drept loc de îngropare pentru păgâni. Într-o parte a ei, această ridicătură 
era săpată, şi sfântul şi-a zidit acolo o colibă. Încă de la bun început, 
s-a hotărât să nu poarte haine de pânză sau de lână, ci numai din piei 
de animale. Rânduiala lui era aceasta, ca să nu mănânce nimic altceva 
decât pâine de orz şi să bea nişte apă, iar acestea cu măsură, şi doar 
după apusul soarelui. 

După aceea a început a-şi trăi viața după voia lui Dumnezeu şi 
după setea inimii sale, cântând psalmi şi rugându-se ziua întreagă. Însă 
vrăjmaşul mântuirii, care nu doarme niciodată, nu a putut îndura nevoința 
sfântului, şi de aceea a început să-l războiască cu mânie. Astfel, la puțină 
vreme după ce se aşezase pe insulă, a fost rănit cumplit în inima sa de 
săgețile otrăvite ale celui viclean. Căci a fost cuprins de o îndoială cruntă 
față de viaţa pe care o ducea, încât se îndoia dacă este bineplăcut lui 
Dumnezeu să trăiască în singurătate. „Şi a început să întoarcă lucrul 
acesta pe toate părțile în mintea sa, şi şi-a adus aminte păcatele şi răutăţile 
lui pe care le făcuse mai demult, gândindu-se că făcuse rele mai multe 
şi mai cumplite decât ar putea ispăşi vreodată.”! Adică, vrăjmaşul îl 
rănise cu săgeata cea amară a deznădejdii. După cum ne spun şi Sfinţii 
noştri Părinţi cei de-Dumnezeu-purtători, aceasta este arma cea mai 
puternică a vrăjmaşului, cu care încearcă să-i doboare pe cei mai viteji 
dintre ostaşii lui Dumnezeu. Dar şi această ispită este îngăduită de 


* În engleză, „Ținutul (sau Ţara) Ciorilor.” Într-adevăr, cum vom vedea mai departe, insula era 
plină de corbi. 

* În aceasta, Sfântul Guthlac se asemăna marelui părinte al călugăriei ruseşti, Sfântul Serghie 
din Radonej, care şi el îl avea ca ocrotitor şi apărător pe Sfântul Apostol Vartolomeu. 

10 Felix, op. cit., p. 46 

bunătatea lui Dumnezeu, pentru a vedea omul neputința cea desăvârşită 
a firii sale, şi a nu se mândri în faptele pe care le face cu ajutorul 
dumnezeiesc.!! Nu mai puțin de trei zile a fost lăsat sfântul lui Dumnezeu 
în această încercare, încât „nu mai ştia încotro să-şi întoarcă inima.”!? Şi 
aceasta arată tăria sufletului lui, că nu mulţi dintre sfinţi au putut să 
îndure atâta vreme întunericul deznădejdii. Iar într-a treia noapte a ajuns 
la capătul puterilor. Şi a început să cânte cu cuvintele prorocului David: 
„Şi când mă necăjeam am chemat pre Domnul, şi către Dumnezeul 
meu am strigat." lar atunci dintr-odată inima lui s-a umplut de 
încredințare dumnezeiască, şi a văzut o lumină strălucitoare, în care 
stătea mângâietorul său cel ceresc, Sfântul Apostol Vartolomeu. „Şi 
oaspetele ceresc, Sfântul Vartolomeu, l-a mângâiat şi l-a întărit cu 
cuvintele lui, şi i-a poruncit să nu se îndoiască, ci să fie hotărât, şi i-a 
spus că îl va ajuta în toate necazurile lui. Când Sfântul Guthlac a auzit 
aceste cuvinte de la credinciosul său prieten, s-a umplut de bucurie 
duhovnicească, şi şi-a întărit credinţa şi toată încrederea şi-a pus-o în 
Dumnezeu.”!4 

7. lar după ce Guthlac a biruit, cu ajutorul harului, această ispită, 
diavolii mai mult s-au înverşunat împotriva lui, începând a-l lupta nu 
într-ascuns, ci pe față. Şi multe necazuri şi încercări i-au adus, dintre 
care vom spune doar câteva, pentru a arăta înțelepciunea şi bărbăţia 
omului lui Dumnezeu. 

Odată, în timp ce se gândea la felul lui de viaţă, a văzut doi draci 
coborând din cer, care i-au spus ca unui vechi cunoscut: „Îţi ştim viaţa, 
cât şi statornicia credinţei; ştim şi că răbdarea ta este de nebiruit, căci te- 
am încercat în multe feluri cu vicleniile noastre, când ne-am trimis armele 


1 Vedem aceasta în vieţile multor sfinţi mari din vechime. Iar în vremurile mai noi, acest lucru 
s-a făcut vădit în viaţa cuviosului părintelui nostru Siluan cel din Sfântul Munte, care a primit 
de la Dumnezeu, în deznădejdea sa, binecunoscutul cuvânt: „Ține mintea în iad şi nu 
deznădăjdui.” Un alt cuvios al vremurilor noastre, Părintele Arsenie Boca, spune despre 
aceasta următoarele cuvinte: „Cea mai grea ispită pe care o poate întâmpina omul în calea 
mântuirii este ispita „nopţii din Gheţimani”, adică aparenta lăsare în părăsire din partea lui 
Dumnezeu. Dacă rezistă cineva la această probă, acela a dobândit desăvârşirea.” Boca, Arsenie, 
Tinerii, familia şi copiii născuți în lanţuri, Ed. Credinţa strămoşească, 2003, p. 181 

12 Felix, op. cit., p. 46 

B Ps. 17,7 

14 Felix, op. cit., p. 46 

împotriva ta. Dar de acum înainte nu te vom mai necăji şi nici nu te vom 
mai supăra. Nu numai că nu te vom împiedica de la ceea ce ţi-ai pus în 
gând să faci, ci îţi vom şi povesti despre toţi cei din vechime care au 
locuit pustietăţile, despre cum şi-au trăit viaţa. [...] Ei, prin înfrânarea lor 
şi-au omorât orice patimă în ei înşişi. Astfel că dacă doreşti să-ți speli 
păcatele pe care le-ai făcut în trecut, ar trebui să-ţi chinui trupul cu 
înfrânarea; pentru că în măsura în care te chinui în lumea aceasta, aşa 
vei fi întărit în veşnicie; şi în măsura în care înduri necazurile în viața de 
acum, aşa vei fi răsplătit în cea viitoare; şi când vei posti aici pe pământ, 
vei fi înălțat în ochii lui Dumnezeu. Astfel că postul tău nu trebuie să fie 
de două zile, sau de trei, sau de o zi, încât să te bucuri că ai o astfel de 
înfrânare;, ci este nevoie de un post de şapte zile pentru ca omul să se 
curățească.”!5. Iată viclenia cea mare a vrăjmaşului! Că se face şi 
„teolog”, numai pentru a-i doborî cu învăţăturile lui cele părut bune pe 
cei ce se străduiesc să trăiască după voia lui Dumnezeu. Însă sfântul nu 
s-a lăsat înşelat de această ispită, ci ştiind că diavolul, după cuvântului 
Mântuitorului, este pururea „mincinos, şi tatăl minciunii, "a grăit nici 
măcar băgând în seamă cuvintele celui rău: „Să dispară vrăjmaşii mei, 
Doamne Dumnezeul meu, căci pe Tine Te cunosc şi Te iubesc, că Tu 
eşti Făcătorul meu.” Şi la acest cuvânt, toată puterea celui rău s-a făcut 
nevăzută. lar Guthlac şi-a continuat cu smerenie felul său de viaţă, 
mâncând pâine de orz o dată pe zi, după apusul soarelui. 

8. Altă dată, când se afla la priveghere, deodată i-au apărut în colibă 
mulţime nenumărată de duhuri necurate, încât întreaga casă se umpluse 
de chipurile lor cele înfricoşătoare şi groaznice. Şi răspândeau o putoare 
de neîndurat, strigând în felurite chipuri şi urlând înspăimântător, încât 
întreg, cerul părea plin de fioroasele lor lătrături. Şi după ce au intrat în 
casă, îndată l-au legat pe omul lui Dumnezeu de mâini şi de picioare, 
scoţându-l afară şi apoi târându-l prin mlaştină şi scufundându-l în apele 
cele murdare. Şi l-au tras prin hăţişuri pline de scai şi de spini, încât tot 
trupul sfântului era rănit şi însângerat. lar apoi l-au lăsat o vreme să se 
odihnească. După aceea i-au poruncit să plece din pustie, care era casa 


15 Ibidem, pp. 46, 47 
16 In. 8, 44 
17 Ibidem, p. 47 

lor, căci altfel îl vor răni în chip şi mai înfricoşător. Dar sfântul lui 
Dumnezeu câştigase vitejia cea dumnezeiască, încât le-a grăit cu voce 
netulburată: „Domnul este de-a dreapta mea, ca să nu mă clatin." "8 

Şi auzind cuvintele acestea, dracii s-au năpustit toţi asupra lui, 
înfuriaţi peste măsură, şi au început să-l bată cu bice de fier. lar apoi l-au 
ridicat pe omul lui Dumnezeu şi l-au purtat vreme îndelungată prin 
văzduh, şi după aceea l-au dus la porțile iadului. Şi acolo l-au lăsat, iar 
ei s-au dus şi au început să-i chinuiască pe cei ce se aflau înăuntru. Şi 
văzând Guthlac chinurile cele mai presus de minte, s-a înfricoşat de 
groaza lor. lar duhurile cele necurate i-au strigat: „Putere ne este dată 
nouă să te zvârlim în chinurile acestei prăpăstii, iar aici este focul pe 
care tu însuţi l-ai aprins înlăuntrul tău.” Iar sfântul le-a răspuns: „Vai 
vouă, copii ai întunericului şi roade ale pierzării! Praf şi cenuşă sunteți; 
cine v-a dat vouă, netrebnicilor, să aveți putere să mă trimiteţi în aceste 
pedepse? Ei bine, aici sunt, pregătit, şi aştept voia Domnului meu; aşa 
că de ce să mă înspăimânt de amenințările voastre mincinoase?”% Şi 
auzind diavolii vorbele lui, s-au aruncat asupra lui, însă în clipa aceea o 
lumină a strălucit din cer, şi în ea se afla Sfântul Vartolomeu, apostolul. 
Iar din pricina frumuseţii şi a strălucirii lui celei negrăite, duhurile necurate 
s-au înspăimântat şi au fugit de la faţa sfântului. lar Guthlac, văzându-şi 
prietenul, s-a umplut de bucurie, căci a văzut dreapta Domnului 
izbăvindu-l şi din această ispită cumplită. Căci Dumnezeu îngăduise şi 
aceasta, pentru a găti mai mare cunună alesului Său. Apoi, sfântul apostol 
a poruncit duhurilor necurate să-l ducă pe Guthlac înapoi la chilia lui, 
iar acestea s-au supus neputincioase. Şi după ce l-au lăsat acolo, au 
plecat scrâşnind din dinţi, plângându-se că fuseseră biruite de smerenia 
şi de vitejia sfântului. 

9. Într-una din nopţi, în timp ce aţipise la rugăciune, Guthlac a auzit 
afară glasuri în limba britană. Pe atunci, britanii erau în război cu englezii, 
şi năvăleau uneori pentru a-i ataca şi a-i prăda. Ridicându-se de îndată din 
somn, sfântul a privit pe fereastră. Iar apoi şi-a văzut casa în flăcări şi pe 
britani aruncând cu sulițe înspre el. Însă omul lui Dumnezeu a simţit cu 


18 Ps. 15,7 
19 Felix, op. cit., p. 48 
% Ibidem, p. 48 

duhul că vrăjmaşii lui nu erau oameni în carne şi oase, ci duhuri necurate, 
şi a strigat cuvintele prorocului: „Să învie Dumnezeu şi să se risipească 
vrăjmaşii lui'?!, şi celelalte. Şi imediat au dispărut toate ca fumul. 

10. După câtăva vreme s-a făcut cunoscut şi altora despre 
petrecerea sfântului. Şi veneau câte unii la el pentru a lua sfat. lar unul 
dintre ei, un preot pe nume Bettelin, îl ruga stăruitor să-l primească 
drept ucenic. Şi până la urmă Guthlac a primit cererea preotului, 
făcându-i acestuia o chilie în apropiere. 

Văzând vrăjmaşul mântuirii noastre că prin viclenia lui nu poate 
nimic împotriva omului lui Dumnezeu, a început să-l ispitească prin 
oameni. Şi a semănat în inima lui Bettelin gând de trădare, încât preotul 
îşi spunea: „Dacă îl înjunghii şi îl omor (pe sfânt) voi putea stăpâni eu 
locul acesta după el, şi atunci oamenii lumii mă vor cinsti pe mine la 
fel cum îl cinstesc pe el acum." ? Venind deci odată Bettelin pentru a-l 
rade pe cap”, a simţit că este biruit de puterea gândului străin şi de 
dorința nestăpânită de a vărsa sângele omului lui Dumnezeu. Însă 
Guthlac dobândise puterea de a înţelege lucrarea celui rău, şi de îndată 
i-a vorbit cu voce blândă lui Bettelin. „O, Bettelin, de ce ai ascuns 
fiara cea blestemată în sânul tău? De ce nu scuipi de la tine otrava cea 
amară? Văd că eşti înşelat de duhul cel rău şi de gândul viclean din 
inima ta.”?” Auzind aceste cuvinte, ucenicul îndată şi-a venit în sine şi 
a căzut cu lacrimi la picioarele cuviosului, cerându-i iertare şi 
mărturisindu-şi păcatul.” 

11. Într-o altă noapte, diavolii au venit pentru a-l înfricoşa sub 
chipul a nenumărate fiare sălbatice. Ba urlau ca un leu, ba sâsâiau ca un 
şarpe, ba mugeau ca un bivol, ba lătrau ca un câine. Însă sfântul lui 
Dumnezeu s-a însemnat cu semnul cinstitei Cruci şi a disprețuit ispita, 
spunând acestea: „O, duh nenorocit şi rău, puterea ta este văzută, şi 


2 Ps. 67, 2 

2 Felix, op. cit., p. 50 

23 În vechime, mai ales în Apus, la călugărie se tundea tot părul de pe vârful capului, formându-se 
aşa-numita tunsură (ca o cunună de păr pe cap). Unii dintre călugări îşi păstrau pe mai departe 
această tunsură, răzându-şi părul de pe cap. Acest lucru era întâlnit şi în Răsărit până prin veacul 
al XV-lea, lucru care se poate vedea, de pildă, în icoana Sfântului Grigorie Palama. 

2 Cf. Felix, op. cit., p. 50 

25 Bettelin a ajuns până la urmă un vrednic urmaş şi ucenic al lui Guthlac, şi astăzi este cinstit 
ca sfânt, fiind prăznuit la 9 septembrie. 

tăria ta cunoscută. Acum, nenorocitule, iei chipul fiarelor sălbatice şi al 
păsărilor şi al şerpilor, tu, care mai înainte te-ai trufit vrând să fii asemenea 
lui Dumnezeu. Acum îți poruncesc în numele Dumnezeului celui veşnic, 
Care te-a făcut pe tine şi te-a aruncat din înălțimea cerului, să încetezi 
cu tulburarea aceasta!” Şi iarăşi ispita celui rău a încetat fără zăbavă. 

12. Odată a venit la el un om şi a scris nişte cuvinte pe o foaie de 
hârtie. Însă când a ieşit afară, nişte corbi i-au furat hârtia şi au plecat 
cu ea în mlaştină. Întorcându-se Guthlac, l-a văzut trist şi l-a mângâiat 
astfel: „Nu fi îndurerat, frate; ci precum corbul zboară pe deasupra 
mlaștini, la fel şi tu vâsleşti după el; şi aşa vei găsi hârtia.” Omul l-a 
ascultat şi a plecat înapoi. Şi în drumul lui a găsit în nişte stuf cartea 
care îi fusese furată. 

Într-adevăr, insula era plină de corbi, pentru care şi purta numele 
de Crowland. Şi aceia furau orice găseau la îndemână. lar sfântul îndura 
totul fără a se plânge sau a-i certa, deşi avea putere de stăpân asupra 
animalelor. De pildă, odată a venit la el un prieten apropiat, pe nume 
Wilfrid, care şi-a lăsat în barcă mănuşile. În timp ce vorbea cu Guthlac, 
dintr-odată a văzut un corb stând pe acoperişul casei, rupând o mănuşă 
cu ciocul. La mustrarea sfântului, corbul a lăsat mănuşa, luându-și 
zborul peste mlaştină. După câtva timp, au sosit alți trei oameni, care 
au adus cu ei cealaltă mănuşă. Spuneau că un corb o lăsase să cadă 
din cioc în timp ce zbura. Guthlac a luat-o, a binecuvântat-o, şi i-a 
dat-o zâmbind lui Wilfrid. 

13. Altă dată, acelaşi prieten a venit pentru a primi de la cuvios 
cuvânt de mântuire. Şi după ce au vorbit multă vreme, două rândunici 
au venit şi, cântând, s-au aşezat pe umerii sfântului. Când Wilfrid se 
minuna de darul lui Dumnezeu ce sălăşluia în sfânt, Guthlac i-a spus: 
„Oare nu ai învăţat în Sfintele Scripturi, frate Wilfrid, că fiarele şi 
păsările sălbatice vin aproape de cel ce şi-a trăit viața după voia lui 
Dumnezeu? lar îngerii se apropie de cel ce îşi trăieşte viața departe de 
oamenii lumii; în vreme ce cel care doreşte a vorbi adesea cu oamenii 
lumești, nu poate să aibă parte de vorbirea îngerească." 2% 


% Ibidem, p. 51 
” Ibidem, p. 51 
% Ibidem, p. 52 


258 


VIEŢILE SFINȚILOR ORTODOCŞI DIN APUS. SFINŢII INSULELOR BRITANICE 


14. Şi a început să vină la el lume de pretutindeni, căci dobândise 
faimă mare între oameni şi multora se făcuse cunoscut prin minunile 
lui cele slăvite. „Oameni de diferite trepte îl căutau pe omul mai înainte 
numit [Guthlac], atât căpetenii şi episcopi şi stareţi, cât şi oameni de 
toate treptele; cei de jos, dar şi cei puternici. Şi îl căutau oameni nu 
doar din marele regat al Merciei, ci şi toţi cei din Britania care auziseră 
de fericitul om, încât se grăbeau la el de pretutindeni, oameni care 
erau fie bolnavi în trup, fie chinuiți sau stăpâniți de duhuri necurate, 
fie cu alte rele şi diferite necazuri şi dureri de care este împresurată 
omenirea. Şi nădejdea nu rămânea zadarnică în nici unul dintre cei 
care îi erau aduşi: că nu era om bolnav care să rămână neîngrijit, nu 
era vreun stăpânit de diavol care să nu fie din nou sănătos la minte, 
nici vreun alt bolnav care să nu plece de la el tămăduit.”% 

Un oarecare om de neam mare, Hwetred, ajunsese stăpânit de un 
duh necurat, încât îşi ieşise cu totul din minți, şi încerca să vatăme pe 
oricine îi stătea în cale. Când odată mai mulți prieteni şi rude veniseră 
pentru a-l lega, a luat un topor şi a omorât trei oameni, rănind pe mulți 
alții. Şi vreme de patru ani s-a chinuit în felul acesta. Deşi îl duseseră la 
multe mănăstiri şi biserici, nimeni nu reuşise să-l tămăduiască. Până la 
urmă au auzit de omul lui Dumnezeu, şi cu mare greu l-au dus într-acolo. 
Când Guthlac i-a văzut, îndată s-a umplut de milă. Nu a spus nici un 
cuvânt, ci l-a luat pe bolnav şi l-a dus în biserică. Şi vreme de trei zile a 
stat acolo cu el, fără să iasă, rugându-se într-una. lar în a treia zi, la 
răsăritul soarelui, l-a spălat cu apă sfinţită pe cel ce se chinuia, apoi a 
suflat asupra lui şi îndată toată puterea celui rău s-a depărtat de la el. 

Altă dată a scos un duh necurat, încingându-l pe bolnav cu brâul său. 

15. Dumnezeu îl înzestrase pe alesul Său şi cu darul străvederii. 
Odată, un stareț a vrut să vină la el pentru a lua cuvânt de folos. Şi era 
însoţit de doi slujitori, care înainte de a ajunge la insulă, i-au cerut 
binecuvântare pentru a merge în alt loc cu nişte treburi. Starețul i-a 
lăsat să meargă în pace, şi după puţin timp a ajuns la cuvios. După ce 
au vorbit îndelung despre lucrurile dumnezeieşti, Guthlac l-a întrebat 
pe stareţ dintr-odată: „Dar unde s-au dus cei ce s-au despărțit de tine 
mai devreme?” După ce călugărul i-a răspuns că avuseseră niște treabă 


» Felix, op. cit., p. 55 

în altă parte şi pentru aceea nu putuseră veni, Guthlac a răspuns: „S-au 
dus la casa unei anume văduve şi s-au îmbătat acolo de prea multă 
băutură." Şi nu numai aceasta i-a spus, ci şi ce au vorbit şi ce altceva 
au mai făcut aceia, încât stareţul a plecat mirat. Şi când s-a întâlnit cu 
fraţii, i-a întrebat ce făcuseră. lar aceştia se arătau cumplit de istoviţi, 
spunând că se obosiseră în călătoria lor. Văzând că starețul lor stăruia, 
au început să se jure pentru cele spuse. Atunci călugărul i-a mustrat: 
„Dar de ce juraţi mincinos? Căci aţi fost la casa văduvei acesteia, şi aţi 
trăit acolo astfel, şi aţi vorbit aceste cuvinte!”! Iar aceia de îndată i-au 
căzut plângând la picioare, mărturisindu-şi păcatul. 

16. Odată a venit la Guthlac un oarecare bărbat pe nume Offa. Pe 
drum a călcat într-un spin mare, care i-a străpuns întreg piciorul. Acesta 
i s-a umflat şi a început să-l doară tare. lar după ce a ajuns, cu mare 
greu, pe insulă, nu i-a spus sfântului nimic. Însă în timpul nopții tot 
trupul i s-a umflat până la şale şi îl durea îngrozitor. Când dimineața 
Guthlac l-a văzut chinuindu-se cumplit, îndată şi-a dezbrăcat haina şi 
i-a dat-o aceluia. În clipa în care Offa a luat haina pe el, spinul a zburat 
din rană asemenea unei săgeți, până la o depărtare oarecare. Şi s-a 
tămăduit deplin şi umflătura cea mare, iar oaspetele a plecat bucuros şi 
slăvind pe Dumnezeu, minunându-se de îndrăznirea Sfântului Guthlac. 

17. Un anume episcop, Headda, auzind de Guthlac şi de minunile 
lui, a vrut să-l vadă şi să audă cuvânt de folos. Împreună cu el au venit 
mai mulți oameni, printre care era şi un oarecare învăţat pe nume 
Wigfrith. Înainte de a ajunge pe insulă, însoțitorii lui Headda, stând la 
masă, vorbeau despre Guthlac. Unii erau de părere că pustnicul din 
Crowland este un sfânt, în timp ce alţii spuneau că Guthlac face atâtea 
minuni cu puterea celui rău. Vorbind ei astfel, Wigfrith, cel de care am 
pomenit înainte, le-a spus că el le va putea arăta a doua zi dacă Guthlac 
este om sfânt sau nu, fiindcă trăise multă vreme printre călugării sporiți 
din Irlanda, şi astfel putea recunoaşte sfințenia unui om. 

Ajungând în cele din urmă pe insulă, Headda s-a dus singur la 
coliba pustnicului. Văzându-l, Guthlac l-a întâmpinat zâmbind, iar apoi 
au început să vorbească despre lucrurile cereşti. „Lumina harului lui 
Dumnezeu strălucea cu atâta putere în fericitul Guthlac, încât cuvintele 


30 Ibidem, p. 54 
31 Ibidem, p. 54 

şi învăţăturile sale păreau toate rostite de glasul unui înger. Avea de 
asemenea o mare înțelepciune, o chibzuinţă cerească, încât orice învăţa, 
întărea cu învăţăturile dumnezeieşti ale Sfintei Scripturi."*? 

Şi văzând episcopul darul lui Dumnezeu asupra cuviosului părinte, 
îndată s-a gândit să-l hirotonească preot, şi i-a spus lui Guthlac despre 
aceasta. Şi după ce a stăruit Headda câtăva vreme, cuviosul a primit, 
supunându-se voii lui Dumnezeu şi a episcopului. lar acesta l-a hirotonit 
pe Guthlac şi a sfințit şi paraclisul în care cuviosul se ruga. După 
aceea, Headda l-a rugat pe sfânt să vină la masă, ceea ce Guthlac a şi 
făcut, deşi era împotriva obiceiului său. Şi când, ospătându-se ei, 
cuviosul l-a văzut pe Wigfrith, l-a întrebat cu glas blând: „Și acum, 
frate Wigfrith, ce crezi despre preotul de care ieri spuneai că te vei 
lămuri dacă este bun sau netrebnic?”* Iar învățatul îndată şi-a cerut 
iertare, plecându-se până la pământ în faţa sfântului. 

18. Cuviosul Guthlac l-a avut drept ucenic pe prinţul Ethelbald, 
care se afla în pribegie, fiind prigonit şi hăituit de către Ceolred, regele 
Merciei. Acesta îl vâna pretutindeni pentru a-l ucide. Văzând Ethelbald, 
care era foarte credincios, că nu mai poate nădăjdui în nici un ajutor 
omenesc, s-a îndreptat spre părintele său sufletesc, spre Guthlac, pentru 
a-i cere pustnicului să se roage pentru el. Sfântul i-a spus cu voce 
prorocească: „O, fiul meu, nu am uitat luptele şi necazurile tale; pentru 
acesta mi-a fost milă de tine, şi din pricina necazurilor tale l-am rugat pe 
Dumnezeu să se îndure de tine şi să te ajute. Şi El mi-a auzit cererea, şi 
îți va da stăpânire şi putere peste poporul tău; şi cei ce te urăsc vor fugi 
cu toţii de la faţa ta; şi sabia ta va zdrobi pe toți vrăjmaşii tăi, pentru că 
Domnul este ajutorul tău. Dar fi răbdător, pentru că nu vei câştiga 
împărăţia prin răpire într-un chip lumesc, ci o vei câştiga cu ajutorul 
Domnului; căci Domnul va doborî pe cei ce acum te urăsc, şi Domnul 
va lua împărăția de la ei, pentru că şi-a adus aminte de tine şi te-a uns 
drept rege." Auzind cuvintele acestea, Ethelbald s-a umplut de bucurie 
şi de nădejde în bunătatea lui Dumnezeu, şi a plecat mângâiat. 


32 Ibidem, p. 56 

3 Ibidem, p. 57 

3 Ibidem, p. 57-58. Cât de asemănătoare trebuie să fie aceste cuvinte de îmbărbătare spuse de 
Sfântul Guthlac cu cele spuse de Sfântul Daniil Sihastrul Sfântului Ştefan cel Mare, înainte ca 
acesta să urce pe tronul Moldovei! 

Moartea cuviosului şi preaslăvirea sa 


19. După ce trecuseră 15 ani de vieţuire în pustie, a venit vremea 
ca Dumnezeu să-l cheme la el pe slujitorul său cel iubit. Căci acesta 
repede a ajuns la măsura sfinţeniei, a bărbatului desăvârşit, şi pentru 
aceasta Dumnezeu nu l-a mai lăsat în această lume de necaz şi durere. 

Era în timpul Postului Mare, în Miercurea mare. Venind ucenicul 
său, Bettelin, de care am vorbit şi mai înainte, pentru a vorbi cu sfântul, 
l-a găsit suflând din greu şi palid la față. Văzându-l bolnav, l-a întrebat 
cu nelinişte despre pricina suferinţei sale. Cuviosul i-a răspuns cu greu: 
„Pricina bolii mele este aceasta, că sufletul trebuie să fie luat din acest 
trup; căci într-a opta zi va fi sfârşitul bolii mele. Şi se cuvine ca sufletul 
să fie pregătit, încât să-L pot urma pe Dumnezeu." Auzind aceste 
cuvinte, Bettelin s-a aruncat plângând la picioarele părintelui său, însă 
Guthlac l-a mângâiat astfel: „Fiul meu, nu fi îndurerat, căci pentru 
mine nu e o nenorocire să merg la Domnul Dumnezeul meu." 

Apoi au venit Paştele, iar cuviosul a slujit Sfânta Liturghie, 
mulțumindu-l lui Dumnezeu pentru boala sa. După ce trecuseră şapte 
zile de boală, Bettelin a venit din nou la sfânt, pe la ceasul al şaselea din 
zi, cerându-i cu lacrimi ultimele sfaturi. Cu mare greu, cuviosul i-a 
spus: „Timpul este foarte aproape acum, fiul meu, aşa că ia seama la 
ultimele mele învățături. După ce sufletul meu va părăsi trupul, du-te 
atunci la sora mea: şi spune-i că m-am ferit de tovărăşia ei aici pe pământ, 
şi nu am vrut s-o văd, pentru ca apoi noi doi să ne vedem din nou în cer, 
înaintea feţei lui Dumnezeu." Apoi i-a dat ultimele sfaturi despre chipul 
în care să fie îngropat trupul său. Văzând Bettelin că într-adevăr sfântul 
se apropia de moarte, l-a întrebat un lucru care îl chinuia de multă vreme. 
De când venise pe insulă, în fiecare dimineaţă şi seara, îl auzea pe sfânt 
grăind în chilia sa cu cineva, deşi Bettelin ştia că Guthlac trăia în deplină 


35 Felix, op. cit., p. 58 

3 Ibidem, p. 59 

37 Adică pe la ora 12 la amiază. 

38 Sora sfântului, pe nume Pega, ducea şi ea viaţă pustnicească pe o insulă aflată în apropiere de 
Crowland, la Peakirk (care înseamnă „biserica lui Pega”). Pega a murit la Roma, în timp ce se afla 
în pelerinaj acolo, şi după moarte a ajuns să fie cinstită ca sfântă, fiins sărbătorită la 8 ianuarie. 

% Felix, op. cit., p. 59 

singurătate. Şi a îndrăznit să-i ceară sfântului să-i descopere această 
taină. lar cuviosul nu l-a lăsat nemângâiat pe ucenic: 

„«Fiul meu, nu fi tulburat; lucrurile pe care nu le-am spus nici unui 
om înainte, câtă vreme am trăit, ţi le voi descoperi şi le voi face cunoscute 
ție. Din al doilea an de când am trăit în sălbăticie, seara şi dimineaţa 
devreme, Dumnezeu Însuşi a trimis un înger pentru mângâierea mea, 
care mi-a descoperit tainele cereşti cele care nu sunt îngăduite omului 
să le spună; şi mi-a uşurat greutatea luptei mele cu cuvinte îngereşti.» 
Apoi, după ce a spus aceste cuvinte, şi-a rezemat capul pe perete şi şi-a 
tras cu greu răsuflarea. Când şi-a revenit, a ieşit din gura lui o mireasmă 
precum mirosul celor mai dulci flori. Şi în seara următoare, când fratele 
mai înainte numit |Bettelin] a căzut la rugăciune, a văzut casa înconjurată 
de o mare strălucire; şi strălucirea aceea a rămas până în zori. “lar 
când s-a făcut dimineaţă, sfântul s-a mişcat din nou, spunându-i 
ucenicului său pentru ultima oară: „Fiul meu, pregăteşte-te să pleci în 
călătoria pe care ţi-am poruncit-o, căci acum este timpul ca sufletul meu 
să părăsească mădularele acestea obosite şi să plece în frumuseţea cea 
fără sfârşit, în Împărăţia cerurilor. "+! 

Şi după aceea s-a împărtăşit pentru ultima dată cu Trupul şi Sângele 
Mântuitorului nostru, ca merinde pentru viaţa cea pururea fiitoare. „Apoi 
şi-a ridicat ochii înspre cer, şi şi-a întins mâinile, şi cu bucurie şi-a trimis 
sufletul în fericirea veşnică."? Şi în timp ce îşi dădea sufletul în mâinile 
Atotputernicului Dumnezeu, Bettelin a văzut întreaga casă inundată de 
lumină cerească, şi un stâlp de foc care se întindea de la pământ la cer, 
strălucind cu o lumină neasemuită, încât covârşea cu totul strălucirea 
soarelui la amiază. Şi întreg cerul răsuna de cântece îngereşti, iar insula 
toată s-a umplut de o mireasmă negrăită.“ Aceasta se întâmpla în ziua 
de 11 aprilie a anului 714, când cuviosul avea numai 41 de ani. 

Apoi, Bettelin a făcut după cum i se poruncise. Cuprins de teamă 
şi cutremur, a plecat îndată la sora lui Guthlac, la Sfânta Pega, vestindu-i 
moartea iubitului său frate. Şi întorcându-se înapoi, cei doi l-au îngropat 
pe sfânt în paraclis, după cuviință. 


% Ibidem, p. 59-60 
41 Ibidem, p. 60 
* Ibidem, p. 60 
% Cf. ibidem, p. 60 

20. Iar după un an de zile, Dumnezeu le-a pus în gând să descopere 
trupul lui Guthlac, pentru a-l aşeza într-o raclă spre cinstire. Căci mulți 
veneau la el, primind vindecare de neputințele lor, întocmai cum primiseră 
înainte de adormirea sfântului. Şi au găsit trupul lui neputrezit, de parcă 
atunci fusese îngropat. Până şi hainele rămăseseră neatinse de trecerea 
vremii. Sfânta Pega, bucurându-se nespus de această nouă minune a 
fratelui ei, a aşezat trupul la loc potrivit pentru închinare. 

21. Când prințul Ethelbald a auzit de moartea lui Guthlac, îndată a 
fost prins de o tristeţe amarnică, căci cuviosul fusese singurul lui sprijin 
în vremuri de restrişte, şi acum se vedea lipsit şi de această ultimă nădejde. 
Căci duşmanii lui încă îl prigoneau şi el vedea că profeția sfântului nu 
fusese încă împlinită. Deci mergând îndată la mormântul părintelui său, 
s-a aşezat deasupra lui, plângând amarnic şi rugându-se. 

Iar apoi s-a făcut noapte şi Ethelbald s-a dus la culcare. Adormind 
cu greu, din pricina supărării, deodată a fost trezit de o lumină orbitoare 
care strălucea în întreaga colibă. Şi s-a înfricoşat de această vedere străină. 
Dar apoi l-a văzut în mijlocul luminii pe fericitul Guthlac, care i-a spus: 
„Să nu te temi, ci să fii hotărât, căci Dumnezeu este ajutorul tău; şi am 
venit la tine pentru că Dumnezeu, prin mijlocirea mea, ţi-a auzit 
rugăciunea. Şi să nu fii trist, deoarece zilele amărăciunilor tale au trecut; 
căci înainte ca soarele să facă un înconjur de 12 luni pe bolta cerească, 
vei stăpâni împărăţia aceasta pentru care ai luptat atâta. * 

Într-adevăr, după nici un an, în 716, Ethelbald a luat împărăţia, 
murind duşmanii săi. Şi a stăpânit în pace poporul încredinţat lui vreme 
de 41 de ani. Tot el a zidit la Crowland o mănăstire mare, făcând şi o 
raclă pentru moaştele sfântului. Stareţ al mănăstirii a fost ales Sfântul 
Cissa, care era un păgân întors la credință, despre care Guthlac profeţise 
că avea să-i fie urmaş încă înainte ca Cissa să fi primit botezul creştin.“ 


Pentru rugăciunile Sfântului Cuviosului Părintelui nostru Guthlac, 
sihastrul din Crowland, Doamne Iisuse Hristoase, Fiul lui Dumnezeu, 
miluieşte-ne şi ne mântuieşte pe noi. Amin! 


+ Ibidem, p. 62 
45 Sfântul Cissa este sărbătorit la 23 septembrie. 

„a n “Be 


i DB — 


Troparul Sfântului Bonifatie, glas V: 


O, Sfinte Bonifatie, sfinţite mucenice şi întocmai cu apostolii, 
vlăstar dumnezeiesc al Angliei, fala Germaniei, lauda Franței 
şi slava Olandei! Împodobit în haine înroşite cu sângele jertfei tale, 
mijloceşte cu îndrăzneală înaintea tronului Împăratului tuturor, 
să dea lumii pace şi sufletelor noastre mare milă. 

Introducere 


Sfântul Bonifatie, deşi şi-a petrecut cea mai mare parte a vieții 
sale în ținuturile Germaniei, departe de casa şi de țara sa, poate fi 
socotit drept unul dintre cei mai mari sfinți de neam englez care au 
trăit vreodată. Prin munca sa neobosită şi plină de râvnă, el a izbutit să 
aducă la credința în Hristos neamuri întregi de păgâni sălbatici şi să 
aşeze o rânduială trainică atât în Biserica nou întemeiată de el, cât şi în 
Biserica francilor, care în vremea lui ajunsese la stare de decădere. 
Pentru aceasta, un scriitor englez din veacul trecut spunea că Sfântul 
Bonifatie a fost „un om care a avut o mai mare înrâurire asupra istoriei 
Europei decât orice alt englez a avut vreodată.”! Să vedem aşadar, 
care a fost viața acestui mare sfânt, numit astăzi pe drept cuvânt 
Apostolul pământurilor germane.? 


Naşterea şi anii de tinereţe ai sfântului 


Bonifatie s-a născut în ţinutul Devon din Anglia’, într-un sat numit 
Crediton, în jurul anului 675 d. Hr. Părinţii lui, despre care se ştiu 
puţine lucruri“, i-au pus la botez numele Winfrith, care înseamnă 
„prieten al păcii”. De mic copil, Winfrith avea o mare dragoste pentru 
Biserică, astfel că ori de câte ori veneau în casa lor propovăduitori sau 
preoţi, pentru a le vorbi despre Hristos, el le asculta cuvintele şi le 
sorbea cu nesaţ. 

În scurtă vreme sfântul s-a aprins de dorinţa de a merge la mănăstire, 
astfel că după trecerea câtorva ani s-a hotărât să-i spună tatălui său despre 


! Ch. Dawson, apud. Phillips, Andrew, St. Boniface of Devon, în Orthodox England, vol. 7, 
nr. 4, Felixstowe, Suffolk, 2004, p.2 

2 Cea mai timpurie viaţă a lui Bonifatie a fost scrisă de un preot englez, pe nume Willibald 
(care nu trebuie confundat cu Sfântul Willibald, episcop de Eichstätt), la mai puţin de 13 ani 
după moartea lui Bonifatie. Ea poate fi găsită în Talbot, C. H., The Anglo-Saxon Missionaries 
in Germany, Sheed & Ward, London şi New York, 1954, 1981, pp. 25-64. Tot acolo se 
găsesc şi o parte dintre scrisorile Sfântului Bonifatie (pp. 65-152). 

3 Acest ținut se găseşte în partea de sud-vest a Angliei. 

4 Se crede că tatăl lui era englez şi mama britană. 

hotărârea pe care o luase. Acesta însă avea alte gânduri pentru fiul său, 
vrând să-l lase pe Winfrith moştenitor al întregii sale averi. De aceea s- 
a aprins de mânie şi a încercat în orice chip să-i zădărnicească copilului 
dorinţa de călugărie. Sfântul însă a răbdat neclintit toate ispitele pe care 
i le făcea tatăl său, până ce acesta, pedepsit de Dumnezeu, s-a îmbolnăvit 
greu. După ce s-a chinuit o vreme astfel, şi-a dat seama că necazul i se 
întâmplase din pricină că nu-i îngăduia fiului să-şi urmeze calea. De 
aceea i-a dat lui Winfrith binecuvântare să plece, astfel că acesta, încă 
mic fiind, a plecat la mănăstirea din Examchester, care se afla la mică 
depărtare de casa sa. Ajuns acolo s-a dus la starețul Wulfhard, care l-a 
primit pe sfânt în obşte, deşi era doar un copil. 

Fiind ascultător față de toți din mănăstire, şi mai ales faţă de stareţ, 
Winfrith a ajuns să fie iubit de către întreaga obşte. Mai ales, avea o 
mare dragoste pentru citit şi pentru învăţătură. Willibald, preotul care 
a scris viața sfântului, vorbeşte în astfel de cuvinte despre acest lucru: 
„Era înzestrat cu o scânteie de dar dumnezeiesc, pe care cu atâta 
stăruință a îngrijit-o prin învățătură, încât fiecare ceas şi fiecare clipă a 
lungii şi neobositei sale vieţi a slujit doar pentru a înmulţi darurile 
dumnezeieşti care fuseseră revărsate asupra sa."5 

În scurtă vreme, mica mănăstire din Examchester s-a dovedit a fi 
neîndestulătoare pentru a potoli setea de învățătură a tânărului călugăr. 
De aceea, Winfrith a cerut binecuvântarea starețului pentru a se muta 
la o altă mănăstire, unde să-şi poată împlini dorința de cunoaştere. 
Acesta l-a lăsat să plece, iar sfântul a ales mănăstirea din Nursling, 
unde pe vremea aceea era stareț un om foarte învăţat pe nume Winbert. 
Sub îndrumarea lui, Winfrith a învăţat în chip desăvârşit limba latină 
şi în scurtă vreme a ajuns un învățător vestit, încât mulțimi nenumărate 
de călugări şi de călugăriţe îl căutau de pretutindeni, mai ales pentru a 
auzi minunatele sale tâlcuiri ale Sfintei Scripturi. Îi uimea pe cei din 
jur prin darul pe care-l avea de la Dumnezeu, căci deşi îi întrecea pe 
toți în cunoaştere, se purta cu desăvârşită smerenie chiar şi față de 
ucenicii săi, cărora le cerea adeseori sfatul. De asemenea, deşi atât de 
mulți îl socoteau drept părinte duhovnicesc, omul lui Dumnezeu nu 


5 Willibald, The Life of St. Boniface, în Talbot, C. H., op. cit., p. 29 

se dădea înapoi niciodată de la lucrul de mână pe care îl avea de făcut, 
căci nu vroia cu nici un chip să încalce rânduiala mănăstirii. „În acest 
chip,” scrie Willibald, „era o pildă tuturor, atât prin cuvânt şi faptă, cât 
şi prin credință şi curăţie.”” Într-adevăr, deşi ajunsese un om atât de 
învăţat, sfântul rămăsese în primul rând un călugăr. Întotdeauna se 
trezea înainte de începerea privegherilor pentru a putea să se roage 
mai mult. De asemenea, trăia în mare înfrânare, încât nu bea niciodată 
bere sau vin. 

După ce a ajuns la vârsta legiuită (de 30 de ani), Winfrith a primit 
şi harul preoţiei. Era deja cunoscut în întregul Wessex”. De pildă, odată 
a luat parte la un sinod întrunit în ţinutul său, unde se adunaseră mai 
mulți stareţi de la toate mănăstirile. Când, la sfârşitul sinodului, regele 
i-a întrebat pe stareți cine ar fi omul cel mai potrivit pentru a-i vesti 
arhiepiscopului de Canterbury hotărârile luate, cu toţii l-au numit într- 
un glas pe Winfrith. Lucrul acesta nu era defel unul uşor, deoarece toţi 
se temeau că arhiepiscopul nu îşi va da binecuvântarea pentru sinod. 
Cu toate acestea, în câteva zile Winfrith s-a întors biruitor, şi toţi s-au 
minunat de înțelepciunea şi priceperea cu care îşi îndeplinise sarcina. 
De atunci înainte, faima lui Winfrith a început să se răspândească cu 
repeziciune în toată țara, încât atât regele cât şi arhiepiscopul ajunseseră 
să aibă mare dragoste pentru el. 


Prima călătorie în Frisia 


Însă toată cinstea şi dragostea cu care îl înconjurau oamenii îi 
aduceau sfântului lui Dumnezeu un mare chin, căci el în chip desăvârşit 
ura slava omenească cea deşartă. De aceea, a început să-i răsară în 
suflet gândul de a pleca din ţara sa, măcar că o iubea nespus, deoarece 
simțea că faima pe care o avea îi primejduia mântuirea. În vremea 
aceea, mulţi englezi hotărau să plece de bunăvoie din ţara şi din neamul 
lor, pentru a propovădui credința creştină la popoarele care încă zăceau 
în întunericul închinării la idoli. Astfel că şi sfântul s-a aprins de dorul 


* Ibidem, în loc. cit., p.31 
7 Regatul Wessex se afla în partea de sud-vest a Angliei, şi era numit astfel pentru că era locuit 
de saxonii de apus (West Saxons). 

de a-l mărturisi pe Hristos în faţa celor ce încă nu auziseră de El. După 
ce multă vreme a stăruit gândul acesta în sufletul lui, Winfrith s-a hotărât 
să-i împărtăşească şi starețului dorința sa cea mare. La început, Winbert 
nu a primit, căci îl vroia pe sfânt alături de el, însă văzând că tânărul 
preot rămâne statornic în hotărârea sa, i-a dat în cele din urmă 
binecuvântarea să plece. 

Era primăvara anului 716 d. Hr., când Winfrith avea în jur de 
patruzeci de ani. După ce a cumpănit bine locul propovăduirii sale, a 
ales ţara Frisiei. Aceasta se afla la mică depărtare de coastele Angliei, 
în pământul Olandei de astăzi, iar poporul care trăia acolo vorbea o 
limbă foarte asemănătoare cu limba engleză. De asemenea, lucrarea 
Bisericii engleze începuse acolo în urmă cu mai bine de 30 de ani, 
prin Sfântul Wilfrid. Acesta fusese urmat de ucenicul său, Willibrord 
(Clement), cel ce mai târziu avea să ajungă „Apostolul Frisiei”. 
Willibrord fusese hirotonit arhiepiscop la Roma, şi îşi alesese drept 
scaun episcopal oraşul Utrecht, de unde a început să ducă o muncă 
neobosită de încreştinare a locurilor care se aflau sub ascultarea sa. 

Winfrith a plecat plin de râvnă, însoţit de alți trei frați din mănăstire. 
Însă încă nu venise vremea ca omul lui Dumnezeu să aducă roadele 
dragostei sale. Într-adevăr, când a ajuns în Frisia, starea lucrurilor era 
cum nu se poate mai proastă. Willibrord fugise de curând din ţară din 
pricina prigoanei pornite de Radbod, conducătorul păgân al frisienilor. 
Acesta, vrând să se răzbune pe duşmanii săi, francii, care erau creştini, 
distrusese toate bisericile şi mănăstirile din țară, deschizând din nou 
capiştile păgâneşti şi readucând jertfele idolilor. Deşi Winfrith a izbutit 
să vorbească nevătămat cu Radbod, care era un om cumplit de crud şi 
de sângeros, în scurtă vreme şi-a dat seama că împrejurările nu îi 
îngăduiau încă să-şi împlinească gândurile sale. De aceea, după ce a 
petrecut vara cutreierând ţara în lung şi în lat, s-a întors din nou la 
mănăstirea din Nursling. 

Cu toate acestea, timpul cât a stat în Frisia sfântul nu l-a socotit 
câtuşi de puţin pierdut. Dimpotrivă, el a folosit din plin prilejul care îi 
fusese dat pentru a putea să-şi dea seama de greutăţile şi ispitele lucrării 


Despre Sfântul Clement şi lucrarea lui, v. mai sus, p. 86, 

pentru care ardea sufletul său. Astfel, văzuse că adevărata problemă 
era decăderea cumplită care domnea în rândul Bisericii francilor. Cum 
vom vedea mai încolo, aceasta ajunsese într-o stare cum nu se poate 
mai smintitoare, lucru care punea piedici foarte mari oricărei adevărate 
lucrări de încreştinare. Pentru aceasta, sfântul şi-a dat seama că primul 
lucru pe care trebuia să-l facă era acela de a înnoi viaţa Bisericii france. 
Însă pentru ca să poată face aceasta, omul lui Dumnezeu nu avea altă 
cale decât aceea de a câştiga ajutorul şi binecuvântarea celui mai înalt 
scaun al Patriarhiei Apusului. 

După ce sfântul a rămas doi ani în mănăstire, starețul Winbert a 
trecut la cele veşnice. Într-un glas, călugării i-au cerut lui Winfrith să 
le rămână povăţuitor, însă acesta nu a primit, pentru că vroia să-şi 
urmeze chemarea la propovăduire. Având binecuvântarea episcopului 
său, Daniil de Winchester, omul lui Dumnezeu a început să se 
pregătească pentru o nouă călătorie. De îndată ce ierarhul i-a găsit un 
înlocuitor pentru mănăstire, Winfrith a pornit bucuros la drum, însoţit 
de câţiva ucenici de-ai săi. Era pentru ultima dată când îşi vedea ţara 
cea iubită. 


Lucrarea ca apostol în pământurile germane 


S-a hotărât ca, înainte de a-şi începe munca, să meargă întâi să se 
închine la mormintele Apostolilor, în Roma. Fiind iarnă, a trecut cu 
greu Alpii, însă în cele din urmă a ajuns la Biserica Sfântului Petru, 
unde a rămas mai multe zile în post şi rugăciune, mulțumindu-l lui 
Dumnezeu că-l învrednicise să ajungă până acolo. Mai ales, omul lui 
Dumnezeu îl ruga pe mai-marele Apostolilor să binecuvânteze munca 
pe care avea de gând să o facă, astfel ca aceasta să aducă roadă cât 
mai bogată. 

Apoi s-a dus să se întâlnească cu papa Grigorie al II-lea, om 
sfânt şi luminat de Dumnezeu.” Acesta l-a primit cu dragoste, şi de 


” Sfântul Grigorie al II-lea (669-731 d. Hr.) a fost un mare sprijin pentru Bonifatie, el 
trimițând ca propovăduitor în Germania şi pe Sfântul Corbinian. Grigorie a luptat din greu 


împotriva iconoclasmului, străduindu-se totodată să întărească viața călugărească din Italia (şi 
mai ales mănăstirea Montecassino). Este sărbătorit la 11 februarie. 

îndată a văzut că avea în fața lui un ales al lui Dumnezeu. Auzind 
despre gândurile lui Winfrith s-a umplut de bucurie, făgăduind că îi 
va da binecuvântarea sa şi tot ajutorul de care era în stare. Vreme de 
mai multe luni, cei doi sfinți s-au întâlnit ca să vorbească despre marea 
sarcină pe care Winfrith şi-o luase pe umeri. În cele din urmă, în luna 
mai a anului 719, Patriarhul a hotărât să-l trimită pe sfânt la 
propovăduire. I-a schimbat numele în Bonifatie!0, de bună seamă în 
cinstea Sfântului Mucenic Bonifatie din Tarsul Ciliciei, care este 
prăznuit în 14 mai. De atunci înainte, sfântul a rămas cunoscut cu 
acest nume. Grigorie i-a mai dat lui Bonifatie o scrisoare, prin care îi 
binecuvânta plecarea cu cuvinte pline de îmbărbătare: „Să 
propovăduieşti cuvântul lui Dumnezeu acelor popoare care sunt încă 
legate în cătuşele păgânătăţii. Să îi înveți slujirea împărăției lui 
Dumnezeu, convingându-i să primească adevărul în numele lui Hristos, 
Domnul Dumnezeul nostru. Să întipăreşti în sufletele lor învățătura 
Legământului celui Nou şi a celui Vechi, făcând aceasta în duh de 
dragoste şi de cumpătare, şi cu dovezi pe măsura înţelegerii lor."!! 

După aceasta, sfântul lui Dumnezeu, încărcat cu daruri şi sfinte 
moaşte, a trecut Alpii, plecând înspre Thuringia, un ţinut păduros din 
Germania, aflat la răsărit de Rin şi la miazănoapte de Dunăre. Bonifatie 
a găsit aici o Biserică aflată în ruină. Deşi o mare parte dintre thuringieni 
fuseseră încreştinați cu mai mult timp în urmă, mai ales de călugări 
irlandezi rătăcitori şi de preoţi franci, cei mai mulți dintre ei căzuseră 
din nou în slujirea idolilor, în timp ce ceilalți amestecau credinţa în 
zeii păgâneşti cu credinţa în adevăratul Dumnezeu. Sfântul s-a străduit 
vreme de câteva luni să reînsufleţească viaţa creştinilor de aici, mai 
ales mustrând pe acei preoți a căror viață nu era demnă de treapta la 
care fuseseră ridicaţi. Greutățile de aici s-au dovedit însă a fi prea 
mari, şi de aceea Bonifatie s-a îndreptat către ţinuturile francilor pentru 
a le cere ajutorul. 

Ajungând lângă Rin, a aflat vestea că Radbod, prigonitorul 
creştinilor, murise şi că Sfântul Willibrord se întorsese în Frisia. De 
aceea, de îndată a plecat într-acolo, pentru a-l ajuta pe arhiepiscop în 


10 Care în limba latină înseamnă „făcător de bine”. 
1 Talbot, C. H., op. cit., Scrisoarea 12, p. 68 

munca sa. Vreme de trei ani, între 719 şi 722, Bonifatie a rămas împreună 
cu Willibrord, propovăduind fără zăbavă în rândul poporului, botezând 
oamenii, rezidind bisericile şi mănăstirile dărâmate şi construind altele 
noi. Prin împreună-lucrarea celor doi, unul bătrân şi încercat, celălalt 
tânăr şi plin de râvnă, Biserica din Frisia a atins din nou înflorirea la 
care se aflase înainte de prigoana lui Radbod. Văzând cu câtă putere 

lucrează Dumnezeu prin Bonifatie, Willibrord a vrut să-l hirotonească 
pe sfânt episcop ajutător, însă acesta nu a primit, spunând cu smerenie 
că încă nu împlinise vârsta hotărâtă de Sfinții Părinți." 

De cum şi-a dat seama că în Frisia lucrurile erau pe calea cea bună, 
Bonifatie l-a rugat pe Sfântul Willibrord să-i dea binecuvântare să plece 
din nou în ţinuturile în care fusese trimis de la bun început. Deşi mâhnit 
că se lipseşte de aşa un mare sprijin, Willibrord a fost nevoit să 
încuviinţeze hotărârea preotului, căci vedea foarte bine că voia lui 
Dumnezeu era ca lumina pe care o răspândea Bonifatie să strălucească 
şi altor popoare. Primind îngăduință de plecare, sfântul s-a îndreptat 
spre ţinutul Hesse, care era aşezat la răsărit de râul Rin. Acesta era locul 
în care omul lui Dumnezeu îşi începea cu adevărat apostolia, căci la 
vremea în care Bonifatie ajungea acolo, ţinutul zăcea în întregime în 
întunericul slujirii idoleşti. Pământurile acestea retrase fuseseră cu 
desăvârşire trecute cu vederea, atât de episcopul de Mainz, sub a cărui 
stăpânire se aflau, cât şi de călugării rătăcitori irlandezi, care încă nu 
ajunseseră aici. Folosindu-se de cele învăţate în Frisia, Bonifatie nu a 
pierdut timpul defel, ci a început să propovăduiască cu râvnă aprinsă 
prin toată ţara. A izbutit să boteze pe doi dintre conducătorii păgânilor, 
doi frați gemeni, şi alături de aceştia alte câteva mii de păgâni. Cu ajutorul 
lor, sfântul a zidit şi o mică biserică, prima din acel ținut. Însă însoțitorii 
omului lui Dumnezeu erau puţini, iar Bonifatie avea mare nevoie de 
oameni şi mai ales de preoți. De aceea a trimis o scrisoare la Roma, 
pentru a-i cere Sfântului Grigorie sfatul în această privinţă, dar şi pentru 
a-l întreba în legătură cu alte nedumeriri ale lui. Grigorie l-a îndemnat 
să vină la Roma pentru a putea să-i dea ajutorul de care avea nevoie. 


Hirotonia întru episcop 


Astfel că, după puţin timp de la sosirea în Hesse, iată-l pe Bonifatie 
făcând din nou drumul spre oraşul Apostolilor, pentru a se sfătui cu 
Patriarhul Apusului în cele ce țineau de propovăduirea sa. Sfântul 
Grigorie vroia de mult să-l hirotonească pe Bonifatie episcop, însă îi 
ascundea omului lui Dumnezeu aceasta, ştiind smerenia lui. De aceea, 


12 50 de ani. 

după ce Bonifatie s-a închinat la mormintele Apostolilor, Grigorie i-a 
cerut sfântului să facă o mărturisire de credință. Era luna noiembrie a 
anului 722. Văzând că în toate Bonifatie mărturisea credința cea dreaptă 
a Bisericii celei una, sfinte, soborniceşti şi apostoleşti, Grigorie i-a 
descoperit omului lui Dumnezeu că are de gând să-l hirotonească 
episcop. Cu capul plecat, sfântul a primit porunca Patriarhului, nu de 
bunăvoie, ci din ascultare față de mai-marele său. Se păstrează până 
astăzi jurământul pe care Bonifatie l-a făcut deasupra mormântului 
Sfântului Apostol Petru, prin care făgăduia să păstreze până la moarte 
credința cea adevărată a Bisericii, „în care, fără nici o îndoială, stă 
întreaga mântuire a creştinului.”! Sfântul a fost hirotonit episcop la 
sfârşitul lunii, în 30 noiembrie, de ziua Sfântului Apostol Andrei. Avea 
în păstorire întreaga Germanie aflată la răsărit de Rin, şi el trebuia să 
dea ascultare doar Scaunului Romei, şi nu nevrednicilor episcopi franci. 
Vom vedea mai departe ce mare însemnătate a avut acest fapt în 
propovăduirea omului lui Dumnezeu. 

Sfântul Grigorie i-a dat lui Bonifatie, pentru a-l ajuta în lucrarea 
sa, nu mai puţin de 5 scrisori, prin care îl arăta tuturor drept un vrednic 
şi adevărat păstor, care avea ca ascultare „să lumineze acele părți şi să 
propovăduiască cuvântul credinţei, astfel ca prin propovăduire să îi 
înveţe [pe păgâni] calea vieţii veşnice; iar când va găsi [oameni] care 
au rătăcit de pe cărarea adevăratei credinţe sau care au fost înşelaţi de 
viclenia diavolului, să-i mustre şi să-i aducă înapoi la adăpostul 
mântuirii.” Mai ales, scrisorile erau îndemnuri ca în Bisericile pe care 
le va întemeia, Bonifatie să ţină neabătute canoanele şi rânduielile 
Bisericii, deoarece în acele părți cea mai mare greutate era viaţa 
dezlânată, atât a credincioşilor, cât mai ales a preoţimii. De pildă, 
urmând canoanelor Sfinților Părinţi, papa Grigorie îi poruncea 
episcopului „să nu hirotonească un om care a fost căsătorit de două 
ori, sau care s-a căsătorit cu o femeie care nu era fecioară, sau care nu 
este îndeajuns de învăţat, sau care suferă de vreo neputinţă trupească 
oarecare, sau care e cunoscut pentru orice altă nelegiuire.”!5 


'3 Talbot, C. H., op. cit., Scrisoarea 16, p. 70 
14 Ibidem, Scrisoarea 17, p. 71 
15 Ibidem, Scrisoarea 18, p. 72 

Cu aceste scrisori, şi cu încă multe alte daruri, mai ales cărți şi 
sfinte moaşte, Bonifatie a plecat din nou spre Germania, pentru a-şi 
urma, astfel însuflețit, munca sa cea binecuvântată. Mai întâi s-a 
îndreptat spre curtea regelui francilor, Charles Martel, pentru a-i arăta 
acestuia scrisoarea din partea papei, cât şi pentru a se asigura de sprijinul 
lui. Charles Martel era mai puţin un creştin şi mai mult un om al 
armelor!S. Însă deşi era credincios mai mult pe dinafară, regele s-a 
dovedit a fi un ajutor însemnat în munca de propovăduire a lui 
Bonifatie, mai ales prin faptul că i-a îngăduit sfântului să-şi desfăşoare 
lucrarea neîmpiedicat. 

După ce l-a văzut pe rege, sfântul a plecat din nou înspre Hesse, 
unde Dumnezeu avea să îi aducă cea mai mare biruință în pământurile 
Germaniei. Ajuns între credincioşi, el a început iarăşi să propovăduiască 
şi să boteze oamenii, însă deşi erau mulţi cei ce-i primeau cuvintele, 
Bonifatie nu era mulțumit de roadele pe care le aducea munca sa. În 
scurtă vreme şi-a putut da seama din ce pricină răspândirea cuvântului 
lui Dumnezeu era împiedicată. În chiar inima ținutului Hesse, la 
Geismar, se afla un stejar uriaş, numit „stejarul lui Thor”, de care era 
legată întreaga slujire idolească a germanilor. Câtă vreme stejarul acela 
era în picioare, germanii nu puteau să se desprindă de copacul căruia 
i se închinaseră din vechime ca unui dumnezeu. Aflând de la creştini 
despre aceasta, Bonifatie s-a aprins de râvnă dumnezeiască şi, fără a 
băga în seamă nici o primejdie, a luat o secure şi s-a dus la Geismar. 
Ajuns acolo, a găsit stejarul înconjurat de o mulțime mare de păgâni, 
care de cum l-au văzut au început să-l înjure şi să-l blesteme, scrâşnind 
cu mânie din dinţi şi aşteptând să se coboare fulger din cer pentru a-l 
opri pe creştin. Bonifatie însă nu s-a înspăimântat, ci fără şovăială a 
ridicat securea şi a lovit cu putere în scoarța copacului. lar atunci, sub 
privirile înmărmurite ale păgânilor, o pală iute de vânt s-a coborât din 
cer, doborând cu zgomot mare stejarul cel bătrân, care a căzut 
despicându-se în patru bucăți. Acestea au căzut pe pământ, la picioarele 


16 E] a fost regele care i-a învins pe sarazini la Tours (în anul 732), oprindu-le astfel înaintarea 
spre Europa. 
11 Thor era zeul tunetului la vechii germani. 

sfântului, în chipul unei cruci. Germanii câți erau acolo, înfricogați de 
minunea cea mare a lui Bonifatie, au început să-L slăvească pe 
Dumnezeul creştinilor, trecând cu toții la credință. Apoi, omul lui 
Dumnezeu a construit din lemnul stejarului o biserică, închinată 
Sfântului Apostol Petru. Mai târziu, pe locul acestei biserici avea să fie 
construită cunoscuta mănăstire de la Fritzlar. 

De atunci încolo munca lui Bonifatie a început să se răspândească 
în chip nemaivăzut. După doar un an, sfântul putea să se întoarcă liniştit 
în Thuringia, pentru a vesti cuvântul lui Dumnezeu şi în acest ţinut în 
care propovăduise înainte. Aici însă, lucrurile erau cu mult mai încurcate. 
În timp ce în Hesse omul lui Dumnezeu avusese de biruit numai 
împotrivirea păgânilor, în noul ținut avea duşman mult mai de temut pe 
fraţii cei mincinoşi. Aceştia erau în primul rând episcopii şi preoții franci 
nevrednici, care trăiau în desfrânări şi dezmăţuri cumplite, în beții şi în 
războaie. Într-adevăr, episcopii ajunseseră un fel de regi nemiloşi, care 
asupreau poporul şi puneau mari piedici în munca cea binecuvântată a 
lui Bonifatie. Anume pentru aceasta, sfântul lui Dumnezeu avea mereu 
nevoie de sprijinul şi de ajutorul Patriarhului Romei, care îi dăduse chiar 
puterea să pedepsească şi să caterisească pe orice cleric pe care l-ar fi 
socotit nevrednic de slujirea sa. Multe greutăți avea Bonifatie şi cu 
călugării rătăcitori irlandezi, care deşi răspândeau cuvântul lui 
Dumnezeu, o făceau în chip nestatornic şi fără a lăsa o temelie trainică. 
Din această pricină, mulți dintre creştini căzuseră în nenumărate şi felurite 
erezii, astfel că sfântul episcop avea de luptat şi pentru curățirea Bisericii 
sale de învăţăturile greşite şi mincinoase. 

Bonifatie scria mereu papei pentru a-l întreba despre împrejurările 
mai grele pe care le întâlnea în lucrarea sa. Se păstrează şi câteva 
dintre răspunsurile Sfântului Grigorie, prin care acesta îl îmbărbăta 
mereu pe omul lui Dumnezeu, îndemnându-l să înfrunte cu vitejie 
orice ispite i se iveau în cale: „Să nu te înfricoşezi,” spune patriarhul, 
„de ameninţări şi să nu fii abătut de temeri. Ţine-ţi încrederea 
nestrămutată în Dumnezeu şi vesteşte cuvântul adevărului. Dacă voinţa 
ta va fi statornică în fapte bune, Dumnezeu o va încununa cu ajutorul 
Lui. Astfel, cu cât mai mulți oameni o să întorci de la greşelile căilor 

lor (şi că lucrul acesta este astfel, o ştim din scrisoarea ta), cu atât mai 
mult ne vom bucura şi Îi vom mulţumi lui Dumnezeu pentru câştigarea 
sufletelor.”!8 

Din toate aceste scrisori trimise de sfânt, se poate vedea cu uşurinţă 
ce greutăți fără seamăn avea de întâmpinat Bonifatie în propovăduirea 
sa. De multe ori îi lipseau chiar şi lucrurile cele mai simple, cum ar fi 
mâncarea sau un loc în care să doarmă. Însă pe toate acestea sfântul le 
răbda cu mare statornicie şi vitejie, pentru că sufletul său era în 
întregime închinat slujbei pe care o primise de la Însuşi Dumnezeu 
prin Apostolul Său, Petru. Cel mai mult, Bonifatie avea nevoie de 
oameni de un cuget şi o râvnă cu el, care să-l ajute în răspândirea 
cuvântului lui Dumnezeu într-o țară atât de întinsă şi neprimitoare. 
Pentru aceasta, el s-a hotărât să ceară ajutorul fraților englezi, care nu- 
l uitaseră, şi care priveau cu mare însuflețire la tot ce se întâmpla cu 
fostul lor învățător. Într-adevăr, mulţi au răspuns chemării sale şi, lucrul 
cel mai însemnat, dintre aceştia mulți au fost oameni sfinţi, care aveau 
aceeaşi țintă şi dorire, anume înflorirea Bisericii şi slava neamului lor. 
De altfel, în scrisorile sale Bonifatie îi chema pe englezi la propovăduire 
arătându-le că încreştinarea germanilor era o datorie a neamului lor, 
deoarece germanii erau, după cum spune sfântul, „de un os şi de un 
sânge cu noi. 

Vom aminti, măcar în treacăt, pe câţiva dintre cei care au răspuns 
chemării lui Bonifatie şi fără de care lucrarea lui nu ar fi putut aduce 
roade atât de trainice şi de bogate. Fiecare aveau daruri diferite: unii 
erau făcători de minuni, alții aveau darul de a cârmui oamenii, alții 
aveau darul propovăduirii. Sfântul Wigbert, englez de neam, a fost 
numit egumen al mănăstirii Fritzlar”. Sfântul Eoban, viitorul episcop 
de Utrecht, a fost unul dintre ucenicii alături de care Bonifatie avea să 
primească cununa muceniciei.?! Sfântul Burchard, de asemenea englez, 


'* Talbot, C. H., op. cit., Scrisoarea 24, p. 79. 

Ibidem, Scrisoarea 46, p. 96, în care Bonifatie cere rugăciunile englezilor pentru încreştinarea 
saxonilor. 

% Mai târziu a fost numit stareţ şi la mănăstirea din Ohrdurf. A murit în anul 738 şi este 
sărbătorit la 12 aprilie. V. şi Talbot, C. H., op. cit., p. 22. 

2 V, mai jos, pp. 287 sq. 

a fost hirotonit episcop de Würzburg.” Sfântul Lull, fost ucenic de-al 
lui Bonifatie la Nursling (în Anglia), a ajuns urmaş al sfântului şi 
Arhiepiscop de Mainz.” Mai erau şi cele două rude ale omului lui 
Dumnezeu, sfinții frați Willibald şi Winebald, precum şi mulți, mulți 
alții.” 

Un alt lucru de căpătâi în lucrarea pe care sfântul a desfăşurat-o 
între neamurile germane a fost sprijinul pe care el l-a primit de la mai 
multe femei cu viață sfântă. Acestea îl ajutau atât la scrierea de cărți 
sfinte, cât şi la conducerea mănăstirilor de maici pe care Bonifatie le-a 
zidit în întreaga țară. Dintre aceste călugărițe, cele mai de seamă au 
fost Sfânta Walburga, stareță la Heidenheim, sora Sfinților Willibald şi 
Winebald, ale cărei moaşte izvorăsc mir până în ziua de astăzi”; Sfânta 
Tecla, stareță la Kitzingen”, şi mai ales Sfânta Lioba, stareţa de la 
Bischofsheim, care a fost una dintre cele mai bune prietene ale lui 
Bonifatie şi rudă a lui.” 

Pe toți aceşti vrednici ucenici, Bonifatie îi trimitea la propovăduire 
prin toată ţara. Mai ales, omul lui Dumnezeu s-a nevoit să umple 
întreaga Germanie de mănăstiri şi schituri, căci la fel ca în întreaga 
istorie a Bisericii, mănăstirile au fost inima şi puterea propovăduirii 
lui. Într-adevăr, acestea luminau ținuturile dimprejur, atât prin călugării 


* Sfântul Burchard a întemeiat la rândul lui mai multe mănăstiri, dintre care cea mai însemnată 
a fost cea a Sfântului Andrei. A murit în anul 753 şi este sărbătorit la 14 octombrie. 

% A murit în 786 şi este sărbătorit la 16 octombrie. 

* Printre care îi mai pomenim şi pe cei doi buni prieteni şi împreună-lucrători, Sfântul 
Liafwine (3773 d. Hr.), prăznuit la 12 noiembrie, şi Sfântul Marchelm (762 d. Hr.), prăznuit 
la 14 iulie, care au propovăduit în rândul frisienilor din apropierea râului Y sel (în Olanda de 
astăzi). 

* Mănăstirea de la Heideheim, la care era stareță Sfânta Walburga, era singura mănăstire 
dublă din Germania. Sfânta a murit în anul 779 şi este sărbătorită la 25 februarie. 

% Prăznuită la 15 octombrie. 

27 Se pare că Sfânta Lioba a fost verişoară a lui Bonifatie. Călugărită în Anglia, Lioba a venit 
în Germania în anul 748, la cererea lui Bonifatie, fiind însoţită de mai multe călugăriţe. A fost 
un mare sprijin pentru sfântul arhiepiscop, şi mănăstirile întemeiate de ea au avut o însemnătate 
deosebită în încreştinarea Germaniei, deoarece Lioba era vestită pretutindeni pentru sfințenia 
şi pentru înţelepciunea ei. Într-adevăr, după moartea lui Bonifatie, Lioba a rămas o adevărată 
urmaşă a lui, la ea venind pentru sfat atât regii, cât şi episcopii germani şi franci. A murit în 
anul 781 d. Hr. şi este sărbătorită la 28 septembrie. V. viaţa ei, în Talbot, C. H., op. cit., pp. 
205-228. 

lor, cât şi prin rugăciunile şi învăţătura care se făceau în ele. Păgânii 
puteau vedea în mănăstiri pilde vii de oameni în întregime închinaţi lui 
Hristos, iar de la aceştia se umpleau şi ei de dorinţa de a-l sluji 
adevăratului Dumnezeu. Anume prin aceste mănăstiri a izbutit Bonifatie 
să cucerească atât de repede întreaga Germanie. 

Munca sfântului înainta cu paşi repezi. Mulțimi nenumărate de 
păgâni primeau credinţa creştină, încât de multe ori ucenicii lui 
Bonifatie erau nevoiţi să boteze câteva sute sau chiar mii de oameni. 
Până în anul 732, când viaţa sfântului avea să se schimbe din nou, 
Bonifatie pusese deja temeliile unei Biserici sănătoase şi trainice, care 
depăşea cu mult Biserica francilor, atât în ceea ce priveşte viaţa 
călugărească cât şi în ceea ce priveşte învățătura. 


Ridicarea la treapta de arhiepiscop 
al pământurilor germane 


În anul 731 d. Hr., sfântul papă Grigorie al II-lea a murit, şi în 
locul lui a fost ales un alt Grigorie, al III-lea, numit cel Tânăr, care era 
de neam sirian. Noul Patriarh s-a dovedit la fel de deschis şi de 
binevoitor față de Bonifatie ca şi cel de dinainte. Astfel, în anul 732 
Bonifatie i-a trimis pe nişte ucenici de-ai săi la Grigorie, pentru a-l 
încredința de credincioşia lui. Ca răspuns, patriarhul nu numai că i-a 
încărcat pe trimişi cu cărţi, sfinte moaşte şi alte daruri, ci a dat şi o 
hotărâre prin care îl ridica pe Bonifatie la treapta de Arhiepiscop al 
întregii Germanii de la răsărit de Rin, trimiţându-i pallium-ul 
arhiepiscopal? şi dându-i puterea de a hirotoni şi de a numi episcopi 
în întreaga eparhie. 

Noul arhiepiscop a continuat să-i trimită papei scrisori prin care 
îi cerea acestuia ajutorul şi povăţuirea în toate greutăţile care se iveau 
în propovăduirea sa. Când a văzut că în Thuringia şi în Hesse lucrurile 
mergeau pe calea cea bună, Bonifatie s-a hotărât să facă o nouă călătorie 
la Roma, a treia, pentru a se sfătui cu Sfântul Grigorie. Vroia să-i ceară 
patriarhului său binecuvântare de a-i aduce la Hristos pe saxonii păgâni 


28 Pallium-ul era un omofor episcopal, purtat în Apus de ierarhii care se aflau sub ascultarea 
Patriarhiei Romei. 

care trăiau la miazănoapte, şi care pricinuiau multe neajunsuri Bisericii 
nou-întemeiate de el. A ajuns în oraşul Apostolilor în anul 738, însoțit, 
ca de obicei, de mai mulţi dintre ucenicii săi. Însă deşi papa îl iubea şi 
îl cinstea nespus, nu i-a îngăduit sfântului să-şi îndeplinească gândul, 
deoarece socotea că mai întâi era nevoie ca Bisericile deja întemeiate 
în pământurile germane să fie întărite cât mai mult. Pentru aceasta, i-a 
încredinţat omului lui Dumnezeu o nouă sarcină, aceea de a pune în 
ordine Bisericile mai vechi ale Bavariei şi Alemaniei, curățându-le de 
învățăturile străine şi de slujitorii nevrednici. Sfântul Grigorie ştia foarte 
bine că singur Bonifatie era în stare să facă aceasta, cu darul pe care- 
l avea de la Dumnezeu. Şi sfântul s-a supus cu smerenie poruncii 
episcopului său, căci ştia că fără ascultarea de Apostoli nimic din cele 
ce izbutise să facă nu s-ar fi putut vreodată înfăptui. 

Bonifatie depăşise vârsta de 60 de ani şi era cunoscut de către 
toți ca un adevărat sfânt al lui Dumnezeu. Ajunsese un om în care 
Duhul Sfânt lucra cu putere multă şi care doar cu câteva cuvinte putea 
să schimbe în întregime viaţa celorlalți. Pentru aceasta, nenumărați 
erau cei care îi căutau sfatul şi învățăturile cele însuflate de Dumnezeu. 
Dintre oamenii care se strângeau să-l asculte, nu puţini luau hotărârea 
să-i urmeze sfântului în propovăduire. Din pricina aceasta, Bonifatie 
a plecat din Roma însoţit de mulţi noi ucenici — englezi, cei mai mulți, 
dar şi franci şi bavarezi. Dintre aceştia, cei mai de seamă au fost frații 
sfinți Winebald şi Willibald, de care am pomenit şi înainte”. 

În luna februarie a anului 739, omul lui Dumnezeu ajungea în 
Bavaria“, pentru a lua de la bun început munca pe care o desfăşurase 


% Intrând de tineri în viaţa călugărească, cei doi fraţi au plecat împreună cu tatăl lor, Sfântul 
Richard, într-un pelerinaj la Roma. Winebald a rămas acolo pentru a-şi desăvârşi învățătura, 
însă Willibald s-a îndreptat spre Palestina, închinându-se vreme de mai mulţi ani la Locurile 
Sfinte. A stat doi ani la Constantinopol, ajungând apoi până în Cipru şi Patmos. Întors în 
Italia, a intrat în mănăstirea de la Montecassino, iar apoi a ajuns la Roma, unde împreună cu 
fratele său l-a întâlnit pe Bonifatie. Cei doi l-au urmat pe acesta în Germania, fiindu-i de mare 
folos arhiepiscopului în propovăduirea sa. Winebald a murit în mănăstirea din Heidenheim, 
în anul 761, şi este sărbătorit la 18 decembrie. Willibald a murit la Eichstätt (unde era 
episcop), în anul 787, fiind prăznuit la 7 iulie. Moaştele lui se află până azi în catedrala din 
Eichstătt. Descrierea călătoriei sale la Locurile Sfinte din Răsărit se găseşte la Talbot, C. H., 
op. cit., pp. 153-180 

% inut aflat în sudul Germaniei şi nordul Austriei de astăzi. 

în celelalte locuri. Starea lucrurilor era însă oarecum diferită faţă de 
ceea ce avusese de întâmpinat până atunci. Într-adevăr, acest ţinut 
fusese încreştinat cu mai mult timp în urmă, atât de episcopi franci 
cât şi de călugări irlandezi, de multe ori oameni cu viaţă sfântă. Aceştia 
întemeiaseră mănăstiri în nu puţine locuri, zidind de asemenea şi 
multe biserici. Cu toate acestea, vieții creştine de acolo îi lipseau 
ordinea şi rânduiala, deoarece nu existau nici episcopi şi nici eparhii, 
iar mănăstirile şi bisericile lucrau fiecare separate unele de altele. 
Astfel că, de cum a sosit, sfântul a făcut primii paşi pentru a aduce 
unitate în Biserica ce îi fusese dată în grijă, pentru ca aceasta astfel 
înnoită să poată aduce mărturie puternică în fața păgânilor care mai 
trăiau acolo. 

În primul rând, sfântul a întemeiat patru eparhii, una la 
Regensburg, una la Salzburg, una la Friesing şi una la Passau, cărora 
le-a hirotonit episcopi dintre ucenicii săi cei mai vrednici. Apoi, ca şi 
în Thuringia şi Hesse, s-a îngrijit de zidirea de mănăstiri şi schituri, 
prin care lucrarea sa era mult înlesnită. Primul dintre aceste sfinte 
lăcaşuri omul lui Dumnezeu l-a ridicat în anul 741, în cinstea Sfântului 
Mavrichie, la Altaich. Nenumărate altele au urmat după acesta, încât 
în întregul ţinut s-au zidit, în 40 de ani, nu mai puţin de o sută de 
mănăstiri. Tot în anul 741 Bonifatie a întemeiat o altă episcopie, la 
Eichstăt, în fruntea căreia l-a hirotonit pe Sfântul Willibald, cel care i 
se alăturase în Roma. 

În toate faptele sale, sfântul avea binecuvântarea deplină a 
Patriarhului Romei. Acesta îi răspundea întotdeauna la scrisori cu 
cuvinte de povaţă şi îmbărbătare, încredinţat fiind în întregime de darul 
ce sălăşluia şi lucra cu putere în omul lui Dumnezeu. lată, de pildă, 
sfaturile Sfântului Grigorie în privinţa propovăduirii Evangheliei: 
„Întăreşte mintea fraţilor tăi şi a credincioşilor care sunt împrăștiați în 
Apus şi continuă să propovăduieşti oriunde Dumnezeu îți dă prilejul 
să mântuieşti suflete. Când apare nevoia, sfinţeşte, după canoane, 
episcopi, care să se afle sub ascultarea ta, ca trimis al nostru, şi învaţă-i 
să păstreze credinţa cea apostolească şi sobornicească. În chipul acesta 
îți vei asigura o mare răsplată şi vei câştiga un popor desăvârşit 
atotputernicului Dumnezeu. Nu te feri, iubite frate, de la călătoriile 

anevoioase şi lungi făcute în slujba credinței creştine, căci este scris 
că strâmtă e poarta şi îngustă calea care duce la viaţă.” 

Deoarece în timpul cât lucrase în Bavaria începuseră să apară greutăți 
în Bisericile din Thuringia şi Hesse, Bonifatie a hotărât, după cuvântul 
papei, să aşeze şi aici episcopi dintre ucenicii săi. În ținutul Hesse a întemeiat 
o episcopie la Buraburg, în apropiere de mănăstirea Fritzlar, în timp ce 
ținutul Thuringiei l-a împărțit în două, aşezând episcopi la Erfurt şi 
Wiirzburg. Astfel, în scurt timp sfântul arhiepiscop a hirotonit în întreaga 
Germanie nu mai puţin de opt episcopi, care îi dădeau ascultare deplină, 
în timp ce cei din Alemania”, care nu fuseseră hirotoniți de el, îl 
recunoșteau drept conducător. Bonifatie, fără a avea încă un scaun 
episcopal al său, devenise un adevărat mitropolit al părţilor germane.” 

De multă vreme sfântul purta în gând să zidească o mănăstire în 
care să se poată retrage la bătrâneţe, dar şi unde să se odihnească până 
la a Doua Venire a Domnului. Pentru aceasta, a ales pe un vrednic 
ucenic de-al său, numit Sturm, de neam bavarez, pe care l-a trimis în 
părțile de răsărit ale Thuringiei, pentru a găsi un loc potrivit în care să 
ridice mănăstirea. După lungi şi chinuitoare căutări, ucenicul s-a întors 
la arhiepiscop pentru a-i vesti că nu fusese în stare să afle nici un loc 
potrivit. Defel tulburat, Bonifatie l-a îmbărbătat pe Sturm, zicându-i: 
„Un loc a fost cu adevărat pregătit în pustie, iar când Hristos va vrea, 
îl va arăta slujitorilor Săi. Pentru aceasta, continuă căutarea, ştiind şi 
crezând că neapărat îl vei găsi." Şi într-adevăr, în cele din urmă Sturm 
a găsit un loc minunat, într-o vale mănoasă, înconjurată de munții din 
care izvorăşte râul Fulda, aflat chiar în inima Germaniei. După ce l-a 
înştiinţat pe arhiepiscop, ucenicul cel credincios a început de îndată 
zidirea mănăstirii, în luna ianuarie a anului 744 înălțând prima biserică 
de piatră, închinată Mântuitorului Hristos. 

Iată în ce cuvinte minunate îi înfăţişează Bonifatie Patriarhului 
său primii paşi ai nou-întemeiatei mănăstiri: „Se află un loc împădurit 


31 Mt. 7, 14; Talbot, C. H., op. cit., Scrisoarea 45, p. 95 

* Elveţia de astăzi. 

3 Cf. Phillips, Andrew, St Boniface of Devon, în Orthodox England, vol. 8, nr. 1, Felixstowe, 
Suffolk, 2004, p. 7 

3 Talbot, C. H., op. cit., p. 185 


282 


VIEŢILE SFINȚILOR ORTODOCŞI DIN APUS. SFINŢII INSULELOR BRITANICE 


în mijlocul întinsei pustietăţi care se găseşte între popoarele cărora le 
propovăduiesc. Acolo am aşezat nişte călugări care trăiesc după 
rânduiala Sfântului Benedict, şi care zidesc o mănăstire. Sunt oameni 
nevoitori, care se înfrânează de la carne şi de la vin şi de la băuturi 
tari, care nu ţin slujitori, ci se mulțumesc cu lucrul mâinilor lor. [...] 
Aici, cu binevoitoarea voastră îngăduință, mă gândesc să-mi odihnesc 
pentru puţin timp trupul cel îmbătrânit şi obosit, şi după moartea mea 
tot aici să fiu îngropat. Cele patru popoare cărora le-am propovăduit, 
cu harul lui Dumnezeu, cuvântul lui Dumnezeu, locuiesc, după cum 
ştiu toţi, de jur împrejurul acestui loc şi, câtă vreme mai trăiesc şi îmi 
păstrez judecata, pot, cu sprijinul vostru, să le fiu de folos."*Şi 
într-adevăr, de multe ori sfântul rămânea mai mult timp în mănăstire, 
pentru a-i ajuta pe fraţi şi pentru a se linişti. Cel mai adesea petrecea 
zile întregi în rugăciune pe un deal aflat în apropierea mănăstirii, care 
din pricina aceasta era numit „dealul episcopului”. 

După ce temelia mănăstirii a fost aşezată, Bonifatie l-a trimis pe 
Sturm în Italia, la Montecassino, mănăstirea întemeiată de Sfântul 
Benedict, pentru a deprinde viaţa călugărească. Când Sturm s-a întors 
la Fulda în anul 750, a fost hirotonit preot şi numit egumen. Mănăstirea 
a fost făcută stavropighie** şi, pentru sfințenia întemeietorului şi a 
starețului ei, în scurtă vreme a ajuns cea mai mare mănăstire germană. 
La moartea Sfântului Sturm, în anul 779, nu mai puţin de 400 de 
călugări se nevoiau acolo.“ 


Numirea ca mitropolit şi rânduirea Bisericii france 


După atâtea fapte slăvite, după atâta luptă şi nevoinţă, munca 
Sfântului Bonifatie încă nu ajunsese la sfârşit. Dimpotrivă, Dumnezeu 
îi pregătise alesului Său încă o lucrare, una chiar mai anevoioasă decât 
cele pe care sfântul le înfăptuise până atunci. Era vorba despre înnoirea 


5 Talbot, C. H., op. cit., Scrisoarea 86, p. 136 

3% Adică era supusă doar Patriarhiei Romei, şi nu episcopului de Mainz. 

37 Sfântul Sturm a fost foarte iubit de ucenicii săi şi astăzi este socotit cel de-al doilea apostol 
al Germaniei, după Sfântul Bonifatie. Este sărbătorit la 17 decembrie. V. viaţa lui, în Talbot, 
C. H., op. cit., pp. 181-204 

şi curățarea Bisericii care îi făcuse cele mai multe necazuri şi ispite în 
toată propovăduirea sa, Biserica francilor. În multe dintre scrisorile 
trimise de Bonifatie, fie papei, fie altor cunoscuţi şi prieteni, sfântul 
vorbeşte neîncetat despre marile greutăți pe care le avea din partea 
episcopilor nevrednici. Aceasta cu atât mai mult cu cât sfântul, în 
jurământul făcut la hirotonia sa, făgăduise ca, dacă nu va putea să-i 
întoarcă pe episcopii stricaţi din căile lor spurcate, să se ferească de 
orice amestec cu ei. Şi într-adevăr, omul lui Dumnezeu s-a străduit 
mereu să țină neabătut acest jurământ, pe care îl făcuse chiar pe 
mormântul Sfântului Apostol Petru. De pildă, într-una din scrisorile 
pe care i le trimitea fostului său episcop, Daniil de Winchester, Bonifatie 
se plângea că atunci când avea de mers la curte pentru a cere sprijinul 
regelui în vreo problemă oarecare, nu putea să-i ocolească pe acei 
episcopi pe care ar fi vrut nici să nu-i vadă. „Suntem atenţi, totuși,” îi 
arată Bonifatie episcopului, „să nu ne împărtăşim împreună cu ei din 
Sfântul Trup şi Sânge al Domnului, în timpul slujirii Liturghiei." Iată 
grija cea mare a sfântului lui Dumnezeu! Deşi avea deja mai mult de 
70 de ani, deşi era cinstit de toţi ca un sfânt în viață, deşi încreştinase 
mii Şi sute de mii de oameni, el totuşi se temea ca nu cumva „să capete 
păcatul prin însoţirea cu ei.” 

Cu toate acestea, Dumnezeu a adus şi prilejul pentru ca înnoirea 
Bisericii france să poată fi înfăptuită. Acesta a venit în preajma anului 
741, când au murit atât Charles Martel, regele cel pe jumătate creştin 
al francilor, cât şi Sfântul Papă Grigorie al III-lea. În răstimpul tulbure 
care a urmat morţii regelui franc, pe scaunul Romei a ajuns Patriarh 
Zaharia, ultimul papă de neam grec“. Deşi la început legăturile dintre 
Zaharia şi Bonifatie au avut unele greutăți, în scurtă vreme episcopul 
Romei s-a încredinţat de faptul că omul lui Dumnezeu era o lumină 
pentru întreaga creştinătate a acelor vremuri. De aceea, fără nici o 
şovăială l-a sprijinit pe Bonifatie, ajutorul lui dovedindu-se hotărâtor 
în munca de îndreptare a Bisericii france. 


38 Ibidem, Scrisoarea 63, p. 119 
3 Ibidem, Scrisoarea 63, p. 119 
4 Despre Sfântul Zaharia, v. mai sus, nota 40, p. 28. 

La scurtă vreme după aceasta, starea lucrurilor a început să se 
limpezească şi între franci, iar dintre fiii lui Charles Martel, doi au 
ajuns să-şi împartă tronul: Carloman a luat partea de răsărit, care era 
vorbitoare de limbă germană“!, şi Pepin al III-lea a luat partea de apus, 
care era vorbitoare de limbă franceză.” Cel dintâi dintre ei, Carloman, 
era un creştin trăitor, care până la urmă avea să moară călugăr la 
mănăstirea de pe Montecassino, şi care avea să se dovedească de mare 
ajutor Bisericii lui Hristos. În acesta, Bonifatie a găsit omul care să-l 
sprijine la punerea în faptă a gândurilor sale. Ca întotdeauna în munca 
sa de propovăduire, sfântul nu a vrut să facă nimic fără ascultare. 
Pentru aceea, a început să-i scrie Patriarhului Romei, pentru a-i arăta 
nelegiuirile care trebuiau neapărat îndepărtate şi pentru a-i cere sfat în 
privința căilor prin care să facă aceasta. 

Mai ales, Bonifatie îi cerea Sfântului Zaharia binecuvântarea pentru 
a întruni un sinod al întregii Biserici france aflate sub cârmuirea lui 
Carloman. Trecuseră mai mult de 80 de ani de când un astfel de sinod 
fusese ținut ultima oară, şi întreaga viaţă bisericească căzuse într-o 
ruină cumplită. Pentru a ne putea da seama de starea jalnică în care se 
afla Biserica francă în acele vremuri, ajunge să aruncăm o privire asupra 
răspunsului lui Zaharia, prin care îl îndemna pe Bonifatie să facă tot 
ce depinde de el pentru a curăța Biserica cea bolnavă: „Dacă vezi 
episcopi, sau preoţi, sau diaconi trăind în preacurvie sau având mai 
mult de o singură soţie, în contrazicere vădită cu hotărârile şi legiuirile 
Părinților, sau vărsând sânge de creştini sau de păgâni, sau lucrând în 
orice alt chip împotriva legii bisericeşti, trebuie să-i opreşti, cu putere 
apostolească, de la îndatoririle lor preoțești: căci astfel de oameni sunt 
osândiți chiar de purtarea lor de preoţi mincinoşi. [...] Cum tâlcuiesc 
ei cuvântul lui Dumnezeu: Preoţii mei să se căsătorească o singură 
dată? Sau cuvintele Apostolului: Bărbaţi ai unei singure femei ?* Şi 
aceasta este aşa doar înainte de a primi preoția, căci apoi nu mai le 
este îngăduit să se căsătorească. "* Iată cuvintele luminate de Dumnezeu 


1! Elveţia şi Germania de astăzi. 

* Mare parte din Franţa de astăzi. 
31 Tim. 3,2 

+ Ibidem, Scrisoarea 52, p. 103 

ale papei! Şi într-adevăr, Bonifatie n-a mai aşteptat alt îndemn. De 
îndată a început să stăruie pe lângă regele Carloman, care în luna 
aprilie a anului 742 a întrunit primul sinod pentru ținuturile france 
aflate sub stăpânirea lui. Greutățile pe care le avea de întâmpinat 
Bonifatie erau uriaşe, însă omul lui Dumnezeu, cu darul pe care-l avea 
şi cu binecuvântarea Patriarhului, a izbutit să le biruiască. 

A urmat la scurtă vreme un alt sinod, în martie 743, tot în 
pământurile aflate sub stăpânirea lui Carloman, iar apoi, în martie 744, 
un al treilea, pentru partea de apus a regatului, aflată sub stăpânirea 
lui Pepin. Apoi, sfântul s-a gândit să unească într-un sinod întreaga 
Biserică francă, şi cu ajutorul celor doi domnitori şi-a văzut, în anul 
745, gândul împlinit. Sinoadele erau conduse chiar de Bonifatie şi au 
dat mai multe canoane menite să stârpească toate nelegiuirile şi 
smintelile din Biserică. În sinodul din 745 au fost osândiţi doi episcopi 
eretici, unul franc şi unul irlandez, care-i tulburau pe credincioşi prin 
învăţăturile lor mincinoase.“ Apoi, sinodul a ales oraşul Mainz ca scaun 
mitropolitan al Bisericii germane. 

După acestea, în anul 747 sfântul a hotărât să mai ţină un sinod, 
ca o încununare a celor de dinainte, în care să înfățişeze pe scurt toate 
hotărârile date până atunci. Toată această muncă uriaşă, prin care 
Bonifatie s-a străduit să orânduiască Bisericile din întreg nord-vestul 
Europei, nu a rămas fără roade. În primul rând, sfântul a izbutit să 
înnoiască, pentru o vreme, Biserica cea decăzută a francilor, aşezând 
în ea învăţăturile ortodoxe ale Patriarhiei Romei, condusă la vremea 
aceea de ultimul papă grec, Sfântul Zaharia. Apoi, omul lui Dumnezeu 
a dat o pildă vrednică tuturor Bisericilor din Apus, pildă urmată chiar 
şi de Biserica în care se născuse sfântul, cea engleză. Aceasta, 
însuflețită de sinoadele lui Bonifatie, a hotărât adunarea unui sobor a 
toată Anglia, la Cloveshoc, în 746. După aceste sinoade, puterea 
sfântului a ajuns atât de mare, încât atunci când în anul 749 Pepin a 
ajuns pe tronul întregului regat franc“, Bonifatie a fost cel care l-a uns 
rege. 


4 V, ibidem, Scrisoarea 59, pp. 107-116 
4 Carloman îşi lepădase tronul pentru a se călugări. 

Ultima lucrare în Frisia. Moartea sfântului 


Sfântul avea deja 75 de ani, şi se apropia de sfârşitul vieţii sale 
pământeşti. Cu toate acestea, încă nu obosise şi nici nu se gândea să 
se retragă la linişte în mănăstirea din Fulda. Dimpotrivă, în mintea lui 
stăruia gândul de a se întoarce pentru a propovădui în ţinutul pe care 
voise să îl încreştineze la începutul lucrării sale. Era vorba de Țara 
Frisiei, a cărei parte de răsărit rămăsese încă în întregime păgână. Înainte 
însă de a-şi putea împlini gândurile cele binecuvântate, trebuia să fie 
încredinţat că Biserica germană se afla pe mâini bune. Într-adevăr, 
omul lui Dumnezeu ştia că sfârşitul său este la uşă şi din această pricină 
s-a îngrijit să-şi găsească un vrednic urmaş pe scaunul arhiepiscopal. 
Pentru aceasta, l-a hirotonit episcop pe Sfântul Lull, care îi fusese ucenic 
încă de pe vremea când Bonifatie se afla în Anglia, şi în anul 752 l-a 
aşezat Arhiepiscop de Mainz în locul său. 

După ce a rânduit toate pentru turma sa cea iubită, pe care acum 
o părăsea pentru a nu se mai întoarce vreodată, sfântul l-a chemat pe 
Lull ca să-i dea ultimele îndrumări. „Cu toată convingerea să-i întorci 
pe oameni de pe căile greşelii; să sfârşeşti zidirea mănăstirii din Fulda, 
care acum se construieşte, şi să duci acolo trupul acesta al meu care 
este acum slăbit de truda anilor." Auzind de la Bonifatie că nu se vor 
mai vedea în viaţa aceasta, Lull a izbucnit în plâns. Cu blândeţe, omul 
lui Dumnezeu şi-a liniştit fiul, iar apoi l-a rugat ca alături de el să o 
înmormânteze şi pe ucenica sa cea iubită, Sfânta Lioba, când aceasta 
va muri. 

Apoi, în vara anului 753 s-a îndreptat, împreună cu mai mulți 
însoțitori, spre Frisia. Ajungând în Utrecht, l-a aşezat acolo arhiepiscop 
pe un ucenic de-al său, Eoban, de neam englez, iar apoi s-a îndreptat 
fără zăbavă înspre partea de răsărit a ţării, care, cum am spus, era 
locuită de păgâni. Împreună cu ucenicii săi a străbătut ţara în lung şi-n 
lat, propovăduind peste tot cu putere mare, zidind peste tot biserici şi 
botezând mii de oameni. Sfântul Eoban îl ajuta în toate, deoarece omul 


+ Talbot, C. H., op. cit., p. 54 

lui Dumnezeu era deja foarte bătrân. Cu astfel de roade bogate, 
Bonifatie s-a întors toamna în Germania, pentru a ierna acolo şi pentru 
a aduce mai multe ajutoare, căci vedea că şi această ultimă lucrare a 
sa fusese binecuvântată de Dumnezeu. 

Când s-a întors în anul următor, a hotărât să propovăduiască în 
părțile de dincolo de râul Zuyder Zee, în chiar capătul de miazănoapte 
al Frisiei. În cele din urmă a ajuns la un loc numit Dokkum, unde şi-a 
aşezat tabăra. Acolo i-a chemat pe toţi cei pe care-i botezase în lunile 
de dinainte, spunându-le să se adune în locul acela de sărbătoarea 
Cincizecimii, pentru a fi unşi cu Sfântul Mir“. În acel an, 754 d. Hr., 
sărbătoarea Pogorârii Sfâtului Duh cădea în ziua de 5 iunie. Dimineaţa 
devreme însă, când Bonifatie îi aştepta pe credincioşi, în locul lor a 
venit mulțime nenumărată de războinici păgâni, care vroiau să-i prade 
pe propovăduitori. De îndată, slujitorii sfântului au luat armele pentru 
a-şi apăra stăpânul, însă Bonifatie, strângând iute moaştele sfinţilor, 
le-a strigat oamenilor cu cuvinte neînfricate: „Fiilor, încetaţi lupta. 
Lăsaţi-vă armele jos, căci ni se spune în Scriptură [...] să biruim răul 
cu bine”. Ceasul pe care l-am aşteptat atâta este aproape, şi ziua 
slobozirii noastre a sosit. Mângâiaţi-vă întru Domnul şi răbdaţi cu 
bucurie patima pe care El ne-a pregătit-o cu milostivire. Puneţi-vă 
încrederea în El, şi El va da mântuire sufletelor voastre." Apoi i-a 
adunat alături de el pe toţi preoţii, întărindu-i şi pe aceştia cu bărbăţie: 
„Fraţilor, fiți cu inima dârză. [...] Nu fiţi robi ai plăcerilor trecătoare 
ale acestei lumi. Nu fiţi înşelaţi de linguşirea deşartă a păgânilor, ci 
răbdaţi cu minte statornică lovitura iute a morţii, ca să puteți domni cu 
Hristos pentru veşnicie.”S! Încă rostind Bonifatie aceste cuvinte, 
păgânii au năvălit cu strigăte cumplite în tabără, omorându-i fără milă 
pe mucenicii lui Hristos şi spălându-şi săbiile în sângele lor cel sfânt. 
Nu mai puţin de 52 de oameni şi-au dat viața pentru credință în ziua 
aceea de Rusalii. Printre aceştia a primit cununa muceniciei şi Eoban, 


48 În vreme ce în răsărit episcopii sfinţeau şi binecuvântau Sfântul Mir, dându-l apoi preoţilor 
pentru a-i unge pe credincioşi, în apus ungerea era de obicei săvârşită doar de episcopi. 

* Rom. 12, 21 

5 Talbot, C. H., op. cit., p. 56 

5! Ibidem, p. 56-57 

episcopul de Utrecht. Se spune că Bonifatie, sfântul lui Dumnezeu, a pierit 
în timp ce ţinea deasupra capului o Evanghelie, căci vroia „să fie apărat în 
moarte de cartea pe care a iubit atâta să o citească în timpul vieții. 9 

După acest măcel, păgânii s-au hotărât să-şi împartă prada. Au 
aflat mai multe cufere închise, în care socoteau că o să găsească aur şi 
comori bogate. Însă pentru că oamenii lui Dumnezeu aveau cu ei şi 
mult vin pentru Sfânta Liturghie, păgânii fără zăbavă au început să-şi 
sărbătorească trista biruinţă. Pedeapsa lui Dumnezeu a căzut chiar 
atunci asupra lor, căci după ce s-au îmbătat bine, au început să se 
certe de la comorile pe care încă nici nu le văzuseră. În cearta lor 
aprinsă, mai mult de jumătate dintre ei şi-a pierdut viaţa. Ceilalţi, după 
ce au vărsat sângele tovarăşilor lor, au deschis înfriguraţi cuferele, în 
care au găsit doar nişte cărți bisericeşti. Înnebuniţi de mânie, au risipit 
toate cărțile pe câmpie, iar apoi s-au întors la casele lor. 

Mai apoi, nişte creştini au adunat moaştele sfinţilor, pe care le-au 
adus cu mare cinste în oraşul Utrecht. Deşi Bonifatie ceruse ca trupul său 
să fie dus la mănăstirea din Fulda, mai-marele oraşului a citit în auzul 
tuturor o hotărâre prin care regele poruncea ca moaştele sfântului să fie 
lăsate în oraş. În timp ce oamenii ascultau, clopotele bisericii au început 
dintr-odată să bată singure, spre spaima şi mirarea tuturor. Cu toţii au 
înțeles că voia sfântului nu era să rămână acolo. De aceea, trupul lui 
Bonifatie a fost dat unor ucenici de-ai lui Lull, care veniseră din Mainz 
anume pentru a lua moaştele mucenicului. În cântece de psalmi, aceştia 
au dus cinstitul odor pe râul Rin în sus, până la Mainz. Bonifatie a fost 
întâmpinat în oraş ca un mare sfânt al lui Dumnezeu: „Și deşi atât străinii 
cât şi orășenii erau împovărați de durere şi jale, totuşi simțeau în acelaşi 
timp o mare bucurie. Căci deşi, pe de o parte, erau loviți de durere când se 
gândeau la împrejurările morții sale, simțeau, pe de altă parte, că el îi va 
apăra pentru totdeauna atât pe ei cât şi pe urmaşii lor.”53 

Simţind aşa mare har, nu au mai vrut să lase nici de aici moaştele 
să plece. Însă Bonifatie a apărut în vis unui diacon, mustrându-l cu 


s Cf. Andrew, Phillips, op. cit., în loc. cit., p. 7. Până astăzi la Biblioteca de Stat din Fulda se 
păstrează o Evanghelie foarte veche, străpunsă de sabie, socotită a fi chiar cea ținută de 
Bonifatie deasupra capului la moartea sa. 

$ Talbot, C. H., op. cit., p. 60 

cuvinte aspre. „Pentru ce întârziați să mă duceți la locul meu de la 
Fulda? Scoală-te şi du-mă în pustia unde Dumnezeu a înainte-rânduit 
un loc pentru mine.”* Nevrând să se împotrivească voii sfântului, 
oamenii l-au dus cu mare cinste pe mucenic la mănăstirea din Fulda. 
În scurtă vreme, mormântul lui Bonifatie, aşezat în chiar inima 
pământului pe care îl încreştinase, a devenit un însemnat loc de 
închinare, slăvit prin nenumărate minuni. Dintre acestea, una dintre 
cele mai mari a fost chiar aducerea la credinţa creştină a întregii 
Frisii. Într-adevăr, după moartea cea slăvită a sfântului, care de 
bunăvoie s-a adus pe sine jertfă pentru păgânii din acele locuri, 
oamenii au fost străpunşi la inimă de pocăință, şi cu toţii s-au întors 
la Hristos, primind botezul creştin. 


Sfântul Bonifatie şi lucrarea sa de propovăduire 


După ce ne-am străduit să arătăm pe scurt viaţa sfântului lui 
Dumnezeu, ne vom opri acum puțin pentru a vedea cum a putut un 
singur om, chiar şi atât de dăruit de Dumnezeu ca Bonifatie, să aducă 
la Hristos atâtea mulțimi de popoare şi să schimbe în întregime viaţa 
bisericească a Europei de apus. Cea dintâi pricină pentru acest lucru a 
fost, fără doar şi poate, sfințenia omului lui Dumnezeu. Într-adevăr, 
anume pentru că sfântul s-a străduit mereu, în toată viaţa sa, să 
împlinească poruncile lui Hristos, cuvintele lui au fost îmbrăcate cu 
puterea de a întoarce pe calea vieţii veşnice atâta mulțime de oameni. 
Urmarea poruncilor lui Hristos a fost adevăratul izvor al tuturor 
biruinţelor de care omul lui Dumnezeu s-a învrednicit în pământurile 
germane. „Nici un om”, îi scria Bonifatie Sfintei Edburga, „nu ar putea 
revărsa lumină asupra acestor locuri întunecate şi ascunse şi nu ar 
putea să se ferească de cursele care îi împresoară cărarea, dacă nu ar 
avea cuvântul lui Dumnezeu ca un felinar care să-i povăţuiască paşii 
şi ca o lumină care să-i strălucească în cale.” 


5% Ibidem, p. 194 

5 Ibidem, Scrisoarea 30, p. 88, prin care Bonifatie îi mulțumea stareţei pentru nişte cărți pe 
care i le trimisese. Edburga era uceniţă a Sfintei Mildred din Minster. A murit în anul 751 d. 
Hr. şi este sărbătorită la 13 decembrie. 

Trăirea lăuntrică a omului lui Dumnezeu, atât de puţin vădită în 
istorisirea vieții sale, poate fi ghicită mai ales din scrisorile lui, în care 
el îşi mărturiseşte mare parte din neliniştile şi frământările sufletului. 
Iată, de pildă, ce îi scrie aceleiaşi prietene Edburga: „În fiecare parte 
găsesc durere şi chin, lupte în afară şi temeri înăuntru. Lucrul cel mai 
rău e că trădarea fraților mincinoşi depăşeşte răutatea păgânilor 
necredincioşi."S*Pe lângă aceste greutăţi pe care Bonifatie a izbutit, 
prin răbdarea şi prin iertarea lui, să le biruiască, scrisorile ne mai arată 
un om care era întru totul locuit de Sfântul Duh, şi care avea o credință 
de nestrămutat în ajutorul şi puterea nemărginită a lui Dumnezeu, dar 
şi o ascultare desăvârşită față de patriarhul său. Într-adevăr, Bonifatie 
ştia că prin această ascultare era tainic ferit de ispita cea cruntă a 
mândriei, dar mai ales că astfel aducea mereu asupra sa binecuvântarea 
lui Dumnezeu. 

Altă pricină însemnată pentru care propovăduirea sfântului a adus 
atâta roadă, a fost, după cum am văzut, numărul neînchipuit de mare 
de englezi care au venit în ajutorul omului lui Dumnezeu. Toţi aceştia 
au răspuns chemării sfântului, pe de o parte datorită puterii de 
convingere a lui Bonifatie, care avea sălăşluind în el darul lui 
Dumnezeu, şi pe de altă parte datorită marii dragoste pe care sfântul o 
purta ţării şi neamului său. Dragostea aceasta poate fi lesne văzută în 
scrisorile sfântului. lată, de pildă, ce scria într-una dintre ele: „Mă 
veselesc în faptele bune şi în faima poporului meu, dar sunt îndurerat 
şi rănit de păcatele şi de ruşinea lui.“ Şi acestea, fără doar şi poate, 
nu erau câtuşi de puţin cuvinte goale. Dimpotrivă, chiar aflat la atâta 
depărtare de casă, Bonifatie nu şovăia să trimită mereu scrisori în ţară, 
pentru a-i mustra aspru pe toți care pătau cinstea neamului său. Cu 
adevărat, sfântul nu se uita la faţa omului, ci dojenea deopotrivă 
episcopi şi stareţi, domnitori şi oameni de rând. 

Se păstrează una dintre aceste scrisori ale omului lui Dumnezeu, 
în care îl certa în cuvinte aspre chiar pe regele unuia dintre ţinuturile 


56 


Greenaway, G.W., Saint Boniface, London, 1955, Scrisoarea 65, la Andrew, Phillips, op. 
cit., în loc. cit., p.8 
37 Ibidem, Scrisoarea 74, apud. ibidem, p. 8 

engleze, deoarece îndrăznea să trăiască în desfrânare şi îngăduia şi 
poporului să petreacă astfel: „Dacă neamul englez [...] defăimează 
căsătoria cea legiuită şi trăieşte pe faţă în preacurvie precum poporul 
Sodomei, atunci trebuie să ne aşteptăm ca de la o astfel de împreunare 
cu târfele să se nască un popor stricat, decăzut şi înnebunit de poftă. 
În cele din urmă întregul neam, întorcându-se la căi josnice şi ruşinoase, 
nu va mai fi puternic în război, statornic în credință, cinstit de oameni 
sau plăcut privirii lui Dumnezeu. Astfel s-a întâmplat şi cu alte popoare 
[...]. S-au întors de la Dumnezeu şi s-au dat poftei, până când 
Preaputernicul Dumnezeu a îngăduit ca pedepsele acestor nelegiuiri 
să-i nimicească, mai întâi lăsându-i să piardă cunoştinţa lui Dumnezeu, 
iar apoi îngăduind asupra lor atacul păgânilor. ”58 Cumplite cuvinte, 
dar cuvinte însuflate de Dumnezeu, pe care de bună seamă Bonifatie 
le-ar fi putut spune oricărui popor, din orice vreme. Însă cu toate acestea, 
poate că ele ni se potrivesc mai ales nouă, în vremurile pe care le 
trăim acum. 

Tot din această scrisoare mai poate fi văzută încă o pricină pentru 
care omul lui Dumnezeu a izbutit să întoarcă la Hristos atâtea mii de 
oameni: neînfricarea şi bărbăţia sa cea mare. Într-adevăr, Bonifatie nu 
se sfia de nimeni, îndrăznind chiar să-l mustre şi pe patriarhul său, pe 
Sfântul Zaharia, pentru multele destrăbălări care aveau loc între cetățenii 
oraşului Apostolilor, prin care se puneau piedici mari propovăduirii 
lui. În toată viaţa sa şi, de altfel, chiar şi în moarte, sfântul a fost purtat 
de o vitejie desăvârşită, cu care a putut înfrunta mereu mulțimi 
nenumărate de păgâni sălbatici şi sângeroşi. Toată această bărbăție a 
sa izvora mai ales din faptul că sfântul era pătruns de marea răspundere 
pe care o purta pentru sufletele oamenilor care îi fuseseră dați în grijă. 
lată, de pildă, ce îi scrie Arhiepiscopului Cuthbert de Canterbury despre 
datoria slujitorilor altarului: „Căci, după cuvântul lui Dumnezeu spus 
lui lezechiel, când unui om îi este încredințată propovăduirea 
Evangheliei, chiar şi dacă ar trăi o viaţă sfântă, cu toate acestea, dacă 
îi este teamă sau ruşine să mustre pe cei ce trăiesc în chip netrebnic, 
va pieri alături de toţi care pier datorită tăcerii lui. Şi ce îi va folosi să 


s Talbot, C. H., op. cit., Scrisoarea 73, p. 124 

scape de pedeapsa pentru păcatele sale, dacă va fi pedepsit pentru 
păcatele celorlalți?” 

Cu adevărat, omul lui Dumnezeu nu s-a tras niciodată înapoi de 
la a mustra şi a învăţa pe alții, de la a sfătui şi a îndemna. Şi pentru 
această viață a lui neobosită, pusă în întregime în slujba lui Hristos şi 
a Bisericii Sale, Dumnezeu l-a răsplătit pe alesul Său cu cinste şi slavă 
nespusă. La scurtă vreme după moartea sa, episcopul Milret de 
Worcester îi scria Sfântului Lull cuvinte minunate despre cel care fusese 
apostolul pământurilor germane, spunându-i că Bonifatie, „slava şi 
cununa a tot ce a odrăslit vreodată ţara aceasta [Anglia], [...] şi-a sfârşit 
călătoria cu o încordare desăvârşită, ajungând la o slăvită moarte de 
mucenic al lui Hristos; iar acum stă cu slavă în Ierusalimul cel ceresc 
pentru a fi, după cum cred, un credincios mijlocitor pentru păcatele 
noastre.“ Iar un alt episcop englez, Sfântul Cuthbert de Canterbury“, 
îi scria aceluiaşi Lull, pentru a-l înştiinţa că hotărâse prăznuirea Sfântului 
Bonifatie în întreaga ţară, la data de 5 iunie, şi că de atunci înainte 
omul lui Dumnezeu avea să fie socotit, după Sfântul Grigorie cel Mare 
şi Sfântul Augustin de Canterbury, cel de-al treilea ocrotitor al Angliei. 

Din mormântul său de la Fulda, în care trupul sfântului odihneşte 
până astăzi, Bonifatie continuă să apere atât pământurile Europei de 
Apus, cât şi cele ale Angliei sale iubite, fiind, după cuvintele 
episcopului Milret, un puternic mijlocitor înaintea tronului lui 
Dumnezeu pentru oricine îi cere cu credinţă şi nădejde ajutorul. 


Pentru rugăciunile Sfântului Sfințitului Părintelui nostru Bonifatie, 
luminătorul şi apostolul Germaniei, Doamne Iisuse Hristoase, Fiul lui 
Dumnezeu, întoarce toate popoarele la cunoştinţa Ta şi miluieşte-ne şi 
ne mântuieşte pe noi, în veci. Amin! 


Talbot, C. H., op. cit., Scrisoarea 34, p. 132-133 

% Talbot, C. H., op. cit., Scrisoarea 48, p. 148 

6l Acest Sfânt Cuthbert, Arhiepiscop de Canterbury, nu trebuie confundat cu Sfântul Cuthbert 
din Lindisfarne (v. viaţa lui mai sus). El a murit în anul 761 d. Hr. şi este sărbătorit la 26 
octombrie. 

Troparul Sfântului Edmund, glas IV: 


Prin suferințele sale cele mai presus de minte, Edmund, regele 
mucenic, a schimbat coroana pământească pentru cea cerească, 
şi întărindu-se cu putere de sus pe chinuitori i-a biruit şi a socotit 
întru nimic ispitele demonilor. Iar acum să se bucure împreună cu el 
tot pământul Angliei, care a dobândit în cer un ocrotitor preaminunat, 
care neîncetat se roagă lui Hristos Dumnezeu să mântuiască 
sufletele noastre. 

Introducere. Starea Angliei 
în vremea binecredinciosului domnitor 


Mulți dintre vechii domnitori englezi s-au învrednicit a dobândi 
cununa sfințeniei, însă dintre ei cel mai iubit şi mai cinstit a fost de 
bună seamă Sfântul Mucenic Edmund, regele Angliei de Răsărit. Socotit 
în vechime apărătorul şi ocrotitorul întregii Anglii, Sfântul Edmund a 
pătimit pentru Hristos moarte mucenicească în anul 869 d. Hr., când 
încă nu împlinise 28 de ani. La mai bine de o sută de ani după aceasta, 
în anul 985, un călugăr franc pe nume Abbo, din mănăstirea Fleury, a 
scris în limba latină cea dintâi „viață” a sfântului, de fapt o scurtă 
descriere a muceniciei plăcutului lui Dumnezeu. Sfântul Abbo şi-a 
întemeiat „viaţa” pe mărturia unui om care a văzut cu ochii lui moartea 
regelui mucenic, şi de aceea lucrarea lui este de mare însemnătate 
până astăzi!. Pe lângă această primă „viaţă”, mulţi alţii au scris despre 
omul lui Dumnezeu, însă la vreme îndelungată după moartea lui, şi 
din pricina aceasta mărturiile lor sunt mai puțin sigure’. 

Înainte de a începe însă să vorbim despre Sfântul Edmund va 
trebui să ne oprim mai întâi asupra stării Angliei în vremea de dinaintea 
urcării sale pe tron. Pe atunci, Anglia nu era încă o ţară unită, ci era 
împărțită în şapte mici regate care se aflau mereu în război unul 
împotriva celuilalt. Dintre aceste regate, unul se ridica de obicei 


! V, Abbo din Fleury, The Martyrdom of St. Edmund, King of East Anglia before 870, în 
Sweet S., Anglo-Saxon Primer, Oxford University Press, Oxford, 1961, pe Internet la: 
http://ww.fordham.edu/halsall/source/870abbo-edmund.html. Viaţa scrisă de Sfântul Abbo 
a fost tradusă la scurtă vreme în limba engleză veche de către călugărul Aelfric, care ne arată 
de unde îşi culesese Abbo informaţiile: „În zilele regelui Ethelred un oarecare călugăr foarte 
învăţat pe nume Abbo a venit de dincolo de mare de la miazăzi, din locul de odihnă al Sfântului 
Benedict, la Arhiepiscopul Dunstan (Sfântul Dunstan de Canterbury), cu trei ani înainte ca 
Dunstan să moară. În timpul convorbirii lor, Dunstan i-a spus povestea Sfântului Edmund, 
întocmai după cum spătarul lui Edmund i-o spusese regelui Ethelstan când Dunstan era tânăr, 
iar spătarul om bătrân.” Abbo a rămas vreme de trei ani în Anglia, după care s-a întors la 
mănăstirea din Fleury, unde a ajuns stareț. Până la urmă a murit ca mucenic în anul 1004, şi 
este sărbătorit la 13 noiembrie. 

? Aceste mărturii sunt importante mai ales pentru anii de tinereţe ai Sfântului Edmund. Dintre 
ele, cea mai sigură şi mai demnă de crezare este cea a lui Geoffrey de Wells, care a scris la 
jumătatea veacului al XII-lea. 

deasupra celorlalte, şi din pricina aceasta regele lui era socotit un fel 
de conducător al întregii Anglii, purtând numele de „Bretwalda”, adică 
„Stăpânitor al Britaniei.” La sfârşitul veacului al VIII-lea, Bretwalda al 
Angliei era regele Merciei, pe nume Offa, om crud şi nemilos, care 
asuprea cumplit regatele învecinate. Unul dintre aceste regate era şi 
cel al Angliei de Răsărit, care în acea vreme trăia în pace şi bunăstare, 
avându-l ca domnitor pe blândul şi evlaviosul rege Ethelbert. Însă în 
anul 794 nenorocirea s-a abătut asupra micului regat, căci blândul 
Ethelbert a fost omorât mişeleşte de către Offa. După moartea lui, 
Anglia de Răsărit a ajuns vreme de aproape treizeci de ani sub 
stăpânirea lacomă a Merciei. Deşi despre domnitorii regatului din 
această vreme se ştiu foarte puţine lucruri sigure, se pare că la câţiva 
ani după moartea lui Ethelbert, pe tronul Angliei de Răsărit s-a urcat 
un rege credincios, numit Offa (altul decât regele Merciei), care şi-a 
cârmuit țara în anii grei de asuprire străină. 


Naşterea şi anii de tinereţe ai sfântului 


Când Mercia şi-a întins stăpânirea asupra Angliei de Răsărit, mulți 
dintre nobilii englezi au ales să fugă în pământurile Saxoniei (în 
Germania de astăzi), pentru a-şi scăpa viața şi averile. Saxonia, de 
altfel, era locul din care îşi trăgea obârşia neamul englez, şi poporul 
care trăia acolo era foarte înrudit cu englezii. Printre aceşti nobili fugiți 
din Anglia de Răsărit se afla şi o rudă apropiată a regelui Offa, pe 
nume Alcmund, care pentru vitejia şi înţelepciunea lui a fost ales rege 
al Saxoniei. Domnind peste ţinuturile Holstein şi Angeln, aflate la 
miazănoapte de oraşul Hamburg, Alcmund şi-a găsit acolo o soţie 
bună şi credincioasă, pe nume Siwara, care i-a născut doi fii. Cel dintâi, 
pe nume Edwold, s-a întors de mic în Anglia şi, mânat de dorul lui 
după Dumnezeu, a ajuns pustnic în valea râului Cerne din ţinutul 
Dorset, unde mai târziu s-a întemeiat o mare mănăstire numită Cerne 
Abbas. 

Însă nouă despre cel de-al doilea fiu ne este vorba, care încă 
dinainte de a se naşte s-a arătat a fi un ales al lui Dumnezeu. Astfel, în 
timp ce regele Alcmund se afla într-un pelerinaj la Roma, o femeie 

credincioasă de acolo i-a descoperit că văzuse „o mare lumină 
strălucind din sânul lui, o lumină care, asemenea soarelui, va străluci 
de la răsărit până la apus.” Şi într-adevăr, când s-a întors acasă, 
Alcmund a avut bucuria să vadă că în ziua de Crăciun a anului 841 
soția sa îi născuse un fiu, căruia i-au pus numele Edmund. Despre 
copilăria lui Edmund se cunosc foarte puține lucruri, însă ştim că sfântul 
a fost crescut încă de mic în dragoste de Dumnezeu şi de țară. Astfel, 
Sfântul Abbo ne spune că Edmund „încă din fragedă pruncie l-a urmat 
pe Hristos din toată inima.” Fiind dat la cele mai bune şcoli ale vremii, 
sfântul a învăţat limba latină şi a început să înveţe Psaltirea pe de rost. 
Tatăl lui, regele Alcmund, îi spunea adeseori poveşti de vitejie din 
trecutul poporului englez, poveşti care înflăcărau inima tânărului şi o 
aprindeau de dragoste pentru neamul şi țara sa. 

Între timp, în Anglia lucrurile începuseră să se schimbe. Astfel, 
locul Merciei în fruntea regatelor engleze fusese luat de Wessex, ai 
cărui domnitori aveau să înfăptuiască mai târziu unirea întregii Anglii. 
În ceea ce priveşte Anglia de Răsărit, regele Offa îşi împlinise cu multă 
vrednicie datoria. În lunga sa domnie izbutise de mai multe ori să-i 
biruiască pe mercieni, uneori cu ajutorul Wessexului, iar în anul 838 
învinsese un duşman nou şi încă necunoscut, pe vikingii danezi care- 
i atacaseră ţara dinspre miazănoapte. Însă regele era deja foarte înaintat 
în vârstă, şi singurul său fiu, pe nume Fremund, alesese să lepede 
slava lumească pentru a se călugări“. Văzând că nu are urmaş pe tron 
şi fiind îngrijorat peste măsură de soarta ţării sale, regele se ruga cu 
lacrimi lui Dumnezeu pentru a-i trimite un moştenitor vrednic. În 
mâhnirea şi în neliniştea sa, Offa a hotărât până la urmă să facă un 
pelerinaj la Locurile Sfinte, nădăjduind că în felul acesta Dumnezeu îi 
va împlini dorinţa. 


3 Phillips, Andrew, The Lighted Way: Orthodox Christian Perspectives for The Third 
Millenium, The English Orthodox Trust, Seekings House, Felixstowe, England, 1999, p. 45 
+ Până şi numele lui Edmund s-a dovedit a fi o prevestire, căci în limba engleză veche el 
înseamnă „binecuvântată apărare,” iar Edmund cu adevărat s-a arătat a fi un neînfricat şi 
binecuvântat apărător al poporului său. 

5 Mackinlay, Fr. J.B., St Edmund King and Martyr, Art and Book Company, 1893, p. 27, 
apud. Phillips, Andrew, op. cit., p. 46 

* Fremund, care a dus viață sihăstrească, avea să fie omorât de către păgânii danezi în anul 
866, fiind prăznuit ca mucenic la 11 mai. 

A pornit aşadar în anul 853 spre Ţara Sfântă, şi în drumul său s- 
a abătut mai întâi prin Saxonia, la ruda sa Alcmund, unde, după cum 
spun cronicarii, l-a întâlnit şi pe Edmund. Atât de uimit a fost Offa de 
înțelepciunea şi de curăţia tânărului bărbat, încât cu multă bucurie a 
înțeles de îndată că acela era urmaşul pe care i-l trimisese Dumnezeu, 
şi răspunsul la toate rugăciunile lui. De aceea, în faţa tuturor nobililor 
englezi care-l însoțeau, Offa i-a făgăduit lui Edmund inelul său de 
rege, iar apoi a plecat mai departe la Ierusalim. Nu ştim mai multe 
despre pelerinajul evlaviosului domnitor, decât că a ajuns cu bine la 
Mormântul Domnului şi că la întoarcere s-a oprit şi în capitala Imperiului 
Roman, la Constantinopol, pentru a se închina Lemnului Sfintei Cruci, 
adus acolo de către Sfânta Elena în veacul al IV-lea. Aici, regele a 
primit şi o bucăţică din Sfânta Cruce, care mai târziu avea să-i fie dată 
lui Edmund. La scurtă vreme după ce a plecat din Constantinopol, 
bătrânul rege s-a îmbolnăvit şi, istovit de lunga sa călătorie, s-a oprit 
la mănăstirea Sfântului Gheorghe din Dardanele. Aici şi-a dat împăcat 
sufletul în mâinile lui Dumnezeu, după ce mai întâi s-a împărtăşit şi i 
s-a făcut Sfântul Maslu. Înainte de a-şi da ultima suflare, Offa a întărit 
din nou în fața tuturor alegerea pe care o făcuse ca Edmund să-i fie 
urmaş pe tronul Angliei de Răsărit. După moartea lui, nobilii s-au întors 
în grabă în Saxonia, unde i-au vestit lui Alcmund ultima dorinţă a 
vărului său. Deşi întristat, căci Edmund era încă foarte tânăr, Alemund 
i-a îngăduit fiului său să plece şi astfel, în anul 855, tânărul de doar 14 
ani pornea spre pământul moşilor şi strămoşilor săi.” 


Urcarea sfântului pe tronul Angliei de Răsărit 


Ajuns pe coasta Angliei după o călătorie de mai multe zile, Edmund 
a fost întâmpinat de episcopul locului, Hunbert, care deja auzise de 
moartea bătrânului domnitor şi de urmaşul pe care acesta şi-l alesese. 
Se spune că la sosirea lui Edmund, Dumnezeu a arătat un nou semn al 
sfinţeniei tânărului domn, căci din locul în care acesta a păşit pe țărm, 
de îndată a țâşnit un izvor de apă. Aceasta a încredinţat pe toţi câţi 


7 Nu trebuie să ne mire vârsta fragedă a lui Edmund, căci în acele vremuri nu era neobişnuit 
ca regii să se urce de foarte tineri pe tron. 

erau acolo că tânărul fusese ales de Însuşi Dumnezeu pentru a-şi cârmui 
poporul cu cinste şi cu dreptates. După aceasta, Edmund s-a îndreptat 
mai întâi spre Attleborough, capitala de atunci a regatului, unde a fost 
primit de căpeteniile engleze ca urmaş al regelui Offa. La puţin timp 
după aceasta, tânărul a plecat împreună cu episcopul Hunbert în Wessex, 
pe atunci cel mai puternic dintre regatele engleze, pentru a se întâlni 
acolo cu regele Ethelwulf. Ajuns la Winchester, capitala Wessexului, 
în toamna anului 855, tânărul domnitor a luat parte la o mare adunare 
ținută în acel oraş, în care cei ce erau de faţă au jurat să lupte până la 
moarte împotriva noului duşman care amenința pământurile engleze, 
sălbaticii vikingi păgâni. La această adunare, Edmund a legat o prietenie 
strânsă cu fiul regelui Ethelwulf, pe nume Alfred, care pe atunci era 
doar un băiat. Mai târziu, Alfred avea să ajungă cel mai mare dintre 
regii Angliei, cel care a pus temeliile unui regat englez unit şi puternic 
şi a izbutit să ridice de pe pământurile Angliei nemilosul jug viking. 

Apoi, după ce a dobândit în felul acesta sprijinul Wessexului, 
Edmund s-a întors la Attleborough, unde în ziua de Crăciun a anului 
855 căpeteniile engleze l-au recunoscut drept conducător. Mai rămânea 
însă drum lung până ce Edmund să poată fi încoronat rege, căci 
poporul încă nu auzise de noul domnitor. Pe lângă aceasta, stăpânirea 
lui se întindea doar asupra părții de miazănoapte a regatului, cealaltă 
parte aflându-se sub cârmuirea Wessexului. Din această pricină, 
Edmund a început să călătorească prin întreaga ţară în lung şi-n lat, 
căutând să dobândească sprijinul şi încrederea poporului. Vreme de 
un an de zile a străbătut fără odihnă regatul, ajungând să câştige, prin 
bunătatea şi înțelepciunea lui, dragostea oamenilor. Mai ales, 
domnitorul strălucea prin credinţa lui nestrămutată în Dumnezeu şi 
prin marea sa evlavie, căci deja învățase, sub îndrumarea episcopului 
Hunbert, întreaga Psaltire pe de rost. Avea de asemenea o mare dragoste 
pentru numele Mântuitorului Hristos, dragoste care avea să-l însoţească 
până la moarte. În scurtă vreme, întreaga ţară a ajuns să vuiască de 
ştirile despre noul rege, care se trăgea din familia domnitoare engleză 
şi purta pe deget inelul bunului rege Offa. De bună seamă că toţi 


8 Locul în care a păşit Edmund pe țărm se numeşte până azi „Capul Sfântului Edmund,” şi 
izvorul din acel loc este socotit făcător de minuni. 

auziseră chipul minunat în care fostul lor domnitor îl alesese pe Edmund 
ca urmaş pe tronul său, şi de aceea în scurt timp întregul popor l-a 
primit pe Edmund cu bucurie ca domn al său. Astfel, în ziua de Crăciun 
a anului 856, episcopul Hunbert l-a uns rege pe tânărul bărbat, iar 
apoi, sub privirile pline de bucurie ale oamenilor, a aşezat pe capul lui 
coroana de domnitor. Potrivit slujbei de încoronare din acele vremuri, 
sfântul a jurat cu mâna pe cruce în faţa întregului popor zicând: „În 
numele Sfintei Treimi, fie ca în toate zilele vieţii mele, Biserica lui 
Dumnezeu şi poporul creştin să fie ţinute în pace, cinste şi onoare. lar 
toată răpirea şi orice fel de nedreptate să le fie oprite tuturor supuşilor 
mei, şi dreptatea şi mila să fie păzite în toate judecăţile, pentru ca şi 
Marele şi Milostivul Dumnezeu să ne ierte pe noi pe toţi cu mila Lui 
cea pururea-fiitoare.”* 

După urcarea sa pe tron, sfântul a început să se ostenească cu 
timp şi fără timp pentru binele poporului său. Ajutat de mai mulți 
oameni de încredere, dintre care cel mai de seamă era episcopul 
Hunbert, Edmund îşi cârmuia ţara cu înţelepciune, iar oamenii se 
bucurau nespus că Dumnezeu le trimisese un asemenea rege blând şi 
plin de credință. Într-adevăr, atât de pătruns era sfântul de datoria pe 
care o avea înaintea lui Dumnezeu şi a poporului său, încât întreaga 
sa viaţă a rămas necăsătorit şi feciorelnic, căci, după cum spune Sfântul 
Apostol Pavel, „a ales mai bine să pătimească cu poporul lui 
Dumnezeu, decât să aibă dulceaţa cea trecătoare a păcatului." Despre 
domnia lui Edmund, Abbo din Fleury vorbeşte în cuvinte minunate: 
„Edmund cel Binecuvântat, Regele Angliei de Răsărit, era înțelept şi 
vrednic, şi înălţat între cinstiţii slujitori ai Preaputernicului Dumnezeu. 
Era smerit şi neprihănit şi a rămas atât de neclintit încât nu s-a întors 
vreodată spre patimi ruşinoase, şi nici nu şi-a pătat cinstea în vreun 
fel, ci mereu lua seama la adevărata învățătură. Era milostiv cu cei 
săraci şi cu văduvele, întocmai ca un părinte, şi cu bunăvoire îşi 
îndruma poporul mereu spre dreptate, şi îi pedepsea pe cei cruzi şi 
trăia fericit în adevărata credință.” 


° Mackinlay, Fr. J.B., op. cit., pp. 65-66, apud. Phillips, Andrew, op. cit., p. 52 
10 Evr. 11, 25 
1 Abbo din Fleury, op. cit. 

Năvălirea vikingilor 


Însă după aproape zece ani de domnie, în care Edmund şi-a 
cârmuit poporul cu pace şi dreptate, sporind în înţelepciune şi virtute, 
în micul regat al Angliei de Răsărit a izbucnit dintr-odată furtuna. 
20.000 de vikingi danezi sălbatici, însetaţi de sânge şi bogății, au 
coborât din corăbiile lor pe coastele Angliei de Răsărit, avându-l în 
frunte pe sângerosul Ingvar, împreună cu cei doi fraţi ai săi, Ubba şi 
Halfdan. Vikingii, neam nordic păgân şi de o mare cruzime, se trăgeau 
din pământurile Scandinaviei, şi de la sfârşitul veacului al VIII-lea 
începuseră să pustiască cu tot mai mare sălbăticie coastele Angliei şi 
ale Irlandei, în căutare de comori şi de avere. Până atunci, atacurile 
lor aveau ca scop mai ales jaful şi prada, şi de aceea ei îşi îndreptau 
atenţia îndeosebi spre mănăstirile bogate şi lipsite de apărare care se 
aflau pe malul mării. Năvălind ca nişte lupi din corăbiile lor iuți şi 
uşoare, vikingii nu rămâneau niciodată prea mult în pământurile 
Angliei, ci se întorceau în tările lor după ce-şi dobândeau prada dorită. 
De această dată însă lucrurile se schimbaseră, căci păgânii aveau de 
gând să cucerească ţara în întregime, şi atacul lor era mai grozav ca 
niciodată. 

Cu toate acestea, vikingii nu râvneau regatul Angliei de Răsărit, 
care era slab şi sărac, ci mult mai bogatul regat al Northumbriei, în 
care se aflau cele mai mari şi mai cunoscute mănăstiri engleze. Păgânii 
coborâseră pe coastele Angliei de Răsărit doar pentru a fura caii şi 
nutrețul de care aveau nevoie pentru a ataca puternicul regat din nord. 
Prins pe nepregătite, Edmund a putut face puţine lucruri pentru a-şi 
apăra ţara. Nu ştim aproape nimic despre felul în care a făcut aceasta, 
decât că tânărul domnitor, care avea deja 24 de ani, a izbutit să scape 
de mai multe ori ca prin minune din mâinile păgânilor. După nici un 
an de stat în Anglia de Răsărit, aceştia şi-au început atacul asupra 
Northumbriei, şi deja în iarna anului 866 izbutiseră să îngenuncheze 
întreaga ţară, înfrângând în primăvara anului viitor şi cea din urmă 
împotrivire engleză. Regatul Northumbriei ajunsese în stăpânirea lor, 
şi avea să rămână astfel pentru mulți ani de atunci înainte. 

Văzând primejdia care le ameninţa ţara, englezii s-au adunat de 
îndată pentru a pune la cale un plan de apărare, şi când vikingii au 
atacat în toamna anului 868 Mercia, o uriaşă oaste engleză le-a ieşit 
în întâmpinare. În fruntea ei stătea Ethelred, regele Wessexului, care- 
l avea alături pe fratele său mai tânăr, Alfred, şi pe Sfântul Edmund. 
Văzând mulțimea englezilor, danezii au fugit speriaţi şi, ca răzbunare, 
au pustiit toate marile mănăstiri din Northumbria. Au fost distruse 
atunci Lindisfarne, Coldingham, Jarrow, Wearmouth şi Whitby, şi o 
mulțime nenumărată de călugări şi călugăriţe a fost trecută prin 
ascuţişul sabiei. La Coldingham, de pildă, a primit cununa muceniciei 
Sfânta Ebbe cea Tânără, împreună cu toată obştea ei. Nici nu e de 
mirare că Sfântul Abbo, scriind în anul 985, îi numea pe vikingi 
„ostaşii lui Antihrist.” 

Între timp, Edmund se ostenea neobosit pentru a ridica o apărare 
cât mai puternică împotriva vikingilor, căci simţea că țara avea să-i fie 
atacată din nou. Deşi îşi dădea seama că puterile lui era mult prea mici 
pentru a putea face față păgânilor, totuşi credinciosul domnitor s-a 
îngrijit să ridice întărituri de pământ pentru a-şi apăra ţara, adunând 
totodată cât mai multă oaste. Şi într-adevăr, presimțirile lui s-au adeverit 
în vara anului 869, când uriaşa oaste a vikingilor a năvălit din nou 
asupra țărişoarei lui Edmund. Se pare că păgânii Ingvar şi Ubba îşi 
împărțiseră oamenii în două, şi în felul acesta au năvălit în Anglia de 
Răsărit din două părți. Una dintre oşti a atacat pe uscat dinspre 
miazănoapte, pustiind pe drum mănăstirile Merciei de răsărit: Bardney, 
Thorney, Peterborough şi Ramsey — la Peterborough omorând 85 de 
călugări împreună cu stareţul lor, Headda. În acest timp, cealaltă oaste 
a intrat „vâslind în Anglia de Răsărit”!?, după cum spune Sfântul Abbo, 
şi au atacat mai întâi mănăstirea din Crowland, unde au mucenicit 81 
de călugări, printre care şi pe bătrânul stareţ Teodor, pe care l-au 
înjunghiat în fața altarului. Apoi şi-au vărsat mânia asupra celorlalte 
mănăstiri aflate în mlaştinile Angliei de răsărit, la Soham şi Ely, omorând 
şi acolo călugări nenumărați. Despre mănăstirea de maici din Ely, un 
vechi cronicar englez vorbeşte în cuvinte mişcătoare: „Îndrăzneţele 
fecioare ale lui Hristos, fiicele celor mai de vază familii saxone ale 


12 Ibidem. 

Angliei, au fost jertfite celor mai crude munci păgâneşti, şi în curând 
flăcările au înghițit toate clădirile de pe Insula Ely." 

Văzându-se cuprins din două părți, Edmund a hotărât să atace 
mai întâi oastea care năvălise pe uscat. Aceasta se aşezase la Thetford, 
unde găsise loc bun de iernat, şi acolo a lovit Edmund târziu în toamna 
anului 869. Vreme de şapte ore bătălia s-a purtat fără oprire, cu multă 
vărsare de sânge de ambele părți, şi până la urmă englezii au ieşit 
biruitori. Prețul biruinței s-a dovedit a fi însă unul foarte mare, căci 
Edmund pierduse în luptă aproape întreaga oştire. Pe lângă aceasta, 
cealaltă oaste vikingă se apropia cu paşi repezi, şi din pricina aceasta 
Edmund s-a văzut nevoit să se retragă în grabă în locul numit 
Haegilisdun!“. Aici, a încercat din nou să găsească o cale pentru a-şi 
apăra ţara de cotropitorii păgâni. 


Mucenicia sfântului 


Lucrurile păreau însă fără ieşire. Domnitorul pierduse în luptă pe 
cei mai buni şi mai viteji dintre ostaşii săi, iar păgânii se apropiau de el 
cu puteri noi şi proaspete. Ingvar trebuie să-şi fi dat seama de asta, 
căci a trimis regelui englez o solire de pace. Aceasta venea însă cu un 
preț. Edmund trebuia să se supună regelui păgân, recunoscându-l ca 
stăpân, şi să-i dea jumătate din avere: „Ingvar, regele nostru, cutezător 
şi biruitor pe mare şi pe uscat, are stăpânire asupra multor popoare, şi 
acum a venit în această țară cu oștirea lui pentru a ierna aici împreună 
cu oamenii săi. Îți porunceşte să împarți cu el de îndată bogăţiile tale 
ascunse şi averile strămoşeşti, şi să fii supus (vasal) lui, dacă vrei să 
rămâi în viaţă, căci nu ai putere ca să i te împotriveşti.”"!5 

Auzind cuvintele pline de înfumurare ale solului, Edmund l-a 
chemat de îndată pe episcopul său credincios, Hunbert!€, pentru a se 
sfătui cu el. Deja albit de ani, episcopul se temea pentru viața tânărului 
rege, şi de aceea l-a îndemnat să primească cererile păgânilor şi să se 


8B Phillips, Andrew, op. cit., p. 55 

14 În satul Hoxne de astăzi. 

15 Abbo din Fleury, op. cit. 

1 Deşi Abbo nu ne spune numele acestui episcop, putem bănui că nu putea fi altul decât 
Hunbert, deşi acesta era deja foarte bătrân. 

supună lor. Vikingii erau mult prea puternici, spunea el, şi deja 
stăpâneau aproape întreaga ţară. Altfel, singura scăpare ar fi fost fuga. 

Însă Edmund ardea de dragoste pentru ţară şi pentru credinţă, şi 
de aceea nu a putut să primească nici unul dintre sfaturile episcopului. 
El era rege creştin, şi nu putea nici măcar gândi să se supună unui 
necredincios. De aceea i-a răspuns lui Hunbert cu glas hotărât şi sigur: 
„«lată, episcope, bietul popor al acestei ţări suferă deja în chip ruşinos. 
Mai degrabă aş muri luptând pentru ca poporul meu să stăpânească în 
continuare pământul lui de naştere.» Episcopul a spus: «lată, iubite 
rege, poporul tău zace mort. Nu ai oameni ca să poți lupta, şi pirații 
vor veni şi te vor lega de viu. Scapă-ţi viaţa fugind sau scapă-te pe 
tine însuţi supunându-te lor.» Atunci regele Edmund a răspuns, căci 
era viteaz peste măsură: «Aceasta o voiesc şi o doresc din toată inima 
mea, ca să nu rămân eu singur viu după ce iubiții mei supuşi vor fi 
omorâţi în paturile lor împreună cu copiii şi soțiile lor de către aceşti 
pirați. Nu mi-a stat niciodată în fire să fug. Mai degrabă aş muri pentru 
țara mea, dacă nevoia o cere. Atotputernicul Dumnezeu ştie că nu mă 
voi lepăda niciodată de închinarea la El, nici de dragostea adevărului 
Lui. Dacă mor, trăiesc.” Apoi, întorcându-se către solul păgân, 
Edmund i-a spus acestuia neînfricat: „Du-te acum degrabă şi spune-i 
crudului tău domnitor: «Nicicând în viaţa aceasta nu se va supune 
Edmund lui Ingvar, căpetenia păgână, dacă acesta nu se va supune el 
mai întâi credinţei în Mântuitorul Hristos.» ”!8 

Cu aceste cuvinte răsunând încă în urechi, păgânul s-a întors la 
stăpânul său şi i-a vestit răspunsul lui Edmund. Mâniat de îndrăzneala 
creştinului, Ingvar a pornit cu toată oştirea spre Haegilisdun. Între 
timp, bunul domnitor le dăduse drumul oamenilor săi, iar el se dusese 
în bisericuţa din apropiere pentru a se ruga lui Dumnezeu. Ştia ce 
avea să urmeze, şi de aceea nu-şi luase armele cu el, căci nu vroia să 
spurce cu sânge locaşul lui Dumnezeu. Când păgânii furioşi s-au 
năpustit în biserică, l-au găsit pe sfântul domnitor rugându-se liniştit, 
cerându-i lui Dumnezeu să-l întărească în chinuri şi să trimită pace şi 
izbăvire poporului său. Cu sălbăticie s-au aruncat asupra regelui 


1 Ibidem. 
18 Ibidem. 

îngenuncheat, şi au început să-l chinuie şi să-l batjocorească. Despre 
cele ce au urmat, Sfântul Abbo ne vorbeşte în cuvinte cutremurătoare: 
„Necredincioşii l-au legat pe Edmund şi l-au batjocorit cu neruşinare, 
şi l-au bătut cu bâtele. Apoi l-au dus pe credinciosul rege la un copac 
tare, şi l-au legat cu lanțuri grele, şi l-au bătut vreme îndelungată cu 
biciul. Între loviturile de bici, Edmund chema cu adevărată credință 
numele Mântuitorului Hristos. Din pricina credinței lui, din pricină că 
Îl chema pe Hristos, păgânii s-au aprins cumplit de mânie. Atunci au 
început să-şi arunce sulițele asupra lui, de parcă s-ar fi jucat, până ce 
l-au acoperit în întregime cu loviturile lor, după cum fusese [chinuit] 
şi Sfântul Sebastian. Când Ingvar, necredinciosul pirat, a văzut că 
cinstitul rege nu se leapădă de Hristos, ci cu nestrămutată credință 
cheamă mereu numele Lui, a poruncit ca capul lui Edmund să fie 
tăiat, şi păgânii au făcut aceasta. Căci în vreme ce el încă ÎI chema pe 
Hristos, păgânii l-au dus pe sfântul bărbat pentru a-l da morții, şi cu o 
singură lovitură i-au tăiat capul, şi sufletul lui a plecat bucuros spre 
Hristos.” Era ziua de 20 noiembrie a anului 869. 

În apropiere, ascuns bine în nişte tufişuri, credinciosul spătar al 
lui Edmund privea cu lacrimi în ochi chinurile viteazului său domnitor. 
Tot el a văzut cum păgânii, chiuind cu glasuri sălbatice şi bucurându- 
se de moartea regelui englez, au aruncat capul sfântului în nişte tufişuri 
înalte, pentru a nu fi găsit de supuşii săi. Apoi, sărbătorindu-şi fapta 
nelegiuită, s-au îndepărtat în corăbiile lor, pentru a pustii ţara rămasă 
fără rege. 

La scurt timp după aceasta, oamenii credincioşi din împrejurimi 
s-au apropiat plângând cu durere multă, şi au luat cu mare cinste trupul 
iubitului lor domnitor şi l-au aşezat într-un sicriu de lemn. Apoi, au 
început să caute capul sfântului, pentru a-l putea îngropa alături de 
trup. Se zice că vreme de patruzeci de zile au căutat în zadar cinstitele 
moaşte, şi când deja ajunseseră la capătul puterilor, au început să strige 
deznădăjduiţi: „Unde eşti? Unde eşti?” Iar atunci minune s-a petrecut, 
căci Dumnezeu a vrut să le arate că îl primise pe binecredinciosul 
domnitor ca pe un mucenic şi plăcut al Său. La strigătele îndurerate 


'9 Ibidem. 

ale oamenilor s-a auzit răspuns limpede venind dinspre pădure: „Aici! 
Aici!” Şi astfel, cu lacrimi de bucurie în ochi, oamenii au alergat spre 
locul din care veneau strigătele, şi cu uimire au găsit acolo un lup care 
ținea între labe cinstitul cap al mucenicului. Din porunca lui Dumnezeu, 
lupul păzise răbdător capul toate aceste zile. „Apoi, oamenii locului 
au aşezat capul împreună cu trupul şi l-au îngropat în grabă, cum au 
putut mai bine, şi în curând au înălțat o mică bisericuță deasupra 
lor." De-abia după ce rămăşiţele sfântului au fost aşezate în mormânt, 
lupul s-a întors liniştit în pădure. 


Moaştele şi cinstirea sfântului 


Însă minunea petrecută cu lupul s-a arătat a fi o adevărată 
prevestire, căci după cum acesta fusese îmblânzit prin puterea lui 
Edmund, tot la fel în scurtă vreme alţi lupi, mai sălbatici, aveau să fie 
îmblânziți şi aduşi la credinţă prin rugăciunile şi jertfa sfântului 
domnitor. Astfel, după moartea acestuia, vikingii, numiţi şi „lupii 
mării”, au început să prade fără milă ţara, până când la sfârşitul anului 
870 o puternică oaste a Wessexului le-a ieşit în întâmpinare. În fruntea 
ei se afla regele Ethelred, care-l avea alături pe Alfred, fratele lui. 
Însufleţiți de moartea mucenicească a lui Edmund, englezii au luptat 
cu mare vitejie şi au izbutit să-i înfrângă pe păgâni. La mai puţin de un 
an după aceasta, Ingvar murea pe câmpul de luptă, iar Ubba era nevoit 
să fugă din ţară. Lucrurile începeau deja să se schimbe pentru englezi, 
care dobândiseră în cer un mare mijlocitor pentru neamul lor. Când 
peste puţini ani vikingii s-au întors din nou în Anglia, cu o oaste şi mai 
puternică, Alfred, ajuns între timp rege, le-a ieşit iarăşi în întâmpinare. 
După mai multe lupte pierdute, tânărul rege a izbutit să câştige în vara 
anului 878 o răsunătoare biruință asupra păgânilor, omorându-l pe 
Ubba pe câmpul de luptă. La scurtă vreme după aceasta, Guthrum, 
noul conducător al vikingilor, primea împreună cu toți supuşii lui 
botezul creştin. De bună seamă, aceasta a fost cea dintâi mare minune 
a lui Edmund, faptul că la mai puţin de zece ani după moartea sa, 


% Ibidem. 

vikingii care îl omorâseră pentru Hristos primeau credința creştină. 
Cu adevărat, sângele mucenicului adusese roadă însutită. 

Dar să ne întoarcem acum la trupul omului lui Dumnezeu. După 
îngroparea lui, în mica bisericuță de lemn care fusese ridicată deasupra 
mormântului său au început să se petreacă minuni. Câteodată, noaptea, 
oamenii vedeau un stâlp de foc strălucind până la cer în acel loc. 
Apoi, într-una din nopți, doi oameni au ajuns obosiţi la micul lăcaş. 
Unul era orb din naştere, iar celălalt îi purta de grijă. Se rătăciseră în 
întunericul nopţii şi s-au bucurat mult găsind un loc de adăpost. În 
timp ce dormeau, însă, au fost treziți dintr-odată de o lumină orbitoare 
care se înălța deasupra lor până la cer. Dimineaţa, orbul a văzut pentru 
întâia dată lumina soarelui, şi cu bucurie şi-a dat seama că fusese 
tămăduit. În scurtă vreme, vestea despre această minune s-a răspândit 
pretutindeni, şi oameni mulţi au început să vină să se închine la moaştele 
domnitorului. Deja Edmund era socotit sfânt şi chiar Alfred, prietenul 
lui bun, a poruncit să se bată monede cu chipul mucenicului, pe care 
scria: „Sfântul Edmund Regele.” 

Însă de-abia în anul 902 a ajuns sfântul să fie cinstit pretutindeni. 
În acel an, episcopul Londrei a hotărât să mute trupul mucenicului 
într-un loc mai de cinste, şi a ales pentru aceasta vechea mănăstire din 
Bedricsworth?!. Deşi distrusă de vikingi, mănăstirea adăpostea preoţi 
de mir care puteau să îngrijească cinstitele moaşte. Astfel, după ce 
mai întâi a zidit un paraclis în cinstea lui Edmund, episcopul, însoţit 
de mulţime de popor, s-a îndreptat spre bisericuţa de lemn pentru a 
aduce rămăşiţele sfântului. Iar atunci altă minune s-a petrecut, căci 
Dumnezeu a vrut să arate din nou slava cu care îl învrednicise pe 
plăcutul Său. Astfel, când oamenii au deschis sicriul, au găsit nu oase 
goale, cum se aşteptau, ci trupul întreg şi neputrezit al mucenicului, 
care răspândea o mireasmă îmbătătoare. „Edmund era întreg de parcă 
ar fi fost viu, cu trup curat, iar gâtul lui, care fusese înainte tăiat, se 
vindecase. Doar ca un fir roşu de mătase de jur împrejurul gâtului mai 
arăta oamenilor felul în care fusese omorât. De asemenea, rănile pe 


21 Această mănăstire a fost întemeiată în anul 637 de Sfântul Sigebert, un alt rege mucenic al 
Angliei de Răsărit, primul dintre regii englezi care a primit haina călugărească. 

care cruzii păgâni le făcuseră trupului său prin nenumăratele lovituri 
de suliță fuseseră vindecate de către Dumnezeul cel ceresc." Astfel 
scria, în anul 985, Sfântul Abbo din Fleury, care adăuga: „Şi Edmund 
zace astfel nestricat până în zilele noastre, aşteptând învierea şi slava 
veşnică. Trupul lui, care zace neputrezit, ne spune că a trăit feciorelnic 
în lumea aceasta, şi că cu o viaţă curată s-a dus la Hristos. La scurt 
timp după aceasta, lângă moaştele sfântului s-a aşezat o văduvă foarte 
credincioasă, pe nume Oswyn, care îngrijea cu mare evlavie trupul 
domnitorului, tăindu-i în fiecare an, în Joia Mare, unghiile şi părul. 

După mutarea moaştelor, mănăstirea din Bedricsworth a ajuns în 
scurt timp la mare slavă. Atât de mare era cinstirea sfântului în popor, 
încât biserica în care odihneau moaştele lui a fost în întregime 
împodobită cu aur şi argint, iar mănăstirea a ajuns să fie numită St. 
Edmundstowe, adică „locul sfânt al lui Edmund.” În anul 929, la 
mănăstire a venit însuşi rege Angliei, Ethelstan, pentru a se închina 
sfântului mucenic. Printre alţii, regele era însoţit şi de sfetnicul său, 
tânărul călugăr Dunstan, care avea să ajungă mai târziu unul dintre 
cei mai mari arhiepiscopi de Canterbury. Dunstan a aflat atunci povestea 
muceniciei sfântului din chiar gura bătrânului spătar al lui Edmund, 
care fusese martor la moartea lui, şi care avea atunci aproape 100 de 
ani. Apoi, mult mai târziu, la trei ani înainte de a muri, Dunstan avea 
să-i povestească Sfântului Abbo mărturia spătarului. 

Din această vreme ni s-au păstrat mai multe minuni petrecute la 
moaştele omului lui Dumnezeu. Odată, de pildă, şapte hoţi s-au înţeles 
să prade mănăstirea, atraşi de bogăţiile pe care poporul le aducea la 
sfântul lăcaş. Neştiind pe unde era mai uşor de intrat în biserică, s-au 
hotărât să încerce fiecare prin alt loc. Însă nici nu s-au apucat bine de 
lucru, că puterea lui Dumnezeu i-a oprit dintr-odată pe toți şi au rămas 
astfel nemişcați, ţinuţi parcă de o mână nevăzută, fiecare în locul în 
care se afla. Dimineaţa, când oamenii au venit la biserică, nu ştiau 
dacă să plângă sau să râdă, văzând un hoţ agăţat pe acoperiş, altul 
stând cu un ciocan în faţa uşii, altul încercând să spargă fereastra, iar 
altul săpând pe dedesubt. 


2 Ibidem. 
% Ibidem. 

Apoi, în anul 950, moaştele au fost aşezate într-o nouă raclă, mai 
bogată şi mai frumoasă, şi din nou trupul s-a arătat a fi nestricat. La 
puțin timp după aceasta, un om de neam mare, mândru şi necredincios, 
a venit la mănăstire bătându-şi joc de sfânt şi cerând să i se arate 
moaştele, căci nu credea că sunt întregi. „Dar de îndată ce a văzut 
trupul sfântului a înnebunit, şi a început să răcnească groaznic, şi s-a 
sfârşit nenorocit de o moarte cumplită." 

În anul 990, episcopul Londrei a hotărât să găsească un călugăr 
care să se îngrijească de cinstitele moaşte, căci preoţii căsătoriți nu 
duceau o viață vrednică de chemarea lor. Pentru aceasta l-a ales pe 
călugărul Ailwin, care avea o dragoste şi evlavie fără margini pentru 
Edmund. Atât de mare era îndrăzneala călugărului către sfânt, încât 
acesta adesea vorbea cu el de parcă ar fi fost faţă către față. Când în 
1010 vikingii păgâni au năvălit din nou în Anglia, Ailwin s-a temut 
pentru moaştele sfântului şi a hotărât să le mute la Londra. Intrând în 
oraş cu racla în care se găsea trupul omului lui Dumnezeu, călugărul 
a fost întâmpinat de episcopul locului împreună cu mulțime nenumărată 
de popor. Toţi erau peste măsură de bucuroşi că se învredniciseră să 
primească în oraşul lor un aşa mare plăcut al lui Dumnezeu. lar 
dragostea lor nu a rămas nerăsplătită, căci numai în acea zi la moaştele 
sfântului s-au petrecut 18 vindecări minunate: orbii îşi căpătau vederea, 
surzii auzul, muţii vorbirea, slăbănogii umblau şi toți neputincioşii 
primeau izbăvire de bolile lor. Vreme de trei ani, moaştele au rămas în 
mare cinste în biserica Sfântului Grigorie cel Mare din Londra, şi atâtea 
minuni s-au petrecut la ele, încât oamenii veneau neîncetat de la mari 
depărtări pentru a se închina la mucenicul lui Hristos. Cu adevărat, 
începând din această vreme, Edmund poate fi socotit ca ocrotitorul şi 
apărătorul întregii Anglii. 

În anul 1013 Ailwin a socotit că primejdia trecuse şi s-a întors cu 
trupul sfântului la St. Edmundstowe. Cu mare greutate a izbutit să 
părăsească Londra, căci oamenii nu vroiau nicidecum să se lipsească 
de aşa o mare mângâiere de la Dumnezeu. Însă nici n-a apucat bine să 
aşeze trupul mucenicului în mănăstire, că vikingii au atacat din nou 
pe neaşteptate regatul englez. De astă dată în fruntea lor se afla un 


Ibidem. 

păgân de o cruzime cu totul neobişnuită, pe nume Sven, care îşi omorâse 
tatăl pentru a se urca pe tron. Înfrângând de mai multe ori oastea 
engleză, Sven a pus peste bietul popor un bir uriaş. Când Ailwin a 
auzit că şi mănăstirea lui trebuia să plătească, a fost cuprins de mare 
tulburare, căci până atunci locaşul fusese scutit de orice dări. Mâhnit, 
a început să se roage cu credinţă sfântului, şi în timpul rugăciunii a 
adormit. În vis i s-a arătat domnitorul, „strălucind şi plin de slavă, cu 
haine albe ca zăpada”, şi i-a spus să meargă la Sven şi să-i spună să 
nu pună bir asupra mănăstirii, „căci sunt un apărător grozav al poporului 
meu."2 Când s-a trezit, Ailwin s-a supus ascultător poruncii sfântului 
şi fără frică s-a dus în tabăra păgânilor, cerând să vorbească cu regele 
lor. Când Sven a auzit cuvintele călugărului a început să râdă în hohote, 
şi l-a izgonit mânios cu cuvinte de ocară şi batjocură. În noaptea 
următoare însă, păgânul murea în chinuri groaznice, strigând 
înspăimântat că Edmund îl lovise cu sulița. Pentru a doua oară după 
moartea sa, mucenicul îşi izbăvea ţara de furia păgânilor vikingi. 

Canute (Knut), fiul lui Sven, care i-a urmat acestuia pe tron, a 
tras învățătură din moartea tatălui său. Ca ispăşire pentru păcatele lui, 
regele a întemeiat în anul 1020 o nouă mănăstire pentru moaştele 
sfântului, cunoscută drept Bury St. Edmunds, pe care a înzestrat-o cu 
mari bogății”. În scurtă vreme călugării au zidit o mare biserică de 
piatră în care au aşezat trupul sfântului mucenic. La mutarea moaştelor 
în noua biserică a luat parte regele Canute, împreună cu Ailwin, care 
ajunsese episcop, şi mulțime nenumărată de popor. Trupul sfântului 
era tot nestricat, şi binecredinciosul domnitor purta încă pe piept 
bucăţica din Sfânta Cruce pe care regele Offa o primise cu aproape 
trei sute de ani în urmă în dar din Constantinopol. 

De trei ori au mai fost văzute după aceasta întregi moaştele 
sfântului. Prima dată a fost în 1050, când o femeie mută care se 
vindecase prin mijlocirea lui Edmund l-a văzut de trei ori pe sfânt în 
vedenie, spunându-i că sicriul de lemn în care se găsea trupul lui a 


25 Phillips, Andrew, op. cit., p. 66 

% Ibidem, p. 66 

27 Pe locul mănăstirii s-a ridicat mai târziu oraşul Bury St. Edmunds, al cărui nume înseamnă 
chiar „oraşul Sfântului Edmund.” 

început să putrezească şi trebuie schimbat. Starețul de atunci al 
mănăstirii, Leofstan, s-a îndoit la început de cuvintele femeii, însă 
până la urmă a fost înduplecat de stăruința ei. Când mormântul a fost 
deschis, o mireasmă minunată s-a răspândit în întreaga biserică, şi 
călugării au văzut cu uimire că într-adevăr carii roseseră o parte din 
sicriu. Mai târziu, acest stareţ Leofstan a poruncit să fie îngropat alături 
de văduva Oswyn şi de episcopul Ailwin, la picioarele sfântului. Apoi, 
trupul a mai fost văzut întreg în anul 1095, când a fost mutat într-o 
nouă raclă, şi iarăşi în 1198, când după un foc mare care a mistuit 
mănăstirea a fost cercetat din nou. Era încă nevătămat şi făcător de 
minuni, căci mulți bolnavi au primit atunci vindecare. 

La mai puţin de douăzeci de ani după aceasta însă, în 1217, nişte 
ostaşi francezi au furat moaştele şi le-au dus în oraşul Toulouse, unde 
le-au aşezat într-un paraclis din catedrala oraşului. Când după câtva 
timp trupul sfântului a fost cercetat din nou, nu s-au mai găsit moaştele 
întregi, ci doar sfintele sale oase, galbene ca ceara şi răspândind bună 
mireasmă. Acest lucru s-a petrecut de bună seamă din rânduiala lui 
Dumnezeu, însă poate şi din pricină că atâtea mâini nelegiuite se 
atinseseră fără evlavie de trupul sfântului. Moaştele lui au rămas apoi 
la Toulouse până la începutul veacului trecut, şi Edmund a ajuns să fie 
socotit unul dintre ocrotitorii oraşului. 

În acest timp, în Anglia evlavia față de sfânt a început să scadă 
tot mai mult în rândul poporului. „Cu cât înaintăm în veacul al XII-lea 
şi mai departe,” spunea un părinte ortodox englez, „cu atât mai mult 
se pare că harul de la mormântul Sfântului Edmund a secat, sau, mai 
bine zis, că a secat sincera cinstire a oamenilor faţă de sfânt."% Din 
această pricină, tot mai puține minuni au avut loc la mănăstirea din 
Bury St. Edmunds, până când în anul 15309, la reforma anglicană, 
regele Henric al VIII-lea a distrus mănăstirea şi a poruncit ca Edmund 
să fie scos de tot din rândul sfinţilor englezi. 

Deşi prigonit în acest fel, sfântul domnitor a rămas mai departe în 
inima şi evlavia poporului de rând, care nu l-a uitat nicicând pe ocrotitorul 
lui ceresc. Apoi, în anul 1848 o nouă întâmplare minunată a însuflețit 
cinstirea lui Edmund în rândul englezilor. Atunci, vechiul stejar despre 


% Ibidem, p. 69 

care bătrânii spuneau că era chiar cel pe care fusese chinuit sfântul, s-a 
prăbuşit sub propria lui greutate. Nimeni nu mai credea povestea 
bătrânească, însă numărând inelele copacului s-a văzut că vârsta lui era 
mai mare de o mie de ani. Dar aceasta nu a fost tot. În timp ce tăiau 
stejarul, oamenii au găsit în chiar inima lui un vârf de lance ruginit 
înţepenit acolo. Un fior i-a străbătut pe toţi şi pe ochii lor s-au ivit 
lacrimile. Ţineau în mână chiar una dintre lăncile care străpunseseră în 
urmă cu mai bine de o mie de ani trupul mucenicului lui Hristos, Edmund. 

După aceasta, episcopul de Toulouse a dăruit mai multe părticele 
din sfintele moaşte diferitor biserici din Anglia, iar apoi, în anul 1901, 
a dăruit episcopului romano-catolic al Angliei întreg trupul sfântului, 
păstrând pentru sine doar capul lui. În chip de neînțeles însă, episcopul 
nu a dus trupul domnitorului în oraşul său din Bury St. Edmunds, de 
unde fusese furat în urmă cu aproape 700 de ani, ci l-a aşezat într-o 
mică biserică din satul Arundel, unde se păstrează închis şi necunoscut 
până în zilele noastre. Şi astfel, trupul Sfântului Edmund aşteaptă 
răbdător şi smerit vremea în care poporul englez se va întoarce la 
vechea credință a strămoşilor săi, pentru a-i aduce cinstire după 
cuviință, ca unui mare sfânt şi plăcut al lui Dumnezeu. Căci, după 
cum spunea în anul 985 Sfântul Abbo din Fleury, „neamul englez nu 
este lipsit de sfinții Domnului, căci în Anglia zac astfel de sfinţi ca 
acest sfânt rege [Edmund], şi Cuthbert Binecuvântatul, şi Sfânta Audrey 
la Ely, şi de asemenea sora ei [| Werburga], toți întregi la trup, adeverind 
credinţa. Mai sunt de asemenea şi mulți alți sfinți englezi, care lucrează 
minuni multe, după cum este cunoscut peste tot, spre slava Celui 
Atotputernic, în Care ei au crezut. "2% 


Pentru rugăciunile Sfântului Mucenic Edmund, ocrotitorul şi 
apărătorul Angliei, Doamne Iisuse Hristoase, Fiul lui Dumnezeu, întoarce 
poporul englez la dreapta credinţă şi miluieşte-ne şi ne mântuieşte pe noi. 
Amin! 


% Abbo din Fleury, op. cit. 

Imne închinate Sfântului Edmund din slujba lui, 
scrisă în anul 985 de către Sfântul Abbo din Fleury:?? 


La vecernia Sfântului Edmund 


Bucură-te, rege al anglilor, 

Ostaş al Regelui îngerilor, 

O, Edmund, floarea mucenicilor, 
Întocmai ca trandafirul şi liliacul! 
Roagă-te neîncetat Domnului 
Pentru mântuirea credincioşilor. 


La măriri 


Saltă tu, Sfântă Biserică a întregului popor englez, că iată ți s-a 
dat să-l lauzi pe preaslăvitul rege şi nebiruitul mucenic Edmund, care 
biruind pe domnii acestei lumi, s-a dus la cer în mare biruinţă. O, 
Sfinte Părinte Edmund, ascultă-i pe cei ce se roagă ţie. 


La prima miezonoptică 


I. Edmund, băiat cu cuget sfânt, se trăgea dintr-un vechi neam de 
regi. Şi Împăratul cel ceresc l-a ales ca să-l aducă în cer şi să-l facă 
împreună-moştenitor Lui. Harul Duhului Sfânt a luminat copilăria sa, 
căci Duhul Domnului lisus care sălăşluia în el era plăcut Lui. 


II. Netrecătoare a fost slava, şi mare apărarea noastră, căci unsul 
lui Dumnezeu, Edmund, a fost ridicat pe tronul ţării, şi în Biserica lui 
Dumnezeu a strălucit întocmai ca un stâlp de lumină. Viaţa lui, slăvită 
prin virtuţi, plină a fost de sfinţenie şi împodobită de toată cucernicia. 


3 Imnele se găsesc (în traducere engleză) la Phillips, Andrew, op. cit., pp. 77-78 

III. Sfântul ostaş al lui Hristos, Edmund, plin de Duhul Sfânt, a 
grăit regelui astfel: Prietenia ta nu-mi pleacă voinţa şi amenințările şi 
chinurile tale nu mă înfricoşează. Căci slăvit este să mori pentru Domnul, 
mai dulci decât mierea şi fagurele sunt pentru mine focul şi sabia. 


La a doua miezonoptică 


Imn: Edmund într-adevăr a grăit, însă Duhul Sfânt vorbea prin 
buzele lui: Amenințările chinurilor nu mă înfricoşează şi prietenia unui 
rege nu mă face să şovăi. Plăcut este să mori pentru Dumnezeu; o, de 
mi s-ar dărui să ajung jertfă lui Dumnezeu! 


Imn: Legat cu lanţuri, în chip jalnic este acum batjocorit şi legat 
de copac, şi însemnat cu biciul; iar apoi cu bucurie pentru Hristos 
îmbrăţişează multe chipuri de moarte. 


Imn: După măsura slavei răsplăţii, aşa creşte şi durerea, căci ca 
o ţintă este aşezat şi acoperit cu săgeți. Şi o mie de morți îmbrăţişează, 
în timp ce cu necontenită bucurie se roagă lui Hristos. 


IV. Sfântul Domnului se face tot mai viteaz, pe măsură ce creşte 
durerea; aşezat ca o ţintă, este îngropat acum într-o ploaie de sulițe. Şi 
în toate mucenicul stă neînvins şi biruitor. Râuri de sânge curg din 
fiecare mădular al lui, şi pe tot trupul lui nu este loc în care să nu fie 
rană. 


V. Ingvar porunceşte să fie tăiat capul mucenicului care de-abia 
mai răsuflă, dar ÎI mărturiseşte pe Hristos. Şi astfel Edmund îşi sfârşeşte 
acum mucenicia şi bucurându-se merge la Dumnezeu. Tăiat de trup, 
preasfântul cap răspunde cuvintelor de rugăciune ale oamenilor. 


VI. Poporul cel credincios al lui Dumnezeu a pornit pentru a găsi 
capul despărțit de trup, dar viu încă. Vărsând lacrimi, oamenii spun: 
Vai, bunule păstor, vai, blândule părinte Edmund, unde eşti? Iar Domnul 
a auzit strigătul celor săraci şi a primit suspinele robilor Săi. 

La a treia miezonoptică 


Imn: Dând drumul gărzii, tiranul a hotărât ca luptătorului lui 
Dumnezeu Edmund să-i fie tăiat capul; iar acela a cântat imne lui 
Dumnezeu şi bucurându-se şi-a trimis sufletul în ceruri. 


Imn: O, neînfrântule mucenic! O, Edmund, martor neşovăielnic! 
Ziua de azi te-a slobozit de pe pământ şi te-a dus pe tine biruitor în 
curțile raiului; mijloceşte în cer pentru noi cei ce aici pe pământ 
suspinăm către tine. 


Imn: Poporul credincios al lui Dumnezeu a pornit pentru a găsi 
capul despărţit de trup, dar viu încă. Vărsând lacrimi, oamenii spun: 
Vai, bunule păstor, vai, blândule părinte Edmund, unde eşti? 


VII. Capul mucenicului rostea cuvinte. lată-l pe cel pe care-l 
căutaţi, spune el, iată-mă pe mine, ocrotitorul vostru către Dumnezeu. 
Blândul părinte s-a milostivit către iubiții săi, pe care i-a mângâiat cu 
calde cuvinte. 


VIII. Minunată a fost mâna lui Dumnezeu asupra lui. Căci acolo 
stătea un lup care priveghea cu durere asupra mucenicului. Şi oamenii, 
bucurându-se nespus la vederea minunii, au izbucnit în lacrimi. 


IX O, neînfrântule mucenic! O, Edmund, martor neşovăielnic! 
Ziua de azi te-a slobozit de pe pământ şi te-a dus pe tine biruitor în 
curțile raiului; mijloceşte în cer pentru noi cei ce aici pe pământ 
suspinăm către tine. Strălucind înaintea tronului lui Dumnezeu în 
preamărita ta haină, te rugăm, iubitorule părinte, mijloceşte în cer pentru 
noi cei ce aici pe pământ suspinăm către tine. O, mucenice, sufletele 
noastre se înalță către tine în durerea noastră. Plângem pentru păcatele 
noastre vechi şi oftăm din pricina nedreptăţilor noastre. O, Edmund, 
rege şi mucenic, nădejdea noastră, cu îndurare primeşte făgăduințele 
robilor tăi, şi nouă, celor ce de pe pământ îţi trimitem suspinele noastre 
îndurerate, dăruieşte-ne bucuriile raiului. 

Mărturisiți-vă Domnului, că este bun, că în veac este mila Lui. 
Să spună cei izbăviți de Domnul, pe care El i-a izbăvit 

din mâna vrăjmaşului. 

Din ţări i-a adunat pe ei, de la răsărit şi de la apus, 

de la miazănoapte şi de la miazăzi. (Ps. 106, 2) 


Nu te teme!, că Eu cu tine sunt; de la răsărit voi aduce 

sămânța ta şi de la apus te voi aduna. Voi zice miazănoaptei: 
„Adu!” şi miazăzilei: „Nu opri! Adu-i pe fiii Mei din ţara de departe 
şi pe fiicele Mele de la marginile pământului, 

pe toți câți sunt chemați cu numele Meu.” (Is. 43, 6-7) 


Și vor veni de la răsărit şi de la apus, 
de la miazănoapte şi de la miazăzi şi vor şedea la masă 
întru Împărăția lui Dumnezeu. (Lc. 13, 29) 


lată că, după mărturia Scripturilor Vechiului şi Noului Legământ, 
Dumnezeu şi-a adunat sfinţii din toată lumea, de la răsărit şi de la 
apus, de la miazănoapte şi de la miazăzi. Şi aceşti sfinți, adunaţi de la 
toate marginile pământului, se odihnesc acum, şi pururi se vor odihni, 
în patria cea una a tuturor aleşilor lui Dumnezeu, Împărăţia cerurilor, 
unde toți împreună înalță într-un glas cântare de laudă Preasfintei Treimi. 

Iar noi am vrut să scriem, cu ajutorul lui Dumnezeu, vieţile câtorva 
dintre sfinţii care au strălucit în pământurile din Apus, anume în Insulele 
Britanice, în vremea când în acele locuri se mărturisea dreapta credinţă. 
Chiar dacă, poate, ei ni se par oarecum străini şi numele lor ciudate, 
totuşi nu trebuie să uităm că ei sunt sfinți ai noştri, sfinți ai Bisericii 
Ortodoxe, şi că ei se roagă neîncetat în cer pentru noi şi pentru întreaga 
lume. Şi deşi necunoscuţi nouă până acum, totuşi ei sunt cinstiţi de 

Biserică an de an, alături de toți ceilalți sfinți, în întâia Duminică după 
Rusalii, Duminica Tuturor Sfinților. Atunci, Biserica Ortodoxă îi 
prăznuieşte pe toți cei ce s-au sfințit în întregul pământ, de la începutul 
lumii şi până astăzi, din toate timpurile şi din toate locurile. Iată, de 
pildă, cum glăsuieşte una dintre minunatele cântări ale acestei sărbători: 
„Pe cei ce s-au luptat cu credință în toate părțile lumii, pe Apostoli, pe 
mucenici, pe preoții cei de-Dumnezeu-înţelepţiţi, pe cinstitele femei, pe 
adunarea cea sfântă, cu sfințite cântări, după datorie, să o lăudăm; că 
cei pământeşti s-au adunat laolaltă cu cei cereşti şi prin patimă au câştigat, 
cu darul lui Hristos, nepătimirea; şi acum, ca nişte stele strălucitoare 
luminându-ne pe noi, cu îndrăzneală se roagă pentru sufletele noastre.”! 
Iar o altă cântare, cel puțin la fel de frumoasă ca aceasta, spune aşa: 
„Duhovniceşte să prăznuim întru unirea credinței praznicul cel a toată 
lumea, al celor ce din veac au bineplăcut lui Dumnezeu: pe cinstiții 
patriarhi, soborul proorocilor, podoaba Apostolilor, adunarea 
mucenicilor, lauda pustnicilor, pomenirea Tuturor Sfinţilor; că ei se roagă 
neîncetat să se dăruiască pace lumii şi sufletelor noastre mare milă. > Şi 
între aceşti sfinți care s-au luptat în toate părțile lumii, la loc de cinste 
stau, de bună seamă, şi sfinţii care au strălucit în Apus. 

Dar nu trebuie să gândim că Biserica lui Hristos îi pomeneşte pe 
sfinții Apusului doar o singură dată pe an. Câtuşi de puţin! Ci la fiecare 
slujbă, oricât de neînsemnată ar fi ea, preotul îi cheamă în ajutor şi pe 
aceşti sfinți, alături de toţi ceilalți. Astfel, când dă binecuvântarea de 
sfârşit, el zice: „Hristos, Adevăratul Dumnezeul nostru, pentru rugăciunile 
Preacuratei Maicii Sale şi ale tuturor sfinților, să ne mântuiască şi să ne 
mântuiască pe noi. Amin!” Când rosteşte aceste cuvinte, preotul cere 
mijlocirea nu doar a sfinților din Răsărit, ci şi a sfinţilor Apusului. 

De aceea, ştiind că sfinţii Apusului sunt sfinții noştri şi că ei se 
roagă cu lacrimi pentru noi în Împărăția cerurilor, alături de toţi ceilalți 
sfinţi, să le cerem şi noi cu credință şi cu dragoste ajutorul, 
neîndoindu-ne câtuşi de puţin că ei ne ascultă şi ne răspund la toate 
rugăciunile şi durerile noastre. Şi fie ca pentru rugăciunile lor, 
Dumnezeu să ne dea mântuire şi iertare de păcate. Amin! 


! Stihiră la Vecernia din Duminica Tuturor Sfinţilor, în ***, Penticostar, Ed. IBMBOR, 
Bucureşti, 1999, p. 358 
? Stihiră la Litia din Duminica Tuturor Sfinţilor, în ibidem, p. 360 

Acatist către toţi Sfinţii 
care au strălucit în pământurile Apusului 


După obişnuitul început se zice 
Condac 1: 


Pe sfinții care au strălucit în pământurile Apusului în vechime şi 
acele părți le-au luminat prin nevoinţele şi luptele lor, pe aceştia toți să-i 
lăudăm şi noi acum după cuviinţă. Şi să le cântăm lor ca unora ce pururea 
se roagă înaintea lui Dumnezeu pentru noi, zicându-le aşa: Bucuraţi-vă, 
sfinților toţi, care în pământurile Apusului ați mărturisit dreapta credință! 


Icos 1: 


Minunat s-a slăvit întru voi, sfinților Apusului, numele cel întru 
totul sfânt al Mântuitorului nostru Hristos. Că privind viața şi faptele 
voastre cele spre mântuire, popoarele Apusului s-au învăţat să se închine 
Dumnezeului celui Adevărat şi să vă cinstească pe voi cu bucurie, zicând: 

Bucuraţi-vă, apostoli şi mucenici, cuvioşi şi episcopi, că voi 
sunteți lauda şi bucuria întregului Apus; 

Bucuraţi-vă, că voi înaintea tuturor sunteţi roada cea mai de preţ 
a acelor locuri; 

Bucuraţi-vă, că sângele vostru sfânt a spălat toată întinăciunea 
păgânească; 

Bucuraţi-vă, că prin învățături pline de putere poporul din 
neştiință l-aţi scos; 

Bucuraţi-vă, că în întunericul acelor vremuri aţi strălucit ca nişte 
faruri prealuminate; 

Bucuraţi-vă, că v-aţi arătat înaintea lumii întregi povăţțuitori 
nemincinoşi pe calea mântuirii; 

Bucurați-vă, că prin aceasta sunteți părinți în Hristos pentru toate 
neamurile Apusului; 

Bucuraţi-vă, că până acum vă rugați neîncetat pentru ele în ceruri; 

Bucuraţi-vă, că voi mai ales sunteți nădejdea cea tare a acelor 
locuri; 

Bucuraţi-vă, că întru voi se laudă toţi credincioşii apuseni; 

Bucuraţi-vă, că pe aceştia îi învățați să aducă lui Dumnezeu 
dreaptă cinstire; 

Bucuraţi-vă, că întreg Apusul îl chemaţi la pocăință şi întoarcere 
la Dumnezeu; 

Bucuraţi-vă, sfinţilor toţi, care în pământurile Apusului aţi 
mărturisit dreapta credinţă! 


Condacul al 2-lea: 


Şi pământurile Apusului s-au învrednicit de minunații Apostoli ai 
lui Dumnezeu, care cu râvnă nestinsă au propovăduit peste tot vestea 
cea bună a mântuirii neamului nostru. lar prin aceştia popoarele 
Apusului s-au născut pentru întâia dată la Hristos şi au început să-l 
cânte Lui ca Unui Dumnezeu: Aliluia! 


Icosul al 2-lea: 


Luminători ai Apusului s-au făcut prin truda lor cea neobosită 
Sfinții Apostoli. Că ei puterea cea întunecată a vrăjmaşului au socotit-o 
întru nimic, şi cu neînfricare au răspândit lumina lui Hristos 
pretutindeni. Pentru aceasta au şi mărturisit încă până la sânge adevărul 
şi s-au învrednicit să audă din gura tuturor cântări de laudă ca acestea: 

Bucuraţi-vă, Apostoli ai lui Hristos, care v-aţi nevoit să duceţi 
vestea cea bună în pământurile Apusului; 

Bucuraţi-vă, că voi mai întâi sunteţi părinții şi ocrotitorii acelor locuri; 

Bucuraţi-vă, aşadar, Sfinţilor Petru şi Pavel, mai-marii Apostolilor, 
că aţi întemeiat cea dintâi Biserică în Apus; 

Bucuraţi-vă, că prin voi Roma păgână a început a aduce jertfă 
curată Adevăratului Dumnezeu; 

Bucuraţi-vă, că nu v-aţi spăimântat de toată înfricoşarea şi 
prigoana necredincioşilor; 

Bucuraţi-vă, că până la urmă credinţa voastră în Hristos aţi 
pecetluit-o cu însuşi sângele vostru; 

Bucură-te, apoi, Sfinte lacove, Apostole, fiule al lui Zevedeu, 
care ai luminat pământurile Spaniei; 

Bucură-te, că moaştele tale odihnesc până azi în acele părţi, 
aducând tuturor mângâieri; 

Bucură-te şi tu, Sfinte Apostole Simon Zelotul, care în Britania ai 
dus credinţa în Hristos cel înviat; 

Bucură-te, că asemenea celorlalți Apostoli şi tu ai primit moarte 
pentru viața cea veşnică; 

Bucură-te, Sfinte Aristobul, care Sfântului Simon i-ai urmat în 
propovăduire; 

Bucură-te, că ai ajuns cel dintâi episcop al Britaniei şi mucenic al 
lui Hristos; 

Bucuraţi-vă, sfinților toţi, care în pământurile Apusului aţi 
mărturisit dreapta credință! 


Condacul al 3-lea: 


Lăsat-au Apostolii Domnului, în locurile pe care le-au luminat, 
ucenici şi urmaşi vrednici, care cu nimic nu au fost mai prejos părinţilor 
lor, ci întru totul le-au urmat în râvnă şi-n lucrare. Că ei prin pilda 
vieţii lor popoarele cele păgâne le-au ridicat de la slujirea idolească şi 
le-au adus la închinarea Singurului Dumnezeu, învăţându-le să-l cânte 
Acestuia neîncetat: Aliluia! 


Icosul al 3-lea: 


Să cântăm şi noi într-un glas tuturor celor ce s-au învrednicit a fi 
următori Sfinților Apostoli, care lucrarea acelora au dus-o mai departe 
şi pământul Apusului l-au sfințit prin cuvintele şi sângele lor; şi să le 
zicem lor, ca unora ce până azi se roagă pentru noi înaintea tronului 
lui Dumnezeu, unele ca acestea: 

Bucurați-vă, toți cei ce v-aţi arătat minunați ucenici ai ucenicilor 
lui Hristos; 

Bucuraţi-vă, că alături de părinții voştri v-aţi nevoit cu râvnă pentru 
luminarea Apusului; 

Bucură-te, aşadar, între ei toţi, Sfinte Clement, că mai-marele 
Apostolilor te-a sfinţit episcop al Romei; 

Bucură-te, că turma cea încredinţată ție ai păstorit-o cu deplină 
înțelepciune şi vrednicie; 

Bucură-te, apoi, Sfinte Ignatie, episcop de Antiohia, că şi tu ai 
primit hirotonia din mâinile Sfântului Petru; 

Bucură-te, purtătorule de Dumnezeu, că scrierile tale ne sunt de 
mare mângâiere până în ziua de astăzi; 

Bucură-te, că mucenicia ta cea slăvită este pentru toți pildă de 
bărbăţie şi vitejie în faţa morții; 

Bucură-te şi tu, Sfinte Iustin, filosofule, că prin cărţile tale ai 
întărâtat mânia vrăjmaşilor lui Hristos; 

Bucură-te, că neîndurând înţelepciunea ta cea dumnezeiască, 
aceştia te-au mucenicit în arenele Romei; 

Bucură-te, apoi, Sfinte Irineu, episcop de Lyon, că din Asia Mică 
ai ajuns să luminezi pământurile Galiei; 

Bucură-te, că prin scrierile tale de-Dumnezeu-însuflate ai luptat 
neîncetat împotriva tuturor eresurilor; 

Bucură-te, că pentru aceasta toţi creştinii te cinstesc ca pe un 
mare Stâlp şi Părinte al Bisericii; 

Bucuraţi-vă, sfinţilor toţi, care în pământurile Apusului aţi 
mărturisit dreapta credinţă! 


Condacul al 4-lea: 


Cântare de laudă să aducem acum tuturor celor ce în pământurile 
Apusului au pătimit pentru Hristos până la sânge, şi prin bărbăţia lor 
moartea au biruit, iar lui Dumnezeu, Celui ce 1-a întărit pe ei în chinuri 
şi munci mai presus de minte, să-l cântăm cu toţii neîncetat, zicând: 
Aliluia! 


322 


VIEŢILE SFINȚILOR ORTODOCŞI DIN APUS. SFINŢII INSULELOR BRITANICE 


Icosul al 4-lea: 


Sângele vostru, cinstiţilor mucenici, cu bucurie l-ați vărsat pentru 
Împăratul Hristos, şi Lui v-aţi adus jertfă bineprimită. lar neamurile 
Apusului văzând răbdarea voastră cea negrăită, au înţeles că Însuşi 
Dumnezeul slavei locuia întru voi, şi minunându-se de una ca aceasta 
au început să vă cânte vouă cu credință aşa: 

Bucuraţi-vă, Tatiana şi Anastasia, împreună cu Sofia şi cu cele 
trei fiice ale ei; 

Bucuraţi-vă, Cecilia şi Agnia, care v-aţi arătat femei fără seamăn 
în vitejie; 

Bucuraţi-vă, Lavrentie, Arhidiacone, împreună cu Sebastian, 
slăvitul mucenic; 

Bucuraţi-vă, bunilor biruitori, că voi prin pătimirile voastre cele 
cumplite ați sfințit Roma păgână; 

Bucuraţi-vă, apoi, toţi cei ce întreg pământul Apusului l-ați umplut 
de luptele voastre; 

Bucuraţi-vă, Agata şi Lucia, muceniţe slăvite, că în Italia bine 
v-aţi nevoit; 

Bucuraţi-vă, Valentin şi Ianuarie, episcopi prealuminaţi, că 
învăţătura voastră ați pecetluit-o cu sânge; 

Bucură-te, apoi, Cipriane, ierarhe, împreună cu Perpetua şi 
Felicita, şi cu toți cei ce pentru Hristos s-au jertfit în pământurile Africii; 

Bucură-te, Mavrichie, mucenic minunat, că alături de ostaşii tăi 
în Elveţia ai stat neînfricat în faţa morţii; 

Bucură-te, Vichentie, diacone, că Spania ai sfinţit-o prin chinurile 
tale cele înfricoşătoare; 

Bucură-te, Alban, viteaz luptător, că te-ai adus cea dintâi jertfă 
curată a Britaniei către Dumnezeul cel Adevărat; 

Bucură-te, Ursula, mireasă a lui Hristos, care cu sângele tău ai 
spălat pământul Germaniei; 

Bucuraţi-vă, sfinților toţi, care în pământurile Apusului aţi 
mărturisit dreapta credință! 

Condacul al 5-lea: 


Văzând vrăjmaşul mântuirii noastre că nu poate birui credința 
ucenicilor lui Hristos prin chinuri şi prigoniri fără seamăn, a abătut 
asupra lor mulțime de învățători şi dascăli mincinoşi, care prin 
înşelăciune au dus poporul cel credincios în rătăcire. Dar împotriva 
unora ca aceştia s-au ridicat Părinți desăvârșiți, mari în cuvânt şi-n 
faptă, care cu înțelepciunea Duhului Sfânt au biruit tot eresul, şi pe 
oameni i-au învățat să aducă dreaptă cinstire lui Dumnezeu, zicând: 
Aliluia! 


Icosul al 5-lea: 


Pe neînfricaţii mărturisitori ai credinţei celei ortodoxe, care în 
pământurile Apusului cu vitejie au luptat pentru adevăr, şi prin nevoințele 
lor cele multe minciuna din rândul poporului lui Hristos au stârpit-o, pe 
aceştia toți să-i lăudăm şi noi acum cu bucurie, şi să le cântăm lor ca 
unor aleşi ai Preamilostivului Dumnezeu, zicându-le aşa: 

Bucură-te, Sfinte Osie de Cordoba, că în fruntea celui dintâi sobor 
a-toată-lumea ai stat; 

Bucură-te, Sfinte Ilarie, episcop de Poitiers, că şi tu ai apărat cu 
neînfricare dreapta credință; 

Bucură-te, că pentru aceasta din mâinile hulitorilor arieni 
nenumărate prigoniri şi chinuri ai răbdat,; 

Bucură-te, apoi, Ambrozie, ierarhe, că oraşul Milanului l-ai păstorit 
cu înţelepciunea ta cea dumnezeiască; 

Bucură-te, că prin cuvântările şi scrierile tale ai întors mulţime de 
oameni la Hristos; 

Bucură-te şi tu, Augustine, fericite, că pentru rugăciunile maicii 
tale, Monica, Dumnezeu te-a întors din calea pierzării; 

Bucură-te, că ai ajuns episcop preaînţelept şi mare luptător 
împotriva ereticilor; 

Bucură-te, apoi, leronime, cuvioase, că prin scrierile tale cele 
multe ai luminat pământurile Apusului; 

Bucură-te, Sfinte Leon, papă al Romei, că la soborul din Calcedon 
în chip minunat ai luptat pentru credinţa ortodoxă; 

Bucură-te, că având lumină de la Dumnezeu, poporul cel 
încredinţat ţie l-ai povăţuit neabătut pe calea mântuirii; 

Bucură-te, Sfinte Martin, papă neînfricat, că împreună cu Sfântul 
Maxim aţi mărturisit până la moarte adevărul; 

Bucură-te, că pentru dreapta credință ați îndurat cu bucurie toate 
chinurile împăratului celui răucredincios; 

Bucuraţi-vă, sfinților toţi, care în pământurile Apusului aţi 
mărturisit dreapta credință! 


Condacul al 6-lea: 


Sfârşindu-se prin rânduiala lui Dumnezeu şirul prigoanelor celor 
cumplite, nu s-a sfârşit şi şirul mucenicilor lui Hristos. Căci cei ce 
până atunci în chip văzut îşi vărsaseră sângele pentru credință, au 
început să se jertfească în chip nevăzut pentru ea, răstignindu-şi prin 
post şi prin lacrimi toate poftele cele rele. Pentru aceasta s-au şi făcut 
ca nişte îngeri în trup şi s-au învăţat să-l aducă lui Dumnezeu neîncetat 
cântarea: Aliluia! 


Icosul al 6-lea: 


Şi pământurile Apusului au rodit bărbaţi şi femei desăvârşiţi în 
sfinţenie, care prin nevoinţele lor cele mai presus de fire au câştigat 
bucuriile cele nepieritoare ale Raiului, şi tuturor pildă nemincinoasă 
pe calea mântuirii s-au făcut. lar noi să-i cinstim mai întâi pe cei ce au 
strălucit în pământurile Galiei, întemeind viaţa călugărească în acele 
părți, şi să le zicem lor cu bucurie aşa: 

Bucură-te, Sfinte Martin, milostivule, că dintre toţi apusenii tu 
mai întâi ai gustat dulceaţa vieţii călugăreşti; 

Bucură-te, că urmând ţie mulțime de credincioşi au ales să lepede 
slava trecătoare a lumii acesteia; 

Bucură-te, că strălucind prin darul facerii de minuni, ai ajuns 
episcop de Tours şi mare ocrotitor al Apusului; 

Bucură-te, apoi, Sfinte Ioan Casian, că alături de cuviosul 
Gherman te-ai adăpat din învățătura părinților pustiei; 

Bucură-te, că prin scrierile tale cele minunate te-ai făcut adevărat 
începător al vieții călugărești în Apus; 

Bucură-te, Sfinte Honorat, că în insula Lerins ai întemeiat cea 
mai vestită mănăstire a Galiei; 

Bucură-te, că în ea s-a nevoit mulțime nenumărată de părinți 
cuvioşi, prin care Galia a ajuns Tebaida Apusului; 

Bucură-te, aşadar, împreună cu Ilarie şi Evherie, cu Chesarie şi 
Vichentie, şi cu mulți alţi călugări sfințiți; 

Bucură-te apoi, Sfinte Grigorie, episcop de Tours, care cu râvnă 
te-ai nevoit pentru slava sfinților din părțile tale; 

Bucură-te, Sfinte Gherman, episcop de Auxerre, că prin darurile 
tale ai luminat Britania şi Galia; 

Bucură-te şi tu, Genevieva, binecuvântato, că de mică ai tânjit 
după viață pustnicească; 

Bucură-te, că te-ai arătat apoi preaputernică ocrotitoare a Parisului 
prin neîncetatele tale rugăciuni; 

Bucuraţi-vă, sfinţilor toţi, care în pământurile Apusului aţi 
mărturisit dreapta credinţă! 


Condacul al 7-lea: 


Izvorând din pământurile Galiei ca dintr-o fântână limpede şi 
preacurată, viața călugărească s-a răspândit peste tot în Apus, rodind 
în toate neamurile părinți cuvioşi plini de virtute; care cu glas curat şi 
cu mulțumitoare inimă au cântat lui Dumnezeu, pentru ei şi pentru 
întreaga lume, cântarea: Aliluia! 


Icosul al 7-lea: 


Să-i lăudăm acum toți într-un glas pe cei ce s-au nevoit pentru 
Hristos în pământurile Britaniei şi ale Italiei, şi prin luptele lor s-au 
făcut părinți luminaţi ai vieţii călugăreşti din acele părți şi apostoli ai 
acelor locuri, şi să le cântăm lor ca unor preaminunați biruitori în lupta 
împotriva puterilor vrăjmaşului, zicându-le aşa: 

Bucură-te, Sfinte Ninian, cuviosule, că la picioarele Sfântului 
Martin ai deprins toate tainele vieţii călugăreşti; 

Bucură-te, că desăvârşit în sfințenie ajungând, te-ai făcut 
luminător al Scoției, pământul tău de naştere; 

Bucură-te, apoi, Sfinte Patrick, minunatule propovăduitor, că prin 
râvna ta cea dumnezeiască pământul Irlandei l-ai adus la Hristos; 

Bucură-te, că prin aceasta te-ai făcut părinte al neamului irlandez, 
pentru care te rogi neîncetat până astăzi; 

Bucură-te, că mulţime nenumărată de ucenici ţi-a urmat pe căile 
sfințeniei,; 

Bucură-te, între ei toți, Brigid, cuvioaso, că prin dragostea ta cea 
nespusă te-ai făcut maica întregii Irlande; 

Bucură-te şi tu, Sfinte David, episcop prealuminat, că în Ţara 
Galilor ai întemeiat mănăstiri nenumărate; 

Bucură-te, că pentru aceasta poporul galez te cinsteşte până azi 
ca pe un ocrotitor al lui înaintea lui Dumnezeu; 

Bucură-te, apoi, Sfinte Benedict, mare nevoitor, că pământul Italiei 
l-ai luminat cu viața ta cea nepământească; 

Bucură-te, că prin Rânduiala ta cea minunată te-ai făcut adevărat 
părinte al tuturor călugărilor din Apus; 

Bucură-te şi tu, Sfinte Alexie, Omule al lui Dumnezeu, că în 
cetatea Romei ai trăit în deplină smerenie; 

Bucură-te, că pentru multele tale daruri lumea întreagă te cinsteşte 
ca pe un mare cuvios; 

Bucuraţi-vă, sfinților toţi, care în pământurile Apusului aţi 
mărturisit dreapta credință! 


Condacul al 8-lea: 


Nu a putut răbda vrăjmaşul mântuirii să vadă popoarele Apusului 
înălțând toate într-un glas cântare de laudă Adevăratului Dumnezeu, 
şi pentru aceasta a abătut asupra lor valuri de popoare păgâne şi 
sălbatice, care cu cruzimea lor au trecut totul prin sabie şi foc. Dar în 
acele vremuri de mari greutăți s-au ridicat în Apus propovăduitori 
luminaţi, cu nimic mai prejos celor dintâi apostoli, care prin râvna lor 

cea neobosită au întors ispita vrăjmaşului în binecuvântare cerească, 
şi neamurile cele păgâne le-au născut la Hristos, învățându-le să-l cânte 
Lui ca Unui Dumnezeu: Aliluia! 


Icosul al 8-lea: 


Glas de laudă să aducem acum tuturor celor ce din neamul francilor 
au câştigat prin nevoințele lor Raiul, şi cu râvnă au adus mulțime de 
oameni la Hristos. Că ei strălucind cu darurile cele dumnezeieşti, poporul 
l-au luminat şi l-au păstorit cu înţelepciune, şi pentru aceasta s-au şi 
învrednicit să audă din gura tuturor cântări ca acestea: 

Bucură-te, Sfinte Remigiu, arhiepiscop minunat, că tu mai întâi 
te-ai făcut apostol al francilor; 

Bucură-te, că mânat de râvnă sfântă l-ai botezat pe Clovis, regele 
franc, împreună cu mulțime de popor păgân; 

Bucură-te, Sfântă Clotilda, femeie minunată, că prin lacrimile tale 
pe soţul tău l-ai adus la Hristos; 

Bucură-te, că împreună cu Sfânta Radegunda şi Sfânta Batilda 
ați dat tuturor pildă de soţii şi regine creştine; 

Bucură-te, apoi, Sfinte Gherman, episcop al Parisului, că pentru 
milostenia ta ai fost numit „părintele săracilor”; 

Bucură-te, că ai strălucit înaintea lumii întregi prin bunătatea şi 
blândeţea ta cea fără margini; 

Bucură-te, Sfinte Eligiu, fierar iscusit, că dărnicia ta a îmblânzit 
inimile cele împietrite ale păgânilor; 

Bucură-te, că ajungând episcop de Noyon ai întors mulţime de 
germani sălbatici la Hristos; 

Bucură-te şi tu, Sfinte Amand, că în pământurile Țărilor de Jos 
cu jertfelnicie ai propovăduit credinţa creştină; 

Bucură-te, Sfinte Lambert, că împreună cu ucenicul tău Hubert 
şi tu te-ai nevoit pentru luminarea acelor locuri; 

Bucură-te, apoi, Sfinte Leger, episcop viteaz, că nu te-ai sfiit să 
mustri fărădelegile regelui şi ale supuşilor lui; 

Bucură-te, că pentru aceasta în fel şi chip ai fost chinuit, şi până 
la urmă ai primit moarte mucenicească,; 

Bucuraţi-vă, sfinților toţi, care în pământurile Apusului aţi 
mărturisit dreapta credință! 


Condacul al 9-lea: 


Văzându-se păstorii Apusului covârşiți de mulțimea neamurilor 
păgâne, cu înțelepciune au socotit să meargă să le cucerească ei pentru 
Hristos. lar pentru aceasta au trimis oameni luminaţi de Dumnezeu şi 
desăvârşiţi în virtute, care luptând cu neînfricare, întunericul păgânătății 
l-au biruit şi s-au făcut părinţi în Hristos pentru multe neamuri, împreună 
cu care au şi cântat neîncetat lui Dumnezeu: Aliluia! 


Icosul al 9-lea: 


Prin Grigorie, minunatul papă al Romei, şi prin Augustin, 
călugărul cel credincios, poporul englez mai întâi dintre neamurile 
germane s-a născut la viaţa cea nouă şi a adus jertfă curată lui Hristos 
mulțime de sfinți. Cărora să le cântăm şi noi acum cu bucurie, ca 
unora ce s-au făcut vrednici de Împărăţia cerurilor şi de cinstirea lumii 
întregi, şi să le zicem aşa: 

Bucură-te, mai întâi, Sfinte Grigorie, mare patriarh, că în deplină 
înțelepciune ai păstorit pământurile Apusului; 

Bucură-te, că arzând de râvnă pentru Hristos te-ai nevoit să aduci 
popoarele păgâne la credință; 

Bucură-te, că pentru aceasta pe Sfântul Augustin l-ai trimis 
propovăduitor, şi împreună cu el eşti numit până azi „apostolul 
englezilor”; 

Bucură-te apoi, Sfinte Augustin, că ai născut poporul englez la 
Hristos, botezându-l pe regele lor Ethelbert; 

Bucură-te, că ajungând arhiepiscop de Canterbury, împreună cu 
ucenicii tăi ai început încreştinarea Angliei întregi; 

Bucuraţi-vă, aşadar, Paulin, Birin şi Felix, apostoli minunati, că 
voi v-aţi făcut părinţi ai englezilor în Hristos; 

Bucuraţi-vă, Sigebert, Oswald şi Edwin, regi mucenici, care aţi 
apărat până la sânge credinţa creştină; 

Bucuraţi-vă, Aidan, Chad şi Botolf, părinți cuvioşi, că în 
pământurile Angliei ați întemeiat viaţa călugărească; 

Bucuraţi-vă, Teodor, Wilfrid şi loan, episcopi preaînţelepţi, că 
prin voi Biserica Angliei a ajuns plină de slavă; 

Bucuraţi-vă, Audrey, Hilda şi Mildred, sfinte maici, că prin 
nevoinţele voastre ați întrecut pe mulți dintre bărbaţi; 

Bucuraţi-vă, între toţi sfinții englezi, Cuthbert, mare făcătorule 
de minuni, şi Guthlac, părinte al pustiei; 

Bucură-te şi tu, Beda, cuvioase, călugăr înţelept, că toată viaţa 
ţi-ai închinat-o scrierilor sfinte; 

Bucuraţi-vă, sfinţilor toţi, care în pământurile Apusului aţi 
mărturisit dreapta credinţă! 


Condacul al 10-lea: 


Şi pământurile Spaniei s-au învrednicit de propovăduitori şi 
episcopi minunaţi, care prin truda lor cea neobosită au adus poporul 
cel păgân la Hristos şi pe eretici i-au întors la dreapta credinţă, şi pe 
toţi i-au chemat să aducă slavă şi cinste Adevăratului Dumnezeu şi 
să-l cânte cu mulțumire mereu: Aliluia! 


Icosul al 10-lea: 


Pe cei ce în Spania au mărturisit în chip luminat dreapta credință 
în Mântuitorul Hristos, şi pentru ea au luptat până la moarte, pe toţi 
aceştia să-i cinstim şi noi acum după vrednicie. Şi să le aducem lor 
cântări de laudă, ca unora ce întunericul minciunii l-au risipit şi biruitor 
au făcut adevărul, zicându-le cu bucurie aşa: 

Bucură-te, Sfinte Martin, arhiepiscop de Braga, că prin râvna ta 
poporul suevilor l-ai adus la dreapta credință; 

Bucură-te, că pentru aceasta şi pentru multe altele eşti socotit 
până azi luminător şi părinte al acelor locuri; 

Bucură-te, apoi, Sfinte Hermenegild, că din neamul vizigoților 
tu mai întâi ai mărturisit credinţa cea ortodoxă; 

Bucură-te, că pentru aceasta încă şi moarte ai răbdat, înfruntându-l 
pe tatăl tău, regele cel răucredincios; 

Bucură-te, Sfinte Leandru, că prin lucrarea ta vizigoții au lepădat 
erezia ariană; 

Bucură-te, că ajungând episcop de Sevilla cu multă înțelepciune 
te-ai nevoit pentru binele păstoriţilor tăi; 

Bucură-te, că în aceasta ai fost ajutat şi de frații tăi după trup, 
Sfinţii Fulgentie şi Florentina; 

Bucură-te, apoi, Sfinte Isidor, că tu eşti al patrulea şi cel mai cinstit 
fiu al acestei familii preasfinte; 

Bucură-te, că pe scaunul Sevillei urmaş fratelui tău ai fost, şi 
te-ai arătat călăuzitor neînşelat pe calea mântuirii; 

Bucură-te, că prin nenumăratele tale scrieri lumea ai luminat, şi 
eşti socotit până azi Părinte al Bisericii; 

Bucură-te şi tu, Sfinte Ildefons, arhiepiscop de Toledo, că ucenic 
Sfântului Isidor şi înțelept păstor te-ai arătat; 

Bucură-te, că arzând de dragoste pentru Preacurata Maică a 
Domnului, ai apărat în scris pururea-fecioria ei; 

Bucuraţi-vă, sfinților toţi, care în pământurile Apusului aţi 
mărturisit dreapta credință! 


Condacul al 11-lea: 


Strălucit-a lumina lui Hristos şi în pământurile cele neprimitoare 
ale germanilor, că Dumnezeul slavei a chemat toate popoarele la slujirea 
Lui. Pentru aceasta să-l cântăm Celui ce cu milostivirea Sa cea 
necuprinsă a mântuit din stricăciune neamul omenesc, şi să ne închinăm 
Lui ca Unui Dumnezeu, zicând: Aliluia! 


Icosul al 11-lea: 


Pe propovăduitorii cei minunaţi, cei răsăriți din neamul 
irlandezilor şi al englezilor, care mulţime de popoare au luminat, şi 
prin râvna şi înțelepciunea lor s-au arătat a fi de o cinste cu Sfinții 
Apostoli, pe aceştia să-i cinstim şi noi acum după cuviință. Şi să le 
cântăm lor, ca unora ce au adus lui Hristos roadă nenumărată de popor 
păgân, zicându-le aşa: 

Bucură-te, Sfinte Columba, irlandez minunat, că prin râvna ta ai 
luminat pământurile Scoției; 

Bucură-te, că întemeind vestita mănăstire din Iona, te-ai făcut 
apostol şi părinte al picților celor păgâni; 

Bucură-te, apoi, Sfinte Columban, că din Irlanda plecând ai ajuns 
propovăduitor neînfricat la multe neamuri; 

Bucură-te, că ai întemeiat multe mănăstiri în Apus şi ai aşezat în 
ele rânduială după învăţătura părinților pustiei; 

Bucură-te, că fără şovăială ai mustrat nelegiuirile episcopilor şi 
dregătorilor nevrednici, pentru care nenumărate prigoane ai răbdat; 

Bucură-te şi tu, Sfinte Gall, că te-ai învrednicit să fii ucenic al 
Sfântului Columban şi apostol iubit al Elveţiei; 

Bucură-te apoi, Sfinte Clement, englez preaînţelept, că pe Hristos 
L-ai propovăduit în rândul păgânilor sălbatici; 

Bucură-te, că pentru râvna ta cea aprinsă porți până azi numele 
de „Apostol al Frisiei”; 

Bucură-te şi tu, Sfinte Bonifatie, că alături de Sfântul Clement ai 
dus vestea cea bună în pământurile Germaniei; 

Bucură-te, că prin tine şi prin ucenicii tăi sfinți, Dumnezeu a rânduit 
să aducă la Sine întreg poporul german; 

Bucură-te, că având binecuvântarea sfântului papă Zaharia, te-ai 
nevoit să îndrepți nelegiuirile francilor; 

Bucură-te, că ţi-ai încununat sfânta lucrare cu cununa muceniciei, 
pe care ai primit-o la adânci bătrâneți; 

Bucuraţi-vă, sfinţilor toţi, care în pământurile Apusului aţi 
mărturisit dreapta credinţă! 


Condacul al 12-lea: 


Neamurile cele cumplite de la miazănoapte au fost cele din urmă 
roade pe care poporul cel dreptcredincios din Apus le-a adus 
Dumnezeului celui Adevărat. Că luminându-se cu dreapta credinţă, 
poporul vikingilor a început să se închine cu râvnă Mântuitorului 
Hristos, şi să-l cânte Lui cu glas minunat, zicând: Aliluia! 

Icosul al 12-lea: 


Cu laude să-i cinstim pe toţi cei ce în Apus au strălucit în vremurile 
din urmă şi s-au făcut prin nevoinţele lor moştenitori Raiului. Că unii 
şi mucenicie au răbdat pentru Hristos, iar alții L-au propovăduit în 
faţa păgânilor cu neînfricare. Pentru aceasta să le cântăm lor după 
vrednicie zicând: 

Bucuraţi-vă, toţi cei ce în pământurile Iberiei ați pătimit moarte 
din mâna agarenilor celor necredincioşi; 

Bucuraţi-vă, Evloghie şi Gheorghe, că împreună cu mulți alţii cu 
sângele vostru oraşul Cordobei l-aţi sfințit; 

Bucuraţi-vă, apoi, toţi cei ce în Irlanda şi Anglia ați răbdat 
mucenicie din mâna sălbaticilor vikingi; 

Bucuraţi-vă, că pentru jertfa voastră Dumnezeu a întors poporul 
care vă prigonea la credința în EI; 

Bucură-te, între toţi noii mucenici, Edmund, rege slăvit, că prin 
chinurile tale ai ajuns mare ocrotitor al Angliei; 

Bucură-te, apoi, Sfinte Ansgar, că tu mai întâi L-ai binevestit pe 
Hristos în rândul vikingilor păgâni; 

Bucură-te, că ai ajuns episcop de Hamburg şi eşti până azi cinstit 
ca „Apostol al Nordului”; 

Bucură-te, Sfinte Olaf, viteazule, că fiind viking de neam te-ai 
adus jertfă curată Adevăratului Dumnezeu; 

Bucură-te, că ai ajuns rege creştin al Norvegiei, şi pentru credința 
ta cea neclintită ai fost omorât de păgâni; 

Bucură-te şi tu, Sfinte Sigfrid, episcopule, că prin luptele tale ai 
luminat pământul Suediei şi pe regele păgân l-ai adus la Hristos; 

Bucură-te, apoi, Sfinte Dunstan, arhiepiscop de Canterbury, că 
prin înțelepciunea şi blândețea ta ai ajuns părinte iubit al întregii Anglii; 

Bucură-te, că l-ai uns rege pe Edward, nevinovatul mucenic, ale 
cărui moaşte aduc mângâiere creştinilor ortodocşi până astăzi; 

Bucuraţi-vă, sfinților toţi, care în pământurile Apusului aţi 
mărturisit dreapta credință! 

Condacul al 13-lea: 


Celui ce pe sfinții Săi i-a chemat din tot pământul şi de la marginile 
lumii i-a adunat pe cei plăcuţi ai Lui, lui Dumnezeu, Cel slăvit în Sfânta 
Treime, să-l cântăm şi noi acum cu mulțumire. Că El prin Sfântul loan 
arhiepiscopul, alesul Său, pe sfinții cei vechi ai Apusului ni i-a 
descoperit nouă în vremurile acestea din urmă, spre bucuria şi 
mângâierea noastră. Pentru aceasta, dar, şi pentru toate celelalte, să-l 
mulţumim Lui ca unui Dumnezeu al nostru preaiubit, şi să I ne închinăm 
în glas de laudă zicând: Aliluia! 


Acest Condac se zice de trei ori. 


Şi iarăşi Icosul 1: Minunat s-a slăvit întru voi... şi Condacul 1: Pe sfinţii 
care au strălucit... 


Apoi această 


Rugăciune către toți Sfinţii 
care au strălucit în pământurile Apusului 


O, voi, sfinţilor Apusului, care în vechime ați mărturisit dreapta 
credință a Mântuitorului Hristos, şi pentru ea aţi luptat încă şi până la 
moarte, iar prin aceasta v-aţi făcut vrednici de slava cerească şi 
moştenitori ai vieţii celei veşnice! Înaintea voastră cădem noi acum, 
nevrednicii voştri urmaşi, şi vă rugăm cu umilință: după cum până 
acum ați mijlocit cu îndrăzneală înaintea tronului lui Dumnezeu pentru 
noi, tot la fel vă rugaţi şi de acum, sfinţilor, pentru toate popoarele 
Apusului, ca Milostivul şi Îndelung-răbdătorul Dumnezeu să le dea 
iertare de păcate şi îndreptare vieţii, şi să le întoarcă, cu judecăţile pe 
care le ştie, la pocăință şi la dreapta credinţă pentru care voi v-aţi 
jertfit. 

Încă vă rugăm, sfinților, pentru toţi drepteredincioşii apuseni care 
au nevoie de mila şi de ajutorul vostru: păziți-i, cu rugăciunile voastre, 

de toate ispitele care se abat asupra lor; întăriți-i în dreapta credință şi 
dați-le râvnă spre propovăduirea ei; feriți-i de toată răutatea vrăjmaşilor 
văzuţi şi nevăzuţi şi faceţi-i pe ei biruitori înaintea rău-credincioşilor, 
spre slava lui Dumnezeu şi spre cinstea voastră. Ca prin voi, sfinților 
Apusului, dreapta credință să strălucească iarăşi cu putere în Apus, 
după cum strălucea în vechime, şi lumina lui Hristos să lumineze tuturor. 
Aşa, sfinților, care din rânduiala lui Dumnezeu v-aţi arătat nouă în 
vremurile acestea din urmă, primiți-ne şi pe noi, păcătoşii, la cinstirea 
voastră, ca pe cei din al 11-lea ceas. Şi rugaţi-vă pentru noi, cei ce vă 
cântăm cu nevrednicie cântări de laudă, ca lesne-iertătorul Dumnezeu 
să ne facă şi pe noi părtaşi bucuriei Raiului, întru care vă desfătaţi voi 
acum, şi mântuire să ne dăruiască, ca un bun şi de-oameni-iubitor. Ca 
astfel împreună cu voi, sfinților iubiţi ai Apusului, să-l cântăm şi să ne 
închinăm Lui neîncetat, ca unui Dumnezeu al nostru Preamilostiv: Tatălui, 
Fiului şi Sfântului Duh, acum şi pururea şi în vecii vecilor. Amin! 

ANEXĂ 
Explicația icoanei Sfinților Insulelor Britanice de pe copertă 

Icoana Sfinților Insulei Britanice, cât şi explicaţia alăturată, împreună 
cu multe alte icoane ale sfinților Insulelor, mi-au fost trimise gratuit de 
către D-l Andrew Bond, care conduce serviciul ortodox de informaţie 
SGOIS (Saint George Orthodox Information Service). Doresc să-i 
mulțumesc din suflet pe această cale pentru bunăvoința şi bunătatea sa. 

Diagrama indică locul fiecărui sfânt în icoană. Cercurile au fost 
numerotate pentru a uşura recunoaşterea. Cei 115 sfinți pictați în icoană 
reprezintă mai puţin de o treime din toţi sfinţii (cunoscuţi) care au 
strălucit pe pământurile Insulelor Britanice, în vremea când acolo se 
mărturisea dreapta credinţă. 

Mântuitorul Hristos 

Maica Domnului 

Sf. Arhanghel Mihail 

Sf. Iosif din Arimateea 

Sf. Apostol Aristobul, primul Episcop al Britaniei 

Sf. loan Botezătorul 

Sf. Arhanghel Gavriil 

Sf. Apostol Andrei cel Întâi-chemat, ocrotitorul Scoției 

9 Sf. Apostol Simon Zelotul 

10 Sf. Brendan Marinarul, întemeietorul Mănăstirii Clonfert, 486-575 
d. Hr. 

11Sf. Gherman, Episcopul Insulei Man, 410-475 d. Hr. 

12 Sf. Failbhe, stareţ la Iona, 1680 d. Hr. 

13 Sf. Columba, întemeietorul Mănăstirii lona, 521-597 d. Hr. 

14 Sf. Maelrhys din Bardsey, sec. VI d. Hr. 

15 Sf. Eochod, „Apostolul Picţilor din Galloway”, 597 d. Hr. 

16 Sf. Kennera, zăvorâtă la Kirk-Kinner, Galloway, sec. V d. Hr. 

17 Sf. Theneva, mama Sf. Kentigern, sec. VII d. Hr. 

18 Sf. Machar, Episcop de Old Aberdeen, sec. VI d. Hr. 

19 Sf. Yrchard, Episcop şi propovăduitor în rândul picților, sec. V d. 
Hr. 

20 Sf. Ternan, Episcop şi întemeietor al Mănăstirii Culrose, Fifeshire, 
sec. V d. Hr. 

21 Sf. Ninian, „Apostol al picţilor”, Episcop de Whithorn, Scoţia, 1432 
d. Hr. 

22 Sf. Kentigern Mungo, Episcop în Strathclyde, 1603 d. Hr. 

23 Sf. Kenneth (Cainnech), a zidit cea dintâi biserică din St. Andrews, 
Scoţia, 515-599 d. Hr. 

24 Sf. Servan, episcop, „Apostolul Insulelor Orkney”, sec. VI d. Hr. 
25 Sf. Cuthbert, Episcop şi stareț de Lindisfarne, t687 d. Hr. 

26 Sf. Edbert, rege al Northumbriei, 3768 d. Hr. 

27 Sf. Aidan, Episcop şi întemeietor al Mănăstirii Lindisfarne, t651 
d. Hr. 

28 Sf. Colman, al treilea stareţ şi episcop de Lindisfarne, t676 d. Hr. 

29 Sf. Finan, al doilea stareț şi episcop de Lindisfarne, t661 d. Hr. 
30 Sf. Hilda, stareță la Whitby, 617-680 d. Hr. 

31 Sf. MacNis, Episcop şi stareț de Kells, t514 d. Hr. 

32 Sf. Kevin, stareţ la Glendalough, ț618 d. Hr. 

33 Sf. Attracta, zăvorâtă la Killaraght şi Drum, sec. V d. Hr. 

34 Sf. Colman din Oughaval, călugăr, sec. VI d. Hr. 

35 Sf. Monessa, botezată de Sf. Patrick, 1456 d. Hr. 

36 Sf. Brigid, stareță la Kildare, 450-525 d. Hr. 

37 Sf. Aedh MacBricc, Episcop de Meath, sec. VI d. Hr. 

38 Sf. Dubtach, Arhiepiscop de Armagh, ł513 d. Hr. 

39 Sf. Patrick, luminătorul şi apostolul Irlandei, 389-461 d. Hr. 

40 Sf. Brynach din Carn-Englyi (Muntele Îngerilor), în Țara Galilor, 
sec. V d. Hr. 

41 Sf. Gladys, mama Sf. Cadoc, sec. V d. Hr. 

42 Sf. Seiriol din Anglesey, stareț, sec. VI d. Hr. 

43 Sf. Afan, episcop în Țara Galilor, sec. VI d. Hr. 

44 Sf. Winifred, stareță, nepoata Sf. Beuno, t650 d. Hr. 

45 Sf. Beuno, întemeietor şi stareț al Mănăstirii Clynnog, t630 d. Hr. 
46 Sf. Pabo, prinț, întemeietorul Mănăstirii Llanbabon, Anglesey, 1510 
d. Hr. 

47 Sf. Deiniol, primul Episcop de Bangor, Țara Galilor, 1545 d. Hr. 
48 Sf. Illtyd, întemeietor şi stareț al Mănăstirii Llantwit, ucenic al Sf. 
Cadoc, ł505 d. Hr. 

49 Sf. David, Episcop de Menevia, ocrotitorul Țării Galilor, 497-589 d. Hr. 
50 Sf. Asaph, Episcop în nordul Ţării Galilor, tc. 600 d. Hr. 

51 Sf. Dubrichie (Dyfrig), episcop şi întemeietor al mai multor mănăstiri 
galeze, ţ545 d. Hr. 

52 Sf. Kenelm, rege al Merciei, mucenicit în t821 d. Hr. 

53 Sf. Egwin, al treilea Episcop de Worcester, 1717 d. Hr. 

54 Sf. Oswin, rege de Deira (Northumbria), mucenicit în t651 d. Hr. 
55 Sf. Oswald, rege al Northumbriei, t642 d. Hr. 

56 Sf. Edwin, rege al Northumbriei, 584-633 d. Hr. 

57 Sf. Paulin, Episcop de York şi Rochester, 644 d. Hr. 

58 Sf. Herbert, sihastru la Lacul Derwentwater, prietenul Sf. Cuthbert, 
t687 d. Hr. 

59 Sf. Socrate şi 

60 Sf. Ştefan, mucenici, în vremea lui Dioclețian, tc. 304 d. Hr. 

61 Sf. Gildas Înțeleptul, episcop şi scriitor bisericesc, 7570 d. Hr. 
62 Sf. Damian (sau Dyfan), trimis în Britania de papa Elefterie, 
mucenicit la Merthyr Dyfan, sec. II d. Hr. 

63 Sf. Fugatie, însoțitor şi împreună-pătimitor cu Sf. Damian 

64 Sf. Hieu, stareță la Tadcaster, t657 d. Hr. 

65 Sf. Neot, călugăr la Glastonbury, sec. IX d. Hr. 

66 Sf. Osyth, stareță în Essex, țe. 675 d. Hr. 

67 Sf. Ultan, călugăr, frate al Sf. Fursey şi Foillan, t686 d. Hr. 

68 Sf. Cedd, episcop şi apostol al Essexului, 1664 d. Hr. 

69 Sf. Felix, episcop şi luminător al Angliei de Răsărit, 7648 d. Hr. 
70 Sf. Foillan, t655 d. Hr., şi fratele lui 

71 Sf. Fursey, t648 d. Hr. călugări irlandezi, au întremeiat mănăstirea 
din Burgh Castle 

72 Sf. Edmund, rege al Angliei de Răsărit, mucenic, ocrotitor al Angliei, 
849-870 d. Hr. 

73 Sf. Withburg, întemeietoarea unei mănăstiri de maici în East 
Dereham, t673 d. Hr. 

74 Sf. Ia, sora Sf. Euny, muceniţă-fecioară în Cornwall, a fost văzută 
trecând Marea Irlandei pe o frunză, 7450 d. Hr. 

75 Sf. Gheorghe Purtătorul de biruință, mare mucenic, ocrotitorul 
Angliei, şi 

76 Sf. Alban, întâiul mucenic al Britaniei, amândoi omorâţi în timpul 
prigoanei lui Dioclețian 

77 Sf. Etheldred (Audrey), stareță la Ely, 1679 d. Hr. 

78 Sf. Guthlac, sihastru în Crowland, 667-714 d. Hr. 

79 Sf. Urith din Chittlehampton, fecioară, sec. VI d. Hr. 

80 Sf. Nonna, mama Sf. David, sec. VI d. Hr. 

81 Sf. Petroc, ocrotitorul Cornwallului, stareţ, t594 d. Hr. 

82 Sf. Morwenna din Cornwall, fecioară, sec. V d. Hr. 

83 Sf. Gherman, Episcop de Auxerre, venit în Britania pentru a stârpi 
erezia pelagiană, 378-448 d. Hr. 

84 Sf. Austell din Cornwall, ucenic al Sf. Mewan, sec. VI d. Hr. 

85 Sf. Nectan din Hartland, mucenic, sec. VI d. Hr. 

86 Sf. Mewan (sau Meon), stareţ, t617 d. Hr. 

87 Sf. Brannock din Braunton, stareț, sec. VI d. Hr. 

88 Sf. Edward Mucenicul, rege al Angliei, moaştele lui se găsesc la 
mănăstirea ortodoxă din Surrey, 962-979 d. Hr. 

89 Sf. Walburga din Wimborne, stareță la Heidenheim (Germania), 
trupul ei izvorăşte mir până astăzi, ł779 d. Hr. 

90 Sf. Bonifatie din Crediton (Devon), luminătorul Germaniei, 680- 
755 d. Hr. 

91 Sf. Willibald din Wessex, Episcop de Eichstätt (în Germania), 700- 
786 d. Hr. 

92 Sf. Elstan, Episcop de Winchester, t981 d. Hr. 

93 Sf. Winebald, fratele Sf. Willibald şi Walburg, 7761 d. Hr. 

94 Sf. Aldhelm, Episcop de Sherborne, 639-709 d. Hr. 

95 Sf. Geraint, rege (?) în Devon, Ț508 d. Hr. 

96 Sf. Edith din Wilton, prințesă şi călugăriță, 961-984 d. Hr. 

97 Sf. Frideswide, stareță la Oxford, 7735 d. Hr. 

98 Sf. Beoca, stareţ la Chertsey, mucenicit tc. 870 d. Hr. 

99 Sf. Birinus, Episcop de Dorchester, 1650 d. Hr. 

100 Sf. Ethelwold, Episcop de Winchester, „părintele călugărilor”, 
t984 d. Hr. 

101 Sf. Swithin, Episcop de Winchester, 1862 d. Hr. 

102 Sf. Alphege, Episcop de Winchester, t951 d. Hr. 

103 Sf. Hedda, Episcop de Winchester, t705 d. Hr. 

104 Sf. Cuthman din Steyning (Sussex), sihastru, sec. IX d. Hr. 

105 Sf. Ethelburg, stareță la Lyminge, 1647 d. Hr. 

106 Sf. Dunstan, Arhiepiscop de Canterbury, 910-988 d. Hr. 

107 Sf. Iust, Arhiepscop de Canterbury, t627 d. Hr. 

108 Sf. Augustin, Arhiepiscop de Canterbury, apostolul englezilor, 
1604 d. Hr. 

109 Sf. Erkenwald, Episcop al Londrei, t686 d. Hr. 

110 Sf. Teodor din Tars, Arhiepiscop de Canterbury, 602-690 d. Hr. 
111 Sf. Adrian din Canterbury, african, stareț, t710 d. Hr. 

112 Sf. Eanswitha (Eanswythe), din Folkestone, stareță, t640 d. Hr. 
113 Sf. Melor din Cornwall, mucenic, 3540 d. Hr. 

114 Sf. Branwallader, Episcop de Jersey, sec. VI d. Hr. 

115 Sf. Helier din Jersey, sihastru-mucenic, sec. VI d. Hr. 

